
	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

Василь Быков, түүний бүтээлийн тухай товчхон

	 

	Василь Быков бол ЗХУ-ын Социалист Хөдөлмөрийн баатар, ЗХУ-ын Лениний ба төрийн шагналтан, ЗСБН Беларусь улсын Якуб Коласын нэрэмжит Төрийн шагналтан, Белоруссийн ардын уран зохиолч цолтон бөгөөд уран зохиолын ажлыг даруй гуч гаруй жил хийж байгаа хүн юм. Быков энэ хугацаанд арван таван тууж, олон арван өгүүллэг, нийтлэл бичиж хэвлүүлсэн нь зөвлөлтийн олон үндэстний утга зохиолын сан хөмрөгт үнэт хувь нэмэр болсноор үл барам дэлхий дахины утга зохиол тухайлбал амьдралын үнэнийг өгүүлсэн уран зохиолын дотор тэргүүн байранд тавигдаж байна.

	Василь Быковын намтрын хувьд гэвэл 1924 оны зургаадугаар сарын 19-нд Витебск нутагт байдаг ус ургамал жигдэрсэн Ушаччин гэдэг газар Бычки тосгоны эгэл тариачин айлд төржээ. Тэднийх бусад айлаас ялгарах юмаар бага, ер нь л «Гамшгийн ул мөр» гэдэг зохиолд нь гардаг Петрок, Степанида хоёр шиг хүмүүс буюу ажил хөдөлмөр, амьдралын хүнд хэцүүгээс халшрахыг мэддэггүй, хэрсүү тэвчээртэй хүмүүс байсан байна. Зарим судлаач нар Быковыг Петрок, Степанида хоёроор эх эцгийнхээ дүр байдлыг гаргасан гэж үздэг нь үнэний хувьтай биз ээ. Зохиолч бага насаа төрсөн нутагтаа өнгөрөөжээ. Быков хүүхэд ахуй цагийнхаа тухай хожим нь өгүүлэхдээ: «Би хүүхэд ахуй цагаа дурсах дургүй байдаг юм. Сургууль соёлын мөр хөөе гэх нь ээ өмсөх ч юмгүй, идэх ч юмгүй байлаа... Сэтгэл баясгах ганц юм гэвэл байгаль, ном хоёр л байлаа. Зун болоход ой модон дундуур явж нуурын хөвөө сахиж загас барьдаг сан. Ер ажил хөдөлмөр хийхгүй бол амьдрах аргагүй шүү гэдгийг бидний аж байдал шаардаж байсан юм» гэжээ.

	Одоо хэр нь Ушаччин тосгондоо аж төрөн сууж байгаа Валентина гэдэг эгчийн нь хэлж байгаагаар бол Василь Быков хар багаасаа номд дуртай, гартаа дайралдсан болгоныг уншдаг байсан байна.

	Василь Быковын хамгийн анх танилцсан уран зохиолын ном бол Михась Лыньковын зохиолууд байжээ. «Би Михась Тихоновичийн маш уянгалаг сайхан зохиолуудын нөлөөнд их л удаж билээ. Би чухамхүү энэ хүний зохиолоос утга зохиолын хичээл сургамж авч, утга зохиолд дуртай сонирхолтой болсон юм» гэж Быков дурсан бичсэн нь бий. Тэр цагаас хавьгүй хожим дайн дууссанаас хойш Быков хэдэн өгүүллэг бичээд Лыньковын хатуу гараар оруулж заавар зөвлөгөөг нь авч эхэлсэн бөгөөд тийнхүү эхлэн бичигч, алдар нь түгсэн ахмад зохиолч хоёрын хооронд уран бүтээлийн холбоо тогтжээ.

	Ер нь Быков Лыньковоос гадна белоруссийн сонгодог зохиолчдын бүтээлүүдтэй танилцсаны дундаас Якуб Коласын тууж, найраглал зэргийн суут зохиолоос ихийг суралцжээ. Быков сургуульд сурах насандаа Толстой, Достоевский, Салтыков-Щедрин, Писемский, Чехов, Станюкович нар болон Майн Рид, Жюль Верн, Жек Лондон зэрэг зохиолчдын номтой танилцжээ. Мөн түүнчлэн Фадеев, Шолохов, Твардовский нараас асар ихийг суралцсанаа олонтоо тэмдэглэн бичжээ. А. Твардовский нь Быковын уран бүтээл ба амин хувийн амьдралд ихээхэн тус хүргэжээ. Твардовский Быковын зохиолыг бүх холбоотын тавцан дээр гаргаж, асар хатуугийн зэрэгцээгээр гайхамшигтай үнэн цэцэн зөвлөгөө өгч байсныг нь нэг бус удаа дурдсан байна. Уг нь Быков зохиолч болъё гэж бодоогүй, дүрслэх урлагийн хүн болъё гэж бодож Витебскийн зургийн сургуулийн уран барималчийн ангид орсон байна. «Би тэнд удаан суралцаж чадсангүй. 1940 онд сурагчид олгодог тэтгэмжийг хассанд миний бие арга буюу тосгондоо буцсан юм» гэж дурсан бичжээ. Гэхдээ Быков одоо ч гэсэн хааяа ганц нэг зүйлийг гайхамшигтай чадварлагаар зурдаг нь уран зохиолоо сэтгэн бодож, амьдралын аль эгзэгтэйг нүдэнд харагдтал зурахад нь уран зургийн авьяас нь тус болж байгаагийн гэрч гэж судлаачид үздэг байна. Тийнхүү Быков Кубмочид дунд сургууль төгсгөөд Украйн орж, хүнд үйлдвэрийн дээд сургуульд орохоор бэлтгэж байх үед нь дайн дажин эхлээд хувь заяаг нь шал өөр тийш нь эргүүлжээ. Быков анхандаа инженерийн батальонд орж, хориглолтын бэхлэлт барихад оролцоод Баруун өмнөд фронтын хүнд хүнд тулалдаанд биечлэн оролцож, дараагаар нь явган цэргийн сургууль хийгээд бага дэслэгч цолтой болж Украин, Румын, Унгар, Австрийн нутгуудыг дамжин тулалдсаар их ялалттай золгосон байна.

	Кировград нутагт байдаг нийтийн булшинд дээрх нэрсийн дотор Василь Быков гэсэн нэр орсон байжээ. Гэвч аз болоход андуурч ташаарсан хэрэг байжээ. Гэхдээ үхэл түүнд тун ойртож байсны олон жишээг дурдаж болох байна. Нэгэн удаа Быков фашистын танктай халз тулгараад гранат шидэж шатаасанд, тэр танк шатсан чигээрээ эрчдээ ирж, өрөөсөн хөл нь шархдаад гүйж чадахаа больсон түүний шинелийн хормойг дараад зогсжээ. Быков өөрийн мэдэлгүй хөлөө бохийлгон нугалж амжсан байж. Бас Унгарын нутагт их бууны сум улаан дэргэд нь туссан боловч дэлбэрээгүй өнгөрсөн зэргийн жишээнээс үзэхэд хувь заяа бидэнд Василь Быковыг эсэн мэнд үлдээжээ гэж хэлж болох бүрэн үндэстэй байна. Их зохиолч Чингиз Айтматов «Бүхэл бүтэн үеийнхнийхээ өмнөөс, цэл залуухнаараа дайныг үзэж, зэвсэг барин тулалдаж санаа зориг нь хатуужин, нэг өдрийн амьдрал нь нэгэн зууны амьдралтай тэнцэхүйц хүмүүсийн өмнөөс бичиж байг гэж бидэнд Василь Быковыг үлдээж өгчээ» гэж дээрх явдалтай холбогдуулан тэмдэглэжээ.

	Василь Быков дайны тухай бичсэн туужууддаа хүнд үе тохиолдоход хүний зан чанар олон янзаар хувиран өөрчлөгдөж, жинхэнэ хүн чанар, хүмүүжил нь өнгөн талаасаа биш, үнэн мөнөөрөө тодрон гардгийг бичсэн байдаг. Өөрөөр хэлбэл амгалан тайван үед наанаа их л бардам сүржин үг хэлж, үнэнч шударга дүр үзүүлэн байдаг зарим хүн амьдралын хэцүү бэрх сорилт, үхэл хаталтай улаан халз тулгармагцаа тугалган жад шиг шантран няцаж, арчаагаа алдаад адаг сүүлд нь бузар булай урвагч болон хувирдаг удаа нэг биш гарсныг бичсэн нь бий. Лениний шагналт зохиолч агсан С. Смирнов «Хөшөө» гэдэг туужийн хамтаар ЗСБНХУ-ын төрийн шагнал хүртсэн «Өглөө болтол тэсэх сэн» гэдэг туужид нь дүн шинжилгээ хийж бичихдээ: «Игорь Ивановский хэмээх эгэл жирийн бөгөөд хүний нүдэнд өртөмгүй шахуу цэргийн дүрээр ямар ч хүнд сорилтыг даван туулах сэтгэлийн их тэнхээтэй ард олныг жинхэнэ ёсоор нь дүрслэн гаргажээ» гэжээ. Бид Василь Быковын «Өглөө болтол тэсэх сэн», «Хөшөө», «Альпын дуулал», «Сотников», «Гамшгийн ул мөр» зэрэг нэр бүхий туужийг авч үзэхдээ эдгээрээс урьд өмнө гарсан Твардовскийн «Василий Теркин», Шолоховын «Хүний хувь заяа», Кулешовын «Бригадын туг», Симоновын «Өдөржин шөнөжин», Бекийн «Волоколамын зам», Казакевичийн «Од» гэх мэтийн олон зохиолчийн олон зохиолын агуулга сэдвийг улмаар бадруулан баяжуулжээ гэж үзэж бүрэн болох биз ээ. Василь Быковын нэг онцлог гэвэл дайны тухай өгүүлэхдээ эгэл цэрэг эрс, энгийн хүмүүсийн гавьяаг бусад зохиолчдоос өвөрмөц ондоогоор тусган гаргасан гэж зөвлөлтийн шүүмжлэгч судлаачид үздэгийг бодолцох хэрэгтэй юм шиг санагдана. Үнэхээр нэр бүхий зохиолуудыг нь уншихад өнгөн дээрээ нэг их гялалзсан гавьяа байгуулж байгаа нь харагдахгүй мөртөө уг хүмүүсийнхээ дотоод сэтгэлгээ, үзэл баримтлалдаа бат нот итгэсэн итгэл, хэзээ ч нугарахгүй зан чанарыг нь нэг л мэдэхэд зугуухан, даамайхан гаргаад тавьчихсан байх ажээ. Алдартай тууж «Альпын дууллыг» нь аваад үзье л дээ. Тохиолдлын эрхээр (дэлхийн хоёрдугаар дайн шиг том дайны үед тохиолдлын чанартай зүйл багагүй дайралддаг байна) фашистуудад олзлогдсон Иван Терешка гэдэг цэрэг хэрхэн тэмцэж байгаа нь гарна. «Энэ хүн өөрийнхөө хороонд байхдаа бусад цэргээс юугаараа ч ялгарах юмгүй байжээ. Урьд нь хэд хэдэн тулалдаанд орж командлалын зүгээс баяр хүргэе гэсэн талархлын хуудас, «Эрэлхэг зоригтойн төлөө» гэдэг хоёрын зэрэг медаль авсан, түүнийгээ ч миний хэр чадлын дээд үнэлгээ гэж үздэг байжээ. Гэтэл олзлогдоод, баатарлаг гавьяа өөд дуудах, шагнах нь байтугай өчүүхэн төдий сөрвөл амиа алдах нөхцөлд орсон хойноо дайсанд үл захирагдах, тэрсүүдлэн гөжиж өшөөгөө авах сэтгэлд аяндаа хөтлөгдөн орсон бөгөөд тэрээр тэнд байхдаа, фашизмын хамаг бузар булайг харж, ер нь үхэл гэдэг маань дайны бүх гамшгаас хамгийн адаг нь биш юм байна шүү гэж ойлгодог юм» гэж зохиогч бичсэн байна. Иван Тсрешкийн дүр бол зөвлөлтийн хүний мөс, нинжин сэтгэл, өөрийгөө умартан өрөөлийн сайн сайхны төлөө амиа өгөхөөс буцдаггүйг тод томруун харуулан, хүний бие махбодыг устган үгүй хийж болох боловч эрэлхэг зориг эрх чөлөөг эрмэлзэгч сэтгэлийг нь устгаж чаддаггүй гэдгийг үзүүлжээ.

	«Сотников» гэдэг тууж бол мөн л өөрцгүй жирийн хүний дотоод чанарыг гаргасан бүтээл юм. Туужийн гол баатар Сотников «нэг мэдэхэд үхчихсэн хэвтэх вий гэж хулчийдаг, тулалдаанд ороод гарсан хойноо энэ удаад суманд өртсөнгүй өнгөрлөө дөө гэж битүүхэн баярлаж явдаг» хүн байжээ. Энэ бол хэнд ч болов ойлгомжтой жирийн үзэгдэл мөн. Гэтэл Сотников нь бусад туужид гардаг хүмүүсийн адил «улаан голоо тасран тасартал» тулалдах чадвартны нэгэн байв. Сотников үхдэг дээрээ өөрийгөө бодохоосоо «өрөөлийн төлөө нэг юм хиймээр байна санж», дэмий талаар амиа алдахгүй юм сан гэж бодож явдаг. Сотниковын үхэл бол бусад зохиолынх нь баатруудын үхэлтэй харьцуулахад «ухуулгын» чанартай байдаг гэж судлаач Д. Бугаев бичсэн байна. Үнэхээр ч Сотников үхэл тулгараад ирэхэд, миний бие ингээд өнгөрлөө ч гэсэн үлдэж байгаа хүмүүст үл нугарахын үлгэр дуурайл болох ёстой гэж бодсон билээ.

	Зохиолчийн «Гамшгийн ул мөр» хэмээх тууж нь ихэд алдаршиж дайны бузар булайг уудлан илчилж, дайнд баатарлах нь заавал цэргийн хүний хэрэг биш, жирийнээс жирийн хүмүүс ч улс нийгмийнхээ үзэл сурталд нэгэнт бат итгэлтэй л бол хэзээ ч нугарч дагадаггүй, дуусан дуустлаа тэмцэж байгааг бичлэгийн цоо шинэ хэлбэрээр гаргаж тавьснаараа иймэрхүү сэдвээр бичсэн дэлхий дахины цөөхөн шилдэг зохиолын нэгэнд зүй ёсоор тооцогдох боллоо. Энэ тууж үнэхээр орчин үеийн утга зохиолд гарсан үлэмж том үзэгдэл болсныг нэрт академич Д. Лихачев: «Ард олны түүхийг яг л мөн чанараар нь, ямар ч гоёж чимсэн зүйлгүйгээр, илүү дутуу хачир оруулалгүйгээр» бичсэн зохиол мөн гэсэн үнэлгээ өгчээ. Зохиолын гол дүр Степанида, Петрок нар бол белоруссийн тариачин айлын бүхий л байдлыг нүдэнд харагдаж, сэтгэлд буутал үзүүлэхийн зэрэгцээгээр жинхэнэ ардын зан чанар гэж юу байдгийн тод жишээ гэж хэлж болно. Василь Быков угаас хүний сэтгэл зүйн нарийн хувирал, түүний элдэв үед элдэв янзаар хувирч болдгийг гаргаж бичих талаараа хосгүй мастер болохоороо Степанидагийн дүрийг гаргахдаа амьдралын аливаа хатуу хөтүүг давж гараад шинэ байдал, шинэ ёсонд хэлбэрэлтгүй итгэсэн эмэгтэй хүн урвагч цагдаа нар, тэдгээрийн цаана байгаа фашист эздэд хэрхэвч бууж өгөлгүй, тэдгээрийн дарлал доромжлолын өөдөөс өөрийнхөө бололцооны хэрээр тэмцсээр эцсийн бүлэгт аймшигтай үхлийг сонгон авч байгааг үзүүлсэн байна. «Гамшгийг ул мөр» гэдэг тууж зөвхөн дайны үеийг бус дайны өмнөх үеийн байдал, тэр үед ямаршуу янзын хувиралт өөрчлөлт гарч, хүний сэтгэл санаанд хэрхэн нөлөөлөн тусаж байсныг үзүүлнэ. Василь Быков 1986 онд Зөвлөлт эх орныхоо дээд шагнал болох Лениний шагналыг чухамхүү энэ туужаараа хүртсэн нь уг зохиолыг нийт ард түмэн хэрхэн үнэлж байгаагийн хамгийн тод илрэл мөн.

	Наян таван оны налгар сайхан намар говийн нутгаар хэсэг зохиолч нөхдийнхөө хамт аялан явж, «Монголын утга зохиолын өдрүүдийн» ажиллагаанд оролцохдоо зөвлөлтийн суут зохиолч, «Хаан загас» зэрэг зохиолоороо манай уншигчдын хэзээний танил болсон Виктор Астафьевтай нэгэн унаанд мянгаад километрийн урт замыг туулах эрхэм завшаан надад тохиолдож билээ. Монголын зохиолчдын эвлэлийн хорооны дарга Дожоогийн Цэдэв, Виктор Астафьев, зөвлөлтийн яруу найрагч Василий Никонов нарын суусан унаанд хамт явах завшаандаа зөвлөлт нөхдөөс, тухайлбал Виктор Астафьев гуайгаас орчин үеийн зөвлөлтийн утга зохиолд гарч байгаа шинэ шинэ хандлага, арга барил, эрэлхийллийн тухай багагүй зүйлийг сонсож мэдсэний дотроос Василь Быковын уран бүтээлийн талаар өгүүлсэн зүйл нь санаанд тодхон байна. Виктор Петрович гуай: «Василь Быков бол одоохондоо үе тэнгийнхнийхээ манлайд явж байна. Фронтод явсан олон зохиолч бий. Тэр олны дундаас хамгийн сайн бичиж байгаагаар үл барам бусад зохиолчдыг сайн бичихэд албадан хүргэж байна гэж би хэлдэг ч, бичдэг ч юм» гэж бидэнд ярьсныг энд дурдаад Василь Быковын монгол хэлээр гарч байгаа хоёр боть зохиолын оршил үүнийгээ төгсгөж бидний нийтлүүлэн буй номын орчуулгын чанар байдал, хэл найруулгын талаар чин сэтгэлийн үгээ харамгүй хэлж цаашдын ажилд маань туслахыг уншигч түмнээс хүсье.

ГАМШГИЙН УЛ МӨР

	
 

	Улс амьтан, улирах цаг тэртээ нэгэн үед энэ нутагт байсан уужим том хашаа хорооноос тун багахан юм үлдээжээ. Ганц нэгхэн газар л түүний үлдэгдэл болох байшингийн суурь чулууны өнцөг цухуйж, шороонд дарагдсан овгор тоосго, пингийн хаалганы хоёр чулуун давшуурга төдий л үзэгдэнэ. Тэрхүү довжооны чулуунууд олон жилийн өмнө байсан тэр л газраа байх бөгөөд жижигхэн шар шоргоолжнууд тэрүүхэнд нэг газар нь орон байраа зассан бололтой доод талын нь газар шигдсэн чулуун дээгүүр их л ажилсаг байдлаар нааш цааш сүлжилдэнэ. Гуу жалганы нигүүрс тэр айл байсны талбайг нь түрээд хашаа байсанд нь шахан орж иржээ. Гал зуух байсан газар нь далбис, халгай, бөөрөлзгөнийн ширэнгэ ургаж, тэдгээрийн дундаас нохойн хошуу саглайн ургасан нь сүрхий гоёмсог харагдана. Урьд худаг байснаас юу ч үлдсэнгүй, хашлага мод нь илжрээд, эсвэл хүн хар тоносон ч байж болох бөгөөд хэрэгцээгүй болсон ус нь ширгэж, газрынхаа гүн рүү орсон бололтой. Айлын гэр байсан буурин дээр хогийн өвс ургаж, түүний дотроос өргөстэй зэрлэг лийр гэрэл гэгээ өөд тэмүүлэн бултайх нь тэртээ холын цагт энд ургаж байсан хуурмаг лийрийн ямар ч хэрэггүй үр төл, магадгүй ойгоос шувуудын авчирсан үр ургасан нь ч байж болох юм.

	Их замаас харахул айл байсан гэх юм бараг байхгүй, тэртээ нэгэн цагт айлын хашааны үүдэнд үзэсгэлэн болж байсан хоёр далдууны нэгэн л байх ажээ. Нөгөө нэг модноос нь ор мөр ч алга, үлдсэн ганц нь ч гэсэн өрөөсөн тал нь түлэгдэж хувхайраад, хэлбэр галбираа алдсан бүдүүн гол нь мурийсан, хонгил нүхэнд цоо идүүлсэн нь хэдэн том гишүүгээ яаж даана вэ гэмээр тун ч хөөрхийлөлтэй харагдана. Ойгоос ийшээ ирсэн шувууд яагаад ч юм энэ модны мөчир дээр ер суудаггүй, ойрхон байх өндөр нигүүрсийг л илүүд үзнэ. Гагцхүү хэрээнүүд нэг юм санаж байгаа ч байж болох бөгөөд эрэмдэг болсон энэ модонд зол хувьгүйн сүнс, аль эртний гай гамшгийн ул мөр байхыг төрөлхийн зөнгөөрөө мэдэж ч байж болох юм. Тэрхүү гай гамшгийн ул мөр эндхийн юм бүхэнд, айлын түлэгдэж өгөршсөн бууринд ч, эрх тааваараа ургаж буй элдэв хогийн өвс, бөөрөлзгөнийн бутанд ч, гар хүргэшгүй өргөстэй ихэмсэг нохойн хошуунд ч түүгээр ч үл барам тахийсан зэрлэг лийрийн модонд ч байх ажээ. Харин өвс ургамал битүү ургасан хашааны буурины дунд тоотой хэдхэн навчаа тун саяхан ил гарган гэрэл үзүүлж байгаа нарийхан зулзаган тэс өрөвдмөөр тэрсүүдлэн цухуйх нь өөр ертөнцөөс ирсэн зочин, итгэл найдварын ба бидний үл мэдэх амьдралын амьд биелэл мэт байлаа.

	Үүнээс бусад эндхийн бүх юм нь түлэгдэж өгөршөөд мартагдан өнгөрсөн үеийнх болсон бололтой.

	Ер нь улирах цагийн эрхшээлд автагдалгүй, өнгөрснийг одоогийн болгож, одоог ирээдүйтэй холбох мөнхийн чадвартай хүн төрөлхтний давагдашгүй ой ухаанаас бусад нь байх юм...

	Эрээгч үнээ их замын дагуух лууль шарилжтай суваг, замын далан шорооны зах, шахмал гахай шиг нэг том мэнцийсэн чулуутай өвс ихтэй судаг дамжаад цаашаа айл байгаа довцгийг өргөнөөр хүрээлэн нумарсан нүцгэн газар тийш хэзээний явж, идээшсэн замаараа яаралгүйхэн гэлдэрч шөнө чийгтэж хоносон өвс ногоог ховдоглон зулгаасаар явав. Түүнийг нүцгэн газар хүрээд Хонины хотгорын зүг эргэнэ, нигүүрстэй хотгорт орсон хойно нь сайн харж байхгүй бол нэг тийшээ гүйгээд алга болчхож магадгүй гэдгийг Степанида мэдэх бөгөөд ер эрээгч үнээ бол тун тогтвор муутай, хэдий хар тарлан ч гэсэн бараа нь тасарчих юм бол бургас бутан дундуур гүйгээд олдохоо больчихдог байжээ. Ойн чөлөөнд бол өөр хэрэг, харин энд бултах газар байхгүй, замын далан шороо ч намхан, бас мэлтийсэн төмсний талбай байх тул санаа амар сууж амарч болох байлаа. Тийм ч учраас Степанида бул чулууны цүлхийсэн бөөрөнд өрөөсөн гуяа нааж, хөлөө зэрэгцүүлэн жийгээд сууж, хааяа нэг Эрээгчнээ харан байв.

	Өвс ногоо шүүдэртэй, бас жаахан салхитайвтар болохоор хөл даарах төлөвтэй ч хүйтэн биш, тэнгэрийг усан борооны үүл нэлэнхийд нь бүрхэж, өглөөнөөс хойш наран ер үзэгдсэнгүй. Нүдэнд хүйтэн үзэгдэх уудам талд салхин зогсоо зайгүй сэрчигнээд нэг л эвгүй байхад өөрийн эрхгүй түүнээс нүд буруулж, хөвөнтэй хувцсаа сайтар хумхиж нөмрөөд хөдлөхгүй баймаар санагдана. Хажуугаар өнгөрөх их зам тэр хэдэн хоногийнх шигээ аанай л эл хуль, нам жим бөгөөд одоо түүгээр явах хүн амьтан цөөрч, унаа малтай хүн ер харагдахаа больжээ. Хааяа нэг хүн хар харагддаг юм аа гэхэд голдуу өглөөгүүр саахалт тосгоны аль нэг авгай бушуухан суурин ороод гагцхүү оройхон хэрд буцаж явж байх нь үзэгдэнэ. Ийм байдал, ялангуяа саяхан машин, хөсөг морь тэрэг, тоо томшгүй цэргийн цуваа өдөр шөнөгүй дорно зүг хөврөн, түржигнээн паржигнаан зогсоо чөлөөгүй байсны дараа зам ингэж эл хуль болсон нь Степанидагийн сэтгэлийг зовоох ажээ. Ер нь энэ цуваанд төгсгөл байхгүй, түүний хамтаар айл амьтны айж түгших ч барагдахгүй нь гэмээр байсан юм санж. Юутай ч атугай замын айл гэдэг бол хүний нүдэн дээр байдаг нь тодорхой билээ. Степанида, Петрок хоёр ирсэн очсон, гутлаа засаж өмсөх, юм уух, далдууны сүүдэрт жаахан амарч сэрүүцэх, морьдоо идүүлэх, өөрөө бас жаахан юм идэх, зам асуух гэсэн хүн болгоныг угтсаар мордуулсаар байгаад эцэж ядарч гүйцжээ. Харин нэгэн өдрийн оройхон хэрд их зам чөлөөтэй болж, хөл хөдөлгөөн илтэд татарч, одоохон бүрмөсөн хоосрох нь гэмээр машинууд ч явахаа больтол жагсаалаар яваа улаан цэргүүд зам гажиж, төмсний талбайгаар нэг хэлхэлдэн тархжээ. Айлд ирсэн хоёр дарга их л удаанаар газрын зураг үзэж, тэдний морин жолооч цэрэг морио услах хувин гуйхдаа энд чинь тулалдаан болно, та нар гэртээ байвал аюултай болох байх гэж хэлжээ. Степанида айхдаа үнээгээ эврээр нь оосорлож хөтлөөд шалавхан Хонины хотгор луу бут бургасан дундуур зүглэжээ. Гэр хотлоо эзгүй орхиж болмооргүй байсанд Петрок ганцаар үлдсэн байна. Тэгэхэд Степанида хэрдээ их айж, хэсэг хусан дотор нэг шөнийг дараачийн нь өдрийн хагастай өнгөрөөжээ. Үдээс хойш онгоц хүнгэнэлдэн, төдхөн газар дэлхий доргиод, хаа нэгтээ нүргэлэх чимээ гарч, хотгор дээгүүр цаана хөх утаа олгойдон хөөрчээ. Степанида аажмаар айх нь гайгүй болж, эндээс хол их зам дээр юм уу, магадгүй бүр ч цаана, суурины тэнд болох шиг боллоо гэдгийг ойлгов. Тэгтэл ч ер юм болоогүй мэт дорхноо нам гүм болчихжээ. Степанида хэсэг хүлээж байснаа гэр орон нь бүрэн бүтнээрээ, Петрок нь ч амьд мэнд байхын чинээ саналгүй үнээгээ аваад зүрх алдсаар гэр лүүгээ зүглэв. Гэвч гэр орон нь хуучин янзаараа, өнөөх л замынхаа дэргэд хоёр далдуутайгаа байж байх бөгөөд Петрок нь сахал үс нь сүрэл болчихсон, зоориноос гараад хашаан дотроо явж, ороосон тамхины нь танил утаа салхины аясаар хүрч ирж байх нь тэр.

	Тэр шөнө улаан цэргүүд төмсний талбайтай хамарт ухаж байсан шуудуугаа дутуу орхиод өөр тийшээ зам буруулан одсон байжээ. Их зам эзгүйрч, чимээ тасраад, өглөө болохын алдад хааяа нэг үзэгдэх цэргийн ачаа хөсөг буцаад, Кульбакийг тойрон гарахаар эргэцгээж эхлэв. Учир нь нарсан ойн цаадах намагтай Деревянка голын гүүрийг бөмбөгдчихсөн байсан болохоор их замыг даган суурин орох боломжгүй болсон байжээ.

	Тэдний нутагт аажмаар боловч зайлбаргүй туйлбартайгаар тогтнон батжиж буй өөр байдал буюу германчуудын мэдэлд амьдрах онхи өөр, аймшигтай шинэ амьдрал бий болжээ. Тэр шинэ амьдрал нь Выселкид хамтралыг тарааж, түүний базаалтай биш эд хөрөнгө, хогшил, адуу мал зэргийг салган өгөх ажлаас эхлэхэд Степанида тэртээ нэгэн цагт нийгэмчлэхэд өгсөн нэг гүүгээ буцааж олж ир гэж Петрокийгоо явуулжээ. Гэтэл тэнд гүү нь байсангүй, германчууд орж ирдгийн урьд өдөр нэг жаал хүүг өртөө рүү тэр гүүнд хөллөсөн тэрэгтэй явуулсан нь буцаж ирээгүй өнгөрсөн байжээ. Степанида Петроктоо уурлан хашхичиж, тийм бол чи өөр нэг морь авдаг байгаа даа, морьгүйгээр бид яаж амь зуух юм бэ? гэжээ. Яаж амь зуух болж байна? Гэтэл энэ муу хөгшин хулхи Петрок яах ёстойг мэднэ гэж үү? Өмхий мохоороо л дуугүй баагиулахаас цаашгүй. Ингээд л байгаад байж дээ. Эрээгчин маань үлдсэн нь яамай байна, одоохондоо хоёулыг маань тэжээгээд байгаа хойно хамаг найдлага үүнд л байна. Гэтэл цаашдаа яах вэ гэх мэтээр Степанида ухаан гүйлгэжээ.

	Энэ зуур Эрээгчин нь замын дагуух ширүүн өвсөнд залхсан бололтой жаахан дээшээ өгсөж их замын хажуу өөд авирчээ. Степанида үнээгээ замын далан дээгүүр цухуйлгаад хэрэг байхгүй, юмыг яаж мэдэх вэ, ямар ч амьтны нүдэнд өрт өө юм билээ гэж бодоод чулууны дэргэдээс босов. Гэвч тэр нь германчуудын мэдэлд хоёр сар болох зуураа бүх юмнаас болгоомжилж нуух арга байхгүй, хэчнээн нуулаа ч гэсэн олъё гэвэл олохдоо л олно гэдгийг ойлгохтой болсон байлаа. Тэгэх тусмаа германчуудын дэргэд нутгийн хүмүүсээр туслагч, цагдаа тавьсан болохоор эндхийн бүх юмыг хуруу даран мэдэж байгааг хэлэх үү. Өнгөрсөн долоо хоногт хоёр коммунистыг талбай дээр дүүжилсний нэг нь Фенька, Федька хоёрын нь сурдаг сургуулийн захирал байжээ. Суурины хашаа байшингуудын хана туурган дээр үг дуулахгүй, захирагдахгүй, германы засаг захиргааг эсэргүүцсэн хүн болгоныг хатуу цээрлүүлнэ гэсэн зарлал цайран байх болжээ.

	Степанида замын хэвгий дээр гарч Эрээгчнийхээ бөгс рүү бургасаар халти гуядахад үнээ нь ч нэг их шавдуулсангүй удаахан алхалсаар шуудуу руу оров. Мэдээжийн хэрэг, тэндхийн өвс нь шарилж голдуу болохоор идэж базаагаад байх юм байхгүй, гэлээ гэх нь ээ өдөржин чимхлэхэд цадах л байлаа. Степанида зам дээр жаахан зогсож, далан дээрээс нэгд нэгэнгүй мэдэх гэр орчмынхоо газрыг харав. Энэ нь хамтралын мэдэлд орж, Петрок бид хоёрынх биш болсноос хойш арван жил өнгөрчээ. Гэтэл одоо хэнийх болдог бол оо? Германчууд газрыг тариачдад өгнө гэж байхгүй байлгүй, гараасаа нэг алдчихвал буцаагаад авна гэж байхгүйг эднүүс мэдэж таарна. Энэ муу Голгофа нэртэй довцог ямар байлаа гэсэн ч үхэх тавилантай өвчтэй ганц хүү нь ээждээ хайрлагддагийн адил тун ч хайран байна. Миний муу хоёр майжгар хөл хэчнээн удаа үүгээр гишгэлж, эцэж сульдсан гар минь хэчнээн ч их юм хийв дээ! Петрок бид хоёр энд хэчнээн л жил хагалж, тарьж, хадаж, өтөг цацаж, ялангуяа тэр шавартай газрын бөөн бөөн шороог бяцалж тордов доо. Тариачин хүний эгэл жирийн энэ ажилд аажимдаа Федя маань ч бас орж эхэлсэн. Феня маань эрдэм сурна гээд Минск орсон. Одоо тэднүүс минь хаа явдаг бол оо? Феня минь аз болж дорно тийшээ гарч амжсан бол Орос орны хаа нэгтээ амьд мэнд явж байж болох л юм. Гэтэл Федька маань? Намар цэрэгт мордсоноос хойш өвөл Латвиас гурван захидал ирүүлсэн, танк барьж эхлэнгүүт нь л дайн эхэлчихсэн! Хаана явдаг бол оо, мэнд байдаг болов уу, үгүй болов уу?

	Үүлний бяцхан чөлөөгөөр нар тусахад гэнэт газар дэлхий хүйтэн зэвэргэн гэгээтэй болов. Тиймээс намар цагийн гунигтай байдал төдхөн дүнсгэр байдлаа алдаад хүсэл болсон наран лугаа инээмсэглэн уулзах мэт боллоо. Замын цаад биеийн гүвээ даган урт эгнээгээр цуварсан Слободские Выселки суурины ногооны газар, цэцэрлэг, байшин барилга нарны ташуу тусах гэрэлд тодрон үзэгдээд арай холхон шилмүүст ойн оройнууд өндөр нам сэрвийлдэж, баруунаар наахна байх хэвгийд зулзаган нарс дундуур туузлан зурайсан замтайгаа харагдах нь сэтгэл сэргэм ажээ. Түүнээс зайдуухан, тариан талбайн цаагуур хоёр лужир том далдуутай айлын байшингийн сүүдэр уртаар зурваслан тусна. Тэр нь тэдний Яхимовщина байв. Степанида тэндээс Петрокийгоо олж харах, тэр минь юу хийж байгаа юм бол доо гэж мэдэхийг хичээн ширтэв. Степанида өглөө үнээгээ авч гарахдаа гэр орондоо юу юу хийхийг захиж, хамгийн гол нь ногооны газрын төмсний хамрыг шороогоор булж дулаалаарай гэсэн юм санжээ. Гэтэл Петрок нь харагдсангүй, тэгээд удаагүй байтал наран үүлний цаагуур орж, айлын тарианы талбай барайн бүртийгээд явчихсанд Степанида гэр тойрноосоо юу ч олж харж амжсангүй хоцров.

	Степанида, хэрэггүй байж зам дээр шовойж байгаад юугаа хийх вэ гэж бодоод далан шороон дээрээс бууж, үнээнийхээ хойноос гэлдрэв.

	Тэр нь чулуунаас нэгэнт холдож, ойн цоорхой хүрэхэд хариугүй дөхөөд байтал замын цаанаас гэнэт чимээ сонсогджээ. Гэтэл түгшиж өлийн харвал замын далан шороон дээгүүр Рудька гэдэг хурдан гөлөг бултайхад санаа нь амрав. Нохой замын зах дээр харайн гармагц бас л түүнийг таньж баярлан сүүлээ шарваад чимээгүй боллоо. Тэгтэл эвгүй бөглүү хашхирах дуун сонсогдоход Выселки суурины Янка хүү, Степанида замын энэтээ талд Эрээгчнээ хариулж яваатай нь адил замын нөгөө талд үхрээ хариулж явааг мэдэв. Үнэхээр ч Янка Рудькагийн хойноос далан дээр гарч ирэв. Чөрийсөн урт чацтай, бараан цамцаа өмд дотуураа чихэн өмсөж, шилбүүр барьсан тэр хүүтэй энэхүү зам хавийн талбайд юм уу бут бургасан дотор аанай л дөрвөн үнээтэйгээ явж байхад нь цөөн бус тааралддаг, тэр хүү даанч горзгор туранхай, харж хандах хүнгүй, олсны тасархайгаар тэлээлсэн өмдний тамтагтай, хөл нүцгэн явдгийг үзээд өрөвдөж элэг эмтэрдэг байжээ. Хөвгүүн ч түүний царай өөд ойлгож ядсан шинжтэй харж, нэг юм мэдэх гээд чадахгүй байгаа юм шиг, заримдаа гар хуруугаа хөдөлгөж, хоолойгоо чахруулж эвгүй аашлах нь гэнэ гэнэ айлгаж цочооно. Зарим үед Степанида түүнд нэг юм дуулгах гэх боловч өөдөөс нь өнөөх л хоолой чахруулдгаараа чахруулахад ойлгосон эсэхийг нь мэдэлгүй хоцорно. Харин төмс юм уу, гахайн өөхтэй зүсэм талх сарвайвал шуудхан авч, хоёр хамрын дунд суугаад юу ч үгүй идэж орхино. Голдуу л өлөн зэлмүүр явдаг, төрсөн ээж дээрээ биш, тосгонд байх холын хамаатныдаа байдаг болохоор тэр нь чиг ойлгомжтой, хавраас нааш мал адуулж жаал зугаа идэх юм, толгой хоргодох газар хоёрт аргамжигдсан амьтан байлаа.

	Энэ завсар малчин хүү нэгэнтээ хэдхэн үхрээ хараад авснаа шилбүүрээ агаарт тас нясхийлгээд Степанида руу ирж, замын ирмэг дээр дуугүйхэн суув. Түүний түүхийнд бариулсан шилбэ нь ил гарч, өвдгөө тэврэн биеэ эвхэж бээвийн байх бөгөөд

	— Ы-ы, а-а-а! А-э-э! гэж дуугаран нэг юм хэлэхийг завдав.

	Ямар бодол түүнийг түйвээж, хугархай саравчтай муу малгайтай, даахирч ширэлдсэн үстэй толгой нь яагаад чичирч, гэнэхэн дүрлийсэн нүд нь юуг илтгээд байгааг хэрхэн яаж мэдэх бил ээ? Степанида ажил гарвал заримдаа түүнд эрээгч үнээгээ хагас өдрөөр юм уу өглөө даатган орхиод буцаж ирэхдээ ямар нэг бин, шимэлдэг, атга вандуй, аль эсвэл болсон алим авчирч өгдөг байв. Одоо түүнд бэлэн юм юу ч байсангүй.

	— Даарч байна уу, Яночка? Юунд дулаан юм өмссөнгүй вэ? гэж буруушаах байдалтай доороос нь өгсүүлэн харж хэлбэл 

	— А-а, э-э-э! гэж ээрээд савчив.

	— Айхавтар салхитай байна, салхи цохиулж өвдөнө шүү. Мэдэв үү, өвдөнө шүү гэж Степанида цээжээ алгадаад, — Явж хувцсаа өмс! Арай дулаахан шиг юм өмс! гэв.

	Янка нэг юм ойлгох шиг болоод зам дээр ухасхийн гарч хэдэн үхрээ харснаа:

	— А-а-а! У-а-а-а! гэж хашхирав.

	— Яв яв! Би харж байя. Би харна аа! гэж Степанида чанга чанга хэлээд өөрийнхөө Эрээгчин, түүний үнээнүүд рүү заав.

	Түүнийг сонсох мэт болж амархан ойлгосонд бүр гайхаж орхилоо. Янка замаас гүйж, түрүүлэн явж байсан нэг харагч үнээг шилбүүр далайн эргүүлээд Выселки рүү эргэсэн их замын хажуугийн хэсэг нарсны зүг гүйчхэв. Рудька нохой нь эхлээд хүүгийн хойноос гүйхээр завдсанаа малч үүргээ санасан юм шиг буцаж, Степанидагийн ойролцоохон замын ирмэг дээр оцойн суув.

	— Рудька, Рудька нааш ир! гэж Степанида дуудав. 

	Гэвч Рудька зөвхөн чихээ хөдөлгөн замын шуудуу, налууг даган тайван бэлчиж буй мал руу санаа тавьсан байртай харна. Энэ нь жаахан аргатай ч гэсэн тун сайн, хүний гарт идэх юм байгааг хараагүй бол ер дөтөлдөггүй нохой байлаа.

	Степанида Янкагийн үхрийг алдчихгүйн тулд өөрийнхөө үнээг замын цаад биед гаргаад далан шороон дээр үлдэв. Тэндээс бүх үхэр нь нүдэнд илхэн, замын хатсан өвсөн дээгүүр явахад хөлд эвтэйхэн байсан ч салхитай байсанд салхи уруу эргэв. Тэнгэрт бөөн үүл их л хурдан нүүж, наран чухам хаахна байгаа нь ч, хэр зэрэг түргэн орой болох нь ч мэдэгдсэнгүй. Гэвч үд аль хэдийн өнгөрөөд ганц хоёр цаг болоход харуй бүрий болно гэдгийг гадарлаж байлаа. Урьд нь тэр тарианы ажлаасаа харьж, гэрийнхэн бүгдээрээ цуглардаг тийм цагт дуртай, түүнийг хүлээдэг байсан юм санжээ. Гэр орны элдэв ажил ер түүнд дарамт болж байгаагүй, тэр ч байтугай ажилдаа ядарчхаад ирсэн байхдаа ч баяртай байдаг сан бол одоо орой болоход баясах юм байхгүй, пийшингийн дэргэд хөдөлж байх сонирхолгүй болжээ. Хөгшчүүл нь хойно хойноосоо цувраад ертөнцийн мөнх бусыг үзүүлж, хүүхдүүд нь өсөж өндийв үү, үгүй юу тал тал тийшээ тархацгааж, тэдэнтэй холбоотой хамаг хэцүү, хамаг сайхан юм нэг мэдэх нь ээ алга болсон ажээ. Ганц Петрок л үлдэж, хоёр хөгшин хүнд юун ч их юмны хэрэг байх бил ээ дээ! Нэг юм идэхчээн болоод, нэг муу халцархай дээлээр хучаад л хэвтээд өгнө. Шөнө гал түлсэн түлээгүй болоод байх ба нэг үнээ, нэг торой, арваад тахиатай, түүнийгээ идүүлэх услах, харж тордох ажил байв. Үүгээр л тэр хоёрын гадаа гэр дэх ажил дуусвар болно.

	Выселкийн залуу ухаагч үнээ бусдаасаа сүүлдэж эхлэхэд нь Степанида аяархан хашхирав. Гэвч тэр үнээ өөр хүний дуунд дасаагүй болохоор сүргээ гүйцэх гэж яарсангүй. Степанида далан дээрээс бууж, эргэж очоод л тэр үнээг туув. Тэгээд дахин их зам дээр гартал хэсэг нарсны зүг нэг хүн наашаа учиргүй хурдалж, цамц нь ардаа хүлхийчихсэн яваа нь харагдлаа. Жаахан хартал тэр гүйж яваа хүн Янка мөн болох нь танигдав. Гэтэл яагаад эргэв, яагаад Выселки хүрсэнгүй вэ гэж бодогдлоо. Салхинд нүдээрээ нулимс дүүргэн харсаар байхад дотор нь аягүй болж, хараахан мэдэгдээгүй түгшүүр тэр хүүгээс аяндаа дамжин нялзлаа.

	Степанида амьсгаа даран зам дээр зогсож байхдаа нэг л муу юм болжээ гэдгийг мэдсэн ч чухам юу болсныг хараахан ойлгосонгүй. Гэвч хожим нь түүний совин ямаршуу мэргэнээр юу ойртож, хамаг амьдралыг нь гэнэт эргүүлж урвуулахыг мэдсэнийг нэг бус удаа дурсан санаж билээ. Айдас уу гэмээр бодолтойгоор тийнхүү Янкаг угтжээ. Янка түүнд арай хүрэлгүй шороон далан дээрээс хамгийн наана байгаа үнээ рүү гүйж очоод ороолгон хөөж, бусад үхрээ учир начиргүй буцаагаад элдэж гарав. Үнээнүүд нь эхлээд дургүйхэн хөдөлснөө сүүлдээ шуудуу даган цувран шогшилдож ойн цоорхойг чиглэхэд Янка үл ойлгогдох нэг юм хангинатал хашхиран, шилбүүрээ хий эргэлдүүлж, гараараа буцаагаад зааж явав. Хүүгийн царай айсандаа юм уу, гайхсандаа хачин эвгүй болсон байхад Степанида тээнэгэлзэсхийсэн ч бас л Эрээгчнээ буцааж эргүүлэв. Айвал зохих аймшиг тэр хэсэг нарсан дотор бий болсон бололтой гэж Янкагийн айсныг хараад ойлгомогцоо өөрөө ч бас айх тийшээ хандав.

	Тэр арван таван минутын дараа гэхэд малаа замаас зайдуу намгийн захын нигүүрсний ширэнгэд оруулсан хойно Янка руу очвол өөдөөс нь урьд үзэгдээгүй онхи өөр харцаар ширтэн, хоолойгоо чахруулан байж, нэг юм тайлбарлахыг оролдохдоо их замын зүг зааж байлаа.

	— Цаана чинь юу болов? Яав? гэж Степанида түүний гандаж зэвхийсэн царай, муу юм ёрлон бүлтийтэл ширтэх нүднээс гагцхүү айж эмээсэн байдал олж харан асуув. Гэтэл Янка зангаж дохихоос цаашгүй, өнөөх л бут бургас руу заасан хэвээрээ, гар хуруугаараа хий юм зурж үзүүлэх тул юу ч ойлгож авсангүй.

	«Тэнгэр минь, ийм ч амьтан болж төрөх гэж дээ!» гэж анх удаагаа ундууцан бодоод чимээ чагналаа. Гэвч нигүүрсний зүгт чимээгүй, модны мөчир л салхинд шуугин сэрчигнээд, нэг үнээ ширэнгэ рүү орж хуурай мөчир час нясхийлгэх нь л дуулдав. Замын тэндээс дуун гарах юм байхгүй болохоор Степанида нарс руу очихоор шийдэж

	— Чи Эрээгчнийг минь харж байгаарай. Би яваад ирье. Удахгүй ээ гэж хэлэв.

	Янка хачин авиа гаргаад гараа хөдөлгөсөн нь ойлгохгүй юм уу, зөвшөөрөхгүйн тэмдэг байсан ч Степанида түр зуур азнаснаа зам руу сэмээрхэн алхав.

	Их зам урьдын адил эл хулийн дээр хэсэг нарсны орчимд ч хүн амьтан байсангүй. Степанида жаахан зогсож бодоод далан шороо өөд гаралгүй шуудуу даган түргэхэн шиг алхлав.

	Тэр нь байн байн их замын алсын үзүүр лүү харж, дөрвийн зэрэг удаа зогсож, элдвийг бодон чагнаж явахдаа ер Янка юу үзсэн харсан юм бол доо? гэж учрыг нь ойлгохгүй явжээ. Айлын ойрх төмс тарьдаг налуу дээрхийн адилаар Слободские Выселки суурин ч бас чимээгүй, өөдөөс нь хүй хүй салхилж, одоохон үүлний цаанаас наран гарах нь уу гэмээр байлаа. Гэвч наран ер цухуйсангүй өнгөрөв. Түүнийг замын хоёр биеийг даган зурвасласхийн ургасан шигүү зулзаган нарсанд дөхтөл нэг хачин чимээ сая л сонорт нь дуулдав. Нарсны цаанаас нэлээд хол түн түнхийх чимээ гарсан нь салхитай хүйтэн агаарт бүдэгхэн сонсогдонгуут «гүүр!» гэж бодогдоод явчхав. Тийм ээ, төглийн цаад руу, зам тохойрсны цаахна, зунаас хойш бөмбөгдүүлж эвдэрсэн гүүрний үлдэгдэл хэрзийлдэж байсан тэр зүгт нэг л ажил болоод байгаа нь мэдэгдлээ.

	Степанида зогсоход бэлтгэн алхаагаа удаашруулсан ч зогсолгүй хурдхан шиг яваад ойн чөлөө хүрч, замаар орохгүй санаатай шилмүүст модны ширэнгэ рүү эргэв.

	Тэндээс тэднийхийг хүртэл тун ойрхон, тэр хавийн бүх газар, зөрөг жим бол олон жил түүний хөл гишгэж элээсэн зүйл байсан бөгөөд шилмүүсэнд хатгуулан барин бараг гүйхээрээ явсаар шилмүүстэй зулзаган мод бүрхсэн намхан довцгийг өнгөрч нэг чөлөөнд хүрээд харагдахгүй байгаа голын тохойн цэлийсэн зүлэгтэй талбайг сэмээрхэн харав. Гүүрийн тэндээс хүн хар дуугарах нь тодхон сонсогдож, тэргэн дээрээс шидэж буулгах гуалингийн түн түнхийх чимээ гарахыг дуулмагц нарсны саглайсан мөчрийг яраад харангуутаа мэл гайхаж орхив. Гүүрт тулсан замын яг голын дэргэд бас бөмбөг дэлбэрэхэд онгилогдсон далан шороон дээр баахан хүн үймэлдэж, нэг зарим нь газар ухаж, нэг зарим нь тэргэн дээрээс гуалин буулгаж байхад гүүрний тасархай дээр үл мэдэгдэх цэрэг хувцастай мөрөндөө буу эгэлдэргэсэн хэдэн хар хүн зогсоцгоосон харагдлаа. Тэдний нэг, өндөр, өргөн саравчтай малгайтай нь ийш тийшээ зааж бусад нь дуугүй сонсоцгоож, эвдэрхий гүүрний үлдэгдэл рүү зовнин ширтэцгээж байв. Тэгтэл Степанида, гэнэт энэ чинь германчууд байна шүү дээ гэж бодмогцоо хирдхийн цочив.

	 

	 

	— 2 —

	 

	Петрок «Одоо юу болдог бол оо? Германчууд ер яадаг бол? Манайхан хаана явна вэ? Хойшдоо яажшуу амьдардаг хэрэг вэ?» гэх мэтээр гуниглан бодлоо.

	Иймэрхүү сэтгэл сэнсрүүлсэн асуулт түм бум байвч ганцад нь боловч хариу олдохгүй байхад бусдыг нь яаж хариулах бил ээ дээ. Толгойгоо хэчнээн гашилгаад ч нэмэргүй, ухаан санаанд орох юм ер байхгүй, төөргөөрөө болж дээ гээд л байхаас өөр яах вэ.

	Гэтэл тэртэй тэргүй эсэн бусын юм толгойд орж ирээд тав алдуулж, бүр дайн эхэлснээс нааш уйтгар гуниг салахгүй, өт хорхой шиг шаналган, түүнийг хав дарах ямар ч арга мөр байхгүй байх ажээ.

	Гэлээ гэх нь ээ германы шинэ эрх мэдэл бий болсноос хойш ийм тийм юм муу боллоо гэж хэлж болохооргүй байв. Харин чиг бүх юм урьдын янзаараа үлдэж, намар цагийн тариа талхны бодол аанай л санагдсаар, нэг үнээтэйгээ, бага шиг торой нь хашаан дотроо хар хур дуугарч, хэдэн тахиа нь санаа амар сэлгүүцэцгээсээр байв. Ногооны газраа бас нэг жаахан манжин, байцаа, төмстэй, хамтралын орхигдсон талбайгаас намар Степанидатайгаа хадаж авсан боодолтой гурван бухал хар тариатай, таваг дээр талхтай, тэр ч байтугай урьд өмнөхөөсөө их талхтай, төмс гэхэд л хорооноос цааш дахиад ч хураасан болохоор, тээр байгаа Голгофа толгой дээрх, урьд хамтралын байгаад, одоо хэний ч биш болсон талбайд байж байгаа юм чинь. Выселкийн зэгсэн зүрхтэй авгай нар тусгай зөвшөөрөл хүлээлгүй зам талаас нь сэмхэн малтаад авсан байдаг. Би ч гэсэн ядах нь ээ хоёр нэгэн шуудай төмс малтаж аваад бүтэн долоо хоноход дүүргэж чадаагүйгээ базаачхаж болох л байна. Степанида нь өнөөдөр тэрийгээ дуусга гэсэн, удахгүй үнээгээ тууж авчраад л яншаад салахгүй дээ гэж Петрок бодлоо. Гэвч Петрокт юм хийе гэсэн санаа байхгүй, шал өөр юманд толгойгоо зовоож, навчин тамхи зогсоо чөлөөгүй баагиулан, эмгэг өвчтэй ч юм шиг босгоныхоо хажуугийн намхан вандан дээр суух юм уу, эсвэл ямар ч зорилгогүйгээр хашаан дотуураа холхино. Хэдий тийм боловч анхаарал нь нэг юман дээр ер тогтохгүй, эргэн тойрных нь бүх юм ширхэг дараалан мэдсэн дассан, нэг ёсондоо түүний нэг хэсэг нь болсон мэт үзэгдэх ажээ. Үнэндээ тэрийг ч гайхсаны хэрэг байхгүй. Тэр нь энд хорин жил хэцүү бэрх, гачигдах дутагдахыг үзэн амьдарч, тэр амьдрал нь одоо л дуусдаг тийшээ хандаад, өөр амьдрал гэгч байхгүй болсон байлаа. Элбэг дэлбэг биш юм аа гэхэд яс амар байж бурхнаас заяасан насаа дуусгах байж болох л юм. Гэтэл энэ дайн...

	Сүүлийн үес, бороо орсны дараагаар довжооны нь дэргэдүүр ба хашааны ёроолоор нялх ногоо ургаж, дандаа чийгтэй байх болсон тул хуурай шиг газрыг нь барьж хаяа даган яваад хашааныхаа гол дунд зогсов. Петрок энд олон жил эзэн сууж, сайн муу ямар ч болов айл гэрийг дааж байсан бол одоо түүнийгээ өөр хүний нүдээр харж байгаа юм шиг ширтэлхийлэн, нэг тийшээ явах болоод хамаг амьдралаа өнгөрүүлсэн газартайгаа салах ёс хийх гэж байгаа хүн шиг байлаа. Чухмыг хэлбэл халаглаад байх юм ер байсангүй. Гэр нь шинэ биш ч гэсэн, тэртээ нэгэн цагт сайн модоор давирхай дааварласан нарсаар барьсан болохоор жаахан хагсаж зай гарснаас өөр илжирч өмхөрсөн юм ер алга. Дахиад олон жил болж, хүн зонд хэрэг болохуйц байх бөгөөд харин байшинтайгаа нэг дээвэртэй гал зуухны дээдэх шиг утааны яндангийн хажууд цоорч хавраас хойш дусаал гоожоод байх болсон дээврийг бөглөх л хэрэг байлаа. Гал зууханд нь бүр ус шожигнон ирж, их бороотойд бол шавар шалан дээр нь ус тогтох тул зуны дулаанд чи тэр бүхнийг бөглөсөнгүй гэж Степанида үглэдэг байжээ. Петрок үнэндээ ч бөглөх гэж оролдсонгүй. Гол нь дээвэр дээр гарах гэж муу яйжгар шатаар өгөр ясаа авч явахаасаа бэрхшээгээд, бас бороо зогсоход шалан дээрх ус ч ширгэж хатна биз гэж боджээ. Тэгэхгүйгээр илжирсэн сүрлийг хөдөлгөчих юм бол бүр ч долоон дор юм болж, зуугаад жилийн өмнө, пан нарын ноёрхож байх цагт барьсан байшин яаж ч мэднэ шүү дээ гэж бодсон хэрэг бөгөөд гал зуух нь бол бүр түүнээс өмнийн юм байжээ. Түүний дээвэр нь Петрокийн л мэдэхээс дандаа ногоон хөвд бүрхээстэй, нэг л мод таслан цоолж гаргасан бяцхан цонхны нь шил хуучирсандаа гөлчийн аятайхан гялалзана.

	Эндээс хамгийн олигтой нь гэвэл саравчны арын харах байдалд сүр муутай шинэ пин байлаа. Түүнийг шилмүүст модны оройн нарийн гишүү мөчрөөр хам хум барьсан тул хана нь түмэн нүхтэй ч салхи орохоос биш бороо цохидоггүй болохоороо зохимжтой ажээ. Тэр нь Федькатай цуг түүнийг босгохдоо надад хэрэг болдоггүй юм аа гэхэд хүүд минь хэрэг болно биз, цэргийн албаа дүүргээд айл гэр болж үр хүүхэдтэй ч болно биз гэж бодсон юм санжээ. Гэтэл одоо Федя нь хаахна яваа бол оо? Пин дотор нь боодолтой хар тариа салхинд хатаж, эзнээ хүлээж байхад дээрээс хоёр гурвыг аваад дэвсгэр дээр цайруулаад тээрмийн инд оруулж жижиглэнэ. Түүгээрээ Степанида хоёр бөөрөнхий талх барьж долоо хоногтоо залгуулна.

	Петрок намрын шинж орсон цайруу газар, ой хүрэн хүртлээ үргэлжилсэн төмсний талбайг гунигтайяа ширтсэнээ худаг руугаа очив. Гүнзгий хар нүхний ёроолд ус дүгрэглэн гялтайж, зуныхыг бодвол ус нь хавьгүй их болжээ. Худгийн ус хэзээ ямагт хүйтэн, тув тунгалагхан, аятайхан амттай байх бөгөөд ийм ус сайтай худаг Выселкид ч байхгүй, ер нь байгаа бүх найман худгийн аль нь ч гүйцдэггүй байв. Урьд цагт энд нэг шанд бургилж байсан, тэгээд л түүний дэргэд Яхимовскийнхан модны гүнзгий жалгын эргийн довцон дээр суурьшсан юм гэж настнууд хуучилдаг, энэ худгаас уусан хэн боловч усыг нь магтахгүй гэж байхгүй, найман жил орчмын өмнө Петрок хуучин болхи тогорууны нь оронд бүдүүн модон голд гинжтэй эргүүлэг суулгаад борооноос хамгаалах налуу хоёр талт саравч босгосон байжээ. Тэр нь бүр өөр бусад юм оруулахгүй гэж томхон хавхаг хийе үү гэснээ ингээд байх нь ээ ч болно биз гээд орхижээ. Юу ч нэг их орох вэ дээ? Намар болоход бөөн навч унагадаг хоёр далдууны навч л салхинд хийсэж орвол орно. Сүүлийн хэдэн жилд тэр далдуу сүрхий томорч, зуны цагт сүүдэр нь ногооны газрын бараг тэн хагасыг халхалдаг болжээ. Степанида дандаа л огтол гэж шаардавч Петрок тийм сайхан юм руу гар далайж зүрхэлдэггүй, би тарьсан биш өөр хүн тарьсан, миний мэдэхээс л байгаа хойно надаас хойш ч байг гэж боддог байжээ.

	Петрок худгийн дэргэд зогсоод саяхан Степанида нь үнээтэйгээ харагдаж байсан талбайн цаадах их зам руу харвал үнээ нь ч алга, Степанида нь ч алга байхлаар бургас руу тууж оруулсан биз гэж бодов. Цаг тийм ч орой болоогүй, дахиад нэг хоёр цаг хяраатай хариулсны дараа худгаас ус зөөх, торойдоо өгөх төмс угаах, арвай уурт нүдэх гэх мэтийн баахан ажил эхэлнэ. Тэгэхийн цагт Степанида амар заяа үзүүлэхгүй учир ганцаараа юм бодох чөлөө олдохоо болино гэсэн үг.

	Петрок үнгэгдсэн сонины тасархайд хуруун чинээ бүдүүн тамхи ороож, ширэн уутны амыг сайтар уяв. Гэвч асаахын тулд гэртээ орж пийшингээс цог хайх хэрэгтэй болов. Нэг газар хэдэн чүдэнз байх ёстой боловч Степанида арга тасардаг дээрээ гаргана гээд далд хийжээ. Ер нь ч түүний зөв байлаа. Ийм үед чүдэнз хаанаас олох бил ээ дээ. Суурины худалдаа хаагдаж, бүр зун байхад өөрийнхөн нь хоёр мухлагийнхаа барааг хамж авчихсан, германы эрх мэдэл тогтохын үес хоршоо худалдааны аль аль нь ч үлдээгүй байжээ. Петрок ч гэсэн нэг удаа олз хайж, Степанидад хөөгдөөд очсон боловч олж гийгүүлсэн юм байхгүй, лангууны арын хөмрүүлээстэй төмөр торхноос ёроолдоо өтгөрсөн зэвтэй нэг лонх керосин гоожуулж авсан юм санжээ. Нэг их эд хөрөнгө биш ч гэсэн намар, өвөлд хэрэг болно. Харин давс байхгүй нь л хамгаас хэцүү, давсгүй хоол хоолойгоор давдаггүй байв. Гэхдээ ганц давс дутсан хэрэг биш шүү дээ!

	Магад, морьгүй нь хамгийн базаахгүй явдал байлаа.

	Петрок худгаас холдох санаатай эргэснээ хашааны цаана явж байгаа үнээгээ харчхав. Эрээгчин нь ердийнхөөрөө замаар дааман руугаа биш, яагаад ч юм ойн зүгээс төмсний талбай дээгүүр шуудхан явж, араас нь Степанида энгэр заам задгай яаран шогших харагдав. Хөгшний нь хамаг байдал айж түгшсэнийг харуулж, толгойн алчуур нь хажуу тийшээ унжиж, салхинд буурал санчиг өрвөлзөн хийсэж явахыг үзээд минчийтэл улайсан царайг нь алмайран харж зогсов. Эрээгчнийг голдуу үдэш болтол бэлчээдгийг бодоход цаг эрт байлаа. Гэвч нэг юм болжээ гэж бодоод шалавхан дааман руугаа очиж, хөндлөн тэвхэдсэн урт шургаагийг нь мулт татаж авав.

	— Петрок оо, цаана чинь германчууд!

	— Юу гэнэ ээ?

	— Германчууд гээд байхад! Их зам дээр гүүр тавьж байна...

	— Гүүр ий?

	Энэ бол хачин явдал байв. Петрок ингэхийн чинээ санасангүй. Урьд нь гүүр үгүй байхад хэчнээн сайхан байсан, одоо гүүр тавьчихвал сууринаас ямар аюул нөмрөн айсахыг сая ойлгосон ч байж магадгүй.

	— За тун базаахгүй юм боллоо доо.

	— Базаахгүйгээр барах уу даа! Германчууд бий болчихсон, манай сууриныхан унаа малтай ирээд, гуалин буулгаж байна. Нэг л арга бодох хэрэгтэй байна даа! Тэгэхгүй бол хүрч ирээд цөлмөчихнө. Тэгвэл яаж амь зууна?

	— Харин тийм ээ. Тэгээд одоо яах вэ? гэж Петрок арга ухаанаа олохгүй мухардахад

	— Юухан хээхэн нуух нь ээ ч болох байна. Үнээгээ модон дотор аргамждаг юм бил үү... Бас торойгоо яах вэ... гэж Степанида хэлэв.

	Үнээгээ ой дотор аваачаад олсоор аргамжиж болдог юм аа гэхэд торойгоо аргамжих арга байхгүй, идүүлэх хооллуулах хэрэгтэй болно, бас тахиа гэж байна. Арваад тахиа бол нэг их юм биш, гэхдээ л түүнгүйгээр байх арга байхгүй. Яах хэрэгтэй, энэ бүгдийгээ хаана нуух хэрэгтэй болох нь вэ?

	— Би торойндоо л санаа зовж байна. Тэсгээхгүй авчихна даа. Энэ маань тун тарган шүү дээ гэж Степанида толгойнхоо алчуурыг засангаа арга тасарсан байртай хэлэхэд,

	— Цаадуул чинь гахайн өөхөнд үхдэг улс. Маткашпэк, матка-яйка?1 гээд л байдаг улс гэж Петрок бүр түрүүчийн дайнаар германчуудын талаар дуулснаа хэлэв.

	— Би нуух л хэрэгтэй гэж бодож байна. Алив чи нааш ир... гэж Степанида нөхрийгөө хашааны гүн рүү дуудав.

	Тэр хоёр булангийнхаа цаана хана түшүүлэн хураасан бага шиг түлээ, бас нэг бүдүүн тайрдас мод байгаа түлээ хагалдаг газартай гал зуухны пинг тойроод шургааг давж, ногооныхоо газар оров. Тэнд хөгширч гандсан даливсны навчис, битүү халгай ургасан хэсэг газрын цаахнатай, гал зуухны пингийн намхан саравчийг ашиглан банзаар хашиж гаргасан тусгай тасалгаархуу юм байв. Тэр нь аль хэдийнээс хоосон, ямар ч хэрэгцээгүй байж, эд аж ахуйн эсэн бусын хог дотор нь овоолоостой, өндөг эрж л шагайхаас биш хүн шагайхаа больсон зүйл байлаа. Түүний хаалганы хажуугийн сүрэл дотор заримдаа тахиа өндөглөх бөгөөд энэ удаа ч гэсэн хуучирч шарласан хоёр өндөг байж байв.

	— Ийш нь авчирвал яана? Номхон юм болохоороо байгаад байх байлгүй. Авсаар олохгүй байх гэж Степанида намхан хаалгыг нь ихээр онгойлгон дуугарав.

	Олох олохгүйг нь хэн яаж мэдэх билээ, юутай ч гэсэн насан туршдаа авгайнхаа амыг харан явсан Петрок түүнийг ухаалаг, ер нь юмыг мэдэж байж зүтгэдэг хүн гэж сайн мэдэх болохоороо одоо торой хамгийн ихээр санааг нь зовоогоогүй ч гэсэн нуух оромж засаж янзлах ажилд дуулгавартайяа оржээ. Давын өмнө тэндээс олон жилийн хур хог муу сайн мод, гахай мэрж мэрж орхисон хуучин тэвш, хигээс нь ойчсон дугуй, өвөг эцгийн нь ч хэрэглэж байсан юм уу гэмээр, зэвд идэгдсэн анжисны хутга гэх мэтийг гадагш гаргалаа. Хагас цагийн дараа гэхэд эвдэрхий хайрцаг, мод шодоор бага шиг байр засахчаан болоод саравчнаас сүрэл авчирч, мэдэгдүүлэхгүй санаатай тэгшилж тэнцүүлэлгүйгээр чихэв. Энэ завсар Степанида зун овоо томорсон торойнхоо чихний нь ард маажилсаар сэмхэн авчирчээ.

	— За нааш нь... Одоо ийш нь. Болох нь энэ... гэж Степанида дуугарав.

	Петрок «нялх хүүхэд шиг» юм болох нь шив дээ гэж бодонгоо торойг хажуугаараа өнгөрүүлэхэд тэр нь аяархан шуухитнасаар ороод, сүрэл үнэрлэн шиншилж, ямаршуу аюул нөмрөөд байгааг ер мэдсэн шинжгүй таашаан хэвтчихэв. Үнэндээ тэр нь тарган цатгалан сайхан торой байсан учраас хоёр хөгшин түүнээсээ хагацахыг хүссэнгүй. Ядахдаа жаахан ч болов адгуусны ухаан зарж, гаднын хүнийг байхад дэмий дуугарахгүй байвал эсэн мэнд үлдэж ч болох юм даа гэж Петрок бодлоо.

	— За боллоо. Далдлах нь далдаллаа. Эндээ л байж байг гэж Степанида санаа амран дуугарлаа.

	Тэд хашаандаа буцаж ирэхэд Эрээгчин нь гунигтайяа ширтэн хүлээж, дэргэдүүр нь хоёр тахиа сэлгүүцэн явж байв.

	— За одоо тахиагаа яадаг бил ээ? гэж Петрок асуув.

	Тэдгээрийгээ бас л нэг газар, хүний нүднээс далдалмаар байвч орилоо эм тахиаг яадаг ч арга алга санагдав. Эм тахиа чимээгүй байна гэж байхгүй, өндөглөнгүүтээ хамаг хүрээ хотлоор зарлан тунхаглаад биеэ бариад өгчихнө. Гэвч тахианаас илүүгээр үнээ нь санаа зовоож, хамгийн түрүүнд гай дайрах вий гэж бодогджээ.

	— Үнээгээ Берестовка руу Манька дээрээ аваачдаг юм бил үү? Юутай ч гэсэн сууринаас холдох юм даа гэж Петрок итгэл муутайхан хэлэв. Гэвч Степанида төдхөн няцааж

	— Тэгж ярихгүй ээ. Би Эрээгчнээ бусдын гарт өгөхгүй гэжээ.

	— Тэгээд яах юм бэ?

	— Хонины хотгорт л аваачъя. Аргамжаад юм уу тушаад орхичихъё. Жаахан хөдөлж байг.

	— Шөнө яах вэ?

	— Шөнө ирэхгүй байж магадгүй. Тэднүүс чинь өдөр л голдуу хэсдэг улс.

	Гагцхүү шөнөд найдна гэдэг олигтой найдлага биш байлаа. Гэсэн ч өөр арга байхгүй бололтой болохоор нь Петрок дуугүй зөвшөөрөв.

	Намрын өдөр нэг мэдэх нь ээ дуусах тийшээ хандаж, хэдийгээр хавь орчмын газар гэгээтэй байсан ч жаахан харуй бүрий болж ирэв. Тав алдсан Степанида үнээгээ саахыг яарсангүй, үнээ нь хэсэг зогссоноо үүгнээд, эзнээ хүлээлгүй хашааны ёроолын өвснөөс чимхэлж, хээр дутуу идсэнээ гүйцээж эхлэв. Петрок байсхийгээд л дааманаар гадагш их замын зүг зовнин ширтэж, хэдийд германчууд гараад ирдэг бол гэж бодож байв. Бас үдшийн нам гүмийн дундаас үл мэдэгдэх сэжигтэй авиа чимээ гарах нь уу, үгүй юу гэж чих тавина. Гэвч өргөн нарийн замын алин нь ч урьдын хэвээр хоосон, гунигтайхан намрын бүүдгэрхэн үдэш нам тайван хэвээр л байна. Гагцхүү салхинд хоёр далдууны шарласан навч байнга сэрчигнэн, ногооны газар, зам гудас, хашааны зүлэг дээрээс бөөн бөөнөөрөө унана. Петрок худгаасаа нэг хувин ус татаж аваад Эрээгчнийхээ өмнө тавив. Гэтэл үнээ нь усанд хошуугаа хүргээд уусангүй. Яагаад ч юм хашаа давуулан хөдөө тийш ширтэж, тэндээс нэг юм ирэхийг хүлээх мэт байв. Түүнийг саравчинд нь шалавхан оруулмаар байдаг, гэтэл Степанида гэртээ ороод саатаад байхлаар нь

	— Хүүшээ, үнээгээ саагаач гэж дуудав.

	Степанида юм дуугарсангүй. Тэгэхлээр нь манай авгай үнээгээ цагт нь саахгүй байгааг бодоход үнэхээр манай энэ Яхимовт нэг л шал өөр болжээ гэж бодов. Гэхдээ одоо чинь газар сайгүй бүх юм хувирч байгаа цаг болохоор энэ айл ондоо болж байгааг гайхах хэрэг байна уу даа гэж Петрок их л цэцэн ухаан зарж өөрийгөө тайтгаруулав. Тийнхүү Степанидагийн хариуг хүлээлгүй, босгон доороо дэвссэн хавтгай чулуун дээр гишгээд пин рүүгээ шагайв. Степанида нь цэнхэр авдар дээрээсээ тонгойчихсон, нэг юм эрж онгичиж, нэг цамц гаргаснаа, бас нэгийг гаргаж талх исгэдэг торхон дээр чулуудчихаад, улаан цэцгэн хээтэй том хар алчуур гаргаж сэгсэрч байх нь тэр. 

	Петрок гайхаж

	— Чи чинь юугаа эр ээ вэ? гэвэл

	— Фенькагийнхаа л юмнуудыг... холхон шиг далдалдаг юм бил үү дээ гэв.

	— Фенькагийн ий? Битгий дэмийр! Наадахыг чинь хэн тоох юм бэ? гэхэд нь

	— Хэн гэнэ ээ? Германчууд! гэж эхнэр нь авдраа онгичсон хэвээрээ адраад, — Жишээ нь энийг яах вэ? Хааш нь хийх вэ? гэж асуув.

	Тэгээд нарийхан хуйлсан цаас гаргаж ирэхэд нь Степанидагийн аль эрт бахдан байсан зүйл буюу маалинга боловсруулах ажилд амжилт гаргалаа гэж өгсөн жуух байв. Тэрхүү хавтгай цаасны дээд хэсэгт Белоруссийн өнгөт сүлд, доор нь тамга, тэрний доохно Төвийн Гүйцэтгэх Хорооны дарга Червяковын гарын үсэг тод гэгчээр хөхрөн дурайн байдаг байлаа. Энэ жуух тэртээ нэгэн цагт хоёр цонхны хоорондын хананд өлгөөтэй байдаг байсныг авч шатаая уу гэлцтэл Степанида тэгүүлэлгүй авдартаа хийсэн юм санжээ.

	— Наадахаа галд хий! Наадах чинь тоглоом биш шүү гэж Петрокийг сандрахад

	— Байж л байг. Хулгайн юм биш. Миний л хичээсний төлөө өгсөн юм чинь гэж хэлэв.

	Степанида жуухаа хуйлаад нэг хувцсанд ороов. Авдарт байгаа бусад юмнаас Фенькагийн голдуу аль олигтойг нь гаргаж нэг том цэцгэн хээтэй алчуурт ваадагнаж боов.

	— Нуух хэрэгтэй. Төмстэйгөө хамт хийх үү?

	— Илжирчихнэ байлгүй. Ер нь ч наадах чинь дэмий дээ. Германчууд гол нь идэх юманд л үхдэг улс. Муу сайн хувцас тоохгүй. Би мэднэ ээ.

	— Чиний мэддэг ч хэтрээд байна аа! Хоосроод чиний мэддэгтэй л хоцорчихгүй юм сан гэж Степанида егөөдөж, Петрок нь

	— Зүгээр, яаж ийгээд болох байлгүй. Бид ямар тэднүүст гэм хийсэн биш. Биднийг сайн байвал тэднүүс ч бас... Бариад идчихгүй л байх, магадгүй... гэж дуугарав.

	Тэр нь өөрөө ч гэсэн эргэлзэж байсан хэр нь өөрийгөө ч зоригжуулж, эхнэрээ ч тайвшруулах санаатай ийм үг хэлжээ. Тэгэхдээ яаж ийгээд цаг сайжрахыг хүлээх, чимээгүйхэн шиг өнгөргөх, тэгж аргалсаар байтал байдал сайн тийшээ эргэж магадгүй, энэ дайн энэ чигээрээ үргэлжлээд байхгүй юм байгаа биз дээ, гэхдээ гайд дайрагдахгүйн тулд аль болох болгоомжтой, чимээ багатайхан шиг байх ёстой, яг л зуудаг нохойн өмнүүр гардаг шиг айснаа мэдэгдэлгүй, ерөөсөө ч айгаагүй дүр гарган, уурыг нь хүргэчихгүй л байх нь дээр байх, хэрвээ би фашистуудын уурыг хүргэхгүй юм бол ямар ч шалтгаангүйгээр тэд намайг оролдохгүй байлгүй, би ямар дарга турга юм уу, намын гишүүн биш дээ, үгүй ядахдаа нутгийн еврей ч биш юм чинь, би чинь энэ хавийн бүх хүний л адил христос шашинтай, загалмай зүүсэн, жирийн л нэг хамтралчин хүн шүү дээ, хүү маань Улаан Армид байгааг яах вэ дээ, дураараа явсан биш дээ, алба юм хойно, хаантай байхад ч ийм л байсан, тэрнээс бүүр өмнө ч ийм л байсан, манай нутгийнхан бишгүйдээ л цэрэгт байсан, харин би л бие муутайдаа яваагүй, миний хамаг амьдрал энд, эндэх улсын нүдэн дээр өнгөрсөн болохоор надаар яалаа гэж оролдох вэ дээ гэх мэтчилэн бодож байжээ.

	Тэр хоёр малаа нэг юм хослуулахчаан болоод үдшийн харуй бүрийгээр пийшиндээ байсаар хөрчихсөн шөлөө хам хум халбагадаад орондоо орцгоожээ. Өвгөн нь шүүгээний арын орон дээр, хөгшин нь пийшингийн араар хэвтжээ. Одоохондоо чих хулга, чив чимээгүй байсан нь дасал болсон үдшийн ажилтай нийлээд тэдний түгшүүрийг жаахан сарниав. Петрок аль хэдийнээс больсон байсан залбирал үгээ аман дотроо бувтнаад, гайгүй өнгөрөх байгаа даа гэж горьдон санаа алдаж загалмайлан залбирав. Ирсэн болохоор явах л байлгүй, манай энэ зам дээр юу гэж байв гэж дээ? Нэг тийшээ хөдлөх гээд гүүр засах гэж л саатаа байлгүй, замын хажуугийн нэг муу айлаар эднүүс юугаа хийх вэ дээ? Фронт хаашаа ч юм холдож арилаад германчууд Москваг авсан гэдэг цуу үг ч дуулдаж, гэтэл дайн ингээд дуусчих нь гэж бодмооргүй, хаа нэг газар аймшигтай дайн болсоор байх шиг байна, Сибирьд байлдаж байгаа юм болов уу, эсвэл тэр Москваг авсан гэдэг нь шал худал ч байж магадгүй юм, Москваг ч тийм амархан авахгүй байх шүү, гүнзгий орох ч бага хэрэг, Наполеон ч гэсэн гүнзгий ороод л балраа биз дээ, энэ Гитлер шиг амтай байгаад ч Орос гэдгийг үмхэж залгих амаргүй дэг ээ, дахиад л баларч таарах вий гэж бодно. 

	Петрок ийнхүү орондоо эргэж хөрвөн, енгэнэтэл санаа алдаж, Степанида нь бас пийшингийнхээ цаана тавгүй байхыг сонсоод

	— Чи унтаагүй юу? гэж аяархан асуувал,

	— Унтаж байна аа. Унталгүй яах вэ гэж Степанида нь дургүйвтэр дуугараад таг болов.

	— Бид шал дэмий айгаад байгаа юм биш биз дээ гэж бодох юм. Эднүүс биднээр яах вэ дээ. Ирсэн шигээ яваад л өгөх байлгүй.

	— Харин л дээ! Сууринаас гарахгүй л байна шүү дээ. Өнөөх багш, хоршооны Подобед хоёр одоо болтол дүүжлээстэй савчиж байна.

	— Ай, чи ийм юм шөнө битгий ярь. Бурхан минь! гэж Петрок ийм юмыг эхнэртэйгээ ярьж эхэлсэндээ хар буун дуугарав.

	Тэр хоёр дахиад юм дуугаралцсангүй, Петрок бага багаар зовуурьтай, бөх биш нойрт дийлдсэн нь амруулсан ч үгүй, тайтгаруулсан ч үгүй. Петрок махны өт шиг жижигхэн бөөн өт хорхой хөлийн нь хажуугаар явж, хөдөлж, язганалдаж байна гэж зөндөө удаан зүүдлээд нэг л эвгүй, аймаар ч юм шиг болж сэрчихлээ. Тэгтэл эрт байгаа юм байна, Выселкийн тахиа дуугараагүй байгаа юм байна гэдгийг мэдэв. Гэр дотор нам гүм, ханын цаг л чаг чаг дуугарахаас өөр чимээгүй байвч босож цаг хармааргүй санагдаад хөдлөхгүй хэвтэж, унтъя, эсвэл гэгээ орохыг хүлээе гэж бодлоо. Хамаг бодол нь аанай л яажшуу амь зуух, урьдын бүх юм ийм гэнэт юу ч үгүй болтлоо бүрэн нурчихсан болохоор ийм түгшүүртэй хэцүү үед юуг түшиглэх билээ гэх мэтээс салсангүй. Энэ дайнд өчнөөн төчнөөн хүн амь үрэгдэж байгаа юм чинь, хэдийн өнгөрчихсөн ч байж болох шүү. Федорыгоо бодов. Фенягийнхаа талаар ч мөн өөрцгүй тийм юм бодлоо. Охин нь хавраас хойш сураг чимээгүй, зуны амралтаараа ирэх болов уу гэсэн нь ч болсонгүй. Минскт л алга болчихжээ. Дорно тийш гараад явчихсан ч байж болох юм, одоо фронтын цаана ямар нэг газар байж болно, юутай ч атугай эмч болох сургууль хийж байсан юм чинь тийм хүмүүс тун хэрэгтэй байгаа цаг шүү дээ. Германчуудын гарт ороогүй л бол бусад нь яамай байв. Хэрвээ тэднээс зайцаж чадалгүй хотод ч юм уу, гэр лүүгээ ирэх замдаа баригдсан бол яана?.. Ийм цагт охин хүүхэдтэй юу тохиолдож болохыг бодохоос аймаар байжээ.

	Өглөө болохын алдад жаахан унтаад, Степанидаг гэр дотуураа явах чимээгээр сэрчхэв. Түгшүүртэй шинэ өдөр залгаж, шөнө хөлөрсөн цонхоор үүрийн тэмдэг муухан мэдэгдэв. 

	Хөвөнтэй хувцас өмссөн Степанида орны хажуугийн хөшгийг яраад

	— Чи төмсөө янзалж дуусга. Тэгэхгүй бол төмсгүй сална шүү. Бас торойдоо хоол өгөөрэй. Би үнээгээ аваад явъя... гэж хэлэв.

	Степанида гадагш гарч, удалгүй гал зуухны цаагуур орох хөлийн чимээ нь сонсогдоод, дараагаар нь үнээний туурайн тов тов гэх дуулдав. Эрээгчнийгээ Хонины хотгор луу гилж байгаа бололтой, ер нь чиг их замаас зайдуу тэр газар тайван байна гэдэг нь ойлгомжтой байв.

	Петрок дуртай дургүй хөдөлж, орноосоо дотуур өмдтэй нүцгэн хөлөө унжуулан суугаад эхлээд тамхиа татах уу, аль эсвэл өмдөө өмсөх үү гэж бодлогошров. Шөнөөс хойш тамхи татмаар тун их санагдсан байжээ. Гэр дотор сэрүүвтэр, Степанида гал түлээгүй, Эрээгчнийгээ аваад бушуухан зайлахын хүслэн болсон болохоор үд болтол ганцаараа л эзэгнэхээс өөр аргагүй болжээ. Ер нь ганцаараа байхад муугүй, хамгийн гол нь яарах албагүй, ногооны газар цаад захад байгаа төмс зугтаад алга болчихгүй нь мэдээж, хур бороотой байгаа болохоор гэнэт хүйтэрчих вий гэж айхааргүй байлаа. Петрок өмдөө татаж, чархиа углаад савхин цамц мөрөндөө хөдрөв. Юуны түрүүнд яндангийн араас хоёр далбагар навчин тамхи авч, ширээнийхээ өнцөг дээр нунтаглаж нухаж гарав. Энэ бол өөрийнхөө тамхийг бэлтгэдэг түүний хамгийн жаргалтай сайхан ажил байсан бөгөөд хурц хутганы үзүүр хамар загатнуулсан аятайхан үнэртэй үрчийсхийсэн шар навчийг амархнаа хэрчиж, Петрок ч урьдаас таашаан тамшаалах зуураа цонхоор халти халти хараад авч байлаа.

	Тэднийхээс их зам руу очсон замаар ч, хэсэг нарсны ойролцоо ч хэн ч харагдахгүй хов хоосон, харин Выселкийн замаар хүн явж байх шиг харагдав. Петрок хутгаа барьсан чигээрээ цонх өөдөө өлийж хөлөрсөн шилний наанаас ойртож харвал холхонд хоёр хүний дүрс харагдаад тэднийх рүү эргэдэг зам руу хурдхан шиг ойртоцгоож явав.

	Петрок тийнхүү зогсон ширтэж байснаа, энэ чинь Выселкийн цагдаа нар байна шүү дээ гэж гэнэт таньж орхилоо. Гуж, Колонденок хоёр дүрээрээ байлаа. Петрок тэднийг цагдаагийн шинэ албанд орсноос нь хойш анх удаагаа харж байгаа бөгөөд тэд зөвхөн Выселки сууринаараа хэсэж, хавь орчмын гацаа тосгоноор явж германы засаг захиргаа тогтоолцож байна гэж хүн хараас сонссон байжээ. Одоо ханхар том Гуж, харах байдалд хүүхэд гэмээр идэрхэн Колонденок хоёр хоёулаа винтов үүрч, ханцуйдаа цагаан даавуу уячихсан айсуй явлаа. Тэднийг замын салаа руу дөхөж ирэхэд их замаар ороод яваад өгч ч болох юм даа гэж Петрок жаахан горьдов. 

	Гэвч тэр алджээ. Цагдаа нар замын салааны хажуугийн шалбаагийг тойроод өвс ногоо ургасан нарийхан замаар орж тэднийхийг чиглэв.

	Петрок шалавхан савхин цамцаа ханцуйлж, пин рүүгээ ордог хаалгыг дэлгэв. Тэгээд юу хийхээ мэдэхээ байж, муу юм ёрлож хаалгаа сайтар хаагаад цагдаа нарыг цонхоороо харж эхлэв. Гэвч тэднийг ойртохын хэрээр тайван боллоо. Ер нь ч юундаа айх билээ дээ, надад ямар хийсэн буруу юм байх биш, тэр ч байтугай энэ Гуж чинь миний авга болох ухаантай садны хүн, нэгэн цагт суурины зах дээр хэдэн хүнтэй цуг архидацгааж билээ гэж бодлоо. Гэхдээ Петрок хоршоолох ажил болсноос хойш түүнтэй уулзаагүй, уулзъя гэсэн ямар ч хүсэлгүй явж ирсэн байжээ.

	Цагдаа нар удалгүй далдуу модны доорх дааманаар өнгөрөөд хашаанд орж ирлээ. Гужийн гярхай нүд түлээ хагалах газар, саравч хоёрыг гүйлгэж хараад пингийн хаалган дээр тогтов. Петрок хэдий дургүй байсан ч уг нь гарч угтдаг байж дээ гэж бодоод пин рүүгээ гарч хувинтай вандангийн дэргэд тээнэгэлзэн зогсчхов. Тэгээд гаднын хүний гар үүдний бариулыг дуугаргасан хойно нээж өгөв.

	— Уухай, мань хүн энд нуугдаж байдаг вий! гэж Гуж тоглох байдалтай хэлээд тонгойж босго алхмагцаа, — Хашаан дотор хүн байдаггүй шүү. За, сайн уу? гэв.

	— Сайн, сайн уу? Харин нь л дээ... Хараад л байлаа гэж Петрок шалдаа буучихсан дуугаар хариулбал

	— Хэнийг хараад гэж? Айлчныг уу? За, угтаарай! гэв.

	— Орцгоо, орцгоо гэж Петрок баярласан царай гарган сандарч, гэрийн үүдийг цэлийтэл дэлгэв. 

	Гуж халцарсан савхин хүрмээ шаржигнуулан, винтовоо барьсан чигээрээ босго алхан ороход араас нь саарал шинель дээгүүрээ суран бүс жавхайтал бүсэлчихсэн унжийсан урт Колонденок дагалдан оров. Петрок тэдний хойноос ороод үүдээ хааж, өрөөнийхөө голд вандан тавьж өгөв. Гэвч айлчид суусангүй. Колонденок нь манаанд байгаа юм шиг үүдэн дээр модойтол зогсож, Гуж нь хүнд гутлаа яаралгүй зөөж тавьсаар ширээ рүү очсоноо буцаж, цонх болгоныг нь ширхэгчлэн харав.

	— Амралтын газар шиг юм аа! Ой мод, ус мөрөн, суурин хажууханд. Тийм үү? гэж бүдүүн дуугаар асуухад нь

	— Тийм шүү, ойрхон гэж Петрок "эднүүсийг ямар чөтгөр нь хөөж ийм эрт авчрав аа? Ямар үлийгээ хийх гэсэн юм бол?" гэж бодоод суугтун гэж дахин урьсангүй. Нэг юм хэлээд явцгаах ч юм бил үү гэж боджээ.

	Гэтэл тэднүүс явах бодолгүй байх шиг байв.

	Гуж харанхуй мухар, сонин наасан туургыг нь хараад, дараа нь бурхан руу нь хараагаа шилжүүлж, тэдгээрийг тоолох мэт байснаа биеийг нь барьсхийсэн шаргал савхин хүрмийнхээ энгэрийн хэдэн товчийг тайлав.

	— Танайх ч халуун юм даг аа.

	— Тийм шүү санаатай... Гал түлээгүй байна шүү.

	— Дулаахан байшин байх нь ээ. Энэ чинь л сайн даа, хувцсаа тайлдаг юм бил үү, болно биз дээ?

	Петрок, мэдээж хэрэг, татгалзсангүй. Гуж янцаглан байж, өөр хүнийх бололтой савхин хүрмээ мөрнөөсөө мултлаад цонхны хооронд өлгөөтэй байсан Петрокийн хийлийн хажуу дахь хадааснаас өлгөв. Тэгээд шар тольтой цэрэг бүсээ цайрч гандсан улаан цэргийн цамцан дээрээсээ бүслэх зуураа

	— Тоглосоор л байгаа юу? гэж хийл рүү нь эрүүгээрээ зааж асуувал

	— Хаанаас даа! Хөгжимтэй манатай гэж Петрок санаа алдав. 

	Үнэндээ хэдий завдаа тоглох билээ дээ. Түүний сэтгэлд хийлийнх биш, шал өөр аялгуу сонсогдох болсоор нэлээд уджээ. Гэвч олон таван үг дэлгэсэнгүй, уг нь энэ хийлээ хүний нүднээс холхон далд хийдэг байж дээ гэж хар буув.

	— Хурим дээр дарж мэддэгийг чинь санаж байна. Выселкид, чи хийлээрээ, Ярмаш дэншигээрээ.

	— Тийм тал байсан...

	— Байснаар барах уу даа! гэж Гуж дуугараад ширээ тойрч буланд ороод винтовоо дэргэдээ вандан дээр тавив. 

	Колонденок хувцсаа тайлалгүй, винтовоо барьсан хэвээрээ босго сандайлан суув.

	— За, гэрийн эзэнтэн гуай, юмаа гаргана даа! Шил юм гаргаад тавьчих. Ёс байна даа! гэж Гуж сөрвөгөр хөмсгөн доороосоо Петрок руу зэвүүтэй ширтэн хэлсэнд

	— Байсан бол ч бололгүй яах вэ! хэмээн Петрок бүр баярлах шиг болж, — Юм идэж бололгүй яах вэ, харин архи л байдаггүй дээ, тэгэхлээр... гэнгүүт нь

	— Богатька минь, тааруухан амьдарч байх шив дээ. Зөвлөлүүдийн үед баяжсангүй юу?.. гэв.

	— Баяжсангүй шүү... гэхэд нь

	— Бас германы засгийн үед ч баяжих хүсэлгүй байна уу? Тэгвэл бид тийм биш шүү. Бидэнд юухан хээхэн бий гэнгүүтээ савхин гуталтай том хөлөө ширээн доогуур жийж, хар өмднийхөө хармаанаас шилтэй цэнхрийг гаргаж ирэв.

	— Май хараарай, Москвагийн тунгалаг! гэж их л бахархах байдлаар ширээн дээр түгхийтэл тавив.

	Цаашдаа цаг сунжруулаад байх аргагүй болсонд Петрок энэ хорвоогийн бүх юмыг битүү зүхсээр талх гаргах гэж үхэг рүүгээ очих зуураа гал зуухнаас өндөг авбал зүгээр сэн, бас тэнд торхтой жаахан өргөст хэмх байх учиртай сан гэж санав. Бас гахайн өөх ч байх ёстой. Петрок сандарч, цагдаа нараас шалавхан салахын түүс болохдоо аль болох шалмаг хөдлөхийг хичээж, хажуугаас нь зүсэж авсан нэг талх гаргаад ширээн дээр тавьсан боловч дөнгөж саяхан барьж байсан хутгаа эрээд олохгүй их л будилав. Гуж айлын хутгыг хүлээлгүй гутлынхаа түрийнээс матигар үзүүртэй палийсан чинжаал гаргаж талхнаас зузаан гэгчийн хоёр зүсмийг төдхөн бэлэн болгоод орхив.

	— Ингэхэд чиний нөгөө идэвхтэн хаана байна аа? Хамтралдаа л тамаа цайж байгаа юм биш биз? гэж Гуж зүгээр суухаас гэсэн юм шиг хайнга маягаар асуугаад хариу хүлээж онийн ширтэхэд нь

	— Үнээгээ л аваад явсан гэвэл

	— Мөн, танайх чинь бас үнээтэй юм бий? Ядуу юм шиг дүр гаргаж байдаг гэв.

	— Базаах юм юу байх вэ дээ. Цөмөөрөө л...

	— Тэгвэл хэн төмсөө татах болж байна?

	— Юун төмс?

	— Хамтралын! Голгофа дээрх. Зөвлөлт засаг идээд дууссан, гэтэл хамтрал нь юу ч үгүй байж байна! Хамтрал хэвээрээ байна гэж Гитлер тушаасан. Өнөөх төмс хураалт гээд байдаг маань. Тэгэхдээ бас төмс тушаах гэж байх байх шүү. Яг л дайны өмнөх шиг гээд ха-ха! гэж инээгээд авав.

	Үүнийг Петрок дуулсан ч германчууд хамтралыг хэвээр нь байлгана гэхэд нэг их итгээгүй байжээ. Хамтралчдыг үгүй хийж магадгүй байх гэж бодсон минь биш боллоо. Тэгэхдээ эднүүс төмснөөс болоод л ингэж байгаа юм байна. Эднүүст ингэх нь дээр байх нь гэж бодлоо.

	— Би ч хийдгээ хийсэн хүн дээ. Арай залуу шиг, арай бие сайтай шиг нь юу яана биз... гэж Петрок муухан бултах санаатай дуугарахчаан болсонд

	— Тэр бие муутай чинь хэн болж байна? Чи юу? Эсвэл авгай чинь үү? Авгай чинь дайнаас өмнө мөн ч их хичээдэг байж билээ. Гурван хүний хийх ажлыг хийгээд л, бие муу гэж ам ангайдаггүй байдаг сан. Бас хурал дээр үг хэлдэг. Арга байж уу даа, тэргүүний маалингачин юм чинь! гэж Гуж егөөдөв.

	— Юун маалингачинтай манатай! гэж Петрок цагдаагийн цаанаа олон юм агуулсан үг цухуйлгасныг нь жаахан зөөлрүүлэх санаатай аяархан дуугараад ширээн дээр цэвэрхэн шилэн аяга тавьж, — Сүүл хэрдээ тэр маалингыг ч бараг тариагүй шүү дээ гэвэл

	— Тарьсан тариагүй цаадах чинь хичээдэг байсан. Хүмүүсийн санаанд байгаа шүү. Гэтэл одоо болоход бие муудаж гэнэ... гэв.

	Уг нь Петрок өргөст хэмх, өөх авах гэж гал зуух руу гармаар байдаг, гэтэл босгон дээр нь том шар Колонденок барзгар нүүрлэн нүд буруулж урвайн сууж байх ажээ. 

	Цагдаа нар ингэж Степанидагийн өмнө нүх ухаж байгаа нь Петрокт тун эвгүй санагдаж, ерөөсөө эднүүс үүний төлөө л ирсэн юм биш байгаа даа? гэж бодлоо.

	— Хэл гэхлээр нь л хэлдэг байсан байх. Өөр яах вэ дээ гэвэл

	— Хэл гэхлээр нь гэнэ ээ? Тэгвэл одоо германы засаг өөр юм хэл гэвэл яах вэ? Та нар яах вэ? гэв.

	— Бид юу юм бэ? Улс амьтан яана, тийм л байхгүй юу гэж Петрок арга тасарсан байдал үзүүлж мөрөө хавчгасхийлгэв.

	Гуж улам тухлан сууж, цонх руу нэг харснаа, ширээн дээрээс шилтэй архийг эзэн хүн шиг бардам атгаж аваад

	— За хө, танайд чинь өөх байна үү, үгүй юу? гэхэд нь

	— Одоохон одоохон гээд үүд рүү эргэтэл Колонденокт халз тулчхав. Цаадах нь сууринаасаа ер хөдөлсөнгүй.

	— Гаргачих! гэж Гужийг хээвнэг дуугарахад сая зай тавьж, Петрокийг хажуугаараа өнгөргөв.

	Петрок саруул болгох санаатай пин, гал зуух хоёрынхоо хаалгыг сайтар дэлгээд торхон дотроос давсалсан гахайн өөх байгааг тэмтчин олов. Энэ завсраа, эднүүс манайхаар ингэж ирдэг нь зүгээр ч үгүй л байх, нэг тодорхой зорилго байгаа даа, удахгүй тэр нь мэдэгдэх биз, ганцхан Степанида л битгий ороод ирээсэй, манайд ийм ийм улс ирээд байна гэж дуулгах арга байдаг ч болоосой гэж бодоод идэх юм шалавхан оруулж ирэв.

	— Энэ бол өөр хэрэг ээ! гэж Гуж маасайн өгүүлэв. 

	Тэр нь архиа уугаад амжчихсан, аяга нь хоосон, цэлхэнтэй нүүр нь уусан архиндаа улам ярвагар болж, төдхөн өөхнөөс огтлоод 

	— Одоо чиний ээлж боллоо. Ямар ч гэсэн гэрийн эзэн юм чинь. Германчууд гэрийн эзнийг хүндэлдэг юм шүү. Эгээ ч зөвлөлт засаг шиг биш шүү... гэхэд нь

	— Үгүй дээ, би ч нэг их уудаг... гэнгүүт

	— За чи боль гэм! гэж Гуж зандчаад шилтэй архиа сэгсэрч, аяганы талаас дээгүүр хийгээд, — Уу, ялалтын төлөө уу! гэж хэлэв.

	— Ялалтын төлөө юм бол ч болно оо гэж Петрок дорви муутайхан зөвшөөрөөд түүний гараас аягатайг авлаа.

	— Хүү чинь хаана байна? Улаан Армид гэсэн байх аа? Сталиныг хамгаалж яваа юу? гэхэд нь

	— Тийм. Армид. Цэрэг хүн юм чинь... гэвэл

	— За ялалтын төлөө! Большевикуудыг ялахын төлөө шүү гэж тодорхой болгов.

	Петрок хорвоогийн бүх юмыг, юуны өмнө энэ зантайсан зочныг битүүдээ зүхлийн муухайгаар зүхээд бараг л ой гутан байж архийг уулаа.

	— Энэ бол болно оо. Май, одоо юм ид гэж цагдаа сайшаав.

	Гуж ширээний ард эзэн хүн шиг загнаж, нэг мэдэх нь ээ Петрок гэрийн эзэн биш айлчин хүн шиг болчих нь тэр. Тэгэхдээ цагдаа нар ингэж гэнэт орж ирсэнд айж, Гужийн эвгүй үг цухуйлгасанд битүү түгшин, энэ бүхэн муугаар төгсөх вий дээ л гэж болгоомжилж байв. Харин татгалзалгүй уусан нь сайн ч болсон байж магадгүй бөгөөд аажимдаа айх нь намдсаар сандарч мэгдэхээ больж, нэг мэдэх нь ээ хамт уугчийн байдалд орж, эзний үүрэг нь умартагдаад ширээг хажуулдан суугаад талхны хальс зажилж байв. Энэ үес Гуж том эрүүгээ тээрмийн ин шиг хөдөлгөн өөх талхыг зажлах зуураа архинаасаа дахиад аягалав.

	— Сайхан юмыг дахиж болдог. Тийм байх аа, Богатька аа? гэхэд нь

	— Тийм байж таарна. Анхны хундага алтан шумуул, дараачийн хундага алтан хараацай гэдэг байх аа гэж Петрок дуртайяа дэмжиж, — Энэ хүн маань яах вэ? гэж босгон дээр байгаа Колонденок руу дохивол

	— Зүгээр. Уудаггүй юм. Потап аа, чи чинь уудаггүй байх аа? гэж Гуж хүнгэнэн асуув.

	— Уудаггүй гэж Колонденок нарийхан дуугаар хариултал гадаа чимээ гарах шиг болсонд цөм чих тавин чагнацгаав. 

	Хашаан дотор хөлийн чимээ гараад саравчны тэнд тахиа хүд хүд дуугарав.

	— Хөөш, чи! гэж Гуж аягатай архиа барьсан чигээрээ дуугарч туслагч руугаа дохисонд пин рүү ухасхийн гарснаа төдхөн эргэж,

	— Эгч ирсэн байна аа гэж хэлэв.

	Петрок ундууцаж зарсхийн цочоод Степанидагийнхаа төлөөнөө үнэндээ айв. Юу гэж орж ирэв ээ! Гэрт орж ирсний хэрэггүй гэж урьдаас хэлдэг л байж дээ, гэтэл би энэнтэй цуг архидаад... одоо нэгэнт хожимдож дээ гэж бодов.

	— За байз, хө... Би идэх юм... хэлээдэхье гэж дуугараад гарах санаатай өндийн завдтал Гуж гар далайн шийдэмгий зангаад

	— Сууж бай. Өөрөө өгнө биз, хоёр нүдтэй юм чинь гээд буцааж суулгав.

	Үнэхээр ч удалгүй пингийн хаалга онгойж, Степанида өөр хүмүүс байгааг авсаар таньсангүй үүдэн дээрээ түр зуур зогсов.

	— Ор, ор! Битгий зов, ха-ха! Чи ч зовох амьтан биш байх аа? гэж Гуж юм зажилсан хэвээрээ их л маадгар дуугарав. 

	Степанида

	— Сайн байцгаана уу? гэж аяархан мэндлээд босго алхлаа. 

	«Одоо ч эхэлнэ дээ!» гэж Петрок Гужийн хажуугаас хялайн ширтэж хирдхийн бодлоо. 

	Гэвч Гуж гэрийн эзэгтэйг тоосон шинжгүй юм шиг, талхнаас бас нэг огтлоод өөх дээр нь тавьж Колонденок руугаа сарвайн:

	— Потап аа, май ид гэв.

	Колонденок маанайсан нойрмог царайлан босгоноос өндийж түүнийг нь авав.

	— Та нар энд архидаж байдаг, гэтэл цаана чинь германчууд гүүрээр явцгааж байна гэж Степанида гэрт бий болсон эвгүй нам гүмийг эвдэх санаатай жаахан зэмлэх аястай хэлбэл

	— Зүйтэй байна. Дахиад нэг хоёр хоноход унаатай явдаг болно. Герман гэдэг чинь ажилсаг улс шүү дээ! гэж Гуж дуугарлаа.

	— Манай энд явж байх ямар хэрэг байгаа юм? Германд нь явах зам мунд аа юу? гэж Степанида адран ярвайхад Гуж түүнийг сонжих байдалтай хараад зараа шиг муухай дуугараад орхив. 

	Тэгснээ:

	— Чи ч их ухаантай хүн байх нь ээ! Идэвхтэн байсан юм чинь арга байж уу даа. Тэр л хэвээрээ байна уу? гэхэд нь

	— Би юундаа няцах юм бэ? Би ямар муу санаатай хүн биш дээ. Муу санаатнууд л өөрийнхөөсөө татгалзах боллоо гэв.

	— Чи егөөдөж байна уу? Хэнийг тэгж байна? гэж Гуж сөрөвгөсхийвэл Степанида

	— Зарим нэгийг хэлж байна. Өнөөдөр нэг янз, маргааш бас нэг янз болдгуудыг хэлж байна! гээд тавьчихав.

	«Чи амаа тат гэм дээ! Юундаа ингэж адарна вэ? Өмнөө хэн байгааг харж байна уу, үгүй юу?» гэж Петрок авгайгаа битүү зүхэв.

	Гэтэл Степанида дахиад нэг юм хэлэх гэснээ болив бололтой. Гуж руу муухай гэгч ширтээд, дараагаар нь Петрок, Колонденок хоёрыг мөн адил тэгж хялайв. Гэсэн ч тийн харсан нь Гужийн хувьд хангалттай байсан болохоор ширээний араас аймаар өндийж:

	— Чи хаагуур хэсээд байна? Чи тэр замын юуг нь хар аа вэ? Чи яахлаараа айлчин ирчхээд байхад гаднаас орж ирж байна? гэж асуулаа.

	— Үнээгээ хариулсан юм. Наана чинь гэрийн эзэн байгаа биз дээ.

	— Чиний энэ эзэн юу гийгүүлэх юм бэ? Тахиа ч төхөөрч чадахгүй байна! Гэтэл бидэнд даруулга хэрэгтэй байна.

	— Өөр юу хэрэгтэй сэн бол?

	— Сайн даруулга гэж байна. Германы засгийн төлөөлөгчдөд тохирох даруулга!

	— Та нар ийм төлөөлөгч болоод удав уу? гэж Степанида дүрсхийв. 

	Одоо ч хэрэг бишдэх нь дээ гэж Петрокт бодогдоод явчихлаа.

	— Муу задарсан эм, дуугүй болооч! Өндөг шараад орхи! Чи миний тушаалыг дуулав уу? гэж тэр их л хатуу хүн болж зандрав.

	Гуж ширээний цаанаас дэмжин хоолойгоо засаж, Степанида дуугүй эргээд пин рүүгээ орчхов. Хаалга онгорхой үлдсэнд Колонденок түүнийг хаагаад аанай л босгон дээрээсээ холдсонгүй. 

	Гэвч Гуж төдхөн инээмсэглэхээ болиод

	— Чи ч мөн айхавтар авгайтай юм байна даа! Ийм юмнуудыг германчууд яадгийг мэдэх үү? гэж асуув.

	— Дуулсаан. Гэхдээ энэ чинь... гэнгүүт

	— Дүүжилдэг юм! Утасны шонгоос! Германчууд ийм юмнуудтай зууралдаж байдаггүй улс. Бид ч гэсэн мөн адил! Өөр хүнд сургамж болгож арав хоног дүүжлээстэй нь байлгана гэж Гуж хүнгэнээд лантгар нударгаараа ширээ шаахад Петрокийн дотор зарсхийн биеэ хурааж, толгойгоо нугдайлгав.

	— Муу санасандаа ингэж байгаа юм биш л дээ гэж Петрок Степанидагаа өмөөрөх санаатай оролдохчоо болбол

	— Өөр яаснаас гэх нь вэ? Сайн санасандаа гэх нь үү? Коммунист байна шүү дээ гэж Гуж гэнэт таглав.

	— Үгүй дээ. Ам хэлэндээ л болохоос биш...

	— Мөн мөн. Ам хэлтэйдээ энэ. Хэл нь сэлүүр шиг л байна. Одоохондоо суга татаагүй байна уу? Сугална аа, гайгүй!

	Петрок, энэ хоёр хүний гарт тун амархан үрэгдэж болох авгайгаа юу гэж хамгаалах, юу гэж дуугарахаа мэдэж ядаж их л зовов. Манай хүн ч амаа татна гэж байхгүй, бүр ч гарч өгөх байх, ялангуяа уурлаад ирэх юм бол бурхан тэнгэр байсан ч бууж өгөхгүй дээ гэж тэр бодлоо. 

	Гуж ч гэсэн энэ байдлыг нь мэдсэн бололтой гэнэт ярианы сэжүүрийг өөрчилж

	— Чи байна аа... Ийм байна. Надад баярлах ёстой. Надаас өөр хүн байсан бол чи аль хэдийн бэлэвсэрсэн байх ёстой гэв.

	— Тийм бол баярлалаа гэж Петрок товчхон хариулав.

	Петрок энэ удаад Степанидаг минь зүгээр орхих нь шиг байна гэж аажимдаа ойлгож өөрөө л цагдаа над руу дайрахгүй бол гайгүй өнгөрөх нь гэж бодов.

	— Ганц баярлалаагаар өнгөрөхгүй шүү гэж Гуж дахиад л эвгүй юм дуугарахад Петрок бас л болгоомжлон, хамаатны маань хүн бас ямар ааш гаргах нь вэ дээ гэж бодтол 

	— Чамайг баярлалаа гэсэн гээд би зүгээр орхихгүй. Бас архиараа дайлчихлаа. Уг нь чи надад шил юм тавих ёстой биз дээ? гэж хэлэв.

	— Бололгүй яах вэ дээ, ганцхан...

	— Архигүй байна гэх нь үү? Олно доо, хө! Худалдаад ав, юмаараа солиод ав! Эсвэл өөрөө нэр. Садныхаа төлөө хичээдэг юм байгаа биз дээ? Би чинь хар элгийн хүн биш биз дээ?

	— Тийм байлгүй яах вэ.

	Ярианы сэжүүр өөрчлөгдсөн нь сайн тийшээ эргэхгүй нь дээ гэж Петрок бодохын чацуу «Ийм төрөлтэй байснаас төрөлгүй байсан нь дээр сэн» гэж бодож амжив. 

	Би архи хаанаасаа олдог бил ээ? Мухлагт байхгүй, танил айл зээлээр өгнө гэж байхгүй, аль эрт нэрэхчээн болж л байсан, гэхдээ даанч уджээ, тэр гэснээс хойш сав суулга, данх цорго ч үлдсэнгүй, дахиад энэ Гужид үгүй гэх хэрэг үү, миний хэлсэн ч хэлсэн болохгүй байна шүү дээ гэх мэтчилэн эргэцүүлэв.

	— За ийм байна аа. Тохирох шив дээ? Чи дуулав уу? гэж Гуж өөхтэй талх зажлан байж хэлэхэд нь

	— Дуулалгүй яах вэ. Ганцхан... гээд цааш нь хэлэх үгээ олсонгүй. 

	Степанида пингээс орж ирээд байцаатай сав ширээн дээр дуугүйхэн тавив.

	— Германчууд ч та нарыг базаахгүй хооллодог байх нь ээ? гэж Степанида хорон үг хаяв. 

	Гуж аягүй муухайгаар нүдээ гурвалжлуулан

	— Чамд ямар пад байна? Эсвэл германчууд чамд тун таалагдахгүй байна уу? гэв.

	— Хошногоны ацан дээр гарсан хатги шиг их сайхан байна гэж Степанидаг хэлмэгц

	— Степанида! Амаа хамхи! гэж Петрок хашхичив.

	— Би дуугүй болж болно оо.

	— Дуугүй бай гэж байна! Энэ чинь садан төрлийн хувиар, юмыг сайнаар нь ярьж байна. Тэгэхэд чи...

	— За, за. Архи гударчхаад наадахынхаа бөгс долооход бэлэн байх шив дээ. Чи ч мөн түргэн уусаж байна шүү гэж Петрокт хэлэв.

	Түүний үгийн сүүлч пингээс сонсогдсон бөгөөд хаалга тасхийгээд чимээгүй болоход Петрок гэмшсэн янзтай хоолойгоо засав. Тэр нь одоо Гуж юу гэхийг хүлээн байв. 

	Гэвч Гуж дуугүй юм идэж байсанд Петрок аяархнаар

	— Авгай нар ч ийм л улс шүү дээ! Яадаг ч арга алга гэвэл

	— Яах юу байх вэ? Чи нэг тушаа олж ав! Бүдүүхэн шиг нь дээр байх. Тэгээд л тушиж орхи! Тэгэхгүй бол чинь олс хүзүүндээ углуулах байх шүү. Санаж л яваарай гэж цагдаа шүүрэн дэмжив.

	Петрок ширээний наана уруу царайлан дуугүй сууна. Хэрчсэн тамхиа ширээний булан руу хамж, үйрмэгийг нь таамаг тэмтчин цуглуулж байхдаа, Гуж хэрхэн өөх зажилж, авгайгаа хэрхвэл зохихыг сургаж занаж байхыг сонсон, энэ чинь надаас хоёр дахин дүү байж германы засгийн үед айхавтар ухаан сууж дээ гэж дотроо бодож байлаа.

	Гуж бас нэг зүсмийг идчихээд тайвуухан шиг дуугарч

	— Том дарга ирсэн. Зондерфюрер гэдэг. Талбайн төмсийг цөмийг нь хур аа! гэж тушаасан гэхэд нь

	— Цөмийг нь хураачих аа биз дээ? гэж Петрок хэлэв.

	— Цөмийг нь хураагаагүй. Хураасан төмс бүгдээрээ германы агуулахад орно. Үлдсэн төмс бий. Тэрийг л малтана даа. Тэгээд тушаана. Германы армид зориулж шүү. Мэдэв үү? Яг зөвлөлүүдийн үеийнх шиг гэж Гуж ярилаа.

	«Германы армийн төлөө түүнийг малтах ч гайгүй хэвтэнэ ээ. Тэндээ илжирвэл илжирч л байг» гэж Петрок бодов.

	Шилэнд жаахан үлдсэнийг Гуж аягалж, дуугүйхэн хөнтөрчхөөд мангар том гараараа амныхаа тосыг арчиж,

	— Бас нэг юм байна. Энүүгээр чинь эсэн бусын юмнууд ирдэг байж таарна биз? Нөгөө хөвчийн дээрэмчид! гээд түүний харцнаас дахин эвгүйцэж эхэлсэн Петрокийг цоо ширтэн, — Тийм юмнууд яваагүй юу? За яах вэ, чамд итгэе. Гэхдээ хэн нэгэн хүн үзэгдвэл цагдаагийн газар дор нь мэдэгдээрэй. Суурин руу юм уу, Выселки рүү. Маш түргэн шүү. Мэдэв үү? Тэгэхгүй бол нууж дарагдуулсны төлөө... мэднэ биз? Чи сууринаар явсан уу? гэж асуухад нь

	— Явсаан гэв.

	— Тушаал унш аа биз? Буудаж алж, хөрөнгийг нь хураах. Германчууд хэлсэн үгэндээ хүрдэг улс шүү. Мэдэв үү? гэж Гуж хэлэв.

	Петрок гунигтайяа санаа алдаж, яадаг ч арга алга, хаа л бол хаана зовлон гамшиг, занал сүрдүүлэг, буудах, хураах, яажшуу амь зуудаг юм билээ дээ гэж санаашрав.

	Гуж ширээний цаанаас яаралгүйхэн гараад цадсан байдалтай хэхрүүлэн зогьсуулж, халцархай шар хүрмээ ханцуйлж байхдаа

	— Өнөөдөр өндөг идэхээ болилоо! Дараа болъё. Бэлэн байх хэрэгтэй шүү! гэж гэнэт мэдэгдэв.

	Петрок толгойгоо тулаад вандан дээрээ гутран сууж, гахайн өөх тос болсон ширээн дээгүүр нь намрын тарган ялаанууд явж байгааг алмайран ширтэж байв. Тэр нь аяга таваг, талх малхаа хураасангүй. Степанида ч гэсэн ийшээ ойртсонгүй, босгон дээрээ л

	— Дайллага хийх шив дээ! Өөх, өргөст хэмх! Бас өндөг өгөөдөх гэж командалж байдаг! Чи өндөглөдөггүй юм байгаа биз дээ? Ядахдаа ганц удаа чи тахиагаа хооллосон уу, үгүй юу? Намайг байхгүй бол чи ер нь яах хүн бэ? Хамаг амьтан буцааж аваад байхад ганц морио ч олж ирж чаддаггүй... гээд л бууж гарлаа.

	Морины тухайд бол үнэхээр түүний алдаа болсон, түүнийгээ ч ойлгож, Степанидагаас дутуугүй шаналж байвч морийг олох арга байсангүй. Выселки орж, тосгоныхноос хэчнээн сураглавч хэн өгөх бил ээ дээ? Айл болгонд морь л хамгийн хэрэгтэй байдаг юм чинь. Харин сууринд азтай явсан шиг санагдаж, одоо өөрийнхөө гол ололтыг бодмогцоо:

	— Тэгвэл керосин хэн олж ирсэн бэ? Би биш гэж үү? гэхэд

	— Үхсэн хойно оо. Элэг авмаар юм! Керосин керосин л гэнэ! Улс амьтан шуудай шуудайгаар давс авлаа. Чүдэнз ч базааж авлаа. Тэр бүү хэл чихэр авсан гээч. Тэгэхэд чи ганц шил керосин авчирч байдаг. Бүр хөх инээд хүрмээр юм... гэлээ.

	— Тэгээд юу гэж! Керосин гэдэг чинь өвөл ямаршуу хэрэгтэй гэж санана! Керосинтой айл цөөн л байх вий, тэгэхэд манайх... гэнгүүт нь

	— Дуугүй бай! Керосин... Бас өөрийнхөө өрөөсөн дугуй, архины найзтай болж дээ! Хэрэв миний хамаатан байсан бол нь туужуугаараа балбаад хөөх сөн. Биеэ худалдсан новш! Тэгэхэд чи түүнтэй архидаж, дайлж байдаг. Германчууд ороод ирэхэд чи бас л тэднийг дайлж гарна биз? гэж загнав.

	Пингийн хаалга зуны янзаар онгорхой байлаа. Степанида пин рүүгээ нэг орж, пийшин рүүгээ нэг ирж, гал зуухаар нэг шагайж, хувин сав харшилдуулан, гахайн хоол зуурч байв. Тэр нь гаднын хүмүүс явсан хойно тэссэнгүй, энэ долоо хоногт уурласан бүх уураа, өвгөндөө ч уурласнаа, дайнд ч уурласнаа, ийм аж амьдралд ч уурласнаа цөмийг нь нэгмөсөн гаргав. 

	Петрокт хэлэх юм байхгүй болохоор дуугүй л суув. Тэр нь Степанида эм хүний хувьд зөв юм хэлж байна гэж мэдсэн ч заримдаа айхавтар сүрхийгээр миний зөв гэж бодогдоод болж өгөхгүй тул бууж өгөхийг хүссэнгүй.

	— Ирвэл дайлдаг л байх даа! Хаашаа зайлах юм бэ? гэж авгайгаа дуулах ч үгүй болов уу гэж бодоод аяархан хэлчихсэн чинь сонсохын сайнаар сонсож, бүрмөсөн догширч,

	— За чи л дайлаарай! Надгүйгээр шүү. Би нүд амандаа харахгүй, үнээгээ аваад ой руу очно гэв.

	— Одоо яая гэхэв! Яваарай л даа, би болгоно оо.

	— Уухай, болгоно гэнэ шүү! Чи ер архидаад байя гэж бодож байна уу? Долигонох гээ юу? Цаадуул чинь архийг чинь цусалчхаад чамд салаавч л өгнө дөө.

	Петрок нэг юм хэлэх гэснээ, маргаад давах биш дээ гэж бодоод гар зангаж болив. Ер нь эм хүнд юм ойлгуулж болох биш дээ! Ямаа гэхэд тэмээ гэдэг улс юм чинь. Өнөөдөр цагдаа нар гайгүй өнгөрлөө, Гуж юм уусныхаа дараа зөөлөрч, тийм ч ихээр адарсангүй, үнэндээ ч биднийгээ германчуудаас хамгаалж байж болох юм шүү гэдгийг энэнд ойлгуулах арга алга. Хамаатан гэж өөрөө хэл ээ биз дээ! Тийм учраас арга эвийг нь олж, жаахан ая тал засаж, найзлах маягтай байх нь дээр байх. Үл бүтэх, муухай нь муухай амьтан, германы бялдууч гэдэг нь үнэн л дээ, гэхдээ эрх мэдлийг нь яадаг ч арга алга! Надад энэнтэй цуг сууж архидаж, долигонож, заавар тушаалыг нь сонсож байхад сайхан юм ер алга. Гэлээ гэх нь ээ амьд явъя гэвэл энэ байтугай юмыг үзэх хэрэг гарах вий. Чонотой цуг байя гэвэл чоно шиг ульдаг байх ёстой шүү дээ гэх мэтийг бодов.

	Ингэж олон таван юм эргэцүүлэн бодсон нь архинд мансуурсан толгойд нь наанатай цаанатай орж ирээд, уурласан авгай руугаа ам гарахгүй байсан нь дээр, тэртэй тэргүй давахгүй гэдгийг яс махаараа мэдэх болохоор дэмий л аман дотроо үглэхээс эс хэтрэв.

	Энэ завсар Степанида хэлдгээ хэлж дууссан бололтой гэнэт таг чиг болчихжээ. Тэр нь гэрт орж ирэнгүүт гаднын хүмүүс байхыг харчхаад бүр айх шиг болсон бол аажимдаа зориг орж, уурлахынхаа үед бүр ч ширүүссэн байв. Ялангуяа Петрокийг өөдөөс нь дайрч, дайрах дайрахдаа энэ муусайнуудын өмнө дайрсанд нь улам ч шатжээ. Хоёулхнаа үлдсэн хойноо хашхирч захирч байвал байдаг л юм байгаа биз, гэтэл одоо бүлх залгисан юм шиг дуугаа хураачхаад, биеэ зөвтгөх санаатай нэг юм аман дотроо бувтнаж байна. Гэтэл Гужийн дэргэд хашхичсан нь түүнд илэрхий долигоносон байдалтай сонсогдож, Степанидаг гомдоожээ. Ер нь Степанида хэрхэвч өөрийгөө дорд үзүүлэхгүй, өөрийнхөө зөв гэснийг хамгаалж чаддаг хүн байжээ. Тэртээ нэгэн цагт хамтралын хурал дээр районоос ирсэн төлөөлөгчид юм хумсалдаг архичин Коломийц гэдэг нярвыг зад шүүмжлэн илрүүлж, түүнийг ч удсангүй талхны нярваас нь болиулж, бараг шүүхэд шилжүүлэх шахсаныг Выселкийнхэн одоо болтол санадаг байлаа. Бас түүнийг маалинга хураах салааны ахлагч байх үед хүүхнүүд нь шөнө маалинга хулгайлж байна гэж Кондыбишийн хүргэн цуурхал тараасанд бүгдийг нь шалгуулж, тэр байтугай нэгжүүлж, хэд хэдэн удаа замд зогсоолгон, өвөр түрийг нь шалгуулаад юу ч олсонгүй тул хулгайлж байна гэж хардах сэрдэхийг болиулсан удаатай байлаа.

	Степанида тэвшинд өвс ногоо хийгээд заазуурдаж байхад онгорхой хаалганд гэгээтэй, жижиглэгдсэн өвс ногоо дагтаршсан шороон шалан дээр унаж харагдав. Ийм гайтай цагт Петрок бид хоёр ч балрах нь дээ гэж тэр харамсан бодно. Хамгийн гол нь энэ минь угаасаа нэг юман дээр бат зогсоно гэж байхгүй, эр хүний нуруугүй, хэний ч ам дагахад бэлэн, цаадах хүн нь цадигаа алдаж байсан ч бурхан тэнгэрээс ч зоволтгүйгээр нийцүүлж мэдэх хүн байгаа юм. Хүн хүлцэнгүй номхон байвал цаад хүн нь сайн болдог баймаар атал даанч тийм биш юм. Тийм эрээгүй амьтдыг эхлээд л таглахгүй бол гар бариад бугуй шүүрнэ гэгч болж, төдхөн хүзүүгээр чинь зайдалж аваад дуртай зүг рүүгээ залж гарна. Ер Степанида Выселкийн Гужийг хар багаас нь мэддэг байсан бөгөөд хоршоолох үеэр нударганыг устгахад нэг тийшээ алга болсон хэр нь одоо болоход буутай шуутай хүрч ирээд архи дарс ууж, амьтан хүнээс өс хонзон хайж явдаг байна шүү гэж бодлоо. Тэгэхдээ хамгийн сүүлд, гучин онд түүнтэй тааралдсанаа, тэгэхэд санаж үлдсэн бодлоо хэзээ ч мартахгүй явжээ. Бүр винтовтой ирлээ ч гэсэн бууж өгмөөргүй байжээ. Хамаг тосгоноороо аль хэдийнээс үзэж харахаа байсан Колонденок ч гэсэн өөрцгүй. Колонденок дайн эхлэхэд анхны дайчилгаагаар цэрэгт яваад сарын дараа гэхэд буцаад иржээ. Амьтан хүний ярихаар бол германчууд түүнийг лагериас сулласан гэлцдэг байв. Тэр нь бөөс хуурсандаа бариулж, нүднээс гарчихсан, өлсөж үхэхдээ тулсан юм ирсэн бол одоо цагдаагийн хоолонд цадаад явж байгаа нь энэ.

	Степанида тэдэнд дургүй болохоороо айсангүй. Тэгэх тусмаа тэднийг үзэн яддаг байлаа. Ер нь тэд яаж ч байсан түүнд падгүй. Дэлхийг нөмөрсөн дайны бий болгосон амьдралын хувьд гэвэл Степанида аль эртнээс хүмүүсийн баримталж ирсэн үнэнийг дагаж, тэр үнэнд үнэмшиж байсан цагтаа хэний боловч өөдөөс эгц харах зоригтой байжээ.

	Хашаан дотуур, хашааны ёроолоор, ногооны газраар залуухан тахианууд нь санаа амар тонголзон тоншилж явцгаана. Степанидагийн хамгаас хайрладаг зургаан хөгшин тахиа л одоохондоо өндөглөж байсан бөгөөд тэднийх аль хэдийнээс өндгөөрөө орлого олдог, нэг өндөгний оронд ирдэг нэг мөнгө тэднийд тун ч хэрэгтэй байдаг юм сан ажээ. Тэр нь гучаад хэрийн өндөг аваад суурин орж, хэрэгтэй юмаар солих юм уу худалддаг, ер нь тахиагүй байх аргагүй байжээ. Одоо тахиандаа хивэг будаа мэтийг өгөх хэрэгтэй юм сан гэж бодовч хааш хаашаа самгардаад цаг гарахгүй болсон тул торойдоо өгөх хагас хувин хяраатай юм хам хум бэлтгээд очиж, хашлаганых нь намхан үүдийг онгойлгонгуут торой ч эзнээ таньж бөндгөнөв. Степанида хувинтай нь буланд тавьж, жаахан хүлээзнэвэл торой амтархан тамшаалж эхлэв. Тэгснээ удалгүй хөлөө хийж хөмрүүлээд орхиход нь хувинг нь засаж тавьсангүй, тэртэй тэргүй хоггүй болтол нь иднэ дээ гэж бодоод орхижээ.

	Гэлээ ч гэсэн гадагшаа гүйх, Хонины хотгорт аргамжаатай байгаа Эрээгчиндээ очих хэрэгтэй, ийм цагт түүнийгээ хариулгагүй орхиж боломжгүй байжээ. Степанида явахаасаа өмнө гэртээ гүйж ороод өөрөө ч идэх, үнээндээ ч өгөх санаатай нэг жаахан талхны хальс авав. 

	Гэрт нам тайван, Петрок нь өнөөх л уруу царайлсан чигээрээ сууж, Степанида руу харсан ч үгүй.

	— Тахиандаа идэх юм өгөөрэй гэж түрүүчийнхийгээ бодвол намуухан хэлэв.

	Тэр нь хамаг гомдлоо өвгөндөө гаргаж санаа амардаг шигээ тайвширч, тэр ч байтугай байн байн уурлуулж, үе үе инээд хүргэн, цөөхөн удаа баярлуулдаг охорхон бодлоготой түүнийгээ өрөвдөж үзлээ. Ер нь өвгөн нь муу хүн биш, гол нь уур цухалгүй, гэм нь л овсгоо муутай, амьдралын арчаагүй нэгэн байжээ. Өөрөөс нь арван насаар ах, аль хэдийнээс бие нь муудсан, тэгж бие мууддаг нь дэндүү ихээр тамхи татдагаас болдог, үүнийг нь ч өөрөө сайн мэдэж, тэр талаар бараг л тэнгэрийн өдөр болгон үглэж яншдаг, даанч тэр нь шал дэмий болдог байсан юм сан ажээ.

	Степанида ногооны газар дундуураа Хонины хотгор луу гүйхээрээ очсон хойно Петрок нэг хэсэг сууж байснаа, доороос санаа алдаад ширээнийхээ наанаас босов. Өглөөнөөс аваад архи уухдаа тамхи татах зай гараагүй байж, одоо гэртээ ганцаараа үлдмэгцээ яаралгүйхэн тамхи ороов. Тамхиа асаах санаатай, бүр өчигдрийн цог онгичиж, унтраагүй нэг цог олоод үлээж, сая нэг таашаалтай гэгчээр баагиулж гарав. Ер нь ингэж татахын цагт ганц жаргалаа эдлэх шиг санагддаг байжээ. Дэлгүүрт найдалгүй хавар ногооныхоо газар жаахан тамхи тарьсан нь сайн болж, одоо дэлгүүр мэлгүүрээс юу ч олдохгүй болсон ийм үед мохоорт хүрэхгүй ч атугай тийм ч мууд орохгүй тамхитай байлаа. Петрок үүндээ ч дасчихсан, үүнээсээ дээр юм ч хүсэхгүй мэт болжээ.

	Тэр нь хараахан согтуу нь гараагүй хэвээрээ, саяхан болж өнгөрсөн юманд сэтгэл тавгүйдсэн зандаа байх тул байсхийгээд л бараг дуулдахгүй шахам үглэж, үхэж далд орморуудыг, тэр герман зерман нь хаана байгаа юм бол доо, манайхаар ир ээ ч үү, үгүй ч үү, юутай ч гэсэн манайхан л ирчихлээ. Хэн ирэв гэтэл хамаатан Гуж маань ч ирчихлээ. Энэнээс торойгоо нуух арга алга, торой байтугай үнээг маань ч, тахиаг маань ч, ер нь миний хамаг амьдралыг мэднэ, юу ч нуух арга байхгүй, одоо чинь Гуж эрх мэдэлтэй болжээ, дургүйгээ хүрвэл суурины цагдаад аваачаад л хамгийн наад захын шонгоос дүүжилдгээрээ дүүжилж орхино, өршөөж зүгээр өнгөрүүлээч гэж гуйх хэрэг үү? Гэвч тийм юмнууд өршөөх болов уу даа! Петрок хэдий согтуу байсан ч Степанидагийн тухай ярьж байхдаа Гужийн нүд юутай ширүүн гялалзаж байсныг ажиглажээ. Тэгээд л өндөг, өөх, өргөст хэмх, байцайнаас өөр юмгүй болохоороо байгаагаараа л долигонож байхаас өөр яах билээ, ингэлээ гээд ч тал засах эсэх нь бүү мэд санагджээ.

	Хамтрал бий болохоос бүр өмнө архи нэрэх гэж оролдсон нь тийм ч бүтэлтэй болоогүй, маалинга их үнэд орж, мяндастай болгоныг маалинга бэлтгэлд тушааж, тэр нь ч бас багадаад, тойргоос бүрэн эрхт төлөөлөгч нар ирж хашаа хотлоор явж шавхан, саравчтай сүрлийг хүртэл асгаж цацлан маалинга эржээ. Тэднийхээс олоогүй ч гэсэн гал зуухны газар байгаа архи нэрдэг тогоо, зэс хоолойг залж хийсэн данх тэргүүтнийг үзмэгцээ хураагаад авчихсан байжээ. Дараа нь бас торгууль төлж, хурал цуглаан дээр шившгээ дуудуулан, архи нэрэх базаахгүй ажлыг эрхэлсэндээ их л удаан гэмшиж билээ. 

	Гэвч энэ бол аль эрт болсон хэрэг. Харин одоо бүх юм ингэж гэнэт эргэж хөрвөсөн хойно архи нэрэх тухайн бодол ч бас өөрчлөгджээ. Архи л одоо амьдралын цор ганц эрхэм зүйл болж, түүнгүйгээр өнгөрөх аргагүй болжээ гэдгийг Петрок хамаг бие сэтгэлээрээ мэдэрчээ. Уудаг ч бай, уудаггүй ч бай нэрэх л хэрэгтэй боллоо.

	Тэгээд пин дотуураа явж, гал зуух руугаа ороод ханиалгасаар үүдэн дээрээ зогсов. Гал зууханд аанай л гэрэл муутай, юунаас ямар үнэр үнэртэж байгааг ялгахад бэрх холилдсон үнэр нэгэнт тогтчихсон байв. Тэгэхдээ хуучин хувцас хунар, тоос тортог, хулганын баас голлон үнэртэнэ. Нэг дүнз нүхэлж гаргасан жижигхэн цонхоор бүрхэг өглөөний бүдэг гэрэл тусна. Петрок цонхгүй битүү ханын наадах хэд хэдэн банзан хашлага онгойлгож, бас сүрэл сүлжиж хийсэн сагс гэх мэтийн тэртээ нэгэн цагт их ургасан жил хашлаганд багтахгүй тариаг юүлдэг зүйлсийг үзлээ. Үүдний хажуугийн буланд элэгдэж нимгэрсэн чулуутай хуучин тээрэм битүү гурил тоос дараастай байв. Мөн тэнд хуучин нэхмэлийн жааз шороонд дарагдан, хэдийнээ зэвэрч эхэлсэн цагаригтай шинэхэн улиасан торх цайрч, ихэнх нь хоосон модон торхнууд байж байхаас гадна хийх юмаа хэдэн жил хүлээн цэгцтэйхэн хураалттай байгаа Степанидагийн шүүр, утас, дамар бүхий нэхэгч байлаа. Түүний дээдэх тавиурт тоос шороонд дарагдсан хоосон шил лонхнууд архайлдаж дархайлдан, тэдгээрийн хамгийн захад өнөөх керосинтой морин шил их л сүртэй бараантан харагдав. Тэрний дэргэд, цонхны наана ноднингийн хэлхээтэй сонгино, ис тортогт харласан адар дор хэдэн хусны мөчир шүүр, Степанидагийн зун түүж хатаасан хэдэн баглаа эмийн өвс байв. Зуун жилд утаа тортог болсон хана туургатай энэхүү бага шиг гал зуухны буланд аалзны шүлс битүү хэрээстэй агаад есөн шидийн новш хөглөрөн байвч хэрэг болсон тогоо нь чухам хаахна байсныг санасангүй. Петрок хамаг харанхуй буланг харж, булангийн чулуун пийшингийн араарх новшийг онгичсоор байгаад арваад жил ашиглагдаагүй хэвтэж зэвд идэгдэн харласан том тогоог сая нэг юм олохчоон боллоо.

	Пингийн хаалганы ойролцоо саруулхан шиг газар авчраад сайтар үзвэл тогоо нь сайнаараа, хамгийн гол нь цоороогүй, зэвийг нь арилгаж, торгон элсээр арчих юм бол тун дажгүй эд байв. Түүнээс гадна ямар нэгэн модон хувин юм уу, модон торх хэрэгтэй, Степанидагийн төмс угаадаг модон хувинг аваад төмсөө ширмэн тогоондоо угаасан ч болохоор санагдав.

	Данх цорго байдаггүй нь л тун тоогүй.

	Петрок устай хувингийн дэргэдэх намхан вандан сандайлаад, бүгшүүлж ханиалган байж, данх цорго хаанаас ольё доо гэж ухаан зарж эхлэв. Урьдын цагт бол суурин орж, морь тахалж, сүх давтаж, авгай нарын хадуур ирлэж, сав суулга бөглөж, цоож цуурга засдаг төмрийн дархан Лейбтэй уулзахад л болох байлаа. Лейб бол уран дархан, Петрокт нэг биш удаа тус хүргэсэн, олон жил үерхсэн хүн нь байв. Юутай ч гэсэн Петрок түүнийг хүндэтгэж, дандаа л Лейбочка гэж дууддаг, Лейб ч гэсэн хариуд нь түүнийг Петрочек гэдэг байжээ. Энэ бүхнээс гадна тэр хоёр нас чацуу, бараг л хар нялхаасаа бие биеэ мэдэх хүмүүс байсан бөгөөд олон жилийн турш хамаг төмрийн ажлыг нь хийж өгсөн. Петрок ч гэсэн хөлс өгөхдөө гар татдаггүй, мөнгө, өндөг, өөх, заримдаа тариа будаа, ер тэр үед өөртөө байсан юмнаасаа харамгүй хүртээдэг, өгөх юм байдаггүй юм аа гэхэд Лейб ч заавал авъя гэхгүй хойш тавьж, тариа ургах юм уу, мал нядлах цагийг нь сар жилээр хүлээдэг, бие биеэ ойлгохгүй юм уу, тэгэх тусмаа гомдсон удаа нэг ч үгүй явж иржээ. Мэдээжийн хэрэг, Лейб түүнд тэр гайтай цоргыг мурийлгаад өгч болох байсан боловч дархны газар нь аль хэдийн хамтралд шилжээд, өөрөө Лепельд байдаг ах дүү нар дээрээ очжээ. Тиймээс одоо зун хаалттай байсан төмрийн дархны газар хүн ажиллаж байгаа эсэх нь мэдэгдсэнгүй.

	Их замын цаад биеийн Выселкид Корнила гэдэг бас нэг хийхгүй, чадахгүй юм гэж байхгүй тун сүрхий хүн бий, түүнд хэлбэл нэг арга бодох юм уу, багагүй нөөцөөсөө юм олох л хүн дээ гэж бодов. 

	Гэвч Петрок аль хэдийнээс хойш түүнтэй ойртоогүй, тэгэх тусмаа жаахан эв түнжин муутай, хэзээ ч мэндэлж барьдаггүй байжээ. Энэ бүхний буруутан нь Степанида байсан бөгөөд Петроктой суухаасаа өмнө бага залуу байхдаа Корнила тэр хоёрын хооронд нэг учир байсан юм сан ажээ. Ер нь ч Петроктой суусан нь оносон байж. Тэр үед Петрок тун аятайхан залуу байж, хийлээр тоглочихдог, дуугүй шунаг Корнилатай зүйрлэхгүй эр байсан байна. Үнэндээ тэр нь эвгүй зантай, нийц муутай, нэг хүнд дургүйгээ хүрвэл насныхаа эцэс хүртэл юм санах, бас амьдрал муугүй хэр нь харамч шунахай, хамтралд оролгүй гал түймрийн нийгэмлэгт ажилладаг байжээ. Тэгэхдээ чадахгүй юмгүй, шал тавих, цонхны хүрээ зангидах, түүгээр ч үл барам айлд пийшин бариад өгчхөж чаддаг ч гэсэн түүнд хэлж ам бузарлаад яах вэ, бүр ядах дээр тулбал Выселкийн өөр хүмүүсийг ч гуйж болох юм даа гэж боджээ.

	Петрок тамхиа татаж жаргалаа эдлээд ханиаж ханиаж болив. Ажилдаа орох цаг болох шиг боллоо. Эхлээд тахиандаа хоол өгөх хэрэгтэй байсан тул гал зуухнаасаа хуучин модон шанага олж, хамгийн захад байгаа арвайн хивэгтэй савнаас утгаж аваад гадагшаа гарав. Тахианууд нь аль хэдийнээс харуулдаж байсан бололтой, шанага бариад гарахыг нь хармагцаа хашаан дороос, ногооны газраас, саравчны тэндээс хошууран дайрцгаасанд бүгдэд нь хүргэх санаатай холуур тойруулан цацав. Тэгээд тэднийгээ хашаан доторх дагтаршсан газар, өвс ногоон дундаас идэвхийлэн тоншиж түүж байх зуур хүнийг даанч үйлсгүйгээр хөөрхий байдалд оруулдаг заяаны тухай бодож эхлэв. 

	Яхимов гацааны эзэн өөрөө өглөө тахианд хоол өгч байсан удаа бий гэж үү дээ? Эсвэл энэнээс илүү чухал ажилд надад байгаагүй гэж үү дээ? Зөвхөн мал гэхэд л тоо толгой арав гаруй, нэг морь, нэг гүү, хоёр үнээ, (тугаллаагүй байхдаа шүү), долоо найман хоньтой байжээ. Харин гахайн хувьд гэвэл хоёроос илүүгүй, нэг бодон, нэг торой байв. Ажиллах хүн ч бас илүү байжээ. Гэтэл тэр бүх юм одоо бараг алга болохдоо тулаад ганц үнээ, эр торой, есөн тахиатай л хоцорчээ. Морь ба морьтой холбоотой элдэв ажлаас нь хамтрал тэртээ нэгэн цагт чөлөөлж, хонь нь харах хандах хүн бүл муутай болмогц аяндаа дуусжээ. Хүүхдүүд нь өд сөдөө ургасан ангаахай шиг бие даан яваад өлцгөөжээ. Тэгтэл энэ дайн эхэлж, үлдсэн жаахныг нь юу ч үгүй дуусгах төлөвтэй байв.

	Петрок ханиасан чигээрээ босгон доороо дэвссэн, хүний хөлд гөлчийсөн чулуун дээр зогсоод төмс рүүгээ оръё уу, байя уу гэж шийдэж ядна. Энэ намар төмс сайн ургаж, хашаан доторхыгоо цөмийг нь малтаж аваад зоориндоо зөөж оруулсан байв. Гэвч зарим хавар зооринд нь ус орох удаа байдаг учир үлдсэн төмсийг ногооны хашааны үзүүрт байх төвгөр дээр овоолж хучих шаардлагатай байлаа. Ер нь төмс их ургасан жил голдуу тэгдэг юм сан ажээ. Ер төмс үеийн үед гол ургац болсоор ирсэн болохоор ариглаж хамгаалах хэрэгтэй, тариа бол тэр болгон ургадаггүй, хавар ч хүрэлгүй дуусчихдаг тул шинэ төмс гартал хуучин төмсөөрөө л байдаг байжээ. Хэрвээ түүнийг цагт нь хурааж, ус хүйтнээс хамгаалж чадвал хүн малгүй өег тавтай өвөлждөг, нэг биш удаа өлбөрч үхэх аюулаас төмс л авардаг байжээ,

	Хэдэн хоног дараалан намрын тэнгэр борооны үүлэнд нэвсийн харлаад, нэг эндээс, нэг тэндээс хүчтэй салхи гарч байснаа гэнэт намдаж, шөнө нь дулаараад өглөө болохын алдад бороо орж эхлэв. 

	Степанида үүрээр сэрээд гадаа нэгэн хэмээр усан бороо шавшиж байх чимээг сонсон, өнөөдөр ч үнээгээ гадагш нь авч явахаа больдог юм бил үү дээ гэж бодов. Петрок ор өнцөгдөн, ханиах ч үгүй хэвтэх нь унтаж байх шиг санагдахад босож пин рүүгээ оров. Дээрээс ус урсан буух нь хаалганы гадна шоржигнон дуулдаж, пингийн цоорхойгоор дусаал ороод шороон шалан дээр ус тогтсон нь харлан дүгрэглэнэ. Степанида урагшгүй өвгөнөө энэ удаа бас хараалын муугаар зүхээд модон хувин авч алгуурхан дусалж байгаа газар тушаа доор тосгуулж тавив. Тэр нь эрт босож сурсан болохоороо дахиад нойр хүрнэ гэж байхгүй гэдгийг мэдэж, тэгэх тусмаа даавуун хаалтын цаанаас Петрок эргэж хөрвөн, ханиаж, тамхиныхаа уутыг эрж байгаа нь сонсогдсонд бүр ч унтахгүй гэж бодлоо. Ер нь Петрок хар нүд хагалмагц тамхиа асаадаг заншилтай байжээ. Степанида нойрмог эвшээснээ цонхон дороос хавар авсан агч модон хувингаа аваад үнээгээ саахаар саравч руугаа явав.

	Тэгсээр байтал нь үүр бараг цайлаа. Намрын манантай тэнгэрээс бороо орох нь их байвч цагийн аясыг дагаж жижиг ширхэгтэй, салхигүй, тийм ч их шавар шавхай болоогүй байлаа. Гагцхүү саравчны хажуугийн хонхор газар өтөг шавхай гялтайн байх нь ерөөсөө ч зунаас хойш эгшиж хатаагүй газар байлаа.

	Навч нь цөөрч, бороонд нороод, сүргүй болсон далдуу дээрээс нэг хэрээ гуаглана. Энэ чинь муу юм ёрлож байгаа юм биш байгаа даа гэж Степанида бодоодхов. Тэр хэрээ дөрөв дэх юм уу, тав дахь өглөөгөө ийшээ ирж, далдууны орой дээр суугаад бүдүүн хар хошуугаа айлын дээрээс унжуулан муухай гуаглах нь ойн зүгээс хэн нэгнийг дуудах мэт ажээ. Степанида хоёрын зэрэг удаа түүн өөд хагалсан түлээ нүүлгэсэн боловч үргээж чадсангүй. Одоо тэр хэрээ гуаглаж ханаад дуугүй болж жаахан сууснаа далавчаа дэрвэгэнүүлэн жалга руу нисээд явчхав. Түүний сая нисэхдээ хөдөлгөсөн үзүүр нь нүцгэрсэн мөчир намуухан чичрэгнэсээр хоцорлоо.

	Степанида яаралгүйхэн шиг үнээгээ сааж, хувингийн амсар дүүртэл сүү гарсанд энэ минь өчигдөр Хонины хотгорт их сайн цадсан юм байна шүү гэж таашаан бодов. Өвс тэжээл голохгүй, залуу, сүүтэй ийм үнээтэй байх ч сайхан юм даа гэж Степанида түүнийгээ хамгийн эрхэм нандин юманд тооцож хайрладаг байжээ. Одоо цагт ийм үнээтэй байх нь аз жаргалын хэрэг байв.

	Тэр нь саравчнаас гарахдаа уг нь нэг тэвэр өвс тавьж өгч, ганц нэг цаг эрхлүүлж тордож, бас бороотой байх хоорондуур шөл юм уу, төмс чанавал зүгээр сэн, би чинь хэд хоног пийшингээ галласангүй, халуун хоол нэг ч удаа хийсэнгүй шүү гэж бодов. Гэвч хашаагаа өнгөрөөгүй явтал нь нэг юм хүчтэй хүржигнэн тэнгэрийн бүрхэгт бүдгэвтэр дуулдав. Энэ чинь юу байдаг бил ээ гэж бодож амжаагүй байтал их замаас наашаагаа чиглэн нэг том гэгчийн овгор хар юм бороотой манан дундуур дэнхэлзэн данхалзан айсаж явааг хармагцаа мэл гайхаж, таг чиг зогсчихлоо. Түүний араас арай жижигхэн нэг юм бөнжгөнөн чирэгдэх нь самовар тогооных шиг өндөр яндантай агаад салхи даган утаа үнэртэж эхлэв. Машины гөлчилзсөн нойтон бөөрөнд ямар нэгэн тоо, үсэг цайрч, том гэгчийн дугуй нь нарийн замд багтаж онолдохгүй, өрөөсөн талынхаа дугуйгаар замын хажуугийн ширгийг шалчийтал дарж яваа нь харагдав. Тэр нь удаахан боловч зайлбаргүй дөтлөн дөтөлсөөр дааманд нь тулаад уур утаа савсуулан уухилж зогсов. Одоо түүний уухилах нь мэдэгдэхүйц болж, хашаагаар нэг бензин ханхлав. Бүхээгийн хажуугийн өндөр гишгүүр дээрээс бүрх малгай, урт хормойтой, норсон пальтотой нэг унжгар хүн дэвхрэн буухыг хармагцаа л суурины багш Свентковский мөн байна гэж Степанида танив.

	— Сайн байна уу, Богатька эгч ээ. Германы нэг багийг танайд байрлуул гэж Гуж тушаасан юм аа. Яах вэ дээ, түргэхэн шиг хэл амаа ололцоно биз гэсэн гэж тэр хүн хачин найрсаг мэндлээд хянган хамартай хавчиг нүүрэндээ соньхон инээмсэглэл тодруулав.

	Гэвч Степанида балмагдаж, дуу шуугүй болчхоод брезент оройгоороо далдууны нэвсийсэн салаа мөчрийг түлхэн зогсоо машин руу учир үл ойлгосон харцаар харж байв. Энэ үеэр бүхээгийн хаалга хяхтнан дуугараад хоёр хар хүн нэгэн зэргээр дэвхрэлдэн бууж ирэв. Степанида тэдний хувцас хунар, нүүр царайг сайн хараагүй мөртөө ерөнхий дүр төрхөөр нь эднүүс германчууд мөн байна гэж танив. Тэгээд тэр хоёр хүн хашаан дотуур, өөдөөс нь чиглэн ирж явааг лавтай харсан хойноо эднүүс чинь хүн шиг л хоёр хөлөөрөө явдаг юм байна, бүр буу зэвсэг ч үгүй байдаг юм байна гэж бодож амжлаа. Машины наад талаас буусан нь олон товчтой, биеэ барьсхийсэн цамцтай, араас нь шууж зассан үстэй толгойдоо нэг хачин дэрийсэн гавгар малгай тавьсан, богинохон ханцуйнаасаа нарийхан гар цухуйлгасан хүн байв. Түүний цонхийсон залуу царай хар хүрээтэй дүгрэг шилнийхээ цаанаас тун уур цухалгүй харж үзэж байгаа бүх юмаа бараг л хүүхэд шиг сонирхон бүлтийх байдалтай байхад машин дотроос шалмаг үсэрч буудаг нөгөөдөх герман нь тэс өмнөө, хижээлдүү полдойсон, хашаа хороо, гэр байшинг дэндүү түргэн гүйлгэж хармагцаа нэг юм ууртай гэгчээр зандчин шаардсанд Степанида барьц алдан сандарч, юугаа ч мэдэхээ байчхаад хашааныхаа гол дунд хувинтайгаа зогсож байв.

	— Өө сүү! гэж тэр хэлэв.

	Германчууд брезент бүрхүүл дороос нэг нэгээрээ дэвхрэлдэн бууж эхлэхэд Степанида эднүүс чинь зүгээр нэг ирсэн хэрэг биш, саяын багшийн хэлдгээр байрлах гэж ирсэн юм байна, тэгээд ч сүү асууж байгаа байх нь гэж бодоод амаараа гартал залгилбал залгилаг, надад л сүүгээ хайрлах юм алга гэж санав. Гэвч тэднүүс юу юугүй сүү рүү дайрцгаасан нь үгүй, нөгөө багш полдгор эрд нэг юм ярьж, ийм үг яриаг огт сонсоогүй Степанида их л гайхан, нэг ч үг ойлгохгүй хэр нь сонирхон чагнав. Ер Свентковский германаар бузгай сайн ярьж байх бололтой, цаадах нь манай хэлийг ер мэдэхгүй, өөрийнхөөрөө нэг юм хэлэв. 

	Багш, Степанида руу эргэж,

	— Наад сүү чинь шинэхэн үү гэж германы фельдфебель ноён асууж байна гэхэд нь

	— Шинэхэн байлгүй яах вэ гэж хэлээд захаарх хөөс нь бууж амжаагүй байгаа хувинтай сүүгээ ногоон дээр тавив.

	Германчууд Свентковский лүгээ хэдэн үг солилцоод залуу нь машин өөдөө гүйж, удалгүй нэг цагаан сэнжтэй аяга аваад буцаж ирэв. 

	Свентковский хувинтай сүүнээс болгоомжтойхон утгаж фельдфебельд долигоносон байртай өгөв. Цаадах нь урагш тонгойн, илтэд полдойн цүдийсэн гэдэс рүүгээ асгахгүйг хичээн байж уучхаад аягыг доош нь харуулж

	— Гут гут! гэв.

	Багш ч төдхөн урам орж дахиад нэг утгаад нүдний шилтэд өгөв. Цаадах нь богинодсон ханцуйтай гараа урагш сунган аваад ууж орхив. Дараагаар нь бас нэг цагаан бурхантсан юм шиг цоохор цүүртэй хөдөх байрын герман мөн л бүгдийг нь уучхав. Харин дөрөв дэх, өндөр янхир, шургааг шиг нарийхан биетэй, хачин малгайтай, комбинезонтой герман аяганы амсарт уруул хүргэмэгцээ туранхай нүүрээ үрчийлгэн ярвайж, сүүг газар асгав. «Таалагдсангүй юу? Үхэж далд ормор оо!» гэж Степанида битүү зүхэв. Тэр нь айх гайхах зэрэгцэн хувингийнхаа хажууд хүлцэнгүй зогсоод санаанд ороогүй байтал ирэгсдийг ажиглаж, тэдний царайд айлгасан сүрдүүлсэн ямар нэгэн байдал мэдэгдээгүй хэр нь зүрх нь учиргүй дэлдэж байв. Сүү уугаад яваад өгч ч болох юм гэж горьдон, сайн сүү шүү, сайн сүү... гэж өөрийн эрхгүй давтан шивгэнэнэ. Гэвч германчууд түүний шивгэнэхийг ч, өөрийг нь ч огтхон анхаарсангүй. Бусдыгаа сүүнээс ууж байх зуур фельдфебель ойр ойрхон тожиг тожиг ахлан түлээ хагалдаг газар луу шагайж, гал зуухны нь цаагуур ороход гэрт орох нь уу гэж бодтол орсонгүй, саравч руу эргэснээ худгийн дэргэд гэнэт зогсчхов. Гялгар хар хром гуталтай Свентковский хойноос нь шүүдэртэй өвсөн дундуур явж очив. Степанида, тэр хоёр хэрхэн мэдэхгүй хэлээр юм ярилцахыг сонсон байв.

	Бусад нь сүү ууж ханаад бас л нэг нэгээрээ цувралдан худаг руу очицгоосон нь нэг л юм сонирхоод байх шиг байв. Тэгэхэд Степанида хувингийнхаа дэргэд зогссон чигээрээ, эдний нүднээс далд орсон дээр үү, хүлээсэн дээр үү гэж шийдэж ядан байжээ. Ер нь ямар ч байсан гэрийн эзэн энд байсан нь дээр байх, хаашаа алга болчхоод гарч ирэхгүй байна вэ, аль эсвэл ямар улс ирснийг харахгүй байна гэж үү хэмээн уурсан бодов.

	— Богатька эгч ээ! Герман фельдфебель танай уснаас амсаж үзье гэж байна. Нэг хувин авчирч өгөхгүй юу гэж Свентковскийг хэлэхэд

	— Хувин ий? Одоохон... гэв.

	«Сүрхий юм олж дээ» гэж пиндээ орох зуураа эгдүүцэн бодов. Пиндээ орсон хойноо хоолойгоо чахруулан «Петрок» гэж дуудчихаад шинэхэн цайр хувиндаа байсан жаахан усыг модон хувин руугаа юүлээд авч гарвал өнөөх арай залуу шиг, нүдний шилтэй нь тосож авав. 

	Тэр хүн хувинг гинжинд тогтоогоод сурмаг гэгчээр сулруулан тавьсанд хувин усанд хүрэх сонсогдож, төмөр бариулыг нь эргүүлэн тун амархан гаргаад ирэх үеэс бусад герман худгийн дэргэд хөдлөхгүй хүлээн зогсоцгоов. Тэд дахиад л Степанидаг анхаарахаа больсонд ямар ч гэсэн одоо л Петрокийг ийш нь түлхдэг хэрэг гэж бодов. Гэвч чухам яг тэрхэн үеэр Петрок өөрөө пин дотроос нүцгэн хөлдөө чархи угласан юм гарч ирээд хажуугаар нь өнгөрч худаг руугаа очоод нэг л эмээн хүндэтгэсэн байдлаар халцархай саравчтай цэмбэн малгайгаа авч:

	— Их сайн устай шүү, ер нь... гэж хоолой чичрүүлэн германчуудад хандав.

	Энэ завсар германчууд хэдийнээ хувингаар ус татаж гаргаад нэг хачин хавчиг ногоон саванд юүлж, өөр хоорондоо шивэр авир гэлцэж байжээ. Свентковскийг үл өгүүлбэл хэн нь ч айлын эзэн рүү харсангүй, гагцхүү багшийг германаар нэг юм дуугарсан хойно өнөөх цоохор нүүрт, Петрокийг учир үл мэдэгдэм алгуурхан сонжин ширтэв. Петрок дахиад бөхөлзөхөд бусдаасаа ойр байсан нүдний шилтэй залуу нь хармаанаасаа хайрцаг янжуур гаргаж, эхлээд өөрөө нэгийг авч, өөр нэгийг Петрок руу сарвайв. Петрок малгайгаа базалсан хэвээрээ, эвэршиж мойногшсон гараа сарвайн түүнийг нь авснаа яахыгаа мэдэхгүй байгаа юм шиг зогсов. Герман хүн асаагуураас тамхиа асаасан боловч Петрокийн тамхийг асааж өгсөнгүй.

	Тэд нэг юм зөвлөлдөөд байх нь худгийг л ярилцаж байх шиг бөгөөд Степанида хувингаа аваад пиндээ орлоо. Хаалгаа хаахаас айгаад бүдэг харанхуй пин дотроосоо германчуудыг ажиж, яриаг нь сонсож байхдаа Петрок нь хэрхэн зусардан, тайлбарлаж, зааж байгааг харж авлаа. Петрок малгайгаа толгой дээрээ тавиагүй тул шиврээ бороо хөөрхийлөлтэй хэдэн буурал үсний үлдэгдэлтэй халзандуу толгой дээр нь бууж байжээ. Германчууд ч гэсэн түүний үгийг таслахгүй сонсоцгооно. Ингэж германчуудтай тун амархан харьцаад байгаа нь Степанидагийн санаанд нийцсэнгүй, ингэсээр байгаад гэртээ аваад орох юм биш байгаа даа гэж бодов. Тэднийг даанч гэр орондоо оруулалгүй, гэр нь гаднын хүн, тэгэх тусмаа харийн хүнийг оруулалгүй байлгавал зохих халдашгүй ариун нандин юм нь шиг санагдан, эднүүс шалавхан арилаасай билээ гэж л бодно. Гэвч бүхий л байдлаас үзвэл явах гэсэн хүн ер байхгүй, өнөө том машиныхаа араас аяны гал тогоогоо салгаж, фельдфебелиэс бусад нь цөмөөрөө нүүрээ улайтал түлхсээр хашаанд оруулж ирэв. Петрок ч бас туслалцаж, том гэгчийн резин дугуйг минчийтэл түлхэлцээд дараа нь гал тогоогоо хаахна байрлуулбал дээрийг зааж өгөв. Тэгсээр байгаад худгийн дэргэд аятайхан газар байрлуулав. Степанида бүр ч гутарч, хамгийн ихээр айж болгоомжилж байсан юм минь боллоо доо гэж бодож байжээ. Нэг үгээр хэлбэл Яхимов дов германчуудаас зайлсангүй. Одоо юу болдог бол оо?

	Гэвч бүх юм хэн нэгний хүсэл зоригоос хамаарахгүйгээр, дайны эрхээр заримдаа аймаар, заримдаа гайхмаар хуулийн дагуу болдог журмаар болж байжээ. Гал тогоогоо хашаан дотор байрлуулаад фельдфебель, багш хоёр пин рүү чиглэсэнд гайхал Петрок өмнө нь бөндгөнөн гүйж, гэр лүүгээ орох зам зааж өгөх нь тэр. Фельдфебель босгон дор дэвссэн чулуун дээр гишгээд хаалгаар орохынхоо өмнө пингийн харанхуй руу сэжиглэн ярвайж харав. Свентковский нэг юмыг олон таван үгээр тайлбарлаж, Степанида модон хувингаа хаалганаас холдуулсан хойно герман дарга дотогш оров. Степанида тэдэнд садаа болохгүй санаатай гал зуух руугаа очихдоо, эднүүст юу хэрэгтэй юм бол гэдэг зовлонтой бодолд ээрэгдсээр байв. Гэтэл Петрок гэрийнхээ үүдийг цэлийтэл дэлгэсэнд тэр хоёр бүр баясгалантай мэт царайлсаар орцгоов. Степанида тэдний араас өөрийнхөө муу гэрийг, яйжийсан хана туургыг нь, хотойсон яс модтой адрыг нь, хуучирч шарласан сонин наалттай ханыг нь анх удаагаа өөр хүний нүдээр харах мэт боллоо. Тэр нь шалаа аль хэдийнээс нааш угаагаагүй байсан бөгөөд одоо үүдэнд нь төмсний хатсан хальс хөглөрсөн халтар шал, пийшингийн дэргэдэх хөөтэй ширмэн тогоо зэргийгээ уурсан ширтэв. Харь хүмүүсийн савхин гутал, эв хавгүй ширэн шаахай өрөөн дотуур нь гишгэлж хуурай шалан дээгүүр нь балиар нойтон мөр үлдээж байгааг хараад, эднүүс ямар элэнцгээ үзнэ вэ гэж бодлоо. Тэр нь пин дотроо зогсоод хэдийд гарч тонилдог юм бол доо гэж туйлаас хүлээн байлаа. Гэгэл тэд яаралгүйхэн ярилцаж, цонхоор шагайн, бурхан шүтээнийг нь үзэж, нөгөө фельдфебель нь даавуун хаалтыг яраад пийшингийн араар шагайснаа сэжиглэн ярвайв. 

	Тэднийг гарч ирэх болов уу гэж хүлээж ядан байтал түүний анхаарал гадагшаа татагдан, худгийн дэргэдэх гал тогоо нойтон мод түлээстэй гашуун утаа манараад өнөөх комбинезонтой герман гал өрдөн бөгтгөнөхийг харлаа. Тэгснээ тэр герман хашаан дундуур нэг зүг шийдмэг гэгч алхалмагц Степанида бүр айчихлаа. Торойн маань дуугарахыг дуулчихсан юм биш байгаа гэж болгоомжлов. Гэвч тийм биш болж, торой нь чимээ гараагүй байв. Тэр герман удсангүй дахин үзэгдэж, бүхэл бүтэн тэвэр түлээ аваад дааж ядан явааг харлаа. Тэгмэгц Степанидагийн дотор хүйт даажээ. Учир нь өвөл түлнэ гэж хадгалсан хусан түлээ нь байв. Тэр нь угаасаа их биш, саравчны дэргэд овоолоостой байдаг байсан юм сан ажээ. Энийг минь авчихдаг байж ээ гэж бодоод, чи жаахан базаахгүй юм хийж байна шүү, наадах чинь та нарын юм биш шүү дээ гэж хэлмээр санагджээ. Гэвч хоолойд нь нэг юм тээгэлдэх шиг болоод, за яах вэ, харж л байж больё гэж өөрөө өөртөө хэлэв.

	Тийнхүү анхны айдас нь алга болоход би ер нь энд байх хэрэг байна уу, үгүй юу, нэг тийшээ явж, юу ч харахгүй, юунд ч сэтгэлээ зовоохгүй байсан минь дээр юм биш биз, яаж л дураараа загнадаг санж вэ, би эднүүсийг яаж болиулах вэ дээ гэж бодоодохлоо. Гэхдээ бас гэр хотлоо орхичхож арай л болохгүй байх, үнээ, торой, есөн эм тахиа маань байж байдаг, үнээгээ хөдөө тийш нь авч яваагүй минь л гай боллоо, харин торойгоо нуусан маань юун аз вэ, гэрийн арын хаалганы дотроос түүнийг олох тийм ч амар биш дээ, бас тахиагаа саравчнаас гаргаагүй минь сайн боллоо, тэд минь өлсөж байлаа ч гэсэн одоохондоо аюулгүй байж байна гэх мэтийг бодож амжив. Үнээг нуух гээд утга учир байхгүй, тэртэй тэргүй эднүүс мэдэж байгаа хойно гадагш нь гаргаж бэлчээх нь зөв юм даа гэж бодоод пингээс олс олохоор завдтал Петрок гэрээсээ гарч ирээд өрвийсөн сахалтай үрчгэр нүүрээ бараг л баяртай гэмээр сэргэлэн болгож,

	— Авгай минь, өндөг! Өндөг өгөөдөх, бушуухан гэв.

	Степанида «Өндөг!» гэж дотроо давтан дуугарав. 

	Эднүүс, мэдээж өндөг нэхэхгүй байна гэж байхгүй л дээ, харин өндгөөр эхлээд юугаар төгсдөг бол гэж бодлоо. Тийнхүү түр зуур алгуурласнаа гал зуухны үүдийг онгойлгон тээрмийн шигшүүр доороос хуучин муу сагсаа татсанд дотор нь хориодын зэрэг өндөг бүдэгхэн цайрч харагдав. Түүнийгээ Петрокт бариулж, өөрөө л тэднийг дайлаг гэж бодсон нь болсонгүй, Петрок аль хэдийн дотогшоо орчихсон байсанд арга буюу хойноос нь ороход хүрэв. Өндгийг чухам хэнд нь өгөхөө мэдэлгүй сагстай нь вандангийн үзүүрт тавив. Төдхөн олон гар сагс руу сарвайлдахад арагшаа алхам ухраад тэрхүү шунаглан дайрах гаруудаас нүд салгаж чадсангүй. Хамгийн түрүүнд төлөв янзын цагаахан гар сагсанд шургасан нь фельдфебелийн гар бололтой бөгөөд хамгийн дээр байсан, цоохор тахианы нь бөөрөнхий өндгийг барилснаа юугаараа ч юм сэтгэлд нь нийцсэнгүй буцааж тавьчхаад мөн тийм мөртөө арай жижгэвтэр, магадгүй, түрүүчийнхээс нь арай цэвэрхэн шаравтар байж болох нэгийг авлаа. Дараа нь тэр бөөрөнхий өндгийг үнээний хөх шиг мэнцийсэн бүдүүн, үеийнхээ тэнд улаан улаан зураастай гар доорх нь шүүрээд авчихлаа. Түүний дараагаар захын нэг өндгийг өнөөх нүдэнд танил болсон богино ханцуйтай, хар халтар болсон жолоочийн гар авав. Степанида цааш нь ажиглаад байж чадсангүй, хараагаа доошлуулан Свентовскийн шавар болсон хром гутлыг харав. Өндөгний хальс хагарах дуулдаж, тэд өөр зуураа ярилцан, хагалсан өндгөө талх давс гэхгүйгээр шууд сорцгооно. Степанида жаахан бузаршаан сэжиглэх шиг болоод пин рүүгээ орох санаатай эргэтэл бусдаасаа зайтайхан зогсоод бяцхан хутгаар өнөө шар өндгийг нямбайлан цоолж байгаа фельдфебельтэй эгээтэй л мөргөлдчихсөнгүй.

	Германчууд ер аймаар биш, аашилж загнах юм уу, занаж сүрдүүлэх юм байхгүй, энэ айлын эзэн шиг л хээгүй, төлөв төвшин байсан болоод ч тэр үү Степанида удалгүй тайвширч, өөрөө ч энэ байдлаа гайхжээ. Германчууд ялж, энэ газар нутгийг булаан авсан юм чинь одоо түүн дээрээ яах нь тэдний эрх болсон нь ойлгомжтой байв. Ер нь тэр эрхээ сайн мэддэг, түүнийгээ бүрэн ашигладаг нь бүх юман дээрээс харагдана. Гэвч чухамхүү тэд ингэж байх маань бидний зөв гэж бат итгэж байгааг нь хүмүүсийн хоорондын харилцаанд байж боломгүй зүйлийг цадиггүй үйлдэж байгаатай нь нийлүүлээд үзэхэд зэвүү хүрмээр санагдаад явчихжээ.

	Тэднийг намхан хаалгаар гадагш гарцгааж, босгон дээр дэвссэн чулуун гишгүүрээс бууцгаах үед Степанида саравчныхаа наана зогсоод хүлээн байв. Тэр нь өнөөх хусан түлээг нь зуухандаа хийж бөгтгөнөн байгаа комбинезонтой хүнтэй тааралдах санаатай түлээнийхээ зам дээр зориуд тосож зогсоо нь тэр ажээ. Тэр хүнд юм хэлж чадахгүй ч гэсэн ичгүүр сонжуургүй нүд рүү нь нэг сайн харъя гэж боджээ. Гэвч цаадах нь дахиж түлээнд явсангүй, машин гал тогоогоо сайн ажиллуулж, тэр нь чиг учиргүй утаа манаруулан яндангаараа байн байн бөөн бөөн оч тэнгэр өөд хаялан байлаа. Гал гарчих вий дээ гэж Степанида айж эхлэв. Ер нь Степанида энэ олон жилд пийшингээс юм уу, аянга цахилгаанаас нь гал гарах вий гэж айж, тэр ч байтугай Яхимов дов нь шатаж, өөрөө гэрээ тойрон арчаагүй гүйж, яаж ч чадахгүй хөл нь хүндэрчхээд даагдахгүй байна гэж нэг бус удаа зүүдэлсэн юм сан ажээ.

	Германчууд цөмөөрөө гарч, фельдфебель нь бусдаасаа жаахан тасарч Свентковскийд нэг юм хэлэхэд наадах нь их л хичээнгүйлэн анхаарч сонсов. Дараа нь фельдфебель тогоочдоо нэг юм тушааж, тогооч нь галаа орхиод ганцхан «яволь» гэдэг үгийг л хэлж дуулгавартай гэгчээр номхон зогслоо. Степанида тэдний юу гэж ярилцсаныг мэдсэнгүй, цөмөөрөө цуг үхэж далд орвол таарах улс! гэж дэмий л эгдүүцэн бодов.

	Энэ зуур бусад герман хэдэн шар модон хайрцагтай юм, хажуу бөөрөндөө хар тэмдэгтэй гурван шуудайтай хүнд юм гэрийн хаяанд буулгаж, мөн тэнд шар суран үүргэвчтэй хоёр богинохон винтов хана түшүүлэн тавив. Энэ бүхэн нь гал тогоотой хамт эндээ үлдэх болж байгаа бололтой агаад машин хөдлөхөөр завдаж, нөгөө ар талынхаа үсийг шууж засуулсан, нүдний шилтэй залуу машинд суумагц төдхөн хүржигнэн дэнхгэнээд муухай бензин ханхлуулав. Фельдфебель бүхээгийн нөгөө талаас үсрэн ормогц машин нүсэр байдлаар арагшаа ухарч зөөлөн хөрсийг хэгз татуулан аягүй муухай дуугарч эргээд замдаа орлоо.

	Хашаанд гал тогоо, комбинезонтой туранхай, цоохор нүүртэй бүдүүн хоёр герман л үлдэв. Тэд худгаас ус зөөж эхэлсэнд Петрок Степанида руугаа буруугаа гэмшсэн байдлаар эвгүйрхэн дөхөж ирээд,

	— Манайд удах нь шиг байна даа гэв.

	Степанида тэр үгийг сонсоод дотор нь тун муухайрсан ч юм хэлсэнгүй. Гэхдээ өөрөө ч гэсэн тэднийг удах байх гэж бодож байжээ. 

	Петрок, яриаг маань хүн дуулчих вий гэсэн мэт ийш тийш хараад

	— Шал угаа, илүү дутуу юм зөөж гарга гэсэн гэвэл,

	— Хааш нь гаргах юм бэ? гэж Степанида гайхав.

	— Гал зуухандаа оруул гэсэн. Бид хоёр ч өөрцгүй зайлна.

	— Халуун зунаар гал зуухандаа байх болж байна уу? Сүрхий юм бодож дээ...

	— Нэгэнтээ л хэлснээс хойш оройноос нааш бүх юм гаргах хэрэгтэй боллоо. Эдний том дарга нь ирэх гэнэ.

	— Өөрснөө гаргадаг юм байгаа биз! Цөмийг нь гаргавал гаргаг! Яадаг санж вэ! гэж Степанида Петрокийнхоо зусардаж байсныг нь санаад ууртай хэлэв. Хэчнээн долигоноод ч нэмэргүй, өөрсдөө хөөгдөж байгаа нь энэ.

	Хэдийнээ өдөр хэлбийж, ёозгүй тэнгэр ёозгүй газар хоёр хоршоод, харин бороо зогсож, салхи ч гэсэн намджээ. Хөшигрсөн хөх утаа гэр орон, гал зуухаар нэг орж хамар хоолой аргаан хорсгож, ногооны газрын цаадах төмсний талбайг бүрхэн байв. Степанида саравчныхаа хаалгыг шийдмэг онгойлгож Эрээгчнээ гаргав. Эднүүс яавал яаг, би үнээгээ хариулъя, үнээ маань хэдий болтол хашаастай байх юм гэж тэр боджээ. Тэгээд германчуудын нүдэнд дахин үзэгдэхгүйн тулд үнээгээ түлээ хагалах газар, ногооны хашаа хоёроор дамжуулан шууд гадагш гаргажээ. Эрээгчин нь хоёр ч удаа түгшүүрлэн эргэж хараад, хашаанд гаднын хүмүүс байгааг мэдэх шиг болохлоор нь түүний уяанаас хүчтэй угзарч шалавхан хашаанаасаа холдууллаа.

	Тийнхүү үнээгээ төмсний талбайн захыг дагуулан тэдний ногооны газар луу эгц эрэг нь тулж ирсэн жижиг модтой ширэнгэ бүхий жалга хөвөөлөн авч явав. Тэр жалга гүнзгий, ёроолдоо шоржигнож тахиралдсан горхитой ажээ. Түүний цаад биед арваад гачуур шахцалдан ургасан нь хоёр налууг дагасан өтгөн шид, хус, улиасны навч шарлаж унасан байдлын наана тод ялгаран үзэгдэнэ. Энэ жалга бас л нэг ёсондоо энэ айлын нэг хэсэг мэт тул гай гамшгаас зугтан, дайн дажны хөлөөс хоргодож, харь хүний хүйтэн харцнаас зайлсхийн тэнд хоёр нэг хоног сууж ч болох байлаа. Малгүй бол тэр шүү дээ. Харин малтайгаа цуг удаан байх арга алга, идүүлэх ундлуулах хэрэг гарна. Түүнчлэн муу сайн ч гэсэн тариачин хүний эд хогшилтой гэр хотол нь хайран, тэр бүхнээ аваад явах арга байх биш, гэтэл тэрүүнгүйгээр ой дотор яаж амьдарсан болох бил ээ? Тэгэх тусмаа намрын усан бороо цутгаж, хүйтэрч байгааг хэлэх үү. Ингээд л гэр орондоо шигдээд байхаас өөр арга алга. Гэтэл энэ орон гэр нь германчуудын санаанд таарчээ. Ойр хавьд өөр олигmой юм байгаагүй юм шиг, бодвол хамаг гай эндхийн гүүрнээс болж, түүнтэй хамт энэ айл хэрэггүй болж л дээ.

	Үнээ нь өглөөнөөс хоосон байсан болохоороо нойтон өвсийг ховдоглон зулгааж, уяа оосроо булаацалдаад гараас алдуулчих гээд байхад Степанида, за яах вэ гээд уурласангүй. Мэдээж хэрэг, муу тэнэг Петроктоо уурлаад ч ямар нэмэр байх билээ, тэр одоо яах вэ дээ? Хэчнээн туйлавч арга буюу тушаалыг дагаж урилгагүй зочдод гэрээ суллаж өгөхөөс яах вэ. Гэвч Петрок шал угаахгүй нь мэдээж тул хоёулын нь толгойд бууна. Гэр лүүгээ буцах нь дээр юм байна гэж Степанида бодлоо.

	Тэгээд үнээгээ яг жалгын дэргэдэх өвс ногоо ихтэй бага шиг задгай газар нэг шид модноос аргамжаад хэсэг харж байснаа талбайн захыг барин буцаж алхав.

	Сэтгэл тавгүй, гунигтай, ер хүний амьдралын хэр хэмжээний зааг алга болжээ гэж бодов. Дайн түрэмгийлэн түрэмгийлсээр улам ойртож, одоо болох нь ээ гэрт нь орж, бурхан шүтээн, ширээ тавцанд нь хүртэл тулжээ. Зовж шаналж, уйлж унжихаас өөр яах болж байна аа. Гэтэл ус нулимс, цус нөжөөр энэ дэлхий тэртэй тэргүй дүүрчээ. Тэгвэл одоо яах вэ, сайн цаг ирэхийг дуугүй хүлээгээд л байх хэрэг үү? Хүлээж бие гүйцэх ч үгүй биз. Бага гайн араас их гай залгана, тэгэхийн цагт орилоод орилоод хэн харж үзэх юм бэ? гэж совингоор мэдэрч байв.

	Хоёр герман хүн гал тогооныхоо дэргэд бөндгөнөлдөж байхад Петрок гэртээ цонхны дэргэд суугаад уй гашуунд автагдан хуруун чинээ бүдүүн тамхи ороов. Барьсаар яваад үнгэгдчихсэн германы шаравтар янжуурыг сүүлд л нэг татъя гээд шүтээнийхээ араар шургуулжээ. Гэр доторхоо янзалж, илүү дутуу юмаа цөмийг нь гал зуух руугаа оруулах, хамгийн гол гол угаах ажилдаа орох ёстой байв. Тэр нь Степанидагаа зөрүүд байна гэж уурлан, хамаг юм хаячхаад алга болчихлоо, тэр муу үнээ яах вэ дээ, хагас өдөр хаалттай байх нь ээ ч яадаг юм, хашаанд маань ийм улс ирчхээд байхад үнээтэй манатай байна шүү дээ, ямар гай нь чирч энэ. германчуудыг нааш нь авчрав аа, хот суурин, том жижиг тосгон цөөдөө юу, бурхан тэнгэр ч анхаарахаа байчихсан манай гэрт ирдэг нь юу вэ гэж бухимдав.

	Петрок бүгшүүлж ханиалган байж (урьд шөнөөс хойш цээж нь хөндүүрлээд байжээ), одоо худгийн дэргэд юм хийж байгаа цэрэг тогооч нарыг цонхоороо харна. Суудлаараа хүлхийсэн комбинезонтой туранхай шар нь чийглэг уур савсах тогоо руугаа нэг цагаан юм хийж, нөгөө цоохор нь модон хайрцаг дээр, цагаан хулдаас нямбайлан дэвсээд ямархан нэгэн идэх юмнуудыг хуваарилан тавина. «Хараач хөөе, мөн боловсон байна шүү!» гэж Петрок атаархан бодоод, эднүүсийн энэ боловсон зангаас болоод би алчуур хувин барьж, гэр орноо янзлах болж байна гэж гуниглав. Эднүүст хуурай, дулаахан байх нь багадаад бас цэвэрхэн байлгах хэрэгтэй гэнэ, боловсон улс гэж ийм байх нь.

	Тэгсээр байтал тамхины нь наалт салж, яаж асаахаа мэдэхгүй, германаас гал гуйж зүрхлэхгүй байснаа сүүлдээ тамхи татах хүслэн зүрх алдахыг нь дийлэв. Гэрээсээ гарч асаагаагүй тамхиа ил барьсаар гал тогооноос таван алхмын газар очиж зогсов. Гал гуйх нь эвгүй, тэр ч байтугай жаахан аймшигтай санагдаад, эднүүс намайг харж галаа өгч болох юм гэж боджээ. Гэтэл тэд түүнийг ер анзаараагүй юм шиг, өнөө унжийсан өндөр нь тогоон доторх юмаа хутгаж, тогооноос нь уур утаа савсан хашаа хороогоор үнэртүүлж байхад, туслагч нь бололтой пагдгар нь том гэгчийн балиусаар гахайн өөх хэрчиж байв. 

	Петрок аяархан ханиаж хоолойгоо засаад урагш хоёр алхаж

	— Та минь ээ... Тамхи асаавал... гэж дуугарав.

	Түүний хэлснийг ойлгосон бололтой, тос болсон цагаан хормогчтой пагдгар нь палигар цоохор нүүрээ нааш эргүүлэн «яа-я» гэж аятайхан хэлэв. 

	Петрок юу ч ойлгоогүй хэр нь дахиад юм дуугарахгүй байхаар нь зөвшөөрч байгаа юм байна гэж тааварлаад гал тогоо руу ойртож, хэсэгхэн хусны үйсээр нэг цог наашлуулж, тийм ч дүйтэй бишээр хөдлөн, хуруугаа түлэн барин байж тамхиа асаагаад хэд сайн сорсныхоо дараа өөрийнх нь тарьсан тамхи хашаан доторх эсэн бусын үнэрийг хэрхэн дарж байгааг мэдлээ.

	— Вас, вас? гэж туслах тогооч их л сонирхон наашаа харж, хутгаа хулдаасан дээрээ тавихад Петрок ойлгож, хармаанаасаа ууттай тамхиа гарган

	— Өө, бололгүй яах вэ. Та татах дуртай байна уу, энэ чинь манай тарьсан юм байхгүй юу гэв.

	Тэр герман эвхээтэй сониноос бага шиг цаас тастаж аваад сарвайхад нь нэг сайн чимх тавьж өгөв. Өнөө герман зэгсэн чадвартай ороож, тун хичээнгүйлэн шүлсдэж наагаад өөрийнхөө асаагуураар асаав. Тэр нь жижигхэн дөл гялсхийлгэн гаргадаг хөөрхөн жаахан эд байлаа. Петрок түүнийг бараг л хүүхэд шиг сониучирхан ажиглаж гэрийнх нь тамхи таалагдаасай гэж маш их горьдов. Гэтэл герман эр сайн шиг сорж, утаагаа үлээсэнд одоо ч хахаж цацан ханиах байх даа гэж бодсон нь ханиасангүйгээр үл барам наранд гандсан юм шиг цайвар сормуустай нүдээ цавчлан

	— Ист гут! гэв.

	— Гут? гэж Петрок бүр нэгдүгээр дайнаар тогтоож авсан мэддэг үгээ хэлж баярлан, — Би танд хэл ээ биз дээ. Сайн тамхи шүү. Өөрөө тарьсан... гэв.

	— Гут гэж дуугараад том гэгчийн сэлүүрээр тогоон доторхыг хутгаж байсан тогоочдоо хэлбэл цаадах нь ууртайгаар ганц хоёр юм хашхираад орхисонд мань цоохор тамхиа ширээний өнцөгт тавиад хутгаа авлаа. Ер нь санаанд нь таарах шиг боллоо, эднүүс ажилтай байгаа юм чинь саад болоод яах вэ гэж Петрок бодоод нэг л хачин ухарч, хажуулдан явсаар довжоо руугаа буцав.

	Цэвэрлэгээндээ орох болчихсон боловч алгуурласаар, юунаас эхлэх нь дээрийг мэдэхгүй байв. Тэр нь хэзээ ч гэр орноо цэвэрлэж шүүрдэж үзээгүй, Степанида л хийдэг, сүүлийн жилүүдэд ээждээ Феня тусалдаг, өөрийн нь хувьд өөр, эр хүний ажил ногддог байсан юм сан ажээ. Гэтэл энэ дайн бүх юмыг адил болгож, эм хүний ажил эр хүн дээр буух болгожээ. Угаахад саад хийх юмгүй байлгахын тулд юуны өмнө шалаа чөлөөлөх хэрэгтэй гэж бодоод хамаг тогоо шанагаа пин рүүгээ зөөж, ац сэрээ, шилээр нь даавуу барьж боосон шүүр мэтийг гаргаж эхлэв. Дараа нь булангаас ванданг хөндийрүүлбэл эсэн бусын новш, уранхай чархи, зэвэрч хоосорсон сав, модон торхны таг, даавуу шаавуу, гал ноцооход хэрэг болох цавчдас, залтас гарч ирэв. Он удаан жил тэнд хэвтсээр байгаад өөрийн гэсэн байр сууриа олж, хэнд ч саад болоогүй байсан энэ бүх зүйлс яахлаараа энэ муусайнуудад одоо саад болдог байна гэж бодмоор байжээ. Петрок пийшингийн дэргэдээс янз бүрийн хувцас хунарыг авч гал зууханд оруулаад хадаасанд өлгөөтэй байсан савхин хүрмээ авч, хийл хөгжмөө эвтэйхэн авлаа. Түүнийг чийг авхуулахгүй байх учиртай болохоор гал зууханд оруулж болохгүй байв. Тиймээс бурхныхаа араар болгоомжтойхон шургуулав. Бяцхан хийл нь бүтэн далд орсонд, эндээ байж л байг, цаг сайжрахыг хүлээг гэж бодлоо.

	Гэрийн дотор бараг хоосорч чөлөөтэй боллоо. Петрок нэгэнтээ санаа алдаад, пингээс хувинтай ус оруулж, пийшингийн доороос нэг муу даавуу олж авав, Степанидад уурласан чигээрээ, дэвтэж байг гээд пийшингийн наадах хамгийн халтар болсон газар тэр усаа асгаж орхив. Ус ч яах ийхийн зуургүй шалаар нэг тархаж, аажимдаа босгоны наана булингар хар шалбааг болон тогтов. Петрок өрөөнийхөө дунд зогсож байв. Пингээс шүүр авах хэрэгтэй байдаг, гэтэл шалбааг дээгүүр харайгаад гарчхаж болдоггүй, хөл нүцгэлэх юм уу, цоорхой чархитайгаа гишгэж норгомооргүй байдаг. Ус жаахан босгоноос холдож урсахыг хүлээх л арга үлдлээ. 

	Тэгтэл

	— Тэнгэр минь, юу болох нь энэ вэ? Чи чинь яаж байна? гэх Степанидагийн дуун пингээс сонсогдлоо.

	— Шал угааж... гэнгүүт нь

	— Наад даавуугаар чинь чамайг ороолгох юм сан! Хэн ингэж шал угааж байсан юм бэ? Чи чинь солиоров уу? гэв.

	Степанида босгоны цаана зогсоод жигтэйхэн уурлаж, ташаагаа алгадна. Мэдээжийн хэрэг, Петрок санаагаараа буруу юм хийсэн бөгөөд ер нь ч үүнийхээ төлөө эхнэртээ их шиг загнуулдаг байсан юм сан ажээ. Гэвч одоо өөрөө нэгэнт ирснээс хойш өөрөө угаана биз, би юмаа хурааж хийх ёстой юмаа хийсэн, шал угаах төдий өчүүхэн ажил үлдлээ шүү дээ гэж Петрок бодож амжаад

	— Чи чинь юу гэж үнээтэйгээ алга болчхов оо? гэхэд нь

	— Би чамд хэл ээ биз дээ... гэв. 

	Тэр хоёр хашаандаа гаднын улс байгаагаас болоод ердийнх шигээ биш арай аяархан хэрэлдсэн боловч гадаа байгаа германчууд дуулах нь дуулжээ. Степанида ташаа тулан омогдсон хэвээрээ, босго алхаад орчхож чадахгүй байсаар байтал цаанаас нь нөгөө цоохор нүүрт герман үгэнд дурлан хүрч ирэв. Тэр хүн мушилзан инээмсэглэж, тэр ч байтугай нэг юм дуугарсанд Степанида таг болов. Герман хүн гал тогоо руугаа очиход Степанида нэг даавууг босго давуулан шидэж

	— Наад усаа ав! Юу ч үгүй болтол шингээгээд ав! гэв.

	Петрок арга буюу захирагдаж, гэдсэндээ шахагдан аахилж уухилсаар тонгойгоод тэр муухай усанд даавууг тавьж, хуучин муу ширмэн тогоо руу усыг нь базаж эхлэв. Гэвч ус их хэвээрээ, нөгөөх тогтсон шалбааг бараг хорогдсонгүй. Энэ завсар Степанида бас л нэг тийшээ алга болж, Петрок энэ яршигтай ажлаас түргэхэн салахын түүс болохдоо усыг булан руу, пийшин доогуур тараан тэрхүү тогтсон шалбаагийг л үгүй хийхийг оролдлоо. Энэ нь даавуунд шингээж авахаас хавьгүй бүтэмжтэй болжээ. Тийнхүү элэгдэж хуучирсан босгондоо ойртож явтал нь хаалган дээр дахиад нөгөө герман бий болж, энэ удаад ялимгүй уур савссан дүүрэн хувин ус бариад ирсэн байв. Петрок ч төдхөн учрыг нь ойлгож, түүний үл мэдэг инээвхийлэх эгэл царай руу үнэнээс баярлан ширтэж

	— Баярлалаа танд. Их баярлалаа... гэвэл хувинтай усаа босго давуулан тавьчхаад нуруугаа цэхэлж, 

	— Битте, битте гэв.

	— Баярлалаа гэж Петрок хэлэхдээ их л сэтгэл уярч, ийм сайхан санааны нь төлөө нэг юм өгөх нь зөв гэж бодоодхов. 

	Сайныг сайнаар хариулах учиртай гэж бодмогцоо 

	— Жаахан хүлээгээрэй, эрхэм ээ гэж дуугараад пин дотуураа гүйж хэдэн өндөг байх ёстой гал зуухандаа оров. 

	Тэгэхдээ тэр хэдэн өндөг чухам хаахна байх ёстойг мэдэхгүй, сагс магс, торх морхыг үзэж эхэлтэл гаднаас ахлах тогоочийн зандран хашхирах дуун сонсогдов.

	— Карл, ком! Карл! гэж тэр дуудав.

	Петрок амжихгүй нь гэдгээ ойлгов. 

	Ер Степанида юмыг нууж чаддаг байжээ. Герман ч гал тогоо руугаа гүйж, уурсаж унтууцсан Петрок пин рүүгээ орох гэтэл эхнэртэйгээ мөргөлдчихөв.

	— Харав уу, Карла халуун ус өглөө гэхэд нь

	— Халуун гэнэ шүү... гэхээс өөр эхнэр нь дуугарсангүй.

	Степанида огтхон ч баярлаагүй шинжтэй, дуугүйхэн босго алхан ороод өнөөх даавууг нь шалан дээрээс аваад бүлээн усанд дүрж амжаагүй байтал унжгар урт ахлах тогооч пинд орж ирээд нэг юм дотроо зэвүүтэй дуугарсаар босгон дээгүүр сарвайж хувинтай усыг аваад шалаар нэг цацаж орхих нь тэр. Бүлээн уур адар өөд манаран савсаж, Степанидагийн барайсан нүүрийг халхлав. Хувин хангинаж, өнөөх герман ч пингээс годхийн гараад арилав.

	— Хорон санаатай хог, үхэж далд ороосой! гэж Степанида аяархан хэлээд нойтон хормойгоо сэгсрэв. Петрок эргэж, саяын үгийг сонсчхоогүй байгаа даа, ойлгож гай болох вий дээ, энэ туранхай ч үнэхээр хорон санаатай амьтан байна аа, болгоомжтой байхгүй бол болохгүй нь гэж бодов.

	Шалаа хүйтэн усаар угаалаа. Шөнө модон хувиндаа ус авсан нь сайн боллоо. Одоо худагтаа хүрэх аргагүй болжээ. Петрок худаг руугаа очих дургүй болжээ. Степанида ч гэсэн өөрцгүй. Степанида шалаа сайтар хичээн үрж арчиж, вандангаа угаагаад, хуучин урт ширээгээ хутгаар хусаж байж цэвэрлэн, цонхны тавиурын тоос шороог арилгав. Петрок пин дотроо хөдөлж, элдэв хангайн новшоо гал зуухандаа оруулахыг нь оруулж, пүнзэндээ хийхийг нь хийж, байшингийн хаяа дээгүүр тавилж, нэг маалингыг тасархай дээврийн хонгил руу чулуудав. Эднийх хэзээ ч ингэж цэвэрлэж хөл болж байгаагүй, баяр ёслол болоход ч одоогийн албадлага шигээр хичээж янзалж байгаагүй бөгөөд ер нь энэ маань германчуудын санаанд нийцэх эсэхийг бүү мэд шүү дээ, гэнэт нийцэхгүй бол юу болдог бол оо гэж Петрок бодов.

	Ингэх зуур худгийн дэргэд үдийн хоол болж, гал тогооноос утаа савсах нь бараг болиод, уур ч мөн өөрцгүй татарч, тогооны дүгрэг халив жаахан хөндий тавиастай тул германчууд сонгино гахайн өөх шарж шөлөө амталсан нь хашаагаар нэг үнэртэв. Ууртай дуугүй тогооч баадуутай юм шиг зогсоо чөлөөгүй хөдөлж, ер нь энэ хооронд огт борви бохисхийхгүй юм шиг байх бөгөөд түр зуурын дотор түүнд зэмлүүлсэн Карла дорви муутайхан хөдлөхчөөн болж харагдана. Тэгтэл унжийсан урт нь зогсож, өмднийхөө хармаанаас гялгар оосортой цаг гаргаж хараад туслахдаа нэг юм хэлэв. Петрок пин дотроо жаал зугаа юм янзалж байхдаа тэднийг алдахгүй харж байсан тул сайн санаат Карлыг өөрийн эрхгүй өрөвдөв. Петрокийг довжоон дээр гарч шүүрдэж эхлэхэд огт мэдээгүй юм шиг нүүр буруулахыг үзвэл ахлагчаасаа айхтар зэмлэл хүлээсэн бололтой байв. Петрокийг шүүрдэж дуусаагүй байтал их замын зүгээс айхавтар хүржигнэх чимээ гараад өнөөх брезент бүрхүүлтэй машин газрын энхэл донхолд дэнжгэнэсээр наашаа чиглэлээ. Петрок шүүрээ барьсан чигээрээ пин рүүгээ гүйн орж,

	— Ирж явна! Хөөе, чи дуулав уу? Ирж явна! гэв.

	Степанида явуут дундаа нэг юмаа аваад гэрээсээ гүйн гарч хаалгаа жаахан хаагаад хоёулаа пин дотроо орж чимээ чагнан хүлээцгээв. Машин нарийхан замаар зүтгүүлэн зүтгүүлсээр дааманы дэргэдэх далдууны доор ирээд зогсов. Петрок эхлээд бүхээгээс нэг хүн дэвхрээд буух байхдаа гэж бодсон нь тэгсэнгүй, машин дотор нэг юм хангир жингэр хяхтнаад, брезент бүрхүүлийн дотроос арваад герман хүн хойно хойноосоо бууж ирэв. Тэд янз бүрийн юм өмссөн, мундиртэй, нэг тийм богинохон хүрэмтэй, хоёр нь эрээн нөмрөгтэй, хүн болгон хавтгай тогоо барьсан юм уу, бүсэндээ зүүсэн байлаа. Яагаад ч юм буу зэвсэг харагдсангүй. Гэтэл тэд нөгөө хоёр германыхаа байгаа гал тогоо руу гүйлдсэнгүй, хэсэг зуур хувцас хунар, бүс мүсээ янзалж, намхан цэрэг малгайгаа засаж өмсөцгөөн, команд хүлээцгээж байх шиг байв. Энэ хооронд бүхээгээс гялгар хар цув, тахианы цогцоо шиг өндөр оройтой, саравчныхаа дээхэн цагаан тэмдэгтэй малгайтай хүн гарч ирэв. Тэр хүн унжийсан урт тогоочид нэг юм хэлэнгүүт наадах нь тав яв номхон зогссоноо төдхөн биеэ суллахыг үзвэл нэг юм зөвшөөрсөн юм уу «сул зогс» гэдэг команд өгсөн бололтой.

	— Дарга нь байна! гэж Петрок дуугарав.

	Степанида пингийнхээ онгорхой хаалганы тотго доор зогсоод хашаандаа болж байгаа бүх зүйлийг машид хянуурлан нэгд нэгэнгүй дуугүй харж байв. Гэвч одоохондоо аймаар юм ер болсонгүй, цэргүүд гал тогоог тойрч, тогоочийн том шанага тэдний толгой дээгүүр гялалзан, хоол хувааж байв. Тэр нь яг л өнгөрөгч зун улаан цэргүүд дорно зүг ухрахынхаа өмнөхөн голын хөвөөнд хооллоцгоож байсантай адилхан санагдав. Одоо тэдний худгийн дэргэд арав гаруй герман цэрэг шахцалдан шуугин, инээлдэж наргиж, зарим нь хашааны ёроолын хувинтай усанд тогоогоо зайлж байхад дарга нь холхон шиг, хашааны гол дунд зогсоод гал зуухны дээвэр тийш дээгүүр харан хармаанаасаа нимгэхэн гялтганасан тамхины хайрцаг гаргаж ирэв. Түүнийг тамхиа асааж байх зуур Петрок нүдний нь харцыг ажих санаатай оролдсон боловч морины туурай шиг өргөн саравчны цаанаас ер харагдсангүй. Тэр герман толгойгоо үл мэдэг данхалзуулан тамхиа сорж, ийш тийш нь гараараа зааж үл ойлгогдох юм түргэн түргэн ярьж байгаа өнөөх фельдфебелийн үгийг сонсон байв. Гэгэл түүний гар гэнэт хаалга руу зааж, офицер пин дотроо эзэд нь байхыг хармагц илтэд болгоомжлов. 

	Петрок Степанидагийнхаа мөрт хүрээд авч

	— Хараач, наашаа ирэх нь байна! гэвэл 

	— Ирж л байг гэж эхнэр нь хариулав.

	Тэр хоёр яахаа мэдэхгүй нэг хэсэг бажгадаж, эндээ байгаад байх уу, аль эсвэл нуугдах уу, эсвэл бүр үүдэн дээрээ угтаж тосох уу? гэж тээнэгэлзэв. 

	Петрокийг малгайгаа аваад босго алхтал германчууд хэдийнээ өөдөөс нь ойртон ирэв. Петрок гэдрэг ухарч гал зуух руугаа ухран офицерын урдаас хүчлэн ширтэж, энэ хүн манайд сайн санаагаар орох нь уу, муу санаа өвөрлөж орох нь уу гэж мэдэхийг хичээв. Гэвч офицерын гөлчийсөн залуувтар царайд дарга хүний ердийн хянамгай чанд байдлаас өөр юу ч мэдэгдсэнгүй. Түүний хар хөмсөгтэй хүнхэр хар нүд гэрийн эзэд рүү хайнга харсхийгээд өнгөрч, харанхуй пин, буланд байсан овоолоостой төмс дээр харц нь нэлээд удаан тогтож, өнөөх бөндгөнөсөн фельдфебель хэдийнээ гэрийн үүдийг онгойлгоод өгсөнд яаралгүйхэн босго алхаж орлоо. Тэд үүдийг хаасангүй тул Петрок дотроос хэрхэн юм ярилцахыг сонсож байв. Тэдний дуу жигдхэн, тайван юм шиг санагдлаа. Тэгснээ аанай л нөгөө фельдфебель бөндгөнөн гүйж пин рүү гарч ирээд хашаан дотроос хэн нэгнийг дуудсанд хоёр цэрэг хүнд гутлаа пид пидхийлгэн гүйлдэж ирэхэд фельдфебель нэг юм тушааж, тэр хоёр ч дуулгавартай дохицгоон, далдууны доор байгаа том машин руу гүйлдэв. «Үнэндээ сахилгатай улс юм аа!» гэж Петрок өөрийн эрхгүй хүндэтгэн бодохдоо гэрт байгаа хүмүүс чухам юу сэдсэнийг хараахан мэдсэнгүй. 

	Гэвч удсангүй бүх юм тодорхой болов. Цэргүүд машин дээрээс эвхдэг төмөр орнуудыг буулгалаа. Тэр нь гялгар толгой, хөнгөн цагаан сүлжсэн пүрш, хөнжил, цагаан даавуутай боодол байсан бөгөөд тэр бүхнийг гэрт оруулж эхлэв. Петрок тэдэнд саад болохгүй санаатай гал зуух руугаа улам ухрав. Тэд хичээн чармайж, яарч мэгдэн байж арай хатаагүй байгаа шалан дээгүүр пид пад гишгэлэн вандангуудыг зайцуулж, орнуудыг түс тасхийлгэн угсрав. Степанида тэр хоёрыг хэн ч анхаарсангүйд Петрок бүр бүх юм сайнаар өнгөрөх нь гэж бодоод тайвшрах тийшээ хандав. Ер нь сайн ч хөдөлж, чин санаагаар цэвэрлэсэн болохоор одоо лав уурлахгүй биз гэж бодтол нээлттэй хаалганы цаанаас өнөөх хөдөлгөөнтэй фельдфебель үзэгдэн, жаахан хүүхдийг дуудаж байгаа мэтээр хуруугаараа дохиж

	— Ком! гэв.

	Петрок гэнэт хөл нь сульдахыг мэдрэн дотогшоо орлоо. Хажуу тийш нь болгосон ширээний оронд гялгар цагаан ор угсраастай, пүрш дээр боодолтой хөнжил даавуу тавиастай харагдав. Өөр нэг орыг, харах байдалд битүү шаналгаатай байрын залуухан герман засаж байв. Тэдэнд Петрокийг дуудах нэг ажил гарсан бололтой бөгөөд нөгөө офицер алцайн зогсоод ойртон очихыг нь хүлээж, эгцлэн ширтэж байлаа. Тэр хоёрын харц тулгармагц Петрокийн зүрх гай дайрчээ гэдгийг ёрлон хачин эвгүй оргиод явчихлаа.

	— Вас ист дас? гэж офицер илтэд заналхийлэн асуугаад, энд тэндгүй урагдаж дорвойсон, шарлачихсан сонин наалттай хана руу нэг юмыг хуруугаар чичлэн заав. Петрок тийшээ хармагцаа л дотор нь палхийгээд явчхав. Их төлөв савхин хүрэм нь өлгөөтэй байдаг хананд Москвад Майн нэгний баяр болж байгаа зураг, түүн дээр нэлээд өнгө алдсан Сталины нүүр тод гэгчээр харагдаж байх нь тэр. Тэр герман

	— Вас ист дас? гэж дахин асуув.

	Петрок бүх учрыг ойлгож дуугүй зогсов. Тэр юугаа ч хариулах бил ээ дээ? Ингэж ч балрах гэж дээ! гэж өөрийгөө битүү зэмлэн шал мал, цонх монх, сандал мандлаа үрж арчиж, юм хумаа зайцуулсан хэр нь хана руугаа нэг ч хардаггүй байна шүү, одоо тэрнийхээ пянг амсаж дээ... гэж бодов.

	— Сталин л байна, эрхэм ээ гэж шийтгэл амсахад бэлэн болж сая нэг юм биеэ албадан дуугарахчаан болоход нь

	— Сталин сайн уу? гэж асуув.

	— Юу гэлтэй юм бэ дээ? Бид чинь юм мэдэхгүй улс шүү дээ... Заримд нь сайн, заримд нь тийм сайн биш... гэж Петрок хэргээс мултран бөөрөнхийлөх санаатай дуугарахдаа, тэнгэр ниргээсэй нь билээ, чи над руу орж яах нь вэ гэж бодов. Гэхдээ офицероос харц салгалгүй, цаашдаа юу болох, ямар шийтгэл ногдох гэж байгааг мэдэх санаатай байлаа. Герман даргын хүнхийсэн хар нүдэнд хорслын оч бадарсан боловч чилдийсэн хардуу царай нь урьдын адил санаа амар тайван хэвээр хоцров. Гэтэл гар нь суран бүсэн дэх ширэн гэртэй гар буу руугаа очив. Петрок ховсдуулсан юм шиг тэр гараас нь нүд салгаж чадахгүй болсон бөгөөд тэр гар ч төдхөн богинохон бүдүүн голтой бага шиг гар бууг гэрээс нь сугалан гаргав.

	«За өнгөрлөө дөө! Даанч тоогүй юм боллоо доо... Степанидад юм хэлж ч чадахгүй нь дээ...» гэж Петрок гутрав.

	Герман хүн өнөө л янзаараа яаралгүй хөдөлж, гар бууныхаа замгийг хоёронтоо чадхийлгээд дээшлүүлж эхлэв. 

	«Одоохон авна даа!» гэж Петрок бодмогцоо загалмайлан залбирах санаатай хуруугаа хумбайлган цуглуултал офицер агшин зуур таг болонгуут буу тасхийлээ. Петрок айхдаа хажуу тийшээ ганхан шарвасхийж, өмхий дарь үнэртээд бууны амнаас гарсан хөх утаа аажмаар цонх өөд хөврөв. Ханан дээрх зургийн тэхий дунд хар толбо гарсныг хармагцаа Петрок хожимдохгүй санаатай бушуухан загалмайлж саяынхаас доор юманд биеэ бэлтгэв.

	— Капут! гэж герман хүн хүйтнээр дуугараад бууныхаа ам руу үлээчхээд гэрт нь шургуулав. Түүний царай дахиад л гөлийж, нүд нь туурай шиг өргөн саравч доороосоо зэвүүн харж байв. Петрок айсандаа бөгс толгойгоо ч мэдэхээ байчихсан зогсож байхад нь фельдфебель нэг их чанга биш ч гэсэн үүд рүү зэгсэн хүчтэй түлхэж

	— Вэк! гэв.

	Петрок найгалзан босго алхаад даагдахгүй болсон хөлөө арай чамай зөөж тавьсаар гал зуух руугаа орж, тоос манарсан бүдэг харанхуйн дунд мэл гайхан зогсох Степанидагийнхаа мөрөнд арчаагүй наалдан түшив.

	Германчууд өөр өөрсдийнхөө тогооноос идэж дуусаад гал тогооны дэргэд жаахан овооролдож, яриа хөөрөө дэлгэж, тамхилцгааж байснаа дахиад л машиндаа сууцгаав. Энэ удаад тэдэнтэй цуг фельдфебель явж, офицер нь гэрт үлдэж үүдийг нь хаагаад юу ч дуулдахгүй болсон нь нэг юм хийж байгаа юм уу, унтахаар хэвтсэн бололтой байлаа. Петрок толгойгоо ганзагалан гал зуухан дахь тээрмийн чулуунуудын дэргэд суугаад тамхиа ч асаасангүй. Ийм юм үзсэнийхээ дараа тамхи татаад ч нэмэргүй санагджээ. Степанида яваандаа сэхээ орж, цонхны наана чимээгүй сууж, гадаа юу болж байгаад чих тавин байв. Гэвч гадаа хашаанд ердөө хоёр тогооч л үлдэж, бусад нь гүүр лүү яваад өгчээ. Степанида жаахан байсхийгээд, санаандаа их л болгоомжлон пиндээ орж чагнахад гэрт нэг ч чимээ гарахгүй тат чиг байв. Торойгоо хооллуулах хамгийн зохимжтой цаг боллоо, тэгэхгүй бол муухай дуугарч орилоод яах ч аргагүй юм болж алуулна гэсэн үг гэж бодмогцоо төмс хэрчиж, хивэг дээрээс нь хийгээд өчигдөр зуурсан гурилтайгаа нийлүүлэн хутгав. Одоо тогоотой хоолоо сэмээрхэн хашлага руу аваачих хэрэгтэй боллоо.

	— Петрок оо, юу болж байгаа бол. Чи дуулж байна уу? гэж хар хүндээ шивгэнэхэд цаадах нь толгойгоо ч өндийлгөсөнгүй

	— А-а-а... Арга алга даа! Ялгаагүй л... гэв.

	— Ялгаагүй гэсэн чинь юу гэсэн үг вэ?

	Тэд гал зуухандаа аяархан ярилцав. Саяхан гэрт буудсан нь Петрокийг тун их цочоосон болохоор ухаан нь гарчхав уу гэмээр нэг л эмзэг шаналантай болчихжээ. Өөр үед байсан бол авгай нь сайн чиг хараах байсан боловч одоо тэгэх мантай, хөөрхий муу өвгөн нь муухай юм үзлээ дээ гэж мэдээд сэмээрхэн гадагшаа харж байв.

	Хашаан дотор эл хуль, гагцхүү худгийн дэргэд, хашлага дээгүүр нь бөгтийсөн Карла тогоо угааж, өнөөх ууртай тогооч нь хайрцгуудын наана цаашаа харан зогсоод нэг юм хийж байв. Степанида ер нь гарч болохгүй нь юу байх вэ дээ, ширмэн тогоондоо авч яваа юм эднүүст ямар хамаатай юм бэ гэж бодоод орхилоо.

	Тэгмэгц сэмхэн гал зуухныхаа араар ороод түлээ хагалдаг газраар дамжин лошго ургасан ногооныхоо хашаанд оров. Торой нь ёстой дажгүй байж, хөлийн чимээг нь сонсоод дуугарч барьсангүй, хашлаганых нь үүдийг онгойлгох үед сүрэл дотроо жаахан займчлаа. Степанида тэнд удахгүйг хичээн тогоотой юмаа босго давуулж тавьчхаад муу хаалгыг нь бүдүүн модоор даруулаад орхив.

	 Торой банзан ханан дотроо жаахан холхиж хөдөлж байснаа бараг чимээ гаралгүй шуухитнан идэж гарсанд Степанида лошго дунд зогсоод, манайд ийм олон хүн байхад энэ ч тийм найдвартай газар биш байна даа, үгүйдээ л нэг нь морь харах гэж гараад булан тойрох л юм бол дуулчих юм байна, бас энэ хэдэн тахиа байна, би ер анхнаасаа эднийгээ яагаад бодсонгүй вэ, эд маань одоо хашааны ёроолын халгай дундуур санаа амар явцгааж нэг юм эрж тоншицгоож байна, эднийг цөмийг нь саравчиндаа хорьсон дээр үү, аль эсвэл гэрээсээ холдуулж туусан дээр үү, германчууд сохор биш болохоор харчих л юм бол үржих юм нэгийг ч үлдээхгүй шүү дээ гэж бодов.

	Гэвч тахиагаа нуух гэхээсээ илүү Эрээгчиндээ сэтгэл их зовов. Түүнийг энэ удаад Янкагийн үхэртэй цуг орхиод ирсэн юм байжээ. Орой болж байгаа учир Янка үхрээ Выселки руу туугаад явчхаж магадгүй байлаа. Степанида чийгтэй, дагтаршсан төмсний талбайн нарийн жимээр орж жалганы эрэг хүрээд тэндээсээ ногоон дундуур үл мэдэг гарсан мөрийг даган хажуу тийшээ гарав. Өдөр дуусаж байгаа боловч тэнгэрийг нэлэнхийд нь бүрхсэн навтгар хар үүл тэр л чигээрээ хамаг талбай, ой модыг зэвхий зэгэл харагдуулж байв. Гэхдээ хүйтэн биш, салхи намдав уу гэмээр жалга дахь шарласан бутыг үдшийн нам гүм сэмхэн нөмөрчээ гэлтэй байлаа. Нойтон өвс нүцгэн хөлд эхлээд эвгүй байснаа аяндаа яваад байхад хөл дулаацав. Степанида талбайн захыг барьж Хонины хотгор луу яарахдаа удахгүй одоогийнхоос ч долоон дор юм болох байх даа, энэ муусайнууд ч биднийг гал зууханд маань оруулснаар хязгаарлахгүй дээ, хэрвээ манайд удаан суурьших юм бол юу ч болж болно, ямар ч л гэсэн манайхыг юу ч үгүй болтол цөлбөх нь гарцаагүй. Тэгвэл бид яах вэ? Үнээ, торой, хэдэн тахиагаа яаж авч үлдэх вэ? Тариа юм уу, төмсийг авахгүй байж мэднэ, эднүүст тарианы хэрэг юу байх вэ дээ, харин түлээг маань ч шатаагаад дуусах вий, тэгэхийн цагт морьгүй бид яаж түлээ зөөх вэ, өвөл юугаа түлэх вэ гэх мэтчилэн бодлоо.

	Айх түгшихийн адил санаа зовох юм мундсангүй, муу совин сэтгэлийг нь байнга тарчилгаад байвч тэвчээр гарган, юутай ч атугай өнгөн дээрээ тайван байв. Тэр нь гай барцад тохиолдов уу, үгүй юу л уйлж унжаад эхэлдэг авгай нарын нэгэн биш байсан ч, үүнээс өмнө тухайн үедээ багагүй уйлж хайлсан ч одоо ус нулимсандаа харамч болсон нүднээс нь хангалттай нулимс гоожихуйц гай гамшиг ирнэ дээ гэдгийг ойлгож байжээ.

	Янкагийн цөөн хэдэн үхэр царсны чөлөөнд унасан нэг хонгилтой модны ойролцоо бутан дотор бэлчиж байв. Үнээнүүд нь нигүүрс дундуур тархаад, Янка түүнийг харангуут байн байн талбай руу заан байж нэг юм сүрхий тайлбарлаж, их л айсан шинжтэй байлаа. Нэг юм харсан юм болов уу гэхлээр одоо тэнд юу ч үгүй, эл хуль, харуй бүрий болж байгаа болохоор үнээгээ гэр өөдөө авчрах хэрэгтэй боллоо. Степанида Эрээгчнийгээ сүргээс таслан хөөж эхлэхдээ Янкад юу ч авчраагүйгээ гэнэт саначхав. Гэвч өөрөө ч гэсэн өнөөдөр хэлэн дээрээ юм тавиагүй явжээ. Янка модны чөлөөнд зогсоод зөвхөн өөрөө л ойлгодог өнөөх хэлээрээ нэг юм шулганан, айсан янзтай гараа сарвагануулна. Тэгтэл гэнэт түүний амнаас товчхон хоёр үг гарч ирсэн нь одоо хэний ч ойлгохоор үгс байв.

	— Пук! Пук! гэж тэр дуугарчээ.

	Гэвч Степанида түүнийг юу хэлээд байна вэ гэж шалгаасангүй, Эрээгчнийгээ хуурай мөчрөөр шавхуурдан бушуухан хөөлөө. Германчуудыг буцаж ирээгүй байгаа дээр үнээгээ сааж амжих хэрэгтэй байлаа.

	Степанида зузаан алчуур ороож, хөвөнтэй хувцас өмссөн байснаас бүр жаахан халууцах аястай явсаар үнээгээ төмсний талбайн дэргэдэх хашаа руу авчрахдаа нэгэнт хожимдсоноо мэдэв. Өнөөх брезент оройтой машин хэдийнээ хоёр далдууны доор ирээд зогсчихсон, хүмүүс ярилцах, хашхичих дуулдах нь нэг юм болсон бололтой санагдав. Түүнийг ойлгож ядан зогсоход Эрээгчин нь ч бас толгойгоо өргөн алхаагаа удаашруулав. Хашаан дээгүүр харвал германчууд нэг том хүнд юмыг машинаасаа ноцолдон буулгаж байх бөгөөд тэдний нэгэн нь Степанидаг хашааны гадаа ирснийг харчхав бололтой цээлхэн хоолойгоор дүрсгүйтэх байртай

	— Хөөе үнээ байна! Сүү сүү! гэж хашхирав.

	Яадаг ч аргагүй болж. Эрээгчнийгээ аяархан шавхуурдан туусанд үнээ нь ч хаасан доод шургааг дээгүүр алхаад хашаанд байдаг саравч руугаа сурамгай явав.

	Степанидагийн хамгаас ихээр болгоомжилж байсан юм нь хашаан дотор болж байжээ. Германчууд бүр тун ноцтой удаан суурьших төлөвтэй боллоо. Машинаас том цайвар брезент буулгаад, тахлагдсан зүлгэн дээр дэлгэн тэнийлгэж, богино богинохон төмөр гадас газар шаацгаав. Хоёр нь түүний захаас бариад бараг л газар хэвтэн алдан байж олсны үзүүрээс чангаан чангалсанд майхны брезент орой төдхөн тэнийж тэгшрээд тэнгэр эвгүйрэх юм уу хүйтэнд цэргүүдийг орогнуулах зэгсэн зайтай орон гэр босоодохлоо.

	Петрок нь түлээ хагалдгийнхаа тэнд бэгцийчихсэн зогсож булангийн цаанаас сэм сэмхэн ажиглаж байснаа эхнэрээ харж, одоо яадаг ч арга алга даа гэсэн байртай гараа дэлгэв. Гэвч Степанида юм дуугарсангүй. Чөтгөр ав гэж, эднүүс майхантай болоод ирэхээрээ биднийг бага шиг ч түйвээх юм бил үү гэж боджээ. Хамгийн гол нь саравч, тахианы байр, түлээ хагалдаг газар, хашлага руу орох зай байгаа энэ хэсгийг л битгий эзлээсэй, гэхдээ эднүүс хуурай цэвэр газарт хэрэгтэй болохоор дэндүү муухай заваан түүнд дургүй ч байж болох юм, харин хашааны нөгөө талын газар нь арай өндөр шиг болохоор дээр байлгүй яах вэ гэж бас бодов.

	Эрээгчин нь ч гэсэн эздээсээ доргүйгээр гаднын улс байгааг мэдэж байгаа бололтой түлээ хагалдаг газраас гаран завдсанаа шийдэж ядах мэг зогтусаад, тэднээс айж хамраа дуугаргав. Степанида түрүүлэн орж, халуухан хүзүүг нь илэн маажилбал хүзүүний нь арьс чичиргэнэн үрчилзэж байв.

	— Битгий ай... яв яв... гэтэл германчуудын нэгэн нь аанай л

	— Сүү! Сүү! гэж согтуу дуугаар хашхирав.

	Степанида үнээтэйгээ саравчныхаа үүдэнд хүрч амжаагүй байтал туслах тогооч Карла дэлбэгэр төмөр хувин бариад өөдөөс майжилзан пагдганан гарч ирэв. Гал тогооны тэндээс түүн рүү гурав юм уу, дөрвөн герман харж байх бөгөөд тэдний дундаас өнөөх полдгор, улаан хацарт фельдфебель мөн л бөндгөнөсөн хэвээрээ нэг юм тушаан хашхирч байв.

	Уг нь Степанида үнээгээ саахаасаа өмнө нэг тэвэр өвс юм уу, хэнз ногоо тавьж өгдөг, үнээ нь түүнийг идэхдээ тайван зогсож, сүү нь ч сайн гардаг байжээ. Гэтэл одоо түүнд гарын дор бэлэн юм юу ч байсангүй, бүхий л байдлаас үзвэл германчууд хүлээх төлөвгүй байх бололтой. Тэр нь Петрокийгоо өвс аваад ир гэх гэснээ, за яах вэ гээд болилоо. Степанидагийн дотор нэг юм палхийх шиг болж, германчуудын эрээ цээргүй аашлахад шар нь хөдлөөд ер нь энэ дээрэмчдийг өөрийнхөө үнээний сүүгээр тэжээж байх алба байхгүй, өөр айлаас сүү эрнэ биз гэж бодлоо. Энэ завсар Эрээгчин нь байн байн хөлөө хөдөлгөж, ийш тийшээ харан байсан ч саахаар суулаа. Ойролцоо гаднын улс байгаа нь үнээнд нь илтэд эвгүй байгаа бололтой байхад Степанида ч тэрийг нь ойлгоод улам ч уур хор нь шатав. Тэглээ яалаа ч хагас хувин сүү шувтрахчаан болоод бослоо. 

	Карла тос болсон хувцастайгаа дэргэд нь зогсож байхыг харахад эрүүл биш цэлхэрсэн царайд нь хэнэггүй маанайсан байдлаас өөр шинж тэмдэг мэдэгдсэнгүй.

	— За энэ л байна даа! гэж Степанида хувинтай сүүгээ өгөнгөө хэлэв.

	Герман хүн хувинтай сүүг дуугүй авч алцганасаар гал тогоо руугаа аваачив. Степанида руу Петрок хачин хажуулдасхийн ирээд эргэж нэг харснаа чихэнд нь

	— Арай бага юм биш үү... Эднүүсийг... гэж шивгэнэхэд Степанида

	— Болохгүй яах вэ! гэж түс тас дуугарахад үнээнийхээ бөгс рүү алгадаж саравч руу нь туув. Гэтэл гал тогооны тэнд уурсан хашхиралдах чимээ гармагц Степанида ч давхийн цочив.

	— Хальт! гэх дуулдав.

	Үүнийг өнөөх л фельдфебель хэлжээ. Тэр нь уурласандаа минчийтэл улайгаад, багтран цухалдаж Карлаас хувинтай сүүг шүүрэн авч, Степанидаг бодож амжаагүй байтал хувинтайгаа тулж ирээд дундуур сүүтэй хувинг сэгсчин, нэг юм ууртайгаар хурдан хурдан хэлсэнд энэ герман юунаас болж дургүйцсэний учрыг ойлгон дуугүй сонсож байв.

	— Гарсан сүү нь л энэ. Өөр байхгүй гэхэд нь

	— Байхгүй юу? Аллес? гэв.

	Полдгор фельдфебель хэдэн хорон үг нэмж хэлснээ гал тогоо руугаа шалмаг эргэж, хэн нэгнийг харцаараа хайж олоод «Ком!» гэж толгой сэжин дуудвал өнөө л Карла яаралгүйхэн алцганасаар хүрч ирж, хувинг аваад үнээний зүг хулгасхийсээр ойртов. Үнээ ч ийш тийшээ тавгүй ширтэн, ямар ч учраа олохгүй мэт зогсоно. Түүнийг тулаад очмогц үнээ түүний санааг ойлгосон юм шиг бушуухан цаашаа харсанд Карла хажуугаас нь ойртох санаатай цаагуур нь тойрлоо. Хоёр гурав дахин тэгсний нь дараа фельдфебель Петрок руу нэг юм хашхирч, Петрок ч айж Эрээгчнийхээ эврээс бариад авлаа.

	Степанида одоо ч нэг юм болно доо, мэхэлсэн минь илрэх нь дээ гэж бодмогцоо айн хирдхийж эхлэв. Бас герман цэрэг саах гэж оролдож, маанаг Петрок нь хамжилцаж байгааг харахаас дургүй хүрмээр байжээ. Хөөрхий муу Эрээгчин нь юу болж байгааг мэддэг сэн бол сүйд болмоор санагдана. Гэвч тэр хоёр аргыг нь олоод саахчаан болж, хувинд сүү шааг шааг дуугаран орж, Карла үнээний хажуу доор эвхрэлдэн сууж, дэлэн рүү нь гилжийн ширтэж байхад Эрээгчин нь эврээрээ сэжих санаатай хөдөлж, толгойгоо эргүүлэх гэхлээр нь Петрок бат барьж байв. Степанида дуугүй битүү хорсон холхон шиг зогсоод газар ширтэн байсан ч тэртэй тэргүй юу болж байгааг мэдэж, хамгаас илүүгээр тэр муу өөхөндөө баригдсан фельдфебелийг зүхэж байхад цаадах нь үнээний дэргэд юу болж байгааг нэгд нэггүй цагдан ажиж байжээ. Тав зургаан минут болоход Степанида хувин руу шагайн хармагцаа улам ч их айв. Хувин дахь сүү илтэд нэмэгдсэн байжээ. Ай муу тэнэг Эрээгчин минь дээ, эдэнд юунд сүүгээ өгнө вэ дээ! гэж бодлоо. Гэвч үнээ ч гэсэн айж байгаа болохоороо сүүгээ өгч, Петрок ч гэсэн айж бажгадан, хүч гаргасандаа өвдөгтөө нөхөөстэй цэмбэн өмдтэй хөл нь салганан чичиргэнэж харагдав. Степанида улам ч зүрх алдаж, энэ ажил ч сайнаар төсгөхгүй нь дээ гэж бодлоо.

	— Генуг! гэж фельдфебель гэнэт командлахад хувингийн амсраар сүү халих шахсан байв. Карла нуруугаа цэхэлж, сүүгээ цалгилуулахгүйн тулд даргынхаа өмнө болгоомжтойхон тавив. Фельдфебель Степанида руу хорсолтойёо ширтэн шүдээ тас зуугаад «Ком!» гэж дуугарав.

	Степанида энэхүү товчхон үг юу гэсэн утгатайг нэгэнт мэдэх болсон болохоороо хувинтай сүүнээс нүд салгалгүй ширтсэн хэвээрээ, түүн рүү илбэдүүлсэн мэт алгуурхан ойртон очив. Одоо ч хашхирч сүрдүүлж эхлэх байх даа гэж бодсон нь тэгсэнгүй, зөвхөн хүнд буутай гэрийг бүснийхээ тольд ойртуулав.

	— Эрхэм минь! гэж Петрок гэнэт сөөнгөтөж шал өөр болсон дуугаар хашхираад борооны сүүлээр дэвтэж шавхай болсон газар өвдөг сөхрөн унаж, — Эрхэм минь, хэрэггүй! гэв.

	Яг тэр үед Степанида герман хүн буугаа сугалах гэж байгааг мэдмэгц зүрх нь палхийгээд явчихжээ. Гэвч тэр нь сууринаасаа хөдөлсөнгүй, гагцхүү герман хүн хэрхэн гар буугаа сугалах, гэж даруулгыг нь тайлж ядах шиг байхыг л харав. Петрок гуйж мөргөж, өвдгөө чирсээр дөхөж, үрчгэр малгайгаа базаж, үс сахал нь бууралтан өрвийгөөд айсан гэдэг нь жигтэйхэн харагдав. Тэгэхэд Степанида үхэлд дийлдэхгүй нь үү гэмээр хөшчихсөн мэт зогслоо. Гэтэл фельдфебель бууныхаа гэрийн товчийг тайлж, урт цагаан гинжин оосор гаргаад Степанидаг сэхээ авч амжаагүй байхад хүзүү мөрийг нь айхавтар сүрхий хорстол ороолгов. Тэр нь гараа толгой дээрээ авмагц гар хуруун дээгүүр нь мөн хорстол буулгаж, дараа нь нуруу руу нь ороолгов. Фельдфебель хорсолтойгоор герман хараал урсгаж дахиад хэд ороолгосонд их төлөв хуруу нь л өвдөж, нуруу нь бараг өвдөхийг мэдсэнгүй. Степанида цохилтоос хамгаалах аргыг аяндаа сурч, гар хуруугаараа биш ихэвчлэн тохойгоо тавьж өгч, герман хүн ч гэсэн дахиад нэг хоёр удаа байдаг хүчээрээ ороолгоод, ингэснээрээ нэг их гэсгээхгүй нь шиг байна гэж ойлгов бололтой. Тэгээд гинжин оосроо буулгаж, ууртаа хүрэн улаан царайлан хашхичсанд Степанида дүлий годил шиг гөлөрч, түүний хашхирахыг сонссон ч үгүй, ойлгохыг ч хүссэнгүй. Тэр нь нүднийхээ булангаар харвал гал тогоо, майхан хоёрын дэргэд цэргүүд бөөгнөрөөд, зарим нь хөгжилдөн инээж байх бөгөөд ингэж хүнийг шийтгэж байгаа нь тэдэнд тун инээдэмтэй, зугаа цэнгэл мэт байх бололтой. Хамгаалах өмгөөлөх хүнгүй хөөрхий муу эмэгтэйг зодож байхыг харсан та нар инээж зугаацаж л байцгаана уу, гэхдээ энэ эмэгтэйд цэрэг хүү бий, тэр хүү нь та бүхнээс өшөөгөө авна, одоо биш юм аа гэхэд дараа, цагаа бодоход ээжийнхээ зодуулж доромжлуулсны шанг хүртээнэ вий, Петрок чи ч гэсэн бас, эдний өмнө мөлхөж байгаад юугаа хийх вэ, за яах вэ, намайг гэрийн минь гадаа харийн цэргүүд инээж хөхрөлдөн байж ороолголоо ч гэсэн би тэсэхдээ л тэснэ, бүр цөмийг нь тэснэ, чи ч гэсэн тэсээрэй гэж сэтгэлээ тэжээв.

	Степанида өгүүлшгүй ихээр гомдон алгуурхан хөдөлж, тэр эрээ цээргүй олон харцнаас далд орж, магадгүй, уйлахын төлөө түлээ хагалдаг газар луу явахчаан болохдоо хүзүү нь чихэн дороо ихэд хорсохыг мэдрэн зүүн гарынхаа хуруунуудыг харав. Тэгэхдээ тэдэнд харуулахгүй нь гол байв. Нулимс гардаг сан бол уйлмаар л байжээ. Гэвч аль хэдийн нулимс гарахаа байчихсан, гагцхүү зориг нь хөвчрөн хор шар нь буцалж, тэрнээс болоод сэтгэл нь маш их хямарчээ. За яах вэ, яавал л яаг, ингэх тавилантай юм бол ингэж л байг, оройноос нааш алахгүй, буудахгүй ч байж магадгүй нь, дахиад нэг жаахан байх нь шиг байна... гэж бодлоо.

	Петрок бүтэн шөнөжин тавгүй эргэж хөрвөж, хатуу модон торхнууд дээр савхин хүрмээрээ хучаад хэвтэв. Эхлээд хашаан дотор гарч байгаа чимээг чих тавин чагнаж хэвтсэн бөгөөд гадаа хэдий харанхуй болсон ч үл ойлгогдох яриа, чанга чанга дуун, инээд наргиан удтал сонсогдож, яагаад ч юм их орой болтол тэд дураараа байв. Пингийн хаалга байсхийгээд л тас тасхийж, заримдаа гэрт орж заримдаа гарч, сав суулга хангир жингэр хийх нь даргыгаа хооллуулсан хэрэг байлаа. Магадгүй, шөнийн тэн өнгөрсөн хойно майхны цэргүүд унтах шиг болжээ. Гэвч Петрокийн нойр хулжаад, одоо яадаг билээ. Хоёр хөгшнийг яалаа гэж ингэж тэнгэр бурхан шийтгэв ээ гэдэг бодол байнга орж ирж шаналгав. Тэгээд эхнэрээс тэр тухай асуух гэсэн боловч эхнэр нь бүдэгхэн шивгэнэсэнд нь хариу хэлсэнгүй, арай чангахан дуугарч зүрх хүрсэнгүй. Ер нь Петрок урт удаан наслахдаа юмнаас айж заншсан агаад одоо ч бүр айх юм мундахгүй болжээ!

	Тэглээ яалаа ч үүрийн өмнөхөн тун ойрхон зуур зүүрмэглэхдээ хачин муухай зүүдэллээ. Гал зууханд байдаг тээрмийн ин чулууны дор оготнын том нүх байдаг юм сан ажээ. Гэтэл тэр нүхнээс нэг муухай, бодон гахай шиг хоншоортой том соёотой амьтан гарч ирж байна, өөдөөс нь туужуу шидэж, дараа нь модоор хатгаад ч нэмэргүй, тэр хулгана шиг амьтан далд орсноо дахин дахин гарч ирж, соёотой амаа ангайлган айлгаж ч байх шиг, даапаалж ч байх шиг байхлаар нь бараг л галзуурах шахан босгоны дэргэдээс түлээний хуучин зэвтэй сүх шүүрэн авч булан руу шидвэл тээрмийн чулуу цохиж хангинан ойгоод гал зуухны өрөөнд бөөн тоос манаргаж байна гэж зүүдэлжээ.

	Петрок дорхноо сэрж, үнэхээр дэргэд нь нэг юм хангинасныг даруй мэдэв. Гал зууханд гэгээ орж, өглөө болсон нь мэдэгдэв. Дагтаршсан шороон шалан дээр муу чархи нь хэвтэж, тээрмийн чулуу нь ч байх газраа байж, харин Степанида нь алга, цонхны наадах ханзан дээр түүний үрчийсэн дэвсгэр нь харагджээ. Петрок хөл нүцгэн чигээрээ аалзны шүлстэй халтар цонх руугаа ухасхийн хүрч харвал хашаан дотор гал тогоо байсан хэвээрээ, дэргэд нь нөгөө ууртай тогооч винтовоо ёрдойтол бариад зогсож байгаа нь харагдав. Тэр нь замгаа дуугаргаж, хоосон хонгиог нь зүлгэн дээр хаяулаад дааман өөд алхлаа. Шар суран мөрөвчтэй винтовыг гал тогооны дэргэд хашаанаас өлгөсөнд Петрок Степанидагийнхаа төлөө санаа зовж савхин хүрмээ хөдрөөд хөл нүцгэнээр пингээс гүйн гарав. Хажуугийн майхнаас ханцуйгүй дотуур цамц дээрээ татуургатай, цэмбэн малгай тавьсан нэг цэрэг цухуйж, хашааны цаагуур орж явсан тогоочид нэг юм хэлэв. Удалгүй бүх юм тодорхой боллоо. Тогооч дааманаар орж ирэхдээ цус болсон хошуутай үл мэдэг арваганасхийн байгаа нэг хэрээг дээр гэгч барьсан нь харагдав.

	Петрок саравч руугаа харвал хаалга цэлийтэл нээгдээстэй байсанд Степанида минь Эрээгчнийгээ нэгэнт тууж гарсан юм байна гэж мэдээд санаа нь амрав. Тэр нь хэрээг өрөвдсөнгүй, дээгүүр нисэж гуаглахгүй байсан бол яалаа гэж ингэх вэ, хашхирч байж хар толгойгоо цусдаж дээ... гэж бодов.

	Петрок гал зуухандаа орж үүдийг нь хаав. Цэргүүдийн нүдэнд өртөж гай болохгүйн тулд гадагш аль болохоор цөөн гарах нь зөв юм байна, энэ муу оромждоо л чимээгүй суусан нь илүү юм байна гэж бодоод бүдэг харанхуйн дунд юм хум хангир жингэр дуугаргачих вий гэж болгоомжлон чархиа хөлдөө сэмээрхэн углаад савхин хүрмээ сайн чиг өмсөж, цонхныхоо наана зогсов. Тамхи татмаар байвч чүдэнз байдаггүй, юугаа ч мэдэхгүй хэр нь нэг юм тэвчээрлэн хүлээв. Энэ завсар бүр гэгээ орж, германчууд сэрж босоцгоон, дотуур цамц, цэнхэр юм уу цагаан ханцуйгүй цамцтай чигээрээ гүйлдэж эхлээд, нэг зарим нь саравчны араар орж бие засацгаан, нэг хэсэг нь тамхилцгааж, зарим нь майхныхаа дэргэд цовоолог янзаар хөл гараа хөдөлгөн өглөөний дасгалаа хийж байв. Татуургаа буулгасан нэг хүн худгаас хувингаар ус авчирч гал тогооноос холхон хашааны ёроолд очоод нүүр гараа угааж гарав. Мөн тэнд зарим нь жижиг толь хашаанд тогтоогоод нэг хачин богинохон хутгаар сахлаа хусацгаана. Өнөө үсээ ар талаас нь сүрхий шуусан нүдний шилт өндөр туранхай залуу яаралгүйхэн явж өнцөг булан, дээвэр саравчгүй сонирхон харж, түлээ хагалдгийн наана очоод жижигхэн хар дэвтэр гаргаж нэг юм тэмдэглэн бичив. Тэгээд дэвтрээ далд хийчихлээ. Дараа нь саравч руу очиж, онгорхой хаалгаар нь дотогш шагайв. Түүнийг нэг юм эрээд байна уу даа гэж Петрок бодсон боловч юм эрээгүй бололтой, дахиад л хажуу хармаанаасаа дэвтрээ гаргаж нэг юм хичээнгүйлэн бичив. «Эрдэмтэн эр байх нь. Ганцхан манай муу саравчинд хараад байх юу байдаг юм бол доо?» гэж Петрок бодлоо. Цэргүүд цуглараад гүүр лүү явах байх даа, ажлаа хийж таарна даа гэж хүлээсэн нь тэгсэнгүй, цаг яваад л байдаг, гал тогоо нь сайхан утаа уур савсуулан, үл мэдэх аятай үнэр үнэртээд, цэргүүд хашаан дотуур дэмий л холхицгоохыг үзвэл ажил төрөлдөө яарахгүй байх шиг байжээ. Өнөөх офицер, фельдфебельтэйгээ хараахан харагдсангүй, гэрт унтаж байх бололтой, өглөөнөөс аваад пин рүү хэн ч шагайсангүй.

	Налгар сайхан намрын өглөө боллоо. Нимгэхэн хөшиг шиг сиймхий үүлний цаанаас наран хариугүй гараад ирэх нь үү дээ гэмээр харагдана. Германчууд ийм дулаахан байхад хувцсаа өмсөхийг яарахгүй, нэг наранд борлосон хүрэн бор нуруутай герман худгийн дэргэд удтал таашаан нүүр гараа угааж, дан шуудагтай туранхай бөгсөө чичиргэнүүлэн тонгойж байхад нөгөө нэг нь тогоогоор ус хийж өгч, хоёулаа залуугийн ёсоор санаа амар инээлдэн наадна. Өнөөдөр цэвэр цагаан хувцас өмсөцгөөсөн тогооч, Карла хоёр гал тогооныхоо хавьд хичээнгүйлэн хөдөлцгөөж, Карла нь бөхийж зуухтайгаа оролдож байхад тогооч нь хавхагийг нь дэлгэсэн тогоон доторх юмыг хутгана. Түүний алсан хэрээг хувцсаа нэгэнт өмссөн ч толгой нүцгэн байгаа хоёр цэрэг хашааны шон дээр тогтоох гэж ноцолдоно. Тэд хэрээний далавчийг нямбайлан хумьж, амьд юм шиг харагдуулахыг хичээвч толгой нь тогтож өгөхгүй унжиж унаад байх ажээ. Тэгэхээр нь нэг герман нарийхан төмөр утас олж авчраад түүнийхээ тусламжтайгаар хүзүүг нь шулуутган тогтоосон боловч ялгаагүй л үхсэн шувуу гэдэг нь мэдэгдэнэ. Тэр герман түүнээсээ жаахан холдож, хийсэн ажлаа бахдах байдалтай харан зогсов уу, үгүй юу пингийн хаалга тасхийлээ. Петрок цочиж, цонхоороо жишүүлдэн харвал босгоны доорх чулуун дээр өнөө офицер бас л энгэр заам задгай, бужгар хар толгойлсон зогсож байв. Хашаан дотуур нүд гүйлгэн хармагц нь цөмөөрөө номхон зогсоцгоож, цэргүүд нам гүм болсон хойно хэрээний дэргэд байсан хүн рүү нэг юм хэлэв. Цаадах нь идэр бор царайгаараа малийтал инээмсэглэн нэг юм хариулаад майхан руугаа алхлаа.

	Хэдийгээр бүх юм ойлгомжтой байсан ч цаашдаа юу болдог бол оо гэж Петрок ханын дүнзэнд тас наалдан харна. Офицер довжоон дээрээс хэрээ рүү шагайхад гар бууны нь богинохон гол төмөр хэрээг овоо хараандаа авах зуур үл ялиг чичиргэнэн байснаа хөдлөхөө болимогц гэнэт буу тасхийж, хэрээний дээгүүр өд сөд цацагдан хийсээд явчхав.

	— Их сайн! Их сайн! гэж нөгөө худгийн дэргэд нүүр гараа угааж байсан хүн, бас нэг хацраа савандсан хүн, Петрокийн нүднээс далд байсан өөр нэг хүн алга ташин баяр хүргэцгээв. Тэгсэн чинь тэр офицер дахин шагайж, дахин нэг буудтал хэрээний толгой тас цохиулаад явчхав. Офицер ч хангалуун байдалтай буугаа гэрт нь хийгээд явуут дундаа цамцаа өмссөөр гал тогоо руу очив. Өнөөх хөдөлгөөнтэй фельдфебель түүн рүү амдан хүрч ирээд нэг юм ярилцахад Петрок юу ч ойлгож авсангүй.

	Тэр нь цонхны дэргэд зогсож байхдаа өөр нэг юм сонсож, түүнээсээ болоод түр зуур яахаа мэдэхгүй самгардав. Гал зуухны нь битүү хананы цаана жижигхэн цэцэрлэг байсан бөгөөд тэнд алимын модыг сэгсчин навч мөчрийг нь сарчигнуулан сэрчигнүүлэн өвөлд гэж нөөцөлж байсан алим нь пүд пүдхийн газар унах сонсогджээ. Мэдээж хэрэг, энэ цэргүүдээс сайныг горьдоогүй ч гэсэн нас биед хүрсэн хүмүүс ийм юм хийдэг юм байжээ, тав арвыг юм уу малгайгаараа дүүргэж аваад л боллоо шүү дээ, хамаг модыг сэгсэрч байх ямар хэрэгтэй юм бэ, дарга нь яагаад эднийгээ болиулдаггүй юм бол гэж бодов.

	Петрок гэнэт учиргүй ихээр гомдсондоо пингийнхээ онгорхой хаалгаар харайн гараад гэрийн гадаа тулгаж босгосон майхны дэргэдүүр өнгөрөөд ногооныхоо газар луу гүйв. Үнэхээр л тийм байлаа. Нэг герман савхин гуталтайгаа модонд авиран гарч суучхаад мөчрийг нь сэгсчихэд болсон алимууд пүд пүдхийн дорогш унаж, бас нэг битүү шаналгаатай байрын шар толгойт герман малгайндаа цуглуулан авч байв. Петрок хоёр хамрын зааг дээр зогсоод тэдэн өөд буруушаан ширтэв. Гэтэл тэднүүс түүнийг гэрийн эзэн биш нэг мод байж байгаа юм шиг хүний урамд тоож харсангүй. 

	— Муу л байна даа. Би танай даргад чинь хэлнэ. Эрхэм германчууд минь, энэ муу шүү гэж аль болохоор тайван хэлэхийг хичээн дуугарав.

	Нөгөөх хүүхдээрээ шахуу шар толгойт нь дээшээ босож дүрсгүй байртай ширтсэнээ хи хи гэж инээгээд идэж байсан алимаараа шидэж орхисонд Петрок эгээтэй л оногдсонгүй бултахчаан болоход тэр алим ард нь байгаа хананд буугаад халгай руу ойж уналаа.

	— Хорон санаатнууд юм аа, тануус! За гайгүй ээ! гэж Петрок бараг л тэвчээр алдан хэлэв.

	Петрок офицерт гомдол мэдүүлнэ гэж хатуу шийдээд эргэж далбис дундуур яваад хашлагандаа хүрээгүй байтал нь түлээ хагалдгийн тэнд хоёр дараалан буу тасхийх сонсогдоод тахианууд нь айж цочин орилолдоод хашаа даван дэрвэцгээж харагдах нь тэр. Петрок замдаа өрөөсөн чархиа ч унагачхаад, гал зуухны наад талаар хурдалж саравч руугаа яарав. Тэр үеэр дахин нэг буудах сонсогдоод, унжийсан урт герман хашаан дээгүүр сэвхийн харайж ороод гараа сарвайлган шарилжин дундуур хайв. Түүний цаанах хуучин худгийн дэргэд фельдфебель гар буу барьчихсан зогсож, хоёр юм уу гурван цэрэгтээ нэг юм их л хөгжилтэй ярьж, цаадуул нь цагаан шүд гарган инээлдэж байв. Тэднээс арай зайтайхан нөгөө офицер энэхүү болж байгаа явдлыг санаа амар ажиглан, өглөөний янзаараа энгэрийнхээ товчийг товчлоогүй, бүсэндээ зүүсэн хар гэртэй буу нь байн байн санжганаж харагдлаа.

	Петрок саяхан шийдээд явснаа нэгмөсөн больж, гомдол мэдүүлээд ч нэмэргүй юм байна гэж бодмогцоо болив. Цэргүүдийн үйлдэж байгаа юм нь буруу юм огт биш, дарга нар нь ч мөн өөрцгүй тийм улс юм байна, энэ бүхэн бол ердийн зүйл, булаан эзлэгчдийн эрх юм шиг байна гэж бодогджээ. Энэ зуур унжийсан урт герман хашаа даван гарч ирэхдээ далавчаа учир зүггүй дэрвэгэнүүлсээр байгаа буудуулсан тахиаг дээр өргөн барьсан харагдав. Фельдфебель буугаа барьсан чигээрээ ийш тийш хараачлах нь өөр тахиа хайж байгаа бололтой. Тахианууд айсандаа хаа сайгүй нуугдаж, нэгэн нь ч ил харагдсангүй. Петрок яах ч аргагүйгээ мэдээд, гэр орондоо болж байгаа ийм дээрмийг харахгүй гэвэл хаашаа орсон нь дээр юм бэ дээ гэж бодсоор түлээ хагалдаг руугаа урамгүйхэн гэлдрэв. Гэвч фельдфебелийн нүдэнд хэдийнээ өртөж, гар буугаа буулгаад, анчин хүний амгалан сайхан царай нь төдхөн хувирч

	— Ком! гэж зандчин дуудав.

	За одоо ч агсарч гарна даа, зодох юм уу, аягүйдвэл шууд буудах байлгүй, ямар ийм юманд гар татах улс биш дээ гэж Петрок бодлоо. 

	Тэгээд өрөөсөн хөл нүцгэн хэвээрээ захаасаа нурсан овоотой түлээнийхээ дэргэд зогсов.

	— Сүү! Варум никс сүү? гэж фельдфебель асуугаад хариу хүлээв. Түүний дэргэд өөр хоёр герман зогсож, бас нөгөө офицер олон товчтой цамцныхаа энгэрийг задгай тавьсан хэвээрээ хүрч ирж яваа харагдав.

	— Үнээ маань бэлчиж яваа л даа гэж Петрок энэ асуултын гэнэхэнд жаахан гайхасхийн хариултал

	— Ком үнээ! Түргэл! Мэдэв үү? гэж фельдфебель хашхирлаа. 

	Тэгэхэд нь Петрок, уг нь эднүүс сүүтэй болсон шүү дээ, өөр цуслах юмгүй болчихсон юм болов уу, манай үнээний сүүнд ингэтлээ их дурласан юм болов уу гэж бодов. Тэгтэл дахиад л 

	— Ком үнээ! Нах хауз үнээ! Мэдэв үү? гэж зандрав.

	— Мэдлээ гэж Петрок уруу царайлан дуугараад ногооныхоо газар луу эргэв. 

	Степанида, Эрээгчин хоёроо ширэнгэн дундаас эрж олох хэрэгтэй болжээ.

	Ногооны газар байгаа германчууд хэдийнээ өөр жижгэвтэр исгэлэн алим битүү ургасан модонд авираад өвөр түрий, малгай толгойгоороо дүүртэл чихэцгээж байв. Бас нэг хоёр герман юм хайж байгаа бололтой хараахан харагдаагүй хамарласан сонгино, манжин лууванг нь налчийтал налчийтал гишгэлэн явж харагдав. Энэ удаад Петрок гишгэлбэл гишгэлж л байг, гэдсээ хагартал гударвал гударч л байг гээд юу ч дуугарсангүй. Тэндээс өрөөсөн чархиа олж аваад хамар даган жалга тийш зүглэв. Хамаг ногоо, жимс, ер нь бүх эд аж ахуй нь нохойн замаар орж, яадаг ч аргагүй болсон нь тодорхой боллоо. Одоо хар толгойтойгоо л салбал яамай болжээ!

	Тийнхүү жим даган яаралгүй гэлдэрч, ганц тахиагаар ч ханахгүй дээ, дахиад буудах дуулдана даа гэж бодож явлаа. Тэгээд түүнийг жалгын эргийн бут хүрэв үү, үгүй юу ар талд нь буу гурван удаа тасхийв. Петрок эргэн харсан боловч хашаан дотор, байшингийн нь цаад талд буудсан болохоор юу ч харагдсангүй. Хоорондоо буудалцаад ганц нэгээр ч болов хордог болоосой, даанч тэгэхгүй байх даа, тахиаг маань барах л лавтай байх, ажилдаа гарах, гүүр лүүгээ явах шинж ер үгүй байна гээч, эсвэл өнөөдөр эднүүсийн амардаг өдөр нь юм болов уу, аль эсвэл нэг баярын өдөр нь юм болов уу? гэж бодлоо. Энэ чигээрээ явчихмаар, тэгэх тусмаа өглөөнөөс аваад тэнгэр хангай ийм сайхан цэлмэж, бүр наран хүчтэй ээж, салхи урдаасаа эргээд, ингэж сүүлдээ сайжирчхаад байхад гэр лүүгээ буцмааргүй байлаа. Намар ийм сайхан болох нь ховор учраас тариачин хүний бие сэтгэлийг заавал амрааж тайвшруулдаг ажээ. Энэ дайн дажин байгаагүй сэн бол, ийм урилгагүй зочид гэрт нь буугаагүй сэн бол санаа сэтгэл нь мөн ч өег тавтай байх байж дээ.

	Гэвч Степанидагаа эрэлгүй болохгүй байлаа.

	Тэр нь жалганы ойрх цагаан газрыг өнгөрөөд унанги царсны холтосгүй хувхай дархийн дэргэд зогсоод чимээ чагнав. Степанида тэр хоёр нь хавь ойр алга юм шиг. Гэвч ингэж байж болохгүй, германчууд юу гэх бол гэж айв. Ер нь Петрок түрүүчийн дайны үеэс, германчууд бол тушаалыг нь удаан биелүүлэхэд маш дургүй, алгуурлаж удсан хүн сайнаа үздэггүй гэж хүн хараас дуулсан байжээ. Одоо санаанд нь тохируулахгүй л бол тахиа шиг буудуулчхаад сарваганаж ч амжихгүй юм болно гэж тэр бодлоо.

	Чингэж Хонины хотгорын ширэнгэ дундуур зөндөө гүйсэн хойноо намгийн захын бутан дотор байгаа Эрээгчнийгээ яльгүй чимээ гаргахад хараад орхижээ. Дэргэд нь Степанида нь зогсож, нэг л хачин ёозгүйгээр өөдөөс нь ширтэн, бас л базаахгүй юм дуулдах нь дээ гэж муу ёрлон ойртон очихыг нь хүлээн байв.

	— Яасан хэцүү газар ирдэг юм бэ дээ! Арайхийж оллоо шүү!Цаадуул чинь сүү нэхээд байна! гэж Петрок навч нь унаж бараг нүцгэрсэн зулзаган улиас дундуур зүтгэнгээ туниа муутайхан хэлэв.

	Степанида түр зуур дуугүй сонсоод

	— Байхгүй гээд хэлчихгүй дээ. Өчигдөр цөмийг нь гудраа биз дээ гэвэл.

	— Үнээгээ олж авчир гэсэн. Өөрснөө л саах юм шиг байна. Тахиаг маань буудаж байна. Алимыг маань ч аваад дууслаа... гэв.

	Степанида ийм барагтайхан шинэ сониныг тайван сонсов. Юу ч асуусангүй, гагцхүү алчуурынхаа үзүүрийг татаж чангалаад

	— Салаавч өгвөл таарна даа гэж хэлчихмэгцээ бутан дунд санаа амар идэж байгаа үнээ рүүгээ очив.

	Петрок түүнийг Эрээгчнээ нааш нь тууж, гэр өөдөө аваачих нь дээ гэж боджээ. Гэтэл Степанидагийн дотор шал өөр бодол байсан бололтой, үнээнийхээ хажууд очоод шийдэмгий гэгч нь суув.

	— Чи чинь яаж байна аа? гэвэл

	— Харахгүй байна уу, чи гэв.

	Түүнийг газар луу сааж эхлэхэд Петрок бүр айж эхлэв.

	— Үгүй, сүүгээ!.. гэж хэлмэгц нь

	— Тэдэнд сүү биш, салаавч таарна гэж Степанида хэлэв.

	Жижиг жижиг навч унасан өвс рүү саагдан байгаа цагаан сүүг сандарсхийн харах зуураа үнэхээр л тэдэнд салаавч өгвөл таарна гэж бодоод орхилоо. Тэр нь авгайнхаа занг даанч сайн мэдэх тул ялангуяа өчигдрийнх шиг доромжлуулсан байхад яагаад ч давахгүй гэдгээ ойлгож байв. Тийм болохоор бутан дунд холхон шиг зогсоод сааж дуустал нь хүлээлээ.

	— За байз өө... Одоо яах вэ?

	— Ингээд аваад яв. Саавал сааг.

	Степанида үнээгээ эвэрдэж, оосрын үзүүрийг Петрокийн гарт бариулчхаад

	— Аваад яв! гэлээ.

	Петрок үнээг хөтлөн гэр лүүгээ очдог зөргөөр оруулахад Степанида жаахан сүүлдэсхийгээд араас нь дагав. Эрээгчин нь эздийнхээ бодлыг ойлгоогүй бололтой байсхийгээд л зогсож өвс шүүрэн зулгааж цадаагүй яваа нь мэдэгдэж, гэр өөдөө яарахгүй байх ажээ. Гэвч үдэш болтол их зай байна, лав л сайн юм тосоогүй гэдгийг мэдэж яваа юм шиг байлаа. Петрок сүүгүй үнээ аваачна гэдэг яасан ч зохилдохгүй дээ гэж түгшин бодож, норсон чархитай хөлөө арай ядан зөөж тавьж зүтгэн явахдаа, одоо яая гэхэв дээ, энэ үнээ чинь миний мэдлийн юм биш, гол нь манай авгай мэддэг юм чинь, өчигдөр Степанида тун их гомдсон нь мэдээж, үнэндээ ч гомдмоор юм болсон шүү дээ, би ч гэсэн тэгж гар бууны оосроор ороолгуулсан бол тэсэхгүй байсан, аз болоход намайг зөвхөн сүрдүүлээд орхисон шүү, гэхдээ би ямар анх удаагаа сүрдэж байгаа биш, айсаар байгаад сүүлдээ түргэн сэхээрдэг болжээ, тэргүй бол яаж тэсэх вэ дээ, ялангуяа ийм дайнтай цагаар тэсэхээс яах вэ гэх мэтчилэн бодлоо.

	Эрээгчин нь гаднаа ирээд нэг юм ёрлох мэт бүр гэдрэг сууж ногооны газраас хашаа руугаа орж өгөхгүй, толгойгоо сэжин Степанида руу байн байн харав. Тэгэхэд Петрок шавдаж зандчин, оосроос нь угзарч, Степанида араас нь бургасаар гуядахаас нааш хөдлөхгүй зовоов. Өнөөдөр германчууд тэднийхээс холдохгүй нь гэдэг бүр жалганы тэндээс тодорхой болж, бөөн шуугиан, инээдэм наадам болцгоон нэг юм агаарт пүд падхийх сонсогдов. Петрок гал зуухны хажуу дахь оройхон боловсордог жимстэй нэг модоо хараадахвал орой дээр нь хэдхэн жижиг алим үлдэж, хамаг жимс нь цөлмөөстэй, нэг том гишүү хугалаастай газар шүргэн унжиж байв. Хамаг хашаа нь савхин гуталд талхлагдаж нухлагдаад, ургасан ногоонууд нь гишгэлээстэй, үрийн өргөст хэмхүүд нь няц няц дараастай байсанд «Бурхан тэнгэр минь яав даа. Би ямар нүгэл хийсэн юм бол оо? Ийм гай ганц намайг дайрдаг нь юу вэ?» гэж Петрок гашуудав.

	Петрок бор ногооныхоо газар орсон хойноо хашаан дотор нь тоглож байгаа юм байна гэдгийг мэджээ. Чанга чанга дуугаралцаж хашхиралдахын хажуугаар пүд пүдхийлгэн бөмбөг дэлсэх, инээлдэх сонсогдож байжээ. Төдхөн нэг хулуу шиг том хүрэн бөмбөг саравчны нь цаанаас өнхрөн гарч ирж, хойноос нь тоглоомдоо халж царай нь улайсан нэг шар толгойт герман хөөж үзэгдсэнээ гэрийн эзэд рүү нэг харчхаад бөмбөгөө авч гал зуухны булан тойроод далд оров.

	Петрок Эрээгчнийгээ түлээ хагалдаг газар дундуур оруулаад гал тогооныхоо тэндээс хэдийнээ наашаа харж эхэлсэн фельдфебелийг хүлээн дуугүй зогсов. Фельдфебель нэг юм хашхирангуут Карла гялгар хувин бариад үнээ рүү гүйлээ. Петрок тэр хувинг хармагцаа тун эвгүйрхэж, бүр аймшигтай болж ирээд, Эрээгчнээс маань жаахан ч атугай сүү гараасай даа, тэгэхгүй бол гайтай юм болно гэж бодов. Хашааны нөгөө буланд тавын зэрэг цээж нүцгэн герман бөмбөгөөр харилцан тоглоцгоож, майхны ойролцоох ногоог юу ч үгүй талхлан гишгэлцгээж байхад полдгор фельдфебель тогоочтой нэг юм зөвшин хэлэлцэж байх бөгөөд энэ завсар Карла үнээг аргадах байртай ойртов. Петрок оосрыг нь тавилгүй богиносгож барилаа. Эрээгчин нь түрүүчийн адил германчууд руу хирдхийн харж, бөмбөг дэлсэх болгонд нь урт сормуусаа цавчлан далдирна. Карла өчигдрийнх шигээ явган суугаад тохойгоо ёрдолзуулан сааж эхлэв.

	Үнэндээ сүү гэх юм гарахгүй байсан тул үнээг Петрок барьсаар зогссон ч байн байн хөдөлж тогтож өгөхгүй байв. Минут хяраатайн дараа Карла хоосон хувингаа барьсаар босов. Тэр нь эхлээд өөрийг нь, дараагаар нь Степанида үзэгдэх төдий болоод алга болсон түлээ хагалдаг газар луу харах шиг Петрокт санагдлаа. Карла үл ойлгогдох хоёрхон үг хэлэх шиг болмогц фельдфебель хэдийнээ сонсчхоод үнээ рүү хар гүйхээрээ хүрч

	— Вас ис дас! Варум никс сүү? гэж хувин руу заан хашхичив.

	— Би яаж мэдэх вэ дээ гэж Петрок чин үнэнээсээ хэлж буй дүр үзүүлэн мөрөө хавчиж хэлээд фельдфебелийн ууртай харц өөд бараг л үнэнч байдалтай ширтэв. Герман хүний улаан нүүр бүр ч минчгэр улаан болж ирэв.

	— Варум? гэж чанга хашхираад, аанай л том гэртэй буугаа шүүрлээ.

	— Гарсангүй л дээ. Ширгэж байгаа байлгүй. Тугаллах юм байхгүй юу гэж Петрок муухан мэхлэхчээн болохдоо ингэж ч баллах гэж дээ гэж Степанидагаа дотроо хараав. Эднүүс амаараа гартал уувал ууж л байна биз, сүүнээс болоод амиа алдах нь тун харамсалтай санагджээ.

	Хашаанд тоглож байсан германчууд тоглохоо больж, нэг нь бөмбөгөө сугавчлан наашаа ирэхэд бусад нь ч бас хөлстэй нүүрлэн хойноос нь ирцгээв. Тэд цөмөөрөө хоосон шахам, сайндаа л нэг аяга хүрэхтэй үгүйтэй сүү байгаа хувин руу шагайцгаав. Фельдфебель бас л наашаа ирээд хувин, үнээ хоёрыг харахаасаа Петрокийг голлон харж байсан ууртай тогоочтой нэг юм ярилцав. Түр зуур дуугүй болцгоох үеэр фельдфебель бууныхаа гэрийг шажигнуулан нээж, нарийхан гол, хар ясан бариултай буугаа алгуурхан сугалав.

	Гэнэт балмагдсан Петрок буудахаасаа өмнө ядах нь ээ ганц нэг юм надаас асуудаггүй юм байх даа, би ч гэсэн үхэхээсээ өмнө хараал зүхлийн ч болов нэг юм хэлэх юм сан гэж бодсон хэр нь ийм явдалд дэндүү цочирдоод үг хэлээ ч мартаж, фельдфебелийг гар буугаа чадхийлгэхийг манагалзсан нүдээр харж байлаа.

	— Вэк, ферфлюхтер... гэх дуулдав.

	Тэр нь Петрокийг тохойгоороо огцом түлхэж, оосрыг нь шүүрэн авав. Эрээгчин нь үхэхээ мэдсэн юм шиг толгой сэжиж хялайн харах зуур герман хүн маш чадамгайгаар хөдөлж, сонор соргог чих рүү нь бараг л шагайлгүй шахам буудаж орхилоо.

	Үнээ маань ухасхийж орилох болов уу гэж Петрок бодсон нь тэгсэнгүй нэг л хачин номхноор хөл нь тахисхийгээд нойтон хошуугаараа газар хатган уначихлаа. Тэгээд алгуурхан хажуу бөөрөөрөө эргэж, гэнэт шил нь таталдан, том нүд нь бүлтийн гөлийгөөд хоолойноос нь сулхан харжигнах дуу сонсогдмогц цүндгэр гэдэстэй бие нь төдхөн хөдлөхөө болиход гагцхүү арьс нь хэд хэдэн удаа чичиргэнэх мэт үрчилзээд өнгөрлөө.

	Петрокийг салгалан, даагдахгүй шахам болсон хөлөө арай чамай зөөж тавин гадагшаа явахад өнөөх фельдфебель цэргүүд рүүгээ нэг юм чанга хашхирах нь тушаал захирамж өгч байх шиг байв.

	Үнээнийхээ хойноос нэг ихээр сүйд болоогүйдээ Степанида бүр өөрөө ч гайхав. Эрээгч үнээ нь хэчнээн хайран байсан ч тэрнээс хамаагүй их юм, зайцаж болшгүй аюул тэдэнд өөрсдөд нь яг тулаад ирж байна гэж мэдлээ. Тэр аюул холоос, хашаанаас нь, замаас, сүү, байшин, худаг мэтийг нь дамжин ирж, германчууд мөдхөн хоёулынх нь хоолойноос базах нь дээ гэдэгт эргэлзэх юмгүй болтол ойртжээ. Гэхдээ Степанида хэчнээн боловч тэдний санаа бодол, үйл ажиллагааны жинхэнэ мөн чанарыг яавч ойлгохгүй, цөм л тэр аяараа бузар булай санагдаад, чухам тэдгээрээс аль нь хамгийн аюултай юманд хүргэхийг яахин мэдэх билээ. Тэр аюулыг өөрсдөөсөө холдуулж, нууцгайлан, яаж ийгээд харь хүмүүст долигонож, их юм уу бага зүйлээр зусардаж болох нь мэдээж ч гэсэн тэгснээрээ нэмэр байна уу, үгүй юу гэж бодлоо. Тэр нь хар багаасаа биеэ албадаж, хүслийнхээ эсрэг, тэгэх тусмаа доромжлуулж байж сураагүй болохоор тийм юманд хэрэг болохуйц чадвар байхгүй, тэр ч байтугай германчуудтай яаж зохицох, ийм бузар муухай аашилж байгаа улстай чинь яаж хэл амаа ололцохыг ерөөс мэдэхгүй байжээ. Анх ирмэгцээ л тэдний доромжлол түүний дургүйг хүргэхээс өөр аргагүй байж, тэрнээс хойших бүх байдал нь дургүйцэн үзэн ядах сэтгэлийг хэдийнээс төрүүлжээ. Үнэндээ Степанида ингэж доромжлуулж хэзээ ч үзээгүй байжээ. Гомдоож, хавчиж, бүр доромжилж байсан удаа бий боловч гар далайсан хүн нэг ч байхгүй, бага байхад эцэг нь ч, хамаатан садан нь ч, түүгээр ч барахгүй Петрок гар хүрээгүй байжээ. Гэтэл эднүүсээс олных нь ээж баймаар насны түүнд гар хүрчээ.

	Степанида гал зуухандаа цонхоор ч харахгүй сууж, гадаа юу болж байгааг тэртэй тэргүй мэдэж байлаа. Германчууд түлхэлдэж шуугилдаж саравчных нь хаалгыг нугаснаас нь сугалж аван хашааны тэхий дунд дэлгэж тавиад Эрээгчнийг нь өвчиж гарав. Өнөөх Карла арьсыг нь хуулж байгаа бололтой байв. Цэргүүдийн тэр инээдэм наргиан дундаас Карлын нэр сонсогдож, фельдфебель нэг юм дуугарангуут бусад нь таг дуугүй болцгоон, хэн нэгний «яволь» гэх дуулдаад, цэргүүд хүч гарган янцаглацгааж, Эрээгчний нь арьс шажигнан хөндийрч байгаа нь мэдэгдлээ. Петрок хаашаа ч юм алга болж, хашаанд байсангүй. Тэргүй бол хэн нэгэн хүн түүн рүү нь хашхирах сонсогдож таарах ёстой байлаа. Степанида гал зуухны бүдэг харанхуй сэрүүхэнд цонхны доодох дэвсгэр дээрээ сууж, ийш тийшээ явах, юм хийх хүслэн байсангүй. Гал зууханд чимээгүй тайван, гадаа намрын налгар өдөр дуусаж, нарны туяа цонхонд ташуу тусаж ховхорсон шороон шаланд ойгоод тээрмийн чулуу дамжин ханын хагархай дүнзэнд хүрсэн байв. Гэхдээ тэр шаргал туяа хайлах мэт улам нарийсан, маш нарийхан гялайсан зурвас болоод сүүлдээ бүрмөсөн алга болсон нь наран Выселкийн толгойн цаагуур жаргаснаас болжээ. Гал зууханд дорхноо харанхуй болоод есөн шидийн новш овоолсон булангууд бүдгэрч, сэтгэл түгшүүлсэн шөнө залгаж авлаа. Германчууд өдөржин хашаан дотуур холхиж, гүүр лүүгээ яваагүйг бодох нь ээ  үнэхээр өнөөдөр тэдний ямар нэг баярын өдөр байсан бололтой. Степанида тэдний чимээгүй болж, эсвэл нэг юм хийх цагийг хүлээн байлаа. Хашлага руугаа очиж, торойгоо өлсөөд чимээ гаргаж, Эрээгчин шиг нь эднүүсийн тогооны нөхөөс болохоос нь өмнө амжиж хооллуулах хэрэгтэй байжээ. Тийнхүү Степанида бүтэн өдөржин тохиромжтой цагийг хүлээсээр байгаад орой болгочихжээ.

	Степанида нэг юм хүчтэй түнхийж, дараахан нь дахиад түнхийснээ нэг юм хуурай түлээ шиг дуугарахыг сонсоод цонхоор шагайвал дөрвөн цэрэг өвчигдөж, бүр тугалын гулууз мах шиг жижигхэн болчихсон Эрээгчний нь дэргэд бөндгөнөцгөөж, гадуур цамцгүй, дотуур цамцныхаа ханцуйг шамласан, тэвхгэр мөртэй нэг герман түүнийг сүхээр цавчиж, хаалганы банзан дээр үнээний нь хаа гуя ойж тусаж харагдав. Тэд үнээний толгойг хэдийнээ тас цавчаад хашааны ёроолын нухчигдсан өвсөн дээр хаясан нь үдшийн харуй бүрийд хоёр эвэр нь ёрдойн тахийж харлаж байх ажээ.

	Степанида ганц хоёр удаа гадагшаа хараад дахин харахыг болив. Тэр бүхнийг харж байж чадсангүй. Германчууд Эрээгчнийх нь хавирга сүврэг, нуруу турууг зөндөө удаан цавчиж, сүх буух болгонд сэтгэл шимширч байжээ.

	Шөнө болохын өмнөх харуй бүрий новш чихсэн уйтан гал зуухыг нь улам харанхуй болгов. Нэг юм хиймээр байвч юу хийх вэ гэдэг асуулт байв. Ер нь одоо ямар ч эрх мэдэлгүй, юуг ч захирах арга байхгүй болж харин ч өөрийг нь хүн захираад байх болсон үед юугаа хийж чадах бил ээ дээ? Тэглээ ч гэсэн угийн зүгээр сууж чаддаггүй зан нь ийм арчаагүй болсонтойгоо эвлэрч чадахгүй, үүнээсээ гарах арга замыг хайж, бууж өгөлгүй өнгөрөх, өөрийгөө хамгаалаад салах арга боломжийг олох юм сан гэж туйлаас хүсэв.

	Тэр дахин нэг удаа цонхоор харвал Эрээгчнийг нь нэгэнт зүйл дуусгасан бололтой, зүлгэн дээр цус болсон хаалга нь хэвтэж, германчууд гал тогооныхоо дэргэд зогсох нь зогсож, суух нь сууцгаан, оройн хоол нь болж байгаа бололтой, чанасан махны үнэр хачин содон ханхалж байв. Петрок бас л байсангүй. Степанида гал зуухны битүү хананд ойртож, чимээ чагнавал ногооны газрын зүгээс гарах чимээ ер байхгүй болохоор нь энүүхэн харанхуй бүрэнхийг ашиглан торой руугаа ухасхийдэг юм бил үү гэж бодов. Тийнхүү чих тавин байтлаа тавиур дээр байгаа керосинтой морин шилийн тоос бүрхсэн бөөрөн дээр гэнэт харц нь тусаж, энийг маань эднүүс шатаагаад дуусчихна даа гэж бодов. Мэдээж хэрэг, гэрэл гаргах хэрэг гарангуут л авчих байлгүй гэж бодмогцоо хүний нүднээс далд хийхийн тулд хүнд шилийг тавиураас авч тээрмийн чулуун доогуур цаана хийгээд наанаас нь тайлуугаараа халхлав. Тэгснээ тайлуу дотроосоо уржигдрын чанасан төмсийг ширмэн савандаа авч хормогчоороо халхалж бариад гал зуухныхаа хаалгыг сэмээрхэн онгойлгов.

	Пинд хүн хар алга, гадаа шат довжоон дээр ч мөн өөрцгүй байх бөгөөд Степанида чимээгүйхэн босго алхаж, гал зуухны хана даган түлээ хагалдаг газар луугаа явав. Тэр нь германчуудын хашхирах зандрахаас айгаад тэдний зүг харсан ч үгүй, тэд ч гал тогоон дээрээ овоороод түүнийг нэг их анзаарсангүй. Степанида хураасан түлээний цаана ороод амьсгаа авч, ногооны газрын шургааг хашааны завсраар шургалаа. Тахианы саравчны үүд цэлийтэл дэлгээстэй, тулаас нь хөсөр хэвтэж, нэг ч тахиа харагдахгүй байсанд энэ ноход чинь бүгдийг нь буудчихсан юм биш байгаа даа гэж бодов. Аль эсвэл тахианууд минь нуугдсан юм болов уу? Эсвэл заримдаа зун тэгдэг шигээ жалганд орчихсон юм болов уу гэж бас бодлоо. Хашаан дотор цэргүүд нэгэн зэрэг нирхийтэл инээлдэх чимээгээр хашлаганы хаалгыг даруулсан анжсыг сэмээрхэн зайлуулбал торой нь жигтэйхэн баяртайгаар ухасхийж ирэхэд, энийгээ одоо яадаг юм билээ дээ гэж айжээ. Торой нь аяардан шуухитнаж, хүйтэн шонтгор хоншоороороо хөл рүү нь хөөрхөн хатгалан нэг юм нэхэх мэт байхлаар нь лошго дундуур орж, ногооны газрын жимээр жалгыг чиглэв. Торой нь яг л хав шиг ер бус шаламгайгаар араас нь дагаж, харин гүйхдээ байсхийгээд л түр зуур зогсож явсанд Степанида хашаанаас нэг нь гарч ирээд харчих вий дээ гэж бодохоос айж байжээ.

	Гэвч бүх юм азтай өнгөрч, хашаанаас хэн ч гарч ирсэнгүй, Степанида торойгоо хороо руу дагуулж аваачаад шургаагийн завсраар шургавал торой ч хамгийн доод шургаагийн доогуур шуухитнан зүтгэн гарч төдхөн жимийн хажуугийн бөөрөлжгөнийн бутан дундуур орлоо. Ойрхон бут бургас бүхий гуу байсан бөгөөд түүний эрэг дээр танил дүрс бараантан харагдсан нь Янка байж байлаа. Энд юугаа хийж яваа юм бол оо гэж гайхаад, эндээс яваач, зугтаач гэж гараар зангав. Хэрвээ Янка хэдэн үхэртэйгээ германчуудын нүдэнд өртөх л юм бол цөмийг нь буудна шүү, эднүүс ямар өрөвдөх юм биш гэж бодогджээ. Гэвч үхэр нь ойр хавь байхгүй, бодвол тэднийгээ Выселки рүү аваачсан бололтой, харин яагаад өөрөө наашаа ирж, энд тосох болсон нь мэдэгдсэнгүй. Тэр хоёр гэрийн зүгээс нигүүрсний бутаар дөнгөн данган халхлуулан жалганы амсар дээр зогсоод Янка аанай л нэг юм хэлэхийг оролдож зовлонтойёо аашилсанд Степанида юу ч ойлгосонгүй, дэмий л урдаас нь:

	— Торой маань энэ байна! Нэг газар нуумаар байна?! гэж дуугарахчаан болов.

	Янка тааж ойлгосон нь гайхмаар байв. Түүний царай хоромхон зуурт бодлогошрон барайснаа дорхноо гар сарвагануулан, бутан дундуурх тахиралдсан жим дагаад явбал хүрдэг жалганы мухрын үдшийн бүрэнхийд нөмрүүлэн харласан руу заалаа. Степанида ойлгосонгүйд хөвөнтэй цамцны нь ханцуйнаас барьж, жим дагуулан хөтлөв. Степанидаг шийдэхээс өмнө торой нь Янкаг даган бөндгөнөж, нүцгэн хөлийн нь араас тэсэж ядах мэт хоншоороороо хатгалан гүйв.

	Тэд эгц хэвгий, заримдаа бүр тасалдсан гангатай жимийг даган алгуурхан уруудацгааж жалга руу буухад торой ер хоцрохгүй явж, харин гангад тулмагцаа эгцээс нь айгаад орилж байлаа. Тэгэхэд нь Янка сөхрөн сууж, доогуур нь гараа оруулан хөндлөөш нь тэвэрч, зэгсэн налуу газарт хүрэхдээ газар тавих тул зөргөөс гаралгүйгээр түүнийг даган чадамгай шаламгай гүйнэ.

	Удалгүй горхины дэргэдэх чийг даасан битүү харанхуй ширэнгэд хүрэхэд навчаа гүвж дуусах шахсан өндөр өндөр нигүүрс толгой дээр нь сэрийлдэн байв. Янка улам цаашаа явж, торой, Степанида хоёрыг ойн жалганы нам чимээгүй байгаа эхэн өөд дагуулсаар байв. Торой Степанидаг дагахаасаа илүүгээр хүүг дагаад байгаа нь гайхмаар байлаа. Янка удсангүй зөргөөсөө хажуу тийшээ гарч, шид модны мөчрөөс татан барин өөдөө мацахад Степанида түүний торойг хааш нь аваачих гэж явааг гадарлав. Энүүхэн хавийн нэг налууд доргоны нүх байх ёстой байв. Доргыг нь аль хэдийн суурины ах дүү Боклагууд нохойгоороо бариулснаас хойш дөрвөн жил шахам тэр нүх эзгүй байж, хүүхдүүд амсрыг нь томсгож тоглоод мухарт нь хүрэлгүй, дэндүү урт болохоор нь орхисон юм сан ажээ.

	Одоо шид мод бүхий бутархаг налуу өөд авирах хэрэг гарахад торой арай ядан авирахчаан болж, эцээд байн байн зогсож эхэлсэнд Янка эгц эгц газарт түүнийг гар дээрээ авч хэд алхаад газар тавьж, аяархан орилохыг нь анзааралгүй өөрөө дөрвөн хөллөн барин дээшээ мацав. Степанида өрөөсөн гартаа ширмэн саваа барьж, унахгүйн тулд нөгөө гараараа хар мөчрөөс барьсаар хүүгийн араас гүйцэж ядан явав. Тийнхүү нэгэн унасан гачуурын архайж дархайсан ёзоорт тулж очицгоовол ойрхонд доргоны нүхний амсар гилгэр доштойгоо онгойж харлан харагдав. Гараас тавигдсан торой тайвширч, хүүхдүүдийн хөлд талхлагдсан элс, дархийн үндэс ёзоорыг баяртай нь аргагүй үнэртэн шиншилж гарав. Тэгээд Степанида савтай хоолыг газар тавимагц торой бүх юмыг мартах шиг болоод төмс рүү машид амтархан дайрав.

	— Ы-ы-ы! Ы-у-у! гэж Янка дахиад гар хөлөө хөдөлгөн, цээжний гүнээс хачин авиа гаргасан боловч юу ч ойлгогдсонгүйд Степанида торой гарч жалга руу гүйхгүй болгохын тулд энэ нүхний амсрыг юугаар хаая даа гэж бодож байв. Янка дахиад л Ы-ы-э! гэж нэг юм ойлгуулах гэж оролдоод дахин жалганы налуу өөд өгсөж эхлэв.

	Степанида дархины дэргэд зогсоод торойныхоо хэрхэн амтархан тамшаалж идэх, налуу дээрх унасан навчис хэрхэн шаржигнахыг сонсон байв. Гэвч навч шаржигнах нь бүдгэрэн бүдгэрсээр бүр чимээгүй болов. Жалганд бараг харанхуй болж гагцхүү тэнгэрийн хаяа саявтар жаргасан нарны туяанд бүдэгхэн улайран үзэгдэнэ. Степанида Янкаг чухам хаашаа одсоныг мэдэхгүй, гэр өөдөө гүйв үү, аль Выселки рүү очив уу, нэг тус хүргэх санаатай юм эрж явна уу гэдгийг мэдсэнгүй. Гэвч торой нь идэж байхад дэргэд нь зогсоод шөнийн харанхуйд эвгүй аймаар байгаа жалганы авиа чимээг чих тавин анхаарч байхдаа, бид ер нь юу үзэх нь энэ вэ гэж гэнэт бодов. Гэр орноосоо зугтаж, жалганд хоргодон, урьд бол айж явдаг, ялангуяа үдэш орой юм уу шөнийн цагаар бол бүр ч эмээдэг байсан газраа одоо хоргодож байх ч гэж дээ гэж боджээ. Үнэндээ яг л тийм байлаа, гэртээ байгааг бодвол энд хавьгүй тайван, энэхүү хөөрхөн амьтан бүр төрсөн үр нь гэмээр дотно, ялангуяа өнөөдөр тийм тэнэг зан гаргаад хамгаалж чадалгүй алуулсан Эрээгчний нь дараа бүр ч хайрламаар болсон байлаа.

	Степанида ёрдойсон хугархай ёзоор сандайлж, чих тавин чимээгүй байх зуур торой нь ширмэн саванд байгааг цөмийг нь идчихээд хөлийн нь дэргэд тавлагхан хэвтэж, жиндсэн хөлийг нь халуун биеэрээ аятайхан жигнэн дулаацуулахад хөлөөрөө гэдсийг нь зөөлхөн үрж энхрийлэв. Торой хүний эрхлүүлэхийг дуртайяа таашаан, их л аятайхнаар хамар амаа дуугаргаж тухтай нь аргагүй байлаа. Тийнхүү жалганы аман дээр газар унасан навчис шаржигнаж, унасан дархи бололтой нэг юм хүчтэй нужигнах дуулдахад дархи сандайлан сууж байснаа ухасхийн босож чимээ чагнав. Эргэн тойрон хав харанхуй, доор горхи шоржигнож, дээшээ харахад жалганы амсрын сэрвийсэн мод бутас нэгэн бөөн хар юм болж хувираад гагцхүү тэнгэрийн хаяа алсад цайрах төдий байлаа. Түрүүчийн чимээ улам тодорсоор, нүхний хажууд нэг юм түсхийж, Янка гулсан бууж ирэв. Тэр нь маш том, өөрийн нь хэрээс хэтэрсэн хүнд юмыг чирч гулдарсаар хүрч иржээ.

	— Э-э-э! Ы-ы! гэж малчин хүү эцсэн байртай дуугараад, тариан талбайгаас олсон бололтой нэг модон борной яг нүхний амсрын хажууд хаяж орхив.

	Энэ бол муугүй хэрэг байсан бөгөөд нүхний амсрыг нэлэнхийд нь хааж, зөвхөн нэг юмаар бэхэлж, торой түлхээд гарахааргүй болгох хэрэгтэй байлаа. Янкатай хамжиж байж торойгоо доргоны эзгүй нүхэнд оруулмагц борнойгоороо хааж авав. Торой тавгүйтэн хамраа дуугаргаж, борнойг унагаж болох нь уу гэсэн мэт аяархан түлхсэн ч Степанида барьж байх зуур Янка ойрхноос нэг бүдүүн гишүү хуга татаж авчраад борнойг сайтар туллаа.

	— За болох шиг боллоо. Хамраа дуугаргаад суугаад байж дээ, тэгэхгүй бол... цусалчхаад салаавч өгөхгүй шүү дээ гэж Степанида аяархан хэлэв.

	Янка хармаанаасаа нэг юм гаргаад торойд өгсөнд төдхөн амтархан зажилсаар нүхнийхээ харанхуй руу ороход Степанида тэр хоёр налуу даган өгсөв. Тэгж явах нь горхины дагуух жим дагаснаас төвөгтэй байсан ч зам хожих байв. Удалгүй, зэгсэн халууцчихаад довцог дээр гарч, бутыг өнгөрөөд төмсний талбайн захад хүрэв. Төмсний талбай ч, тэднийх ч харанхуйд умбаж, алсын юм юу ч харагдахгүй, ойрхон байх Голгофа толгойн орой бараг тэнгэрийн хаяатай нийлэн бараантаад ганцхан улбар од сүүмэлзэнэ. Хажуу дахь мод бут архайлдаж дархайлдан битүү харлаж, хааяа нэг жалганы амсар онгойн үзэгдэх ажээ.

	— Яночка, чамд баярлалаа гэж Степанида хэлээд түүнийг нимгэхэн цамцтай хэрзгэр мөрт гараа хүргээд авав. 

	Янка ихэд сэрэмжлэн зогссоноо ойртож ирээд нүүр өөд нь асуух мэт ширтэн, ганцхан өөрөө л ойлгодог хэлээрээ нэг юм хүнгэнэв. Степанида түүнд дахиад нэг юм хэлмээр байсан ч үгээ олсонгүй, гэр өөдөө яваад өгөв. Жим тэгшхэн газрыг дайран, жалганы ойрх чөлөөг даган, төмсний талбайн зааг руу ороход Янка ард хоцров, Янка өөрийнхөө Выселки рүү холуур тойрч, тэднийхийг дайралгүй очих нь мэдээж байв. Ер нь тэднийхийг мод хяраатай холуур тойрох нь зүйтэй байжээ.

	Степанида бүр холоос цонх нь учиргүй хурц, бараг л нүд гялбам гэрэлтэй байхыг гэнэт харж, тосон дэн биш байна, эднүүс өөрснөө цахилгаан гэрэл гаргажээ гэж бодов. Дотор эвгүйцэн айсаар гэртээ дөхөж, зөрөг даган ногооныхоо газар оров. Тэнд харанхуй, нам гүм, германчууд дуугүй болцгоосон бололтой, гагцхүү тэдний цонхоор тод гэрэл ташуу тусан, гишгэлэгдсэн ногоог нь гэрэлтүүлэн байв. Мөн тийм ташуу гэрэл түлээ хагалдаг газар байгаа хашаан доторхыг гэрэлтүүлнэ. Урт яндантай гал тогоо харлан цэмцийж дээрээс нь том брезентээр бүрхээгээстэй, хашааны ёроолд хувингуудыг зэрэгцүүлэн тавьсан нь харагдана. Түүний хажуу талд өглөөнөөс хойш мартагдсан бололтой шинэхэн шар оосортой винтов бүдэгхэн бараантана. Степанида энэ бүхнийг ганцхан удаа гүйлгэн хараад хаалга нь онгорхой байсан пин рүүгээ гүйгээд орчхов. Гэрийн дотроос хоёр юм уу гурван герман хүн аажуухан тултираатах мэт ярилцахыг сонсонгуутаа пин дотуураа яваад гал зуухандаа бушуухан орлоо.

	Петрок хэзээний модон торхнууд дээрээ гарчихсан, түүнийг орж хаалгаа хаамагц харанхуй дундаас

	— Чи чинь харанхуй шөнө хаана явна вэ? Үнхэлцэг хагарчих шахлаа... гэхэд нь

	— Тэгвэл чи хагас өдөр хаашаа ч юм алга бол оо биз дээ гэж аяархан дуугараад өөрийнхөө дэвсгэрийг тэмтчив.

	— Тахиагаа харсан юм аа. Хоёр нь буудуулаад бусад нь үтрэмийн арын нүхэнд нуугдчихсан байсан. Нөгөө хуурай мөчиртэй. Тэндээ хоновол хоног гээд хоолыг нь өглөө.

	— Тэгээд хэдэн юм үлдэв дээ?

	— Долоо. Нөгөө цоохор, хар толгойт маань алга. Бас хөгшин шар алга. Халгайн дотор нэг газар нь нуугдсан шиг байна.

	— Нуугдсан бол ч яамай гэж Степанида санаа алдан дуугарахдаа өөр юм бодож байв. Түүнд төрсөн шинэ бодол гэнэт эзэмдээд, тахиа, гахайгаа ч бодохоо нэгэнт больж, хашаан доторх байдал анхаарлыг нь татаж гүйцэв. Гэвч тэр нь шийдсэн юм байхгүй. 

	Петрокийнхоо

	— Ай-яая-яа! Яадаг ч юм бил ээ дээ? Яадаг ч юм бил ээ?.. Талхны хальс мэрж байна. Ийм л байна шүү дээ, чи лав өнөөдөр юу ч идээгүй биз дээ? гэхийг нь дуугүй сонсож байв.

	Петрок харанхуйн дундаас хатуу хальс сарвайхад нь авахдаа гэнэт өөрийнхөө төлөө биш, нөхрийнхөө төлөө харамсав. Хөөрхий муу өвгөн минь, хэчнээн хоног халуун юм идээгүй, гэдэс ходоод муутай мөртөө өлөн зэлмэн явна вэ дээ гэж боджээ. Урьд нь бол өөрийгөө хувь заяагүй амьтан гэх юм уу, хөгшнийгөө зэмлэх байсан бол одоо эвлэрч, хатсан хальсаар гол зогоож байдаг. Мөн их юм үзэх нь дээ, бид хоёр. Өчигдрөөс хойш хоолойгоо чийглээгүй яваад одоо зүсэм хар талхыг амттаны дээд шиг санаж байдаг. Степанида дэвсгэр дээрээ хэвтэж, хөлөө хөвөнтэй цамцаар хучаад, өнөөх талхнаас жаахан жаахнаар эмтэлж амандаа хийн удаахан зажлав. Гэхдээ чих тавин чагнасан хэвээрээ л байлаа. Гадаа ч, майханд ч нэгэнт чимээ намдаж, харин гэрт байгаа офицер, фельдфебель хоёр аяархан ярилцах нь пингээр дамжаад сонсогдож байв. Тэд хараахан унтаагүй байжээ. Тэднийг унтаасай гэж маш их хүсэж, түүнд нэг аюултай нууцгай бодол улам бүр лавшран төрж, тэр ч байтугай түүнийгээ бодохоос бие нь хүйт дааж байсан ч тэр бодлоо орхиж чадахаа больжээ гэдгээ мэдэв. Орхино гэж бодоогүйгээр үл барам, бүр эцэстээ балрах байлаа ч гэсэн санасандаа хүрч л сална гэж зориг шулуудан байжээ. Тэд нэгэнт унтаагүй байгаа болохоор хүлээх ёстой, гал зуухнаасаа гарахгүй байх хэрэгтэй байв. Степанида юмыг хүлээж чаддаг, хүлээсэн юмаа хийсээр яваад өдий насыг насалжээ. Заримдаа хүлээсэн нь хоосон өнгөрдөг. Заримдаа бүтдэг билээ. Тун цөөхөн удаа бодсоноосоо ухарч үзсэн, тийм л гүндүүгүй хүн байсан тул заримдаа гүйцэлдүүлэхээсээ илүү хүч чармайлт гаргаж байж ухардаг байсан билээ.

	Тэр нь талхаа цөмийг нь идээд, дэвсгэр дээрээ сэрүүн хэвтэв. Петрок унтсан эсэх нь бүү мэд, амьсгаа нь сонсогдохгүй, хөдлөх нь дуулдахгүйг бодоход өдөржин ядарч дуусаад унтчихсан болов уу гэж бодмоор байлаа. Гэр дотроос сонсогдох тултираа яриа намжих шиг боллоо. Степанида дахиад хэдэн минут хэвтсэнээ сэмхэн босож, гараараа хана тулан цонхоор харав. Тэгсэн чинь өнөөх хурц гэрэл гадагш зурваслан туссан хэвээрээ, цонхны жаазанд хуваагдан зүсэгдсэн тэр гэрлийн цаад үзүүр хашааны ёроолын хувингуудад хүрч харагдлаа. Нөгөө винтов харагдсангүй, гэвч хуучин газраа байсаар байгаа гэдгийг Степанида мэдэж байв. Степанида цонхоор хоёр тийшээ жишүүлдэн харвал хэн ч харагдсангүй. Тэгээд дахин дэвсгэр дээрээ хэвтэж, за яах вэ, эрт орой нэг цагт гэрт байгаа хүмүүс унтах нь унтана даа, хүлээх л хэрэгтэй байна гэж горилон бодов.

	Степанида дахиад нэг хагас цаг хяраатай хэвтэж, хол ойрын чимээг их л анхааран чагнав. Ганганы цаадах Заболотьед болов уу гэмээр нэг газар нохой зөндөө их боргож байснаа гэнэт айхавтар гангинаад чимээгүй болсон нь зодуулсан юм уу уяанаасаа тавигдав бололтой. Гэр дотор ярилцах чимээ дуулдахаа больсон ч шалан дээгүүр явах нь чимээгүйн дундаас сонсогдож, хаалга түгхийгээд нэг хүн гадагш гарснаа удалгүй буцаж оров. Адарт тусаж байсан бүдэг гэрэл гэнэт алга болоход гэрт байгаа хүмүүс сая л гэрлээ унтраалаа гэж Степанида мэдэв. Пин дотор ч, гадаа хашаанд ч, гал зууханд ч намрын саргүй шөнийн харанхуй залган авав. Степанида удтал хөдлөхгүй хэвтэж, сүүгээ харамлаад Эрээгч үнээгээ балласнаа, эдлэнгээ тонуулснаа, тахиагаа буудуулснаа, торойгоо гайгүй сайн нууснаа буюу өдөр тохиолдсон базаахгүй явдлуудыг санааныхаа үзүүрт халти хулт бодов. Энэ хорон санаатнууд жалганд хүрч, доргоны нүхнээс түүнийг маань гаргаад ирэхгүй юм бол мэнд хоцорч мэдэх л юм гэх мэтчилэн эсэн бусын юмыг нэгмөсөн бодоод хамгийн бэрх юм зориглон хийхээр хүч чадлаа сэмхэн зангидан хуралдуулж эхлэв.

	Гэтэл зүүрмэглэж эхэлж байгаагаа гэнэт мэдэн, дотроосоо нэг юманд хатгуулан сандарч сэргээд чимээ чагнав. Тээрмийн чулууны дор хулгана аяархан тор торхийн, торхнууд дээрээ Петрок нь шуухитнан амьсгалахаас өөр юм сонсогдсонгүй. Степанида дэвсгэр дээрээ сууж, хөлөө унжуулав. Тэр нь одоо яагаад ч биеэ барьж чадахаа больж, санаснаа заавал хийнэ дээ гэдгээс өөр юм бодохоо больжээ. Өөрийнхөө дураар бус, өөр ямар нэгэн хатуу албадлагын эрхээр юм шиг босож, аль болох сэмээрхнээр түгжээгээ мултлан, гал зуухныхаа хуучин муу царсан банзан хаалгыг онгойлгов. Хаалга чахарч дуугаралгүй, жаахан нужигнасан нь яамай байсан бөгөөд онгорхой чигээр нь орхиж, пингийнхээ сайн хаагдаагүй хаалга руу өлмий дээрээ явсаар ойртоход нь түүгээр салхи жаахан сэнгэнэж байв. Тэр дахиад л чимээ чагнав. Гэрт хүн чанга гэмээр биш юм аа гэхэд жигдхэн тайван хурхирах сонсогдож, зориглох л хэрэгтэй боллоо. Ер нь явж явж өөрийнхөө хэргээр гадагшаа гарч болдог юм байгаа биз дээ, би чинь хүн хэвээрээ юм байгаа биз дээ?! Дайн болж, германчууд ирчхээд байна... Энэ дайнаас өмнө ч хүн байсан, хойно нь байсаар л байх байлгүй, харин бид тэсэж өнгөрдөг болов уу, үгүй болов уу, одоогоор мэдэх арга алга. Жад барьж ирсэн хүн жадандаа сүлбүүлэх ёс бий гэж бодон болгоомжлон гишгэлж явсаар чулуун гишгүүрээсээ хүйтэн чийгтэй өвсөн дээр хөлөө тавьж, булан тойрмогцоо таг болов. Учир нь майхан дотор хүн хөдлөх шиг санагджээ. Гэвч нойрон дундаа тэгсэн бололтой бөгөөд хэн ч гарч ирсэнгүй. Хашаанд харуул гаргаагүй шиг байгаа нь түүнийг зоригжууллаа. Мэдээж хэрэг, тэднүүс итгэлтэй, эзэн хүн шиг л байжээ. Ер нь юунаасаа ч айх билээ дээ, хэн тэдэнд халдах бил ээ дээ?

	Тэглээ яалаа ч мань хүн айж үзээгүйгээрээ айжээ. Ялангуяа түлээ хагалдаг газраас гуйвлан гишгэлсээр хашаа руу очиход тун ч аймшигтай байжээ. Харанхуйд харж ядах юм байсангүй, тэр газраа яг таг мэдэж байсан болохоор шулуухан очоод л винтовын нарийхан хүйтэн гол төмрийг атгаад авав. Буу санасныг бодвол нэлээд жинтэй байсанд ийм хүнд юм усанд пал пүлхийгээд хүн амьтныг сэрээчих вий дээ гэж түгшин бодлоо. Ийм байдал түүнийг жаахан барьц алдуулсан боловч өөрийн бодсоныг өөрчлөх чадал нэгэнт алга болсон, тэр бодолдоо өөрөө бүрэн захирагдсан байсан тул өлмий дээрээ явсаар худаг руугаа очоод винтовыг хийдэг дээрээ гэрийн зүг, майхны хотгор нурууны зүг харвал цөм шөнийн нам гүм хэвээр байсанд чанга атгасан атгаа тавьчихжээ. Худгийн гүнд дэндүү чанга гэмээр пүл палхийж, одоо ч улс амьтан цөм ухасхийлдэн босох нь дээ гэж бодмогцоо давхийн холдов. Степанида мэдээгүй шахам дэгдэн гал зуух руугаа ирээд ханыг нь даган пиндээ ороодох гэсэн нь хаалга нь хаалттай байж тун бажгадав. Гэвч тэр хаалга заримдаа өөрөө хаагдчихдагийг санасан учир модон бариулаас барьж санаа амран татав.

	Гал зуухандаа орохоосоо өмнө жаахан алгуурлаж чимээ чагнавал цөм айван тайван байсанд хэрэг бүтэмжтэй боллоо гэж бодоод «Одоо юу болдог бол оо?» гэж халуурах мэт дагжсанаа сая л жинхэнэ ёсоор айх шиг боллоо. Тэр байтугай бүр айсандаа шүд нь тачигнан чичирч, Петрокийгоо сэрээж орхив бололтой.

	— Яав, даар аа юу? Юмаар хучаач гэж өвгөн нь нойрмоглон дуугараад торхнууд дээрээ жигдхэн амьсгалах нь дуулдав.

	Степанида өглөө болтол цурам хийсэнгүй.

	Германчууд хар эрт, бүр үүрээс өмнө босоцгоов. Тэдний гал зуухны хажуугаар явах, ханиах, сөөнгөдүү бүдэгхэн ярилцахыг Петрок сонслоо. Худагт хувин хангир жингэр дуугарч, гал тогоо руугаа ус зөөж эхлэв. Өчигдрийн баяр цэнгээн дуусаж өнөөдөр ажилдаа орох гэж байгаа нь бүхий л байдлаас илт байлаа.

	Петрок юм хум дэвссэн яндан модон торхнууд дээрээ хэвтэж, толгой дээгүүрээ савхин хүрмээ татаад гадаа хөл хөдөлгөөн эхлэхийг сонсон байхдаа германчууд гэдэг чинь манайхнаас шал өмнөө улс юм аа гэж бодов. Энэ байтугай өчигдөр орой баяр хийж, гэрт цахилгаан гэрэл тавьчхаад, тавгаас сэрээгээр юм идэж, жижигхэн цагаан хундагаар нэг юм ууж, жаахан хөгжицгөөн ярилцаж байсан мөртөө халамцсан согтсон хүн нэг ч гарсангүй. Офицер, фельдфебель хоёр нь бусдаасаа тусдаа гэрт хооллож, тэдэнд алчуураар бүтээсэн гялгар тавагтай юм оруулж өгч, тэр хоёр ч ялгаагүй томоотой, аяархан юм ярилцаж байснаа ердийн үед байдгаасаа удаан суусангүй. Нэг цаг юм уу, арай илүү болсон байх, фельдфебель довжоон дээр гарч ирээд нэг юм хэлэнгүүт л гадаа байсан хүмүүс цөмөөрөө алга болж майхандаа орцгоох нь тэр. «Мөн ч сахилгатай улс юм даа!» Даргын үг эдэнд хууль байдаг байна шүү. Идэх, унтах, залбирахдаа цөм командаар. Ялаад байдаг нь ч гайхмааргүй юм. Ийм журамтай юм чинь! гэж Петрок бүр битүүдээ атаархав. 

	Нэг гэм нь Эрээгчнийг нь алаад идчихжээ. Петрок үүнийг бодмогцоо авгайдаа жаахан уурлаж, гөжүүд загналгүй, байдаг сүүгээ өгчих байсан юм, сүүнд тийм их дуртай юм бол ууна л биз, тэгж мэхлэх хэрэггүй байсан, тэгж заль гаргаснаас нь болоод үнээгүй хоцорлоо шүү дээ гэж бодлоо. Гэхдээ ер нь тэртэй тэргүй, одоо биш юм аа гэхэд дараа, явах үедээ үнээг маань авчхаж мэдэх л байсан, уг нь Эрээгчнээ нуух нь дээр байж дээ, гэтэл яаж нуух билээ, үнээ гэдэг маань тахиатай адилгүй амьтан, халгайнд нуух арга байхгүй, эднүүсийг ингэж, гэнэт манайд буучих юм гэж хэн мэдэх билээ, Выселкид ирээгүй байлаа шүү дээ гэх мэтчилэн бодож амжлаа.

	Гаднаас гал зууханд идэх юмны аятайхан, амттайхан бүр танил гэмээр үнэр орж ирсэнд кофе үнэртэж байна гэдгийг Петрок авсаар мэдсэнгүй. Гэвч тэр нь германчууд гэдэг чинь оросууд шиг өглөөгүүр квас ч юм уу, цай мэтийг уудаггүй, хамгийн түрүүнд л кофе уудаг улс гэж бүр түрүүчийн дайны үеэс сонссон байжээ. Петрок тийм юмыг насандаа ч амсаж үзээгүй байсан бөгөөд харин одоо их амттай юм байх нь ээ гэж бодлоо. Тэгснээ кофе ч яамай байна, гуравхан атга давстай үлддэг маань л тоогүй, давсгүйгээр төмсөө яаж идэх вэ дээ, хоолой давахгүй шүү, мөн ч их гай яа гэж санав.

	Гадаа жаахан саруул болсон боловч нар харагдахгүй, дээвэр дээгүүр салхи нэлээд даамай сэрчигнэх нь өчигдрөөр л цагийн сайхан барагдсан гэмээр байв. Булан нь илжирч муудсан гал зууханд шөнө хүйтэн, өглөө болохын алдад Петрок бүр жиндүүлж, савхин хүрмэн дороо атийн хэвтэж, нэг хэсэгтээ босох дур хүрэхгүй байжээ. Цонхны наадах дэвсгэр лүү өрөөсөн нүдээр сэм харвал Степанида нь хөвөнтэй хувцсан дороо үхсэн юм шиг шаналж атийн хэвтэх тул Эрээгчнийхээ хойноос л шаналж байна даа, үнээгүй болчхоод байхад ямар сайн байх вэ дээ, аргагүй шүү дээ, эм хүн гэдэг чинь үнээгүй бол өнгөрдөг улс юм чинь дээ гэж бодлоо.

	Тэгээд босохыг завдтал гал зуух руу ордог пингийн хаалга хүчтэй угзрагдан онгойж, босгон дээр нэг герман үзэгдсэн нь өнөөх ууртай тогооч, цэрэг малгайгаа хөндөлдүүлэн тавьчихсан, ард нь нүдний шилтэй залуу герман хоёр байж байлаа. Петрок бушуухан өндийж суугаад, савхин хүрмийнхээ ханцуйг эрэлхийлэн тэмтчиж байхад тэр тогооч юу ч дуугарсангүй, эхлээд нүүр өөд нь чийдэн тусгаж, дараа нь өрөөн дотуур явуулан, шороо дарсан тээрмийн чулуу, тавиур, буланд байх том модон торхыг дараалан гэрэлтүүлээд, тариа будааны авдар луу гүйхээрээ хүрч тагийг нь авч хаяад гурвуулыг нь гэрэлтүүлэн харав. Тэдгээрийн хоёр нь хоосон, гурав дахид нь гурав орчим пүү арвайн будаа байв. Дараа нь «вэк» гэж хашхираад Петрок руу ухасхийн ирж, Петрок ч хөл нүцгэн чигээрээ хүйтэн газар буувал хамаг хувцас хунарыг нь онгичиж, торх болгоны тагийг авч шагайв. Ямар элэнцгээ эрж тээрмийн чулуун доогуур шагайж, хана туурга, өнцөг булан, бүр адрыг хүртэл чийдэнгээр гэрэлтүүлснийг чөтгөр бүү мэд. Тэгээд нэг ч юм хэлэлгүй пин рүү нь гүйж оров.

	Петрок савхин хүрмээ ханцуйлахчаан болоод очиж хаалгаа болгоомжтойхон хааж, дэвсгэр дээрээ тоомсоргүй янзтай сууж байгаа хөгшин рүү ирэхдээ

	— Юу болов оо? гэж асуув.

	Степанида бүү мэд гэсэн байртай мөрөө хөдөлгөөд, алчуураа дуугүйхэн нөмөрч, хөвөнтэй цамцаа яаралгүй өмсөв. Ер герман хүний ингэж хачин аашилж байгааг гайхсан шинжгүй, ганцхан нүдний нь харц гадна гарч байгаа бүх чимээг сайтар чагнаж байгааг нь илтгээд өгч байлаа. Петрок юугаа ч мэдэлгүй цонхоороо харав. Германчууд гал тогооны дэргэд цуглараад нэг юм учиргүй ярилцаж, тэр байтугай айсан байдалтай хэлэлцэн, зарим нэг нь саравчны хажуугаар түлээ хагалдаг газраар явцгааж харагдав. Тэднүүс түүгээр юу хайна вэ?

	— Нэг юмаа гээсэн шиг байна гэж Петрок дуугарав.

	Степанидаг хариулж амжихаас өмнө германчууд гал тогооноос тэднийх рүү цувран хөдөлцгөөж, пин дотуур нь пад пид алхлан, одоо нэг биш, бүр гурвуулаа болоод гал зууханд орж ирцгээв. Тэгээд л... Яах гэж байгаа нь мэдэгдэхгүй, ууртай царайлцгаан хамаг юмыг онгичин урвуулж, модон торх, модон хувинг хөмрөлдүүлэн, хадаасанд өлгөсөн муу сайн хувцсыг авч шидлэн, овоолоостой төмсийг хөлөөрөө өшигчин сэндийчиж, авдрын тагийг нүд ирмэх зуур тав яв сөхөж байгаа болгоныг эргүүлээд хаяв. Петрок хаалганыхаа дэргэд бээвийчихсэн дуугүй байхад түүнээс хэн ч юу ч асууж барьсангүй. Тэр нь гагцхүү палигар гуталтай унжийсан урт герман хэрхэн ууртайгаар сагс, маалингатай модон торхыг онгичиж, хамаг тогоо шанагыг нь өшигчин өнхрүүлэхийг харж байлаа. Тэгснээ нөгөө герман Степанида руу гүйн хүрч, хажуу тийш нь түлхчхээд, вандан дээрх дэвсгэрийг нь өвдгөөрөө нухчин үзэв. Бас нэг хэдэн цэрэг өвсний хороо руу нь орж боодолтой өвс тариаг ийш тийш нь хаялж байхыг Петрок цонхоороо харлаа.

	— Эрхмүүд ээ, юу эр ээ вэ? гэж Петрок аль болохуйц эелдэг байдлаар хэнийг нь ч онцлолгүй асуув.

	Унжийсан урт герман түүнийг ус гүйлгэнэсэн нүдээрээ аягүй зэвүүтэй ширэв татаад үл ойлгогдох нэг юм хашхирсанд дахин ам ангайсангүй. Тэр нь хаалганаас холдон буланд шигдээд тэднийг дуугүй ажиглалаа. Тэгж тэгж, сая нэг юм пин, гал зуух хоёрыг нь урвуулж онгилохоо болиод гадагш гарч, хана дагуу зөндөө удаан явж, саравч доогуур шагайн, хашааны арын халгай, тэр ч байтугай гал зуухны хөвд ургасан дээврийг хүртэл нэгжив.

	— Эднүүс чинь солиоров уу, яав? гэж Петрок гайхан дуугарав.

	Гэлээ ч гэсэн юмаа яаж ийгээд эмхлэх хэрэгтэй байсан тул Петрок модон торхыг хуучин байранд нь тавихаар завдтал гэнэт танил хөг ая сонсогдмогц хирдхийн цочиж таг болов. Германчууд хэдийнээ түүний хийлийг олчихжээ. «Ай, халаг минь дээ!» гэж Петрок халаглан, ийм муухай юмнаас уйлан алдсан боловч юу ч хийж чадах бил ээ дээ! Жаахан тоглож байгаад буцаагаад өгч ч болох юм. Эвдээд хаячихна гэж баймааргүй юм даа, эднүүст хийлийн хэрэг юу байх вэ дээ гэж боджээ. Тийнхүү нэг их бодолгүйгээр пин рүү гүйж ортол өнөөх офицер өндөр оройтой малгайтай толгойгоо бөхийлгөсөөр хурдан гарч ирж байгаатай яг тааралдчихав. Түүний хойноос өнөөх полдгор фельдфебель бөндгөнөн гараад гурвуулаа нүүр тулмагц Петрок сандарсандаа хэл нь ээдрэлдэн

	— Эрхэм офицер, надад өгнө биз дээ... Хийлийг минь... Миний хувийн юм байхгүй юу... Үнээр авсан юм... гэнгүүт нь

	— Вэк! гэж офицер ташуураар ороолгох мэт хашхичив.

	Петрок хорвоогийн бүх юмыг зүхсээр гал зуух руугаа ухраад үүдийг нь аяархан онгойлгов. Степанида машид анхааран хүлээсэн байдалтай цонхны наана сууж байв.

	— Хайран хийл минь өнгөрлөө дөө. Эднүүст ер ямар тахал халдав аа? гэж Петрок яая даа гэсэн байртай дуугарав.

	Нэг л тун муухай юм тохиолдож дээ гэж гадаа чанга зандчихыг сонсоод бодож, винтовоо барьцгаан, хоёр эгнээ болж жагсахыг нь цонхоороо харав. Карла ч тэр, фельдфебель ч тэр цөмөөрөө эгнэн жагсаж, ганцхан офицер л жагсаалын өмнө үлдээд түүний дэргэд өнөөх тогооч сүр сүлдгүй болчхоод гараа унжуулан номхон зогсоно. Тогоочийн урт цагаан цамц мөн л бүслээстэй, тэр бүс нь хоёр талдаа зүүсэн хүнд цүнхэнд дарагдан дорогш цүлхийжээ. Тогооч өмнөө газар шагайн хөдлөхгүй зогсож байснаа офицерыг нэг юм огцом дуугарангуут архичны шинжтэй эмзэг нарийхан нүүрээ дээш өргөж хоёр нэг үгээр хариулав. Тэгтэл офицер гараа далайлгүй шууд хацар луу нь алгадсанд ганхасхийсэн боловч байрнаасаа хөдөлсөнгүй, түүгээр ч үл барам хамгаалах гэж гараа ч өргөсөнгүй.

	— Степанида, Степанида! Хараач хөөе! Хачин юм болж байна! гэж Петрок бараг л айх шахам дуугарав.

	Гэтэл Степанида даарсан юм шиг хөвөнтэй цамцаа хөдрөөд дэвсгэр дээрээ суусан чигээрээ байхад Петрок сонин ший үзэж байгаа хүн шиг цонхоороо харсаар байлаа. Германчууд уруу царайлан дуугүй зогсоцгооход зодуулсан тогооч ч жагсаалын сүүлд очиж зогслоо. Офицер бээлийтэй гараа ардаа үүрэн жагсаалын өмнүүр нааш цааш явж, дуугаа өндөр нам болгон нэг юм хэлнэ. Нэг үг дуугараад л дуугүй болж гурав алхсанаа дахин зогсож нэг үг дуугараад чимээгүй болж байв. Цэргүүдийн царай барайснаас үзвэл офицер нь тийм ч баясмаар юм хэлээгүй, загнаж байна уу гэж бодмоор харагдана. Нэг л хэрэг мандаж дээ, тогооч л буруутлаа бололтой гэж Петрок гадарлав. Ер нь энэ байдал сонин санагдсан ч Петрок жаахан айж, Степанида бид хоёрт л битгий халдаасай нь билээ гэж болгоомжилж эхлэв. Бүх юм офицероос л шалтгаалах бололтой байв. Эднээс хамгийн ахмад тушаалтай нь энэ офицер юм байна, энэ хүнээс сайн юм гарна гэж байхгүй, харин муу юм хийхэд хэзээд бэлэн нь бүхий л байдлаасаа харагдаж байна гэдгийг Петрок одоо лавтайяа мэдэх болжээ.

	Тэгсээр харааж загнах нь дуусаж, жагсаал тараад, зарим нь тамхи асаацгааж, бусад нь машин руугаа очив. Бүрмөсөн явчих юм биш байгаа даа гэж Петрок горьдов. Гэвч явчихад арай эрт байжээ. Хашаан дотор бор майхан, гал тогоо хэвээрээ, офицер нь фельдфебелийнхээ өмнө нэг юм гар сарвалзуулан хэлж байгаа харагдаад, фельдфебель гэнэт наашаа гүйжээ. Петрокийн дотор палхийж, наашаа, гал зууханд орж ирэх нь үү гэж бодоод орхив.

	Тэр алдаж бодсонгүй. Гал зуухны хаалга цэлийтэл дэлгэгдэн, фельдфебель нохойн гөлөг дуудаж байгаа юм шиг босгон дээрээс хуруугаараа дохиж

	— Ком! Ком-ком... гэв.

	— Би юу? гэхэд нь

	— Тийм, тийм, чи гэж батлав.

	Петрок саравчтай малгайгаа засаж өмсөөд түүний хойноос явж гадагшаа гарав. Цэргүүд хэдийнээ машинд сууцгааж, хойно хойноосоо цувран арын хашлага дээгүүр давцгааж байхад офицер хаалга нь онгорхой бүхээгийн дэргэд зогсож байлаа. Фельдфебель хашааны онгорхой гарсан нүхээр шургаад ногооны газар луу орж, хамарласан улаан манжинг нь няц няц гишгэлэн цаад булан руу нь погдгоносоор очив.

	— Жорлон нихт! гэж фельдфебель гэнэт зогтусан асуухад нь 

	— Хэн ий? гэж Петрок ойлголгүй асуувал

	— Жорлон нихт? Ферштейн? Жорлон, жорлон? гэж Фельдфебель чармайн давтаж асуугаад хамаг оролдлого нь бүтэмж муутай болсныг мэдмэгц сандран явган сууж биеэрээ үзүүлэн, — А-а-а... гэв.

	— Өө! Энэ үү? гэж Петрокийг ойлгож эхлэхэд

	— Мөн мөн. Хийгээрэй! гэж герман хүн давтав.

	— За, за... Хэрэг болсон бол, яая гэхэв... гэж Петрок дуугарав.

	Петрок энэ эгзэгтэй асуудлыг дэлгэрэнгүй ярилцахыг хүсэж, ямар ч хэрэгцээгүй болсон хоосон саравчаа заасанд фельдфебель түүний үгийг дагасангүй, хашааны наадах үхрийн нүдний бутны дэргэд богинохон хөлөөрөө сүрхий хол алхлан гурван алхмыг хэмжиж

	— Офицерын жорлон! Драй цаг. Ферштейн? Мэдэв үү? гэж түс тас хэлэхэд нь

	— Мэдлээ л дээ гэж Петрок тийм ч итгэлтэй бишээр дуугарлаа.

	Тэдэнд жорлон ухна гэдэг тийм ч адгийн юм биш байв. Бүх юм ийм энгийн байдлаар төгссөнд Петрок бүр баярлав. Тэгснээ, бодон бодон байх нь ээ айдас нь хүрч, энэ нүх маань миний эцсийн байр битгий болоосой гэж санажээ.

	Петрок эргэж хашаа руугаа ирээд түлээ хагалдаг газрын банзан дороос муу зэвтэй хүрзээ олж авав. Түүгээр малтана гэхэд тийм ч эвтэй биш, гэхдээ гурван цагийн дотор малтаж амжиж ч болох юм, ухах л хэрэгтэй боллоо, цагтаа амжихгүй бол юу хүлээж байгааг ямар чөтгөр нь мэдэх вэ гэж бодлоо.

	Машин мотороо хүржигнүүлэх дуулдан, цөмөөрөө түүндээ суусан шиг байхаар нь Петрок түлээнийхээ цаанаас сэмхэн цухуйж харвал үнэхээр хашаан дотор эзгүйрч, өнөө том машин далдууны доор лужир дугуйнуудаараа зөөлхөн хөрсийг онги онги сэндийчин зүссээр эргэж байв. Гал тогооны дэргэд ганцхан Карла үлдээд, хажууд нь хашааны ёроолын вандан дээр Степанида төмс арилгаж суугаа харагдлаа. Петрок цөмд нь ижил ногдуулж дээ гэж бодтол авгайнх нь өмнө хагас шуудай төмс тавиатай байгааг манай пингээс авсан төмс байна гэж танив. Машин хүржигнэн урхирсаар зам чиглэн холдоход, ийм амьтдаас түр зуур боловч ангижирсандаа дотор нь жаахан уужирч хүрзээ аваад гадагшаа гарав. Гэвч эртдэж баярласан байжээ. Майхан, гэр хоёрын нь хооронд хүйтэн харцтай, залуухан барзгар нүүртэй герман гялгар өргөн жадаа ёрдойлгосон винтов бариад зогсож байх нь тэр. Петрок түүнийг хармагцаа харуул гаргасан байна шүү гэж бодоод түрүүчийн дорвигүй санааширсан байдалдаа эргэн орлоо. Яаж ч баяртай юм болох вэ дээ гэж бодоод хашаан дундуураа явж ногооны газар чиглэтэл гал тогооны тэндээс Карла:

	— Фатэр ком! гэж дуудах сонсогдов.

	Карла том цагаан гангийн дэргэд зогсож байсан бөгөөд Петрокийг дөхөж очиход гангийн тагийг сөхөж дотор нь байгаа махыг харуулав. Мэдээж хэрэг, Эрээгчнийх нь мах байлгүй яах вэ. Карла нэг том мах аваад эхлээд Степанида руу өгөхөөр сарвайхад Степанида ярвайн толгой сэгсэрч

	— Би авахгүй гэв. 

	Тэгэхээр нь Петрок руу сарвайсанд тэрхүү ястай сайхан махыг авлаа. Махнаас хорхой хүрэм өег үнэр ханхалж, идэх сэн гэж тун их санагдсан ч Степанида хашааны наанаас дэндүү муухай хараад авсанд Петрок бүр сандарч орхив.

	— Энийг чинь... Эрхэм Карла, дараа болох уу даа? Ингэсэнд орвол... юу яамаар байна... Тамхи татмаар гэж эг магхийн дуугарахчаан болоход нь Карла ойлгож

	— Тамхи уу? Я!.. Яволь! гэв.

	Тэр хармаанаасаа хайрцаг янжуур гаргаад нэг нэг тамхийг яаралгүйхэн татацгаав. Петрок шуналтайяа сорж, нөгөө махыг солгой гартаа барьсан чигээрээ байлаа.

	— Би энийгээ... орхичихъё. Сүүлд авъя гээд мах, гал зуух хоёр луугаа дохисонд Карла

	— Я, я гэж зөвшөөрөв.

	Петрок бушуухан пин рүүгээ орохоор зүглэтэл өнөөх харуулын хүн майхны тэндээс шууд нааш алхлан, — Хальт! Ферботэн! гэв.

	— Юу? гэж гайхахад нь

	— Хальт! Цурюк! гэж хангинатал зандраад замыг нь хөндөлсөн зогсов. Түүний залуухан царай чулуу шиг гөлийжээ.

	«Ай халаг минь дээ! Бүр гэрт маань ч оруулахаа болилоо. Бид одоо яана даа?» гэж Петрок битүү халаглав. Тэр байтугай гал зууханд нь ч оруулсангүй. Петрок дэмий л гадаа хавьчин зогсож, Карлын өгсөн янжуурыг ёзоорт нь тултал татлаа. Карла ч хааяа хааяа түүнийг хяламхийн ямар ч утга илэрхийлсэн шинж үгүйгээр ширтэлхийлэн гал тогооныхоо ажлаар оролдож эхлэв. Степанида хашааны ёроолд төмс арилган суусан хэвээрээ. Хашаанд байгаа хүмүүсийг харахгүйн тулд буруу харж суусан бололтой.

	Яадаг ч аргагүй байсанд Петрок өнөөх махаа гангийн төмөр таг дээр хар буусаар тавиад ногооныхоо газар луу явав. Офицерт жорлон ухах хэрэгтэй байлаа.

	Эхлээд ухахад амархан, ногооны газрын үхширмэл зөөлөн шороонд хүрз амархан орж, Петрок гаргасан шороогоо бага багаар хашааны ёроол руу хаялж байв. Гэвч сүүлдээ газар нь хатуурч, шавартай болсонд цохиж хэмхлэх хэрэг гараад, бас тийм нарийхан нүхэн дотор хүрзтэйгээ эргэлдэхэд хэцүү боллоо. Хэдийгээр өглөөнөөс салхитай, хүйтэн байсан боловч Петрок амархан халууцаж, савхин хүрмийнхээ товчийг тайлав. Дөнгөж өвдөгцөө болгоод ядарч ийм янзаар байвал цагт нь багтаахгүй болох нь байна гэж бодоход хүрэв. Үнэхээр түүнд заасан хугацааны хагас нь, аягүй бол түүнээс ч илүү нь өнгөрчихжээ. Нуруу нь хөлсөндөө нэвтрээд ирэхэд жаахан амсхийх санаатай нүхнийхээ амсар сандайлан суув.

	Энэ үеэр хашаан дотор хүмүүс ярилцах дуун сонсогдлоо. Петрок өлийн харвал шавар шавхай болсон гуталтай, мөрөндөө буу эгэлдэргэсэн Гуж гэрийн цаанаас гараад хамарласан улаан манжин дээгүүр нь том том алхлан айсуй явав. Ханцуйдаа уясан үрчгэр цагаан даавуу нь тохойноос нь доош ороод өнөөх л шар савхин хүрэмтэйгээ явж харагдлаа. «Ямар гай нь ирэв ээ!» гэж Петрок шинэ гай ойртон явааг мэдрэн муу ёрлож бодтол Гуж ухсан газар луу нь дөхөж ирээд винтовоо мөрнөөсөө буулгаж

	— Малтаад л байна уу? гэж мэндэлсэн ч үгүй асуув.

	— Тийм дээ. Харж байгаа биз дээ гэвэл.

	— Малтах юм чинь биш дээ гэв.

	— Хэлснээр нь л байна. Одоо чинь цөм тушаалаар л болсон шүү дээ.

	— Тэгвэл би чамд ингэж тушаая. Явж төмс ухна даа. Выселки рүү шүү. Би цөмийг нь хөөж гаргасан, танай авгай та хоёр л үлдээд байна.

	«Бас ийм сонин байдаг байна шүү! Тэр төмстэйгөө та нар хөлдөөсэй нь бил ээ!» гэж Петрок бодов. Ийм хар хүйтнээр, хоол ундгүй, өдөржин талбай дээр байна гэхээс тун дургүй байвч яаж хойш суухаа мэдсэнгүй.

	— Биднийг чөлөөлж болохгүй сэн болов уу? Аан? Миний бие гэж хариугүй ээ... Сүвээгээр хатгаад... гэвэл нь

	— Үгүй ер өө! гэж Гуж яриаг нь шууд таслаад, — Хатгаад гэнэ шүү! Төмс хурааж авахгүй бол германчууд бидний хүзүүг хуга мушгина даа. Нэг ч төмс үлдээлгүй хураагаад өртөөнд аваач гэж тушаасан. Ням гараг хүртэл хугацаа өгсөн гэв.

	— Тэгэхдээ... Арай залуу шиг амьтан алга уу? Авгай хүүхнүүд байгаа даа. Би чинь жар гарчихсан хүн шүү дээ... гэж Петрокийн сандрахад бууныхаа бөгсөөр газар цохилон

	— За бушуул, бушуул. Ярих юм байхгүй гэж шавдав.

	Петрок жаахан алгуурласнаа, дутуу ухсан нүхнээсээ гарахчаан болов. Тэр үзээгүй Выселкийн талбай гэдэг рүү нь очих тун дургүй байсан ч очиж л таарах боллоо доо, тэгэх тусмаа эднүүс сална гэж байхгүй газар дор орсон ч гаргаж ирээд германчууд юу л гэж тушаана, түүнийг нь хийлгэж салах улс даа гэж бодлоо.

	Тийнхүү хүрзээ аваад цагдаагийн араас гэр өөдөө майжганахдаа ууц нуруу нь хэрхэн шархирахыг мэдрэн, ер нь ингэж баллуулж сүйтгүүлсэн гэрээсээ нүд далд ариун газар явж байсан нь ч дээр юм биш үү дээ, тэнд юутай ч гэсэн өөрсдийнхөө хүмүүсийн дунд орно, ингэж загнуулж доромжлуулж байхаас холдоно гэж бодоод орхижээ. Тэгэхдээ урьдын заншлаараа, шинэ байдал заавал илүү болно гэж батлахыг оролдон, ер нь шинэ байдалд дасахгүй бол хүн яаж амьд явах юм бэ гэж өөртөө итгүүлэхийг хүсэв. Одоо хүссэнээрээ байна гэж байхгүй гэдгийг тодорхой мэдэх болжээ.

	Тэр хоёр хашааны цоорхойгоор шурган гараад хашаанд орж ирэхэд гал тогооноос бөөн утаа гарч, том тогооноос уур савсан байв. Карла тогоон доторхыг хутган, Степанида түрүүчийн адил дуугүй хэвээрээ хашааны ёроолд төмс арилгаж суув.

	— За, хө, идэвхтэн гуай, эндээ удах уу? гэж Гуж тачаадан бадчихад

	— Битгий шавдаад бай, буулгад орсон хүн алга гэж Степанида нэг том төмсийг хувин руу хүчтэй шидэнгээ тайван хариулав.

	— Би шавдаагүй тушааж байна. Сагсаа аваад хоёулаа миний хойноос!

	— Би хаанаас яаж авах юм бэ?

	— Гэрээсээ авахгүй юу! Танай пинд байгаа биз дээ?

	— Хэн намайг тийш нь оруулах болж байна?

	— Юун хэн гэж? Харуулын хүн оруулахгүй байгаа юм уу, хаашаа юм?.. Хөөе, найз аа! гэж Гуж харуулын хүн рүү дуугаа шал өөр болгон, — Би ороодохъё оо. Сагс авмаар байна. Сагс, ойлгов уу? гэвэл

	— Цурюк! гээд цаадах нь хашхираад буугаа мөрнөөсөө буулгав.

	«Юун сайн юм бэ! Ганц боллоо доо, чи! Чи мөн дээгүүр юм санав аа?» гэж Петрок битүүхэн баярлав. Тэр ч байтугай тэрхүү эрээ цээргүй аашилсан цагдааг мад тавьсан монцгор хамартай харуулыг бүр талархах байртай ширтэв.

	— Чөтгөр чамайг! За яах вэ, тэгвэл чи шуудай ав, аль эсвэл хувин сав ав гэж Гуж санаа зовсон байдалтай тушаахад нь

	— Би хувин хаанаас олох вэ дээ. Энэ чинь эдний хувин шүү дээ гэлээ.

	«Тийм ээ, манай Степанидаг ч тийм амархан дөнгөхгүй шүү! Нэг зөрүүдлэх юм бол ч горьгүй дээ. Би тус болж чадахгүй. Чаддаг юм бол тушаа л даа!» гэж Петрок магадгүй өдий олон жил болоход анх удаагаа авгайгаа бахдан шагшиж бодов.

	Тэднүүс хашаан дотор маргалдсаар байгаад германы том машин их замаас гарч дааманд тулаад ирэхийг авсаар сонссонгүй. Машин хараахан зогсоогүй явахад полдгор фельдфебель бүхээгээс дэвхрэн бууж харагдав. Түүний ул бутарсан царайд нэг л хөөрсөн шинж ажиглагдсан нь сайных уу, муугийнх уу гэдгийг хармагцаа мэдэхэд хэцүү байлаа.

	— Вас ист дас? гэж фельдфебель хашхираад Гужийн өмнө ирж зогсов. 

	Гуж ёслохчоон болох гэж эв хавгүй оролдсон боловч савхин хүрмийн мөрнөөс винтовынх нь оосор үүргэвч эвгүй гулсан мултраад тохойд нь тээглэн тогтож саад хийлээ. 

	Фельдфебель бүр ч их шатаж

	— Вас ист дас? Энэ юу? гэж давтан асуугаад өрөөсөн гараараа ташаа тулан полдойсон бөөрөнхий юм урт чацтай болхи мангар Гужийн өмнө зогссон хэвээрээ байв.

	— Эрхэм офицер оо, төмсөнд гаргах тушаал. Төмсөнд гаргах тушаалтай юм. Ням гарагаас өмнө хурааж дуусах ёстой гэж Гуж тодруулбал фельдфебель ойлгосонгүй

	— Вас ист дас? гэж догшрон асуугаад түүн рүү дахиад нэг алхав.

	— Бүх хүн төмсөнд гарах тушаалтай гэж би хэлж байна шүү дээ, эрхэм офицер оо. Эрхэм бургомистр... гэнгүүт нь

	— Вас ист дас? гэж бас л тулгасан тул Гуж энэ удаад таг болов. 

	Тэр нь герман даргын өмнө бүлтийтэл ширтэн номхон зогсож байтал герман дарга гэнэт сарвагасхийн хөдөлж, хачин эвлэгхэнээр доороос нь дээш нь шудруулан хоёр удаа цохиод авлаа. Тэгэхдээ эхлээд нэг хацар луу нь, дараа нь нөгөө хацар луу нь дэлслээ. Цагдаа винтовтойгоо ганхасхийгээд буугаа биедээ шахан барьж, сандарсан байдалтай нүд цавчлан дахиад цохихыг нь хүлээж байх шиг байв. Гэвч фельдфебель дахин цохисонгүй, түүнийхээ оронд нугжгар хуруугаараа дааманы зүг зааж, — Вэк! гэв.

	Тийнхүү Гужийг айсан ч юм шиг, санаа амарсан ч юм шиг хашаагаар гүйн гарч одоход фельдфебель зэвүүтэй гэгчээр шүднийхээ завсраар сийгүүлэн

	— Муу хар өмхий цагдаа... гэж дуугарав.

	Гэтэл хэрэг ингэж эргэсэнд тун баярласан Петрок тэссэнгүй.

	— Болж. Та зөв юм хийлээ. Их муу хүн шүү гээд тавьчихав. 

	Гэвч баярласан түүн рүү фельдфебель анх харж байгаа юм шиг хачин эвгүй харж, нүдээ муухай онийлгоод

	— Офицерын жорлон фертиг? гэж асуув.

	— Аан? гэхэд нь

	— Бэлэн болсон уу? гэлээ.

	— Саяын нөхрийг байхад яаж бэлэн болох билээ гэж Петрок юм асууж байгааг нь гадарлан хариулав. 

	Гэхдээ фельдфебель сэмхэн хажуугаас дөхөж ирэхийг мэдээд төдхөн дуугүй боллоо. Тэгээд сэхээрч амжаагүй байтлаа савхин гутлаар бөгс рүүгээ айхавтар өшиглүүлээд гурван алхам түлхэгдэн зайлав. Петрок «Ай тэнгэр минь!» гэж бодмогцоо галзуу юм шиг ухасхийн хашааны нүхээр шурган ногооныхоо газар луу орлоо.

	Степанида тэр аймшигтай өглөө эртийн цагийг буюу германчууд гэр орныг нь онгичиж, хамаг эд хогшлыг нь урвуулсныг хэрхэн яаж давснаа өөрөө ч мэдсэнгүй. Шөнө түүнийг хэн ч хараагүй гэдэг нь тодорхой байсан боловч түүнээс болоод амар болсон юм байхгүй элдэв хангайн юм бодогджээ. Тэр винтов чухамхүү энд, эднийд алга болсон юм чинь энэ айлын хүмүүсийг хамгийн хатуугаар гэсгээн цээрлүүлэхэд хангалттай байсан бололтой. Өчигдөр шөнө өшөөгөө авахын давагдашгүй хүслэнд автагдахдаа үүнийг бодож үзээгүй нь хачин байлаа. Тэгсэн байтлаа өглөө болохын алдад түүнийг санахаас аймаар болжээ.

	Гэвч одоохондоо бүх юм гайгүй өнгөрч, германчууд ажил руугаа тонилцгоогоод, гал тогооны хажууд зөвхөн Карла л ганцаараа үлдсэн бөгөөд Степанидаг түүнд тусал гэж тушаасан, эхлээд төмс (гурван хувин дүүрэн) арилгаж, дараа нь хорь гаруй тагтай хавтгай тогоог угааж цэвэрлэ гэж даалгажээ. Бас Карла хөө тортог болсон хоёр ганг элсээр зүлгэж цэвэрлэх, савантай халуун усанд гал тогооны алчуур мэтийг угаахыг тушаав. Степанида тэгэхээс тэгэх гэж аажуу хөдлөн, ямар ч дур сонирхолгүйгээр хийж байх зуур өглөөний айсан нь аажимдаа намдахын хэрээр торойдоо санаа зовох нь нэмэгдэв. Тэр минь яаж байгаа бол, хооллохгүй бол болохгүй. дээ, тэгэхгүй бол хавь ойрд дуулдахаар чарлана байх, хүн амьтан тааралдвал сул тавьчих юм уу хулгайлаад явчихна, тэгвэл манайх юу ч үгүй болно гэх мэтээр бодов.

	Гэтэл Карла түүнийг гал тогооноосоо алхам ч холдуулахгүй, янз бүрийн юм хийлгэн байхад тэр бүхнийг нь үг дуугүй хийгээд л байлаа. Германчууд үдийн хоолондоо ирсэнгүй нь гүүрээ засах хэрэг гарсан юм уу, эсвэл өчигдөр амарсныгаа нөхөж хийв үү гэмээр байлаа. Тэд харуй бүрий болохоос өмнөхөн ирцгээж шууд л гал тогоогоо тойрон бүчиж өлсөж цангаж, эцэж ядраад хүйтэн салхинд даарсан нь илэрхий харагдана. 

	Тэгэхэд Петрок жорлонг малтаж дуусаад хашаагаар тойруулж халхлаад ирэх үед Степанида гал тогооноос пин рүүгээ шурхийн орвол харуулын хүн зай тавьж, гал зуухандаа ороход нь саад хийсэнгүй.

	Степанида дотогшоо ороод амьсгаа даран саатаж, тэднүүсийн нүдэнд харагдаж ад болох вий гэж болгоомжлохдоо, винтов авсныг минь мэдэх юм уу, гадарлавал яана гэж айв. Хэрэгцээ байгаагүй сэн бол одоо гэр орон нь, хоргодох газар нь болж, өглөөнөөс хойш онгичуулж урвуулсан хэвээрээ байгаа гал зуухнаасаа гармааргүй л байлаа. Петрок ногооны газраасаа хараахан ирээгүй байсанд өөрөө хувин сав, торх морхоо булан буланд нь буцаан тавьж, хувцас хунарын зүйлээ ханын хадааснуудад өлгөв. Намрын зэврүүн өдөр оройхон болоход бүр ч дордож, бороо шивэрч эхлээд, германчууд гадуур нэг их сэлгүүцэхгүй, мах хийсэн тогоонуудаа нэг л түргэн аваад майхандаа шургацгаав.

	Гадаа хөл татарсан хойно Степанида модон тайлуунаас хуучин чанасан төмсний үлдэгдлийг ширмэн савандаа хийж, жаахан хивэг холиод цонхоороо харав. Хашаа, хавь орчим цөм намрын бүүдгэр үдшийн бүрэнхийд нөмрүүлээд гал тогооныхоо дэргэд толботой нөмрөгийнхөө шовгор оройг толгой дээрээ хэлтгийдүүлж өмсөн, юм хумаа эмхэлж цэгцэлж буй Карлаас өөр хүн харагдсангүй. Степанида хөвөнтэй цамцныхаа хормойгоор савтай хоолоо халхлаад пингийн хаалгаар гармагцаа нойтон малгайгаа чихээ даруулан өмссөн хижээлдүү насны унжуу хамартай харуулын цэрэгтэй тааралдчихав. Тэр хүн хаалганы дэргэд саравч дор зогсож байснаа босгоны урдуур хөлөө тавьж, — Эс ист ферботэн! Болохгүй! гэв.

	— Болохгүй ий?.. Аа тийм вий... гэж Степанида дуугараад гуйсан ч үгүй, аргадсан ч үгүй. Гэрээс фельдфебель ууртай дуугарах сонсогдох нь тэр юм уу офицер гадагш нь хүн гаргахгүй байхыг тушаасан болж таарав. «Цөмөөрөө бүтэж үхээсэй нь бил ээ!» гэж Степанида битүү зүхээд гал зуухандаа буцаж оров.

	Тэр нь савтай хоолоо босгоныхоо дэргэд тавиад дэвсгэр дээрээ гарч, Петрокийг гал зууханд орон ортол суулаа. Петрок даарсан юм уу, эцсэн янзгүй, харин ч хөгжөөнтэй хангалуун орж ирсэн бөгөөд түүнээс гаднын хүйтэн агаар сэнхийх шиг болжээ.

	— Авгай минь, гайгүй ээ! Бие засах газар, тэр жорлон гэдгийг нь хийчихлээ... Офицер магтсан шүү гэж босгон дээрээсээ ер бусын баясгалантай хэлсэнд

	— Загнасан юм биш биз? гэж асуувал

	— Үгүй шүү, магтсан гэж байна. Бурхан үзэг! Мөрөөрөө таттал ухлаа. Гут гэж хэлсэн гэхлээр нь

	— Чи ч мөн зулгуйдаж байх шив дээ! гэж Степанида түүнийг баярлах юмаа олж дээ гэж битүү гайхан ёжилж хэлэв.

	— Зулгуйдсан юм биш ээ, чөтгөр ав! гэснээ, — Хийлийг минь өгч магадгүй гэж бодсон юм аа гэж шивгэнэсэнд

	— Өгөхгүй ээ. Тэгэх гэж авсан юм биш гэж Степанида хэлэв.

	— Тэгвэл юунд авсан юм бэ? Тоглож чадахгүй байж.

	— Гэнэт чадвал яана.

	— Чаддаг байсан бол аль хэдийн тоглох байсан. Би мэдэж байна.

	— За тэгвэл яв. Гуйгаад ир гэж Степанида энэ зуур шал өөр юм бодонгоо хэлэв.

	Торой маань гарцаагүй өнгөрөх нь дээ, доргоны нүхэн дотроо өлсөж үхдэггүй юм аа гэхэд ийм хүйтэнд бол осгочихно шүү дээ, одоо яадаг билээ, "зүгээр л нэг хэрэг байна, гадагшаа гаръя гэвэл зөвшөөрдөг болов уу?" гэтэл үнэмшүүлэхүйц ямар шалтаг ольё доо гэж элдвийг эргэцүүлэн их л удаан бодлоо.

	Гэтэл Петрок нь

	— Би гарна аа! гэж зориг гарган дуугарсан боловч сууринаасаа хөдөлсөнгүй.

	Тэгэхээр нь Степанида буудуулаагүй үлдсэн тахиануудаа санаж, гэрээсээ нэг тийшээ дайжиж зугтсан юм уу, жалга даган тархсан байж таарах тэднийгээ гэнэт бодов. Тэр нь өдөр гал тогоонд ажиллаж байхдаа аль нэг нь харагдах нь уу, үгүй юу гэж сэм сэмхэн гадагшаа харж байсан ч нэг нь ч үзэгдсэнгүй, ор сураггүй алга болцгоосон мэт байжээ.

	— Тахиа эрье гэж чи гуй л даа. Өчигдөр тахиаг маань үргээчихсэн, одоо цуглуулмаар байна гэж хэл л дээ.

	— Бололгүй яах вэ. Ай, бурхан тэнгэр минь өршөөгөөрэй!

	Харанхуйд харагдаагүй боловч Петрок загалмайлан залбирахыг Степанида мэдэж байв. Петрок зориг муутайхнаар үүдээ онгойлгоод, дараа нь жаахан байснаа пиндээ орж, гэрийнхээ хаалгыг аяархан тогшихыг сонсмогцоо Степанида, одоо ер юу гэгч болдог бол оо, амьд мэнд л ирвэл яамай юм сан гэж сандрав.

	Түүнийг гэрт оруулах шиг болж, их л удаан чимээгүй байцгаав. Степанида хэдий их чагнаж хүлээвч бараг юу ч эс сонсогдон, хааяа нэг харь үг сонсогдох төдийд юу ч ойлгох арга байсангүй. Тэгтэл гэнэт нарийхнаар жингэнэн аялгуулж нэг утас дуугараад, дараа нь бас нэг утас, хойноос нь бас нэг утас нэмж дуугаран, тэдгээрийн дуу эвтэйхнээр хоршин нийлж нэгэн аялгуу болж хувирах сонсогдоход Петрокийн минь гар байна гэж шууд танилаа. Ер нь Петрок өөр юманд болхи мөртөө хийлээ барихын цагт шал өөр болдгийг Степанида мэдэх байлаа. Тийнхүү хийлийг нь буцаагаад өгөх юм байх даа гэж гунигтайхан шиг баярлав. Гэвч Петрок буцаж орж ирсэнгүй, харин тэртээ нэгэн цагт Степанида дуртай байсан «Купалинкагийн» уйтгартай аялгуу эгшиглэн сонсогдов. Степанида түүнийг сонсон сонссоор сэтгэл мэдрэлийг нь эзэмдэн авч байгаа нэг хөөрхийлөлтэй юмыг даралхийлэн байснаа аяндаа алдав. Нүднээс нь хэдэн дусал нулимс хойно хойноосоо бөмбөрөн гарсанд ширүүн алчуурынхаа булангаар түргэн гэгч арчаад дахиад л амьсгаа даран чагнав. Петрок маш эвлэгхэнээр, тун хичээж, тэртээ нэгэн цагт Выселки, Замошье, Гушид болдог асан үдэшлэг дээр мандолинч Лавриктай хоёул хоршиж тоглодог байсан шигээ хөгжимдөв. Түүнийг тоглож дуусахад, дахиад юм ярилцах чимээ сонсогдож, тэгснээ чимээгүй болцгоож, дахиад л хөгжим аялгуулан, энэ удаад шинэ дуу, дайны өмнө дуулалддаг байсан Ижил мөрний тухай дууг эгшиглүүлэв. Бүр харь хэлээр халтар хултар аялгуулан дагаж дуулах нь сонсогдлоо. Степанида тийнхүү чагнасаар байтал гэнэт, энэ чинь юунд эднүүст тоглож өгөөд байна вэ? гэж ундууцан уурлаж, нөгөө хөгжмийн аялгууг өөрийн эрхгүй сонсож байснаа болиход хүрэв. Хөгжмөөр зугаацуулах улсаа олж дээ, үгүй гэж чадсангүй юм уу, хаашаа юм, би чадахгүй, миний хийл биш гэх мэтээр хэлэхэд болдог байгаа даа, гэтэл жорлон ухсаны төлөө офицер магтсан гэж онгирч байдаг, одоо бүр түүнд хөгжимдөж өгөөд суудаг хүн болох нь ээ, гайгүй ээ, чи эргээд орж ирэх байлгүй, бөгс рүүгээ дахиад нэг сайн өшиглүүлэхгүй бол ирэх нь ирэх л байх гэж бодов.

	Цаг яваад л байдаг, өшиглөхийг нэг их яарахгүй байгааг бодоход үнэхээр түүний хөгжимдөх тэднүүст таалагдсан бололтой. Петрок зөндөө удаан тоглож, дууныхаа дараагаар бүжиг залгаж, «Казачка» «Левониха», краковякийг дарсанд бүр нэг хүн хоёр нэг удаа алга ташиж, бас нэг хүн «сайн байна» гэх шиг дуулдлаа. Степанида гайхаж «Уухай, чи сайхан мэдээрэй! Энэ муусайн хэрээнүүдэд яаж зусарддагийг үзүүлээд өгье дөө, гайгүй!» гэж занаж байв.

	Бараг л нэг цаг өнгөрсний хойно хаалгаа ганц хоёр тогших нь дуулдав. Петрок гал зуухандаа буцаж ирээд босгон дээрээсээ л тун баярласан шинжтэйгээр

	— Хэлээгүй юу... гэхлээр нь

	— Өгөв үү? гэж асуув.

	— Өгөлгүй яах вэ дээ, тэгэхэд чи итгэхгүй байсан гэж дуугараад харанхуйн дундуур нэг юм сарвайн өгсөнд хийлийн нарийхан хэсгийг тэмтчин олж барив.

	— Чи тэгээд тахиагаа асуув уу?

	— Тахиагаа юу... Мартчихжээ. Үнэндээ мартчихлаа... Эдэнтэй нэг их юм ярих арга байхгүй байна шүү дээ.

	Степанида далгасхийгээд хийлийг нь тээрмийн чулууны зүг чулуудаж орхисонд нэг зөөлхөн юм онож түгхийгээд утас нь аяархан жингэнэн буцаж ойв. 

	Петрок сүйд болж

	— Яаж байна аа? Чи чинь яаж байна? гэвэл

	— Яах юу байх вэ. Чи ер нь удахгүй эдний өрөөсөн болох нь ээ, янз нь. Зусардаж тоглож байдаг. Чи тэнд тоглож байгаагаа бодсон уу? Магадгүй, цаадуул чинь хүүхдүүдийг чинь алсан ч юм бил үү? Охин чинь хаана байна? Хүү чинь хаана байна? Сураг чимээгүй хэдэн сар болж байна, газар дор орчихсон ч байгаа юм бил үү, тэгэхэд чи тоглож өгч байдаг! гэж аяархан хэр нь хортойгоор зэмлэв.

	— Өөр арга алга байна шүү дээ! Хэлэхлээр нь тоглолоо. Тэгээд хийлийг маань өглөө.

	— Өглөө гэнэ шүү! Чи одоо орой болгон эднүүст тоглож өгдөг болох уу?

	Петрокийг үг хэлж амжаагүй байтал тэднийхээс холгүй нэг газар буу тасхийх нь шөнийн нам гүмд маш тодхон сонсогдоод төдхөн олон янзын дуу, чимээ шуугиан залган авч, германаар чанга чанга сандралдан хэлэлцэх үгс дуулдах нь тэр. Гэрийн хаалга тас нясхийж, цөмөөрөө харанхуй хашаа руу гүйлдэн гарцгааж, дахиад л сандран хашхиралдаж дараалан хоёр удаа буу дуугарав. 

	Степанида амьгүй юм шиг болчхоод юу болж байгаа ба хааш нь хэнийг буудаж байгааг мэдэхгүй сууж байтал гэнэт хашаа байшин дээгүүр нь цахилгаан гэрэл гэмээр хурц гэрэл гялсхийгээд цонхоор нь хурц гэрэл тусаж, шал, модон торх улаан хийлээ бариад таг чиг зогссон Петрокийг цувруулан гэрэлтүүлэв. Тэгснээ адрын хар хөндлөвчийн доодох хананд хүрээд унтарлаа.

	— Пуужин байна. Юу болж байгаа юм бол доо? Буудаад л... гэж Петрок шалдаа буусан дуугаар хэлэв.

	Степанида ч гэсэн юу болж байгааг мэдсэн юм байхгүй, гэрийн нь орчимд болж буй хачин хөл үймээнийг айн эмээн чагнаж суужээ. Тэр бүх үймээн шуугиан тэднийхээс хойш жалга руу цөм цугларах шиг болж, хүнд гутлын чимээ сонсогдон, нэлээд зайдуухан бололтой хэд хэдэн удаа буу дуугарав. Удалгүй дахиад нэг пуужин хөөрч холын гэрэл нь далдууны мөчир салаа, түүний доор байгаа машины бүнхгэр оройг бүдэгхэн гэрэлтүүлээд өнгөрөв. «Ямар юм олов оо? Торойг маань олчихсон юм биш байгаа даа? Нүхнээсээ гүйж гарвал ч гарцаагүй буудуулна даа» гэж Степанида бодов.

	Тэр нь дэвсгэр дээрээ байгаад байж чадахаа больж, цонхны наана өвдөглөн өндийж, харанхуй хашаа руугаа ширтэв. Дараа нь гарахаар завдсанаа, одоо болохгүй байх, харанхуйд алуулчихыг хэн байг гэх вэ гээд цонх руугаа буцаж ирэв. Тэгээд чанга чанга ярилцах, жалганы дэргэд юм уу, гэрийн арын ногооны газар хөл хөдөлгөөн болцгоохыг чих тавин чагнаж эхлэв. Дахиад хэд хэдэн удаа буу дуугарч, тас нясхийсэн команд дуулдав.

	— Тэнгэр минь! Юу болов оо? гэж Петрок юугаа ч мэдэхээ байчхаад дуугарахчаан болбол

	— Дуугүй гэм! Хүүш ээ... гэж Степанида тас хориглов.

	Суугаад чагнаад байхаас өөр тэд яах ч бил ээ дээ. Тэгтэл тэр бүх үймээн шуугиан жаахан намдав уу, үгүй юу довжооны нь дэргэд ганц хоёр үг дуугаралцах сонсогдон, нэг хүн харуулын цэрэгт юм хэлэхийг дуулах нь ээ «дээрэмчин» гэдэг ганц мэдэх үгийг Степанида дуулаадхав. 

	«Энд юун дээрэмчин явдаг бил ээ? Жалга өөд тэгтлээ айхавтар давхилдсаныг бодоход модон дотроос германчууд руу дайр аа юм болов уу? Тэгвэл цаанаас нь, жалганы зүгээс яагаад буудах чимээ гаргасангүй вэ?» гэж Степанида бодлоо.

	— Яадаг бол оо, яадаг бол? гэж Петрок салахгүй сандраад байхлаар нь Степанида

	— Яах ёстой байсан, тэр л болно доо. Чи мэдэхгүй байна уу? гэв.

	— Гэр хашааг маань л битгий галдчихаасай,

	— Галдаж ч болно доо. Эднүүс яаж ч мэдэх улс гэж дагуулав. 

	Нэг хүн гал зуухны араар хана даган гүйгээд хашаанд юм уу, майханд орох шиг санагдаж, тэнд дахиад юм дуугаралцах нь энэ удаад арай намдуухан дуулдаж, саяын гүйж ирсэн хүн пид пидхийсээр дахин далд орох шиг Степанидад санагдав. Дахиад хэдэн удаа пуужин гэрэлтүүлсэн ч буу дуугарсангүй, холоос гүймэг туссан гэрэл хашаан доторх ба гал зуухан дахь харанхуйг нэг их удаан хөөсөнгүй өнгөрөх зуур Петрок цагаан даавуу шиг цайвар царайлан, одоо хэнд ч хэрэггүй болсон хийлээ бариад хаашаа явахаа мэдэхгүй байгаа юм шиг байх нь харагджээ.

	— Ирж явна!!

	Петрокийг харанхуйд хамаг биеэ агдлан хурааж байгааг Степанида бараг л өөрийн биеэр мэдрэн байтал нэлээн холхонд ярилцах, германчуудын ам мэдэн шуугилдах чимээ сонорт нь хүрлээ. Тэр дуун ойртсоор, хэсэг бүлэг хүн юм уу, аль эсвэл бүгдээрээ цуг тэднийх рүү ирж яваа юм шиг байв. Үнэхээр эргэж ирцгээж байгаа нь тодорхой болж, нэг хүний дуу байсхийгээд л зонхилж дуулдах нь фельдфебелийн дуу болов уу гэж Степанида тааварлан дахин чих тавин чагнав. Гэвч тэр нь өөр хүний дуу байж, нэг юм тайлбарлаж ч байгаа юм шиг, нэг юм зөвтгөн хамгаалж ч байгаа юм шиг сонсогдлоо.

	Удалгүй гал зуухны арын жимээр түлээ хагалдаг газар орж ирцгээх нь мэдэгдэн, пид пад алхалсаар хэд хэдэн гар чийдэнгээр урдах замаа гэрэлтүүлэн явж хашаа руу ороод цөмөөрөө бөөгнөрөн зогсоцгоов. Нэг хүн гэрт гүйн орж «Лихт, лихт!» гэх дуулдан цонхоор цахилгаан дэнлүү гялсхийсэн нь гэрэл асаасан хэрэг байв.

	Степанида энэ ч лав миний хувьд тун эвгүй юм үзэгдэх нь дээ гэж тодорхой бодон цонхныхоо наана зогсож байсан ч үнэн явдал түүний бодсоноос ч муухай юм байсныг хараахан мэдсэнгүй. Хуучин халтар цонхоор шөнийн харанхуй дундах юм тун муу харагдаж, гагцхүү тэдний цонхоор гадагш тусах гэрэл л үзэгдэж байлаа. Тэр нь германчууд нэг хүнд юм чирч гулдарсаар авчраад зүлгэн дээр хаяж, өөрснөө түүнийг тойрон чанга чанга ярилцахыг харав. Тэдний зарим нь инээж, зарим нь сэтгэл хөөрсөн байдалтай сүржин дуугаралцах бөгөөд завсраар нь гялгар цувтай офицерын өндөр оройт малгай л ил үзэгдэж, гар чийдэнгийн дүгрэг тод гэрэл тэдний доодох газрыг гэрэлтүүлнэ.

	— Нэг хүнийг алж дээ гэж Степанида дэргэд нь ирээд цонхоор харж байгаа Петроктоо хэлэв. 

	Гэвч Петрокийг сайн харж амжаагүй байтал пин дотор тар нярхийж, чийдэнгийн бүдэгхэн гэрэл гал зуух руу тусаад, цонхныхоо наана дэвсгэр дээр байгаа тэр хоёрыг гэрэлтүүлэв.

	— Фатэр, ком! Энэ дээрэмчнийг харнаа хэрэгтэй! Энэ дээрэмчнийг танина аа хэрэгтэй гэж фельдфебель төдхөн дуугаа төв болгон тушаав.

	Петрок явдал дундаа загалмайлан залбираад хаалга чиглэхэд Степанида харанхуйд хоцорч, цонхоороо гадагш харахаа болив. Тэр нь хөшчихсөн мэт болж гал зуухны гол дунд зогсоод нэг л аймшигтай юм болж дээ гэж элгээрээ мэдрэн, тэр тааврынхаа хариуг оногдох шийтгэл мэтээр хүлээн байв.

	Удсангүй Петрок буцаж ирэхэд хэн байна вэ гэж түүнээс асуусан ч үгүй. Ер нь Петрок юу ч хэлэхгүй өнгөрч, өглөө болтол дуугүй байсан бол Степанида баярлах л байжээ. Гэвч Петрок хэлэх ёстой гэсэн юмаа хэлэхгүй уддаг хүн биш болохоороо дөнгөж ороод хаалгаа хаамагцаа л

	— Янкаг алчхаж! гэж айсан дуугаар шивгэнэн хэлэв.

	Степанида харанхуйн дунд пидхийн ойчив уу гэмээр элэг эмтрэн таг дуугүй болсонд Петрок тэгж дуугүй байгааг нь юм асуух гээд чадахгүй байна даа гэж ойлгоод 

	— Нөгөө малчин хүүг, Выселкийн гэж яаравчлан тодруулав.

	Степанида үнэндээ уначихгүйн тулд дэвсгэрийнхээ ирмэгээс тэмтчин барьсаар алгуурхан суув.

	Түүний ухаан бодол яах аргагүй нэг тийшээ зайлж, гал зуухны өрөө, энэ аймшигтай шөнөөс зайлах шиг болж, энэхүү өөрийг нь тойрон улам бүр уйтран мөдхөн хавхаглаад авахаар багасаж байгаа энэ үймж бужигнасан ертөнцөд байгаагаа мэдрэхээ болив. Би гэдэг амьтан ингээд дуусах нь байна, их түргэн, хойшлуулшгүйгээр төгсгөл минь ойртож байна гэдгийг мэдээд чухам яалаа гэж ингэнэ вэ гэж бодож байлаа. Би ер нь бурхан тэнгэр, буяндаа ямар бузар оруулсан хүн юм бол оо, яахлаараа ийм шийтгэл над дээр ч, хүн зон дээр ч буудаг байна аа, тэртэй тэргүй хэцүү байсан аж байдал руу маань энэ хүмүүс яахлаараа орж ирж, хамаг юмыг урвуучин онгичин, хүнийг ирээдүйдээ найдах өчүүхэн найдлагаас нь хагацааж байна вэ? гэж бодлоо.

	Яахлаараа, яалаа гэж ингэнэ вэ? гэж өөрөөсөө байн байн асуувч хариу олж чадалгүй дахиад л туулж үзэж өнгөрүүлсэн үе рүүгээ эргэж буцаад байлаа. Гадаа хашаанд баахан хөл татарч, цэргүүдийн том гутал пид пидхийх нь дуулдахаа болиод, хааяа хааяа хэсэг бусаг герман үг сонсогдож байвч энэхүү хөндий хүйтэн харийн үгийг анхааралгүй сэтгэл санаа нь нэг л уужран, өөр цагийг үзэж, насан туршид нь дагалдсан өөр дууг сонслоо. Магадгүй, энэ ертөнцөд ямар нэгэн тайтгарлын өчүүхэн боловч байр үлдсэн бол түүнд л гол тайтгарал байж ч болох юм даа...

	Тэр нэгэн өдөр гэртээ хооллоцгоосонгүй. Степанида хүүхдүүд нь сургуулиасаа ирэхийг хүлээж байжээ. Петрок өглөөнөөс хойш гэртээ байсангүй, үүр цайж байхад харчуултай цуг өртөө рүү сайн дураар цугларсан мөнгө аваачих гэж очоод шөнө эргэж ирэх учиртай байжээ. Газар их халтиргаатай болж, түүнээс гурав хоногийн өмнө хачин дулаахан, зөөлөн шиврээ бороотой байсан бол тэр өглөөгүүр гэнэт хүйтэрч тариан талбай, зам, гудас, мод цөм мөсөн бүрхүүлтэй болж, далдууны нь нэг гишүү даасангүй хуга үсэрч мөс бүрхсэн саглагар мөчир нь газар шүргэн алдаж байв. Степанида жаахан гэсэж цан нь нимгэрсэн цонхоороо тэр хугархай гишүү тушаа цаана Выселкийн замаар нэгэн хүн хурдлан гүйж, жаахан зогссоноо, урт ханцуйгаа унжгануулан чарганы мөрийг дагаж гулсан явааг харлаа. Тэр хүн их замыг хөндлөн гараад тэднийхийг чиглэхэд Степанида түүнийг Выселкийн Потапка гэдэг хүн байна гэж танив. Потапка бол гутал хувцасгүй учраас өвөл сургуульд явдаггүй, тэн хагаст нь тосгоны зөвлөл байрласан байшингийн вандан дээр бүхэл өдөржин сууж, харчуулын яриаг ангайн чагнаж байдаг хөвгүүн байлаа. Тосгоны зөвлөлийн дарга өрөөсөн нүдэт Левон Богатька хэн нэгнийг дуудах хэрэг гарвал Потапкийг илгээдэг, Потапка тийм ч дуртай бишээр тэр газар луу нь удаан юм уу түргэн явж очоод буцаж ирсэн хойноо дахиад л хаалганы хажууд сууж, ахмад хүмүүсийн ярилцахыг хүүхэд гэхэд тун ч анхааран чагнах ажээ. 

	Степанида цонхоороо жаахан харж байснаа ээрүүлээ буланд тавьчхаад алчуураа засаж боов. Потапка хүү зүгээр нэг ирж яваа биш, ямар нэг хэргээр яваа нь илэрхий байлаа. Сүүлийн үед Выселкид бараг л орой болгон шахам цуглаан болж, загалмайн баяраас хойш хөдөөгийн идэвхтнүүд, районоос ирсэн бүрэн эрхт төлөөлөгч нар тариачин харчуулыг хамтралд орогтун гэж ухуулдаг болжээ. Тэр ухуулга нь талаар болдог байв. Уржигдар шөнөжин сууж, маргаж, хэрэлдсээр үүр цайж байхад тарцгаахад ердөө л зургаахан айл хамтралд орох болжээ.

	Степанида Потапкийг хараад энэ ч лав хуралтай гэж дуулгах нь дээ гэж бодов. Тэгэхлээр өнөөдөр бичиг үсгийн бүлгэм орохгүй нь гэж бодоод ялимгүй харамсав. Учир юун гэвэл өнөөдөр хэзээ хэзээнийхээс сайнаар нэг хуудас юм бичиж, магадгүй, энэ өвөл анх удаагаа нэлээд цэвэрхэн, бараг л цөмийг нь жигдхэн бичсэн болохоор магтуулж таарах байсан юм сан ажээ. Түрүүчийн хичээл дээр багш хүүхэн түүнийг салан байна гэж зэмлэсэн, үнэндээ ч хүүхдүүдийнхээ унтсан хойно, дэнгийн нь керосин барагдаж харанхуй шиг болсон хойно, бас Петрок нь пийшингийнхээ араас хөгширсөн хойноо ном үзэх боллоо, хэвтэж унтвал барав гэж үглэж байхад бичсэн байжээ. Одоо Степанида гэртээ ганцаараа байхдаа ширээгээ янзалж суугаад «Бид машин хийж байна, бид хамтрал байгуулж байна» гэж найман мөр яаралгүйхэн бичжээ. Гэтэл өнөөдөр хичээл орохгүй болсон бололтой.

	Тэгэхийн зуур пин дотор хаалга түсхийгээд Потапка гутлаа арчиж барьсангүй шууд орж ирэв. Нөхөөстэй, өөр хүний дээл дээрээсээ олс бүсэлсэн өндөр цонхигор тэр хөвгүүн мэнд ус асуулгүй хүйтэнд улайсан хамраа хоёрын зэрэг удаа шурдхийтэл дуугаргаад

	— Эгч ээ, Левон дуудаж байна гэж битүү хамарлан хэлэв.

	— Юу болоов, цуглаантай юу? гэхэд нь

	— Цуглаан биш ээ. Ядуучуудын хороо цуглана гэлээ.

	— Одоо юу?

	— Тийм гэм.

	— Хувцсаа өмсөөд очно оо гэж Степанида ийм мэдээ дуулаад жаахан бодлогошрон хэлэв. Намраас хойш ядуучуудын хороо цуглаагүй, шинээр сонгох юм гэнэ гэж ярилцдаг байсан болохоор хуучнаараа цуглах л нэг хэрэг гарч дээ гэж бодов.

	Потапка дахиад нэг нусаа татчихаад хонины нэхийгээр оёсон, орой нь налчийсан малгайгаа засаж хаалгаар гарч хаадаг дээрээ том гутлынхаа өсгийгөөр босго цохиулсанд Степанида Левоны гутал мөн байна гэж танив. Левон өөрөө өдийд тосгоны зөвлөлд ширээнийхээ цаана холхон шиг шигдэж, орж ирсэн хүмүүст дарга нь хөл нүцгэн байгаагаа харуулахгүй гэж сандал дороо хөлөө нугалаад сууж байгаа байж таарна. Ер нь тэднийх ч гэсэн гутал муутай, өөртөө ч, хүүхдүүддээ ч авах ч арга байхгүй, оёх ч арга байхгүй хэцүү үе байжээ. Тэднийх улламал эсгий гутлыг дундаа өмсдөг, түүнийгээ өглөөгүүр Петрок өмсөөд замд гарсан болохоор Степанида чархиа өмсөхөөс өөр аргагүй болжээ. Тэгэхдээ өөртөө нэг их санаа зовсонгүй, сүмд очиж байгаа биш, ядуучуудын хорооны хуралд очиж байгаа юм чинь юундаа зовох билээ, хөл даарахгүй л байвал боллоо гэж боджээ.

	Степанида шалавхан хөдөлж, арай шинэвтэр ноосон банзлаа өмсөж, буурцаг хээтэй шинэхэн цагаан алчуураа тавьж, чархиа хөлдөө углаад аль болох нямбай цэвэрхнээр уяв. Тэгэхдээ гоёх гэж нэг их хичээсэнгүй. Бие сайтай ч гэсэн залуу хүнтэй адилгүй, эмэгтэй хүн дөч хүрнэ гэдэг хориод настай байх үеэс өөр гэдэг нь ойлгомжтой билээ. Хаалганы хажуугийн хадаасанд өлгөөстэй байсан урдаа барьдаг ганц гоёл нь болох, хэдийд ч өмсөх нь ээ зохимжтой бөгөөд шинэ биш ч гэсэн дулаахан сайхан, энгэрээрээ утас хатгамалласан оготор дээлээ авч өмслөө. Удахгүй хүүхдүүд нь сургуулиасаа ирэх, магадгүй замдаа ч тааралдаж болох байсан учир үүд хаалгаа сул орхилоо. Тэдний нь сургууль холгүй, тэднийхээс чарганы нарийхан мөр зурайн одсон тэр л Выселкид байдаг байжээ. Степанида хоёр хүүхэд маань ирж явна уу, үгүй юу гэж урагшаа харан явав. Фенечка нь гуравдугаар ангид, Федя нь хоёрдугаар ангид сурдаг байжээ. Гэвч хүүхдүүд нь харагдсангүй. Зам маш халтиргаатай, яг л шил толь шиг гөлчгөр байв. Степанида халтирч ойчихгүйн тулд үргэлж газар шагайж, ядуучуудын хороон дээр юу болдог бол доо гэж сэм сэмхэн зовнин явав.

	Нэгэнт л дуудсанаас хойш нэг юм болж л таарна гэж бодогдоно.

	Өчигдөр шөнө, өглөө болохоос өмнөхөн, тосгоны зөвлөлийн байшинд, тамхины битүү утаан дотор яагаад ч сайнаар төгсөхгүй дээ, заавал нэг юм болж таарна даа гэж бодмоор юм болсон байжээ. Хамаг юм тариачин харчуул, бүрэн эрхт төлөөлөгч, тосгоны зөвлөлийн Левон даргын аль алин нь их л болгоомжлон түгшиж, тэргүүлэгчдийг сонгож, санал хурааж, хэлэлцэх ажлаа баталж (зул сарын баяраас хойш нэг л ажлыг хэлэлцэж байжээ) байх зуур нэг л аягүй, бүр аймаар байдал үзтэл илэрхий бүрэлдэн тогтжээ. Районоос ирсэн бүрэн эрхт төлөөлөгч Космачевыг ярьж эхлэхэд цөмөөрөө харц буруулан доошоо харж, дуугүй сонсон сууцгаав. Космачев их л ултай ярьж, гол төлөв улс төрийн бодлогод тулгуурлан, Лепелийн ойролцоох нэг тосгоныхон их сайхан амьдарч байна гэж жишээ татаж, тэднийхэн хоёр дахь жилдээ сайн ургац авч, клуб барьж, талбайд нь хоёр трактор ажиллаж, цайруулах, хадах машинтай болсон, Выселкийн тануус ч гэсэн хувиа бодож, довоо шарлуулж байх хэрэггүй, нэгэнтээ л өөрийн чинь Зөвлөлт засаг боломж олгож ядуучууд, ухамсартай дундчуудын хүслийн дагуу хөдөлж байхад хуучин байдлаа орхивол зохино, бүх орон маань хамтралжих зам дээр эвтэй найртай гарцгааж байхад та нар хоцрох тусгүй юм биш үү? гэх мэтчилэн ярьжээ. Космачев бас дундчууд та нар юмны учрыг ухамсарлаж, ядуучуудтай холбоотойгоор нударган ба нударган маягийнхны эсрэг тэмцвэл зохино гэж ойлгуулахыг хичээхдээ их л ухаалаг сайхан үгийг олж, өөрөө ч ухаалаг бодлоготой хүн юм байна гэж харагджээ. Тэр нь үнэндээ ч муугүй удирдагч байсан бөгөөд районд очихоосоо өмнө сургуульд түүхийн багшийг хэдэн жил хийсэн, сүрхий юм мэддэг багш гэгдэж, хүмүүс ч түүнд итгэдэг байсан бол Выселкийнхний хувьд ганц итгэл бас багадаад биечлэн үзүүлэх шаардлага гарчээ. Гэтэл үзчихмээр жишээ хавь орчимд нь үнэхээр байсангүй.

	Космачевын дэргэд духан дээгүүр жишүү хөндөлдүүлэн нарийхан хар даавуу боосон Левон Богатька хүнд цээжээрээ ширээ тэгнэн сууж байв. Левон бол эндхийн, Выселкийн тариачин бөгөөд олон хүүхэдтэй, бага газартай байсан болохоор Петрок Степанида хоёр шиг л Яхимов довоос хоёр десятин газар олгогдсон юм сан ажээ. Тэр нь өрөөсөн нүдээ Польшийн дайнд явж байхдаа Висла хавьд польшийн хоёр улантай2 сэлмээр үзэлцэж байгаад алдсан эр байлаа. Тийнхүү сүрхий хохироод, цэргийн эмнэлэгт арай чарай ухаан орж, эрэмдэг хөлтэй, өрөөсөн нүдтэй, баруун гарын хоёр хуруу дутуу тахир татуу хүн болоод харьж ирсэн юм санж. Левонд уран цэцэн үг ерөөс байхгүй, түүний үг хэлж байгаа нь бул чулууг тариан талбайгаар түлхэн өнхрүүлэхийн адил боловч маш шаргуу зүтгэж, санасандаа хүрч салдаг байжээ. Космачевыг ярьж дууссаны дараа хамтрал байгуулах санал хураахад арайхийж нэг юм, дуртай дургүй гар өргөцгөөсөн хэр нь нэрээ бичүүлдэгтээ тулахад цөм таг болцгоочихжээ. Тэгэхлээр нь Левон савхин хүрэмтэй чигээрээ босохчоон болж, пад хар тортог болсон дэнлүүний дээгүүр өнгийн гараа өргөөд

	Тэгвэл би хамгийн түрүүн нэрээ бичүүлье. Одоо Богатька Степанидаг намайг дага гэж уриалж байна гээд тавьчихжээ.  

	 Энэ бол нэг л шинэ юм боллоо. Түрүүн бас л Левон түрүүлэн бичүүлэхдээ бусдыг уриалаагүй, Степанида улаан цэргээс халагдсан Антось Недосека, газаргүй Василь Гончарик нар зүгээр л түүний дараа бичүүлсэн байв. Түүгээр нэр бичүүлэх хүмүүс дуусаж, дуугүй тамхиа нэрэн сууцгааж байж. Дахиад л бүрэн эрхт төлөөлөгч үг хэлж, Левон тэднийг ухамсаргүй байна гэж эвгүй муухай үгээр зүхсэн боловч бас л талаар болжээ.

	Одоо Степанида хананы наадах ванданд сууж байснаа босоод хамтралд орохыг зөвшөөрч байна гэж хэлжээ.

	— Чи өөрийнхөө жишээгээр ор гэж хэнийг уриалмаар байна? гэж Левон өрөөсөн нүдээрээ айхавтар ширүүн ширтэн суув.

	Степанида жаахан сандрав. Тэгэхдээ тариачин харчуулын бөгтийсөн нуруунуудыг араас нь харж, тэдний сэгсийсэн, бууралтсан, халзайсан толгой, он жил, ажил хөдөлмөр, саяын гэнэт тулгагдсан бодол мэтэд дарагдан бэгцийсэн, савхин хүрэм, дан дээл, нөхөөстэй оготор дээл мэт өмсөөстэй дал мөрийг тойруулан ширтэлхийлж байхдаа нэрээ гарцаагүй бичүүлээд, дараа нь хэн нэгнийг уриалах хүнийг олох нь зүйтэй гэж бодож байжээ. Тэр нь эхлээд Корнилыг уриалъя уу гэж бодсон боловч цаадах нь гурван хүний цаадах суудлаасаа сэгсгэр үстэй зах дээгүүрээ давуулан түүн рүү нэг л эвгүй ширтэж, дэмжих нь байтугай харин ч айсан, дургүйцсэн янз гаргасанд бүр балмагдаж орхижээ. Тэгээд хэсэг байзнаснаа, зөвдөж буруудаж байгаагаа ч тунгаасан юм байхгүй.

	— За би Ладимир Богатькаг уриалж байна гэж хэлэв.  

	Ладимир бол тосгондоо хамгийн ядуу нь биш, гэхдээ баян биш, Петрок тэр хоёрыг бодвол нэг десятин хяраатай илүү газартай, Степанида тэдний бага охин Анютатай нь бичиг үсгийн бүлгэмд явдаг, нэг ширээнд суудаг байжээ.

	Богинохон дан дээлтэй туранхайдуу өндөр Ладимир суудлаасаа босож салгалсан гараар сахлаан шувтраад, бараг л өвчтэй хүн шигээр нэг юм маш дургүй байдлаар дуугарахчаан болсонд тэргүүлэгчдийн ширээнд байгаа хүмүүс зөвшөөрч байна л гэж ойлгожээ. Тэгээд Ладимир бас л өөрцгүй хэнийг уриалъя даа гэж маш зовнин бодлогоширч байснаа Недосекийн Антосийг нэрлэв. Идэрхэн гялалзсан Антось даруй зөвшөөрч нэг гудамжны цаана байдаг хөрш Иван Гужовыг уриалав. Нутгийн хүмүүс түүнийг зүгээр л Гуж гэдэг байжээ.

	Степанида энэ ажил ингээд бүтэх нь байна гэж бүр баярлан, Левон хамтралын хэргийг хөдөлгөх их сайн арга оллоо шүү, нэг нь босож нөгөөгөө босгоод л, идэвхтэн, хөрш, хамаатан саднаа дагалдаад л цуварч эхэллээ, бусад маань дургүй байвал яана, дэмжихгүй байвал яана, тэгвэл өөрөө онгироо сагсуу, тэнэгт тооцогдоод, бүх айл аймгийнхныхаа эсрэг хөдөлбөл юу болохыг мэдэхгүй байдгийг бодвол хөгжөөнтэй ч, найдвартай ч юм байна, энэ бүхэн их сонин, хэдийгээр ухаантай хүмүүсийн бодож олсон нийт гүрэн төрийн хэмжээний зүйл мөн ч гэсэн цоо шинэ, манай энд үзэгдээгүй, хэн ч сорьж туршиж үзээгүй зүйл болохоороо хаашаа яаж эргэхийг хэн мэдэх вэ, магадгүй, нэг газар сайнаар эргэсэн ч байж болох юм, гэхдээ тэндхийн газар нь манай эндхийн элс, шавар, намагтай нутгаас дээр, хүн хар нь ч гэсэн Выселкийнх шиг биш байж болно, манайхан чинь залхуу хойрго, арчаагүй биш юм аа гэхэд хэмжээ хязгааргүй ховдог сувдаг, бас ярдаг хэрүүлч, ажилд муу, эсвэл мохоо улс шүү дээ, ганц ганцаараа байхдаа арчаагүй байгаа юм чинь хамтрал болохоор ямар болдог бол гэх мэтчилэн бодож байлаа. Харин Степанида өөртөө нэг их санаа зовсонгүй, би бол бусдын л адил байна, хамгийн түрүүн орлоо гэхэд бүтэлгүй болсон ч, алдах юм бараг байхгүй угийн ядуу, их замын цаадах жалганы хажуугийн хоёр десятин шавартай газар хэдий хэр хэрэгтэйг бүрэн ойлгосон хүн байв. Ер нь хийдэг юмаа хийсэн, зургаан жил бие хайргүй хөдөлж, баян Яхимовынханд барлаг байсан, тэгээд юу олов оо гэвэл юу ч алга, харин нэг байшин, мөн өөр шиг нь барлаг байсан Петроктой айл гэр болж хоёр хошуун үр төрүүлсэн, ийм л айл байжээ.

	Степанида тэр үдэш, тосгоны зөвлөлд байхдаа урам зориг орж одоо ч хөдлөх нь дээ, хамтралтай болох нь байна, мунхаг ядуутайгаа зууралдаад юугаа хийх юм бэ, шинэ юманд итгэх цаг болсон юм биш үү, тэгэх тусмаа ухаантай улс зөвлөж байна гэж боджээ. Ер нь Степанида ухаантай улсад дуртай, даан ялангуяа хотоос, ажилчин ангиас ирсэн хүмүүсийг муу юм руу түлхэх улс биш гэж хүндэлдэг байв. Петрок нь хурал цуглаанд очихоо больж, өөрийг нь явуулдаг болоод, өглөөд тариа цайруулах газар луу юм уу, малдаа явахдаа хоргүй үглэдэг ч гэсэн онц ихээр татгалздаггүй  нь сайн байжээ. Гэхдээ тэртээ нэгэн цагт хоёрхон өвөл сургуульд суухчаан болж, нэрээ тавихтай үгүйтэй, овгийн хэдэн үсгийг бичих гэж хөлсөө чийхруулдаг Петрок юухан мэдэх билээ дээ. Гэвч Степанида энэ ажил сайнаар төгсөхгүй байх гэж хэдийнээс мэдэж байсан ч арай л эртдэж баярласан байжээ. Өвгөн Гуж, Недосекийн уриалсныг зөвшөөрч авсангүй, хамтралд орно гэж нэрээ бичүүлэхээс татгалзлаа. Их юм мандааж магадгүй байсан хэлхээ үүгээр гэнэт тасрах нь тэр.

	Дахиад л Космачев үг хэлж, Левон ширээ шааж байгаад сэнхрүүлэхийг оролдоход хуралдагсад шуугилдан утга учиргүй үймэрцгээж, ер нь ямар нэгэн муу юм шүглэчхэв үү гэмээр болов. Ладимир Корнилатай хэрүүл өдөж, эгээтэй л зодолдсонгүй. Нөгөө хөгшин хулхи, өрвийсөн үс сахалтай Гуж алуулах гэж байгаа юм шиг уруулаа тас жимийгээд зөрүүдлэн дуугүй сууж, тэртээ нэгэн цагт бурхан байсан зайнд одоо булангуудыг нь даруулан хадаасаар хадсан Карл Марксын цаасан зураг тамхины утааны цаанаас үзэгдэхтэй үгүйтэй байх булан руу ширтэн байв. Тийнхүү цаашдаа юу ч бүтэхээ болиод үүр цайж байхад уван цуван тарсан юм сан ажээ.

	Степанида бүр Выселкийн гудамж хүрсэн хойноо тосгоны зөвлөлийн хашаан дотор гоёхон ногоон тэргэнд хөллөөстэй, эрээн даавуун нэмнээтэй хонгор морь байхыг үзээд Новик ирж дээ гэж мэдэв. Тэр хүн өвөл болсноос хойш ийм сайхан морь тэрэгтэй явдаг болсны учир гэвэл бүр зун хотод шилжиж, тойргийн хороонд ажилд орсон бөгөөд энэхүү Выселкийн Богатька гэгч эр маш хурдан ахиж, дарга болмогцоо урьдын овог нь яагаад ч юм эвгүй санагдсан юм байлгүй, давын өмнө түүнээ өөрчлөн Новик гэгдэх болжээ. Тэр нь багаасаа сүрхий бодлоготой, сургуульдаа ч муугүй сурдаг байсан, дараа нь Витебскт багшийн сургуульд суралцсан боловч багш болохыг хүссэнгүй дарга болохоор шийджээ. Степанида тосгоны зөвлөлийг чиглэхдээ энэ ч Космачевтай адилгүй, манай эндхийнхнийг нэгд нэгэнгүй нэвт шувт мэддэг хүн дээ, нутгийн хүн гэж горьдсоны гарз, хүмүүстэй харьцахдаа хатуу, дарга хүний ёсоор зарчимч, ажил хэрэгч, айхавтар намч хүн гэж ярилцдаг даа, ер нь чиг тийм байх нь одоо зөв байж болох юм, манай эндхийнхэнтэй өөрөөр харьцах аргагүй байх, эднүүс маань дагахдаа хүрвэл хатуухан гарыг л дагах улс юм шүү дээ гэж бодов.

	Тосгоны зөвлөл тосгоны төв дунд, гудамжныхаа яг дэргэд цуулмал банзан дээвэртэй намхавтар урт байшинд байрладаг, «Хотыг тосгонтой сайтар ойртуулъя!» гэсэн цагаан үсэг бүхий гандмал даавуу лоозонг ханын энгээр өлгөсөн байх ажээ. Тэр байшин пингүй, хаалгыг татаад шууд л нэгэн том ханхай тасалгаанд орчихдог, тэртээ нэгэн цагт тамалгач лам Конон олон хүнтэй гэр бүлээрээ сууж байгаад гаргагдаж, одоо бие муутай Колонденчиха авгай насанд хүрсэн ч юм шиг, хүрээгүй ч юм шиг хүү Потапатайгаа суудаг болсон ажээ. 

	Степанида хаалганд тулаад чархиныхаа цасыг унагаж, хаалгыг онгойлговол дотроос нь пийшингийн халуун амьсгаа нүүр цохиж, хөлийн доогуур хүйтэн агаар дотогш цайвалзан савсан орлоо. Степанида хаалгыг шалавхан хааж, дотор байгаа хүмүүсийг сайтар харах санаатай түр зогсов. Хананы дэргэдэх вандан дээр хэдэн хар хүн сууж, тамхины цэнхэр утаа адар доогуур догшрон суунаглаж үзэгдэв. Харчуулын чанга чанга ярилцах дуун гэнэт зогсож

	— Богатька ч хүрээд ирлээ гэж Левон ширээний цаанаас хэлээд дуугүй болов.

	Степанида мэнд мэдээд хаалганы хажуугийн сандлын үзүүр сандайлан суухдаа одоохон тэртэй тэргүй тодорхой болох юмыг асуугаад яах вэ дээ гэж боджээ. Тэр нь ямар нэгэн бичиг цаас шагайн суугаа даргын санааширсан, тэр байтугай зүдэрч бэтгэрсэн царайг халти харснаа, бор ногоон гадуур цамцан дээгүүрээ өргөн цэрэг суран бүс бүслээд, урт түрийтэй дэгжин савхин гутал өмсөж цонх, бяцхан пийшин хоёрын хооронд тэв тав алхлан, түүнийг орохоос өмнөхөн нэгэн чухал юм ярьж байсан бололтой Новикийн цэвэр цэмцгэр бие рүү хараагаа шилжүүлэв. Новикийн ширүүн хар үс байн байн дух руу нь унжих тул түүнээ толгойгоо хүчтэй сэжин гэдрэг нь хаяна. Хаалганы дэргэдэх пийшингийн аманд Потапка давирхайтай бүдүүн бүдүүн мод түлж, галын дөл нь тариачдын нуруунд үрэгдэн зэгсэн ихээр халтартан ховхорсон шохойтой пийшин дотор нь аятайхан дүнгэнэн өрвөлзөнө. Степанидагийн нэгэн адил ядуучуудын хорооны гишүүн Недосека дэргэдээс нь түүнийг анхааран ажиглаж суух бөгөөд халцарч хуучраад далан нөхөөс болсон хөдсөн дээлийн энгэр хэдий сэрүүвтэр байсан ч ангайтал яраастай байна.

	Новик хэсэг дуугүй байснаа шалан дээгүүр шийдмэг гурав алхаад ширээний зүг эрс эргэж

	— Тухайн шатны гол аюул бол барууны хэлбэрэл мөн гэж би хэл ээ биз дээ. Хамтралжуулах хурдыг хэрхэвч удаашруулж болохгүй. Тэгэх тусмаа тасалдуулж хэрхэвч болохгүй. Гэтэл танай энд яг л тасалдсан байна. Дэндүү назгайрч байна! Найман удаа хуралдчихаад ганц хамтрал байгуулж чаддаггүй гэнэ. Ангийн дайсанд үлбэгэр хааш хэрэг хандаж байна. Нөхөр дарга, та хэдэн нударганыг устгав аа? гээд Новик гэнэт өсгийн дээрээ огцом эргээд Левоны өмнө хүрчхэв. Тэгэхэд Левон зүүн хацартаа хөх сорвитой, өрөөсөн нүдтэй том нүүрээ ойлгож ядах байртай өргөн

	— Хэнийгээ нударган болгох бил ээ? Гахай явган, нохой нүцгэн байж гэж хэлмэгц нь

	— Гахай явган, нохой нүцгэн гэнэ үү? Тэгвэл чиний тэр гахай явган, нохой нүцгэнүүд чинь яагаад хамтралд орохгүй хясаж боогоод байгаа юм бэ? гэв.

	— Айгаад л тэр дээ. Мэдэхгүй байна. Хамтралд орсон хойно ямар болохыг мэдэхгүй байна. Тоглоом биш шүү... гэхэд нь

	— Намын зааснаар л болно. Зөвлөлүүдийн их хурлын шийдвэрүүдэд бичээстэй байгаа. Эсвэл та нар таниулаагүй юм уу? гэлээ.

	— Бид таниулсаан. Тариачдын ухамсартай хэсэг нь зөвшөөрч байна. Гэтэл тийм ухамсартай нь цөөхөн байна.

	— Ухамсартай нь цөөхөн гэнэ үү? гэж Новик шүүрч аваад, — Юуны өмнө өөрснөө ухамсартай болох хэрэгтэй. Ер нь та нар өөрснөө хэлбэрлийн амьсгаагаар халдварласан байна. Та нарт хувийн өмчийн бодол намын шийдвэрээс чухал байдаг юм байна гэдгийг би харж байна.

	Новик уурлаж байгаа нь түүний бухимдан хөдлөх, алхах гишгэх, байсхийгээд л Левон руу зэмлэн буруушаасан хорон үг хаяхаас нь харагдаж байв. 

	Гэтэл Левон ч бас уурлаж байгаа бололтой, эрэмдэглэгдсэн нүүр нь улам ч минчийн хүрлийж, сөрвөгөр урт хөмсөгтэй нүд нь хор шар буцалснаас хачин сүртэй гялалзаж, тэсэж байж чадсангүй,

	— Чи намайг хэлбэрэл гэж битгий зэмлэ! Би хамтралын төлөөнөө чамаас багагүй санаа зовж байна. Би шинэ байдлын төлөө цусаа урсгаж явсан хүн, үүгээр түүгээр хэсэж, шахаж шаардаж явах нь чамд амархан байна. Чи миний оронд суугаад үз л дээ. Тэгээд итгүүл л дээ! Өөрсдийнхөө дураар зөвшөөрөхийг, зарим нэгэн шиг буу тулгалгүй итгүүл л дээ... гэв.

	Ингээд байвал учраа ололцохгүй, хэрүүл гарах нь гэдгийг Новик ойлгов бололтой. Тэгэх тусмаа өөр хүмүүсийн дэргэд хэрүүл гарч болзошгүй нь гэж бодоод жаахан дуугүй болж, ширээ өнцөгдөн суув.

	— За яах вэ. Би та нарыг сургана аа... гэж тэр тайвуухан дуугараад, — Ядуучуудын хороо чинь хаана байна? гэж асуув.

	— Богатька Степанида энэ ирчхээд байна, Гончарик мөдхөн ирнэ. Семен ирэхгүй, өртөө рүү үр тариа аваад явсан гэж Левон дүрэлзсэн сэтгэлээ дарж ядан хэлбэл

	— За тэгэхлээр хүчин төгөлдөр болох шив дээ. Тосгоны зөвлөлийн дарга, ядуучуудын хорооны дарга, тойргийн хорооны төлөөлөгч гурав байгаа хойно, хүчин төгөлдөр гэсэн үг. Шийдэх хэрэгтэй байна. Санаатайгаар эсэргүүцэгчдийг бут цохих хэрэгтэй байна! Гэтэл та нар ажил оронцоглогчид болчхоод байна!.. Хамтарсан хурлаа нээгээдэх гэв.

	— За одоо... Хамтарсан хурлыг нээснийг мэдэгдье гэж Левон хэлэхчээн болоод дуугүй болчхов.

	— Хамтралын хөдөлгөөнийг санаатайгаар эсэргүүцэгчдэд цохилт өгөх ганцхан асуудал байна. Хэлэлцэх хэргийн нэгдүгээр зүйл бол Гужов Иваны хөрөнгийг хураах явдал, түүнийг нударганыг бялдуучлагч, санаатай эсэргүүцэгч мөний хувьд шүү гэж Новик үг үүсгэлээ.

	Новик будаг нь ховхорсон ширээг шийдэмгий шааж, Степанида руу ширтсэнээ, дараа нь Левоны нүүрэн дээр харцаа их л удаан тогтоов. 

	Левон цээжээрээ ширээ тэгнэн дуугүй суулаа. Тэгснээ

	— Ямар зүйл ангиар тэр вэ? Дөрвөн десятин л газартай хүн шүү дээ. Яг л дунд тариачин гэж Левон хэлбэл

	— Мэдэж байна аа. Манайтай зэргэлдээ газартай хүн. Газар багатай гэдэг нь үнэн. Би зөвшөөрнө. Гэхдээ санаатайгаар эсэргүүцэж хурал тасалдуулсан байна. Тасалдуулагч байна шүү дээ. Нэг зөрвөл бух шиг зөрүүд хүн... Би цаадхыг чинь мэднэ ээ... гэв.

	Степанида дуугүй байлаа. Тэр нь хэрэг явдал ингэж эргэнэ гэж бодоогүй байжээ. Түүний бодлоор бол Гуж бусдаас ялгарах юм байхгүй, бусдаасаа илүү баян ч биш, ажил төрөлд тун махруун, ид ажил хийх насны хоёр хүүтэй, гурван хар хүнтэй айл гэдэг ч гурван эм хүнтэй айлтай эгнэх юм биш, яах вэ, хойш суух нь сууж л байгаа юм, гэхдээ яалаа гэж хөрөнгийг нь хураадаг бил ээ? гэж бодмоор хүн байжээ.

	— Тэгэхлээр тэр чинь бусдыг уруу татаагүй байна. Өөрөө л ороогүй болохоос биш яагаад тасалдуулагч эсвэл санаатай эсэргүүцэгч болдог бил ээ? гэж Левон ширээнийхээ араас их л бодлогошрон хэлэхдээ өмнөх цаасаа дэмий л нааш цааш нь тавьж байв. 

	Новик түүн рүү огцом эргэж

	— Та яагаад ойлгохгүй байна вэ? Түүнийг хөдөлгөхгүй бол тань бусад нь хөдлөхгүй. Ер нь манайхан анхнаасаа түүний амыг нь харж сурсан, нэр хүндтэй хүн байхгүй юу! Бид чухам л тэр нэр хүндтэй хүмүүсийг цохих хэрэгтэй! Тэгээд ирэхийн цагт бусад нь өөр болно оо. Айна шүү дээ гэж хэлэв.

	Степанида зориг гарган байж

	— Энэ маань зөв үү? Нударганы хөрөнгийг хурааж болно оо. Харин Гуж бол дунд тариачин хүн. Үгүй дээ, би зөвшөөрөхгүй гээд хэлчихсэн чинь Новик сүйд болж, ухасхийн босоод

	— Мөн ч таарсан удирдлага, мөн ч таарсан идэвхтнүүд байна даа! Та нар бол оронцоглогчид байна! Тэр чинь ямарваа дарлагчаас долоон дор амьтан. Санаатай эсэргүүцэгч мөн шүү дээ! Выселкид хоршоолохыг тасалдуулж байна. Тэгвэл Выселки чинь районыгоо саатуулж, район нь тойргоо саатуулаад, ер та нар үүнийг ойлгож байна уу, үгүй юу? Биднийг ингэлээ гэж толгой илэхгүй шүү. Биднийг ч тэр, та нарыг ч тэр!.. гэхэд нь

	— Та юу л гэвэл гэж бай, ямар ч л гэсэн шударга биш байна гээд Степанида зөвшөөрсөнгүй. 

	Түүний хоолой нь боох шиг болж, бараг л бууж өгдөг дээрээ тулаад байтал гэнэт Новик түүнд доромжлуулсан юм шиг үсчин уурлаж

	— Эгч гуай минь, юуны чинь шударга! Танай толгой мунхраад, ямар нэгэн ангийн бус шударга ёсны талаарх хоцрогдсон төсөөлөлтэй байна! Гэтэл бид чинь дайсныг хэрхэвч өрөвдөж болохгүй ч гэсэн цор ганц шударгыг удирдлага болгох ёстой улс. Манай зам дээр байгаа болгон дайсан мөн, бид түүний нурууг нь хугалах болно. Тэгэхгүй байж бид шинэ байдлыг хэзээ ч тогтоохгүй. Биднийг, өөрсдийг маань нухаад хаяна шүү дээ. Та бол хайр найргүй ёзоороор нь авч хаявал зохих барууны хэлбэрийн бууж өгөмтгий үзэлтэй хүн байна! гэв.

	Степанида дуугүй сууж, тийм ч юм болов уу, Новикийн зөв ч юм бил үү, над шиг бичиг үсгийн бүлгэмд хоёрдугаар ангид явж байгаа хүн биш ухаантай, юм мэддэг хүн шүү дээ гэж бодож байв. Гэвч Степанида хөрөнгө хураана гэгч юу болох, уйлаан хайлаан, уй гашуу, цөллөг гэдгийг мэдэх учраас санахаас л ой нь гутаж байжээ. Тэгээд яах ёстой байв аа?

	— Би нутгийнхандаа юу гэж хэлнэ ээ? Санаатай эсэргүүцэгч гэх үү? Тэгэхэд ойлгоно гэж үү? Үгүй дээ, ойлгохгүй, яагаад гэвэл би өөрөө ойлгохгүй байна гэж Левон машид зовнин дуугараад өмнөх цаасыг нэг ойртуулж, нэг холдуулж, нэг хажуу тийш нь тавьж, нэг нөгөө тийш нь тавьж байлаа.

	Яг энэ үеэр хаалга цэлийтэл нээгдэж зах дээрээ тод улаан петлицтэй шинельтэй өндөр хар хүү гаднаас шурхийн орж ирээд, урдаа том таван хошуутай шовгор малгайгаа авав. Тэр залуу эцэнгэр боловч яарсандаа амьсгаадан тэвдсэн харагдах бөгөөд идэр залуугийн цог хийморь, сэтгэл санаа цогтой золбоотойн шинжийг бүрдүүлсэн харцтай байлаа.

	— Гончарик чи хожимдлоо шүү. Аль түрүүнээс хүлээж байна гэж Левон баргар царайлан зэмлэвэл

	— Дөнгөж саяхан сууринаас ирлээ, тэгсэн чинь ядуучуудын хороо цуглана гэж ээж хэллээ гэв.

	Василь Гончарик эхлээд Новиктай гар барьж, дараагаар нь Левон, Недосека хоёртой мэндлээд, Потапын мөрөнд хүрээд авч, Степанидагийн гарыг хүйтэвтэр гараар атгаж

	— Эгч ээ, би таны хажууд сууя гэхэд

	— Тэг тэг гэж Степанида жаахан хажуу тийшээ болж өгөв. Тэр нь Гончариктай манатай, сэтгэл санаа нь маш тавгүй байжээ.

	— Юун тухай яриа болж байна? гэж Гончарик инээвхийлсэн хэвээрээ, улайсан хацар дээрх хөөрхөн хоёр хонхрыг тодруулан асуув. 

	Тэр нь өнгөрөгч намар цэргээс халагдаж ирсэн, Алс Дорнодод жинхэнэ цэргийн алба хаасан, одоо гэрлэх гэж байгаа залуу байлаа. Түүний асуусанд хэн ч хариулсангүй, цөмөөрөө л нэг юманд санаа тавин шуухитналдаж суусан тул нэг юм гадарлах шиг болоод нүүрэн дэх аятайхан инээмсэглэл нь арилав.

	— Гужийн хөрөнгийг хураах гэнэ... гэж Степанида шивгэнэвэл,

	— Үгүй ер өө! гэж дуугарав.

	— Хураана гэж байна гэж Новик дахин хашхичаад, — Нуршаад байх юм байхгүй. Хамтрал тасалддаг дээрээ тулаад байна. Тэгэхэд Гуж... Хөлсөөр хүн ажиллуулж байсан уу? гэж гэнэт асуугаад хариу хүлээн биеэ хураав.

	— Юуных нь хөлснийх байх вэ дээ! гэж Левон урам хугарсан байдалтай хэдээдхэв.

	Гэтэл пийшингийн дэргэд байсан Антось Недосека суудал дээрээ холхиж

	— Нөгөө... Байшин барь аа биз дээ? Хүн хөлсөлсөн биз дээ? Загрязьегээс нэг өвгөнийг авчирсан. Бас мөнгөн дээрээсээ муудалцсан. Гуж түүнээс гурван рублийг нь идсэн гэж хэлэв.

	— За тэр, хэлээгүй юу?! гэж Новик сэргэн Левон руу бөгтийгөөд, — Тэгсэн үү? гэж асуувал

	— Тэр ямар хамаатай юм бэ... Байшин барьсан л байна! Хэрэв тийм бол... гэнгүүт Новик үгийг нь таслан,

	— Тийм биш ээ, цөм зүйтэй байна. Хөлсөөр ажил хийлгэнэ гэдэг чинь дарлан мөлжихийн анхны шинж тэмдэг. Газар багатай бол гол нь биш гэв.

	Гэтэл Недосека сүрхий юм бодож оллоо гэж хөөрөн

	— Өнөө яагаа вэ... Тариа хадахад нь тусалдаг байсан. Хөлсөлсөн үү, зүгээр хамжилцсан уу, мэдэхгүй юм. Туслах нь л тусалсан. Портновын охин Маруся хадаж өг өө биз дээ? гэв.

	— Тэгэх тусмаа! Бүх юм ойлгомжтой байна. За одоо санал хураая гэж Новик улам ч баярлан ширээ рүү ирж түрүүчийн суудалдаа суув. 

	Степанида хачин их бухимдаад оготор дээлийнхээ товчийг хэчнээн тайлж, хэчнээн товчилсноо анзаарсангүй. Новикийн хэлдэг зөв байх нь, Гужийг гэдрэг суугаад байхлаар хөдлөх арга байхгүй, гэтэл бусад хүн түүний амыг хараад байгаа юм байна, барилга ч бай, тариа хадалт ч бай, хөлсний хүч авсан л байна, гэлээ гэх нь ээ... гэх мэтээр бодож суужээ. Гэвч өвгөн насан болсон Гуж, тэр тусмаа тэдний эмэгтэйчүүд Фрузына эгч, өнгөрсөн зун тосгоны малыг ээлжээр хариулж байсан бие муутай Настулька охин нь хөөрхийлөлтэй санагджээ. Асар том ангийн эрх ашгийн үүднээс ч гэсэн тийнхүү өрөвдөн байгаагаа давж чадахгүй, юу хийвэл, яавал зохихыг мэдэхгүй байлаа.

	— Одоо яая гэхэв. Тийм бол санал хураая л даа. Хөрөнгийг нь хураахгүй гэсэн хүн гарч болно гэж Левон дорвигүйхэн бувтнасанд Новик сандран

	— Тэгэхгүй ээ! Энэ чинь буруу байна! Гужов Иваны хөрөнгийг хураана гэсэн хүн гараа өргө гэж хэлчхээд өөрөө гараа өндөр өргөв.

	Пийшингийн дэргэдээс Антось дуртай нь аргагүй гар өргөв. (Потап Колонденок пийшингийн наана сөхөрч суугаад маш сонин юм үзэж байгаа юм шиг санал хураахыг ангайтал ширтэж байв). Степанида Левоныг яах бол гэж мэдэх санаатай ширээний зүг сэмхэн харвал Левон гар өргөсөнгүй, харин ширээ тэгнээд улам тугдайн суулаа.

	— Ердөө л хоёрхон байна гэж Новик урамгүй дуугараад гараа буулгаж, — Хэн хөрөнгө хураахын эсрэг байна? гэж асуув.

	Левон ширээнээс толгойгоо өндийлгөлгүй гар өргөхчөөн болсонд Степанида ч гэсэн гар өргөх төдий болов.

	— Хоёр хоёр боллоо! гэж Новик гонсойн дуугараад, — Тийм байдаг байж! Гончарик, чи яав? гэж гэнэт Василь руу эгцлэн ширтэв. Тэр залуу аль алинд нь саналаа өгөөгүй юм байна гэж Степанида учрыг нь ойлголоо.

	— Би түдгэлзсэн юм гэж Василь зүгээр л хэлэв.

	— Түдгэлдсэн гэдэг чинь юу гэсэн үг вэ? гэж Новик суудлаасаа ухасхийн босож, — Энэ чинь юу гэсэн хэл вэ? Чи чинь эвлэлийн гишүүн, халагдсан улаан цэрэг биз дээ? Улаан сэргийлэхэд ажиллах гэж байж, ангийн хурц тэмцлээс түдгэлзэж байгаа хэрэг үү? Чи чинь ингэхлээр ангийн дайсны талд санаатайгаар орж байна уу? гэж Василь руу улам бүр ойртон хашхичив. 

	Цаадах нь хүүхэн хүнийх шиг сайхан нүдээ дэмий л цавчлан

	— Би учрыг нь ойлгоогүй байвал яах вэ! гэвэл

	— Учрыг нь ол! Хамтралжуулах ажил тасардаг дээрээ тулаад байна. Ядуучуудын хорооны тэн хагас нь барууны хэлбэрэлд автагджээ. Тосгоны зөвлөл бөөрөнхий үзэл гаргаж байна. Идэвхтнүүд нь тэр аяараа арчаагаа алдаад байна. Тэгэхэд чи учрыг нь олоогүй гэж байдаг! Чамд би гурван минутын бодох чөлөө олгоё, тэгээд хэн болохыг чинь танья! Хамтралын бодлогын төлөө юм уу, аль эсвэл хамтралын бодлогын эсрэг юм уу гэдгийг чинь мэдье. Чи өөрийнхөө улс төрийн нүүр царайг харуул л даа гэв.

	Степанидагийн бие халуурч байгаа юм шиг хачин болж, тэсэж байхын аргагүй халууцан нуруу руу нь хүйтэн хөлс цутгаад, одоо ч нэг тийшээ болох нь дээ гэж бодов. Василийн саналаас Гужовынхны хувь заяа, магадгүй хамтралын хувь заяа шийдэх болжээ.

	Василь үнэхээр гурван минутаас илүүгүй бодож, нэг юм дэнслэн бодож байгаа бололтой цэрэг хөх өмдтэй өвдөг дээрээ тавьсан гар нь үл мэдэг чичиргэнэн байхад Новик өөдөөс нь харж зогсоод хүлээж байлаа.

	— За? гэж асуухад нь

	— За тийм байж. Би зөвшөөрье дөө гэж Гончарик дуугараад нуруугаа цэх болгов.

	Новик Левон руу эрс эргэж

	— Боллоо! Шийдлээ! Олонхын саналаар. Протокол үйлдээрэй. Гужов Иваны хөрөнгийг хураана гэж хэлэв.

	Хэрэв хүн өмнө нь юу хүлээж, одоохондоо цагийн эрхэнд далд байгааг жаахан ч болов урьдаас хардаг сан бол угтан ирэх өдрүүд бүхий л талаараа тодрон байх биз ээ. Гэтэл тийм биш ажээ! Хүн ирээдүйгээсээ юу ч харж чаддаггүй, тун удахгүй уй гашуу авчрах юманд хөөрч, ердөө л инээд хүргэхээс хэтрэхгүй юманд машид гашуудан уйлж байх жишээтэй байдаг юм.

	Степанида юутай ч гэсэн тэр үдэш бичиг үсгийн бүлгэмдээ суудгаа сууж, нөгөө нямбай хичээж бичсэн зүйлээрээ сайрхаагүй ч (гэртээ очиж дэвтрээ авчрах зав гарсангүй), өгсөн зүйлийг нь сайн уншиж, ганцхан, хүмүүсийн амнаас олонтоо сонсогдох болсон үгэнд нэг удаа түгдэрчээ. Тэдний бичиг үсгийн багш Роза Яковлевна «Хамтралжуулах! Хамтралжуулах гэдэг энэ үгийг хэрхэн зөв дуудахыг бүгдээрээ сайн тогтоож авагтун» гэж хэлжээ.

	Тэр үдэш галгүй сургуульд цугларсан бусад хүмүүс ч, Степанида ч тэр үгийг сайн тогтоосон бөгөөд тэнд байсан хөгшин залуу харчуулын дунд Степанида Богатька, Анна Богатька гэдэг хоёрхон эмэгтэй байсны Аннаг тосгоныхон нь зүгээр л Анюта гэдэг байжээ. Тэр хоёр хамаатан садан биш, өөр өөр хүмүүс байсан ба ер нь Выселкийн хагас нь Богатька нөгөө хагас нь Недосека, Гужов овогтой, цөөн хэдэн айл Гончарик овогтой байжээ. Шөнө дунд болохын үес хичээлээс тараад тэр хоёр сургуулиасаа гарч Выселкийн цаад үзүүр лүү яаралгүйхэн явцгаажээ.

	Анюта бүтэн оройжин урамгүй царайлж, буруу зөрүү уншиж, Степанида хоёр ч удаа сануулан: «Да працы, усе, хто чуе сiлу пад сцяг чырвоны, вольны сцяг» гэж хэлсэн боловч ердөө тогтоож өгсөнгүй. Тэр нэг л ойлгомжгүй байдалтай байжээ. Степанида угаас асууж шалгааж сураагүй, санаа зовох юм өөрт нь зөндөө байдаг болохоор ам ангайсангүй. 

	Гэвч Анюта өөрөө үг эхэлж

	— Эгч ээ, би уг нь баярлах ёстой байтлаа баярлахгүй байна гэж хэлсэнд нь

	— Баярлах ёстой байж яагаад баярладаггүй бил ээ? гэж Степанида гайхжээ.

	Тэр хоёрыг чарганы мөр гарсан нарийхан гудамжаар явж байхад тэргэл саран дээврийн дээгүүр шагайгаад, од мичид зай завсаргүй анивалзан, хахир хүйтэн хацар нүүрийг жиндүүлэн хорсгож байв. Степанида хөдсөн дээлийнхээ ханцуйнд гараа шургуулан элгээ тэврээд явахад маш халтиргаатай байсан болохоор итгэлтэй алхахад хэцүү. Анюта унахаас болгоомжлон түүний тохойноос барьж явав.

	— Василь Гончарик бид хоёр гурван сарын найманд гэрлэх гэж ярилцсан юм. Өчигдөр би аавдаа хэллээ гэхэд нь

	— Тэгээд юу гэж? Вася сайн залуу даа. Сэргийлэгч болох юм гэх шив дээ? гэж Степанида хэлбэл

	— Тэгнэ гэсээн. Сүрхий ухаантай, эелдэг хүн шүү гэв.

	— Чи хайртай юу?

	— Эгч минь, хэлэх юм биш. Жигтэйхэн хайртай.

	— Тэгвэл л бол оо доо. Юундаа гуниглах юм, баярлах хэрэгтэй.

	— Би баярлах л байсан. Гэтэл сүмд очих дургүй байна.

	— Дургүй бол яая гэхэв! Одоо чинь хар ламгүйгээр, эвлэлийн гишүүдийн хурим хийдэг болсон шүү дээ. Тосгоны зөвлөлд бүртгүүлээд л, үг хэлээд л болоо.

	— Би яах вэ... Гэтэл аав!.. гэж Анюта санаа алдсанаа, — Аав хар ламгүйгээр дургүй байна. Жаргал эдлэхгүй гэнэ. Би жаргал эдлэхгүй байх хүсэлгүй байна. Би түүнийг жаргаасай гэж ямар их хүснэ вэ, эгч та тэрийг минь мэддэг ч болоосой... гэв.

	— Анюта минь, тийм ч биш дээ. Хар ламын тус болох ч гайгүй байх аа. Урьд цөмөөрөө жаргасан нь хаана байна даа? Одоо аав ямар хамаатай юм бэ! Та нар л хүсвэл түүгээр л болно шүү дээ.

	— Тэр ч тийм л дээ. Гэхдээ л...

	Анютаг тэр гунигтаа автагдан дуугаа хураахад Степанида яасан эртээс ингэх юм дээ, хадамд хараахан гараагүй байж хэдийнээ гуниглаж гутарч байх ч гэж дээ. Анюта бол зөвхөн хоёр биедээ боллоо бол гүйцээ гэж үздэг бүсгүйчүүдийн нэгэн биш, хавь ойрынхон нь цөмөөрөө, аав ээж нь баяртай байхыг хүсдэг, бүх юм л сайн сайхан байгаасай гэдэг бүсгүй гэдэг нь мэдээж. Гэтэл Гончарик сүмд ёслохыг юм уу, урьдынх шиг баахан эр эм зуучлагч, титэм баригч, дагалдсан баахан хүмүүс, архи уух, үнсэлцэх мэтийг зөвшөөрөхгүй байлгүй дээ? Тийм юм эвлэлийн гишүүн хүнд яаж зохих вэ дээ гэж бодлоо.

	— Эгч ээ, аль эсвэл та аавыг яаж ийж ятгах уу? Таны үгэнд ордог шүү дээ гэж хэлээд Анюта гэнэт зогсов. 

	Түүний жонгиносон дуунд өчнөөн их гуниг байхын зэрэгцээ төчнөөн их горьдлого найдлага байсанд Степанида даруйхан зөвшөөрч,

	— За яах вэ. Харин хэзээ тэгэх вэ гэдгийг хэлээрэй гэв.

	Тэр хоёр тосгоны захаас салав, Анюта гэр лүүгээ очсон жимээр орж, Степанида замаараа чигээрээ явсаар уруудаад их замыг хөндлөн гарч гэр лүүгээ явав. Тэр нь би Ладимиртай ярьсан яриагүй, залуучууд өөрсдөө л шийднэ дээ, одоо чинь эдний үе боллоо, залуу хүмүүс эх эцгийнхээ оролцоогүйгээр юу ч хийдэггүй, эх эцэг нь ч өвөг дээдсийнхээ үеэс улирч ирсэн ёс журмыг хатуу баримталдаг, хэн ч түүнийг зөрчиж зориглодоггүй байсан хуучин засгийн үе биш болсон шүү дээ. Гэтэл одоо урьдын юм ул болсон нь сайн уу, муу юу гэдгийг бүү мэд. Хожим нь хар буух цаг ирэх ч юм бил үү, юутай ч гэсэн одоо буцах зам байхгүй, гагцхүү урагшаа урагшаа гэж дуунд гардаг шиг л цаг болж дээ гэж бодож явав.

	Эргэн тойрон цайвар манан нэлэнхий бүрхээд, тэнгэрт одод жирэв жарав гялалзан, бүр алсын юмны бараа, очих газрыг нь жигдхэн хуваан зүссэн их замтай уудам цасан тал цэлийнэ. Тэр талын цаад захад Голгофа толгойн жалганы ширэнгэ барайн харагдахын наана Яхимовынхны хашаа байшин, Степанидагийн хувь заяа нь болсон айл байх ажээ. Тэртээ нэгэн цагт залуухан бүсгүй байхдаа танихгүй айлд зарцлагдаж, тариаг нь хадахаар ирж байсан бол одоо тэр нь өөрийн нь цор ганц орон гэр нь болчхоод байх юм гэж тэр үед хэн мэдэх байв аа? Амьдрал мөн ч хачин эргэсэн байгаа биз. Яг л үлгэрт гардаг шиг! Степанида хуучин байдалтайгаа зууралдсангүй, хуучин байдалтай байхдаа хагас жил боловч хүн шиг амьдралыг үзсэнгүй, цаг үргэлж ажилд дарагдаж, тэрнээсээ өмнө өнчрөл, гуйранчлал, эрх мэдэлгүйн бэрхийг амссан байжээ. Тэр нь Жулега баян, хөгшин шляхтич Яхимовскийнд хэчнээн ч жил зарагдав даа. Өөрийн гэх газаргүй болохоороо хүний газарт л ажилладаг байжээ. Ер нь хүний газар гэж юу байдгийг, ганц удаа ч болов хүний гараас идэх юм авч үзсэн хүн энэ яваа насандаа ч мартахааргүйгээр тогтоож авсан байдаг билээ. Хувьсгалаас хойш бүх юм эрс эргэж, Степанида шиг хүний хувьд онхи өөр байдлыг бий болгожээ. Жулега Варшав руу зугтаж, өвгөн Яхимовскийн ертөнцийн тоос хөдөлгөдөг хугацаа нь дуусаж, Петрок тэр хоёрт шинэ засаг тэр айлын газраас хоёр десятиныг тастан олгожээ. Тэд эхэн үедээ муугүй амьдарч, баяны биш өөрийнхөө юмыг цадталаа идэж, морь малтай болжээ. Юмгүй эцгийндээ нэг ёсны нь барлаг нь байсан Петрок, өөрийн гэх газартай болмогцоо ажилд махран зүтгэсэн тул Степанида бүр түүнийг биеэ муутгах нь гэж айжээ. Гэвч өөрийн газар ажиллахыг шаардаж, түүнийг хагалах, бөөн бөөн шороог нунтаглах, алга дарам газар байсан ч бордох, дараа нь өөрөө хадах, хадсанаа хурааж авах, дахин хагалах, үр суулгах, борнойдох гээд л хамаг ажилд хичээнгүйлэн зүтгэжээ. Тэдний залуу гүү нь анхны хавар үхэж, тэр хоёр дахин морьтой болтлоо зовлон зүдүүрийг амсахаараа нэг болжээ. Гэтэл бас Петрокт давхар гай тохиолджээ. Степанида, Фенягаа гаргахдаа их л доройтсон тул Петрок хамаг юманд ганцаардаж, ганцаараа тариагаа ч, өвсөө ч хадаж махарсаар байгаад гэмтэж орхижээ. Нэг удаа голын хаялгаас өвсөө зөөж явтал жалганы ирмэгт тэрэг нь хөмөрч, Петрок мөрөөрөө түших гэж оролдоод эгмээ хугалчихжээ. Эмнэлэгт хоёр сар хэвтэж, эмч нар арай чарай аргалжээ. Зуны тариа нь талбай дээрээ хэвээрээ үлдэж, намар нь хоёр боодол арвай авч, үрийн будааг дөнгөн данган буцааж өгчээ. Тэр жил их л зутруу, талх тариа нь улаан өндөгний баяр хүргээд л дуусаж, жаахан төмс нөөцөлсөн нь аминд орсон байна. Зарим жил хур ихтэй, зарим жил хуурай гантай байснаас ургац муудаж, бас үрийн будаа, өтөг бууц, малгүйн гачигдлыг үзжээ. Гэвч Петрок зориг мохсонгүй, ёстой л дон шүглэсэн юм шиг ажиллаж, Выселкийн нутгийнхан нь цөөн бус удаа доог тохуу хийж байлаа. Үнэндээ ч өдөр шөнөгүй, борви бохийхгүй ажиллаж ажиллаж, үр дүн гэх юм бараг гардаггүй байжээ. Петрок санасандаа хүртэл хийж чадахаа больж, турж эцээд, хоолой нь сөөж үглээ зантай болж, хамгаас орой унтаж, хамгаас эрт боссоор байв. Степанида түүнд жаахан амарч, биеэ бодооч гэж хэлэхэд хүн өөрөө өөртөө л эзэн байх ёстой, эзэн хичээвэл заяа хичээнэ гэж үргэлж хэлэх дуртай байжээ. Степанида ийнхүү газар шороотой олон удаа амжилтгүй тэмцэлдсэний эцэст, ийм байдлаар бид баяжихгүй нь байна, нэг мэдэхэд биегүй болоод цагаасаа эрт нарсан дунд байдаг тосгоныхоо оршуулгын газар очих нь байна, хамтралд ороход ямар ч л байсан дордохгүй биз, хамтралд орсноор балрахгүй байлгүй, Петрокт ч гэсэн дээр болно, энэрэлгүй энэ хорвоод дахиад ганц нэг жил хоол хороож юу магад гэж өөрөө өөртөө хэлжээ.

	Алсад ойн наана цонхны гэрэл улалзаж байхыг хараад Петрок маань ирж дээ гэж залуу эмэгтэйн ёсоор баярлан, бүгдээрээ цуглах нь байна, өдрийн баахан ажил дуусаж, маргааш болтол сэтгэл амар байх нь гэж бодмогцоо алхаагаа хурдасган их замыг гүйхээрээ шахуу гараад нарийн зам даган гэртээ хүрлээ. Сарны гэрэлд цайран харагдах хашаан дотор нь өвсний үлдэгдэлтэй чарга байх бөгөөд морийг нь аль хэдийн суллаж саравчинд оруулаад өвс тавьж өгчээ. Петрок маань керосин базааж ирсэн ч байж болох юм, түүнээс дэн дотор маань нэг үдшийг өнгөрөөхөөс илүү керосин үлдээгүй, тун бага байсан юм сан Степанида бодов. Степанида бүр өглөөгүүр өртөөнд байдаг нэг танил еврей гуталчнаас гутал асуугаарай гэж захисан юм сан ажээ. Тэгэхдээ гутал авна гэхэд мөнгө нь багадаж, ердөө л аравхан рубльтэй байсан ч хонины хаа өгнө гэдэг юм уу, эсвэл хоёр фунт цагаан тос, аль эсвэл яаж ийгээд үнийг нь төлнө гэж тохирч ч болох, тэргүй бол хоёр хүн дундаа ганц гуталтай байж амжихгүй, нэг нь л өмсөөд гарах юм бол нөгөөдөх нь гэрээсээ цухуйхгүй суугаад байна гэсэн үг, гэтэл өнөөдрийнх шиг гэрээсээ гарах хэрэг гэнэт гарч, хурал хуй биш юм аа гэхэд Выселки рүү тосгоны зөвлөлд дуудагдах, эсвэл суурин юм уу, район руу заавал явах хэрэг гардаг байжээ.

	Пин нь түгжээгүй байсан тул босго алхан орж, дотроос нь үүдээ түгжээд дотогшоо оров. Хүүхдүүд унтаж байгаа нь шууд мэдэгдэж, утаатай бүрэнхий дотор чив чимээгүй, дулаахан, керосин тамхины утаа хоёр сүрхий ханхалж, ширээний үзүүрт дэн нь сүүмэлзэж, Петрок түүний гэрэлд ямар нэгэн цааснуудыг үзэж суух нь квитанцаа үзэж, юуг нь хураалгасан, юуг нь хожимдуулсан, хэчнээн торгуулийн хүү нэмэгдэв, хэчнээн нь үлдэв гэж шалгаж байгаа бололтой.

	— Ирээд удав уу? гэж Степанида аяархан асуувал

	— Саяхан ирсэн гэв.

	— Юм идэв үү?

	— Идсээн, будаа идсэн.

	Степанида хувцсаа тайлж, хөдсөн дээлээ хадаасанд өлгөөд, толгойноосоо дулаан алчуураа авав.

	— За, цаад коммун чинь юу болж байна? Байгуулж барав уу? гэж Петрок дэнгийнхээ тэндээс асуувал,

	— Гужийн хөрөнгийг хураахаар тогтлоо. Новик ирсэн байна. Санаатай эсэргүүцсэн, хөлсний хүч хэрэглэсэн гэж үзээд тэр хэмээн Степанида өөр юм хариулав.

	Петрок өрвийсөн сахал үстэй, үрчийж хорчийсон хөгшин царайгаа өөд болгон түүнийг сүрхий ажиглан ширтэв. Түүний нүдэнд эхлээд гайхан түгшүүрлэх байдал илэрснээ төдхөн урам хугаран бодлогошрох янз бий боллоо.

	— Энэ хорвоо ер нь юу болж байна! Хөлсний хүч гэнэ! Ямар элэнцгийнх нь хөлсний хүч байх вэ? гэж Петрокийг аяархан дуугарахад

	— Байсан л гэнэ дээ... Гурван ханат тавихад нь тусалсан. Хүн хөлсөлсөн гэнэ. Бас тариа хураахдаа мөн өөрцгүй гэнэ гэж Степанида хариулав.

	— Бурхан мэднэ байгаа даа! Хөлсний хүч гэнэ шүү! Тэгвэл Левон дарга бас л хөлсний хүч хэрэглэсэн шүү дээ. Тариагаа цайруулахад нь Ладимирын багачуул тусал аа биз дээ? Тийм гартай амьтан чинь модон муна ч даахгүй шүү дээ. Түүний хөрөнгийг бас хураах уу?

	— Бас санаатай эсэргүүцсэн байна л даа. Уржигдар хурал дээр зөрүүдлээд ажил нураасан шүү дээ гэж Степанида хэллээ.

	Степанида намхан сандалд сууж, уяа олсыг нь тайлан замд явах зуур мөс барилцан хөлдсөн чархиа тайлж эхлэв. Петрок суудал дээрээ тайвширч чадахаа болиод:

	— Иймдээ тулж байгаа бол хожмоо юу болдог бол оо? Та нар ганц хоёр жилийн дараа хэнийхээ хөрөнгийг хураадаг бол доо? гэв.

	— Тэр үед хэний ч хөрөнгийг хураахаа больж болох юм. Цөмөөрөө хамтралд орчихсон байх юм чинь.

	— Тэгж ч болох юм. Тэгвэл ангийн тэмцэл яах вэ? Ангийн тэмцэл гэдэг чинь алга болдоггүй зүйл гэсэн биз дээ?

	— Алга болох ч юм бил үү. Дайсан байхгүй болоход. Чи ч их юм мэддэг болжээ! гэж Степанида гэнэт дургүйцэн хэлэв.

	Үнэндээ тэр харанхуй эр хурал цуглаанд ч очдоггүй, сонин унших нь тоотойхон, дарга турга нартай ерөөс ярилцдаггүй мөртөө нэлээн юм мэддэг байлаа. Тэр нь хөдөх тариачин эрийн өчүүхэн ухаанаар удирдлага болгон бүх юмыг будилуулан барин сэтгэдэг байжээ.

	Тэр завсар Петрок дэнгийн чичивгэнэн сүүмэлзэх галыг ширтэн бодлогоширч,

	— Манайхан нэг л биш юм хийгээд байх шиг байна даа. Өртөөн дээр би Ула хавийн нэг хүнтэй ярьж үзлээ. Тэдний тэнд зүв зүгээр, ажин түжин байгаа гэнэ. Хамтрал мамтрал гэж дуулдах юм байхгүй, ирж албаддаг хөөдөг хүн ч алга, хэний ч хөрөнгийг хураагаагүй байна гэнэ гэвэл

	— Тэнд хүрэх нь хүрэх байлгүй. Захдуу газар болоод тэр биз. Аягүй бол намгийн цаана байгаа даа гэв.

	— Намгийн цаана байж болох л юм. Манайхан ч гэсэн... гэнгүүт нь Степанида

	— Манайхан чинь районы хамар дор байна шүү дээ. Зам дээр юм чинь тойргийнхон ч заавал дайрна. Улаан зам дээр байхад бас ашигтай ч тал бий гэснээ, — Чи керосин авав уу? гэж гэнэт санан асуувал

	— Өгсөөн. Нэг литрийг хувь болгож өглөө. Нэг литр хэр зэрэг уддаг бол? гэв.

	— За яах вэ, дуусахад нь авчирна биз. Замыг нь олсон юм чинь. Чи нөгөө гутал асуув уу? гэхэд нь Петрок сая л түүнийг санав уу гэмээр өөдөөс нь нэг л зовсон байдалтай ширтсэнээ:

	— Гутал уу? Гутал байхгүй ээ гэж хэлчхээд ширээнийхээ араас босож доожоогүй турж, хавчийсан цээжилчхээд, тавин настай гэхэд дэндүү хөгширч атийчихсан харагдсаар пийшингийн арын дэвсгэрийг ярж, хоёулынхаа унтдаг орон дээрээс нэг юм авч,

	— Гутлын оронд энийг авлаа гэж хэлэв.

	— Юу юм бэ? гэж Степанида гайхан асуугаад түүний гараас хөнгөхөн хүүхдийн тоглоом юм уу гэмээр цэвэрхэн хар дугтуйтай юмыг авахдаа авсаар учрыг нь ойлгосонгүй.

	— Хийл! гэж Петрокийг дуугарахад 

	— Чи чинь зөнөв үү? гэж асуув.

	— Зөнөсөн ч юм бил үү гэхэд нь

	— Энэ чинь үнэтэй эд байгаа биз дээ, тийм үү? Хөлдөө углах юмгүй байж байдаг. Федькагийн маань шаахай нь ангайчихсан, тэгэхэд чи хийл авч байдаг! Энэ чинь их үнэтэй байлгүй яах вэ. Өнөөх арвыгаа бүгдийг нь өгчихсөн үү? гэж цочин асуужээ.

	Петрок дэргэд нь эвгүйрхэн холхиж байснаа дугтуйтайг авч эвэршиж барзайсан гар хуруугаараа түгжээг нь мултлав. Тийнхүү жаахан хүүхэд шиг догдлон, хар модтой, хажуу талаараа сайхан хонхойлгон хонхор гаргасан гялгар хийл гаргаж ирэв.

	— Чи өөрөө дуртай шүү дээ гэж Петрок зориг алдран сануулбал

	— Хэзээ тэр вэ? Хүүхэд шуухадгүй залуу байхдаа тэгсэн биз. Одоо чинь... Чи ер нь зөнөжээ! Хөлдөө углах юмгүй нүцгэн шалдан байж хийл авч байх гэж дээ! Өвөл өнгөрөөд, мөд үр суулгах гэж байна, чи хэдий завдаа тоглох юм бэ?.. гэв.

	— Үнэндээ би бодсонгүй л дээ гэж Петрок уруу царайлан дуугараад хүйтэвтэр царайлан ханз руугаа очиж суув. Түр зуур урам орсон нь ор мөргүй алга болжээ. Ширээн дээр гар хүрээгүй хийл дугтуйнхаа дэргэд хэвтэнэ. Петрок дахин ам нээж, 

	— Арвыгаа өгсөн. Дахиад хорийг өгөх ёстой. Өгнө гэж хэлсэн. Өртөөний ганц еврей шүү дээ гэвэл Степанида алга хавсран ундууцаж

	— Гурван арав, ай-яа-яа! Чи бүр солиорчээ! Насныхаа эцэст тэнэг болж дээ. Манайх чинь даатгалаа төлж дуусаагүй байна. Дөнгөж ноднингийнхоо өгөөд байтал энэ жилийнх хүрээд ирлээ. Торгуулийн хүү нь явж өгсөн байх. Хөлдөө өмсөх юм юу ч байдаггүй. Керосин байдаггүй. Намраас нааш чихрийн бараа хараагүй байна. Феночка маань чихэргүй бол юу ч иддэггүй биз дээ. Ядахдаа нэг зөөлөн талх авдаг байгаа даа, гэтэл хийл авч байдаг! Тийм их мөнгөөр шүү! Чи тэр аравтуудыг хаанаас олох юм бэ? Хэн чамд өгөх юм бэ? гэвэл

	— Коммунд ороод мөнгө олно оо гэв.

	Степанида уурлаж, эгээтэй л уйлчихсангүй. Энэ ухаангүй амьтан ер юу ярина вэ, хийлээр ямар элэнцгээ хийх нь вэ, ийм цагт шүү, бас тэртээ нэгэн цагт ганц нэг хөрөөдөхчөөн болж сураад, нэг удаа суурины яармаг дээр нэг еврейгээс хийлийг нь гуйж аваад тоглохоор нь дэргэд нь зогсож, жаахан магтсан чинь хийл авахын дон шүглэсэн юм сан, тэгээд одоо цагаа олж, мөнгөө үрээд авсан нь баярлах биш гашуудахад хүргэлээ дээ, би энэ хийлээр юугаа хийх вэ дээ, өнөө биш юмаа гэхэд маргааш ганц морио хамтралд аваачиж, үрийн будаагаа өгөөд, тоног, чарга, тэрэг мэтээ цөмийг нь нийгэмчилж, бүх юмаа шинэ, урьд өмнө үзээгүй байдалд гарцаагүй захируулах гэж байхад хийлтэй манатай, хөгжимтэй манатай байхад ингэх юм даа гэж бодов.

	Аж байдал дэндүү өөрчлөгдөж, бүх юм харсаар байтал хувирч, хоёулаа бага залуу байж, эр чадалтай, ирээдүйтэй галтай дөлтэй итгэж явснаас нь одоо юу үлдэв ээ?

	Хүн ардын тэртэй тэргүй амаргүй хэцүү аж байдалд өчнөөн их төвөг түгшүүр учруулсан тэр нэгэн дурсгалт хавар одоо болоход аль хэдийн тохиолдсон юм байх ажээ. Урт ужиг дайн дөнгөж саяхан дуусаад тосгон суурин, айл гацаанд залуу эрчүүл харчуул буцаж ирцгээн, цагаантан, герман польшчуудыг ялсандаа бардамнан бахархаж, шовгор будёнин малгай, ангархай шаахай, шилбэ ороосон даавуу, юмгүй шахам үүргэвчтэй ирсэн ч хуучны харгис засгаас байлдан олж авсан шинэ амьдралаараа жаргана гэж ихийг найдацгаан байсан цаг билээ. Дараа жил нь идэхтэй уухтай байхын тулд газраа хагалах, тариагаа тарих хэрэгтэй байжээ. Газар шороо ч гэсэн ажиллах хүнийг хүлээж, хүн зонд талх тариагаа төрүүлэн өгдөг үүрд мөнхийн үйл хэрэгтээ бэлтгэн байх мэт байлаа. Ханш нээснээс хойш нарны илч чангарсхийгээд хавь газрын цасыг хайлуулан дулаарч, бараг л тариан талбайн хөрс хатжээ. Степанида, Петрок хоёр улаан өндөгний баярын урьдах долоон хоногийн ням гарагт сүмд очих болж, өглөө дулаан хувцаслах уу, аль эсвэл зуны маягаар хөнгөхөн хувцаслах уу гэж шийдэж ядан жаахан маргалджээ. Петрок наранд халууцаж, сатин цамцтайгаа ч халууцмаар юм шиг байсанд Степанида арайхийж байж дээлийг нь нөмрүүлжээ. Тэр хоёр бие биедээ ялимгүй уурласхийгээд дуугүй болцгоож, гал зуухнаас гараад өвөлжих тариан дундуур одсон жим даган суурин чиглэцгээжээ. Энэ үеэр өвгөн Яхимовский байшингийнхаа гадна бөгтийн, олон шигүү товчийг нь нэгд нэгэнгүй нямбай товчилсон хар хантаазтайгаа, танан шигтгээтэй дэгжин тулуур тулж зогсоод цог нь буурсан нүдээр тэдний хойноос атаархах мэт ширтэн хоцров. Түүнээс яг долоо хоногийн өмнө тэднийг гэртээ байлгах болсон байжээ. Учир нь гэвэл Выселкид байдаг Петрокийнд байх аргагүй болж, Степанида хадам ээжтэйгээ анхнаасаа таарч тохиролгүй, Яхимовскийгоос танай гал зууханд сууя гэж гуйсан байв. Ер нь Степанида тэртэй тэргүй тэднийд ажилладаг байсан бөгөөд шинэ зарц Петрок түүнд туслалцах болж өөрийн гэх гэр оронгүй, газар эдлэнгүй юм чинь тэгэхээс өөр яах билээ. Тэрнээс өмнө Петрок айлуудад зарцлагдаж хаваржсан болохоор одоо хаана ямар хөлс олдохыг мэдэхгүй байжээ. Степанида тун эвтэйхэн гуйсанд өвгөн Яхимовский өмнөх дөрвөн жилд үнэнч сайнаар ажилласныг нь бодоод зөвшөөрч, бололгүй яах вэ, гал зуух дулаахан, зайтай, тэгэх тусмаа хавар хаяанд ирчхээд байна гэжээ.

	Үнэндээ ч хавар улам бүр эрч хүчээ авч, ээвэр газар, зааг судгаар нялх ногоо хурдан цухуйж, Выселкийн охид хөвгүүд чархиа тайлж хаяцгаан түрүүчийн цас унатал хөл нүцгэн явдаг заншилдаа орцгоожээ. Ханш нээсний дараах хэдэн хоногт Голгофа толгой ба тэдний хашаа байшингийн дээгүүр тогоруун сүрэг баяртай ч, түгшүүртэй ч юм шиг тасралтгүй гуаглан, тийм эмх журамтай биш хошуурсан цуваа умрыг зорьж салхи сөрөн явцгаах болжээ. Хонины хотгорын хаялгад урт хөлт өрвөгөр өрөвтас хэдийнээ бий болчихсон ихэмсэг байдлаар намаг дундуур хэсэж мэлхий хайж явав. Нэгэн нартай өглөө өвөлжих тариан дээр болжморын танил дотно жиргээн дуулдсанд мал хотлоо янзалж байсан Степанида тэр жиргээнээс, хавар цагаас, жаргалтай дэлгэр цаг ойртсоноос баярлан зүрх сэтгэл нь булгилжээ.

	Петрок тэр хоёр хамтран амьдарсны анхны хавар эхэлж, өөрийн гэргүй, харь айлд байсан ч гэсэн хайртай эвтэй сайхан байцгаажээ. Степанида хэвлий дотроо шинэ амьдралыг тээж, үе үе түүний хөдлөхийг мэдрэн, сэтгэл санаа нь хэт ирээдүй өөд хоёулаа биш, гурвуулаа болох нь гэж тэмүүлэн байжээ. Үл үзэгдэх болжморхон түүний сэтгэлийн утсыг хөндөж, бүр нэгэн хэсэгтээ бусад олон шувуухайн янз янзын дууг сонсохын зэрэгцээ өөрийнхөө сэтгэлийн утасны хөг аяыг чагнаж уяран байв. Гэвч тэр нь удаан үргэлжилсэнгүй. Тэр өдрийн оройхон хэрд умар зүгээс хавирга нэвтлэм салхилж, жалганы тэртээ цаанаас зэвхий бараан үүл наашлан, хүйтрэн хүйтэрсээр шөнө болоход цас унаж эхлэв. Байгалийн байдал гэнэт өөрчлөгдөн хувьсаж, бүх юм нимгэвтэр цасанд хучигдан царцаад бүрхэг бүүдгэр болж, хаврын сайхнаас ор мөр ч үлдсэнгүй. Гал зууханд өвөл шиг хүйтэн байсан ч галлах арга байхгүй, чулуун пийшинг нь тэртээ нэгэн цагт галлаж, утааг нь адрын доорх нүх шүү юмаар гаргадаг байсан бол одоо түүнийг банз барьж бөглөсөн ажээ. Степанида нүүрсний цогийг ширмэн саванд хийж гэрээс авчирч жаахан дулаацаж байх зуураа, хээр байгаа болжморууд яаж байгаа бол оо гэж бодсоор байжээ. Тэр нь тэдгээрийн жиргэхийг дахин сонсоогүй бөгөөд Выселки дэх хөгшин агч модны цас болсон үүрээс эр эм хоёр өрөвтасын урт хошуутай толгойнууд гомдоллох мэт цухуйн шөнө болоход сүрхий хүйтэрч ус шалбааг зайрмагтан мөстөж, хэдэн шөнө дараалан булангаар нь шуурав! Хүн амьтан дулаарах бол уу гэж өдөр болгон хүлээвч талаар болж, харин цас нэг их удаан тогтохгүй хайлж байв. Гэвч сүүлд нь цас бороо холилдон орж, хамаг юм нялцайгаад, хавирга нэвтэлсэн хаврын салхи умраас шамаргалсаар байлаа. Гадагшаа гарч явах арга байхгүй, хүмүүс зөвхөн ухасхийлдэн гарч үүдэн дээрээсээ малаа хараад бушуухан дулаан гэр лүүгээ орж, тэнгэр хангайн сайжрахыг хүлээж байлаа.

	Нэгэн удаа Степанида гахайнд өгөх төмс нухах санаатай пиндээ орж Петрок нь гал зууханд эзний морины тоног янзалж байтал гадаа танихгүй хүмүүсийн дуу сонсогджээ. 

	Степанида нухуураа орхиод хаалгаа жаахан онгойлгож харвал хашааны явган хаалганаас наашаа гурван хар хүн ирж явав. Өмнө нь яваа цэрэг саравчтай малгайтай, дээд уруулдаа инээдэмтэй сахалтай хүнийг мужийн хорооны албан хаагч Цыпруков байна, дараачийнх нь өрмөг тансран дээлтийг Выселкийн эвлэлийн гишүүн Гришка байна гэж таниад уяатай хатуу шар цаасан хавтастай юм сугавчилсан гурав дахь хүн нь танихгүй, бодвол хошуунаас юм уу, тэрнээс ч дээд газраас ирсэн болов уу гэж бодогджээ. Харчуул мэнд мэдэж, Цыпруков нь

	— Адольф Яхимовский гэртээ бий юу? гэж асуув.

	Степанида эзнийгээ зочдын урдаас гаргаж ирэх санаатай гэрийнхээ хаалгыг халти нээгээд

	— Адоля гуай! гэж дуудахын зуур тэд урилга хүлээлгүй шууд хаалга чиглэв. 

	Степанида пин дотроо, төмс чанасан том тогооныхоо дэргэд хоцорч, гэрт юу ярилцаж байгааг сонсож чадсангүй. Петрок ч гэсэн гал зуухнаас цухуйн, хоёулаа амьсгаа даран чих тавьцгаав.

	Гэвч удсангүй бүх юм тодорхой болж, тэр хүмүүс айлын юмыг дансалж гарчээ. Эхлээд газраас нь эхэлж, тэднийд ногдох газар заагийг бичиг баримттай нь тулгаж, хэдий хэрийн ямар юм тарьсныг нь ба зээл хэчнээн байгааг тодруулав. Бас хэчнээн зарц барлагтай, хэчнээн түрээслэгч бийг асууж, нэгд нэгэнгүй хатуу хавтсандаа тэмдэглэж авав.

	Адольф Яхимовский бол эрт дээр цагт баян тарганаар зард гарч байсан ямар нэгэн шлях гаралтай байсан ч аажмаар үгүйрсээр өөрийн хэлдгээр байх суух газаргүй болж байжээ. Яхимовский нэг сайхан зантай байх үедээ Степанидад энд ч, өөр нутагт ч байсан Яхимовскийнхны эдлэн газрыг бүртгэн тэмдэглэсэн сүлд тэмдэг, улаан тамга бүхий хуучирч шарлачихсан цааснуудыг үзүүлсэн юм сан ажээ. Түүний өвөг аав нь Дрисса, Подсвиль гэх мэтийн бас бус газарт эзэмшилтэй байсан ч энэ хашаа байшин тэрхүү ядууран хоосорсон удам угсааны эцсийнх нь байжээ. Өвгөн насан Адольф урьдын баялаг чинээлгээ биш юм аа гэхэд урьдын өндөр нэр зэргээ жаахан ч болов үлдээх санаатай хэчнээн махравч бүтсэнгүй. Энд төрсөн хоёр хүү нь эцгийгээ харж үзэх юм бараг байхгүй, нас биед хүрэнгүүтээ Вильно руу л байх аа даа, хот газар бараадан алга болоод хааяа нэг зуны цагаар ирж ганц хоёр долоо хонодог байв. Дайн эхэлмэгц Вильно фронтын цаад талд орчхоод, хөвгүүдээс нь сураг чимээ ор тас тасарч, өвгөн Адольф ч тэр талаар ярих дургүй болжээ. 

	Гэвч Степанида энэ бол түүний эцсийн горьдлого гэдгийг мэдэж байв. Хөгшин Адомиха хөвгүүдээсээ сураг гарахыг хүлээж ядсаар насан өөд болж, гэр ахуй, мал адуу нь Степанида дээр бууж, газрынхаа нэг хэсгийг хагасаар нь юм уу хэлэлцэн тохирсноороо түрээсэнд өгч, үлдсэн газартаа улирлаар зарц барлаг хөлслөх болжээ. Ер Яхимовский бол үг цөөтэй, амгалан, уур уцааргүй байсан дээрээс ч Степанида хүндэлдэг, үе үе хэцүүдэж байж хоол оловч үүнээс дээр юм олдохгүй гэдгийг мэддэг байжээ. Тийнхүү одоо гэрт ярилцах чимээг сонсоод юухан хээхэн ойлгомогцоо амьдрал байдал нэг л огцом эргэх нь дээ, харин тэгэхдээ хаашаа эргэдэг бол, сайн тийшээ юу, муу тийшээ юу гэдгийг ухаарч чадахгүй, юутай ч гэсэн юм хувирах нь гэдэг л тодорхой болжээ.

	Тэр хэдэн харчуул гэрт хийх юмаа хийгээд хашаа байшин, эдлэн эзэмшлийг үзэхээр гадагшаа гарцгаав. Адольф гуай, тэдэнтэй цуг гаралгүй, ширээнийхээ дэргэдэх сандалдаа суусан чигээрээ хоцорч, Степанида тэр дарга нарт амбаарт байгаа үр тариа, саравч, хоёр морь, хэдэн торойг үзүүлэв. Зочид бүгдийг тоолж, хашлагатай үр тариа, саравчтай маалингаас малыг хүртэл эхлээд цөмийг цаасан дээр бүртгэн тэмдэглэж авсанд Степанида Цыпруковоос юунд ингэж байгаа юм бэ гэж асуувал энэ бол албан хураалт гэгч болж байна, өөрөөр хэлбэл одоо мөлжигч ангийн хөрөнгө нь ард түмний эзэмшил болон шилжиж байгаа юм гэж хариулжээ. Степанида бүх учрыг нь ойлгоогүй ч гадарлаж, дотроо бяцхан найдлагатайгаар «Тэгээд газрыг нь яах бол?» гэж бодов. Цыпруков газрыг газаргүй юм уу, зарц барлаг хүмүүст хуваарилж өгнө. Петрок маргааш өглөө мужийн хороон дээр очих хэрэгтэй, тэнд бүх юмыг шийдэж байна гэж хэлжээ.

	Степанида энэ бүх гайхмаар хачин сонин сонсоод айх шиг болж эвгүйцэн, тэр гурван хүн хашаанаас гараад явчихсан хойно ч энэ тухай Петроктоо хэлж зүрхлэхгүй удав. 

	Тэр нь баярласандаа дэвхцэн бүжихэд бэлэн байжээ. Мөнгө сангүйгээр, хэрүүл маргаангүйгээр гуйлга тайлгагүйгээр газартай болох нь тэр, албадан хураах журмын дагуу тийм болох нь байна гэж бодохоос бөөн баяр болжээ.

	Түлээ хагалдаг газар байгаа Петроктоо үүнийг дуулгасанд цаадах нь барьж байсан түлээгээ алдаад хураасан түлээний дэргэдэх шавхай дээр лагхийтэл суучихсанаа гэнэт сандран босож өмднийхөө шавар шавхайг арилгаж гарчээ. Тэгэхэд Степанида баяртай нь аргагүй тачигнатал инээж байснаа нөхрийнхөө царайг гэнэт айх мэт хувьсан өөрчлөгдөхийг мэдмэгцээ эргэн харжээ. Ард нь Адольф эзэн гараасаа салгадаггүй тулууртайгаа зогсчихсон, сахал үс нь ургасан үрчгэр хонхгор хацар дээгүүрээ нулимс мэлмэрүүлэн бөмбөрүүлж байх нь тэр

	— Баярлацгааж байна уу? Та нарт сайхан байгаа биз? гэж асуучхаад тэднийг аль ч учраа олоогүй байхад эргээд довжоо өөд алхав. Түүний шар устай болж бохийсон хөл өвдгөөрөө үл мэдэг чичирч харагдлаа.

	Степанида тэр мөчөөс хойш яаж байх, юу болж байхыгаа мэдэхээ болив. Баяр хөөр нь гутран замхарч, буруу юм хийж байгаад баригдсан хүн шиг эвгүйрхэн, би л тусгүй юм хийлээ гэж боджээ. Хэдийгээр ил биш, далд ч гэсэн бусдын юм руу өнгөлзөж, Яхимовскийн эзэмшилд өдий олон жил ажиллахдаа зүв зүгээр байж, хэдий ядуу зүдүү, гачигдаж дутагдаж байсан ч нэр төрөө хугалалгүй хэнд ч, хэзээ ч муу хэлэгдэхгүйгээр хичээн зүтгэж ирснээ бодов. Ер нь Степанидагийн мэдэлд бараг бүх эд аж ахуй байхад асууж барилгүй юм авна гэж байдаггүй, ямарваа хэрэгцээ гарвал эзнээсээ заавал асуудаг, эзэн нь ч үгүй гэж байсан удаа байгаагүй, Адоля гуай бол муу хүн биш, хичээлтэй сайн ажилчнаа үнэлэн үзэж, эд аж ахуйд нь чин сэтгэлээс ханддагийг нь бүр ч ихээр эрхэмлэдэг байсныг бодоод саяын энэ бүх өөрчлөлт л миний сэтгэлд сэв оруулчихлаа, одоо яах вэ, газар авалгүй татгалзвал цаашдаа юу болох бол, авчихлаа гэхэд тэжээн тэтгэгч эзнийхээ нүүрийг яаж харах вэ гэх мэтчилэн боджээ.

	Тэр гайтай өдөр өнгөрч, шөнө нь нойр хулжаад түмэн зүйлийн юм бодогдон, айж түгшиж, эргэлзэж тээнэгэлзэж үзлээ. Петроктой хоёулаа гал зуухандаа их л сэтгэл зовцгоож, шивгэнэлдэж ч үзэж, дуугүй болцгоож ч үзэж, өөрсдийгөө тайтгаруулах аргыг яавч олсонгүй. 

	Өглөөгүүр Выселкид, мужийн хороонд очих хэрэгтэй байдаг. Петрок үүр хаяармагц орноосоо нүцгэн хөлөө унжуулаад дахин нягтлан бодсоноо шийдэж

	— Би очихоо больё гэсэнд Степанида хөнжил доороосоо огло харайн босож,

	— Юу очихгүй гэж? Тэгвэл юу болох вэ? гэвэл

	— Очихгүй. Тэгээд л гүйцээ. Би чадахгүй нь... гэв.

	Гэвч Степанида үүнийг зөвшөөрч чадахгүй болсон байв. Тэр нь өглөөгүүр гэнэт итгэлтэй болж, бид чинь хоёулаа биш, бараг гурвуулаа болсон байна, тэгэхлээр би чинь хүүхэдтэйгээ хоёулаа шийдвэр муутай ганц Петрокийн саналыг дийлэлгүй яах вэ гэж боджээ. Петрокийг малдаа гарах гэж байх хооронд загнаж, зэмлэж, тэр ч байтугай халти уйлж үзээд бушуухан хувцас хунараа өмсөөд тариан талбай дундуур Выселкийн зүг гүйжээ.

	Эзний их газраас хашааны арын хоёр десятин газрыг хуваарилж бусдыг нь ганц айлыг албадан хураах сургаар Выселкид хэтэртэл цугларсан ядуучууд юм уу газаргүйчүүдэд шилжжээ. Гэвч Степанида яг газар хэмждэг дээр өөрөө явалгүй, Петрокийгоо хөөж гаргаад, талбай хэмжиж тоолж яваа харчуулыг харан зогсжээ. Тэгж байхад, байсхийгээд л Яхимовскийн бараан сүүдэр цонхоор гонжийн үзэгдэж, эцэнгэр царай нь халти харагдах тул булангийн цаагуур орох юм уу, түлээ хагалдаг газар хоргодосхийн байлаа. Энэ бүхнийг эндхийн эзэн байсан хүн өөрөө харж байх нь эвгүй, бараг л зовуурьтай байжээ. Сүүлийн хэд хоног тэр гэрээсээ бараг цухуйгаагүй, тэдэнтэй юм яриагүй, гомдохын ихээр гомдон эд аж ахуйдаа байтугай амьдрах сонирхолгүй болсон мэт байжээ. Петрок тэр хоёр ч гэсэн юм хум асууж барьсангүй, урьдын адил түүнээс юм авалгүй, өөрт нь ногдсоноороо л болгоод байв. Эд аж ахуй нь багасаж, морийг нь мужийн захиргаа авч, жүчээнд нь ганц залуу гүү үлдээд, нэг үнээ үлдээж, торойнуудыг нь суурины гуанзанд хэрэглэхээр аваачжээ. Үлдсэн тоног, бас бус эд, гэрийн доторх тогоо шанаганы зүйлс хэний ч биш юм шиг болж, Яхимовский түүнийгээ эзэмших эрхээ алдаад Степанида Петрок хоёр ч авсангүй. Тэд бас л өөрсдийнхөө юмаар болгохыг хүсжээ. Гэвч тэр нь тэр болгон бүтэхгүй, заримдаа эзнээс хувин сав, үнээнд өгөх өвс, идэж байсан төмс дуусахад шинээр авах эсэх гэх мэтийн талаар асуух хэрэг гарна. Ийм үед Степанида хаалгыг нь онгойлгож асуух тул цэмцийтэл бүтээсэн орон дээрээ хэрзгэр мөрөндөө хантааз нөмрөн, аль хэдийнээс будаг нь ховхорсон шал руу оймс угласан туранхай хөлөө унжуулан суусан Адоля ширхэг үсгүй өндгөн толгойгоо хөдөлгөлгүй

	— Авахгүй юу даа. Одоо цөм та нарын болсон юм чинь гэж товчхон хэлдэг болжээ.

	Степанида эргэж гарахдаа өглөө оруулж өгсөн хоол нь ширээний буланд гар хүрээгүй хэвээрээ, хоёр зүсэм талх, домбо сүү, савтай төмс хөрчихсөн байхыг харж амжив. Өвгөн бүр юм идэхээ больж, цаашдаа яаж амьдрах бодолтой байгаа нь мэдэгдэхээ болив. Тэгээд байвал үхэж л таарах төлөвтэй байлаа.

	Энэ нь Степанидад өрөвдөлтэй санагдан, тийнхүү өрөвдсөн нь өөрийн гэсэн газартай болж, харагч гүү нь тийм залуу биш ч гэсэн зэгсэн сүүтэй номхон алагч үнээний нэгэн адил манайх боллоо гэж баярласан сэтгэлийг нь сүрхий гутаажээ. Санаа зовох өдий төдий юмтай хүнд хэцүү хөдөлмөр эрхлэх чөлөөт амьдрал өмнө нь бий болсон ч албадах юм байхгүй, сайн муугийн аль аль нь өөр хэнээс ч биш, зөвхөн өөрсдөөс нь шалтгаалах болжээ. Энэ бол тэднийг тэнгэрт тултал гаргасан заяа, зүүдэндээ л үзэхээс хэтрэхгүй байсан аз байжээ. Хэрэв хажууханд нь амьдралд нухчигдан дарагдсан хатангир туранхай өвгөн өдөржин хөлөө унжуулан сууж амьд зэмлэл болж байгаагүй сэн бол сайхан л байх байжээ.

	Степанида тэсэж байж чадсангүй, нэгэн үдэш малаа хотлуулчхаад Яхимовскийтай ярилцъя, ингээд байх нь тусгүй байна, хэчнээн жил ажин түжин, сайн сайхан байсан мөртөө одоо... ингэж засаг өөр тийш нь эргүүлснээс биш бидэнд буруу байхгүй, хоёр десятин газар өгөх нь өгсөн, гэхдээ бид гуйгаагүй, харин авах нь авсан, авахгүй бол өөр нэгэнд өгөх байсан, ядуу хүн ямар мундсан биш гэж Петроктоо хэлжээ. Тийнхүү Яхимовскийг муу юм өвөрлүүлэхгүйн тулд санааг нь засах, та гэртээ байж л бай, бид өөрийн орон гэртэй болж, хөл дээрээ бостлоо гал зуухандаа л байж байя, би таныг харж асарч байя, сайхан сэтгэл гаргаж, эвтэй эетэй байсны нь ачийг ачаар хариулалгүй яах вэ гэж хэлье хэмээн боджээ.

	Петрок янцаглаж, эвгүйрхэн, тэднийд орохоос аргагүй болоход Степанида пингээсээ чагнаж эхлэв. Гэтэл муу Петрок нь олигтой юм юу хэлж аргалж чадах билээ дээ. Холоос тойруулан эхэлж, хааны үед аж амьдрал ямар байсан, сууринд ямар ёс журамтай байсан, ой хөвчид ан гөрөө хийж явахад ямар явдал тохиолдсон зэрэг элдэв долоон юм удтал ярилцжээ. Степанида тэсэхээ байгаад хормогчоороо гараа арчиж, нөхрийнхөө хойноос оржээ. Адоля өвгөн түүнийг орж ирэхэд нэг юм гадарласан бололтой хар хантаазаа ханцуйлж хамаг товчийг нь товчлов. Степанида хаалганы дэргэдэх сандалд суухад, өвгөн янцагласаар цонхны хооронд өлгөсөн том бүдэг толины өөдөөс харж хуучны түшлэгтэй сандалд суув.

	— Уучлаарай, биднийгээ, Адоля гуай гэж Степанида түүнийг цамцныхаа хормойг засаж, чөрийсөн урт гараа өвдөг дээрээ сунган тавьсан хойно нь хэлбэл

	— Езус тэнгэр өршөөнө биз гэж хэлээд үүдний зүг сүрхий ширтэв.

	— Та юу эс андах вэ дээ, бид өөрснөө тэгээгүй гэдгийг. Бид гуйгаагүй шүү дээ! Бидэнд л өглөө шүү гэхэд нь

	— Гэхдээ та нар авахгүй гээгүй биз дээ? гэв.

	— Адоля гуай минь, яаж авахгүй гэх вэ дээ. Өөр хүнд л өгчихнө биз дээ. Жишээ нь Гончарикийнхан хоосон хоцроод байна гэж Степанида хэлэв.

	Тэр нь онож хэлсэн бололтой, Яхимовский юу гэхээ мэдэхгүй түр зуур дуугүй байв. Тэгснээ цөхөрсөн байдалтай

	— Хүний юманд шунах ч нүгэл л дээ гэж шулуухан хэлж орхилоо.

	Степанида үүдний тэнд таг чиг болж, өвгөн нүцгэн шар ясан толгойгоо бодлогошрон дохилзуулж, нэг юм бодсон юм уу, эсвэл тэр хоёрыг зэмлэн байх шиг харагдав. Өвгөн өөрийгөө биш, тэднийг хэлсэн нь Степанидагийн тавыг алдагдуулж, нэг л муу ёрын юм шиг санагдаад гуниглахад хүргэжээ.

	— Одоо яая гэхэв. Би та нарыг сайн л яваасай гэж байна. Езус, Мария хоёр та нарыг харж үзэх болтугай гэж өвгөн жаахан байзнасхийгээд дуугарав.

	— Ерөөл бат орших болтугай! гэж Степанида бараг л сэтгэл уяран хэллээ.

	Тэдэнд муу санаагүй, цаанаа гомдоогүй байна гэдэг хамгийн гол зүйл байсан бөгөөд бусад бүх юмыг ийн тийн аргацааж болмоор санагджээ. Тэднийх нэг гүүтэй, хоёр десятин газартаа тарих үрийн будааг амбаартаа хадгалсан, будаа юм уу вандуйтай шөл хиймээр жаахан арвай ч үлдэж болохуйц байлаа. Төмсний хувьд хүрэлцээтэй, тарианы ажил ид эхлэх үеэр барлагуудыг хооллоход зориулсан хоёр торх гахайн өөх бий, хойшид барлаг зарц хэрэггүй болсон цаг байв. Тэд өвгөнийг өвөг эцэг шигээ дотно үзэж тэжээхэд бэлхэн, бурхан харна биз, бид энэ хүнд юундаа муу юм санах вэ гэж боджээ.

	Ааштай хүйтэн хавар бараг улаан өндөгний баяр хүртэл сунжраад сая л оройтож дулаарахчаан болжээ. Юрий богдын дүйцэн өдөр гэхэд бүрмөсөн дулаарч, Степанида Петрок хоёр эртлэн босоод эртний заншил ёсоор саравчиндаа оржээ. Урьд нь энэ өдөр малаа бэлчээрт нь тууж гаргадаг байсан бол одоо бэлчээрт юу ч ургаагүй зөвхөн хур хагднаас өөр юмгүй байсан тул малаа бэлчээх хэрэггүй байжээ. Петрок үүдэн дээр зогсож, Степанида нь аль хэдийнээс нөөцөлсөн лааныхаа хугархайгаар үнээнийхээ өвчүүг үрж муу юмыг холдуулан, бүтэн жилдээ сүү элбэгтэй байлгахыг бэлгэдэхэд Петрок нь хуурай ариун өвс уугиулан саравч, үнээ, гүү хоёрынхоо байрыг хичээнгүйлэн утав. Тэр айл эрт цагаас тэгж утаж ариулдаг заншилтай байжээ. Үд болохын алдад улам дулаарав. Степанида юм онгичиж, бургасны ариулсан мөчир олоод улаан өндөгний баяраас хойш нандигнан хадгалсан гонзгой талхны хэлтэрхийг алчууртаа боов. Тэр хоёр олигтой хувцсаа өмсөж, өглөөнөөс нааш нарны ээлтэй илчинд уур савсуулан анжис хүлээн байгаа талбайгаа үзэхээр гарчээ.

	Хэсэг нарсны ойролцоох өвөлжих будаанаасаа эхлэн үзэхэд нь хар тариа соёолон ногоорч байлаа. Петрок түрүүлэн явж, богинохон тайрсан сахлынхаа цаана мушилзан инээвхийлж явав. Тэр үед Петрок хөгшрөөгүй юм аа гэхэд залуу гэгдэхээргүй байж, дөчин нас гэдэг бол эр хүний хувьд хөгшрөх болоогүй цаг юм. Эднийд барлаг болж ирсэн бол одоо эзэн нь болчихсон, бэлчээр нутгаа үзэж явах юм даа гэж инээвхийлэн алхалж явжээ. Хоёрхон десятин газартай байж баяжихгүй гэдгийг ойлгож байсан нь мэдээж боловч хүний царай харалгүй амьдраад байж болмоор байлаа. Харин өнгөрөгч өвөл, ялангуяа сунжирсан хүйтэн хавар хоёр л өвөлжих будааг нь хөлдөөчихсөн байх вий гэж жаахан айж байв. Гэлээ ч гэсэн хүйтний ам цаашаа харж, өвөлжсөн будаа сайхан соёолон бараг бүх талбай цэл ногоорчээ. Гагцхүү түүний замын хажуугийн адаг нь зөндөө удаан ус тогтож байсан болоод тэр биз, бараавтар харагдсаар байв. Петрок заагаас гарч нэг ширхэг соёог сугалан үндсийг нь үзэх санаатай тонгойв. Тэгээд доожоо муутайхан нэг соёо руу гар сарвайтал бөөн бөөнөөрөө барьцалдсан шороон дунд нэг бөөрөнхий бор юм байхыг үзээд бяцхан бор шувуухайн сэрвийсэн далавчаас нь барьж алмайран зогсчхов. Тэр нь хаврын анхны дулааралтад хууртаад урьтаж жиргэснийхээ төлөө амиа алдсан хөөрхий заяа муут болжморуудын нэгэн байсан биз ээ.

	— Энийг хар аа, Степа... гэнгүүт нь Степанида гүйж ирээд түүний гараас үхсэн шувууг авахад дэлгэсэн далавч нь жижигхэн ангагар хошуутай толгойтойгоо адил сулбайн унжиж байв.

	— Тэнгэр минь ээ... Петрок оо! Яах нь энэ вэ? Энэ чинь муу даа...

	— Муу гэж үү?

	— Тийм гэм ээ, муу ёр! Бидэнд муу ёрлож байгаа юм гэж Степанида бүр уйлах шахлаа.

	Петрок ч гэсэн өөрцгүй ийм юм олсондоо эвгүйцэн байвч тайван байхыг хичээж, энэ өчүүхэн жигүүртнээс болоод хүмүүс зол хувьгүй болно гэж итгэхийг үл хүсэн зогслоо.

	— Юун гай байх вэ дээ! Зүгээр л хөлдчихсөн байна. Ийм хүйтэнд арга байж уу даа... гэхэд нь

	— Тэнгэр минь, тэнгэр минь! Чи юунд гар хүр ээ вэ? Чи юунд харав аа? гэж Степанида ийм илэрхий муу ёрын юм үзсэндээ бараг л биеэ барьж чадахаа болин үглэв.

	 Тэд ямар нэгэн хугацаанд юу хийх, яахаа мэдэхгүй болж, хар тарианы цухуйсан соёо шиг бөөрөнхийдүү бор савар нь хумигдсан тэрхүү бяцхан шувууны үхдэл дээр алмайран зогсоцгоов. Степанида жаахан уйлж, Петрок ч бас муудчихсан болохоороо түүнээ тайтгаруулсангүй. Болжморын үхдэлийг заагийн завсар булаад хажууд нь ариулсан бургасны мөчрөөс нэгийг хатгав. Өвөлжсөн будаагаа ариутгах хүслэн нэгмөсөн алга болж үлдсэн бургасаа яах билээ гэж бодоцгоон нэг л биш болцгоогоод, бүр юунаасыг бүү мэд жаахан айцгаав. Түрүүчийнх шигээр талбайгаа сонирхохоо больж, уруу царайлцгаагаад хуваарьт газраа тойрмогц гэр өөдөө зүглэцгээв.

	Хэрэв тэр хоёр буцаж ирэхэд нь юу хүлээж байгааг мэдсэн сэн бол хаашаа ч юм зугтаж, магадгүй хэзээ ч эргэж ирэхгүй байсан байж болно. Гэвч мэдэхгүй гэгч маш хүчтэй зүйл болохоороо хамгийн бат мэдлэг, ирээдүйгээ урьдаас харах чадвараас дутуугүйгээр хүнд тус болдог ажээ. Бас мэдэхгүй байх нь хүний сэтгэл санааг ариглан хамгаалж, амьдрах боломжийг олгодог ажээ.

	Степанида буцаж ирээд өнөөх талх боосон алчуураа задалж, нэг зүсмийг аваад Адольф гуайдаа өгөхөөр гэрт оржээ. Тэр нь өвгөнийг пийшингийнхээ ард унтаж байгаа байх гэж боджээ. Яагаад гэвэл гэрт тэр байсангүй. Степанида талхыг тавагт хийгээд ширээн дээр тавив. Гэрийн дотор нэг л жигтэйхэн нам жим байхыг ч нэг их анзаарсангүй, ер нь энд уддаггүй, хийх юмаа хийчхээд юм уу, авах юмаа авчхаад пин рүүгээ ордог, настай хүнийг түйвээгээд яах вэ гэж боддог юм сан ажээ. Тэр хоёр гал зуухандаа сууж үлдсэн талхыг сүүтэй идчихээд Петрок нь гадагшаа гарчээ. Тэглээ ч гэсэн тэр хоёр хавар цагийн бодолд автагдан, анжсаа бэлэн зэлэн болгох хэрэгтэй байв. Петрок морио хөллөхөд татлагад хэрэг болдог хөндлөвч модыг саравч доогуураа хайгаад олсонгүй. Степанида нь үнээндээ өгөх гурилыг том тогоондоо хутган зуурч эхлэв. Үнээ нь тэгж жаахан зуурсан юм уух дуртай, дан ус уух дургүй байжээ. Тийнхүү тогоон дээрээсээ тонгойн хутгаж суутал нь пингийн хаалга гэнэт онгойж, Петрок нэг хачин ганхсаар цухуйгаад машид айсан байртай сандруу тэвдүү дуугаар

	— Степанида! гэж дууджээ.

	Петрок үнсэн царайлж, урагш сарвайсан хоёр гар нь муухайгаар салгалан байхыг үзмэгцээ бие нь муу байгаа юм байна гэж бодоод шууд ухасхийсэн ч босож чадсангүй.

	— Степанида!!! гэж тэр дахин дуугарав.

	Степанида ухасхийн хүрвэл нөхөр нь гадагшаа буцаж гараад түүний анхаарлыг нь өөр тийш нь саравч руу хандуулав. 

	Степанида цаашлуулан харвал амбаарын нь хаалга томоор дэлгээстэй байв. Тэр хаалга онгорхой байна гэж ер байдаггүй, зэвтэй том хар цоож байнга зүүгээстэй, том түлхүүр нь гэрт хадаасанд өлгөөстэй байдаг юм сан ажээ. Степанида муу юм болж дээ гэж элгээрээ мэдээд тэр онгорхой хаалга руу хар хурдаараа гүйвэл бүр холхноос амбаарын бүдэг харанхуй дотор хүний сүүдэр бүдэг бараантах нь харагджээ. Адольф Яхимовский будаа тарианы хашлага дээрээс өнгийн, өвдгөөрөө тахийсхийн урт хөл дээрээ хөдлөхгүй зогсож байгаа юм шиг байсанд Степанида хачин өөр болсон хоолойгоор «Адоля гуай!» гэж дуудвал хариу хэлсэнгүй. Тиймээс амбаарт гүйн ороод хамаг учрыг ойлголоо. Дээд шувуу модноос олс чивчиртэл унжиж, Яхимовскийн яс шиг шар толгой нь хүзүүтэйгээ хамт нэг л соньхноор гилжийн гунхайгаад, хоёр гар нь туранхай салбайсан биеэ дагаж унжаастай, өрөөсөн мөр нь дээшээ ёрдойсхийж, ер цээжин бие нь өрөөсөн талаараа унжисхийсэн харагджээ. Степанида цэмбэн хантаазтай хэрзгэр биеэс шүүрэн баривал бие нь жиндээ дарагдан зугуухан эргэв. Тэр нь маш доор дүүжлэгдсэн тул гоёлын хром гуталтай тахийсан хөл нь шороон шалыг шажигнатал зурж байлаа. Гэтэл Степанида айхын хажуугаар энд чинь хүн боогоод үхчих ч аргагүй, тун намхан зай муутай байсан юм байна шүү гэж хачин юм сэтгэлээ.

	Түүнээс хоёр хоногийн хойно Петрок тэр хоёр харуулдаагүй хуучин муу банзаар авс хийхчээн болоод католик шашинтны оршуулгын газар хөдөөлүүлжээ. Түүний маргааш сууринаас Мацкевич гэдэг түрээслэгч ирж, Яхимовскийн төлөөгүй өрөнд авч байгаа юм гэж хэлээд том гэгчийн царсан сандал, нарийхан дугтуйтай цаг, сайхан суман модон ширээ гурвыг нь хос морьтой том тэргэндээ ачаад явахад Степанида, Петрок хоёр татгалзсангүй ав л гэжээ. Эдлэн бараг бүхэлдээ, хоёр десятин газар, залуу гүү, үнээ гээд их л юм тэр хоёрт үлджээ. Тэр цагт тийм юм яаж бага санагдах бил ээ дээ?

	Тэднүүс хэд хоноод байхад гал зуухнаас өөрсдийнхөө юухан хээхнийг дотогш оруулаад эзэмшин суух болжээ.

	Өвгөн Яхимовский аажмаар жаахан мартагдаж, заримдаа санаанд орж сэтгэл сэвтээх тул түүний талаар аль болохоор бодохгүй байхыг хичээдэг байв.

	Тэр амаргүй хэцүү үед зовох түгших юм мундахгүй байсан учир тийнхүү бодохгүй байж ч болдог байжээ. 

	Өвөлжсөн будаа нь аяндаа ургаж, санаа зовох юм бага болсон ч ердөө л хоёрхон талбай тарьсан байсан болохоороо хувь газрын гол нь болох довцгийг хар тарианд зориулан хагалах хэрэгтэй байв. Түүнийг яаж ийгээд хагалахчаан болсон боловч довцгийн яг торгон орой нь уржнангаас хойш гар хүрээгүй, Яхимовский түүнийг хагалдаггүй, түрээслэгч ч гантай жил хад шиг болтлоо хатуурдаг чулуу шавар холилдсон шороотой тэр хэсгийг орхисон юм сан ажээ. Ер нь Яхимовский ганц хоёр десятин газрыг атаршуулан орхихоос айхгүй, сайн газар ихтэй байсан юм чинь арга байж үү дээ. Хавар хуурайшиж, бороо ороогүй байсан ч дулаараад ирмэгц Петрок залуу гүүгээ анжсандаа хөллөөд тэрхүү атаршсан газрыг хагалахаар гарчээ.

	Петрок өглөөнөөс үд болтол тэнд махаа идэж, Степанида нь гэрийнхээ бусад ажилд улайраад, үдийн хоолондоо ирэх байх даа гэсэн нь ирсэнгүй. Нэг л биш боллоо гэж бодоод хийж байсан юмаа дутуу хаяад жалганы ирмэг даган нөгөө гай төвөг удсан газар луугаа гүйв.

	Тэр нь бүр холоос, жалганы тэнд явахдаа л довцгийн орой дээр байгаа нөхөр нь яагаад ч юм анжсаа хагалж байгаа газраа орхичхоод, өөрөө гүүнийхээ дэргэд бөгтгөнөн хөдөлж, гүү нь ноднингийн хур хагд дунд хүзүүгээ унжуулан, хажуу хавирга нь усан хулгана болтлоо хөлөрчихсөн зогсохыг харжээ. Степанида зурвасхан хагалсан хэсэг дээгүүр гүйж явахдаа шарилж, хуурай аргал хомоолтой холилдоод, бутархай туйпуу шиг хагалсан газар улайран байх цэвдэг хатуу шаварт хөлөө хатгуулаад дуу алдав. Залуу гүү байтугай хашир сайн морь ч ийм газар анжис зүтгэхэд шөрмөс булчингаа сунгамаар нь гайхалтгүй байв. Тэдний харагч гүү хөлсөндөө пад хар болоод, хэрзийн зурайсан хавиргыг нь даган хөлс асгарч, эцсэндээ хажуу бөөр нь жигтэйхэн түхэлзэн хонхолзож, толгой нь газарт улам бүр ойртож байлаа. Хөл нүцгэн, гар хийцийн бүсгүй цамцтай Петрок нь хөлөрч гүйцээд цамц нь нэвтэрчихсэн юм Степанида руугаа нэг харснаа жолооноос нэг татаад автал гүү нь гэнэт ганхаад хойд хоёр хөл нь тахийн нугаларсаар татлагатай чигээрээ хатуу газар хэвтчихлээ.

	— Ай халаг минь, одоо яана даа? гэж Петрок гүүгээ айлгаж ч, эрхлүүлж ч оролдон босгох гэж чармайх зуураа хэчнээн халаглавч хамаг чармайлт нь талаар болов. Удалгүй урд хоёр хөл нь ч биеэ даахаа больж, тоногтой чигээрээ сунан ойчоод, туурайнууд нь чичгэнэн газар цохилон хусав. Петрок хирдхийн ухасхийж, тоногийг нь мултлах санаатай толгой руу нь шахан ирсэн хомыг санд мэнд мултлах гэж оролдов. Тэр хооронд Степанида анжиснаас хөндлөвч модыг салгаж татлагыг нь султгалаа. Тэгэхдээ дөнгөж сая эхэлсэн бие даасан амьдралд нь гай барцад тохиолдож байгааг баттайяа ойлгож авлаа.

	Үнэхээр ч гай тохиолдлоо. Тэд хэчнээн өргөж дэмнэж, өвс ногоо үнэртүүлэн, Степанидагийн өглөөгүүр гэрээсээ авч гарсан талхны хэлтэрхийг хүртэл өгч үзсэн боловч гүү нь боссонгүй. Туранхай нарийхан хүзүүн дээрээ тогтох төдий байсан толгой нь газар шурган, зөвхөн нүд нь ухархайн дотроо бүлтэлзэн хааяа хааяа эргэж, туслаач та минь гэсэн байдалтан харагдлаа. Гэвч түүнийг аврах ямар ч арга мөр байсангүй. Оройхон хэрд эцсийн удаагаа биеэ хөвчлөн чангалж үзээд бүрмөсөн хөлөө жийн тэрийлээ.

	Степанида уй гашуундаа чулуун хөшөө шиг болчхоод ийм цаг үед, морь шиг хэрэгтэй юм үгүй байхад морьгүй болно гэдэг эзэн айлдаа ямаршуу мууг нэгэнт сайтар төсөөлөн байв. Хөлсөндөө нэвтэрсэн Петрок алмайран зогсож байснаа дуугүй сууж, алгаараа нүүрээ таглаад уйлчхав. Степанида түүнийг аргадаж тайтгаруулахтай манатай, сэм сэмхэн нулимсаа арчиж, саяхан талбайгаа үзэж явахдаа хөлдөж үхсэн болжмортой тааралдсанаа бодон байв.

	— Энэ газарт хараал шингэж дээ. Газартай байсангүй, үүнийг ямар газар гэх вэ дээ гэж Степанида дуугарав.

	Петрок жаахан тайтгарч, хэсэг сууж байснаа босож гэр өөдөө явахаар завдав. Цаашдаа хэрхэн амь зуухыгаа бодох ёстой байжээ.

	Оройхон болж байхад хомоо авч ирээд, нэг муу хуучин хүрзээ аваад Хонины хотгорын тэндэх элс хайрга авдаг, бас үхсэн малыг голдуу булдаг шилмүүс бүрхмэл довцог руу очив. Тэнд очоод хэсэг зулзаган нарсны захад нүх ухаж, дараагаар Выселки орж Ладимирын морийг авчирч, үхсэн гүүгээ тийш нь чирч аваачив. Степанида тийшээ очилцсонгүй, тийм юмыг харж зүрхэлсэнгүй, энэ гайг яаж давъя л гэж бодож байжээ. Тэр гайтай түйтэй довцгийг хагалахын тулд морь мал хаанаас олох вэ, атаржсан хэвээр нь орхилтой биш дээ, тэгвэл яаж амь зуух вэ гэх мэтчилэн шаналж байжээ.

	Петрок орой болсон хойно буцаж ирээд асуусанд нь ганц хоёр үгээр хариулж, шөлөө халбагадаад пингийнхээ үүдэнд суув. Степанида үг үүсгэж юм ярих гэсэн боловч Петрок юм ярихтай манатай байсан тул шалаад яах вэ гэж бодоод өөрийнхөө хийх ёстойг хийж эхлэв. Тэгснээ пийшингийнхээ араар ороод унтаж, үүрээр сэрвэл Петрок нэгэнт алга, нэг тийшээ яваад өгсөн байжээ. Выселки орж, морь олох санаатай яваа биз, тэр довцгийг дуусгалгүй болохгүй дээ, бусад айл амьтан үрээ цацаж дуусчхаад байхад бид хагалаа ч үгүй байж байна гэж тэр бодлоо.

	Гэтэл өглөөний цайн дээр ирсэнгүй. Санаа зовоод хашаан дээгүүр довцгийн зүг хараад эгээтэй л уйлчихсангүй. Тэртээ талбайн дунд муу нөхөр нь ганцаархнаа хоёр тийшээ найгалзан газар ухаж байгаа нь харагдчихжээ. Степанида тийшээ гүйж очмоор байсан ч төмс чанаж байгаа пийшингээ эзгүй орхиж болмооргүй санагдаад, арван таван минут орчмын дараа нэг саванд төмс, зүсэм өөх, домбо сүү мэтийн юухан хээхэн нийлүүлж алчууртаа боогоод довцгийн зүг алхжээ.

	Петрок тэр гайтай шаврыг гар хүрзээр малтаж, хэмхэлж, эмтэлж, цохиж нүдэж байв. Ноднингийн шарилжин дотроос шинэ шарилж ургаж ширэлдэн зууралдаад хэцүү байсан ч талбайнхаа захаас нэг хэсэг хошууруулан сэндийчиж амжихчаан болсон харагджээ. Степанида түүний царайг хараад бараг таньсангүй, аймаар их өтөлж хацар нь сахал үсэндээ баригдан өрвийгөөд, хавчиг цээж нь улам ч хавчийж, мөр нь хэрзийгээд, нэвт хөлөрсөн цамц нь шонд өлгөсөн юм шиг санжганаж, шаналж гүйцэн цагаригласан нүдэнд нь ийм их азгүй болсон амьдралынхаа төлөө хэн нэгнийг зүхэн зэмлэх байдал илрэв.

	— Петрок оо, чи чинь яаж байна аа? гэхэд нь

	— Харахгүй байна уу? гэж доройхон дуугаар хариулаад ажилласаар л байв.

	— Чи ингэж барах юм уу?

	— Өөр яах юм бэ?

	— Хүн амьтан морио өгч магадгүй биз дээ? Хүн хартай уулздаг байгаа даа.

	— Очсоон. Хэн морио алуулъя гэж өгөх вэ дээ?

	Степанида ер нь ч Петрокийн хэлдэг үнэн, ийм үеэр хэн морио өгөх билээ, өөрсдөд нь хэрэгтэй, гамнаж байсан малаа бусдын гарт, тэгэх тусмаа ийм газар хагалуулахад хэн өгөх билээ, хүрзээрээ л малтахаас өөр яах вэ, өөр арга учир алга байна шүү дээ гэж бодоод дахин шалгаасангүй.

	Тэр ч байтугай морьгүй болсон тариачин айл яана даа гэж бодмогцоо бүр уйлж ч үзсэнээ санаж байна. Петрок малтахаа болиод, хүрзэн дээрээ цээжээ дамнан тээж,

	— Өөр яах вэ дээ? Амь зуух хэрэгтэй... Яаж ийгээд... гэж дуугарчээ.

	Тэр хоёр дөрвөн өдөр өглөөнөөс шөнө болтол хүрз амраалгүй малтсаар байгаад дуусах нь дуусжээ. Гэхдээ хоёулаа хамаг чадал тэнхээгээ барж, туйлдталаа ядарч байж зарим газраа гүехэн өнгөц ухсан ч гэсэн юутай ч атугай сэндийчиж барлаа. Тэр хэдэн өдөр хоорондоо юм ярьсангүй, хүрзээ барьсан чигээрээ амьсгаагаа зүгшрүүлэн ажиллаад Петрок дараа хагас өдөржин бөөрөнхий барьцалдсан шороог нүдэж буталсны эцэст нэгэн өглөөгүүр хагас шуудай арвай үүрч аваад сүрлээр сүлжсэн сагстай гарчээ. Үрээ түргэн цацаж, борнойдох үед нь Левон морио хагас өдрөөр өгсөн байна. Левоны газар тэдний газрын дэргэд арай хотгорт байсан бөгөөд бас л тийм сайн биш, жаахан зөөлөвтөр элсэрхэг хөрстэй байв. Нэг бямба гарагт дуусахчаан болж, Степанида тэр намуухан орой холгож холцруутсан гараа амраацгаая гэж бодсон нь Петрок гэрийнхээ хаяа сандайлан хэсэг сууж байснаа сүхээ аваад жалга өөд явжээ. Степанида, чи хаачих нь вэ? гэж асуугаад түлэх хуурай түлшинд явж байгаа юм бил үү, манайх чинь түлээ багатай болсон гэж бодов. Гэвч Петрок юу ч дуугаралгүй гал зуухны цаагуур далд оржээ.

	Степанидаг үнээгээ саах гэж байхад буцаж ирээд хоол ундаа ч идэж уусангүй пийшингийнхээ араар ороод хэвтчихжээ. Степанида оройнхоо ажлыг амжуулаад гэрт ороход нэгэнт хурхирч байсан тул юм асууж барилгүй хажуугаар нь хэвтжээ.

	Маргааш нь бас л бүх юм өчигдрийн адил болж, Петрок үүр цүүрээр алга болоход Степанида бүр хаашаа явсныг нь ч мэдсэнгүй. Хавар цагт, ядахдаа ийм гай дайраад байхад айлын хар хүнд ажил юу мундах вэ, төмсний талбайд өтөг бууц зөөж аваачих, ногооныхоо газрыг хагалах, вандуйгаа тарих гэх мэтийн хаврын ажил ид дундаа байгаа болохоор айл хунараас морь мал гуйх санаатай Выселки орсон ч байж болох юм гэж бас л боджээ. Тэгээд жалганы дэргэд үнээгээ аргамжаад гэр өөдөө буцаж явтлаа нөгөө довцгийн зүг харчихмагцаа дахиад л давхийн цочив.

	Наран дөнгөж мандмагцаа ойн дээгүүр мэлмийсэн бараан үүлний цаагуур орчихлоо. Ойгоос зайдуухан, цайрах тэнгэрийн хаяа тушаа наана нэгэн хүн бөгтгөнөн, нэг шон юм уу ургаа модыг дийлж ядан ноцолдож байх шиг байхыг хармагц Петрок байна, тэнд юу хийдэг бил ээ? гэж бодоод орхив.

	Степанида жимээсээ гарч үр цацсан талбайн жижиг жижиг хатуу шаварт хөлөө өвтгөн барин, шууд довцог чиглэн гүйв. Тэгтэл тэдний хувь газрын хамгийн цаад захад дүнз зааж хийсэн том гэгчийн загалмай өндийж, доороос нь Петрок арай чамай тулан түшиж босгохыг оролдон байх нь тэр. Степанидаг ойртон очмогц туслаарай гэж хоолойгоо шахан хашхирав. Степанида хоёр гараараа барзайсан залуу царсыг тэврэн тогтоохчоон болох зуур Петрок түүний доод үзүүрийг гүн ухсан нүх рүү оруулж бушуухан шороогоор чигжиж эхлэв. Загалмай мод нойтон, жаахан л хазайвал Степанидаг дийлээд хажуу тийшээ хамаг жингээрээ дарж унах гээд байх тул айхын ихээр айсан ч тогтоож чадав. Петрок түүнийг шороогоор сайн чиг чигжин бэхэлж амжлаа.

	— Тэнгэр минь, хайрлаж үз, өөрийнхөө мунхаг боолуудыг битгий орхиорой гэж Петрок түргэн түргэн хэлээд загалмайлан залбирч, энэ хэдэн хоногт эцэж тураад хөлс ус болсон нүүрээ арчаад авав. Степанида мөн өөрцгүй загалмайлан мөргөж, гэнэт үнэхээр харж үзэх ч юм бил үү? Энэ хүн бурхан хоёрт зүхэгдсэн газраас лай ланчгийг нь зайцуулж ч болох юм гэж боджээ.

	Тэр загалмай мод хаваржин зунжин довцгийн яг орой дээр, жалга ба модноос өндөрт, замаас зайдуухан сэрийн харагдаж байсан тул их замаар явсан унаатай явган хэн боловч тэрхүү хүний зовлонгийн тэмдгийг заавал хардаг байжээ. Тэр үеэр Выселкийн хэн нэгэн хүн довцгийг Голгофа1 гэж нэрлэсэн нь нэг мэдэх нь ээ Голгофа, заримдаа Голгофа толгой, эсвэл бүр Петрокийн Голгофа гэж нэрлэгдэх болчихжээ. Суурины эвлэлийн гишүүн Копылов, Меерсон, Хвасько гурав намар нь түүнийг унагасны дараа ч тэгж нэрлэсээр байв. Тэр гурван залуу нэгэн өдөр тэднийд ирж, хөрөөг нь гуйсанд Петрок хөрөөгөө гал зуухнаас авч өгч, Степанида, яг ид сайхан исэж байсан аятайхан исэг ундаагаараа хүндэлж, залуус ч алиалан хөгжилдөн уугаад гарцгаажээ. Степанида тэднийг жалга руу юм уу, мод руу очих нь гэж бодсон нь тэгсэнгүй, зааг дагуу товцог өөд чиглэн одож, ердөө л арав хүрэхтэй үгүйтэй минутын дотор нөгөө загалмай тэмдгийг нь хөрөөдөөд хаячихжээ. Тэгээд хөрөөг нь авчирч өгөхдөө шашны мухар сүсгийн талаар зөндөө удаан таниулжээ. Петрок хэдэрлэж шуухитнан дуугүй өнгөрсөн бол Степанида тэдэнтэй үзэж тарж хавар Петрок бид хоёрын Голгофын3 орой дээр үйл тамаа эдэлж байхад хэн ч үзээгүй мөртөө одоо арвай ургаад ирэхэд тэр загалмай та муусайнуудын нүдийг хорсгож дээ гэж загнажээ. Гэвч залуучууд түүнийг тоосон юм байхгүй, мунхаг харанхуй байна гэж шоолцгоогоод, зохих үүргээ биелүүллээ гэж баяртайгаар суурин руугаа буцацгаажээ.

	Гэтэл довцгийн нэр нь хэвээр хоцорч, магадгүй хойшид ч удтал байж, тариачин хүний олон жил хөлс хөдөлмөр, ус нулимс, зовлон бэрхшээлийг шингээсэн тэрхүү тариа тарихад ашиг багатайхан өөдсөн чинээ газрын базаахгүй чанарыг яг таг сануулан байх төлөвтэй байлаа.

	Хаврын урь орох тийшээ хандаж, шуургалж шамаргалдаг нь болиод, өдөртөө аятайхан дулаарч, үд дунд наран талын дээврээс ус дусалж эхэлсэн ч шөнөдөө сүрхий хүйтэн, тэр байтугай өнцөг булангаар мөс тас нясхийн хөлдөж байв. Өглөөд тэнгэрийн дорно хязгаар нэлдээ улаараад, ойн дээгүүр цаана байх хүйтэн хөхөмдөг манан дундаас ув улаан наран дээшлэн дээшилсээр улам бүр хүчээ авч, түдэлгүй мод, довцог, шонгийн урт гэгчийн сүүдэр дулаарсны дараа дахин хэржигнэсэн нягт цас бүрхсэн тариан талбайд зурвас зурвас гонзойн тусна. Өглөөний хүйтэнд алсын ой мод хөхөрсхийн бараантаж, хэсэг бусаг мод сөөг ялгарах төдий үзэгдэн байхад тариан талбай нэлдээ цав цагаан, бүр нүд гялбуулан гялтганаж байх ажээ. Тэгэхдээ хүйтэн биш, сэтгэлд таатайхан нам гүм байлаа.

	Харин Степанида өвлийн өглөөний тэр сайхныг сайшаасан нь бага, түүнийг бараг ч ажиглаагүй тогоо шанагатайгаа зууралдан, гэр малаа янзлаад, Петроктоо хэдэн хониндоо ус өгөөрэй, тахианыхаа хоолыг зуурч найруулж тавиарай гэж гүйцээж хийх ёстой юмыг нь зааж өгчхөөд талбай дундуур Выселкийн зүг гүйлээ.

	Хуучин, цоолдоостой эсгий гуталтай хүнд мөстсөн гөлчгөр замаар явах нь төвөг багатай байсан агаад үдшийн бүрэнхий болсон хойно л буцаж ирэх байх даа, одоо ч хамтралын ажил ид дундаа байна гэж бодож явжээ. Долоо хоногийн өмнө арайхийж нэг юм хамтрал байгуулсан юм сан ажээ. Өглөө болтол сууцгааж байж, санасандаа хүрч Выселкийн элбэг тэн хагас нь хамтралд орохоор болцгоожээ. Нэгний хөрөнгийг хураагаадахаар чинь олон хүний дотор юм бодогдоно гэж Новикийн хэлдэг нэг ёсондоо зөв байжээ. Бодоцгоож, ярилцаж хэлэлцэж, дараа нь зөвшөөрцгөөсөн байв. Одоо гурван өдөр дараалан айлуудаар нийгэмчлэх ажил явагдаж, үр тариа, эд хогшил, морь мал, тоног хэрэгслийг бүртгэж байв. Степанида гол төлөв өглөөгүүр шууд тосгоны зөвлөлд очдог, тэндээсээ дөрвүүлээ болж аваад тосгоноороо явж, хэнийг ч үлдээлгүй айл болгонд орж, авгайчуудыг уйлуулан, хөгшчүүлийн зовон санааширсан харцтай тулгаран, таг дуугүй бүлтийн ширтэх хүүхдүүдийг харсаар байтал юмыг нь бүртгэн дансалдаг, тэр ажил хэцүү байсан ч хийхгүй бол болохгүй байжээ.

	Тэр өглөөгүүр Степанида дарга маань тосгоны зөвлөлд байхгүй байх, би л тэр комиссын араас хөөж нэг айлд орсон хойно нь гүйцэж очих байх даа гэж бодож явсан нь биш болж, үнээний саравч шиг урт байшингийн хаалгыг таттал цөмөөрөө байр байрандаа сууж байхыг хараад гайхаж хоцров. Левон ширээнийхээ ард дуугүй сууж, өөдөөс нь харан оготор хар дээлтэй, тэдний хөрш, нийгэмчлэх комисст сонгогдсон пагдгар Корнила сууж, Вася Гончарик улаан цэргийн шинельтэйгээ цонх руу харан зогсож байв. Маш их тамхины утаатай, тохьгүй хүйтэн, тэдний хооронд нэг л тавгүй байдал бий болсныг Степанида даруй мэдээд төв байдлаар

	— Сайн байцгаана уу? гэвэл

	— Сайн гэж Корнила дуугарав.

	— Үхсэний сайн байх вэ. Муухайгаас муухай цаг болоод байна гэж Левон ганц нүдээрээ түүн өөд ширтэн хэлэв.

	Степанида учрыг ойлгосонгүй.

	— Юу бол оо вэ? Сайхан л өдөр байна шүү дээ гэвэл

	— Дэндүү сайхан. Эрт хавар болох нь байна... Харин чи... Май, энийг уншаадах гэв.

	Тэгээд районы «Чырвоны араты» сонины сүрхий үнгэгдсэн нэг бага шиг хуудсыг түүн рүү сарвайв. 

	Степанида юу ч ойлгосон юм байхгүй, сонины нүүрэн дээгүүр энд тэнд байх: «Хүнд үйлдвэржүүлэлтийн тугийг өндөрт өргөе», «Шинэ шугам төмөр дээр гарцгаая!» «Хэрэглээний мод бэлтгэх төлөвлөгөө тасардаг дээрээ тулаад байна» гэх мэтийг арай чарай уншиж эхлэв. Хуудасны нөгөө талд нь алцайн зогссон улаан цэрэг ярзайсан шүдтэй нэг цүндгэр буржуйг нэвт жадалж байгаа зураг байв.

	— Чи харах юмаа олж харахгүй байна. Тэр булан руу хараач гэж Корнила дуугарав.

	Үнэхээр түүний нэг буланд тийм ч том биш үсгээр: «Слободскийн Выселкид ангийн дайсан - нударганыг өөгшүүлж байна» гэсэн гарчиг байж байв. Степанида жижигхэн үсэгтэй мөрийг онийтол ширтэж, уруулаа үл мэдэг хөдөлгөн уншиж эхлэв. Тэр зүйлд өгүүлэхдээ орон даяар нударганыг ангийн дайсан хэмээн үзэж хурц тэмцэл явуулан буй энэ үед Выселкид энэхүү тэмцлийг үл ойшоон хөлсний хүч хэрэглэж байсан Гужов Иван гэгч ганцхан дайсны хөрөнгийг хураажээ. Гэтэл хар тариагаа хадуулах гэж хоёр зун Колонденок Фрузынийг хөлсөлсөн Богатька Корнила, гурван жил дараалан хагалах, хадах, тариалах ажилд хүн хөлсөлж байгаа Прохориха, тариа цайруулахад хүн хөлсөлсөн Богатька Ладимир хэмээх этгээдүүд байж байна. Энэ бүхнийг гэрчлэх хүн олон бий гээд «Ангийн дайсныг хэрхэвч өршөөж болохгүй!» гэсэн уриагаар тэр өгүүлэл төгсжээ. Түүний доор зүгээр л «Бичигтэн» гэж бичсэн нь соньхон байв.

	Степанида, тэр харчуул яагаад ийм гунигтай болсныг, ялангуяа Корнила, Левон дарга өөрөө ч гэсэн ийм уруу царайлсны учрыг даруй ойлгов. Түүнд ч гэсэн аймаар, буруу зөв ойлгосноо дахин уншиж нягталмаар санагдтал Корнила сонины хойноос гар сарвайж

	— За үзэв үү? Би ангийн дайсан болж байна шүү дээ! гэвэл

	— Би өөгшүүлж байгаа юм байна! гэж Левон хачин эвгүй мушийн дуугарав.

	Степанида тэр сонинд бичсэн зүйл үнэн байсан ч нэг л сайн ойлгож өгөхгүй болж, тэр үнэн зүйл хааш нь хөтлөх гээд байгааг бодохоос ч аймаар байлаа.

	— Энэ муухай амьтан ер хэн бол оо?! гэж Левон эрэмдэг гарынхаа гурван хуруугаар ширээ цохин гайхаж асуухад,

	— Би чамд хэл ээ биз дээ! Тэрний л ажил шүү дээ! гэж Корнила илтэд бухимдан хэлээд ширээнийхээ араас босов. 

	Улаан цэргийн дүрэмт хувцастай голшиг сайхан Гончарик цонхноос наашаа эргэхэд ташаанд нь хүнд гар буу зүүлттэй харагдсанд нь түүний сэргийлэхэд шинэ ажилтай болсны онцлох тэмдэг болж харагдав.

	— Би район орж хэн бичсэнийг нь олно.

	— Эрээд байх юм байхгүй. Колонденок гэж би та нарт хэлээд байна шүү дээ. Бүр мөрий тавьсан ч болох байна гэж Корнила зүтгэв.

	— Колонденок ч байж болох л юм. Тэр чинь манайхан дотроо бичигтэн шүү. Гэхдээ энэ гол нь биш л дээ гэж Левоныг хэлэхэд

	— Тэгвэл гол нь юу юм бэ? Худлаа гүтгэсэн байна, ингэж байж болох уу даа? гэж Корнила шаралхаж,

	— Худлаа гүтгэж бичээгүйд л хамаг гол нь байна л даа. Хөлсөлсөн үү гэвэл хөлсөлсөн. Тэгэхлээр хөлсний хүч мөн биз дээ гэж Левон нь хэлэв.

	Цөм баргар царайлан чимээгүй болцгоож, өмнө өмнөхөө ширтэн сууцгаав. Хөлсний хүч гэж юу болох, ямаршуу үр уршигтайг нь цөмөөрөө сайтар мэдэж байв. Степанида бас л дуугүй сууж, зүгээр байж болохгүй нь, хэн нэгэнд гомдол мэдүүлдэг юм бил үү, яадаг юм билээ гэж бодож байлаа. Гэхдээ сэтгэлийнхээ гүнд муу юм болохгүй байлгүй гэж итгэж, яагаад гэвэл сонинд нэр дурдагдсан хүмүүс ажил төрөлдөө туслалцаа авсан нь үнэн боловч яалаа гэж дайсан байх вэ, бүгдийн адил хамтралд орсон болохоороо санаатай эсэргүүцэгчид ч биш, Прохориха бол навтгар муу оромждоо үхэх өдрөө хүлээж байгаа ганц бие эмгэн шүү дээ, ийм амьтан дөрвөн десятин газрыг яаж өөрөө тарьж, хураах вэ дээ, тэн хагасаар нь юм уу гуравны нэгээр хөлсөлсөн байг л даа, тэр муу хөгшин яаж ангийн дайсан байх вэ дээ гэх мэтчилэн бясалгаж байжээ.

	— Потап хаа байна аа? гэж Гончарикийн асуухад

	— Муу гөлөг чинь алга болсон! Одоо нүднээс далд байсан нь дээр гэж бодсон байхгүй юу, муухай хог гэж Корнила догширсон хэвээрээ л байв. 

	Левон тамхиныхаа үлдэгдлийг шунаглан нэг сайн сороод шалан дээр чулуудаж,

	— Би л түүнд орох орон өгсөн юм даа! Тосгоны зөвлөлд байрлуулсан... Муу нохой! Чамайг даа, чи намайг харж л байгаарай гэвэл

	— Чи цаадхыгаа яах юм бэ? Оргүй хөөхгүй биз дээ? гэж Корнила асуув.

	— Хөдөөгийн сурвалжлагчийг мөрдлөө гэж эрүүгийн хариуцлагад татах байлгүй гэж Гончарик хажуугаас дуугарахад,

	— Үхсэнийх нь хөдөөгийн сурвалжлагч. Хөдөөгийн сурвалжлагч болох болоогүй байна. Гэхдээ бузар юм биччихсэн л байна гэв.

	— Түүний нь төлөө хариуцлагад татах ёстой. Гэтэл ямар ч хариуцлага тохох арга байдаггүй! Тэгж бузарлачхаад алга болчхож. Бид энд зовж байдаг. Юу болдог бол гэж шаналж байдаг. Үүгээр ч дуусахгүй дээ гэж Корнилаг хэлэхэд

	— Дуусахгүй л байж таарна даа гэв.

	— Суурин орох хэрэгтэй гэж Левон хэлээд эрэмдэг нүүрээ Гончарик руу чиглүүлэн, — Цуг явъя гэв.

	— Бүртгэлээ яах вэ? Тосгоны нөгөө үзүүрийн айлууд үлдээд байна. Сүүлд болох уу? гэж Степанида асуувал,

	— Болохгүй. Та нар явж бүртгэ. Бид оройхон ирнэ гэхэд нь

	— За тэгье гэж зөвшөөрөв.

	Корнила уруу царайлан бодлогоширсоор зугуухан алхалснаа зогсож, ингэдэг ч юм бил үү, тэгдэг ч юм бил үү гэж дэнслэн бодох шиг харагдав. Ийм дээрээ тулаад байхад хэн ч байсан ямар сайн байх билээ дээ гэж Степанида түүнийг өрөвдөн байв. Корнила нэг юм хэлэх гэснээ больж, шинэхэн хонины нэхий бээлийгээ нэг өмсөж, нэг тайлав. Тэгснээ нэг юм бодов бололтой, гараа саваад хаалганы бариулаас барилаа. Степанида түүний араас дагав.

	Тийнхүү Корнила өмнө нь дуугүй явж Степанида араас нь даган гудамжаар явсаар Выселкийн цаад үзүүр буюу довцгийн цаадах хотгорын айлуудад очив. Корнила хар эсгий гуталтай хөлөөрөө мөстсөн цасан дээгүүр хол хол алхлан их л удаан дуугүй явав. Гутал нь шинэхэн, хатуу, машины зузаан резин наасан галоштой учир их л хүнд болов уу гэмээр харагдаж байв. Тэр нь нэг их газартай биш ч гэсэн зарим үед хэн нэгнээр туслалцуулдаг байсан нь үнэн, гэхдээ арвич хямгач, нарийн хар хүн гэж тосгондоо алдаршсан, модоор юм дархлахдаа сайн, хэдэн зөгий үүртэй байжээ. Бас түүнийг харамч, тосгоныхондоо байтугай хамаатан садандаа ч зээл өгөх дургүй хүн гэж ярилцдаг байв. Хамтралаас хойш суусангүй, бүгдийн хамтаар элсэж, Левон түүнийг бригадын дарга болгох санаатай байжээ. Учир нь Корнила зарим нэг этгээд шиг биш, аж ахуй эрхэлж чаддаг хүн байлаа. Гэтэл сонинд ийм юм гараад ирдэг...

	— Дарга, дарга л гэцгээх юм! гэж Степанида руу эргэж хэлэхэд нь Степанида гүйцэн зэрэгцэж очвол, — Өөрийн нутгийнхан шиг адгийн юм байхгүй гэж чамд хэлье. Хөрш шиг ихээр хэн ч хорлодоггүй. Өөрийнх л баллана гэлээ.

	— Тийм ч байж болох юм. Яагаад гэвэл хажууд чинь, ойрхон байж байна шүү дээ гэж Степанида зөвшөөрвөл

	— Хажуухнаас бүх юм нүдэн дээр байдаг болохоор атаа жөтөө гарч ирнэ. Ялангуяа өөрөө бүтэл муутай хүн бол бүр ч атаархана. Тийм хүн морьтой болохдоо баярлах биш, хүний морь үхэхэд баярладаг юм. Би тийм улсыг мэднэ ээ. Тийм улсаас зүсэм талхаа ч өрмөг дээлээрээ халхалж байж идэх хэрэгтэй байдаг. Тэгэхгүй бол атаархана. Атаа гэдэг бол нэг мэдэхэд бий болно. Би бол нударган ч биш, баян ч биш. Миний газар бага. Гэхдээ би ажилд дуртай хүн. Бас эмх журамд дуртай. Харчхаад хаяад яваад өгдөг хүнтэй адилгүй хүн. Барьснаа гүйцээж л байж салдаг хүн шүү. Газрын хувьд төрсөн үрээсээ ч илүү хайртай, санаа зовдог. Хувь газартаа мөлхөж байж, бөөн шороог нь самардаж байж нунтагладаг. Зэвтэй төмөр утсыг ч болов орхидоггүй авдаг. Тэгэхгүй бол яаж айл гэрийг авч явах юм бэ? Тэр минь л хэн нэгний нүдийг хорсгож байна гэж ярихад нь

	— Үүнийг Потап бичсэн нь үнэн гэж үү дээ? гэж Степанида эргэлзэв.

	— Өөр хэн байх юм бэ? Бичигтэн! Прокопихаг яаж сүйдэлснийг нь санаж байна уу? Маалингын талаар? гэж Корнила асуув. 

	Түүнийг Степанида санаж байлаа. Потап Колонденокийн тэр хэргийг бүтэн жилийн турш Выселки байтугай, район даяараа шуугилдаж билээ. Тэр ч байтугай зарим залуучууд түүнийг муулсан өвгөчүүлтэй бараг л заамдалцаж бөөн маргаан болсон байжээ. Зарим хүн Колонденокийг сонинд бичиж, тойрог даяар нэрийг нь мандуулсан болохоор түүнд атаархаж ч үзжээ. Энэ явдал уржнангийн намар орой, тэдний район маалинга бэлтгэх төлөвлөгөөг таслах үеэр болсон юм сан ажээ. Хавраас эхлэн гантай байсан болоод маалинга ер ургасангүй, гэтэл улсад тушаах хэрэгтэй байдаг, тариачид цөмөөрөө өртөн болон хувирчээ. Тойргоос нэг өдөр бүрэн эрхт төлөөлөгч ирж Левоныг аваад айл амьтнаар орж, маалинга цуглуулж гарчээ. Өөртөө юу ч үлдээлгүй байдгаа өгчихсөн айл амьтнаас юу олдох билээ дээ. Айлын нэхэх ээрэх төхөөрөг тэр жил хов хоосон өнжжээ. Төлөвлөгөөг аргалахын тулд хуучин олс дээс, адууны хялгасан тушаа мэтийг задалж олсны оронд тушаажээ. Прокопиха эмгэнийхээс задалж болмоор олс дээс ч олдоогүй нь мэдээж. Бүрэн эрхт төлөөлөгч нар тэр уйлж унжсан, хувь заяа муутай, өтөл хөгшин, өвчин эмгэгтэй ганц бие эмгэнийг өрөвдөөд галгүй хүйтэн гэрээс нь гартал Потапка Колонденок хэзээний дарга нарын дэргэд эргэлдэж байдгаараа хүрч ирээд тэдний ахлагч, хар минжин пальтотой залуу хар хүн рүү очиж, тэдний саравч дотор маалинга нуулттай бий гэж шивгэнэжээ. Эхлээд түүнд үнэмшсэнгүй, гэвч хаалга нь нээлттэй ханхай саравч руу шагайхад Потапка дээшээ авираад дээврийн доор, нэг газраас гурван сайн ээрмэл маалингын олс гаргаад иржээ. Тэр бол санаатай эсэргүүцсэн хэрэг болж хэдийгээр Прокопиха эмгэн надад өмсөх юм юу ч үгүй болсон, нүд анихад минь бүтээлэг хүүдий болох болов уу гэж бодсон юм гэсэн боловч протокол үйлдэж, шүүхэд шилжүүлэхийг завдацгаажээ. Гэвч эмгэнийг арга буюу өрөвдөж шүүхэд шилжүүлэлгүй үлдээж, харин Потап Колонденокийн ангийн сонор сэрэмжийн талаар районы «Чырвоны араты» сонин сайшаан тэмдэглэжээ. Чухам энэ явдлын сүүлээр Левон түүнийг ээжтэйгээ цуг халуун усны байшинд байсныг нь гаргаж, тосгоны зөвлөлийн байшинд оруулсан байлаа. Потапыг тосгоныхон гэгээрсэн хүн гэж нэрлэх болсон нь зарим нь бахдан, зарим нь атаархан, зарим нь доог хийснийх байв. Потап өөрөө яав гэвэл тэр явдлыг өөрийнхөөрөө ойлгож, дахиад хоёр ч удаа сонинд Выселкийнхний тухай товчхон мэдээ нийтлүүлж, нэгэнд нь тосгонд бичиг үсгийн бүлгэм сайн ажиллаж байна, нөгөөд нь бордооны үнс бэлтгэхийн чухлыг дурджээ.

	Тэр хоёр нэг муу навтайсан дээвэртэй яйжгар байшинтай айлд очоод Корнила нь дотроосоо түгжээтэй явган хаалгыг нь хөдөлгөв. Тэнд бараг л хамгийн сүүлд хамтралд орохоор болж нэрээ бичүүлээд дараахан нь хаашаа ч юм алга болчихсон, олон хүүхэдтэй ядуу Богатька Борисынх суудаг байжээ. Нэг тийшээ яваад өгсөн гэхээс өөр сураг гараагүй байв. Хаалга ер онгойж өгсөнгүйд Корнила айхавтар хүчтэй угзчин холхиулсан тул яс модтойгоо цуг арай л ойчсонгүй онгойжээ. Тэднүүс хог новш хөглөрч, угаадас асгасаар байгаад шарлачихсан хашаа руу нь орж, хүйтэн пин дотор нь тэмтэчсээр байгаад гэрийнх нь хаалгыг олжээ.

	— Сайн байна уу? Хүн байна уу? гэж Корнила өөрсдийгөө мэдэгдэв.

	Борисын эхнэр Лизавета харагдахгүй байж байж, пийшингийн араас нэг халтайсан нүүртэй хүүхдийг муухай даавуунд хам хум ороож тэврээд гарч ирэв. Тэр хүүхэд нь халтар нүүрээ Лизаветийн туранхай цээжинд наажээ. Уйлсаар байгаад улайсан бололтой нүдээр, орж ирэгсдийг харан зогсоход нь

	— Лизаветка, бид хамтралд нийгэмчлэх юмыг бүртгэх гэж явна аа гэж Степанида аль болохуйц эелдэгхэн хэлэхийг оролдон үг хэлсэнд Лизаветийн нүүр түүнийг сонсмогцоо гэнэт уурсан хилэгнэж,

	— Бүртгэх ий? Бүртгэ л дээ, бүртгэ! За, эднийг бүртгэ! Маня, Тэкля, Гануля, нааш ир! Май эднийг ав, бүртгэ, коммундаа аваачиж тэжээ... гэв.

	Пийшингийн цаанаас хуучин муу навтгар хувцасшуу юмтай, хөл нүцгэн хоёр жаахан хүүхэд гарч ирээд ээжийнхээ муухай банзлаас зүүгдэн зогсов. Тэдний ууган Гануля охин бишүүрхэсхийн гарч ирээд бас л ээжийнхээ ард орж сөлийн хараад зогслоо. Пийшин доогуур нь тахиа хүд хүд дуугарах сонсогдоод, бас нэг муухай өмхий үнэр ханхалж, тэрхүү өөд татагддаггүй гэрт их л тохь тухгүй байлаа.

	— За боллоо. Чи бидэнд жүжиг тоглох гээд яах вэ? Борис чинь хаана байна? гэж Корнила асуувал,

	— Танай тэр Борисыг би мэддэг болж байна уу? Надад юм хэлээгүй шүү! Хамтралд нэрээ бичүүлсэн юм бол тэр хүнийгээ л бүртгэнэ биз. Би л хувьдаа орохгүй, үнээгээ ч өгөхгүй! Угаасаа миний үнээ, аав минь инжинд өгсөн юм. Та нарт булааж авах эрх байхгүй гэв.

	— Лизавета, чи барагтайхан байгаарай. Үнээг чинь бид бүртгэхгүй. Ганцхан морь л бүртгэнэ. Бас тоног, үр тариа гэж Степанида уурлан завдвал,

	— Үр тариа байхгүй ээ. Морь ч бас байхгүй гэв.

	— Юу байхгүй гэж? Хар морьтой байгаа биз дээ? гэж Корнила юу бил ээ гэсэн байдалтай гайхан асуухад,

	— Уг нь байсан. Алга болсон. Ийм л байна даа! гэлээ.

	— Усанд урсгачих аа юу? Зарчих аа юу? гэвэл Лизавета нулимсаа арчаад

	— Зарсан ч байх нь ээ яадаг юм. Коммунд зүгээр өгөх нь дээр байсан уу? Бидэнд хүн зүгээр өгөөгүй шүү! Мөнгөөр авч өгөлцсөн юм гэлээ.

	— Чи ёстой ангархай гутал шиг лойсон эм юм аа! Ийм л улстай хамтрал байгуулах гэж байна даа! Чи эхлээд жаахан юм боддог болмоор байна. Жаахан соёлжмоор байна санж. Гэр орны чинь байж байгааг. Заваан хүүхдүүд. Ийм залуу байж, яасан залхуу юм бэ! Чи ер нь хүүхэд цувуулахаас өөр нэмэргүй амьтан байна гэж Корнилагийн хэлэхэд

	— Байдгаараа л байж байна гэв.

	— За чи яв, хаана юу байгааг зааж өг. Бид ямар айлын юм онгичдог дээрэмчид биш.

	— Би юу ч зааж өгөхгүй. Өөрснөө л үз.

	Лизавета тэгж хэлээд бага хүүхдээ нөгөө муу даавуундаа ороож барихчаан болсонд Корнила тэссэнгүй шалан дээр түй гэж нулимаад

	— За гайгүй ээ, бид бүртгэнэ ээ. Сүүлд нь битгий нэг их юм болоорой! гэв.

	Степанида тэр хоёр дахиад л өнөө өмхий самхай хашаа руу нь гарч Корнила ийш тийш хараад

	— Хаанаа юу нь байгаа юм бол доо? Тээр гал зуухшуу юм байна уу даа? гэв.

	Тийнхүү тэр хоёр, булангаасаа илжирсэн хуучин байшинархуу юм руу алхан завдтал гаднаас хүүхдийн сандарсан дуун сонсогдов. 

	Тэр хүүхэд

	— Корнила ах аа, таныг тосгоны зөвлөлд ир гэж аав хэлүүллээ гэлээ.

	Левоны бага охин Олечка алчуураар суга доогуур нь оруулж боолгоостой юм явган хаалганы цаана зогсож байгаа харагдав. 

	Степанида түүний гүйсэндээ халууцаж минчийсэн нүүрийг хараад нэг л юм болж дээ гэж мэдэв.

	— Бас юундаа яарав даа? гэж Корнилаг сэрэмжлэн дуугарахад

	— Нэг хүн ирсээн... Сууринаас цэг тийм, хар захтай ах ирсэн гэж хүүхэд хэлэв.

	— Космачев уу?

	— Тийм. Бас нэг хүн цуг ирсэн. Аав тэгж хэлсэн... 

	Корнила баргар царайлан, нэг юм сүрхий бодолхийлж

	— Цусаар тээглэ дээ! Ингэнэ ч байх гэж бодсон юм аа! гэж эгдүүцэн бүдүүлэг хараав. 

	Тэр нь дахиад юу ч дуугарсангүй, мөстсөн гудамжаар тэнтэр тунтар алхалж гарсанд Степанида арай чарай дагав. Олечка холхон шиг амьсгаадан аахилан араас нь явлаа.

	Тосгоны зөвлөлийн ойролцоо бүх юм хуучнаараа юм шиг хашаан дотор л юу юм гэхээс биш морь мал ч үзэгдсэнгүй. Тэднүүс гаднын хүйтэн амьсгаатай цуг байшинд орцгоолоо. Степанида тийм ч гавшгай бишээр хүнд хаалгыг хаагаад булангийн зүг харвал хоёр хүн сууж харагдлаа. Космачев цонхны наана гөлчийсөн ихэмсэг царайтай, гялгар савхин дээлтэй, энгэрээр нь ташуу зурайсан мөрөвчтэй нь бодвол гар бууных болов уу гэмээр, танихгүй хар хүн Марксын зургийн наана ширээний ард суужээ. Тэр хар хүн хоёр гараа салаавчлан ширээн дээр тавиад хоёр эрхий хуруугаа хачин инээдэмтэйгээр тойрон эргэлдүүлж, гараа харж байв.

	Хар захтай дээлтэй Космачев үүд рүү бодлогошрон ширтэж суухад Левон цонхны хоорондын сандалд толгой унжуулан хоёр тохойгоороо өвдгөө тулаад навчин тамхиа учиргүй соролхийлон сууж харагдлаа. Түүний дэргэд Вася Гончарик сууж байв. Тэд цөм л санаашран бодлогоширч, нэг юманд сэтгэл зовнин байх бөгөөд тэр байдал нь орж ирсэн хүмүүст дамжин халдсан тул аяархан мэндлээд хаалганы дэргэдэх вандан сандайлцгаав.

	— Хурал болж байна уу, яаж байна? гэж Корнила тэрхүү хачин эвгүй, нам гүмийг болиулъя гэсэн санаагаар жаахан байсхийгээд асуувал

	— Хөрөнгө хураах гэж байна! гэж Левон бувтнав.

	— Юү? Хураадгаа хураачхаагүй бил үү?

	— Хураасан, тэгэхдээ цөмийг нь биш! гэж Левон бараг хашхирах шахам дуугараад цонх руу эргэж, — Ганц айлаар дуусахгүй гэлц ээ биз дээ гэв.

	Ширээний үзүүрт байгаа Космачев хажуугаараа эргэснээ дахиад ширээ тохойлдох нь бас сэтгэлээ барьж ядаж байх бололтой бөгөөд зөвхөн гаднаа тайван, байнга буурьтай байдгаа үзүүлэхийг оролдон байх ажээ. Гэвч тэр нь бүтэж өгсөнгүй. Тэгтэл Левон гэнэт ямар ч шалтгаангүйгээр муухай хараал тавьж, тамхиныхаа ёзоорыг газар чулуудав. Танихгүй хүн ширээнээс толгойгоо өргөлгүй, сөлийсөн чигээрээ түүн рүү айхавтар хянуур ширтсэнээ дараа нь Космачев руу хараагаа шилжүүлэв. 

	Космачев нь Левон руугаа зэмлэх байдалтайгаар

	— Ангийн тэмцэл явуулахад амин хувийн ашиг сонирхлыг давж чаддаг байх хэрэгтэй юм шүү гэж дуугарав.

	Дахиад л ёозгүй нам гүм залгаж, тэнд байгаа хүмүүсийн хэн нь ч амьсгалахгүй байх шиг байв. Степанида эвэршиж борогшсон гараараа хөдсөн дээлийнхээ хормойн оёдлыг чичирхийлэн барилхийлж, нэг л учраа ойлголцоогүй юм болж байх шиг байна, мөдхөн учир нь олдож, гай барцад хажуугаар өнгөрөх биз гэж бодож суув.

	— Ингэхлээр хэнийхээ хөрөнгийг хураах болж байна? гэж Корнила тэр нам гүмийн дундаас биеэ албадан асууж орхивол Левон цонхны наанаас үсрэн холдож,

	— Хөлсний хөдөлмөрийг ашиглаж байсан хүн болгоны! Сонинд бичсэн дагуу! Унш аа биз дээ? гэж хашхичив. Хөрөнгөө хураалгах ёстой хүмүүст уурласандаа юм уу тэднийг өрөвдсөндөө тэгж агсарсан нь ойлгогдолгүй үлдэв.

	Корнила том амтай уруулаа тас жимийгээд алгуурхан доошоо харав. Тийнхүү жаахан сууж байснаа босож, хаалга руу зугуухан алхлаа. Түүнийг гарч хаалга хаагдсан хойно, энэ чинь юу болж байна гэсэн бодол Степанидагийн толгойд харван орж ирлээ.

	— Энэ хүнийг бас уу? гэж Степанида бүгдэд хандан асуув.

	Түүний үл мэдэг чичирхийлсэн дуу сэтгэл ихэд хөдөлснөөс хачин өөр болсон байлаа.

	— Тийм. Ладимирыг ч, Прохорихаг ч гэж Левон хэлэв.

	— Хөрөнгийг нь хураах хэрэг үү?

	— Шагнахгүй нь лав байх!

	Степанидаг хачин халуун чичрэг эзэмдэн дийлж, нуруу руу нь төдхөн хөлс цутгаад, нүдийг нь битүү манан бүрхэх шиг болж, тэдэнд юу гэж хэлэх, өөрөө юу бодвол зохихыг түр зуурын дотор мэдэхээ байчхав. Гэтэл тэд цөмөөрөө л суусан суусандаа, нөгөө хар хүн ширээнийхээ ард, Космачев түүний дэргэд, өрөөсөн нүдэт Левон, бүр Гончарик хүртэл цөм дуугүй, Степанида юу хэлэхийг л хүлээцгээж байгаа мэт хачин эвгүй анхаарсан шинжтэй байцгаав. Тэгтэл Степанида тийм байдалтай зохиогүй, жирийн биш ёозгүй инээдээр инээж, ингэж инээх минь байдлыг эвгүй рүү нь эргүүлчих юм биш байгаа даа гэж бодмогцоо эмээж нэг үзлээ. 

	Тэгснээ, гэнэт инээхээ больж учиргүй хашхичин

	— Та нар цөмөөрөө мангуунууд! Усан тэнэгүүд! Хэнийхээ хөрөнгийг хурааж байна аа? Тэгвэл бүгдийнх нь хөрөнгийг хураагаач! Бүр нэгийг ч үлдээлгүй! Хамтрал мамтрал гэх хэрэггүй болно. Санаа зовох ч юмгүй болно. Алив, цөмийнх нь хөрөнгийг хураагаадах! Яхимовский баяны барлаг намайг ч өөрцгүй. Энэ газаргүй Гончарикийг ч ялгаагүй! Цөмийг нь! Нэгийг ч үлдээлгүй! гэв.

	Степанидагийн хамаг бие халууран эвгүйцэх шиг болж, гэрт байгсдыг манагалзсан нүдээр тойруулан хараад одоохон эднүүс өөрсдийнхөө хийж буй юмны учир утгагүйг ойлгож сэнхрэх байлгүй, ийм илэрхий шударга биш юмыг ойлголгүй яах вэ дээ гэж боджээ. Гэтэл тэд бултаараа хожуул шиг дүлий дүмбэ оргин хээвнэг хөдлөх ч үгүй сууцгааж байв.

	— Эгч та, дуугаа аяд. Улс төрийн бодлогод тууштай байхыг шаарддаг юм гэж Космачев үнэнхүү тайван дуугараадхав.

	— Юуны чинь тууштай байх? гэж Степанида биеэ барьж чадахаа больж, чухамхүү түүний тийм тайван байгааг үзээд шар нь хөдөлж ,суудлаасаа ухасхийн босоод, — Юуны чинь тууштай байх? Шударга ёс хэрэггүй юу? Одоо бүр ядуучууддаа халдлаа шүү дээ! Энэ чинь шударга уу? Та нар бол ухаантай улс, үүнийг харахгүй байна гэж үү? Тариачдаас асуугаад үз л дээ... Хамгийн мунхаг харанхуйгаас нь асуу, тэр та нарт ингэж болохгүй гэж хэлнэ! Өөрснөө өөрсдийгөө ингэж болохгүй! Эсвэл та нар чинь эрдэм номдоо мансуураад юу ч ойлгохгүй, юу ч олж үзэхгүй бол оо юу?.. Улс амьтан цөмөөрөө харж байна, гэтэл та нар? гэж дээр дээрээс нь бууж гарлаа.

	Степанида алдагтай оногтой, наанатай цаанатай дуугарч, гомдоллож байснаа гэнэт зэмлэж, голчлон нөгөөх хар савхин дээлтэй танихгүй хүн рүү хандав. Тэр нь хөндлөнгийн энэ хүн лав нэг дарга байлгүй, шударга биш явдал болж байгааг ойлгоод миний талд ороосой гэж бодон шударга ёсыг л хамгаас ихээр хүсэж байв. Гэтэл урьдын адил цөмөөрөө дув дуугүй сууцгааж, тэр хар хүн туйлбартайгаар харц буруулан түүн өөд бүр харсан ч үгүй. 

	Тэгэхээр нь,

	— Солиормоор юм болж байна шүү дээ! Левон оо! Москва орох хэрэгтэй. Калинин дээр орох хэрэгтэй. Чи чинь эндхийн хүн байна даа, нутгийн хүн байж яаж ингүүлж болно вэ! Гомдол мэдүүлэх хэрэгтэй. Ингэж болохгүй биз дээ! Хүний үнэргүй юм болж байна. Большевик ёсонд хазгай юм болж байна! Энэ чинь илэрхий нугалаа байна шүү дээ! Ингэснээрээ бид өөрсдөдөө хор хүргэж байна! гэж улам чангарсанд Космачев

	— Эгч та дуугүй болоодох! Нөхөр Гончарик та юунд зүгээр зогсоно вэ? Энэ эмэгтэйг тайвшруулаад орхиоч! гэж уурсан зандрав.

	Вася цонхноос эргэж харав. Түүний улаан хацартай залуухан царайд машид зовж, барьц алдсан байдал илхэн харагдлаа. 

	Тэгтэл Степанида гэнэт таг болж, гараа саваад

	— За ер нь ямар пад байна аа! Дураар аа л болцгоо! Надгүйгээр л болгож үз! гэж хэлэв.

	Тэгээд эргэж хаалга руу ухасхийн очоод гаднаас тасхийтэл хаалаа. Хаалга хаагдсангүйд нэгэнтээ санаа алдчихаад эргэж сайн чиг хаав.

	Степанида дагтаршсан замаар Яхимов дов өөдөө хурдалж, нар салхинд холцруутсан хацар дээгүүрээ нулимс бөмбөрүүлэн уушги зүрх нь оволзож, юу хийхээ мэдэхгүй явав. Гагцхүү одоо нэг юм хийх ёстой, хаашаа ч юм очих хэрэгтэй, хэнд ч юм хандах учиртай гэж ер бусын тодорхой мэдэвч хаашаа гүйх, хэнд хандахаа хараахан мэдсэнгүй.

	Новикт очдог хэрэг үү? Юутай ч гэсэн манай эндхийн хүн шүү дээ, овоо том дарга гэлцдэг боллоо, өнгөрсөн удаад ганц Гужийг яриад өөр хэний ч нэрийг гаргаагүй шүү дээ. Энэ хүмүүсийг бас мэднэ, эд нар үхсэний нь нударган байх билээ, хөрөнгө хураах тушаалаа өөрчилтөл нь заргалдвал таарна, сонинд бичих ямар хамаатай юм бэ, хэн бичсэнийг бодож үзэх хэрэгтэй, нэг муу банди, эр ч биш, эм ч биш заяагүй асман, муухай амьтан шүү дээ, тийм амьтны үгэнд орж байж болж байна уу? гэх мэтээр бодож явлаа.

	Гэртээ хүрээд, Петрок минь өдий үед саравчиндаа мал хуйтайгаа ноцолдож байдаг сан гэж бодоод тийшээ шагайвал Петрок нь байсангүй, бас саравчны дэргэд байдаг чарга нь байсангүй. Түлээнд авсан юм болов уу, морийг минь авчхаагүй байгаа дээр түлээгээ татах юм сан гэж аль хэдийн ярьж байж билээ, авчирвал авчирч л байг гэж бодоод гэртээ гүйж оров. Тэр нь авдрынхаа нэг буланд гуравтын дэвсгэрийг нусны алчуурт боогоод хадгалсан юм сан ажээ. Арга тасардаг дээрээ авна гэж далд хийсэн бөгөөд одоо үүнээс илүү арга тасарна гэж байх уу даа хэмээн бодов. Жаахан бодосхийснээ, нэг сагс авч шинэхэн алчуураа чихэж, талхнаас нэг хэсгийг огтолж хийв. Полоцк тийм ойр биш, хэдийд хүрэхийг бүү мэд. Гэхдээ сууринаас ямар нэг хүн тийшээ очиж таарна. Лейбагийнх руу очдог юм бил үү, зөөвөрчин хүн юм чинь, аваачаад өгч юу магад, мөнгө дутвал зээлээр тооцно, сүүлд өндөг юм уу, өөр юмаар төлж болно гэж бодов. Лейба бол хүний ая зүйг хардаг хүн, хавар юм уу зун болгож ч магадгүй. Бусадтай адил хэл ам таталдаггүй хүн байжээ.

	Хэдийнээ орой болчихсон, наран баруунаа үүлний цаагуур ороод хүйтний эрч жаахан харьсан нь шөнөдөө дулаарах төлөвтэй байв. Далдууны мөчирт бөөн хэрээ цугларч, гуаглалдан дайралцан байх нь үнэхээр дулаарах юм уу салхи гарахыг хэлээд өгөх мэт байв.

	Степанида яарлаа. Цаг гарздахгүйн тулд замаасаа гарч, зулзаган нарсан дундуур гардаг зөргөөр орсон нь хагас километр хяраатай зам хожих байлаа. Тэр зөрөг хүний хөлд нэг их өртөөгүй, хэдэн хүн явсан мөр цасан дээр илхэн харагдаж байвч одоо нэг дулаарч, нэг хүйтэрсний дараа цас сүрхий хатуурсан байж, гагцхүү зулзаган нарсан дотор жаахан зөөлөвтөр байсан тул хоёр ч удаа ойчжээ. Халууцаад ирмэгцээ толгойгоо ороосон алчуураа султгаж, өргөстэй мөчрөөс байн байн толгойгоо зугтаалган бөгтөлзсөөр шигүү модон дотуур их зам руу ойртож явахдаа, Лейбаг гэртээ байхад л очих юм сан, нэг тийшээ явчихсан байвал нь сууринд хонох юм уу сөөргөө буцахад хүрнэ гэж бодож байжээ.

	Тийнхүү цас нь ярагдан дагтаршсан их зам руу уруудаад буудаг дээрээ тултал өмнө нь замын хажуугийн зулзаган нарсан дотор хоёр хүн сүүтгэнэлдэн үзэгджээ. Харанхуйвтар байсан болохоор, тэдний нэгэн нь бөгтөсхийгээд хажуу тийшээ далд орох шиг харагдаж, нөгөө богинодуу оготор дээлтэй, сэгсгэр хар малгайтай булиа том хүн нь эгц өөдөөс нь тосоод ирэв.

	— Степанида хаачих нь вэ? гэж тэр хүн маш тайван, хэнэггүй асуусанд Гужовын отгон хүү Змитер мөн байна гэж шууд танилаа. Гужовын хөрөнгийг долоо хоногийн өмнө хураасан, эд хөрөнгийг нь аваад одоохондоо өөрсдийг нь аваачаагүй байлаа. Одоо тэр Змитер урдуур нь зам хөндөлцөж, Степанида юу гэж хэлэхээ мэдэхгүй зогсвол, 

	— Хаашаа ингэтлээ гүйв ээ гэж асууж байна гэв.

	— Суурин оръё. Чамд ямар пад байна?

	— Суурин орж яах нь вэ?

	— Ажил байна.

	— Харанхуй шөнөөр үү?

	— Тэгээд яагаа вэ?

	— Буцаад яв. Мэдэв үү?

	— Яахлаар буцах болж байна? Би суурин орж болохгүй болж байна уу? гэлцэв.

	Гуж түүнийг буцах юм уу, хажуу тийшээ болох байх гэж бодсон янзтай тулж ирэв. Гэвч Степанида зогссон газраасаа хөдөлсөнгүй, цайвар хөмсөгтэй, халамцуу янзын пэмбэгэр царай өөд нь хорсолтойёо ширтэн байв. Гэвч тэр царайд нэг их уурласан ч шинж алга, сүрдүүлсэн ч шинж алга, гагцхүү нүд нь маш хянуур хүйтэн ширтэж байв.

	— Наана чинь юу байна? гэж Гуж сагс руу дохиж асуугаад хариу хэлэхээс нь өмнө угз татан авч, — Алчуур, талх... Энэ юу байна? Мөнгө үү? Мөнгө хэрэг болно шүү гэж хэлээд гуравтын дэвсгэр боосон алчуурыг нь хар цэмбэн өмднийхөө хармаа руу чихээд гэнэт муухай загнаж,

	— За одоо буцаад! Гэр лүүгээ гүйгээд! Чи муу идэвхтэн чамайг даа... гэв.

	— Чи чинь яаж байна аа? Яаж байна? Муу хар дээрэмчин минь, би хашхирна шүү! гэж Степанида бас загнав. 

	Гуж оготор дээлийнхээ хормойн дороос нэг юм суга татан аваад учрыг нь олохоос өмнө яг зүрхэн тушаа нь овоо хараагүй бууны хар ам тулгав. 

	Гужийн том гар бууны иржгэр модон бариулыг бат атгаж байв.

	— Хамаатан байсан маань чиний аз боллоо! Тэргүй бол... Мэдэв үү? гэв.

	Тийм ээ. Степанида түүнийг хожуу ч гэсэн ойлгов бололтой. Тэгэх тусмаа ойрхон шиг ширэнгэн дотор бас нэг хүн нуугдаад мөчир шаржигнуулан, тэр хоёрын харгалдахыг анхааран ажиж байжээ.

	Степанида эргэж, зулзаган нарсны гүн рүү ороод гэрийнхээ зүг явахдаа нэг ч удаа сөөргөө харсангүй, харин араас минь буудчих болов уу гэж жаахан эмээсхийн, ер нь энэ Змитер яахаас ч буцахгүй хүн шүү гэдгийг бодож явлаа. 

	Змитер бага байхдаа айлын цэцэрлэгийг юу ч үгүй цөлбөн тоночихдог, бага хүүхдийг дээрэлхдэг, Выселкийн таримал ногоог гишгэлж сүйтгэдэг байжээ. Хөрш Корнилагийнх нэг гөлөгтэй болоод тэр нь Змитерийг шөнө дураар нь аашлуулахгүй хуцаж боргодог болонгуут барьж аваад багалзуурдаж алаад Корнилагийн алимын модноос зүүгээд орхижээ. Ер нь багаасаа өрөвдөх хайрлахыг мэдэхгүй, эелдэг сайн зантай ууган ах юм уу, Петрокийн холын хамаатан болох зэгсэн хатуу ч гэсэн шулуун шударга аавтайгаа тун адилгүй хүн байжээ.

	— Хэнд ч хэлж болохгүй шүү! Мэдэв үү? Дээврээс чинь дүүжилж орхино гэж мэд! Чи намайг мэдэх байлгүй гэж араас нь хашхирах холоос дуулдав.

	Степанида зодуулж хөөгдсөн нохой мэт гэрийнхээ зүг явж байхдаа арчаагүй доромжлуулж гомдсондоо мэлмэртэл уйлав. Хаашаа ч гарах арга алга, тэнэг эм шиг л гэрийнхээ хаяанд шахам газарт дээрэмдүүлж, байдаг мөнгөө булаалгачихлаа, хэнд булаалгав гэвэл бага хүүхдийг дээрэлхлээ гэж халгайгаар түлнэ дээ гэж айлгаж байсан бас л өөрийн нь хүн байж байдаг. Одоо түүнийг халгайгаар айлгах аргагүй болж, тэр одоо өөрийг нь сүнсийг зайлтал халгайгаар түлэхтэй болжээ. Степанидад гуравтын дэвсгэр нь хайран санагдсангүй, эрээ цээргүй зануулж, түүнд нь яах ч аргагүй захирагдсан нь гомдмоор байв. Түүнийг яахаас ч буцахгүй хүн гэдгийг нэгэнт мэдэх болохоороо дагахаас өөр аргагүй, иймдээ тулж яваа бол гэр байшинг нь шатаах юм уу нарсан дотор алаад орхихгүй гэх газаргүй хүн байжээ.

	Тэгээд үүнийг тэсээд, өнгөрөх үү? гэдэг асуудал байв.

	Тэсээд өнгөрдөг зангүй хүн болохоороо нэг юм шийдэж, нэг юм хийж л сална даа гэж бодон, адаглаад Петроктоо цөмийг нь тоочно, маргааш Гончарикт мэдүүлнэ, тосгоны зөвлөлд хэлнэ, юутай ч гэсэн энэ хорвоод Зөвлөлт засаг гэж байгаа хойно энэхүү ойн дээрэмчдийн ажлыг татах арга эрхбиш байх байлгүй гэж бодлоо.

	Гэртээ хүрч ядсаар явтал нь бүр харанхуй болчихжээ. Дэнгийн улбар гэрэл цантсан цонхны цаанаас сүүмийх нь хүүхдүүд нь хичээлээ хийж байгаа бололтой. Петрок саяхан чарганаас нь мулталсан морио гаднаа усалж, түлээ хагалдаг газар байгаа чарга дээр нь гурван том гуалин байх нь лав Хонины хотгороос авчирсан биз. Гамтайхан түлээд байх юм бол хавар болгоно, ийм их түлээ өөр үед байсан бол түүнийг баярлуулах л байлаа. Гэвч одоо түүнийг халти бодов уу, үгүй юу

	— Петрок! Хөөе, Петрок оо!.. гэж дуудав.

	Петрок нь түүний дууны өнгөөр нэг л базаахгүй юм болж дээ гэж дорхноо ойлгов. Степанида ийм дуугаар хандах нь тун цөөхөн тохиолддог байжээ. Петрок цасан дээр хувингаа хаячхаад өөдөөс нь сэтгэл түгшүүрлэн очвол

	— Петро, энэ чинь юу болж байна аа? гэж хэлээд уйлчихлаа. 

	Петрок өөдөөс нь харж алмайран зогсов.

	— Хэн чамайг яав? Чи яав?..

	— Цаадуул чинь манийг алах нь байна... Гэр орныг маань ч шатаах нь... Хүн дүрсээ алджээ! Миний сагсыг булаагаад авчихлаа шүү дээ...

	Петрок дорхноо нэг л юм болж, хөмсөг атируулан аяархан санаа алдаад;

	— Тэгэхлээр чамайг бас юу яав уу?

	— Тийм гэм, чи бас яагаа вэ?

	— Намайг ч гэсэн өөрцгүй. Нарсан дотор биз?

	— Тийм.

	Петрок ийш тийш харж, сүлжмэл хашаа руугаа очоод жаахан чагнаж, ойрхны жалга руу сайтар ширтсэнээ

	— Чи байна аа... Миний үгэнд ор. Хэнд ч битгий хэл! Юманд битгий оролц. Гэртээ байгаад л бай. Тэгэхгүй бол... Ам гарсан л байвал галдаад хаяна гэж намайг ч бас занасан шүү гэв.

	Степанида зогсож байж чадахаа болиод чарга дээр байгаа гачуурын барзгар ёзоор сандайлан суучхав. 

	Тэгэхлээр Петрок бас тэдний гарт өртсөн байх нь, одоо болоход намайг бас дуугүй яв гэж тушааж байна, үнэндээ юу юу тохиолдож болохыг бодохоос ч аймаар байна, тэгвэл хаана яаж амь зуух вэ, хүүхдүүдтэйгээ хаашаа явах вэ гэж бодогдлоо.

	Петрок морио услаад саравчинд нь оруулж удалгүй буцаж гарч ирэв... Нэгэнт бүрмөсөн харанхуй болж, гал зуухны булангийн цаанаас хүйтэн биш салхи үе үе салхилан, тэнгэрт од мичид харагдсангүй. Уйлж, тамир тэнхээ алдарсан Степанида мод сандайлсан хэвээрээ, 

	— Одоо яавал дээр вэ? Петрок бид хоёр ч энэ гайгаас зайлахгүй байж таарна, энэ гай, ядах нь ээ хүүхдүүдийг маань л битгий дайраасай, тэдний минь сэтгэлийг битгий сэвтүүлээсэй, хожим хүүхдүүд ч гэсэн юм үзэж, амьдралд бага биш байдаг хуурмаг худлыг ойлгож эхлэх байх, за яах вэ, том болсон хойноо тийм юм үзвэл үзнэ биз, харин одоо эрт байна гэж бодмогцоо тэднийгээ амьдралын хорт хатгалгаас улаан голоороо ч болов хаацайлан хамгаалахад бэлхэн байлаа.

	— За, муу хөгшин минь, юу гэгч болж байна даа! гэсээр Петрок нь хүрч ирээд, — Ийм цаг болно гэж хэн мэдэх байлаа даа! Тэгсэн чинь... явж байсан чинь морь минь их замаас гарах гэж зүтгээд болдоггүй. Тэгтэл ч нэг хүн морио өг! гэдэг байгаа даа. Юуны чинь морь, түлээ ачаад явж байна шүү дээ гэсэн чинь дуугүй өгөөдөх гээд буу тулгалаа. Авах л байлаа, гэтэл манай тоногийн сур нь муу болохоор тасархай суртай юмаар яах нь вэ гэлээ. Үзэж үзэж, зүгээр орхилоо. Муу сайн ч хамаатан ухаантай юм даа гэлээ. Үхсэн хойноо ч хамаатан бол доо! Хэрэг бишдэх л юм бол шатааж орхино. Тийм л шийдсэн улс юм чинь. Тэдэнд алдах юм алга, хөвчийн зэрлэг чоно шиг болчхоод яваа улс юм чинь гэж ярив.

	— Ах дүүгээрээ явна уу, аль өөр хүнтэй явна уу? Би харсан...

	— Хэн чөтгөр мэдэх вэ! Ганцаараа л биш юм даг.

	— За одоо яах вэ? Дуугүй байх уу?

	— Өөр яах юм бэ? Гомдол мэдүүлэх үү? Хүүхдээ л бодоорой!

	Степанида дуугүй байв. Би хүүхдээ бодох нь мэдээж, гэтэл намайг хэн өрөвдөх болж байна, би өөрөө доромжлуулаад, одоо болоход өөрөө өөрийгөө доромжилж, тэсэх аргагүй байхад тэсэж байх, хамаг бие зад тавих гээд байхад дуугүй байх хэрэгтэй болж байх шив, ингэж байж болох уу даа? гэж бодлоо.

	Тэр нэгэн салхитай урт шөнө нүд аньсангүй, пийшингийнхээ ард хөшсөн юм шиг хэвтэж, элдвийг эргэцүүлэн хонов. Үзүүр төгсгөлгүй, хэцүү бэрх, мухардмал юм бодогдоод хариулах аргагүй олон олон асуулт гарч ирж байжээ. Энэ хорвоо нэг л ээдрэлдэж будилаад, муу сайн нь хутгалдан, нэг муу нь нөгөө нэг том муутайгаа зууралдсан ч юм шиг, эсвэл өөрөө хямарч, хувьсаж эвдэрч, үнс чандар болчхож байгаа юм шиг санагдан олон зүйлийг ойлгохгүй байсан ингэж байж таарахгүй, энэ чинь хүний ёсноос гадуур байна, ингэхлээр нэг юм хийх л хэрэгтэй гэдэг ганц зүйлийг сайтар мэдэж байв. Эвлэрээд хүлээж хэвтэх биш, маргааш л Выселки рүү, суурин руу, тойрог руу, Полоцк руу гүйж, сайн хүмүүстэй учрах хэрэгтэй гэж бодоход ганцхан Гужовын хөрөнгийг хураахыг шаардаад бусдын талаар үг ч цухуйлгаагүй өнгөрсөн Новик л нүдэнд нь үзэгдэнэ: Степанида Гужонын эсрэг санал өгөөгүй өнгөрч, дараа нь хоёр хөгшнийг тун их өрөвдөж байсан бол өчигдөр орой нарсан дотор Змитертэй учирснаас хойш тэднийг өрөвдөхөө больжээ. Хураавал хурааж л байг, энэ муухай чонын сүнсийг нь ч үлдээлгүй тосгоноос тонилговол таарна, үүнийг байхгүй болоход санаа амар болох байх гэж боджээ.

	Гэтэл өөр айлыг яалаа гэж тэр вэ?

	Өөр айлын хувьд сэтгэл өвдөхгүй байж чадсангүй. Ялангуяа Анюта Ладимирова, эмгэн Прохориха, тэгээд бас Корнила. Корнилагийн хувьд тэр хоёр онцгой харьцаатай байсан, тэр харьцаа нь арай л тэр хоёрын хувь тавиланг нэг болгочхоогүй өнгөрсөн юм сан ажээ. Үнэхээр болоогүй өнгөрчээ...

	 

	 

	Степанида тэгэхэд бага залуу байж, өвгөн Яхимовскийнд зарагддаг, гэр нь Выселкид, өдөр болгон Яхимов дов өөд гүйдэг, өглөө эрт үүр цүүрээр босоод их замыг хөндлөн гарч очдог цаг байжээ. Үнээ саах, дараа нь хоёр үнээг нь бэлчээх, гахай шувууны нь хоолыг бэлэн болгох, гахай шувууны аль аль нь олон, Голгофа толгойн хагалсан газраар тархан бэлчиж явдаг байж. Өвгөн Яхимовский ажил төрөлд бараг оролцдоггүй, байшингийн хаяа дээр юм уу пийшингийнхээ ард янцаглаж байдаг, Степанида л хамаг юмыг нь хийдэг ч, мэддэг ч байв. Түүнээс гадна тэднийд хэдэн зарц хар хүү байх боловч түүний холбогддоггүй тариан талбайд ажиллана. Степанида гэр тойрны ажил, ногооны хашаа, өвөл ч, зун ч амраадаггүй хэдэн мал ногддог, ер айлд зарагдах сайхан юмгүй ч гэсэн газар ч үгүй, эд хогшил хөрөнгө ч үгүй Выселкид байдаг хөндий хүйтэн ааштай, өөрийн гэх газар багатай ахындаа суудаг тэр бүсгүйд өөр зам байсангүй. 

	Нэгэн удаа оройтож босоод төмсний хашаан дундуурх шүүдэртэй жим даган их замын зүг хурдалж явжээ. Корнилагийн гадуур гарч явсан чинь хашаан дотор түүний ууртай дуугарах сонсогдож; Корнилагийн дошгин үнээ нь тогтож байж өгөхгүй ийш тийшээ займчиж гүйх нь харагджээ. 

	Түүнээс нэг жилийн өмнө Корнила бэлэвсэрч хоёр хүүхэдтэйгээ үлдээд эмэгтэй хүний хийх хамаг ажлыг ганцаараа үүрч, тийм ч их чадвартай бус, заримдаа бүр тун болхи загнаж, тосгоны авгайчуул түүнийг юмаа тэгж муугаар угааж байна, талхны хөрөнгийг тэгж муугаар исгэж байна гэж дооглоцгоож, зарим нь түүнийг илэрхий өрөвдөж байжээ. Степанида үнээ нь саалгахгүй зугтаад байгаа юм байна гэж мэдээд зогсоход Корнила хувингаа бариад элдэж, загнахдаа загнаж, аргадахдаа аргадаж, ямар ч бүтэлгүй байв. Степанида жаахан бэрэвшээсхийсээр хашааны нь хаалгаар ороод үнээг нь аятайхан намуухан аргадвал аяндаа номхорчээ. Корнила пингээс дээр нь давс асгасан нэг талх авчирч Степанида үнээг нь сааж гарчээ. Нэг их сүү гарсангүй тул хурдхан саачхаад хувинтай сүүг эзэнд нь инээвхийлэн бариулав. 

	Гэтэл Корнила хувинтайг авалгүй нэг л хачин өөр болоод өөдөөс нь иржээ. Цамцных нь заам задгай, ханхар цээжээ түхийлгэсэн булиа пагдгар залуу эрээс Степанида жаахан болгоомжилсон ч харанхуйлсан нүдэнд нь бүрмөсөн арчаагүй байдал илрэхийг хараад гарыг нь зайцуулж, инээд алдаад

	— Корнилка, чи чинь яаж байна? Сайн бодоорой гэжээ.

	Энэ үг түүнийг ухааруулсан бололтой хашаа руугаа очоод эргэн харж, жаахан зогссоноо Степанидагийн гарах гэхэд зам хөндөлцөн хаасанд ичингүйрсхийн "одоо яадаг бил ээ" гэж боджээ. 

	Тэгтэл Корнила түүн рүү дахин хандаж, сөөнгөдүү дуугаар

	— Би ийм авгайтай болдог сон бол уу... гэж гунигтайхан дуугарчээ.

	Степанида дахин инээд алдаад

	— Зууч явуул л даа, юуг нь ядаа вэ? гэхэд

	— Чи зөвшөөрөх юм уу? гэж Корнила дахин болгоомжлон харж асуухад нь

	— Бодож байж больё. Зөвшөөрөх ч юм бил үү. Одоохондоо мэдэхгүй байна... гэжээ.

	Степанида дургүйцэх юм ер үгүй байсан ч үнэндээ мэдэхгүй байжээ. Корнила бол ажилд сайн, ганцхан гэм нь хоёр хүүхэдтэй бэлэвсэрсэн эр байв. Гэтэл Степанида хүнтэй суугаагүй, залуу харчуулаас онцолсон хүн байхгүй, сууя барья гэсэн хүн ер үгүй байжээ. Яах ёстой байв аа? Хэдэн сар харж, эсэн бусын юм бодон, элдвийг зохион, тэр ч байтугай өөрийгөө ч, Корнилаг ч зүхэж үзжээ. Гэтэл Корнила зууч явуулаагүйгээр барахгүй, мацгийн дараагаар Кухнали гэдэг газраас хүнтэй суулгүй хөгширсөн Ванзя гэгчийг аваад иржээ. Тэр нь Корнилагийн эдлэнг эзэмшин суудаг байсан ажээ.

	Степанида дэрэндээ нүүрээ шигтгэж жаахан уйлж байгаад тайтгарсан ч тэдний хашаанд болсон явдлыг мартахгүй байжээ.

	Корнила тэгэхэд тийм хуншгүй зан гаргасны нь төлөө тэнгэр бурхан цээрлүүлж байгаа юм болов уу?

	Гэвч тэгэх ёсгүй, тийм юмны төлөө цээрлүүлэх учиргүй. Тэгвэл Ладимир, хөгшин Прохориха хоёрыг яалаа гэж цээрлүүлэх вэ, Гужовынхан ч гэсэн ялгаагүй... Бодоод байхад явж явж, хамаг юм тэр Гужээс л болсон юм уу, хэрэв тэр хурал дээр гөжүүдлэлгүй, хэн нэгнийг уриалчихсан бол Новик ч ирэхгүй, хөрөнгө хураа гэж шаардах ч үгүй өнгөрч болох байсан юм биш биз, санал хураахад Гончарик гар өргөж олонхыг бий болгоогүй бол хөрөнгө хураахгүй ч байсан юм бил үү, тэгвэл Гужийн хөрөнгийг хураагаагүй, сонинд юм хэвлэгдээгүй байх ч байсан юм бил үү, тэгвэл... Бусдыг нь ч хөндөхгүй өнгөрч болох байсан байж магадгүй.

	Тэгвэл энэ бүхэн хэнээс үүсэв ээ? Гужээс үү? Новикоос уу? Аль эсвэл Василь бууж өгснөөс үү? Ганц үг, ганц гар, түүгээр ч үл барам хэн нэгний гэмгүй харцнаас хүний амьдрал, хувь заяа заримдаа ямар ихээр хамаарна вэ гэж бодохоос аймаар байлаа. Ялангуяа ийм үед шүү. Буурьтай суурьтай, уургүй, шулуун шударга байх нь юутай хэрэгтэй вэ? Яагаад гэвэл хамгийн ойрын хүндээ уурласан уур эргээд тусахын хувьд маш хүчтэй болж, тун ч аймаар юм болдог ажээ.

	Өглөө Степанида жигтэйхэн ядарчихсан, өөрийнхөө бодолд бүрмөсөн нухлуулчихсан босжээ. Хүүхдүүдээ сургуульд нь явуулах ажил байгаагүй сан бол ерөөсөө ч босохгүй хэвтээд баймаар байжээ. Петрок торой, хониндоо өвс хоолыг нь өгнө биз, үнээ маань тугаллаагүй нь яамай, тийм болохоор саах барих гэх юм байхгүй гэж бодлоо. Дэнгийн гэрэлд сууж, нэг ширмэн тогоо дүүрэн төмс арилгаад пийшингээ галлав. Хүүхдүүд нь орондоо хэвээрээ, Федька нь өглөө болохын алдад сайхан шуухитнан унтаж, Фенечка нь шөнөжин тавгүй эргэж хөрвөж хоносноо бас л чимээгүй болжээ. Петрок гадагш гараад морь малаа янзалж байгаа бололтой. Одоо тэр нь удахгүй хагацна гэдгээ мэдэж байгаа болохоор хэзээ хэзээнийхээс илүү мориныхоо дэргэд байдаг болсныг Степанида ажиглажээ. Ердөө л ганцхан жилийн өмнө авсан сайн унаагаа одоо өгөх болсон нь тун хайран байлаа... Степанида өвгөнийхөө байдлыг ойлгож байв. Ингэсээр байтал өглөө болж, цонхоор гэгээ ороод, гэрт пийшингийн гэрлээс саруулхан байсан тул дэнгээ унтраах санаатай үлээхээр завдтал цонхыг нь хүн тогшжээ. 

	Эхлээд, Петрок байлгүй гэж бодтол айж сандарсан хүн үү гэмээр дэндүү цочир түргэн түргэн тогшсонд эзэн энэ хавьд байгаа шүү дээ бодов. Степанида цонх руу очиж, хайлсхийсэн цантай цонхны цаана, байшингийн хаяаны дэргэд эмэгтэй хүн байгааг авсаар таньсангүй.

	— Эгч ээ... гэх дуун цонхны гаднаас сонсогдсон нь өөр ертөнцөөс сонсогдох мэт маш бүдэг байсан ч Степанида Анюткаг таньчихжээ. Пингийнхээ хаалгыг бушуухан тавьж өгвөл, Анютка гэрт хар гүйхээрээ ороод вандан сандал дамнан унаж арга барагдсан байдалтай орилж чарлаж гарав. Түүний хар хилэн урт пальтоны энгэр задгай, алчуур нь ар шил рүүгээ унаж, цагаан шаргал үс нь задарч мөрөн дээгүүр нь намиран унжсан байв... 

	— Ай, эгч минь, манайхан сүйд боллоо... гэж тэр дуугарав.

	Степанида хэдийнээ юу болсныг тааж байв. Өчигдөр тосгоны зөвлөлд байхад Ладимир, Анютка, түүний том ах нарт ямар зовлон учрах нь тодорхой болж байсан тул бүсгүйг аргадаж тайтгаруулахыг завдтал сандлаасаа босож уйлахаа болиод нүүрнийхээ нулимсыг арчин

	— Ай, эгч минь, шөнө Антип, Андрей хоёрыг барьсан. Цагдан сэргийлэх ирж бариад бүх юмыг маань онгичиж урвуучиж, Гужовын Змитерийг эрсэн. Тэр нь зальтай юм болохоороо алга болчхоод, манайхныг бариад аваад явчихлаа... гэхэд нь

	— Тэгээд, тэгээд, тэгээд? гэж Степанида өөрийн мэдэлгүй давтан байхдаа жаахан гадарлаж, — Тэд нар чинь Гужтэй цуг явдаг байсан юм уу? гэж асуув.

	— Ай, эгч минь, би яаж мэдэх вэ дээ, гэхдээ энэ хэдэн хоногт хаашаа ч юм алга болдог байсан. Змитер манайхаар ирснээс хойш цуг яваад хоёр шөнө гэртээ хоносонгүй. Гэтэл өнөөдөр... Та урьд шөнө их зам дээр юу болсныг дуулсан ч байж магадгүй. Сүйд болсон шүү дээ. Нэг хүн Космачевыг отож байсан гэнэ, нөгөө яагаа вэ дээ, Полоцкийн, тэгээд буудсан гэнэ. Тэр нарсан дотор Космачевыг шархдуулсан гэлцэж байна, мориныхоо сайнаар л гарсан гэнэ. Морь нь давхиж сууринд аваад ирсэн гэнэ. Тэгээд л цагдан сэргийлэхийг босгож юу болсон гэж санана аа! Шөнө... Яг ах нарыг ирээд байхад орж ирцгээсэн. Хөдсөн дээлээ тайлцгаангуут нь пид падхийлдэн орж ирээд, та нар хаагуур явав гэцгээж, ах нар маань гэрээсээ холдоогүй гэлээ. Тэгэхлээр нь надаас асуулаа... Би юу ч мэдэхгүй юм чинь юугаа хэлэх билээ дээ... гэж ярилаа.

	Степанида ийм юм сонсоод мэл гайхаж, цэл хөхрөн, ухаан бодол ч, бие махбод ч цөм нэгэн зэргээр хутгалдан будилахыг мэдрэн, лагхийтэл суучхав. Гэвч аймшигтай юм болжээ гэдгийг аажим аажмаар ойлгож эхлэв. Энэ аюултай явдал нь Выселкид болж байгаа зүйл, өчигдрийн нарсан доторх учралтай холбоотой юм байна гэж бүдэг бадаг гадарлаж эхлэв. Степанида жаахан тайтгарч, алчуураа засаж боож байгаа Анюткаг дуугүйхэн энхрийлж илж байхдаа тэрхүү ер бишийн үйл явдлуудын учир утгыг аажимдаа ухаарч эхэлжээ. 

	Пийшингийн ард хүүхдүүд нь босоцгоож, Федька өмдөө өмсөөд хөшигний цаанаас цухуйн, нойрмог нүүр нь их л айсан байдалтай харагдав.

	Анютка энэ завсар ярьсан хэвээрээ, тэсэж байж ядан

	— Одоо яахыгаа би мэдэхгүй байна! Өвгөн насан болсон намайгаа бодох нь яав даа гэж аав маань уйлж байна. Антип, Андрей хоёрыг аваад явснаас хойш бүр унаж тусаж байж сүйд болохлоор нь миний айдас хүрээд наашаа гүйж ирлээ. Эгч минь, одоо бид яах вэ? гэв.

	Яах байв аа? Яах ёстой байсныг тэр мэдсэн ч болоосой. 

	Гэвч одоо яадаг ч арга алга болжээ. Одоо нэгэнт оройтжээ! Ийм юмны дараа дэндүү оройтсон гэсэн үг. Одоо хаачдаг ч арга байхгүй. Түүнийг суурин руу гүйж явахад нь нарсан дотор болсон явдал яагаад түүнийг зогсоосон нь, тэдэнд гуравтын дэвсгэр хэрэгтэй болсон бус өөр юм хүлээж байсан юм байна, би тэдэнд саад хийж болох байсан байна, бүр ингэхдээ тулдаг байжээ, тэгээд одоо юу болдог бол гэх мэтээр аажимдаа бүх юм түүнд ойлгомжтой боллоо.

	Степанида яваандаа тайвширч, ухаан бодлоо эмхэлж цэгцлэн байвч тэр шөнийн дараагаар, их зам дээр болсон явдлын дараагаар ямар нэгэн юм хийх нь нэгэнт хожимдсон гэдгийг ойлгож байлаа ч шударга бус юм болж байна гэдэг бодол салж өгөхгүй зовоогоод ядахдаа өөрийгөө ч болов тайтгаруулахуйц учир шалтгаан, гарах зам олох нь зүйтэй гэдгийг шаардан хэлэх юм хэлэгдээгүй ч юм шиг, ойлгох юм ойлгогдоогүй ч юм шиг санагдаад болж өгсөнгүй.

	Ладимирынхаас нэлээн холдсон хойноо Яхимов дэнж өөд биш, Выселкийн нөгөө зах руу явж байгаагаа гэнэт мэдсэн боловч чигээрээ л явав. Түүний өмнө танил байдал нүдэнд тусаж, тэртээ нэгэн цагт тэдний гэр байсан газар одоо дөрвөн хус салхинд эвгүй сэрчигнэн ганхаж, эдлэнгийн нь зааг дээр хэдэн интоорын мод нарийхан салаа мөчрөө дэлгэн ургасан нь харагдав. Байшин нь байсангүй, тэр нь аль хэдийн илжирч гүйцээд, үлдэгдлийг нь буулгаж түлээ болгосон, ногооны хашаа нь хөрш Богатька Демьянд шилжиж, Демьян түүнийг тойруулан цэвэрхэн хусан хороо барьжээ. Степанида гэр орныхоо байсан газрын дэргэд саатсангүй цаашаа явж, нэгд нэгэнгүй мэдэх байшингууд, дүнзэн хананууд, сүлжмэл хороонууд, гудамжны моднуудын дэргэдүүр өнгөрөөд гудамж руу үндэс ёзоор гаран ургасан Меланьягийн бүдүүн агч модыг тойрон гарав. Дэнж уруудан бууж цаашаа явсаар байгаад одоо сургууль байрлаж, саяхан болтол долоо хоногт гурван удаа бичиг үсгийн бүлгэмд суух гэж ирдэг байсан Авсюковын байшингийн дэргэдэх шинэхэн нарийн модон хашаанд тулав. Одоо тэнд Федя, Феня хоёртой нь хамт гучаад хүүхэд сурдаг, дөрвөн эгнээ парт тавьж, нэг эгнээнд нэг анги суудаг байжээ. 

	Степанида нарийн модон хашааг цээжээрээ түшин зогсож, юм бодсоор л байлаа. Хүүхдүүд маань л юм сураг, эх эцэгт нь ногдсон хувь тавилангаас илүү сайн хувь тавилан ногдож ч магадгүй, эрдэм номын хүчээр идэх талхаа олж, хүн хартай ч танилцана биз, би одоо бичиг үсгийн бүлгэмдээ дахиж явахгүй гэж бодлоо. Анюткаг явснаас хойш партандаа сууж чадахаа больж, сургуулийн босго алхахаас дургүй болсон байжээ. Өнгөрсөн намрын эхээр Анютка түүнийг бичиг үсгийн бүлгэмд явъя, бүх орон даяараа бичигтэн болж байхад юу ч мэдэхгүй байх нь ичгэвтэр муухай байна гэж ойлгуулсан байв. Тэгээд өөрөө бичиг үсэгт машид шамдан суралцаж байв. Гончарик цэргийн албанд явахаасаа өмнө сууриндаа дөрөвдүгээр анги төгссөн учраас тийнхүү шамдаж байсныг нь Степанида ойлгожээ. Анютка түүнээс яаж хоцрох вэ дээ? Жаахан байхдаа түүнд сурах бололцоо байсангүй, арван зургаа хүрэхдээ гэрийнхээ эзэгтэй нь болсон, ээж нь уушгины өвчнөөр нас бараад, аав нь дахиж гэрлэсэнгүй, ихэр хоёр ах Антип, Андрей хоёр нь нэг л гэрлэж өгөхгүй удаж, хаширлаж эргэлзээд байдаг байжээ. Одоо тэдний гэрлэх нь өнгөрөв бололтой.

	Сургуулийн хашаан дотор гэнэт хүүхэд багачуудын хөгжилдөн шуугилдах чимээ гармагц Степанида завсарлаж байна юм байна гэж ойлгоод хашаанаас холдов. Тэнд байгаад байх хэрэггүй байсан тул эргээд гудамжаараа орж дэнж өөд өгсөв. Тамалгачийн байшингийн хажуугаар гарахдаа Левонтой уулзмаар санагдаад, Левон лав миний мэдэхгүйг мэдэх байх, нэг юм хэлж, сэтгэлийг минь засаж ч юу магад гэж бодсон боловч хэн ч байсангүй, гагцхүү бөөн тоос бужигнуулан Потап Колонденок нэг муу элэгдсэн шүүрээр шүүрдэж, хэзээ угаасан нь бүү мэд, халтартсан шалыг цэвэрлэхчээ болж байлаа. 

	Степанида үүдэн дээр зогсож,

	— Левон орж ирээгүй юу? гэж асуувал

	— Үгүй, орж ирээгүй гэв.

	Колонденок түүнийг тоож анхаарсангүй, элс шороо, элдэв хогийг үүд рүү учир зүггүй шүүрдэн бужигнуулж байсан тул үргэлж цэлдэн хөх оргиж явдаг нүцгэн хөл нь жаахан хуучирсан ч овоо дориун савхин гуталтай байхыг харчхав. Лав л Левоны гутал биш байлаа.

	— Чи гутал ав аа юу? гэж асуухад нь

	— Хураасан юмнаас авсан юм аа гэж Потап гонгинон хариулаад боссон бөөн тоосон дундаас эвгүй хүйтэн ширтэв.

	— Өөдгүй амьтан, хичээгээд байж дээ! гэж Степанида эгдүүцэн хэлэв.

	Степанида хашааны дагуу явж байхдаа ийм залуу, бичиг номтой (бүр дэндүү бичиг номтой, гурав юм уу дөрвөн жил сурч, төгссөн) хүн нэг бодлын үнэнч юм шиг тухайн цаг үеийн дуудлагаар ажиллаж байгаа ч юм шиг байдаг атлаа айл амьтны дургүйг хүргэхээс цаашгүй байж байх юм даа, сонинд үнэн юм биччих шиг л болсон, гэтэл тэр нь дүндээ юу болж төгсөв дөө гэж бодов. Бодож санаж явснаа цөмийг нь гаргаад хэлчихье гэх нь ээ үг дутаад, гагцхүү ингэж чармайснаараа ямар балаг тарьж байгаагаа өөрөө бараг ч мэдэхгүй дүлий дүмбэ оргисон энэ хүүгээс бузаршаах мэт болжээ. Энэ бол Змитертэй адилгүй хүн. Змитер бол яахаас ч сийхгүй хүн гэдэг нь хартал ил байхад энэ дүлий дүмбэ залуу маргааш юу хийхийг нь мэдэх арга алга. Тэр ч байтугай тосгоны хүүхдүүд түүнтэй ер тоглодоггүй, ууртай догшин биш, хэнийг ч басаж доромжилдоггүй хэр нь үеийн хүүхдүүд нь холуур тойрч гардаг, дандаа ганцаараа явдаг, сургуульдаа явсан ч, мал хариулсан ч ганцаараа, жаахан томроод ирмэгцээ ахмад хүмүүсийн амаргүй ажил хэргийг чагнаж эхлээд нэг ч хурал цуглааныг таслалгүй, өглөөнөөс үдшийн шөнө болтол тосгоны зөвлөлд шовойн сууж, ангайтал үг чагнан дув дуугүй байдаг байсныг нь Степанида саналаа. Гагцхүү юу бодож суудаг байсныг нь бүү мэд.

	— Ай халаг, өөдгүй чи үхэж далд ороосой! гэж Степанида эгдүүцэн аман дотроо дуугарав.

	Тэр нь Выселкийн хамгийн захын байшингуудыг өнгөрөхөд Ладимирын хоосорсон хашаа байшин сондгойдуухан хаалга үүд нь нээлттэй харагдтал Гончарикийн хавиас эмэгтэй хүн аймаар муухай орилох дуун хадлаа. Степанида тэр дуунаас давхийн цочиж, гудамжны голд зогсчхов. Байшингийн булан тойроод Василийн ээж, Ульяна гараа алдлан гарч ирээд «Хүүе та минь ээ! Хүмүүс ээ!» гэдэг үгийг л аягүй муухай хашхичин, цээжээ нударгалан дэлдэж гарав. Степанидаг үзмэгц уйлж үглэсээр гүйж ирэхэд нь нэг л аймшигтай юм болж дээ гэдгийг л гадарлав. Ульяна тэгж уйлж хашхичих завсраа гэр лүүгээ, зузаан мөс барьцалдан хөлдсөн цонх руугаа зааж байв. 

	Степанида тэр зүг ухасхийн очвол гэр дотроос өр зүрх зүсэм чарлаан дуулдсан нь Ульянагийн хүү Яночка орь дуу тавьсан хэрэг байв. Степанида дэлгээстэй үүдээр пин рүү нь гүйхээрээ ороод халти онгорхой байсан гэрийн хаалгыг нь гэдрэг саван, ямар нэгэн золгүй явдлаас Яночкаг аврах хэрэг гарах нь гэж бодсон боловч үл мэдэгдэх бүдэг харанхуй айлын гэрт юм сайтар үзэгдэхгүй, Яночка чухам хаана байгаа нь авсаар мэдэгдсэнгүй.

	Харин шал өөр юм хармагцаа айн хирдхийж түр зуур балмагдан таг зогсчхов.

	Вася Гончарик улаан цэргийн дүрэмт хувцас, шинель, суран бүстэй чигээрээ цонхны наадах хоосон ширээний үзүүрт цээжээрээ тэгнэн тонгойгоод шаргал үс нь намирсан толгойгоо нэг хачнаар унжуулсан харагджээ. Гэрийн доторх эвгүй агаарт саяхан буу буудсаны үнэр халти хулт ханхалж, ширээний дэргэд, шалан дээр гар буу хэвтэж, пийшингийн хажуугийн булан хавьд гурван настай Яночка учир зүггүй цорхиртол уйлж байжээ.

	Ийнхүү энэ намар тэртэй тэргүй ховордсоор байсан Гончарик овогт уй гашуу амссан айл өрх бүрмөсөн дуусах нь энэ ээ.

	 

	* * *

	 

	Гэдэс дээрээ цамц нь эвхэрсэн хүүгийн турьгүй шордгор бие хашааны ёроолын сандлын дэргэд хэвтэж байв. Петрок хүүг ингэж алсанд нь алмайрч гүйцээд юу гэгч болсон, энэ хэлгүй хүү яагаад шөнө тэдний хавиар явах болсныг ойлгож ядаж байжээ. Ямар хэрэгтэй үүгээр явав аа гэж бодохоос үг хэл нь таталдах шиг болоод бүр элдвээр гутарч үглэдгээ ч больж айжээ. Степанида ч гэсэн өөрцгүй цонхны доодох ханзан дээрээ таг дуугүй айж гайхан сууж байлаа.

	Германчууд аль хэдийн чимээ намдаж, майхандаа унтаж байх бололтой бөгөөд үүдний дэргэд саравч доор үлдсэн харуулын хүн л хашаан дотуур алгуурхан нааш цааш алхална. Цонхоор жаахан гэгээ оров уу, үгүй юу гал тогооны тэнд сав суулга хангинадгаараа хангинаж эхэлсэн нь Карла ажилдаа орж байгаа хэрэг байв. Петрок тэр танил дууг сонсоод зүүрмэглэж байсан нойрноосоо сэргэв. Шинэ гай, шинэ аюулд бэлтгэх хэрэгтэй, учир нь шинэ өдөр бас ямар гай авчрахыг мэдэх арга байсангүй. Гэвч орноосоо хөлөө буулгаад шөнө эвэрч хоносон чархиа углахаар завдтал их замын тэртээгээс холхон паржигнах чимээ сонсогджээ. Аль хэдийн мотоцикл л ингэж дуугарч байгаад үзэгдэхээ больсоор удсан нь санаанд оров. Их замаар мотоцикл давхиж байгаа бол гүүр нэгэнт бэлэн болж дээ гэж Петрок гунив. Тэр паржигнах чимээ байсхийгээд л бүдгэрч байснаа гэнэт тодроод бүр ойрхон сонсогдоод чимээгүй болчхов. Далдууны доор ирчихсэн бололтой. Нэг хүн Карлатай юм дуугаралцаад, дараа нь хаалга сахисан харуултай ярилцав. 

	Петрок амьсгаа даран чагнасаар л байв. Өмнө нь ийшээ мотоциклтэй хүн ирж байгаагүй болохоор энэ хүн холоос ямар нэгэн тушаалтай ирсэн баймаар санагдана. Одоо байдал өөр болох ч юм бил үү гэж бодогдмоор байлаа. Үнэхээр нэг захиа даалгавартай хүн ирсэн юм уу гэмээр, удалгүй офицерын унтаж байгаа байрын хаалгыг аяархан тогших дуулдаж, жаахан байзнатал хаалга онгойж хаагдаж, германчууд аяархан юм ярилцах нь гал зууханд нь бараг дуулдсангүй. Харин тэднийг тэндээс гарахад харуулын хүн нэг юм хашхирч, майхны хавьцаа бөөн хөл үймээн болж, пид падхийлдэн ийш тийш гүйлдэж шуугилдлаа. Гэхдээ онц их түгшүүртэй биш, зүгээр л цагаасаа өмнө өгөгдсөн командаар гэх үү дээ, хурдлан босоцгоож байх шиг байлаа.

	Петрок цонхонд наалдан, өөр бас юу болж байгааг мэдэх сэн гэж маш их мэрийж байв. Степанида, харах байдалд юу ч сонирхохгүй байгаа юм шиг дэвсгэр дээрээ сууж, дүнзэн хана араараа налаад сууж байвч аниастай нүдний нь зовхи татав татавхийхийг харсан Петрок түүнийг бас л унтаагүй, хашаан дотор болж байгаа юмыг нэгд нэгэнгүй чагнан байгаа юм байна гэж мэдэв.

	Энэ удаад хоёр юм уу, гурван герман худгийн дэргэд яаралтайхан гар нүүрээ угааж, бусад нь нэгэнт шинелиэ өмсөж, бүр буугаа барьчихсан майхнаасаа гарч ирж, бас нэг зарим нь үүргэвч цүнхтэйгээ гараад гал тогооны хавьд тамхилцгаан, дэмий ярилцаж, нэг юмыг хүлээх мэт байцгаав. Ер нь өглөөний хоол идэх, ажилд гарах шинжгүй юм шиг байхлаар нь Петрок өөр нэг юм бодоод тэвдэн сандран

	— Хүүш ээ, хүүш, чи хараач. Явж байх шиг байна! гэвэл

	— Тэр ч гайгүй байх аа гэж Степанида хэлэв.

	— Үнэн гэм дээ, явцгааж байна! Чи хар л даа, майхнаасаа новшоо гаргаж байна. За тэр машиндаа ачих нь...

	Үнэхээр тэд майхан дотроос авдар хайрцаг, ваадантай юм, хувцас хунар гаргаж ирээд машины арын тэвш давуулан чулуудацгаав. Удалгүй хоёр цэрэг хэдэн гадсыг газраас суга татсанд майхны бөмбөгөр орой налгасхийгээд хонхойсоор ойчлоо.

	— Уухай, арилах нь байна! Ай, тэнгэр минь! гэж Петрок гэнэт баясан хөөрсөнд Степанида цонх руу ойртон гадагш харав. 

	Гэвч тэр нь эхлээд Петрокийн баярласан юмыг биш шал өөр юмыг харж

	— Хэвтэж л байх шив дээ... Нэг юмаар бүтээдэг ч болоосой. Мал биш дээ ямар... Муухай араатнууд гэж дуугарав?

	Тэр нь мэдээжийн хэрэг, Янкаг хэлжээ. Гэвч Петрок тэрхүү хашааны ёроолд хэвтээ хүүгийн хэрзгэр туранхай биеийг харахаас айж байжээ. Одоо тэрүүнийг тоож харах хүн ч байхгүй бололтой. Буудчихаад л хаясан хэрэг. Яалаа гэж тэр вэ? Харуулын хүний хашхирахыг сонсохгүй, юу ч гэж хэлж чадахгүй хэлгүй дүлий амьтныг алах юухан байх билээ. Гэхдээ яалаа гэж алсан хэрэг вэ? Эд нарт ямар муу юм хийсэн юм бол оо? гэж бодож байв.

	Германчууд нэгэнт алснаас хойш ямар нэгэн зорилготой байсан байлгүй, зүгээр нэг зугаацах гэж алаагүй юм байгаа биз дээ, эрхбиш аваад явах байгаа гэж бодмоор байв. Гэтэл тэд эд хогшлоо машиндаа ачицгааж, алагдсан хүү рүү нэг ч хүн ойртсонгүй. Харин нэг, шинельтэй, ардаа үүргэвчтэй, оосортой винтовтой настайвтар бүдүүн хүн холхноос түүний зүг харж, нэг сайн санаа алдаад машин руугаа очив уу даа гэж Петрокт санагдав. Бусад нь хэдийгээр явцгааж эхэлж байсан ч Карла өдөр тутмынхаа ажлаар зууралдсан хэвээрээ, галдаа түлээ нэмж, нэг юм буцалж байгаа тогоогоо хутгаж байх бөгөөд салхинд чийглэг уур үлээгдэн хашаан завсраар тариан талбай руу тархаж харагдав. Петрок тэр уур манангийн цаанаас нэг мэдэх нь ээ хашааны дааманд тулж ирээд машины дэргэд зогссон морин тэргийг эхлээд харсангүй. Тэрэгнээс өнөөх л шар савхин цамцтай Гуж винтовоо барьсаар дэвхрэн бууж ирэв.

	Чухам яг энэ үеэр хулдааслаг гялгар хар цувтай офицер пингээс гарч ирээд довжоон дээр зогсож, хашаан доторхыг эзний байдлаар харж ихэмсэг зогсонгуут, Гуж ч шалавхан гүйж ирж, «номхон» команд сонссон мэт эв хавгүй моодойн зогслоо. 

	«За одоо ч алган боов амсуулна даа!» гэж Петрок өчигдөр фельдфебельтэй хэрхэн учирсныг нь санаж тавлан бодов. Гэтэл өнөөдөр германчууд ба цагдаагийн хоорондын харилцаа нэг л өөр болчихсон юм шиг үзэгдэж, өнөөх офицер ийш тийшээ тогтуухан харж байв. Түүний харц ямар янзтай байгаа нь морины туурай шиг саравчиндаа халхлагдаад Петрокт цонхоор эс үзэгдэв. Гуж нэг юм учирлан тайлбарлаж, наадах нь хааяа хааяа «я-я» хэмээн сонсож байснаа дөхөж очоод өрөөсөн гараа өргөв. Петрок дахиад л тавлан баясаж, буулгах нь дээ гэж бодтол тэгсэнгүй. Гужийн мөрийг хэд дахин сайшаан алгадаж гут, гут гэв. Дахин хэрэггүй болж байгаа бололтой өнөөх офицерын жорлонг сайтар хичээж хийлээ гэж фельдфебель өчигдөр Петрокийн мөрийг алгадсантай яг адил юм болохыг үзвээс мань цагдаа нэг юмаар нийцүүлж дээ гэж бодоод жаахан хөөрсөн сэтгэл нь буурав. 

	Ер, Гуж ирнэ гэдэг сайны ёр биш байлаа. Тэгэх тусмаа офицерт магтуулсны нь дараа шинэ бузар юм л гарна гэж бодох хэрэгтэй байлаа.

	Энэ завсар германчууд эд хогшлоо түргэн ачиж, хамгийн сүүлд эвхмэл цагаан орыг гэрээс гаргаж, нүсэр том гал тогоогоо машиныхаа араас залгах юм болж тавын зэрэг хүн чармайн түлхэцгээж дааман руу аваачаад эргүүлэв. Яндангаас нь оч хаялж, газар сайгүй утаа үнэртэн, чийглэг уур манан салхинд хөөгдөн эрчилнэ. Гуж ч бас тэдэнд туслалцаж, харин Петрок цонхон дээрээ зогсоод «Нугасаа тасартал зүтгээд бай, би л лав хөөхөөс нааш гарахгүй. Нүд аманд минь ч бүү үзэгдээсэй. Тахиаг маань буудаж, үнээг маань идээд, бас жаал хүүг яалаа гэж алав аа? Хүний шинж байна уу, үгүй юу? Хүнээс зовдоггүй юм аа гэхэд бурхнаас айдаг байгаа даа, бурхан цөмийг нь харж байгаа шүү дээ. Харь газарт ямар муухай юм хийснийг чинь танууст сануулах л байх шүү» гэж бодож байв.

	Тэгж тэгж нэг юм дууслаа. Цэргүүд машины брезент доогуур шургацгааж, фельдфебель сүүлчийн удаагаа хашаан доторхыг хараад бүхээг рүү оров. Тэднүүс энэ айлын эздийг санаагүй нь яамай болж, баяртай маяртай гэлцээгүйг бодоход тэгэх хэрэгцээ байгаагүй бололтой. Тэгэх тусмаа эзэд ч тэднээс салахын түүс болжээ. Гал тогоо чирсэн том машин газрын энхэл донхолд далжганасаар их замыг чиглэлээ. Петрокийн санаа нь амарч загалмайлан залбирахыг завдтал далдууны доорх дааманаар тэрэг хөллөсөн шарга морь эв хавгүй зүтгүүлсээр орж ирэх үзэгдэн, тэргэн дээр Колонденок цагдаа жолоо барьсан угзчиж, Гуж ч төдхөн цадигаа алдан хөдөлж, хаагуур орж ирэх, хаана зогсохыг эзэн хүн шиг зааж зааварлаж гарав.

	Петрок унтууцан газар нулимаад

	— Эхийгээ яамаар... Нэг нь далд орж амжаагүй байхад нөгөө нь... гэж үглэв.

	Гэвч яадаг ч арга алга болж, гал зуухандаа байгаад байлтай биш, гаралгүй болохгүй нь гэдгийг ойлгов.

	— За хө?! Чи чинь дээрэмчидтэй нөхөц өө юу? гэж Гуж цоо ширтэн асуув.

	—Би юу даа? гэж Петрокийг сандрахад

	— Чи. Өөр хэн байх юм. Цаана чинь германы баг цэрэг шөнөжин хөөцөлдсөн байна шүү дээ.

	— Хөөцөлдсөн ий? Би яаж мэдэх вэ? Гал зуухандаа байсан. Тэднүүс харж байсан юм чинь.

	— Харж байсан гэнэ үү?! гэж Гуж эгдүүцэн хашааны ёроол руу хуруугаараа зааж, — Энийг юу гэхэв? Яагаад энд ирэв? гэлээ.

	— Намайг яаж мэднэ гэж сана аа вэ? гэхэд нь

	— Мэдэхгүй юу?! гэж Гуж асуугаад хавьчин зогсож, винтовоо нөгөө гартаа шилжүүлээд, — Алив чи, цаад эмийгээ дуудаадах! гэв.

	— Степанида аа! гэж Петрок дуудаад чулуунаас холдон зогсов.

	Степанида пингээс гарч ирээд эрүүн дороо алчуураа засаж, хөвөнтэй цамцтайгаа жихүүцэсхийх байртай хаалганы хажууд зогсчхов.

	— Чи энэнтэй үхэр хариулдаг байсан уу? гэж Гуж хашааны ёроол руу зааж асуув.

	— Хариулдаг байсан гэж Степанида аяархан хариулаад хөвөнтэй хувцасныхаа ханцуйнд гараа шургуулав.

	— Космачев ирдэг байсан уу? Энэнтэй нүргэсэн дотор уулздаг байсан уу? гэхэд нь

	— Юун Космачев? гэж Степанида гайхан ширтэв.

	— Нөгөөдөх! Энэ хавьд эргэлдэж, партизан отряд байгуулж байгаа юм байна. Би тэрүүнд партизан отряд гэж юу байдгийг үзүүлнэ ээ.

	— Би хэнийг ч үзээгүй. Хэн ч ирээгүй.

	— Тэгвэл яагаад энэ суманд өртөв?

	— Яагаадыг би яаж мэдэх вэ?

	— Чи мэдэхгүй, энэ мэддэггүй! гэж Гуж дүрсхийн уурлаж, винтовоо нэг гараасаа нөгөө гартаа тун сурмаг шилжүүлэн, түүнээ агаарт сүртэй сэгсчин занаж, — Та нар битгий хүн маллах гээд бай. Би хоёулыг чинь нэвт харж байна. Ялангуяа идэвхтэн чамайг. Нөгөө винтов чамаас зайлаагүй дээ гээд Степанидаг цоо ширтэв. 

	Степанида амьсгаа даран сонсож, далдуу модны доогуур нэг зүг сэтгэл зовнин ширтэж байв.

	Петрок хажуугаас нь

	— Юу ч гэж болно. Харин мэдээгүй байж, гэмгүй хүнд бурууг тохвол нүгэл болно шүү. Бид хоёр гал зуухандаа байсан. Нэг ёсондоо баривчилгаанд байсан. Хэрэв юу яасан бол... гээд дуугүй боллоо.

	Энэ үед тэрэг хашаан дотор орчихсон, шарга морь нь хөллөөстэй чигээрээ толгойгоо унжуулаад унтууран дохиж, шинель дээгүүрээ суран мөрөвчтэй цагдаа Колонденок дэргэд нь дуугүй зогсож байв. Тэр нь нүдээн гөлийчхөөд, өөр юу ч анзаарахгүй, зөвхөн өөрийнхөө бодолд автагдаастай байна уу гэмээр байснаа Гужийг тэргэнд ойртонгуут цагдаагийн ёсоор дахин тав явхийн анхааралтай болов.

	— За яах вэ. Дараа больё. Одоо зав алга. Алив энэ мууг ачаадах гэж Гуж тайвуухнаар Петрокт хэлээд хашаа руу зүглэв. Колонденок жолоогоо тэргэн дэх өвсөн дээрээ чулуудав.

	Петрок цаанаа айж балмагдсан ч мэдэгдэлгүй хашааны ёроолд алдлан хэвтээ хүүгийн бие рүү очлоо. Хар бараан хувцасшуу юмтай түүний толгой нь эвгүй хазайж, чамархайн дунд нь чихний ойролцоо бөөн хар юм барзайн хатсан нь шавар юм уу, цус бололтой. Шавар шороо болсон нүцгэн гэдэс дээрх хар хүрэн цус бас л хатжээ. 

	Петрок түүний хаанаас нь барихаа мэдэхгүй зүрх алдан зогсов. Гэтэл Колонденок түүнийг хүлээлгүй саарьтай бор шагайнаас нь шууд бариад мод лугаа адилаар хэнэггүй чирч тэрэг рүүгээ аваачив. Хүүгийн хоёр гар нь эвгүй сунан чирэгдээд, толгой нь нарийхан хүзүүндээ татагдан зантганах нь амьд хүнийх шиг харагдав. 

	«Тэнгэр минь! Энэ ер нь юу болж байна аа!» гэж Петрок хойноос нь яадгаа алдан дагаж алхав.

	— Бариач, юунд зүгээр зогсоод байна аа? гэж Гуж тэр хоёрыг тэрэгний дэргэд очсон хойно холоос зандрав. Харин өөрөө ойртсонгүй, сонины тасархайнд тамхи ороож байв.

	Петрок, Колонденок хоёр Янкагийн хөшсөн биеийг арайхийж, хашлага давуулан тавьж, Колонденок жаахан өвс дээрээс нь хаясан боловч үхсэн хүн хэвтэж байна гэдэг нь тэртэй тэргүй мэдэгдэж байв. Петрок тэднийг одоо ч явах нь дээ гэж бодоод замаас нь холдон хажуу тийшээ болтол Гуж

	— Чи бас бидэнтэй цуг явна шүү! гэчхэв.

	— Хаашаа?

	— Ажилд явна, өөр хаашаа байх юм? Амралтын газар нарлаж гүйцсэн бол одоо ажилд гарна аа! Гүүр барьж дуусгана. Өөр яах юм? Сууриныхан хэд хоног ажиллаад байна, тэгэхэд та нар энд германчуудын суга дор ямбалж хэвтлээ шүү дээ.

	«Тэрэндээ тулбал чи ч нэг насаараа ямбалсан хүн дээ, муу онгироо минь!» гэж Петрок гунигтай бодоод явахаас л өөр аргагүй боллоо доо, ялангуяа энд ийм явдал болоод байхад бүр ч мултрах аргагүй боллоо, харин чиг барьж аваачилгүй зөвхөн ажилд хөөж байгаа нь яамай гэж боджээ.

	Петрок дотроо хараал тавьсаар тэрэгний хойноос дагахад цагдаа нар явуут дунд нь үсрэн сууцгаав. Колонденок нь жолоогоо барьж, Гуж ард нь урт хөлөө газар хүргэн алдан унжуулж суугаад Петрокийг зугтчих вий гэсэн байртай харж явав. 

	Гэтэл Петрок хаашаа зугтах бил ээ дээ? Энэ газар амьдралынхаа тэн хагасыг өнгөрөөж, хоёр хүүхэд төрүүлж өсгөж, төчнөөн их зовлон зүдүүр, уй гашууг, магадгүй жаахан жаргалыг амссан энэ газраасаа хаашаа зугтах бил ээ дээ? Ер нь Петрок бол хулчгардуу, насан туршдаа хүний л хий гэснийг хийж ирсэн, хүний мэдлийн хүн байжээ. Бусдад хүч байхад түүнд юу байв аа гэвэл хоёр муу мойног гар, үе мөчний өвчтэй хөл, жаран жилийг ардаа хийсэн бие л байжээ. Ийм амьтан чинь тэдний зэрлэг догшин аашийг дагахаас өөр яах вэ? Жаахан заль гаргадаг юм аа гэхэд германчуудыг аргалж магадгүй бол нутгийн хүмүүсийг аргалах арга байхгүй. Гэхдээ Степанида германчуудыг залилах гэсэн нь золтой л толгой авчхаагүй өнгөрсөн болохоор заль мэх энэ тэр гэлгүй үнэнээрээ байвал дээр ч юм уу гэмээр байжээ.

	Тэрэг их замд орж, том шар шалбаагийг тойроод далан өөд гарсанд Петрок замын шуудуу дагасан жимээр оров. Эндээс нарсан ой ойрхон, тэрний цаахна зам тохойроод гүүр байгаа гэж бодохоос энэ муухай гүүр нь нураасай билээ, энэнээс болж Яхимов дэнжийнхэнд хэчнээн гай тарив аа, энэ гүүр бөмбөгөнд дэлбэрчхээд байхад ямар сайн байв аа, хоёр сар үүгээр унаатай явган аль нь ч явсангүй, гэтэл одоо... Одоо энд ёстой, яг л тамын орон болжээ гэж Петрок бодож явав.

	Гэвч тэднүүс гүүр байтугай зам тохойрдогт ч хүрсэнгүй. Их замаас хажуухантай, нарсан дотор, тэртээ нэгэн цагт Выселкийн харчуул, сууриныхан гэр орондоо гэж элс авдаг байсан газар гурван морин тэрэг зогсож, хэдэн харчуул тэдгээрт элс ачихчаан болцгоож байв. Колонденок тэргээ замын захад гаргаад жолоогоо татаж зогсоов. Гуж тэрэгнээс дэвхрэн буулаа. Харчуул малтахаа больж, эхлээд нэг нь, дараа нь бусад нь ээлж дараалан малгайгаа авцгаагаад таг дуугүй зогсоцгоолоо.

	— Яагаад удаад байна? Хэчнээн тэрэг ачсан бэ? гэж Гуж хатуурхан асуувал

	— Зургаа болов уу даа гэж өрвийсөн битүү буурал үс сахалтай хижээлдүү хүн нүхэн дотроос хариулав.

	Петрок түүнийг Шалбаагтын Игнат Дубасей байна гэж танилаа. Аль эрт, бүр хамтрал бий болохоос өмнө Дубасей хонины нэхий элддэг байж, Петрок одоо энэ өмсөж яваа хөдсөн дээлийнхээ арьсыг элдүүлэх гэж тэднийхээр очиж байсан юм сан ажээ. Петрок хоёр хөл дээрээ ээлжлэн хавьчиж, эднүүс шиг малгайгаа авъя уу, аль эсвэл ирсэн чигээрээ байя уу гэдгээ мэдэхгүй байлаа. Гэвч бусдаас нэг их ялгарч харагдаад яах вэ гэж бодоод муу цэмбэн малгайгаа сэмхэн авав.

	— Арван хоёрыг ачих хэрэгтэй. Голыг чинь самнана шүү! Хөдөлцгөө гэм, лазагнаад байвал уу, та нарын тэр Зөвлөлт засаг биш шүү! Байн байн тамхи татаад байна уу?

	— Бид... гэж нэг хүн дуугарав.

	— Тамхи татаж ер болохгүй! Харанхуй болохоос өмнө замд элс буулгаж дуусацгаа. Чи! гээд Колонденок руу эргэж, — Буугаад эднийг харж бай. Хэнийг ч хааш нь ч тавьж болохгүй! Би ажиллахыг л шаардана, мэдэв үү! гэв.

	Колонденок жолоогоо тэргэн дээрээ тавиад өвсөн дороос урт буугаа сугалж авав. Түүний суудалд Гуж суулаа. Гуж нүхийг, түүн дотор чив чимээгүй зогсоо гурван хүнийг нэгэнтээ нүд үзүүрлэн муухай хялайж харснаа замын захад байгаа Петрокийг хармагц,

	— Богатька чи эднүүст тусал! Шнель, шнель, шнель! Мэдэв үү? гэв.

	Гужийг тэргэнд суугаад гол руу яваад өгмөгц харчуулын нэгэн нь аяархан зүхэж, бас нэгэн нь доороос санаа алдав. 

	Петрок элс нурсан налууг дагаж нүхний ёроолд буугаад элсэнд зоолттой байсан нэг муу хугархай иштэй хүрз авав. Тэднээс дээш дундуурхан ачаатай тэрэг зогсож, дэргэд нь Колонденок буугаа бэлхэн зэхээд яг л цагийн манаач шиг, аанай л гөлийчихсөн, өөрийнхөө бодолд автагдаад байна уу гэмээр харагдлаа.

	Тэднүүс урьдынхаасаа бараг ч түргэнгүйгээр элс хүрздэн чулуудаж эхэлцгээв. Дээш чулуудахад эвгүй, нүх нь зэгсэн гүнзгий, замд ойрхон элсийг цөмийг нь аваад одоо улам хол болж байжээ. Петрок дорхноо дулаацсан боловч төдхөн эцэж, цээж нь хатаад, хөдлөх нь удааширсаар бүр зогсчихлоо. Гэвч ганц хоёр удаа уртаар амьсгаа авав уу, үгүй юу, эрэг дээрээс Колонденок

	— Малтаад! гэж тушаав

	— Тийм ээ... Би бүр туйлдчихлаа... Жаахан амрах... гэж дуугарангуут

	— Малтаад! гэж дахин зандрахад нь

	— Тийм ээ... Хүү минь... гэв.

	Гэвч тэр «хүү» нь хэдийнээ буугаа зэхэж, замаг тачигнуулан, хариугүй буудахаар завдав. Петрок айж, гар нь өөрийн мэдэлгүй хүрзнийхээ ишээс зуурч, нэг жаахан элс утгаад тэрэг өөд чулуудахчаан болсонд Колонденок ч буугаа буулгав. «Муу хорон санаат! Бага байхад нь ээж нь яагаад бүтээчхээгүй юм бол оо? Гужээс ч долоон дор байна. Гужтэй бол үг зөрж, учраа ололцож болно, гэтэл энэнтэй яадаг ч арга алга, яах ийхийн зуургүй буугаа шүүрч байх юм» гэж Петрок бодов.

	Дөрвөн тэрэг элс ачсаны дараа Петрок арайхийж нуруугаа тэнийлгэв. Ачаатай тэрэг замаар орж явахад дахиад мөддөө тэрэг ирэхгүй юм шиг санагдаад жаахан амаръя гэж бодтол бас нэг тэрэг хошуу тойрон тор тор хийсээр хүрч ирээд шинэ зөөвөрчин нь морио ухрааж, ачихад эвтэй болгон зогсов. Тэр бол Выселкийн Корнила байсан бөгөөд хэзээний дуугүй, баргар царайлсан хэвээрээ, харин муугүй  хувцас хунартай, шинэвтэр цэмбэн дээлтэй харагдлаа. Тэр сүүлийн үед урт хар сахал тавьж, хэдийгээр Петрокоос тав дүү боловч өвгөн хүн болж харагдахыг хичээжээ. Тэр хоёр олон жил үг ярилцсангүй, мэндэлдэг ч үгүй байсан бол одоо Корнила Петрокийг нүхэн дотор байхыг хараад үл мэдэг толгой дохиод

	— Сайн уу гэхэд нь Петрок өөрөө ч мэдэлгүй баярлан

	— Сайн... Бас л хөөгдөө юу, бүр морьтойгоо гэв.

	— Тэгээд л шамдацгааж байна гэж Корнила сахлынхаа цаанаас бувтнаад тэргэн дээрээс хүрз авч, — Яараад байна, гүүр хэрэгтэй юм байх аа гэвэл,

	— Тийм л юм байж дээ, бидэнд бол ч энэ гүүр нь юу ч үгүй шатаасай л гэмээр байна гэж Петрок дуугарав.

	Корнила Петрокийг халти хараад, тэдний яриа руу хэдийнээ чих тавин чагнаж эхэлсэн Колонденокийг хялайн харснаа түүнд дуулдуулах санаатай зориуд чангаар

	— Хэрэгтэй байлгүй яах вэ, германы армид туслах хэрэгтэй шүү дээ. Тэгэлгүй яах вэ? гэж дуугарав.

	Петрок үүнийг нь юу гэж ойлгохоо мэдэхгүй дуугүй байв. Хөндлөнгийн хүнд бол үнэхээр л бодсон санаснаа хэлэв үү дээ гэмээр байлаа. Гэвч Петрок, манай энэ Корнила бол зальтай хүн, тийм ч амархан учир нь олдох хүн биш гэж мэдэж байв. Тэр юу ч ярилаа гэсэн юмыг шууд хэлэлгүй цаанаа хадгалан үлддэг, ер нь түүнийг хамтралаас хөөж, хөрөнгийг нь хурааснаас хойших арваад жилд тийм муу санаатай болсон юм сан ажээ. Корнилаг цөлөөгүй үлдээсэн болохоор эхлээд суурины гар үйлдвэрийн артельд ажиллаж, дараа нь дөрвөн жил орчим гал командад байж, хамтралынхнаас доргүй, магадгүй, арай дээр ч амьдарч байжээ.

	Тэд амьсгаа авах чөлөөгүйгээр үдээс урагш ч, хойш ч ажиллаж, тэрэгнүүд гүүр хүрч, гүүрнээсээ буцаж ирж, аз болоход хол зөөх хэрэгцээгүй байжээ. Морин тэргээр юм зөөж байгаа улс гүүрнээс буцах замдаа түр зуур ч болов амарч байхад морьгүй Дубасей, Петрок мэтийнхэн минут ч амсхийх завгүй, муужирч унах нь байна гэж бодоцгоож, Игнат нь хуучин цэмбэн дээлтэй арай гайгүй байхад хөдсөн дээлтэй Петрок аль хэдийн усан хулгана болж, дахиад л уушги өрөвсөх нь гарцаагүй боллоо доо гэж бодож байлаа. Тэр нь аль хэдийн ойгоос гуалин тээж байх цагтаа ачаатай чарга нь хэмхрээд үхэн хатан ноцолдож, зөндөө их хөлрөөд уушги нь өрөвсөж өвчилж үзсэн бөгөөд түүнээс хойш гурав хоноход мод бэлтгэгчдийн байрласан танихгүй тосгонд учиргүй халууран, одоо ч тэсэхгүй нь гэж бодсон байжээ. Хэрэв түүнийг эмнэлэгт аваачаагүй байсан бол тэсэхгүй ч байсан байж болох байжээ. Эмнэлэгт хэвтээд, арай дээрдмэгцээ ингэж өвдсөн минь сайн ч болов уу даа, ийшээ тийшээ зарагдахгүй, дулаахан газар хэвтээд л, хүнээр асруулаад сайн хоолтой байх нь хөдөө хээр, хүйтэнд, хөр цасан дунд хүйтэн нойтон гутал хувцастай зүдэрч байснаас хавьгүй дээр юм гэж бараг л баярлаж үзжээ. Сүүлийн үес өвөл болгон мод бэлтгэж, Донбассын уурхайн бэхэлгээнд явуулж байсан болохоор тэгж өвдсөнийхөө ачаар тэр хэцүү ажлаас чөлөөлөгджээ. Гэхдээ дараа нь бие маш суларч, тэнхээ тамир орж өгөхгүй удсан ч гэсэн залуугийн халуунаар бага багаар дээрдсээр хавар болохын алдад бүрэн эдгэрчээ. Гэвч тэр үед эмч доктор, эмнэлэг байсан бол одоо бие муудвал хэн эмчлэх билээ, энэ муу ухаан дутуу Колонденок хүрч ирээд л Германы өмнө гэм хийсэн гэж хэлээд буудаж орхино шүү дээ гэж бодлоо.

	Игнат Дубасей хажууд ухахчаан болж байхдаа үргэлж аман дотроо үглэж байх бөгөөд Петрок түүнийг нь чагнавал өвгөн насан болсон намайг хөөж авчирдаг нь юу вэ, бусад нь гэртээ хоцроод болоод л байна, тэдэнд гар хүрэхгүй байна гэхчлэн яншаад байхлаар нь яагаад тэр вэ гэж асуув.

	— Яагаад гэвэл үү? Энэ муухай амьтанд архи нэрж өгөөд хоолойг нь чийглэж байхгүй юу. Нэрмэл гэдэг чинь одоо их хүчтэй эд болоод байна шүү дээ гэв.

	Нэрмэл гэдэг их хүчтэй эд гэдгийг Петрок мэдэж байсан болохоор өвгөний хэлдгийг дуугүй зөвшөөрөв. Гагцхүү чадвар хэрэгтэй, тэр нэрмэлийг хэн болгон нэрж чадахгүй, бас л багаж хэрэгсэл хэрэгтэй байлаа.

	— Гаргадаг багаж л алга байна л даа. Одоо тийм юмыг хаанаас олох вэ дээ? Жишээ нь цорго байна гэж Петрок санааг нь мэдэх санаатай үглээд хариу хэлэхийг нь хүлээн дуугүй болсонд

	— Ха, багаж уу! Манай Том гар Тимка байж байна. Дайнаас өмнө мөнгө өгвөл чөтгөр шулмыг ч болов дархлаад өгдөг байлаа шүү дээ. Одоо бүү мэд, одоо тэрүүнд мөнгө хэрэг байх болов уу даа? гэв.

	— Нөгөө хайлаасны хажуугийн айл уу даа? Наанаасаа хамгийн захад байдаг? Өрөвтасын үүр байдаг шиг билээ дээ... гэхэд нь

	— Мөн, өрөвтасын хажуугийнх. Цуулмал банзан дээвэртэй сайн байшин гэв.

	Петрок өөр бас бус юм тодруулахыг хүссэн боловч дээдэх замаас Колонденок тэдний яриаг сонсоод гонгинон хашхичиж

	— Битгий яриад бай! Малтаач! гэв.

	— Малтаж л байна. Чамайг харахад... гэж Дубасей аяархан дуугарснаа гэнэт дуугаа өндөрсгөн зусардах байдалтайгаар, — Хүү минь, би морь хармаар байна санж... Мод руу ороодох уу, аан? гэвэл,

	— Малтаач! гэж зандчив.

	— Морь харах гээд байна л даа, хүү минь...

	— Наад нүх чинь яагаа вэ?

	— Яаж нүхэн дотор болох вэ? Би чинь хүн шүү дээ... Юу яалгүй болохгүй...

	Гэтэл Колонденок дүлий дүмбэ шиг болчхоод хавь орчмоо ер хараагүй юм шиг гөлийчихлөө. 

	Өвгөн хүрзээ элсэнд зоочхоод, өрвөгөр сахал үстэй нүүрээ үрчийлгэн ярвайж, залуу зулзаган нарс руу орох санаатай эрэг өөд авирав.

	— Буцаад! гэж Колонденок зам дээрээсээ хашхирав. 

	Гэвч Дубасей хэдийнээ дээшээ гараад сэгсгэр хар малгай нь шоволзон далд орохыг Петрок нүхэн дотроосоо харж байв. Тэгтэл тэр малгай толгой дээрээ хачин овгосхийх үзэгдэн, замын тэндээс винтов тасхийж, Колонденок чөргөр нарийхан хөлөө алцайн зогсоод буугаа дахин сумлаж, — Буцаад! гэж хашхирах нь сонсогдлоо.

	Хөгшин Дубасей бөгсөөрөө гулсан элс нураасаар бууж ирэхэд лав алуулчихсан биз гэж Петрок бодмогц айн хирдхийв. Гэвч алуулаагүй байж, айсандаа цонхийж үнсэн царайлаад толгой нүцгэн болчихсон юм ёроолд хүрээд тогтож, арай чарай босож ирэв.

	— Малтаад! Бушуул! Шнель! гэж Колонденок винтовоо хоёр гардан бариад зам дээрээс хашхирлаа.

	Дубасей нулимс бүрхсэн нүдээр газар ширтэн, дэргэдээ байгаа хүрзийг таамаг тэмтчин авч

	— Тэнгэр минь! Юу болж байна аа? Яаж ингэж чадна вэ? Энэний эцэг бид хоёр үерхдэг, нэг жил цэрэгт мордсон юм сан. Аав нь хүний чанар сайтай хүн байсан сан... гэж аяархан үглэв.

	Тэгэхэд Петрок «Ёстой хорон санаатай амьтан юм даа. Яагаад бага байхдаа өвчнөөр үхээгүй юм бол? Хэчнээн олон сайн хүн үхэж үрэгдэв дээ, тэгэхэд энэ үхдэггүй догширч байдаг. Энэ хорвоод ямар их шударгагүй юм байна вэ...» гэж бодов.

	Петрок түүний бага байхыг бараг санахгүй, хүүхэд шиг л хүүхэд байснаа сургуульд орсон хойно нь нэгэн удаа бүх тосгоноороо яриа болсон удаатай байжээ. Тэгэхэд түүнийг дээврийн хонгилд хиам хулгайлж өвөртлөөд байхад нь Лукошонокийн бага хүү барьж аваад сайн чиг зодсон байжээ. Нэгэн зул сарын баярын өмнөхөн айлуудын дээврийнхээ хонгилд хийсэн мах алга болдог болж, эхлээд Корнилагийн залхуу хөгшин муурыг сэжиглэн, түүгээр ч үл барам хашааны гадсаар алахыг завдацгаажээ. Хэрэв тэр муур агч модны торгон орой дээр гараад орой болтол буулгүй суугаагүй сэн бол лав алах байжээ. Гэтэл маргааш өглөө нь тэр муур ямар ч буруу байхгүй, харин арван настай Потапка Колонденок айлуудын дээврийн хонгилыг байнга шинжилж явдаг нь илэрчээ. Тэгэхэд ууртай ч, тэнхээтэй ч Лукашонокоос сайн чиг жавтий хүртэж, долоо хоног босохгүй хэвтээд сургуульд явахаа больж, удтал хүн хараас дөлж холуур явдаг болсон юм сан ажээ. Гэвч хүмүүс аажимдаа Потапкийн тэрхүү хүүхдийн дүрсгүйтлийг мартсан бол ганцхан Потап түүнийгээ мартаагүй мэт бөгөөд одоо тэрнийхээ өшөөг нутгийнхаа хүмүүсээс авч эхэлсэн нь энэ байжээ.

	Колонденок тэднийг тамхи татуулахгүй, түр амсхийлгэх ч үгүй, тэрэгнүүд хойно хойноосоо цуварч ирээд л малтаад л байж, малтаад л байж. Нүх гүнзгий болж, босоо хүн далд орохоор болмогц тэргэнд хүргэж шидэхийн тулд сайн ч тэнийж сунгах хэрэгтэй болж гар цуцжээ. Дубасей толгой нүцгэн ажиллаж байхад өрвийсөн хэдэн цагаан үс нь салхинд өрвөлзөн, нүдээр нь нулимс байн байн гүйлгэнэж, түүнийгээ саарьтай гараараа сэм сэмхэн шударч харагдана. Нүхний амсарт, зам дээр, Колонденок хөшөө шиг зогсоостой, жаахан даарч байх бололтой, гараа хармаандаа хийж, шинелийн нь хормой дэрвэн гутлыг нь пад пад цохилох боловч нүхнээс ганц алхам ч холдсонгүй.

	Нэгэн удаа орой болтол туйлдталаа ажиллаж, хэчнээн ачсанаа ч тоолохоо болиод байтал, нүхэн дотор харанхуй бүрэнхий болсон хойно гэнэт Гуж бий болоодохжээ. Түүний шар савхин цамцны нь энгэр заам задгай, нүүр нь минчийтэл улайчихсан, нүд нь догшин гялалзах нь нэрмэлээс болсноос зайлаагүй санагджээ...

	— Генуг, муу залхуучууд! Өнөөдөр генуг! Маргааш тушаал ирнэ! Эсвэл наашаа ирнэ, эсвэл төмсөнд явна. Одоо гэр гэртээ тарцгаа! гэж тэр хэлжээ.

	Энэ командыг сонсмогц Петрокийн өвдөг тахисхийж, зогсож байсан газраа лагхийтэл суучхаад өдөржин хоолгүй ажилласандаа тэнхээ тамир алдран байхад Дубасей нүхнээс авиран гарч цоо буудуулсан малгай нь хэвтэж байгаа нарс руу очихчоон болов. Петрок ч гэсэн жаахан байсхийгээд нүхнээс авиран гарав.

	Хэдийнээ харанхуй болчихсон, халууцсан бие салхинд дорхноо жиндүүлж, Петрок бөгтийгөөд аль болох түргэнээр гэртээ хүрэх санаатай замаар орж алхлаа. Тэр нь цаашдаа энэ янзаар байгаад байх юм бол амьд явна гэж горьдсоны хэрэггүй болох нь байна, түргэхэн шиг цаашаа харсан нь ч дээр юм уу даа гэж бодов. Гэвч үхмээргүй, амьд явмаар л байжээ. Ядах нь ээ эднүүс хэрхэн бөгс рүүгээ өшиглүүлж, орос гутлын амтыг үзээд улин хуцахыг нь үзмээр санагдах ажээ. Лав улин хуцаж л таарах байх. Улин хуцахгүй өнгөрнө гэж байхгүй дээ. Ганцхан тэр цагийг үзэхгүй болж байгаа минь харамсалтай байна гэж бодов.

	Петрок нэгэнт харанхуй болчихсон хойно хөндий хүйтэн гэртээ ирж пиндээ орохчоон болоод, дараа нь гэртээ орох уу, гал зуухандаа орох уу гэдгээ мэдэхээ байчхав. Тэгтэл гэрийн нь хаалга онгойход Степанидагаа таниад босго алхан оров. Гэрийн доторх бүх юм янзлаастай, цөм байр байранд нь, германчууд бий болохоос өмнө байснаар тавиастай, зуух галлаастай, завсраар нь гал улалзаад, дулаахан сайхан байжээ. Петрок хөдсөн дээлтэй чигээрээ зуухны аман тушаа байх вандан сандайлан суучхав.

	Степанида хоолны тухайд нэг юм дуугарав. Гэвч Петрок өлссөнөө ч хайхрахаа больж, хоол унд гэж бодохоо больсон тул ийм дулаахан тохитойхон гэртээ гэнэт орж ирсэндээ баярлан бушуухан хэвтээд өгмөөр санагдаж байжээ. Тэгэхдээ өнөөдөр нүхэн дотор байхдаа нэг жаахан амьд явж, сайн цагийг хүлээе гэвэл маргаашийнхаа тухай одоо л бодох нь зүйтэй гэж боджээ.

	— Чи хийлийг минь  аваад ир гэж тэр эхнэртээ сулхан дуугаар хэлсэнд 

	— Хийл ий? Яах нь вэ? Чи чинь тоглох нь уу, яах гээ вэ? гэв.

	— Тоглодгоо тоглосон юм чинь... гэж Петрок дуугарав.

	Петрок дахиад юу ч хэлсэнгүй, Степанида модны үзүүрт гал асаагаад гал зуух руугаа орж, удалгүй хийл, нум хоёрыг нь авчирч өгөв. Петрок дахиад л эхнэртээ юу ч хэлэлгүй, хийлээ барьсан чигээрээ гадагш гарч, жим даган ногооныхоо хашаа руу ороод хашааны завсраар шургаж жалга өөд зүглэв.

	Тэгээд цаашаа тариан талбайг тойрч, жалганы адгаар гараад Хонины хотгорын цаадах Шаварт сууриныг чиглэн, хажуудаа том хайлаастай айл руу очсон нь хөлсийг нь өгвөл хүссэн болгоныг дархалж өгдөг том гар Тимкагийнх байв.

	Хувь заяа юм уу, цэвэр тохиолдол түр амсхийлгэж, хамгийн аюултай юмыг жаахан зайлуулсан шиг болоход Степанидагийн сэтгэл жаахан сэргэжээ. Тэрнээс биш заримдаа ингээд дүүрч дээ гэж бодож, би дэндүү аймхай байгаад германчуудад дэндүү бага хор хүргэлээ дээ гэж бодох удаа ч байжээ. Гэхдээ зориг гаргаж хийсэн нь тэр болгонд амжилт олохгүй шал дэмий болох удаа ч байжээ. Тэр нь шал дэмий Эрээгчнээсээ салж, олигтой сайн харж байгаагүйгээс хэдэн тахианаасаа салжээ. Янка ч гэсэн түүний буруугаар үрэгдсэн мэт санагдаж, уг нь түүнд манай гэрт нэг их ойртсоны хэрэггүй шүү гэж ойлгуулах нь зөв байж дээ гэж бодов. Гэвч мэргэн ухаан голдуу хэрэгтэй цагаасаа хожимдож ирдэг болохоор яая гэх вэ дээ.

	Ямар ч байлаа гэсэн амьдрал үргэлжилсээр, өнөөдөр нэг юм идэх хэрэгтэй яасхийгээд орой болгох вэ гэж бодохоор барахгүй маргаашийнхаа тухай бодох хэрэгтэй байлаа. Намрын тэнгэр хэд хоног дараалан бүрхээд хүйтний амьсгаа орж, жаахан бороо шиврээд байхад төмс нь ногооны хашааны үзүүрт овоолоостойгоо байв. Түүнийгээ янзлах зав Петрокт ер гарахгүй байгаа болохоор арга буюу Степанида хүрз барихад хүрчээ. Хоёр овоо төмсийг шороогоор хучна гэдэг дан харчуулын ажил мөн боловч тийм ч хэцүү биш билээ. Степанида овоолоостой төмсийг тэгшилж жигдрүүлээд сүрлээр маш нямбайхан бүрхээж, дээрээс нь шороогоо хучиж эхлэв.

	Гэр орны ажил дотроос өөр юу ч санааг нь зовоосонгүй. Аажимдаа зургаан тахиа байрандаа цугларсан нь бусдыг нь германчууд алаад идчихсэн бололтой. Өчигдөр өглөөгүүр цагдаа нар Петрокийг аваад арилснаас хойш Степанида юуны өмнө жалга өөд гүйж, доргоны нүхэн дотор өлсөж гүйцээд байгаа торойгоо эргэж очсонд торой нь учиргүй баярлан хөлийг нь тойрон бөндгөнөж, хонхойчихсон хажуу хавиргыг нь илж эрхлүүлэхэд бүр өлссөнөө ч мартчихжээ. Тэр нь жалганаас гаргаж байх зуур орилж чарласангүй бөгөөд гэрийн зүг зөрөг даган шогшиж, харин өөрийнх нь умгар хашлаганд оруулах үес тун дургүй байжээ. Степанида түүндээ төмс цадтал идүүлж, дараа нь нэг сав ус уулгасанд сая л тайвширчээ.

	Хэдийгээр Петрок хийсэн бол нэлээд хурдан хийх нь мэдээж байсан ч төмс хучихад хэцүү биш байв. Гэвч Петрок өглөөнөөс өөр ажилтай байжээ. Тэр нь үүр цайхаас өмнө босоод архи нэрдэг сав суулгаа удтал хангир жингэр хийлгэж, дараа нь нэг тийшээ алга болсноо буцаж хувин дамнуургаа аваад шар айраг зөөж эхлэв. Степанида түүнийг гал зуухандаа юм уу боолттой тариагаа хатаадаг саравчиндаа ажиллах байх даа гэж бодсон нь биш болж, бүр хол юмаа төхөөрч, чухам хаана байгаагаа түүнд хэлсэнгүй. Гагцхүү бүх юмаа бэлэн болгосон хойноо хүрч ирээд чүдэнз гуйлаа. Петрокийн хоолой нь бүр сөөж гүйцээд, аль хэдийнээс ядраагүйгээрээ ядарч, их л доройтсон харагдлаа. Степанида түүнд хоёрхон ширхэг чүдэнз өгч, хүйтэнд битгий удаарай гэж захив. Үнэндээ гадаа их хүйтэн чийгтэй байсан тул цээжээрээ даарч салхи авчихвал хэчнээн архи нэрээд ямар ашиг байх билээ дээ.

	— За тэр яах вэ. Дүүрсэн хэрэг л боллоо... гэж Петрок цуцанги байдлаар гараа савж хэлэв.

	Степанида овоолоостой төмснийхөө өрөөсөн талыг шороогоор хучиж, хүрзээрээ цохиж, сүрэл дээрх шороог тэгшилж жигдрүүллээ. Тэр нь энэ бүх хугацаанд гэртээ байсан ч, гадаа торойгоо хашиж байсан ч Янкагийн тухай бодлоос ер салж өгөхгүй байлаа. 

	Степанида тэр үдэш Янкатай жалганы тэнд тааралдсандаа тун их гэмшиж, Янка арай холхон битүү ширэнгэд малаа хариулах нь яав даа, манайх руу юунд ойртов доо, ер нь ямар нэгэн хар хүчин түүнийг аюул руу хөтөлж, үхэлд хүргэж дээ гэж бодов, Гэхдээ түүний үхэлд өөрөө холбогдолтой юм шиг санаж гашуудан тэр бодлоосоо ангижирч чадахгүй байжээ. Гэлээ ч гэсэн дайсны нэг винтовыг үгүй хийсэн нь хэнд ч холбогдолгүй, бүр Петрокт ч хамаагүй байсан болохоор Янкатай холбох ямар ч үндэсгүй гэдгийг ойлгож байлаа. Харин хүү яагаад шөнө жалга руу ирэх болсныг жаахан гадарлаж, доргоны нүх рүү л ирсэн болов уу, гэхдээ яах гэж манайд ойртов доо, жалганы цаад үзүүрээс ирж болох л байсан даа, энэ явдал юу болж төгсөхийг үнэхээр мэдээгүй юм байх даа гэх мэтчилэн бодов.

	Степанида төмсөө хучиж дуусаагүй байтал хашааны нь тэндээс өөрийг нь дуудах сонсогджээ. Ийм цагаар хэн ирдэг бил ээ? гэж бодсон ч өнөө муу сайнуудаас өөр хэн байх билээ гэж төдхөн гадарлав. Тийнхүү муу юманд биеэ бэлтгэн зэхэж, хүрзээ шороо руу хатгачхаад ногооны хашаан дундуураа гараад түлээ хагалдаг газар луу очив.

	Үнэхээр түүний бодсоноор болжээ. Саяхан германчуудын гал тогоо утаа баагиулж байсан тэр газар өнөөх эцэнгэр морь хөллөсөн тэрэг Гуж, Колонденок хоёр Степанидаг нэрээр нь дуудан хашхичиж цонхоор нь шагайцгааж байлаа. Тэрэгний хажууд Антось Недосека цагдаа винтовтой, хүрэн бор царай нь уйдсан шинжтэй хээвнэг зогсож харагдлаа.

	— Аа, энэ гараад ирлээ! гэж Гуж түүнийг хармагцаа дуугараад, — Петрок хаа байна? гэв,

	— Энд байхгүй байна гэж үү? Тэгвэл би мэдэхгүй гэж Степанида тэдний ийнхүү ирсэн нь надад биш, Петрокт холбогдолтой юм байна гэдгийг дорхноо мэдээд үл мэдэгч болов.

	— Хаалгаа онгойлго! гэж Гуж тушаалаа. 

	Гэвч түүнийг хүлээлгүй өөрөө түгжээг нь мултлаад хаалгыг хоёр тийш нь түлхэж дэлгэлээ.

	Степанидаг тэдний хойноос орох зуур Гуж гал зуух руу шагайж пин доторхыг гүйлгэн харж, тэр ч байтугай махлаг том хамраа сарталзуулан унхиадаад бушуухан гэрт оров. Тэнд ороод дөрвөн цонхоор нь нэг бүрчлэн гадагш хараад

	— Петрок хаа байна? гэв. 

	— Мэдэхгүй гээ биз дээ. Би тэнд төмсөө хучиж байна гэхэд нь

	— Уухай, чи мэдэхгүй юу? Тэгвэл бид мэдэж байна, цаадах чинь архи нэрж байна! Хаана нэрж байна? гэж Гуж гэнэт сэргэмжлэн түүн рүү эргэж, цонхны гэрлийг бүхэлд нь халхалчхав. 

	Степанида түүнд ойлгуулах гэж оролдсон ч үгүй, Петрок хаа байгааг би мэдэхгүй гэж ам тангараг тавьсан ч үгүй, гагцхүү аяархнаар

	— Надад юм хэлсэнгүй гэж дуугарав.

	Гуж нэг юм дэнслэн бодож, өргөн палигар эрүүгээ чоно шиг тас тасхийлгэн байснаа:

	— За гайгүй ээ, чи муу үхдэл миний гараас гарахгүй ээ! Ингэсхийгээд би чамайг дүүжилнэ дээ. Тэгэхдээ маш баяртайгаар, тун бахархаж байж дүүжилнэ дээ! гэж хэлэв.

	— Яалаа гэж тэр вэ? гэж Степанида доогуур харсан хэвээрээ хаалганаас холдолгүй асуув. 

	Түүний эрүү бас л өөрийн мэдэлгүй зуугдсан ч мэдэгдэлгүй газар шагайн байв. Германчуудын дараагаар цэвэрлэсэн шалыг нь эрээ цээргүй халтартуулан байхыг хараад шаландаа нэг их хар буусангүй, харин энэ германы гал хөл бологчид хариу өгмөөр санагдаад байсанд, 

	— Яалаа гэж тэр вэ? гэж ширүүхэн асуулаа. 

	— Яалаа гэж гэдгийг чи өөрөө мэдэх байлгүй! гэснээ туслагч нар луугаа хашхичин, — Алив, та нар, гадуур гарч эрээдэх. Энэ хавьд л нэрж байгаа байх гэв.

	Колонденок, Недосека хоёр хаалгаар годхийлдэн гарахад Гуж ширээний дэргэд суугаад Степанидаг уурсан занасан харцаар ширтэж,

	— Чамайг большевик идэвхтний хувьд дүүжлэх ёстой гэдгийг чи мэдэж л таарна. Чи бас сүүлээ сөхнө гэнэ ээ! Чи ер юунд горьдоно вэ? гэв.

	— Би юунд ч горьдоогүй. Би учир мэдэхгүй эхнэр хүн гэвэл

	— Учир мэдэхгүй гэнэ үү? Тэгвэл хэн хамтрал байгуулсан бэ? Хэн хүүхнүүдийг уншлагын байшин руу хөөдөг байлаа? Учир мэдэхгүй хүн гэнэ шүү! Хөрөнгө хураасныг яах вэ? гэхэд нь

	— Чи ч түүнийг мартахгүй л дээ гэж Степанида бодлогошрон хариулаад пийшин налан зогсож, нэгэнт биеэ барьж, цагдаагийн өөдөөс зоригтой эгцлэн ширтэв.

	— Тийм ээ, би мартахгүй! Авсанд ортлоо мартахгүй. Зарим нэг хүнд сануулна шүү. Левон байдаггүй нь тоогүй байна. Байсан болов уу!.. Аавын минь гутлыг сугалж байж бил ээ! гэхэд нь

	— Тэр тухай одоо мартвал таарна даа. Тэгвэл чамд

	дээр сэн дээ. Арай амар байх сан гэж Степанида хэсэг зуур дуугүй байснаа хариулав.

	— Тэр одоо пад алга аа! Би мартахгүй. Хэний тааллаар харийн нутагт зовж явснаа мартахгүй. Чи намайг ийшээ юунд ирсэн гэж санана? гээд учиргүй уурсан хилэгнэж, — Германчуудад тус хүргэх гэж ирсэн гэж чи сана аа юу? Энэ муу сайнууд хамаа алга. Надад зарим нэг хүнтэй хийх тооцоо бий. Танай тэр хамтралчдыг хөлөөс нь аваад газар гуядна даа! Манай аавыг Соловкид үйл тамаа эдэлж байхад жаргаж байсных нь төлөө! гэв.

	— Жаргах юу байх вэ дээ, ажил хийж байсан юм чинь гэвэл Гуж улам шатаж,

	— Зодуулах гэж ажилласан уу? Хохь чинь дээ! Хамтралд орох ямар хэрэг байв аа? Чи чинь хамтралыг сурталчилдаг байсан биз дээ? гэв.

	— Сурталчлах бэлэн байсан. Чи мэднэ газар даа.

	— Юу гэгч болохыг нь мэдэхгүй байж орцгоосон болж байна уу? Хар таамгаар орсон хэрэг үү? Одоо зодуулж ухаан орсон хэрэг үү?

	— Тэгэхэд ч ухаантай байсан. Гэвч бага газартай байх сайн байгаагүй. Олон хүүхэдтэй айл хоёрхон десятин газартай яаж амь зуух вэ дээ?

	— Жаран соттой4 болоод дээрд ээ юу? Хоёр десятин бага байсан гэнэ! Одоо германчууд дураар нь газар өгч байна. Гуч хүртэл га өгч байна. Тэгэхдээ авах гавьяатай хүнд шүү. Германы засагт тус хүргэсэн байвал тэр.

	— Чамд ч гарцаагүй өгнө дөө. Гавьяа байгуулсан юм чинь.

	— Надад уу? Би тэр газраар чинь яах юм бэ? Би бүр хар багаасаа газарт дургүй. Би угаасаа тоодоггүй юм.

	— Чи тэгвэл юунд нь хичээгээд байгаа юм бэ?

	— Чи мөн ухаантай хүн ээ! Цөмийг нь мэдэх санаатай! Эрх мэдэлтэй болж ч юу магад гэсэндээ ингэж явна. Би нэг насаараа хүний мэдэлд, ямар ч эрх мэдэлгүй өчүүхэн амьтан явлаа. Юу ч үгүй явлаа. Харин одоо надад эрх мэдэл байна! Бүрэн эрх байна. Би одоо та нарын хувьд тосгоны зөвлөлөөс ч дээгүүр байна. Районы хорооноос ч, тэр байтугай ардын комиссариатын зөвлөлөөс ч дээгүүр байна. Би дуртай хүнээ буудаж болж байна. Надад бүх юмыг найдуулсан. Шагнасан ч миний эрх. Одоо чамд юу хэрэгтэй вэ? Үнээ хэрэгтэй юу, германчууд алаад идчихсэн үү? Үнээ олоод л ирнэ. Ердөө маргааш л авчирна. Торой хэрэгтэй юу? Бас л олоод ирнэ. Морьгүй байна уу? Маргааш Выселкигээс хоёрыг хөөгөөд ирнэ. Дуртай айлаасаа булааж аваад хөөгөөд ирнэ. Чи тэгэхэд юу гэж бодов оо?

	— Булаасан юм манайд хэрэггүй.

	— Тэртэй тэргүй чамд өгөхгүй ээ. Чи бол дайсан. Германы дайсан. Тэдний тэр винтов хэний гараар орсныг чи мэдэхгүй гэж бод оо юу? Тэнэг германчууд тэр муу хэлгүйг дэмий хороолоо. Би яавал яаг гээд зөвшөөрсөн юм. Гэхдээ надад бодож яваа юм бий. Степанида чамайг гэсэн үг шүү дээ. Би энд нэг газрыг мэднэ ээ. Ямар газар байгааг нь ч мэднэ.

	Гуж түүнийг хайр найргүй хатуу ширтэж бараг л хашхиран хэлсэнд Степанида жаахан айж, энэ германы зусарч мэдчихээд байгаа юм биш биз гэж анх удаагаа бодлоо. Өөрөө мэдсэн байна уу, аль эсвэл энэнд нэг хүн хэл ээ юу, ер нь гадарлаж байх шиг байна гэж санахад дотор нь муухай оргижээ. Гэвч юу ч мэдэх учиргүйдээ гэж, өөрөө өөртөө итгүүлэн, зүгээр айлгав уу, сорьж туршив уу, хэдийгээр тэртэй тэргүй муу юм болсон ч ингэж байж магадгүй юм гэж бодлоо.

	— Ингэхэд Петрок чинь чамаас ухаантай байна гэж Гуж хэсэг дуугүй болж, жаахан тайтгараад ширээнээс үсрэн босож, — Архи нэрж эхэллээ. Зөв шүү дээ! Харин надаас нуух гэж битгий зовоосой л гэх байна. Би толгойг нь тас татаад угаасаа ийм толгойгүй амьтан байсан юм гэж хэлнэ. Хийлээрээ цорго сольж аваад одоо нууна гэж бодож байх шиг байна. Горьдсоны гарз, надад төлөөний хүмүүс бий! гэв.

	Пинд хөлийн чимээ гарч, урт хөлт Колонденок, намхан пагдгар Недосека хоёр босго даван орж ирцгээв.

	— За яав? гэж Гуж асуухад

	— Ердөө алга! гэж Колонденок хариулав.

	Недосека эхлээд их л санаа зовсон шинжтэй царай гарган, гар хөлөө хөдөлгөн байж

	— Нэгд нэгэнгүй нэгжлээ. Хашаа, саравч үлдээсэнгүй. Байдаггүй шүү. Хаашаа алга болсныг нь мэдэх биш... гэхэд нь

	— Үхсэн хойноо нэгжсэн бол! гэж үгийг нь таслаад, — За яах вэ. Одоо зав алга, тэргүй бол ч... гээд цонх болгоноор гадагш харснаа винтовоо шүүрэн авав. — Недосека, чи хараад үлд! Хүлээгээд суугаад бай! Ирэхгүй хаачих вэ дээ. Энэнийг... гэж Степанида руу эрүүгээрээ заагаад, — Гадагш нь битгий алхуул, ирэхэд нь архийг нь надад авчраарай. Мэдэв үү? гэвэл

	— Мэдлээ гэж цагдаа тийм ч шийдэмгий бишээр хариулав.

	— За ийм байна. Потап аа, явъя! Харин ч сайхан мэдээрэй. Юм оройтохгүй шүү гэж гардаг дээрээ Степанидад хэлэв.

	Степанида пийшингийнхээ дэргэд зогсоод, тэд хэрхэн тэргээ эргүүлж, хэрхэн явуут дунд нь суугаад хашааны хаалгаар гарахыг цонхоороо харж байв. Тэгснээ сая нэг юм цонхноос хөндийрч, хаалганы хажууд тэвчээртэйеэ зогсох Недосекийг харж

	— Зогсоод яах юм бэ, суугаач гэвэл

	— За, сууя сууя. Сангийн хөлтэй биш, өөрийн хөлтэй юм чинь гэлээ.

	Тийнхүү Недосека вандан сандайлж чимээгүйхэн суугаад санаа алдаж, мөрлөгч нь илтэд цуурч ангархай гарсан винтовынхоо амыг хоёр гараараа тулав.

	— Архинд гэж ирцгээсэн юм уу, аль үгүй юу? гэж Степанида асуув.

	Недосека амгалан тэнэгэр, ер нь л нүдэнд дулаахан, цэвэрхэн хөмсөгтэй нүүрэндээ үнэхээр гайхсан байдлыг үзүүлж,

	— Хэн мэдэх вэ! Гуж л мэднэ. Архинд ч гэж ирсэн юм уу, өөр юманд ч гэж ирсэн юм уу, бидэнд хэлдэггүй юм шүү дээ гэв.

	— Ерөөсөө огт хэлдэггүй юм гэж үү?

	— Үгүй шүү гэж Недосека дүрлэгэр нүдээ цавчлан дуугараад, — Жүүдүүдийг5 утах үедээ хэлэх нь хэлсэн. Хэн хэдэн сумтай явах, хэн нь хаана байх ёстой, хэн тэднийг барих, хэн нь тэдний эд юмыг авах учиртайг нэгд нэгэнгүй зааварласан гэлээ.

	— Тэднийг хааш нь аваачсан бэ?

	— Тэднийг хөөсөн. Зондеркоманд уурхайн нүх рүү хөөж аваачаад л...

	— Бүгдийг нь үү? гэж Степанидагийн дотор эвгүй оргин асуувал

	— Бүгдийг нь л гэж үзвэл таарна. Цөөхөн үлдсэн гэв. 

	«Хөөрхий тэднүүс тэгж дууссан байна шүү!» гэж Степанида бараг л айн хирдхийв. Зуны сүүлчээр, германчууд голын ойролцоох гурван гудамжийг тусгаарлаж, бүх еврейг тийш нь хөөж аваачсан гэнэ гэж хүмүүс ярилцахыг сонссон байлаа. Хүмүүсийн зарим нь, хөөрхий тэднүүс удахгүй нь дээ, тэртэй тэргүй хүйс тэмтэрнэ, шалавхан тарж зугтах хэрэгтэй гэж байхад бас нэг зарим нь хаанаас тэгж устгах вэ, германчууд гэдэг чинь бурхан шүтдэг улс, түүнийгээ ч бүсний арал дээрээ бичсэн явдаг юм чинь гэх мэтээр тайлбарлаж, айхавтар сүрхий ухаан зарцгааж байхад бас нэг хэсэг нь тэдний үгийг үнэмшиж байжээ. Ер нь хүн хүслээ дагуулж, түүнийгээ зөвтгөх шалтаг заавал олдог, эхлээд өөртөө итгүүлээд, дараа нь бусдад итгүүлдэг юм газар даа. Эсвэл шал өөр ч байдаг. Тэднүүс тэгж уурхайн нүхэнд очтолоо байж байсан байна гэж бодогдлоо.

	— Хэчнээн ч хүн зүв зүгээр үрэгдэв дээ, гэтэл адгийн юмнуудыг хэн ч гар хүрдэггүй. Буудчих сум олддоггүй юм болов уу? Би чиний нөхөр Колонденокийг хэлж байна аа. Өмнө нь ч муухай амьтан байсан, одоо ч бүр өнгөрчээ гэж Степанидаг хэлэхэд Недосека:

	— Муухай амьтан гэж зөвшөөрөөд, — Анхандаа Гуж алах гэсэн юм. Шөнө эднийд очоод намайг гадаа нь харуулд тавьсан. Гэтэл ярилцсаар ярилцсаар байгаад сайндаж, бүр маргааш өглөө нь винтов өгсөн. Ийм л болдог байна шүү дээ гэж ярив.

	— Мөн түргэн байна аа. Улаан армийн хувцас нь хараахан элэгдээгүй, өөрсдийнхөн дундаа л яваа юм шиг байна...

	— Энэ хүн өөр хаачих вэ дээ. Эндхийнхэн цөмөөрөө нөгөө нэг явдлаас хойш үзэж чаддаггүй байлаа. Яах ёстой байв гэвэл цагдаа л болох арга зам үлдсэн хэрэг. Би ингэж л бодож байна.

	— Цагдаа болохоос өөр аргагүй нь үнэн юм аа. Үүнээс шулуун юм байхгүй байж. Гэтэл чи яагаад эдэнтэй нийлэв? Эсвэл аятайхан санагдав уу? гэж Степанида зориг орон асуувал

	— Хаанаас даа! Хэний санаанд ийм юм орох вэ дээ! гэж Недосека зүгээр л үнэнээ хэлэв.

	Недосека тун харамсалтай санаа алдаж, бууныхаа бүдүүн мөрлөгчөөр шалны банзыг аяархан үрэв.

	— Ингэж хичээж яваагаас хойш аятайхан санагдсан юм байлгүй гэж би бодсон шүү.

	— Хичээхээс яах вэ? Өчигдөр гүүрэн дээр герман дарга энэ Гужийг мөн ч их загнасан шүү. Тэгээд Гуж намайг буудна гэж занаж зүхлээ. Шалбаагтын нэг хүнийг харж байж чадсангүй гэж. Тэр хүн элс зөөж яваад замаасаа зугтчихсан.

	— Аягүйтвэл буудна биз дээ? Та нар тийм л журамтай улс юм чинь. Эсвэл манайхан алах биз.

	— Магадгүй гэж Недосека зөвшөөрөөд, — Гэтэл өөр арга алга байна. Би ч нэгэнт өнгөрсөн хүн дээ гэж хэлснээ гэнэт, — Эгч минь, жаахан идэх юм байна уу? Өнөөдөр би хэлэн дээрээ юу ч тавиагүй явна гэж гуйлаа.

	Цагдаа хүн байж юм гуйж байдаг, одоо ийм ёс үзэгдэхээ байсан сан, Гуж бол ч гуйна гэж байхгүй, гэтэл энэ залуу тэжээвэр хурга шиг л юм гэж гайхан бодов. 

	Тэдний пийшин дотор Петроктоо тавьсан ногоотой шөл бэлэн байжээ. Степанида жаахан бодсоноо пийшингийнхээ хаалтыг авч тогоогоо гаргав.

	— Өглөө яагаад юм идэж уугаагүй юм бэ?

	— Цаг байсангүй. Шөнө Гуж биднийг босгож даалгавар өгсөн. Бөмбөг эрээд. Ямар элэнцгээ олох билээ дээ...

	— Юун бөмбөг?

	— Бөмбөгдсөнөөс хойш гүүрний дэргэд байсан бөмбөгийг. Дэлбэрээгүй байсан байхгүй юу. Гэтэл хүн хулгайлаад явчхаж. Хэрэг болсон юм байлгүй.

	— Тэгээд хулгайлчихсан хэрэг үү?

	— Тийм. Тэгээд гүүрэн дор хийвэл яана? Панхийгээд л явчихна биз дээ? Тэгвэл хэн хариуцах вэ? Мэдээж хэрэг, цагдаа нар л харж цагдаж байгаагүй болж таарна.

	Степанида жижиг саванд ногоотой шөл хийж, зүсэм бинтэйгээр ширээн дээр тавив. Недосека илтэд тээр болоод байгаа винтовоо пийшин түшүүлж тавиад гахайн өөх хөшиглөсөн шөлийг амтархан халбагадаж гарлаа. Тэр жаахан халууцаж, бор цэмбэн дээлийнхээ энгэрийн товчийг тайлж, харин малгайгаа авсангүй. Нүүр царай нь нэг л өег аятайхан болж сэргээд, залуу хүнийх шиг гэрэлтэж ирлээ. 

	Степанида түүнийг сэм сэмхэн харж байхдаа хадам ахыг нь санав. Дайны өмнө Антось сууринд байдаг тэдний байшинд орж суусан байжээ. Хадам ах нь тэр байшиндаа суугаагүй удсан, иргэний дайнаас хойш цэрэгт үлдэж, дайнаас урагших олон жилд Японы наад хил орчим алба хааж, цэргийн дарга байжээ. Заримдаа Недосека нутгийн харчуулд түүний захидал, захандаа хоёр гонзгой дөрвөлжинтэй зургийг сайрхах байдалтай үзүүлж, ийм л том дарга болсон хүн дээ гэж бахаддаг, тэгэх тусмаа хадам ах нь зарим үед баяр ёслолын өмнөхөн ганц хоёр зуун рубль явуулдаг болохоор нутгийн хүмүүс жаахан атаархдаг байжээ. Тийм мөнгө улаан цурав айлд тун хэрэгтэй байсан байлгүй яах вэ!

	— Чиний хадам ах санаанд орлоо гэж Степанида түүний царайчилсан харцтай харц тулгараад хэлбэл

	— Хадам ах уу? Тэр яах вэ! Одоо тэр сайхан л яваа байх, гэтэл би юу? Би түүнээс л болоод ингэж явна даа... Тэгээд л ийм юм зүүж явна гээд тохойдоо уясан цагаан даавууг зааж, — Бүх юм түүнээс болсон гэж хэлэв.

	— Хэн чамайг албадсан юм бэ? 

	— Гуж л байхгүй юу, өөр хэн байх вэ дээ? Би өөр яах байв аа? Газар дор орох нь дээр байв уу? Тийм хадам ахтай хүн чинь... Урьд хайр хүндэтгэл байсан бол одоо яаж байна? Одоо цагдаа байх л ганц аврал байна.

	— Аврагдах ч үгүй бол уу гэж би санах юм.

	— Аврагдахгүй ч байж магадгүй. Юмыг яаж мэдэх вэ? Хүн хувь заяагаа мэддэг сэн бол уу? Гэтэл мэддэггүй юм байна шүү дээ.

	— Мэдэхгүй байдаг нь ч дээр байж болох юм. Мэддэг байсан бол баллах ч байсан юм бил үү... гэж Степанида дуугарав.

	Степанида пийшингийнхээ дэргэд зогсоод Петрок маань ирж байна уу, үгүй юу гэж байн байн цонхоор харж байхдаа энэхүү арчаагаа алдсан гомдоллогч цагдааг өрөвдөж эхлэв. Үнэхээр базаахгүй юмтай зууралдаж, үүнээсээ эсэн мэнд мултарна гэхэд хэцүү санагджээ.

	— Чи тэгээд хүн дүүжилсэн үү? гэж Степанида асуугаадах вэ.

	— Үгүй ээ. Одоохондоо үгүй. Бурхан минь, дүүжлэх гэдэг ч аймаар юм бил ээ дээ!

	— Чамд тушаавал яах вэ?

	— Тушаавал, одоо яая гэхэв. Тэгэх л ёстойгоос хойш!

	— Өөрсдийнхнөө мөн ялгаагүй юу?

	— Яагаад өөрсдийнхнөө байх вэ? Үгүй шүү. Коммунистуудыг. Гэтэл энд чинь дээрэмчид бий болчхоод байна шүү дээ.

	— Хадам ах чинь чамайг юу гэх бол? Одоо хүрээд ирвэл юу гэх сэн бол? Чи энэ тухай бодсон уу?

	— Бодсоон. Лав л сайшаахгүй байх.

	— Хэрвээ тэрийг чинь барьж авчраад, чамд тушааж дүүжил гэвэл яах вэ? Хадам ахыгаа дүүжлэх үү?

	— Эгч та хачин хүн юм аа! Сахилга гэдгийг мэдэхгүй юм. Тушаавал дүүжилнэ. Тэгэхгүй бол өөрийг чинь дүүжилнэ шүү дээ.

	— Чи чинь үр хүүхэдтэй хүн биз дээ?

	— За чухам түүнд л байна. Хэрвээ би хүүхэдгүй байсан бол яалаа гэж ингэж явах вэ дээ! Ой хөвч рүү зугтаад арилахгүй юу. Зургаагийн зургаан хүүхэдтэй хүн чинь холдох арга алга.

	— Тэгэхлээр чи хүүхдээ бодоод ингэж хичээж яваа хүн юм байж. Гэтэл хүүхдүүд чинь том болоод ухаан ороод ирэхдээ чамд баярлалаа гэж хэлнэ байх гэж чи бодож явна уу?

	— Хэн мэдэх вэ? Хүнээсээ л болох бол уу гэж Недосека мухардан дуугараад халбагаа тавив.

	— Цаадуул чинь насан туршдаа зүхнэ байгаа даа.

	— Яалаа гэж зүхэх юм бэ? гэж Недосека гайхан нүдээ цавчлаад, — Би тэднийгээ л бодоод... Тэднийхээ төлөө л үйл тамаа цайж явна шүү дээ гэвэл

	— Антоська минь! гэж Степанида түүний юмны учир ойлгохгүй байгааг үзээд гэнэт сэтгэл уярч бараг л өрөвдөх байдалтай энхрий үгээр дуудаад, — Тэднийгээ бодоод чи үхсэн нь дээр юм даа! гээд хэлчхэв.

	— Би юу даа?

	— Тийм гэм. Антоська минь! Чи тэднийхээ хамаг амьдралыг баллаж байна. Хамгийн наад зах нь өөрийгөө баллаж явна.

	Гэтэл Недосека гөжүүдлэн зөрж

	— Тийм биш ээ, би зөвшөөрөхгүй. Өөрийгөө баллаж яаж болох юм, харин тэднийгээ үгүй шүү. Намайг байхгүй бол тэд юу идэх юм бэ? Би хоёр шуудай гурил олж авчирлаа. Гурван хос гутал оллоо. Бас хэдэн пальто. Би чинь зарим улс шиг уухын хойноос яваагүй шүү. Би хүүхдээ л гэж явна. Зургаан хүн гэдэг чинь тоглоом биш шүү. Хамгийн том нь дөнгөж арван тавтай... Эгч минь, танд амархан санагдаж байгаа байх, гэтэл надад... Бас нөгөө хадам ах гэж байна. Ээ халаг, тийм хадам байгаагүй сэн бол уу... гэв.

	Степанида дахиад ам зөрсөнгүй, зөвхөн түүний ээдрээтэй тайлбарыг сонсож, энэ чинь ямар тэнэг юм бэ, тэнэгээр барахгүй өөдгүй амьтан байна гэж бодож байжээ. Тэгээд саяхан өрөвдөж байсан нь даруй уур хилэнгээр солигдож, ийм юмнууд амьдралаас сурна гэж байхгүй, амьдралыг ойлгоно гэж ерөөсөө байхгүй, яагаад гэвэл урдах тавагтайгаасаа цааш харах тавилангүй юм, ийм юмнууд төрөлхөөсөө хүн төрөлхтний аливаа өнгөтэй өөдрөг юмыг харах нүдгүй байж, ганцхан хар амиа л хаацайлж, заримдаа хүүхдээрээ түрээ барьж байх юм, ийм эцэгтэй хүүхдүүд хожмоо бас ямар улс болох бол оо, ийм юмыг удаалгүй буудсан нь дээр юм санж, тэгвэл өөрийнхөндөө учруулах хор нь багасаж, ашиг нь ихсээд, ингэтлээ их мэрийж гурил будаа, гутал хувцасных нь төлөө явж байгаа хүүхдүүдэд нь ч ашиг болох сон гэж боджээ.

	Петрок архи нэрдэг болжээ.

	Тэр нь гэрийнхээ ойролцоох хамгийн олоход төвөгтэй далд газрыг доргоны нүхний цаадах зулзаган гачуур битүү бүрхэн ургасан гүехэн шиг жалга дотроос сонгон авчээ. Тэнд анир чимээгүй, бөглүү далд байсан бөгөөд гачуурын дундах нарийхан зурвас цагаан газар шар айрагтай тогоо, булгийн хүйтэн ус дүүргэсэн модон тайлуу хувин зэрэг бүдүүн баазхан сав суулгаа байрлуулжээ. Тийнхүү зэс цоргоо тааруулж ядаж их л удаан ноцолдоод, сая нэг юм гал асаав. Хуурай түлш өнөөх хямгадаж гамнасан чүдэнзээр амархан асаж дараагаар нь зориуд гэрээсээ урьдчилан авчирсан тэвэр хусан түлээнд гал авалцаад, галын ховдог мэт дөл өрвөлзөн цоролзож, хөө тортог болсон хуучин тогооных нь доод талаас сүрхий долоолж гарав. Түлш хуурай тул утаа гарах нь бага байсанд Петрок энэ өглөөний турш анх удаагаа, дээшээ харж, гачуурын оройноос цаадах намрын бүүдгэр тэнгэрийг ажиглаад холоос хүн мэдэх ч үгүй биз; зүгээр нэг ойн цоорхойгоор хэсэж яваа хүн л тааралдчихгүй бол болох нь тэр гэж боджээ. Түлээ дорхноо шатаж цогшиж эхлэхэд Петрок тогооныхоо аманд сөхрөн суугаад, доороос нь сайн халаг гэж цуцлуудыг хөдөлгөж байв. Доорх горхиноос ойн чийг дааварлаж, өвдөг гар нь жиндэж эхэлсэн байснаа галын элчинд дулаацаж, ер нь галын дэргэд байхад сайхан байжээ. Тэгэхдээ яг цагт нь галаа багасгах, тэгэхгүй бол шар айраг нь доороосоо түлэгдээд нэрэх аргагүй болох байв. Петрок анх удаагаа ийм юм хийж байгаа биш, энэ талаар нэлээд туршлагатай байсан бөгөөд гэхдээ тэр туршлага нь бүр эрт, хамтрал бий болохоос өмнийн хэрэг байв. Дайны өмнөх хэдэн жилд архи нэрэх нь цөөрч, гол төлөв бор ходоодоо бордох юманд анхаарчээ. Гэвч тогоо нь тун аажим халж, ой дотор байна гэдэг саравчинд юм уу гал зуухандаа байдаг шиг бүх юм гарын дор биш байжээ. Гэтэл одоо гэртээ архи нэрэх арга алга.

	Сүүлийн хэд хоногт Петрок, манайх даанч муу газар байрлаж дээ, их зам ийм дөт байдаг нь мөн л тоогүйеэ гэж шаналж, тайван цагт бол тийм муу биш, харин ч их зам тосгон, сууринд ойрхон байх нь аятайхан мэт байсан сан гэж бодох болжээ. Гэхдээ дайны өмнөх хэдэн жилд тэр аятай байдал нь дуусах тийшээ хандаж, айлуудыг тосгонд буулгадаг болж, Выселкид айл олноор буусан учир гудамж нь дорхноо уртсан, энэ зун гэхэд бүр Яхимов дэнжийн ээлж ирж, үтрэмээ нэгэнт задалж зөөгөөд, хадлангийн дараагаар хашаа байшинг нь нүүлгэх бодолтой байсан юм сан ажээ. Гэвч дайн саад болоод одоо болоход зожиг тусгаар биш, тосгоныхонтойгоо нэг дор байгаа айлуудад атаархмаар болжээ. Одоо ч гэсэн Христ бурхны ивээлд байгаа юм шиг урьдын янзаараа айван тайван байгаа газар бий нь бий. Жишээлбэл, Шалбаагт гэхэд л сууринаас нэг их холгүй ч гэсэн наагуураа намагтай болохоороо гай зовлон үзээгүй, тэр байтугай Гуж хүртэл тэр болгон хүрдэггүй, германчуудын хувьд гэвэл ерөөсөө ч бараа туруу нь харагдаагүй байв. Тэдний Яхимов дэнжид үү? Германчууд хэд хоногоор байрлаж, хамаг эд аж ахуйг нь цөлмөн хоосруулчихлаа. За яах вэ, эд аж ахуй ч яамай байна, харин тэр хорхойд хоргүй өнчин хүүхдийг алчихсан нь муухай байна. Степанида бид хоёр ч гэсэн золтой л алуулчихсангүй саллаа, германчууд яах вэ, байж байгаад яваад өглөө, харин бүх юмыг нэвт шувт мэдэж харж, бас хуучин өс хонзон өвөрлөж яваа энэ Гужтай яана даа, даанч дэмий юманд өширхөөд байх юм даа, муу Степанидад ямар хамаа байх вэ дээ, Степанида харин ч хөрөнгө хураахын эсрэг байсан шүү дээ, гэтэл манайхаас салахаа больж, ажилд хөөж туудаг боллоо, энэ ёроороо бол салахгүй энэ муу сайн амьтад, уяаны нохойнууд алга болоогүй байсан цагт зууралдаад байх нь бололтой, одоо ч цадах ханахыг мэдэхгүй хоолой руу нь нэрмэл юүлж л байвал тариа талх, хөлс хөдөлмөр ч яамай байна гэж мэтчилэн боддог болжээ.

	Петрок тогооны ёроолыг өрвөлзөн долоох галын дөлийг харж байхдаа, тэнгэр минь, энэ хорвоо дээр ер юу гэгч болж байна аа, ямар аймшигтай дайн гэгч вэ? Яасан ч аймшигтайгаар эхлэв дээ, цаашдаа юу болдог бол оо, мөн аймаар цаг болж байна даа, уг нь энэ дайнаас өмнө энэнтэй ч, тэрэнтэй мундахгүй л тэмцсэн дээ гэж бодов. 

	Тэр нь улс орны хэмжээний тэмцлийн бүх нарийн ширийнийг ойлгохдоо муухан байсан ч өөрийнхөө тосгоны хэмжээнд бол хамгийн том ямар ч бүрэн эрхт төлөөлөгчөөс илүү ойлгодог байжээ. Антось Недосекийг хурал дээр үг хэлэхэд нь сайхан санагдаж яасан ч ухамсартай хүн бэ дээ! гэж хүмүүс бодож байхад Петрок, тун саяхан олон хүүхэдтэй, бага газартай айлуудад тусламж үзүүлнэ үү гэж өргөдөл өгсөн болохоороо ийм ухамсартай үг хэлж байгаа юм, тэгээд л хичээж байна гэдгийг нь мэдэж байв. Борис Богатька хамтралын төлөө саналаа өгсөн нь түүнийг түргэхэн байгуулаасай гэсэндээ огт биш, аль хэдийнээс өс хонзонтой, бас хамтрал гэхээс үнхэлцгээ хагартал айдаг Гужовын хор шарыг хүргэх гэсэндээ ингэж байгаа юм» манай Степанида ч гэсэн тосгон даяар явж шинэ амьдралыг ухуулж байсан нь сайн бодоод байх юм бол хамгаас илүүгээр өөрийгөө бодож, бас намайг ч бодсон хэрэг, яагаад вэ гэвэл хоёрхон десятин газартай амбан явахгүй, оролдсоор байгаад биегүй болно гэдгээ мэдсэндээ л тэр юм шүү дээ гэдгийг мэдэж байв. За тэгээд юу болов доо, Борис дорхноо л Ленинградад байдаг хамаатан садан руугаа арилж, Гужийн хөрөнгийг хурааж цөлөөд, одоо болоход бүх юмны төлөө, бүх хүний өмнөөс тэртээ нэгэн цагт ядуучуудын хороонд орж, хурал дээр тэргүүлэгчдийн байранд сууж байсан эхнэртэй Петрок Богатька л зүтгэх хэрэг болж байх шив, манай авгайн тэгж хурал цуглаанд сууж байсан нь одоо битгий л гай татаасай билээ гэж бодож байжээ.

	Петрок хоёр цуцлыг тогоон доогуураа цаашлуулаад хажуугаас нь нэг хусан түлээ хийж, удахгүй дусалж эхэлнэ дээ гэж бодов. Нэг литрийн зэс аяга аль хэдийнээс тахир хоолойн аманд тосоостой, одоохондоо тэр аяга нь хуурай, цоргоноос нэг ч дусал хараахан гараагүй байлаа. Петрок дахиад л дээшээ харав. Жалганы амсрын гачуур дээр нэг шаазгай айсан юм шиг учир зүггүй шулганан байж ядаж байх тул ямар нэгэн хүн жалга руу гэтэж яваа юм биш байгаа даа, аль эсвэл энэ шаазгай намайг хараад л ингэж байна уу гэж бодмогцоо баттай нь дээр гэж санаад босож гачуурын завсраар сайтар ширтсэнд ойр хавьд юм байхгүй шиг байв. Гэтэл нөгөө шаазгай чимээгүй болдоггүй, нэг ойртож ирээд, нэг холхноор тойрон эргэлдээд, зогсоо чөлөөгүй шулганан ер салж өгсөнгүй. Тэгэхээр нь Петрок гачуур дундуур бөгтийсөөр нэвтрэн гарвал горхины тэнд өнөөх малчин хүү Янкагийн Рудька гэдэг нохой байж байв. Рудька эзнээсээ өнчрөн хагацаад тэр хавиар хэрж хэсдэг болсон бололтой бөгөөд одоо Петрокийн түлсэн гал руу ирж, Петрокийг танимагцаа сүүлээ шарвалзуулан баярлан царайчилсан нүдээр өөдөөс нь ширтэн байжээ.

	— За яав? Юунд зогсоод байна аа? Нааш ир гэж Петрок нохойг дуудвал зулзаган гачуур дундуур түргэхэн шургаж, цагаан газар гарсан боловч галд ойртолгүй, зайтайхан шиг хэвтчихэв. 

	— Чи юм идмээр байна уу? Юу ч алга даа. Юм ууж болно, харин идэх юм л алга даа гэж Петрок яг л хүнтэй ярьж байгаа юм шиг ярьж эхлэв. Гэвч нохой танил хүнтэй тааралдсандаа санаа нь амрав уу гэмээр шавар шавхай болсон хөл дээрээ эрүүгээ тавиад галын зүг ядрангуй ширтэн байв.

	Гэтэл нөгөө хамгийн аятайхан үе ойртов бололтой, хоолойгоор түрүүчийн дуслууд урсан ирж зэс аяганы ёроолд тог тогхийн буух сонсогдлоо. Петрок даруйхан тогоон доорх гүйцэд шатаагүй байгаа үзүүрүүдийг зайцуулан холдуулав. Учир нь одоо тэнд дөл хэрэггүй, зөвхөн сулхан галтай модны цог л хэрэгтэй байжээ. Энэ завсар хоолойгоор дуслах нь улам түргэсэж, тэр байтугай утас шиг нарийхнаар шожигнон гоожиж байх шиг болов. Удалгүй утааны үнэрийн хажуугаар архины аятайхан үнэр ханхалсхийх боллоо. Яг энэ үеэс эхлэн галыг маш зөв тандаж, нэг янзаар байлган, тогоог хөргөж ч болохгүй, хэт халааж ч болохгүй, хэт халаавал доторх нь түлэгдэх аюултай болжээ. Ер нь хийлээр тоглохоос дордохгүй их ур дүй хэрэгтэй байлаа. Петрок бүр сэтгэл догдолж, нэгэн үе цуцлыг тогоон доогуураа оруулан хөдөлгөж, нэгэн үе тогооны ёроолоос холдуулан түлхэж, утаанд нүд нь хорсож ус гүйлгэнэвч саарьтай барзгар гараараа арчилхийлэн, их болж байна уу, үгүй юу гэж байн байн аяганыхаа ёроол руу харж байв. Тэгсээр байгаад сая нэг юм аяганы дундуур хяраатай болоход тэрхүү мэлтэлзсэн хар, тув тунгалагхан шингэнийг нимбэгийн шүүсний хуучин лонхонд эвтэйхэн юүлэв. Тэр бол түрүүч, хамгийн хатуу охь нь байжээ. Тэгснээ ийм сайхан юмаа цадах дэвтэхийг мэддэггүй Гужийн хоолой руу цутгана гэхээс хайран санагдаж, эв таарвал өөрөө юм уу сайн хүнд баривал сайн сан гэж жаахан бодосхийснээ лонхны амыг цаас хуйлж бөглөөд модны цоорхойн захын нохойн хошууны бут руу очиж, бага шиг нух ухаад лонхтойгоо байрлуулж, хичээнгүйлэн булаад, дээрээс нь илжирч хатсан навчаар бүрхээж, сайн цагийг иртэл байж байг гэж бодов.

	Рудька нохой галын дэргэд бөгтгөнөн тэвдэхийг нь нүд салгалгүй ажиж, аяга барьсан гарыг нь дагуулан ширтэж, идэх юм өгөх юм биш байгаа даа гэж тэвчээртэйеэ хүлээн байх мэт ажээ. Гэвч нохойд өгөх юм юу ч байсангүй, Петрок өөрөө ч гэсэн архи нэрсээр байгаад өлсөж гүйцжээ.

	Дахиад нэг гурван лонхоор гараад өтгөвтөр шар юм гарч эхэлсэн нь тогооны ёроолд зөвхөн өтгөн нь үлдсэн хэрэг байв. Дуусгах хэрэгтэй болж, Петрок цуцлуудыг тараан, галтайг нь чархиараа гишгэлэн унтрааж, тогоогоо тэндээс нь чирч өнөөх нохойн хошууны бутан доогуур шургуулаад навчаар сайтар далдлан хучиж, дээрээс нь хэдэн гацуурын мөчир хаяв. Цоргыг уг төхөөргийн хамгийн нарийн нандин зүйлийн нь хувьд биедээ авч, бас модон тайлуугаа ч авлаа. Булингардуу бүлээхэн хэвээрээ байгаа шингэнтэй гурван лонхоо хармаалахыг нь хармаалж, өвөртлөхийг нь өвөртлөв. Дараа нь модны цогоос тамхиа асааж аваад, яаралгүйхэн шиг дээш гарч жимд оров.

	Түүнийг горхи даган жалга дундуур явж байхад Рудька нохой ард нь гүйж явснаа тэднийх рүү эргэдэг дээр гэнэт зогсчхов. Петрок эргэж аяархан дуудвал хэдхэн харайгаад өвгөнийг гүйцэж, дахиад сүүлдэж хоцорсонгүй. Ер тэр нь номхон амьтан байсан бололтой бөгөөд хүмүүсийн аяыг харж, хүн хэлээгүй бол хаашаа ч зүтгэдэггүй бололтой байв.

	Петрок гал зуух руугаа орох гэж ногооны хашаан дундуур ойртож явтал гэрээс нь бололтой, хүн ярилцах чимээ гарах шиг болсонд сэрэмжлэн зогсчхов. Гэвч тэр чимээ төдхөн сонсогдохоо больсонд би л буруу сонсов бололтой, өдийд Степанидагаас өөр хэн манайд байх вэ дээ гэж бодов. Тэглээ ч гэсэн сэтгэлд нь нэг жаахан бодогдосхийгээд байхлаар түлээ хагалдаг газраа зогсож, модон торхоо зомгол дээр хаячхаад, ийш тийшээ харснаа цоргоо түлээний завсраар шургуулж, гурван лонх архиа мөн тэнд нуув. Тэнд нуух нь найдвартай санагджээ. Учир нь гэрт хэн ч орж ирж болно, германчууд биш юм аа гэхэд цагдаа нар орж ирвэл түүнээс ч долоон дор юм болно гэж бодоод хэнэггүй эцэнгэр царайлсаар пин рүүгээ орлоо.

	Гэтэл үнэхээр түрүүн буруу бодоогүй байж, гэрт нь хүн ярилцах сонсогдлоо. Нэг нь Степанидагийн дуу, нөгөө нь хэнийхийг сайн сонсолгүй, гэрийнхээ хаалгыг зориг муутайхан татаж орвол

	— За хө, бид хүлээгээд байдаг, хүлээж бие гүйцэхгүй нь ээ дээ гэж бодож байлаа гэж Недосека тосон хэлэв.

	«Бухын доодхыг харж үнэг турж үхнэ гэгч болж дээ» гэж Петрокийг бодох зуур Недосека суудлаасаа босоод өөдөөс нь ирэв. 

	Недосека палигар том гараа сарвайсанд Петрок түүнийг нь сулхан атгахдаа «Үнэр авч дээ! Айхтар сэргэлэн хогууд юм даа... Бодож ч амжаагүй байхад урьтаад мэдчихдэг» гэж бодож байв.

	— Ажилд гар гэвэл би чадахгүй. Өчигдөр махаа идсэн, үнэндээ тэнхээ алга гэж Петрокийг дуугарахад

	— Битгий яв л даа гэж цагдаа дуртайяа зөвшөөрөөд, — Өнөөдөр явахгүй байх нь ээ ч болно, германчууд яваад өгсөн. За хө, нэрэв үү? гэж асуучхаад анхааран чимээгүй болов.

	Петрок түүний юу гэх гээд байгааг ойлгож, үгүй гэж булаацалдъя, нэг арга бодож худал хэлье гэж бодоод пийшингийнхээ наана дуугүй зогсож байгаа Степанида руу хараадхав. 

	Гэтэл эхнэр нь өвгөнийхөө бодлыг харцаар нь ойлгоод аяархнаар

	— Хүлээгээд сууж байна. Гуж манайхаар ирсэн, эд нар цөмийг нь мэдэж байна гэж хэлэв.

	Петрок дахиад л хэчнээн ч удаагаа битүү зүхэв дээ. Одоо яая гэхэв. Гужгүйгээр өнгөрнө гэж байхгүй, ер нь ахлах цагдаа байхгүй байгаа нь ч дээр юм уу, учирлаж тайлбарлах гэх явдалгүй гэж бодлоо. Уг нь нэрмэлийг Гужид л өгөх, хэнээс ямар учиртай өгч байгаагаа ойлгуулан халуун гарт нь атгуулах, ажилд битгий хөөж үзээч, германчуудыг манай руу битгий явуулаач, эхнэр лүү минь битгий дайраад байгаач гэж хэлэх бодолтой байсан юм сан ажээ. Гужид хэлэх учирлах өөр ч юм байлгүй яах билээ дээ. Гэтэл нэрмэлээ Недосекад өгөх хэрэгтэй болов. Недосека түүнийг нь өөрөө хөнтөрч орхихоос буцахгүй шүү дээ гэж санаанд нь оржээ.

	Петрок ялимгүй алгуурласнаа гэрээсээ гарч түлээ хагалдаг газраа очоод түлээний цаанаас бүлээхнээрээ байгаа хоёр лонх архиа, авав. Гурав дахийг нь одоохондоо өгөлгүй жаахан хүлээзнэхээр шийджээ. Тэгээд эргэж явахдаа Недосека санаснаараа зүтгэж, энэ чинь бага байна гэж болох юм, тэгвэл учирлаж, ам шүд алдаж, ердөө л иймхнийг нэрлээ, сав суулга минь даанч муу, бас исгэх юм байхгүй байсан гэх мэтээр хэлье дээ гэж боджээ. 

	Гэтэл гайхалтай нь Недосека юу ч хэлсэнгүй, лонхтой архинуудыг нь авч халхгар цэмбэн өмднийхөө хармаан руу тавьсанд өвдгийг нь хүртэл дарж цүлхийлгэв.

	— Төмснийх үү, тарианых уу? гэж цагдаа ганцхан зүйлийг сонирхсонд

	— Тарианых байлгүй яах вэ, гараа гаргалаа шүү! Одоо чинь хүн болгоныг, ялангуяа эрх мэдэлтэй хүнийг зусардаж байх цаг боллоо гэж Петрок хариулав. 

	— Эрх мэдэлтэй хүнийг хэзээд зусардаж байх хэрэгтэй, Зөвлөлтийн ч бай, германы ч бай, ялгаа алга гэж Недосека санаа алдан хэлээд хаалганы бариулаас барьж, — За баяртай! гэв.

	Тэр нь олсон юмандаа урамшсан юм шиг гарч явлаа. 

	Петрок муу санаархан хойноос нь цонхоороо харж байснаа больж, ширээний дэргэдэх вандангийн үзүүр дээр лагхийтэл суучхав. 

	Степанида ногоотой шөлний үлдэгдэлтэй ширмэн тогоогоо пийшин дотроосоо татаж гаргаад

	— Чи хоёр лонх архиар эднүүсийн нүдийг хуурна гэж бод оо юу? гэж ёжтой гэгч нь асуугаад Петрок руу сөлийн харвал

	— Тэгээд юу гэж, багадлаа гэж үү? гэв.

	— Өөрөө мэдэж байгаа биз дээ. Дахиад наалдаад байхгүй л бол яамай сан.

	— Би өгөхгүй. Би ямар спиртийн заводтой юм уу? 

	— Чамайг нэрж байгаа гэдгийг нэгэнт мэдээд байна шүү дээ. Хийлээрээ цорго авсныг чинь мэдэж байна. Төлөөний хүнтэй гэж байна.

	— Мөн дөө! Тэр төлөөний хүн нь үхэж далд ороосой!

	— Харин тэр бөмбөгийг л олохгүй байгаа гэнэ. Гүүрийн тэнд байсныг нь хүн хулгайлчихжээ.

	— Бөмбөг ий? Хэнд хэрэгтэй юм бэ... Корнила л магадгүй. Ээ дээ, Корнила л байж таарна даа гэж Петрок хэлчхээд жаахан бодосхийснээ, — Тэрүүнд хэрэггүй юм гэж байхгүй. Нүдэндээ харагдсан болгоныг гэр лүүгээ зөөдөг хүн гэж хэлэв.

	Петрок тун саяхан Недосекийн сууж байсан суудалд суугаад ногоотой шөл халбагадаж байхдаа туйлдталаа ядарч, бараг л өвдөөд, цээж нь утаанаас болсон бололтой хэржигнэн байвч эрхбиш нэг юм хийж, жаахан ч атугай амар байх арга олов уу даа гэж бодохоос сүүлийн хэдэн хоногт анх удаагаа баяссан боловч тэр нь хэр зэрэг удаан үргэлжлэхийг мэдэж чадсангүй. Гэлээ ч гэсэн өнөөдрийн хувьд арга олж, Гуж лав түйвээхгүй биз гэж бодоод ваартай хоолоо идэж дуусаж, эхлээд тамхиа татъя, дараа нь тавлаг дулаахан гэртээ сайхан амаръя, тэгсээр байтал цаашдаа ямар янзтай болох нь мэдэгдэх байлгүй гэж бодонхон суужээ. 

	Гэтэл Степанида нь эхлээд юу хийвэл зохих, дараа нь яавал зохилтойг аанай л өөрөөс нь илүү мэдэж байжээ.

	— Төмсөө хучиж дууссангүй. Өнөөдөр надад чөлөө зав гарсангүй. Талхгүй байдаг, тариа цайруулмаар байна санж гэж пийшингийнхээ дэргэдээс хэлэхэд нь

	— Төмс яах ч үгүй. Арай хүйтрээгүй байна гэв.

	— Тэгвэл талх яах вэ? Идэх юмгүй болоод байна шүү дээ гэхэд нь

	— Маргааш болъё гэж Петрок хэлэв.

	Дулаахан газар хоол идээд бие нь нозоорч, одоо босож ажиллах ямар ч тэнхэлгүй, бүр маш яаралтай ажил байлаа ч чадахааргүй болжээ.

	— Маргааш хоёулыг маань хөөвөл яана? Гүүр лүү юм уу, төмсөнд хөөвөл яана? Өөр нэг газар ч хөөж магадгүй гэж Степанида салсангүй.

	— Хөөхгүй ээ.

	— Хөөхгүй гэдэг чинь юу гэсэн үг вэ? Цаадах чинь чамайг чөлөөлнө гэсэн юм уу? Архийг чинь уучхаад дахин ирж, зууралдаад салахгүй дээ.

	Ирж ч болох юм, зууралдаж сүрдүүлж ч болох юм, тэглээ ч гэсэн Петрок энэ хэдэн аймшигтай хоногт туйлдаж гүйцээд ямар нэгэн юм хийх тэнхэл үнэхээр үгүй болсон байжээ. 

	Тэр нь шөлөө идчихээд тамхи ороож, пийшингийнхээ доод амнаас цог авч асаагаад

	— Би одоохон... гэж хэлэнгүүт пийшингийн араар орлоо.

	Чархиа тайлалгүй хажуулдан хэвтмэгц тамхиа ч дуустал татсангүй унтлаа. 

	Тийнхүү зовхио анив уу, үгүй юу л өнөөх мартаж орхисон Рудька гадаа хашаан дотор хуцаж, хүний хөлийн чимээ гарах сонсогджээ. 

	Петрок биеэ албадан босон харайж, дүнсгэр толгойлсоор цонх руу очоод харвал худгийн цаана нэг хүн шувтан цээжтэй хар морийг хашаанаас уяж байв. Тэр хүн наашаа эргэмэгц Колонденок шинельтэй, бөгтгөр нарийхан нуруундаа винтовоо үүрсэн харагджээ.

	Петрок тэр цагдаа ямар хэргээр ирснийг нь тааж мэдмэгцээ өөрийн мэдэлгүй ам алдаж,

	— Үхэж далд ороосой нь бил ээ! гэж дуугарчихлаа.

	Рудька чихээ сортолзуулан байх морь луу нь хуцсанаа, мөн тэр байрнаасаа хөдлөлгүй Колонденок руу боргож гарав. Колонденок гэнэт зогтусаж винтовоо шүүрэв. Петрок дээлээ тайлсан чигээрээ довжоон дээрээ гүйн гарч нохой руу

	— Рудька, тонил! Муу гөлөг чи тонил! Би чамайг нэг!.. гэснээ хэдийнээ буугаа сумлаж байгаа цагдаа руу эргэн, — Буудаж хэрэггүй ээ, зуудаггүй юм! гэв. 

	Рудька аюул заналхийлж байгааг сая мэдэв бололтой, түлээ хагалдаг газрын цаагуур орж, тэндээсээ жаахан боргож хуцсан боловч нэгэнт уур нь намжсан сонсогдлоо. Колонденок ч гэсэн винтовоо шувтгар унжуу мөрөндөө эгэлдрэглэн үүрч

	— Архинд ирлээ дээ гэж эцэнгэр цонхир нүүрээ хувиргалгүй хээвнэг дуугарав.

	— Би өгсөн шүү дээ! Недосека хоёр лонхыг авсан. Би ямар үйлдвэртэй биш дээ гэж Петрок сандран хэлбэл

	— Дахиад хоёр лонхыг аваад ир гэж Гуж хэлсэн. Тэгэхгүй бол маргааш залхаана гэнэ гэв.

	— Яана гэнэ ээ? гэж Петрок ойлгосонгүй асуувал

	— Залхаана. Чамайг бид дүүжилнэ гэсэн үг. Эсвэл буудаж ч магадгүй байх гэж Колонденок тээнэгэлзсэнээ, — Ер нь дүүжлэх байх шүү. Тийм ээ, би саналаа, дүүжилнэ. Залхаах гэдэг маань дүүжлэх гэсэн үг гэв.

	— Мөн хачин аа! гэж Петрок гайхан гар дэлгэж, — Би хаанаасаа гаргах болж байна? Өгдгөө өгсөн шүү дээ. Недосека чинь... гэж хэлтэл

	— Тэгвэл чи малгайгаа өмс гэв.

	— Яах юм?

	— Суурин орно доо. Архи өгөхгүй бол өөрийг нь шилдээд аваад ирээрэй, залхаагаад өгнө гэж Гуж хэлсэн.

	— Тийм үү?

	Энэ муухай амьтадтай өөр яах ёстой байв аа? Петрок дуугүй болж, сайтар дэнслэн бодоод, ер нь архи гэдэг маань мултрах арга биш байна, миний нэрмэл ч нэмэр болохгүй нь, өөр л юм хэрэгтэй гэж бараг л маш тодорхойгоор ойлголоо.

	Петрок хашааныхаа чийгтэй газар чархитай хөлөө дуугүйхэн тавьж, нууж хаалгүйгээр түлээ хагалдаг газар луугаа хөлөө чирсээр очоод нүргэсэн түлээний цаанаас гурав дахь лонхтойг авлаа.

	— Хэлээгүй юу! Байхгүй гээд байдаг! гэж Колонденок ууртай дуугарч лонхтойг нь гараас нь угз татан авч, — Дахиад аваад ир гэв.

	— Байхгүй! Үнэхээр өөр байхгүй. Нэгжвэл нэгж л дээ. Тун багыг нэрсэн, олигтой хөлөрч өгөөгүй... гэхэд нь

	— За яах вэ. Энийг чинь аваачаад өгье. Тэгээд өөрөө мэднэ биз гэж Колонденок жаахан бодсоноо гэнэт зөөлрөн хэллээ.

	Колонденок морио авч, дэвхрэн гэдсээрээ тэгнэлдээд урт хөлөө давуулан нөгөө тал руу нь унжуулав. Морь нь их зам чиглэн сүрхий хурдан таваргахыг Степанида хараад ногооныхоо хашаанаас сагстай төмс барьсаар гарч ирэхдээ

	— Дахиад л архи гэж явна уу? гэв.

	— Дахиад л гэж Петрок урамгүйхэн хэлбэл

	— Би чамд хэл ээ биз дээ? Одоо ч ирээд салахгүй дээ гэв.

	— Хоолой руу нь төмөр гулдралтай нь бил ээ! Дахиад байхгүй юм чинь.

	— Тэгвэл чамд л муу юм болно доо.

	— Тэгж ярихгүй ээ гэж Петрок ам мэдэн хэлчихсэн боловч хэлсэн үгэндээ нэг их итгэсэнгүй. Гэвч хэрэг буруу тийшээ эргэхийг санаандаа үл хүсэн, магадгүй яаж ийгээд гайгүй өнгөрч болох юм гэж горьдсоор байжээ...

	Оройхон тийшээ үдшийн бүрэнхий болж эхлэхэд Петрок жаахан ярдаглаж, эхнэртэйгээ тар турхийгээд пийшин дээрээ хатааж тавьсан хөх тариаг авч гал зуух руугаа орлоо. Түүнийг цайруулж тээрэмдэж талх ч болгох хэрэгтэй, архи ч болгох хэрэгтэй байжээ. Учир нь одоо тэр хоёрын аль алингүйгээр энэ хорвоод амь зуух арга боломж үгүй болсон нь тов тодорхой болсон байна.

	Тээрэм нь аль эртнийх, төмөр хөвөөтэй элэгдэж нимгэрсэн чулуутай тул хэтэрхий том томоор бутлах боловч эргүүлэхэд төвөг багатай нь яамай байлаа. Тийнхүү Петрок бариулаас нь барьж бага багахан эргүүлээд л, байсхийгээд бүлээвтэрхэн тарианаасаа атга атгаар хийж өгч байхдаа толгой дотор нь зуны үдшийн шумуул шиг үргэлж эргэлдээд байгаа муухай голдуу эсэн бусын юм байнга бодох ажээ.

	Дайн гэдэг бол баярлах юм биш, хүн болгонд уй гашуу авчирдаг нь мэдээж ч гэсэн тэр уй гашуу харийн хүнээс, герман хүнээс болж байгаа бол гайхах юм алга, «үхэл тахал, яр шарх шиг хэнд ч гомдоллох аргагүй зүйл юм. Гэтэл тэр үхэл тахал нь гэнэт урьдын байснаасаа тэс өмнөө болоод, гагцхүү энэ эзлэн түрэмгийлэгчид, германчуудын мэдлийн араатан болсон, уг нь удам судраар нь мэдэх өөрийн тосгоныхон, нутгийн хүмүүсээс гарч ирээд байвал түүнийг хэрхэн ойлговол зохилтой вэ? Эсвэл эднүүс гэнэт зэрлэг араатан болж хувирчхаад өөртөө байгаа хүний ёсны бүх чанарыг хав дарж албын хүчинд ийм бузар юм хийцгээж байна уу?! Аль эсвэл эднүүс угаасаа хүн байгаагүй дайны өмнөх бүх жилд зүгээр л хүн болж харагдаж байснаа гэнэт сөөргөө араатан болоод хувирчхав уу? Петрок бол уг нь номхон, Выселкийн л олонх хүмүүсийн адил бусдад хал балгүй, бусдыг хүндэтгэдэг, нэг жаахан сүсэгтэй шүтлэгтэй нэгэн байжээ. Түүний өвөг дээдэс нь ч тийм л улс байж. Өвөг эцэг нь ойрынхоо байтугай холынхонд ч, нутаг усныхандаа ч ам мурийж үзээгүй, мал адгуусыг ч харааж занаж ердөө ч үзээгүй хүн байжээ. Гэтэл одоо бүр хүүхдүүд хүртэл адуу малыг хараалын муухайгаар харааж хашхичиж байдаг болсон нь юуных вэ? Өвөг эцэг нь хүнд муу юм ер хийгээгүй, гадна дотноосоо юм уу хөдөө хээрээс хүний юм хөдөлгөж ч үзээгүй хүн байсан гэдгийг тэнгэр бурхан мэднэ. Гэтэл одоо юу болж байна?.. Ийм шившигтэй юмыг үзэлгүй үхэж, энэ хорвоод, энэ дайнаар юу гэгч юм болж байгааг хараагүй нь сайн байна...

	Петрок германчууд орж ирсний дараахан давс, керосин, чүдэнз олж «шинэ журам» гэдгийг нь харах, хамгийн гол нь юу гэгч болж байгааг, цаашдаа яахыг нь баримжаалж мэдэх санаатай тосгон орсон юм сан ажээ. Гал командын ойролцоох агчийн сүүдэрт хэдэн өвгөчүүл цугларч тамхилан сууцгаасан нь санаанд оров. Тэдний яриа, баясах юмгүй, аанай л нөгөө юмаа ярилцаж байжээ. Хэд хоногийн өмнө гадуур шар цамцтай, ханцуйдаа улаан даавуу уясан германы нэг том дарга районд ирж, нутгийн хүмүүсээр нь шинэ удирдлагыг томилсон гэж ярилцжээ. Удирдлага нь харь германчууд биш, чухамхүү өөрсдийнхөн нь, нутгийнхан нь болсонд тэр өвгөчүүлд аятайхан санагдаж байжээ. Асар, удалгүй тэр шинэ дарга нар нь районы гүйцэтгэх хороо байсан чулуун байшинд байрлаж, гүүрний дэргэдэх Рива гэдэг еврей авгайн нэг өрөөнд хэдэн жил суусан Свентковский гэдэг эхнэргүй, багш байсан хүн хэлмэрч болсон нь мэдэгдэж иржээ. Тун саявтар нутагтаа бий болсон Гуж ахлах цагдаа нь болж, удалгүй Антось Недосека ханцуйдаа цагдаагийн тэмдэг уяж явах болсон нь сууриныхны гайхшийг асар их төрүүлжээ. Учир нь тэдний хэн нь ч энэ хүний талаар муу юм хэлж чадахгүй байжээ. Гурав дахь цагдаагийн хувьд гэвэл олон хүн илтэд дургүйцжээ. Потап Колонденокт Выселки тосгоныхон хэзээнээс дургүй, Колонденок ч гэсэн нутгийнхныхаа хялайн үздэгт нэгэнт дасчхаад нэг их анхаарахаа больсон хүн байлаа. Одоо тэр нь гагцхүү германчууд юм уу, өөрийнхөө шууд дарга, ахлах цагдаа Гужид л захирагдах болжээ. Харин Гужийн хувьд гэвэл хуучин шинийн алийг гэж байгаа нь мэдэх аргагүй байв. Арван жил нутагтаа байсангүй, алсын Донбасст юм үзэж, нүд тайлж яваад ирсэн, ямар хүн болсон нь бүү мэд байсан бөгөөд юутай ч гэсэн одоо хүмүүсийг захирах эрхэндээ илэрхий дулдуйдаж, германы баг цэргийн хамтаар нутгийнхаа еврей нарыг хүйс тэмтэрч, эд хөрөнгийг нь дээрэмдээд, тун саяхан болтол районы газар нутгийн хэлтсийн эрхлэгч Ефим Кацын өмсөж байсан шар савхин цамцыг өмсчхөөд хэнэг ч үгүй ханхалзаж явах болжээ.

	Өөрсдийнхний удирдлага гэдэг нь ийм л болж дээ! Петрок тээрмийнхээ чулууг эргүүлэхийнхээ хэрээр нэгэн жигдээр урагш хойшоо хөдлөнхөн суухдаа ингэж байж ер яаж болдог байна аа? гэж бодож байжээ. 

	Бүр пад харанхуй болсон ч дэнгээ асаасангүй. Степанида нь керосиноо гамнаад, Петрок ч асаа барь гэж зүтгэсэнгүй, харанхуйгаар ч гэсэн будаагаа тээрэмдэж болоод л байв. 

	Өөрсдийнхөн маань өөрсдийнхнөө ингэж байж яаж болно вэ, манай энэ тосгонд чинь үеийн үед эв түнжинг эрхэмлэн хүндэтгэж ирсэн шүү дээ, хааяа нэг муусайн юмнууд хажуу хөршдөө гар далайх юм уу, өөр шигээ тариачин хүнтэй дайсагналцаж муудалцах удаа л гарсан байх, элдэв юм тохиолдож л байсан, тэргүйгээр амьдрал байх биш дээ, тэгэхдээ голдуу өнөөх хувь газар, өвс хадлан, адуу мал дээрээсээ л жаахан муудалцдаг байсан байх, гэтэл одоо газар өөр болжээ, газраас болж дайсагналцдаг нь аль хэдийн өнгөрөөд байвч сэтгэл амарсан нь үгүй, хүмүүс цадиггүй болж, урьд залуу хүн настай хүний дэргэдүүр өнгөрөхдөө заавал малгайгаа авч өнгөрдөг байсан бол одоо бусдын толгойг малгайтай нь авдаг болжээ, бурхан тэнгэр хилэгнэхээс ч, улс амьтан шүүмжлэхээс ч огт айхаа больж, бүр эрт дээр үеэс эдний талд ганц хүч чадал ч биш үнэн мөн байгаа юм шиг л аашилж байна. Эсвэл эднүүст үнэн мөн хэрэггүй, ганцхан хатуу харгис германы хүч л хэрэгтэй юм болов уу? Гэтэл эднүүс чинь үнэн мөн өөрсдийн нь цуст яргалалд саад хийгээд байх шиг байна, тэргүй бол тэр болгонд германчуудыг царайчлан харахгүй, сэтгэлээ архиар чангалахгүй, тосгоны авгай нарт мадлуулаад хэлэх үггүй мухардмагцаа винтовоо шүүрэхгүй байх сан гэж Петрок бодлоо. Харчуулын хувьд гэвэл тэдэнтэй үг сөргөлддөггүй, дуугүй байдаг байжээ.

	Тийнхүү Петрок, магадгүй, хөх тарианыхаа дөрөвний нэгийг тээрэмдэв бололтой, халсан чулууны дэргэдэх бүлээвтэр зөөлхөн гурилаа барилан үзэж, нэгэнтээ л ингэснээс хойш ахиухан шиг нунтаглаж, дахин исгэх хэрэгтэй болсон юм чинь шар айрагтаа ч, талхандаа ч бэлэн болгоё гэж бодов. Чулуу нэгэн жигдээр дүнгэнэх чимээн дундуур Степанида гэрээсээ дуудахыг авсаар сонссонгүй байснаа сая нэг юм сонсоод, дуудаад удаж байх шиг байна, нэг л айсан шинжтэй байх шив ээ гэж бодмогц чулууг эргүүлэхээ болив. 

	Тэгтэл пин дотор нь нэг хүн хаалгыг хүчтэй дэлдэж, бүдүүн дуугаар

	— Хөөе, чи үүдээ тавиач! Гайгүй ээ, чи сайхан мэдээрэй! гэж хашхиран бөөн түгшүүр түрүүлэв.

	Петрок түүний гаднаас сонсогдож байна гэж бодоод салгалсан гараараа түгжээгээ тэмтчин олж хоногоос нь сугаллаа. Хаалга онгойж, золтой л гэдрэг унатал цохиулсангүй зайлахчаан болтол нэг том сэгсийсэн хар хүн пинд орж, хойноос нь бусад нь дагалдан орж ирцгээв. Архи, сонгино, бас нэг өөр муухай юмны үнэр сүрхий үнэртэхийг Петрок мэдлээ. Петрок дэлгээстэй хаалганыхаа ард дуугүй зогсож байхад тэднүүс гэрийн хаалгыг олоод онгойлговол Степанидагийн галласан пийшингийн амнаас хурц гэрэл тусаж пин доторхыг гэрэлтүүлэв. Урилгагүй дөрвөн зочид пид пад гишгэлж, ам хамраа шуухитнуулан, нойтон хувцас шаржигнуулсаар гэрт орцгоолоо.

	— Гэрийн эзэн! гэж тэр сэгсгэр нь дахин хүнгэнэн дуудсанд Петрок сайтар хичээн чагнаж, хэн болохыг нь таах гэж оролдов. Гэвч ердөө ч тааж чадсангүй, үнэхээр танихгүй улс бололтой байв.

	— Би энд байна аа гэж Петрок пин дотроосоо дуугарвал

	— Гэрэл гаргаадах! Гэрлээ асаа гэж байна! гэв.

	— Одоо чинь юун гэрэл байх вэ дээ? Байхгүй шүү дээ! Пийшингийн гэрэлд л... гэхэд нь

	— Пийшингийнхээ гэрлийг гаргаач! Модонд асаагаад орхи! гэлээ.

	Петрок гаднын хүмүүс орсноос зай муутай мэт болчихсон гэртээ орж, ингэж шөнө болсон хойно хүмүүс ирдэг нь надад л муу юм болох нь дээ гэж гарцаагүй мэдээд хаалган дээрээ зогсов. Степанида үзүүртээ галтай урт модыг пийшингийн аманд яаран тогтоолоо. Удсангүй түүний гэрэл тодрон гэр дотуур хааш яаш явж, хана туургыг шиншин, ширээ сандал тэмтчин барилж байгаа дөрвөн мантгар хүнийг гэрэлтүүллээ. Эдний дунд таньдаг хүн байна уу, үгүй юу гэж Петрок мэдэх гэж оролдсон боловч хэн ч байсангүй. Пинд түрүүлэн орж ирсэн мантгар том нь галын гэрэлд тодроход том хамартай, сахал үс нь өрвийсөн нүүрээ Петрок руу эргүүлж

	— Эзэн үү? гэв.

	— Тийм байна...

	— Дээрэмчид ирж байна уу? Бушуу хэл

	— Юун дээрэмчид? гэж Петрок ойлгосонгүй асуугаад, — Манайхаас германчууд саяхан явсан, бүр долоо хоносон шүү... гэв.

	Тэдний хоёр нь өвдөгнийхөө хооронд винтовоо тавиад вандан сандайлж, нөгөө хоёр нь өрөөний голд зогссоор байв.

	— Гахайн өөх байна уу? гэж том хамартай нь асуугаад Петрокийг юм хэлж амжаагүй байтал нөгөө арай наахна зогсож байсан нь өрөөсөн хажуугаараа эргэж, цагаан даавуу уясан зүүн гараа ил гаргав. «Уухай, цагдаа нар байх нь» гэж Петрок бодмогц эдэнтэй яаж харьцаж, юу ярилцахыгаа авсаар мэдсэнгүй. 

	— Чи энэнээс гахайн өөх нэхэх хэрэг юу байна аа?! гэж тэр цагдаа нэг л аятайхан цайлган байртайгаар том хамартайгаа зэмлээд мушилзан инээмсэглэсхийж, — Архи байна уу? гэж асуув.

	— Хаанаас байх бил ээ? Архи байхгүй гэж Петрок хоолойгоо шахан дуугарахчаан болсонд тэд яах вэ гэсэн байдалтай бие бие рүү харцгаав.

	— Харамлахаа боль!  Лонх юм гаргаад тавьчих, тэгээд муудалцахаа больё гэж тэр цагдаа гомдоход бэлэн байх мэт хэллээ.

	— Чин үнэн, байхгүй. Би яалаа гэж худал хэлэх вэ дээ гэж Петрок аль болохуйц үнэнээсээ хэлж байгаа дүр үзүүлсэн нь мэдэгдэв бололтой. 

	Гэвч тэр хүмүүс түүний дууны өнгө нэг л биш байгааг андахгүй мэдээд улам ч их гайхацгааж, жаахан чимээгүй байцгаасны сүүлээр

	— Харав уу, хө? Өгөхгүй гэж байна шүү! гэж том хамартдаа хэлэхэд

	— За хө, амьд явахаас уйд аа юу? Чи энэний амтыг мэдэх үү? гэв.

	Тийнхүү Петрокийг юм бодож амжихаас өмнө том хамарт хормойн дороосоо гаргасан гар бууныхаа хүйтэн амыг хамарт нь тулгав. 

	Дарийн өмхий үнэр эвгүй үнэртэхэд Петрок өөрийн эрхгүй ярвайжээ.

	— Нэрмэл аваад ир, бушуул! гэхэд нь

	— Надад байхгүй шүү дээ гэж Петрок зүтгэснээрээ зүтгэсэн боловч миний энэ үгэнд хэн ч үнэмшихгүй нь дээ гэж мэдэж байв.

	Тэгтэл гэнэт Степанида өдий болтол пийшингийнхээ дэргэд сүүдэрт дув дуугүй зогсож байснаа:

	— Юуны чинь нэрмэл! Наадах чинь хаанаас олж өгөх юм бэ? гээд тавьчихав.

	— Гужид олж өгсөн байтлаа биднээс харамлаж байх шив. Энэ чинь муу даа. Шударга биш байна гэж ханцуйдаа цагаантай цагдаа аяархан, бараг л энхрийлэх мэт хэлсэнд

	— Юун Гужид? Хэн та нарт хэлэв? гэвэл 

	— Колонденок хэлсэн юм аа гэж цагдаагийн тодруулахад эднүүс бол Ваарт тосгоны цагдаа нар байх нь гэж Петрок тааварлав. Тэгэхлээр гүүр засагдаж, одоо Ваарт, Хайлааст гээд л хол ойрын тосгоныхон цувдаг болох нь дээ, цөмөөрөө Яхимов дэнжээр дайрах нь дээ, улаан зам дээр шахуу байна гэдэг яасан ч тоогүй юм бэ дээ гэх мэтийг бодож амжаад архи нэрж би баларлаа даа, бүх тойргийн энэ нохойнуудыг яаж цатгах вэ дээ, тэгж байх цаг ч, тариа будаа ч, хал үзсэн хоёр муу гар минь ч яаж гүйцэх вэ дээ гэж санамагцаа бүр айж хоцорлоо.

	— Колонденок манайхаар үзэгдээгүй сар болж байна гэж Степанида зоригтой худал хэлсэнд цагдаа нар гайхан бие биеэ ширтэв.

	— Юу үзэгдээгүй гэж?

	— Үзэгдээгүй болоод л тэр. Манайхаар ирээгүй. Өөр нэг газраас авсан байлгүй дээ.

	— Чи худал хэлж байна. Колонденок худлаа хэлэх хүн биш гэж ханцуйдаа цагаантай цагдаа инээмсэглэсхийн дуугарвал

	— Алив хө, нэгжээдэх! Цөмийг нь нэгж! Бамбар бариад пин мин, саравч маравчгүй сайн нэгж гэж том хамарт гэнэт хашхичив.

	— Та минь, айлыг галдах нь байна, гал бариад яаж тэгж болох вэ, эсвэл та нар чинь солиоров уу! гэж Степанида бууж өгсөнгүй.

	Гэвч сууж байсан хоёр нь ухасхийлдэн босож, пийшингийн амнаас мод аваад галыг нь улам ихэсгэв. Утаа сүүмэлзсэн бүдэг гэгээтэйд тэр хоёрын хөөж бөлцийсөн нүүр царай гэрэлтэхэд хоёулаа зэгсэн уусан шинжтэй, ер нь тэднийг болгоомжтой явна гэх аргагүй харагджээ. Тэд галтай мод бариад пин рүү орцгоож, тэндээсээ гал зуух руу орж байгаа нь сонсогдон, онгорхой хаалгаар хүйтэн салхи орж ирж, дан хантаазтай Петрокийн дал мөрөөр жиндэв. Гэрт үлдсэн хоёр нь түүний өмнө тухлан тавлаж

	— Алив, чи наашаа ойртоодох! гэж том хамартай нь ширүүн зандрав. 

	Петрок дуугүйхэн өрөөнийхөө голд очоод, яаж ч магад хэмээн биеэ зэхэн зогслоо. Нөгөө хүн, 

	— Архиа гаргах уу? гэж асуулаа.

	— Байхгүй гээд байхад гэж Петрок баталж, ам шүд алдаад ч ашиггүй дээ гэж бодоод бараг л хааш хэрэг байдлаар хариулав. Ер нь тэднүүс зэгсэн их согтуу байсан болохоороо түүний үгийг бараг ч хэрэгсэхгүй байсан биз. Тэдэнд зөвхөн архи л хэрэгтэй байжээ.

	— Хэрэв бид олбол яах вэ? 

	— Олбол ав л даа гэж Петрок хүлцэнгүйхэн хэлчихсэн хойноо дэмий л юм хэллээ дээ, намайг нэг газраа нуугаад байгаа юм байна гэж бодож магадгүй нь байна шүү, гэхдээ би нуух юм бол ч бүх хашаа байшинг онгичоод, бас дээр нь бүх жалгыг нэгжсэн ч олохооргүйгээр нууна даа гэж бодлоо.

	— Олбол чи сум амсана. Ичгүүргүй худал хэлснийхээ төлөө гэж цагдаа хэлэв.

	— Олдоггүй юмаа гэхэд өөрцгүй л нохой шиг буудна. Тэгэхлээр чи сайн л бодоорой гэж том хамарт нь хорон үг нэмэрлэв.

	— Одоо яая гэхэв, та минь л мэдэж дээ. Даанч тогоо алга л даа гэж Петрок мултрах аргагүй болж дээ гэж бодоод мөрөө хавчгасхийлгэн хариуллаа.

	Цагдаа нар нөгөө гал зуух руу орж нэгжиж яваа хүмүүс нь юу хэлэхийг хүлээж байгаа бололтой түр зуур чимээгүй болцгоолоо. Степанида гэрийн дотор арай саруул болгох санаатай пийшингийн аман дахь модыг солив. Одоо гэр дотор зөндөө их утаа дүүрч амьсгалахад бэрхтэй болжээ. Согтуу хүмүүсийг болгоомжтой явна гэхэд найдваргүй тул гал зуух юм уу, пин дотор маань гал тавьчих вий л гэж Петрок айж байв. Гэрт үлдсэн хоёроос ханцуйдаа даавуу уясан нь арай бага шиг согтуу, арай догшин шунаг биш юм санагдахлаар нь Петрок түүнд хандаж,

	— Эрсний хэрэггүй дээ, бурхан мэднэ. Би юуг нь харамлах вэ дээ, бурхан минь... гэж хэлсэн чинь хажуугаас том хамарт

	— Дээрэмчдэд тавьж байна уу? Бидэнд салаавч өгөөд өнгөрөх санаатай юу? Ард түмэндээ үйлчилсний маань төлөө ингэх бодолтой юу? гэж зандчив.

	Гэтэл цагдаа нь урьдын адил маш элэгсэг байдлаар, 

	— Чи юун сургаал ном айлдана вэ. Цаг алдаж байна шүү. Шулуухан буудчихъя. Аминдаа хайртай бол олно биз! гэж хэлчхээд цагаан шүд яралзуулан сүрхий сайхнаар инээлээ.

	«Үгүй, мөн сайн хүн байв аа!» гэж Петрок урам хугаран бодлоо. Уг нь намайг битгий зовоогоод байгаач, юу ч байхгүй гэдэгт итгээч гэж түүнээс гуйх гэсэн юм сан ажээ. Тэгсэн чинь Петрок гэнэт гэр орныхоо төлөө санаа зовохоо больж, галдуулж шатаалгахаас айхаа больчихов. Одоо зөвхөн хар амиа л яаж ийгээд авч гарах сан гэж хүсэж, эндээс мултарч чадах ч үгүй нь бололтой гэж бодлоо.

	Харанхуй пингээс нөгөө хар малгайтай, винтовтой хоёр хүн нь галтай модоо улалзуулсаар орж ирцгээв.

	— Цаана чинь алга уу?

	— Юу ч байдаггүй, пад харанхуй, ер нь юу ч байхгүй юм шиг байна. Тээрэмдэж байгаа гурил л байна.

	— Уухай, тээрэмдэж байгаа хэрэг үү! Хэн нэгэнд өгөх нэрмэл хийх гэж тээрэмдэж байгаа байх нь! Тэгээд бидэнд болохоороо үгүй гэж байдаг! Алив хананд тулаад зогсоодох! Бушуул! гэж том хамарт агсрав.

	Петрокийн нүд харанхуйлж, бие суларснаас юм уу айснаас ганхасхийх шиг болж, одоо л нэг тийшээ болох нь дээ гэж бодлоо. Нэг хүн нуруу руу хүчтэй түлхэж, дараа нь хажуугаас нь ёвроод, өөрийн мэдэлгүй урагш алхаж, хоёр цонхны хооронд очоод зогсов. Том хамарт өөдөөс нь харж алцайн тухалж зогсоод өнөөх өмхий дарь ханхалсан гар буугаа яаралгүйхэн өргөв.

	— Та нар чинь яаж байна аа? Муу буруу номтнууд! Яалаа гэж энэ вэ? гэж Степанида пийшингийнхээ дэргэдээс хашхирсанд том хамарт гараа буулгаж

	— Хайртай санагдав уу! Алж хэрэггүй юу? Тэгвэл чи ганц хоёр дашмаг аваад ир! За, түргэл гэж байна! гэлээ.

	Степанида улам чангаар

	— Би та нарт хаанаасаа олж өгөх юм бэ, манайд ямар ч архи байхгүй, та нарын авгай нар ч гэсэн архиа харамладаггүй биз дээ... гэнгүүт нь

	— Амаа тат! гэж том хамарт зандарч, цагдаа нар, Степанидагийн гараас шүүрэн барьж пин рүү түлхчхэв. Степанида аяархан ёолох шиг болоод таг болчихлоо. «Алчхав уу даа!» гэж Петрок аминаасаа хагацах нь гэж бодох зуураа санатал, 

	— За хө, гурав тоолно! гэж том хамарт хэлээд дахин түүн рүү буугаа чиглүүлж, — Өгөх үү, үгүй юу? Нэ-эг... Би чинь яг л барьсандаа онодог хүн шүү. Хо-ёр... Өгөхгүй юу? Үгүй шив дээ? гэлээ.

	«Нохойнууд чинь, ингээд буудчихдаг юм байх даа? Зориглодог л юм байж дээ? Аль эсвэл айлгаж байна уу? Түргэлж л үзээсэй. Буудвал буудна л биз, чөтгөр ав чамайг, тэртэй тэргүй энэ дайны сүүлчийг харж хүүхдүүдтэйгээ уулзахгүй нь шиг байна» гэж түүнээс гуравхан алхмын газар илтэд чичирхийлэн байгаа бууны онготор хар амыг харж байхдаа алмайран бодоод аль хэдийнээс хусагдаагүй хацрыг нь даган алгуурхан нулимс урсаж байв.

	— Гурав! гэж том хамарт дуугарлаа.

	Хурц улаан дөл Петрокийн нүүр өөд цохиж, чих нь таг дүлийрээд ирсэнд ч, хананд нуруугаа наагаад зогссон газраа зогсож л байгаа юм байна гэдгээ авсаар ойлгосонгүй. Гагцхүү хагас минут хяраатайн дараа маргалдаж байгаа цагдаа нарын дуу холоос юм шиг, учиргүй дүнгэнэн шуугьж байгаа чихэнд нь сонсогджээ.

	— Юу гэж энэнтэй нялуураад байгаа юм бэ? Сум хайран биш үү! Яг духанд нь зоочхоод л явцгаая! гэж нэг нь хэлэхэд

	— Битгий яар! Би яг л бурхан яст мэлхийг янзалдаг шиг болгочихно! За, архи чинь хаана байна? Юм хэлэхгүй удах уу? гэж нөгөө нь хариулах сонсогдов.

	Петрок юу ч дуугарсангүй. Тэр нь бараг дөжирч биеэ хамгаалах ямар ч хүч тэнхээгүй болсон болохоороо гэр орноо ч, эхнэрээ ч, өөрийгөө ч бодохоо болиод хөшчихсөн мэт зогсжээ. Тэд өмнө нь яагаад ч юм санацгааж, нэг нь галтай модоороо гэрэлтүүлэн байхад утаа нь гэрээр дүүрч, онгорхой хаалгаар пин рүү суунаглан хөвөрч, тэдний сүүдэр хана, адар дагуу хачин, эв хавгүй архайж  дархайлдан тусаад, галын дөл нэг дүрсхийн ихсэж, нэг сүүмэлзэх төдий болж, Петрокийн нулимс мэлтэлзсэн нүдийг гялбуулан, гар буутай пагдгар алуурчныг бүдэг бадаг гэрэлтүүлэн байжээ.

	— Архи хаа байна? Дуугарах уу, үгүй юу? Уухай, чи дуугүй байна уу?..

	Буу түрүүчийнхээсээ чанга тасхийх шиг болж, Петрокийн чихэн дотор нэг юм хагарах мэт болсонд тогтож байж чадсангүй сандлын үзүүр дамналдан ойчив. Тэгэхдээ сүвээгээрээ айхавтар чанга цохиж, шалан дээр байгаа нэг нойтон юмыг гараараа тулжээ. Өрөөсөн чих нь аягүй муухай өвдөж байжээ. Гэтэл нэг цагдаа түүнд удтал мунгинах зай өгөлгүй, цээж рүү нь өшиглөөд, дараа нь гөлөг шиг шилэн хүзүүнээс нь атгаж босгоод дахин ханын наана зогсоов. Петрок унахгүй санаатай, ямар ч тамир тэнхээгүй болоод сумны гурван нүх онгойн харлаж байгаа навсархай сонин наалттай ханыг нуруугаараа налав.

	«Бурхан минь, яалаа гэж энэ вэ?»

	— Чи муу шаар! Нударганы бөөс! Харамлаж байна уу? Хохь чинь дээ!..

	«Түргэлж үзээсэй. Удаан зовохгүй юм сан... Нэгмөсөн л...» гэдэг бодол Петрокийн толгойд эргэлдэнэ. Тэр нь гашуу оргих шүлсээ залгиад дахиад л өөртөө ч, ерөөс амьдралд хамаагүй болон дүнсийж орхилоо. Гэвч ухаан бодлоо төвлөрүүлж, эцсийн удаа амьсгаа авахаар биеэ бэлтгэж завдахаас нь өмнө буу дахин тасхийж, муухай үнэртэй халуун гал нүүр лүү нь хэд дахин цоргиодохмогц нүд нь гялбаж, чих нь дүлийрэв. Түүний өвдөг тахисхийгээд, нуруугаараа сониныг шудран урсаар алгуурхан шалан дээр ойчив.

	Ямар нэгэн хугацаанд ухаан алдсан бололтой бөгөөд цээжээр нь жигтэйхэн эвгүй оргин амьсгалах аргагүй болж, нүд нь өмхий утаан дотроос юуг ч ялган харж чадахгүй байвч амьд байна гэдгээ бүүр түүр мэдэхчээн боллоо. Яагаад ч юм амьд, хаанаас ч юм холын холоос тарчилган зовоогчдын дуу сонсогдох төдий байхыг муухан мэдлээ.

	— Ингэж нялуурч яах юм бэ. Бушуу дуусга, тэгээд явъя!

	— Өөрөө дуусга!

	— Алив, би...

	— Хүлээж бай! Дахиад хэрэг болно гэж том хамарт нь нөгөө цагдаагаа холдуулаад Петрок руу нэг алхаж, ялимгүй бөгтийгөөд, — Чи муу чацга ойлгов уу? Бидэнд архи хэрэгтэй байна. Архи, ойлгов уу? Өнөөдөр биш, маргааш. Иххэн нөөцтэй байгаарай. Мэдэв үү? Тэгэхгүй бол аминаасаа хагацна гэж мэдээрэй гэж хэлэв.

	«Алахгүй нь гэж үү дээ?» гэж Петрок бараг л айх шахам бодоод ухаан алдсан болохоороо их л сулхан хөдөлж хөл дээрээ босохчоон болохыг хичээв. Хана түшиж, эхлээд өрөөсөн өвдөг дээшээ өндийгөөд утаан дундуур гэр доторхоо харав. Модны гал аль хэдийн унтарч, пийшин дэх түлээ бас л шатаж дуусаад, сүүлчийн цуцлуудын гэрэл халтартсан шалыг бүдэгхэн гэрэлтүүлэх ажээ. 

	Дөрвөн цагдаа дөрвүүлээ хойно хойноосоо цувран нээлттэй хаалгаар гарч одоцгоогоод гаднаас чийгтэй хүйтэн агаар шал даган дотогшилсонд Петрок дагжиж эхлэв. Арайхийж нөгөө өвдөг дээрээ босоод, саяхан үзэж өнгөрүүлсэн аймшигтай юмнаас жиндсэн хүйтнээс, яалаа гэж ингэв ээ гэсэн өгүүлшгүй их гомдлоосоо хамаг бие нь дагжин салганаж байлаа.

	— Энэ авгай дээр ус асгах уу? гэж нэгнийгээ асуухад нөгөө нь

	— Яах юм. Өөрөө ухаан орно... гэж хэлэх сонсогджээ.

	Энэ бол цагдаа нар пинд орсон хойноо ярилцсан сүүлчийн үгс байсан бөгөөд цонхон доогуур явах нь сонсогдсоор аажимдаа чимээ намдан, бүх тэр хотлоороо таг чиг болжээ.

	Петрок ийн тийн аргацаасаар хөл дээрээ босоод, наалт нь шалбарсан хана туургаа түшин барин явсаар, амьд ч байж болох, аягүйтвэл, үхсэн ч байж болох Степанидагийн байгаа пин рүүгээ оров. Тэр босго алхаад ажиглан харвал эхлээд Степанидагийн нүцгэн хоёр хөл үзэгдэж, газраар нэг тархсан төмсөн дээр өөрөө хэвтэж байв. Степанида өөрөө хөл дээрээ босож, согтуу юм шиг найгалзан явсаар пийшин рүүгээ очиход Петрок бүр гайхаж хоцорлоо. Петрокийн үгэнд хариу хэлсэнгүй, зөвхөн хааяа хааяа аяархан янцаглан ёолж байсанд өрөөн дотуураа цааш нааш гүйж нэг уух юм авчирч, нэг хөдсөн дээлээр хучиж, нэг гашуудан үглэж, цагдаа нар, германчууд, дайныг хамгаас ихээр хараан зүхлээ. Тэр нь бүр пингийнхээ ч хаалгыг хаасангүй, яавал яадаг санж, ирвэл ч ирэг, алж шатаавал ч алж шатааг, тэртэй тэргүй эднийг байхад амар заяагаа үзэхгүй нь гэж боджээ. Ер нь насны тоо гүйцсэн шиг байна, тамир тэнхээ ч дууслаа, тамир тэнхээ байхын ч хэрэгцээгүй боллоо, ингэж тарчилж байгаад юугаа хийх вэ, эднүүс биднийг хүн шиг өөрийн үхлээр үхүүлэхгүй, албын хүчээр үхүүлэх нь байна, тэгэхдээ эхлээд заавал тарчилгаж өөрөө л боомилж үхэхэд бэлэн болгох нь шиг байна, ер нь чиг ганц тарчлахаас өөргүй болсон хүн амьд яваад ямар хэрэг байх билээ дээ гэж бодлоо.

	Тэр шөнө Петрок ерөөсөө хажуулсангүй, ширээнийхээ өнцөг дээр гараа тавьж дэрлээд нэг жаахан үүрэглэх шиг болсноо үүрээр сэрж бараг л айв. Учир нь шинэ өдөр эхэлж, бас ямар юм авчирдаг бол оо гэж айсан хэрэг. Дахин шинэ гай зовлон авчирна, магадгүй үхэл ч авчирч болно гэдэг нь тодорхой, эднүүс хэдий болтол алж тоглох вэ дээ, тэгсээр байгаад хэлсэндээ хүрэх нь мэдээж биз, үхэл ч гайгүй хэвтэнэ ээ, албал алаг, харин түргэхэн шиг л алаасай, ингэж амьд байгаад юугаа хийх вэ, энэ бол амьдрал биш гэж бодлоо.

	Степанида нь пийшингийнхээ ард чимээ имээгүй, ёолохгүй байхад нь үүрэглэж байгаа ч юм бол уу гэж санагдаад гал зуух руугаа орж, тээрмийн чулуунуудыг дэргэдэх модон торхон дээрээс хөдсөн дээлээ олж авав. Тийнхүү талх, архи болгох хөх тариагаа ч тээрэмдсэнгүй өнгөрч, дахин тээрэмдэх ч үгүй, будаа исгэх ч үгүй, өөрснөө тээрэмдэж, өөрснөө нэрвэл нэрэг, би л лав боллоо, нэрмэл аминд ордоггүй юм бол өөр аминд орох юм байхгүй юм байна, ер ямар ч шалтгаангүйгээр, зүгээр хүн явсны минь хувьд зүйл дуусгавал дуусгаг гэж зөрүүдлэн бодов.

	Петрок пингээсээ хашаа руугаа гарахдаа хаалгаа хаасангүй, хаалгаа хаагаад яах юм бэ, одоо хаалганы хэрэг байхгүй болсон, тэднүүс тэртэй тэргүй онгойлгоод дуртай газар луугаа орох юм чинь, одоо хаалга хэнд хэрэгтэй юм бэ! гэж боджээ.

	Намар оройн цаг тул урт шөнийн турш ноёрхсон харанхуйг арай чарай нэвтлэн үүр хаяарлаа. Орог саарал манан бүрхсэн тариан талбай, амсраараа нүцгэн буттай жалга нэг л тавгүй, уйтгартай үзэгдэж, үе үе салхины аясаар яс үс жиндэм чийг хүйтэн орж ирнэ. Далдууны хорчийж харласан гишүүнээс тасарч унаагүй байгаа ганц нэг хатангир шар навч ихэд чичивгэнэн, газар унасан нойтон навчис шөнө замыг бүрхэж, хашааны ногоон зүлгийг сүрхий хучаад бас худгийн хашлага, хашааны ёроолын сандалд наалджээ.

	Энэ шөнө Петрокийн ухамсар дахь нэг юмыг сууринаас нь хөдөлгөж, найдваргүй эвдээд ухаан бодлын нь явцыг хэвийнхээс нь өөрчилсөн учир одоо юу хийх, хаашаа явах ёстойгоо мэдэхээ больжээ. Эндээ байгаад байвал дахиад л өнөөх гай дайрч, дахиад л өнөөх винтовтангууд бий болж, шалж шалгааж гарах биз гэж бодмогцоо гэр орноосоо аль болохоор холдож нуугдмаар санагджээ.

	Тэр нь зам дээр гарахаасаа айж, одоо гол аюул чухам замаас л ирж байгаа тул булангийн цаагуур орж, харь хүний өлөн нүднээс далд орохыг хүслээ. Түлээ хагалдаг газартаа очоод нэгэнт Эрээгчин нь үгүй болж эзгүйрсэн саравчныхаа онгорхой хаалга руу гунигтайяа харвал хусан түлээ нь үүгээр түүгээр тараагаастай, олон жилээр эмхлэн хураасан түлээ нь хажуугаасаа нураагаастай байлаа. Петрок тэндээсээ талхлагдсан ногоон дундуур гарсан танил жимээ хармагцаа нэг мэдэх нь ээ түүгээр орчихсон өнөөх жалга руугаа явж байв. Хөл нь өвдгөөрөө сульдаж, майжганасаар нүргэсийн ширэнгэн дундуур зүтгэн горхи руу бууж, малгай толгой, ханцуй хавиргандаа тээглэх нойтон мөчрийг ч хайхралгүй, жалганы ёроолоор их л удаан явж, налууд байдаг доргоны нүхийг өнгөрөөд, чулуу дамжин горхины цаад бэлд гарч, сая л өөр нэг нарийхан жалганы эхэн дэх намхавтар боловч сүрхий шигүү зулзаган гачуур луу оров.

	Урьдын танил тэр хэсэгхэн задгай газар чийг даасан эл хуль, хөө тортог болсон гурван чулууны дундах өчигдрийн гал нойтон хөх үнс болон хувирсан нь харагдав. Үрчийсэн цөөхөн үр жимстэй нохойн хошууны саглагар бутан доор байгаа илжирч хуучирсан навчаар ялимгүй хучаастай хар тогоогоо хараад, за яах вэ, зэвэрвэл зэвэрч л байг, би л лав дахиж энэнд гар хүрэхгүй, архи нэрдгээ ч больё, чи минь гэж бодов. Ийш тийшээ харснаа бутны хажууд сууж, өчигдөр хугарсан мөчрийн доорх навчийг самардан яраад, шороо болсон лонхыг хүзүүнээс нь барин сугалж, хөдсөн дээлийнхээ үстэй хормойгоор арчив. Тэднүүсийг ууж хөгжиж байхад, өөрөө нэг ч амсаагүй, гамнаж хямгадаж, хатуу архи гаргахыг хичээж байжээ. Тэнэг амьтан би хэндээ гэж хичээв ээ, мэдээж хэрэг, өөрийгөө бодсон хэрэг, гэтэл өөрийгөө ингэж зовоож байж болно гэж үү, ай хөгшин хулхи гэж бодогдлоо.

	Петрок лонхны, цаасан бөглөөг мулт татаж аваад зугуухан ганц хоёр залгилав. Үнэндээ аятайхан охь татагдсан байж, энийгээ тэдэнд өгөөгүй минь сайн болжээ, тэр муу булингартай, заваан юмыг уувал ууж л байна биз, тэдэнд аль нь ч ялгаа байхгүй, охио ч өөрөө ууна байгаа даа, надаас өөр хэн намайг дайлах юм бэ, би өөрийгөө навчин тамхи, аргагүйн эрхээр гаргаж авсан энэ гашуун ундаагаараа дайлъя даа, хундага мундага үгүй, жинхэнэ архичин шиг лонхныхоо амаар уух нь ууж байна, гэхдээ одоо чинь үхэхэд тун тохиромжтой, хүн шиг амьд явъя гэвэл тун тохиромжгүй цаг болсон юм чинь дээ гэж сэтгэв.

	Дахиад жаахныг уугаад, нэг сайн амьсгаа авч, юм идэхгүйгээр уух ч муу нь муу юмаа гэж бодоод лонхоо жалга руу холхон шиг чулуудчихдаг юм бил үү гэж бодсоноо больж, үлдсэн жаахан архи нь хайран санагдав. Нэгэнт дотор нь жаахан онгойж гай зовлон нь тийм ч гашуун биш мэт болж ирээд, ер нь л нэлээд аятайхан ханхалзах шинж орж, тэр ч байтугай бяр чадал нь ч нэмэгдэх мэт болжээ. Муу нохойнууд гэж цагдаа нарыг бодохын зэрэгцээгээр би ч бас тэнэг, тийм ч арчаагаа алдсан мулгуу тархи биш юм аа, би ч гэсэн амьдралын юухан хээхэн гадарлана, тэр бүү хэл дайныг үзээгүй мөртөө мэдэж л байна, тэгж ч нэг их эднүүст зайдлуулаад дуртай зүг рүү нь давхихгүй, өөрийгөө хамгаалж чадна шүү, наад зах нь энэ архийг хар л даа, ганц лонх сайн архиа өгөлгүй л саллаа шүү дээ, буудахад нь ч тэсээд, үхлийн өөдөөс далдирахгүй харж, зөрсөөр байгаад, тэд юу ч олж долоолгүй ариллаа шүү дээ, хоолой нь хатаж үхмэрүүд гэж даналзлаа.

	Тийнхүү саяынхаа газрыг эргэж ч харалгүй шилмүүст гачуурын намхан мөчрийн доогуур шургаад жимд орж, нам гүм жалга дундуур буцаж яаралгүйхэн алхлав. Охийн үлдэгдэлтэй лонхоо хаясангүй, бас нэг жаахан балгаад горхи руу хаяна даа гэж бодож явснаа жим гэнэт тохойрсон газар хүрээд Рудькатай тааралдаж зогсов. Нохой ингэж санамсаргүй уулзсандаа гайхах мэт болсноо төдхөн баярлан сүүлээ шарвалзуулав.

	— За яав? Рудька минь, юу болов? гэж Петрок аяархан дуугарав.

	Ер нь хэнтэй ч болов юм ярилцмаар дээрээ тулсан байсан боловч Рудька нүүр өөд нь их зовж ойлгож ядсан байдалтай ширтээд нэг юм гуйх мэт аяархан гангинав. 

	— Өлс өө юу? Өлсөлгүй дээ. За явъя. Чи харж байгаа биз дээ, энд идэх юм юу ч алга. Чи хар л даа гээд хоосон хармаагаа эргүүлэхийг завдан, — Байдаггүй ээ! Гэрт юм байх байлгүй, явъя, би хариад идэх юм өгье гэж хэлэв.

	Петрок жим даган цааш одохдоо энэ удаад Рудькаг хооллолгүй болохгүй, өчигдрөөс хойш энэ жалганд намайг хүлээгээд хоосон байгаа байх гэж бодов. Гэвч өчигдөр Колонденок тийм боломж гаргалгүй, түүнийг үлдэн хөөж, түлээ хагалдгийн тэнчээ буудчихаагүй нь яамай болжээ. Тэр байтугай Петрок өөрөө ч арай чарай амь гарч, ямар аймшигтай юм үзсэнээ санахад ч хэцүү байжээ.

	— За, дүү минь, ийм л цаг болж дээ! гэж Петрок Рудька руу эргэн харж гомдолтой дуугарахад Рудька жижигхэн сөрвөгөр хөмсгөө их л атируулан өөдөөс нь ширтэхэд, — Ийм л боллоо доо! Нохойг хүн шиг зодож, хүнийг нохой шиг буудаж байна. Хүн төрөлхтнийг малтай адил болгож байна шүү дээ, дүү минь гэв.

	Эднүүс ер нь харгисалж, цус урсгаж л байвал таваа ханадаг улс юм, цус урсахгүй бол хоолой нь хатдаг, архиар дэвтээгээд ч нэмэргүй, цусны дараагаар архи хэрэгтэй, архины сүүлээр бас л цусанд дурладаг, ингэж л амьд явдаг улс юм гээч, ай зэрлэг араатнууд, ай зэрлэг араатнууд гэж Петрок бодлоо.

	Хөөрхий нохой бүрмөсөн өнчирч хүн хараас айдаг болсон бололтой бөгөөд урьд шөнө Янкагаа алдсан энэ жалгыг л хоргодох газраа болгосон амьтныг юухан хээхнээр хооллох хэрэгтэй гэдэг бат бодолтойгоор жим даган их л зоригтой алхалж явав. Гэтэл Янка нь дахин ирэхгүй, маш хол, лав тэнгэрт гарсан биз, нүгэлгүй жаал хүүгийн сүнс нь лав диваажинд очих байлгүй, харин нүгэлт бидний сүнс хаашаа очдог бол оо? гэж Петрок бодлоо.

	Петрок нөгөө охио ууж дуусгасангүй, би ер нь болох шиг боллоо, үлдсэнээр нь Степанидагаа тэнхрүүлье, шөнө тийм аймшигтай юм үзсэн, тэр минь энэ охиос нэг хундагыг уучихвал яг л цагаа олж, хүч тэнхээ оруулан ухаан санааг нь сэргээх ч юуны магад, хундага охь гэдэг чинь эм, эмч доктор ч үгүй гэдэггүй муу биш эм шүү дээ, доктор гэдэг чинь юмны учир мэдэлгүй яах вэ дээ гэх мэтчилэн их л эрүүлээр сэтгэлээ. Бас өөрөө жаахан юм идэхчээн ч болмоор, ялангуяа сая архи уусан болохоор юм идмээр тун их санагдаж байжээ.

	— Хоёулаа юм иднэ ээ. Одоо хоёулаа юм олж иднэ ээ гэж Петрок хойноос нь хоцрохгүй даган гүйж яваа нохой руу эргэн хэлэв.

	Тэр нь хөлөрч халууцан, ганга өөд жимээ даган арайхийж авиран жалганаас гармагц нохой, Петрокийг хаашаа явж байгааг сая л мэдээд өмнө нь орж шогшихдоо нэг их түрүүлж тасарсангүй. Тэгэхэд Петрок гэртээ ормогцоо хамгийн түрүүнд гахайн өөх торхонд үлдсэн бол төмстэй шаръя, оронгуутаа л төмс арилгаж шараад Степанидадаа өгье, бас орон гэргүй болсон энэ хөөрхий амьтанд өгөх юухан хээхэн олдох байлгүй, өөр хэн энийг хооллох вэ дээ, Янкаг жалга хавьд л алсан шиг байна, тэгээд л тэр орчмоор эргэлдээд байгаа юм байна, манай эндхийн л нохой шүү дээ гэж бодож явав.

	Гэтэл Рудька гэнэт хүзүүгээ сунган зогсчхоод сүүлээ хөдөлгөхөө больчихов. Петрок найгалзаад яг зогсчхож чадсангүй, хараагаа дээшлүүлэн харвал ногооны хашааны цаанаас гэр нь харагдаж, хашаан дотор нь нэг шар юм бүртэлзэх шиг болов. Нэг дэвсгэр шиг юм хашаан дээр тохоостой, салхинд дэрвэлзэх мэт болсон ч дэвсгэр биш бололтой. Петрок гараараа нүдээ арчаад сайтар ширтэв. 

	Яах аргагүй мөн байлаа. Түүнээс түрүүлээд ирцгээчихжээ. Гэсэн ч Петрок харсандаа итгэхгүйг хичээв. Хашаан дотор шарга морь, хар морь хоёр толгой хаялан зогсоцгоож, тэдгээрийн дэргэд хүн хар үзэгдээгүй ч гэсэн тэднүүс нэгэнт ирчихжээ гэж Петрок ойлголоо.

	Петрок гэнэт гомдож, гашуудаж, айсандаа эгээтэй л уйлчихсангүй, дороо холхиж ийш тийшээ харав. Өөрийг нь юу хүлээж байгааг даанч сайн мэдэж байгаа болохоор гэр лүүгээ очих хүч зориг хүрсэнгүй. Гэтэл хаашаа явах вэ, тариан талбай руу явах уу, Хонины хотгорт орох уу, намаг руу зугтах уу, буцаад жалгандаа очих уу... Гэрт бие нь муу, зодуулж нүдүүлсэн авгай минь байгаа, бас төмс мөмс, хамаг аар саар юм минь байгаа. Цагдаа нар надаас, хариугаа айхавтар авна даа, ер эднээс мултарна гэж үү гэж бодож амжив.

	Гэлээ ч гэсэн хөл нь буцаад алхаж, бүр жаахан нугдайж, толгойгоо мөрөндөө шигтгээд жим даган жалга руу муухан шогшив.

	Түүнийг хамгийн наад захын бутанд ч хүрээгүй явтал ард нь буу тасхийж,

	— Петрок, зогс! Зогс гэж байна, чи муу. Буцаад! гэж сүртэй зандран хашхирах дуун гарах нь тэр.

	Тэгсэн даруй бас дахин буу тасхийж, яг толгой дээхнүүр нь сум өнгөрөв үү гэтэл жалганы амсрын нэг бутны мөчир хугараад ногоон дээр унав. Петрок ч гэнэт сэхээ авч, зугтаж болохгүй, эднээс хоргодох арга байхгүй гэдгийг бүрмөсөн ойлголоо.

	Үнэхээр ч тэд гэрээс нь наашаа ногооны хашаан дундуур эгцлэн гүйлдэж явсан бөгөөд Петрок эхлээд зогссоноо, дараа нь эргэж алхлаа. Тэр хүмүүс ч мөн өөрцгүй алхаагаа татаж, нөгөө Петрокийн офицерт зориулж барьсан жорлонгийн дэргэд зогсоцгоогоод буугаа бэлхэн зэхэж, буцаад гүйх л юм бол ар нуруу руу нь сум шигтгэхэд бэлэн байцгаалаа. Гэвч Петрок гүйсэнгүй, ингээд өнгөрлөө гэсэн байртай үхлийн өөдөөс буцаад алхаж явахдаа яалаа гэж энэ вэ гэж бодохоос хамаг бие сэтгэл нь хөвчрөн хөөж үг дуугүй гомдоллон гутрав. Степанидадаа өгөх гэж авч явсан өнөөх лонхтойнхоо хоолойнд гар нь гэнэт хүрчхээд, дотор нь нэг жаахан юм цүл цалхийж явсан ч Степанидад минь нэгэнт хүрэхгүй нь дээ гэж бодоод гараа далайлгүй хажуу тийш нь чулуудахдаа эднүүст ч бас хүртэхгүй нь, ногоон дотор асгарвал асгараг гэж түр зуур баясаад авав. Нэгэнт цөхрөнгөө барсан болохоор цагдаа нарын өөдөөс шийдмэг алхлахад, цагдаа нар ч өөдөөс нь амдан хөдөлцгөөв. Гуж савхин цамцтайгаа өмнө нь, Колонденок винтовоо барьсан чигээрээ ард нь явааг танимагцаа тэдний ямаршуу хорсолтой явааг бараг л бүх мах бодоороо мэдрэх шиг болоод зогсов.

	— За яах нь вэ? Юу болов? Та нар надаар яах гээ вэ? гэж Петрок нулимс гүйлгэсэн нүдээрээ тэдний өөдөөс ширтэн сулхан шиг хашхирсанд хоолойнд нь нэг юм тээглэх мэт болж, тэдний байгаа сүлжмэл хашаанаас таван алхмын газар зогссоор байв.

	— За чи наашаа ойртоодох! гэж Гуж тайвуухан, мэдэгдэх төдий занасхийн дуугарав. Энэ удаад эрүүл байна уу даа гэмээр цагдаагийн гонзгой царай хөшиж гөлийчихсөн ч юм шиг үзэгдэхэд Петрок би ч өнгөрчээ, энэ удаад ч зүгээр өнгөрөхгүй нь гэж бодов. 

	— Та нар яах гээ вэ? Юу гэж надтай зууралдана вэ? Ямар үлийгээ хийх гэсэн юм бэ? Та нар бол германы бөгсийг долоосон амьтад... гэвэл

	— Алив, аядаарай! Тэгэхгүй бол чинь... гэж Гуж зандраад буугаа зэхэв.

	— Юу? Юу гэнэ ээ? Буудах нь уу? Бууд л даа! Бууд гэж байна! гэж хэмээн Петрок гэнэт хатуу шийдээд сүртэй дүртэй болж, нударга зангидан занаж гарав.

	— Түүнийг бид амжина аа. Чи нааш ир! гэж Гуж бас л тайвуухан хэлэв.

	— Би тэгвэл очихгүй! Та нар луу очихгүй, үгэнд чинь орохгүй. Муухай шаарнууд!

	Гуж тайвуухан гэгчээр буугаа үүрээд Колонденок руугаа дохиж

	— Чи нэг өгөөдөх! гэв.

	Урт хөлтэй чөрийсөн Колонденок сүлжмэл хашаан дээгүүр сэвхийтэл харайн гарч талхлагдсан төмсний талбайн дундуур хүрч ирмэгцээ гар далайх шиг болжээ. Тэгтэл ч Петрокийн чихээр хангинаад, хашаа байшин нь дайвалзах шиг харагдаад нэг мэдэх нь ээ хүйтэн хатуу газар хөсөр ойчсон байв.

	— Босоод!

	— Одоохон! Одоохон! Босно оо... босно. Яалаа гэж тануус зодно вэ? Би ямар хүн биш юм уу?

	Гэвч түүнийг босож амжаагүй байхад дараачийн нударга баруун чихэнд нь бууж, Петрок нөгөө хажуугаараа гишгэлэгдэж гүйцсэн нойтон газар дахиад л ойчив.

	— Архи чинь хаана байна? гэхэд нь

	— Та нар бас архинд санаатай юу? гэж Петрок дуугараад үлдсэн хэдэн шүдээ булга цохиулсан бололтой цусаар нулимж, — Май! гээд Гужийн өөдөөс салаавч харуулж, — Цохь! Цохь! Би та нараас айхгүй! Цаад Гитлерээс чинь ч айхгүй! Тэрүүндээ ч энийг өг! Хоолойд чинь хутга зоовол таарах санж! гэв.

	Колонденок дахин дайрч гар далайнгуут Гуж хашааны цаанаас хашхиран

	 — Зогс! Одоохондоо болно! Бид энийг чинь... Олны өмнө гэж дуугарсанд Колонденок

	— Залхаана гэж үү? гэж нарийхан хоолойгоор гонгинон асуув.

	— Залхаана. Олсоор оосорлоод гэж Гуж дуугараад бас л хашаа даван гарч, — Алив чи босоодох! гэв.

	— Босохгүй ээ. Бууд намайг!

	— Хөгшин хулхи чи босно доо? Чи бас архиа хамаагүй тараана гэнэ ээ? Өгөх ёсгүй хүнд өг өө юу? Өөрийнхөндөө болоход салаавч харуулж байдаг! Гайгүй ээ, би чамайг дулаацуулаад өгнө! Мэхэлсний чинь төлөө. Фюрерийг доромжилбол яадгийг мэдэх үү?

	— Яасан ч яадаг юм! Цаад муу фюрерийн чинь герман хоншоор өөд нулимна! Урвагч чиний ч гэсэн өөрцгүй!

	— Дуу!

	Гуж савхин гутлаараа цээж рүү нь огцомхон өшиглөөд авсанд Петрок ёо гэнгүүтээ атиралдан унав. Тийнхүү хэдэн минут амьсгаа авч ч чадахгүй, юм дуугарч ч чадахгүй, амьсгаа нь хаагдаад толгой нь эргэжээ. Ингээд дуусаж байгаа юм болов уу? Удаан тарчлалгүй бушуухан л дуусах юм сан гэж золгүй амьдралынхаа эцсийн минутыг дүгнэн бодох чадвартайгаа ухаантай байжээ.

	— Босоод!

	Гэвч Петрок босож чадсангүй, юм дуугарах гээд бас л чадсангүй, уснаас нь гаргаад эрэг дээр хаячихсан загас шиг дэмий л амаа ангалзуулав. Гуж хүрч ирээд мөрнөөс нь хүчтэй сэгсчин угзарч

	— Босоод! гэв.

	Хүч гарган байж, ганц хоёр удаа агаар амьсгаллаа. Гуж дахиад л түүнийг хэрцгийгээр угзчиж, Колонденоктойгоо элбэж байгаад хөл дээр нь босгож, хоёр талаас нь сугадаад ногооны хашаан дундуур түлээ хагалдаг газар луу чирэв. 

	Петрок сульдсан хөлөө арай чамай зөөж тавин, малгай нь нөгөө газраа үлдсэн болохоор хэдэн өрвөгөр цагаан үснээс өөр юмгүй толгой нь салхинд ихэд даарав. Гэвч түүнд дахин малгай, өөдгүй муу бие, тэр байтугай толгой байсны хэрэггүй мэт санагдаж, ер өөрийгөө бодохоо больжээ. Харин тэднүүст өөр юу юу хэлэх вэ гэдгээ л бодож явав. Гэтэл гол гол үг нь толгойд орж ирдэггүй, дэмий л

	— Гайгүй дээ, та нар... Харж л байгаарай... Та нар юм үзнэ ээ!.. гэж бувтнаж явахад

	— Чи л юм үзэх байх! Чи л жаахан хүлээж үз гэж Гуж хорон санаалж дуугарав.

	Тэднүүс түүнийг дахин зодсонгүй, хашаан дотор уяатай байгаа хоёр морьд дээрээ аваачив. Колонденок түүнийг барьсан чигээрээ байхад Гуж юунд ч юм гэр лүү гүйгээд орчхов. «Эд нар чинь Степанидаг аваад явах гэж байгаа юм биш биз?» гэж Петрок бодоодохлоо. Одоохон Степанидаг гаргаад ирэх байлгүй, тэгээд л хоёулаа цуг Голгофа толгой дээр гарч үхэлтэйгээ уулзаж дээ гэж бодтол Гуж ганцаараа пингээс годхийн гарч

	— Чи мордоод орхи! Цаг алга боллоо гэж Колонденок руугаа хашхирав.

	Колонденок номхон мориндоо мордохоосоо өмнө Петрокийг далдууны доорх дааман руу аваачаад

	— Марш! Тийшээ яв! гэж их зам руу заан хашхирав.

	Петрок дороо зогсож, хүйтэн тунгалаг агаарт цохиулан, дотор нь нэг жаахан онгойжээ. Уур омог нь гэнэт бадарсны дараа сая айдас нь хүрч, хааш нь аваачих нь вэ гэж бодон байтал нөгөө хоёр цагдаа мориндоо ухасхийлдэн мордож, хашаанаас гарахыг завдахад мань эр урагш нэг ч алхаж чадахгүй байсаар л байв. Би ер нь юу гэж сайн дураараа эднүүстэй тамаа эдлэх гэж явах бил ээ, албал эндээ л ална биз, орон гэрийнхээ үүдэнд л алуулъя, заавал үгийг нь дагаж зусардаад юугаа хийх вэ гэж боджээ.

	— За, марш!

	— Явахгүй... Намайг алаад орхи!

	— Явахгүй гэдэг чинь юу гэсэн хэл вэ? гэж Гуж үнэнээсээ гайхаад морьтойгоо араар нь тойрч, — Би чамайг галзуу юм шиг гүйдэг болтол чинь явуулаад өгнө дөө гэж хэлэв.

	Тэгж хэлмэгцээ Петрокийн нүцгэн толгой дундуур бургасаар ороолгосонд буцламгай халуун ус асгуулсан юм шиг хорсоод найган ганхсан боловч хөл дээрээ тогтлоо. 

	— Явахгүй гэж байна! Яавал яа, би л явахгүй! гэлээ.

	Тэр дахиад л гомдол, цөхрөлийн хилэнт долгионд автагдан уурсаж, хүч чадал нэмэгдээд, бууж өгөхгүйгээр шийдлээ. Би эндээс хаашаа ч явахгүй, намайг алах санаатай бол эндээ л алтугай гэж бодоод орхилоо.

	Гуж морьтойгоо хашаан дотуур эргэлдэж, энэ айхавтар яхир өвгөнийг яая даа гэсэн байдалтай байсан ч дахиж зодолгүй

	— Нааш ир, нэг аргамж олоод ир! гэж Колонденок руу хашхичив.

	«Хүлэх нь үү? Дүүжлэх нь үү? Яавал ч яаг! Хаашаа ч явахгүй л байвал боллоо. Үхсэн ч гэр орондоо л үхье» гэж Петрок үхэхэд бүр бэлэн боллоо. Тэр нь Степанидагаа харсангүй, аль хэдийн алуулчихсан ч юм бил үү гэж бодлоо.

	— Сайнаар бүтэхгүй бол дүүжлүүлээд санжганаж байхаас даа! Цагдааг доромжилсны төлөө, бас фюрерийг доромжилсныхоо төлөө гэж Гуж занав. Түүний шавар шавхай болсон савхин гуталтай урт хөл морины гэдэснээс хавьгүй доор унжин санжилзаж харагдлаа.

	«Яавал ч яаг, яавал ч яаг! Нэгэнт л ийм хувьтайгаас хойш, одоо яая гэх вэ!» гэж Петрок түүнд хариу хэлэлгүй бодов. Тэр нь аль хэдийнээс хашаа байшингаа харахаа больж, хэчнээн ч баларлаа гэсэн эднээс өршөөл гуйхгүй дээ, ганцхан тэсэх л хэрэгтэй байна, тэсэхэд их ч хугацаа орохгүй дээ гэж боджээ.

	— Гараа нааш нь! Гараа нааш нь сарвай! гэж Колонденок чихэн дээр нь хашхираад түүнийг хөдлөхөөс өмнө гарыг нь нэг нэгээр шүүрэн барьж, урд нь зөрүүлэн, урт аргамжийн үзүүрээр уяж гарлаа. Петрок түүний хэрхэн шуухитнаж, хүч гарган бөгтгөнөхийг ажиглан, эсэргүүцэж барьсан ч үгүй, гагцхүү тэр аргамжийг нь хараад ийм юманд хэрэг болдог байжээ гэж бодов. Тэр нь түүний урт жолоо байжээ. Тэр жилийн хамтралжуулах ажлын үеэр хуучнаа өгөөд, шинийгээ гал зуухандаа нуугаад өнгөрч, одоо хааяа нэг үнээгээ аргамжиж, ачаа даруулж хэрэглэхээс биш ихэнхдээ пингийн хананд бүдүүн хадааснаас өлгөөтэй байдаг байжээ. Гэтэл одоо гарыг нь уяхад хэрэг болж дээ.

	Тэгсээр байгаад Колонденок гарыг нь чивчиртэл уяж, нэг үзүүрийг нь морины хөлд царгилагдаж, машины дугуйнд хага ярагдсан шавар шавхай руу сунган шидэхэд нь Петрок, «Энэ яах нь вэ?» гэж гайхжээ. Гэвч дорхноо учир нь олдож, нөгөө үзүүрийг нь цагдаа өөрөө бариад мориндоо мордов.

	— Яв! Түргэл! гэж Гуж командлаад өөрөө холдсонгүй. Ганцхан Колонденок нь хөдлөхөд аргамж татагдан тэнийж, агаарт сунайн чангараад гараас нь хүчтэй дугтарч, — Бушуул гэж байна шүү! гэж зандрав.

	Гуж дахиад л түүний толгой руу бургасаар ороолгосонд айхавтар сүрхий хорслоо. Аргамж чангаран татагдахад унахгүй тогтохын тул арга буюу морио давиран хурдлуулсан Колонденокийг даган гүйхэд хүрч, Гуж бургасаа даялзуулан хойноос нь элдэв.

	— Бушуул, бушуул! Чи муу большевикийн хожуул! гэж Гуж араас нь шавдав.

	Петрок алхаа гүйцэхгүй чирэгдэн бүдчиж, золтой л уначихалгүй, хоёр тийшээ савчин дагаж чархи нь шаварт шигдээд их л сандарч одоо унавал алуулахаас ч долоон дор юм болно гэж бодоод арьс маханд шигдэн чангарах аргамжинд татагдан дэгдэлхийлэн харайж их замыг чиглэлээ. Түүний нүүр дахиад л ус нулимсаар бүрхэж, өөдөөс хааяа хааяа үлээх салхинд хатаж амжихгүй боллоо.

	— Чоно нохойнууд, алуурчид! Харж л байгаарай! Манай Федька ирнэ дээ! Та нарт үзүүлнэ дээ!.. Горьдсоны чинь гарз! Хүү минь ирэхээ л ирнэ дээ... гэж Петрок салхи залгин ангалзан байж бүдэгхэн хашхирч явлаа.

	Петрок алга болжээ. Өөрийн нь гэр орон, эхнэр нь, Голгофа толгой нь, бүхэл бүтэн ертөнц нь алга болсны адилаар энэ дэлхийгээс халин оджээ. Тийнхүү амссан зовлон, том жижиг гай түйтгэрийг санах хүний хувьд ганцхан дуртгал л үлджээ. Тэр нь насад туршдаа амар тайван байх сан гэдэг ганцхан хүсэлтэй байжээ. Өөрийгөө өөдгүй дорой, олон юмнаас хамаардаг амьтан гэж мэдэж, дэлхий ертөнцийг дэнсэлгэсэн үйл явдлуудаас холхон шиг байж, тэрүүхэндээ хүлээсээр байгаад өнгөрөхийг бодсон юм сан ажээ. Тэгээд зүгээр өнгөрнө гэж найдах нь мэдээжийн хэрэг, гэнэхэн бодол байсан байлгүй яах вэ. Амьдрал өөрийнхөөрөө, хатуу цагийн хатуу хуулиараа шийдэж, тийн нэгэн удаа Петрок Богатькаг хүн төрөлхтний зовлонгийн хамгийн гүн рүү золтой л чирээд оруулчихсангүй ажээ.

	Петрок гэгч нь хэн байв аа?

	Петрок бол сайн ч бай, муу ч бай, тодорхой нэгэн чанарын хүн байсан бөгөөд шинэ цагийн байдалд зохиж ядсан, өөрийнхөө л зан аашны дагуу явдаг, тэрнээсээ болж хангалттай зовлон амссан нэгэн байжээ.

	...Тэр жил зул сараас эхлэн цас их унаж, сахил хүртээх ёслолоос гурав хоногийн өмнөөс эхлэн, бараг л дэлхий ертөнц тогтсоноос хойш үзэгдэж дуулдаагүй шуурга шамарга тавьжээ. Цас хашаа байшинг битүү дараад хэд хоногоор гэрээсээ гарч чадахгүй хоригдож, ус авах, түлээ хагалах, малаа эргэх хэрэгтэй байсан тул Петрок саравчныхаа хаалгыг онгойлгохоосоо өмнө тухай бүрд цас малтаж, өчүүхэн зай гаргахад хүрч байжээ. Гэвч хагас цаг болоход түүний хийсэн ажлаас ул мөр ч үлдэлгүй, хашаан дотор нь зузаан цас хунгарлан дагтаршиж байв.

	Тэр нэгэн өдөр, цас нэмж орсонгүй, харин салхи гарч шуургалан үлээгээд саравчнаас түлээ хагалдаг газар хүртэл урт хунгар тогтож, худгийн дэргэд юм уу, хорооны ёроолоор арай бага шиг хунгарлав. Худгийн хашлаганы амсраар цас татаж, Петрок хувингаа барьсаар арай чамай хүрч очсон боловч ус авах арга боломж байдаггүй, худаг руугаа харахад гагцхүү нарийхан нүх онгойн харлаж байв. Петрок аман дотроо хараал тавьж, дөнгөж саяхан авгайтайгаа муудалцсан болохоороо сэтгэл санаа нь тэртэй тэргүй тавгүй байжээ. Степанида талхаа хэтэрхий их гамнаж, төмс хивэг мэтийг талхныхаа хөрөнгөнд хольж зуураад хоолой давмааргүй ширүүн, амт шимтгүй талх болгочихсон дээрээс муудалцжээ. Гэхдээ Степанидад тэгэлгүй болохгүй шалтгаан байсан нь мэдээж. Ердөө л шуудайн хагасаас арай илүүхэн хөх тариа үлдэж, хавар болж, ногоо цухуйтал дор хаяад дөрвөн сарын зай байхад гамнахгүй, хэмнэхгүй яах бил ээ дээ! Гэвч түүний ингэж гамнаснаас болоод хавар болгож чадалгүй хялайгаад уначхаж магадгүй санагджээ. Петрок бас нэг жаахан амьд явах хүсэлтэй байсан дээрээс түүнийгээ өнөөдөр Степанидадаа хэлж буруутсан юм сан ажээ.

	Петрок худгийн хажуугийн цасыг гишгэлэн байж, хувингаа гинжинд зүүгээд доош тавивал төдхөн цасан нүхэнд тээглээд усандаа хүрсэнгүй. Хувингаа дорогш нь оруулах мод хэрэгтэй болж ийш тийшээ харснаа цасанд булагдсан худаг дээрээ таг чиг болчих нь тэр. Их замаас наашаагаа цасан дундуур гурван бараан юм мөр мөрөө даган цувралдаж, хөлийн доорх цасыг бужигнатал үлээх салхи сөрөн алгуурхан алхацгаах харагдаад бас нарсны захад зам дээр хоёр хөнгөн тэрэг байгааг үзчихлээ. Тэдгээрийн дэргэд бас л хүн байгаа бололтой. Тэнд өвөл дандаа цас тогтдог, ялангуяа нарс руу ордог дээр зузаан цастай байдаг болохоор машин нь цасанд сууж дээ, одоо хөнгөн тэрэг бараг ч гарахгүй биз гэдэг нь мэдээж гэж бодоод бээлийгээ сугалж, нусаа нэг сайн нийв. Тэрхүү явуулын хүмүүс тэднийх рүү ирж яваа нь эргэлзээгүй болж, зочдыг угтах хэрэгтэй боллоо.

	Петрок нэг жаахан цастай хөнгөхөн хувингаа татаж гаргаад салхи нөмөрдөн зогсож, тэр хүмүүсийг дааманд хүртэл жаахан хүлээв. Түрүүчийн хүн нь нэлээд ойртож, тэнхээлэг байртай хол хол алхлан, хар савхин дээл нь гөлчгөнөн гялтганаж, мөн л хар цүнх барьж яваа нь харагдав. Петрок хоёр дахь хүнийг нь дааманы дэргэд ирсэн хойно нь харвал дунд зэргийн нуруутай, хар минжин пальтотой, каракуль малгай нь цас болсон, салхи жаварт улайсан нүүрэнд нь бас цас болсон богинохон сахалтай хүн байв. Гурав дахь нь улаан армийн урт шинель, чихэвчийг нь буулгасан шовгор малгай өмссөн ташаандаа гар буу зүүсэн, тэр нь алхахын тоолон баруун ташаанд нь санжганан яваа хүн байлаа.

	— Хүн гуай, танайд орж болох уу? Жаахан дулаацвал болох уу? гэж түрүүчийн хүн дааманд тулж ирээд асуув. 

	Петрок энэ лав дарга хүн шиг байна, бага ч биш дарга даг аа, тойргоос юм уу, эсвэл бүр ч дээд газраас яваа юм шиг байна гэж бодоод

	— Бололгүй яах вэ! Айхавтар цастай байна шүү гэж дуугарав.

	Петрок шургааг нийлүүлж хийсэн хаалганыхаа дээд талаас барьж онгойлгох гээд чадсангүй. Хаалга нь зузаан цас руу нэг жаахан түрэгдэх төдий болоход зочид тэр нарийхан зайгаар цувралдан дотогшоо орлоо. Петрок тэднийг дагуулан пиндээ оруулбал хөлөө дэвсэлцгээж, гуталдаа наалдсан цасыг унагаацгаав. Гэрийнхээ хаалгыг онгойлготол Степанида нэг муу даавуушуу юм барьсаар хөшигнийхөө араас гарч ирснээ өчнөөн олон танихгүй улс орж ирэхийг үзээд дуу алдан сандарч, төдхөн буцаад пийшингийнхээ араар орчхов. Тэнд Феня нь салхи цохиулж, ханиагаад хоёр дахь өдрөө хэвтэж, сургуульдаа ч очоогүй байсан байв. Ийм их цастай шуургатайд суурин орох гэж гурван километр явна гэхэд амар биш нь мэдээж. Харин Федя нь зүгээр, хичээлдээ явж, Феня нь хэвтэж, аяндаа гайгүй болох болов уу гэж найдаж байсан хэрэг байжээ. Петрокийг юм хумаа өөд татаж байх зуур Степанида пийшингээ галлав. Гэвч гэрт нэг л сэрүүвтэр, утаа дүүрээд, гал нь муухан ноцов. Нойтон нүргэс голдуу уугьж, утаа савсуулаад илч муутай байлгүй яах билээ.

	Петрок хаалгаа хаав. Зочид нэг жаахан дасацгааж, дээд уруулдаа сахалтай ахмад нь пийшингийн дэргэд малгайнхаа цасыг сэгсэрч халзан юм уу, үсийг нь хуссан юм уу толгойгоо гарган, вандан сандайлж, өрөөсөн тохойгоо ширээний өнцөг дээр тавив. Түүний дэргэд нөгөөх гар буутай цэргийн хүн даруухан сууж, малгайгаа авсангүй. Гурав дахь, савхин дээлтэй нь гал муухан ноцохыг ажаад пийшин рүү дөхөж, намхан сандалд суугаад

	— Ай, муухан асаж байх шив дээ! Эзэгтэй гуай минь, түлш муутай юм уу? гэж асуув.

	Степанида пийшингийн араас толгой нүцгэн, хөвөнтэй хантаазтайгаа гарч ирээд тэднийг зовсхийн ширтэж

	— Хуурай юм хаанаас олох вэ дээ? Нойтон мод л түлж байна гэв.

	— Нойтон байх нь ээ ч болно оо гэж тэр хүн хэлээд пийшин доторх нойтон модыг шилээврээр хөдөлгөж, — Нойтон түлээг ингэж тавьдаггүй юм. Давхарлах биш, овоолж тавьдаг юм. Би энэ эрдмийг Сибирьд байхдаа сурсан хүн. Асахгүй хаачих вэ гэж хэлэв.

	Тэр хүн нойтон нүргэсийг нь сэндийчиж овоолоод, хаалгыг нь нэг жаахан завсартайгаар хаагаад хаалган дээрээ дуугүйхэн зогссоор байгаа Петрок өөд харав.

	— За гэрийн эзэн, хамтралд орсон уу? Аль эсвэл хувийн аж ахуйтан уу? гэж асуухад нь

	— Оролгүй яах вэ. Анхны өдрөөс нь л орсон гэж Степанида хэзээний заншлаараа нөхрөөсөө түрүүлж дуугарав. 

	— За ямар байна даа? Чинээлэг юмтай хамтрал уу?

	— Юуных нь чинээлэг байх вэ! Ядуухан хамтрал.

	— Та хоёр хоёулхнаа суудаг уу?

	— Хоёулхнаа. Хоёр хүүхэд бий. Хүү минь сургуульдаа, харин энэ охин маань ханиад хүрээд хэвтэж байна.

	Яг энэ үеэр Феня пийшингийн араас ханиаж, цөм чимээгүй болон сонсоцгоов. Нөгөө ширээний дэргэд суусан хүн нь энэ хооронд ер хөдлөхгүй сууж байснаа Фенечкаг ханиахад хар хөмсгөө хөдөлгөөд пийшингийн хажуугаар унжуулсан хөшиг рүү хараад авав.

	— Тэнгэр ийм байхад амархан салхи цохиулна шүү гэж пийшингийн дэргэд байгаа хүн дуугараад пийшингийн амыг дахин онгойлгож, нарийхан нүргэсээр хутган хөдөлгөж, сэндийчин таарууллаа.

	Саяын хэлснийг нь Степанида амархнаа шүүрэн авч залгуулан:

	— Үнэндээ л тийм дээ. Гутал муутай, эсгий гутал байдаггүй, ангархай шаахайтайгаа гүйж яваад л хөлөөсөө даарчихлаа даа, одоо тэгээд хоёр дахь хоногтоо халуунтай ханиадтай байж байна гэж хэлсэнд

	— Тариачны хүүхдүүд эрдэм сурахад ч амаргүй л байна. Гэхдээ ном үзэж байна. Энэ чинь л юм мэдэхийн хойноос, гэгээрэхийн хойноос зүтгэж байгаа хэрэг шүү дээ гэж пийшингийн дэргэдэх хүн санаа алдан дуугараад бахим чамбай эрүүтэй гөлчгөр нүүрээрээ ширээ рүү эргэв.

	Одоо энэ насаар ахмад, магадгүй, албан тушаалаараа ч илүү байж болох хүн нэг юм хэлэх байх даа гэж Петрок бодсон боловч тэр хүн юу ч дуугаралгүй, пийшин рүү ширтэн дуугүй суусаар л байжээ. Түүний царайнд эцэж бодлогоширсон, нэг л их саваа зовнисон шинж үзэгдэв. Ер нь бодол санаа, хамаг анхаарал нь эндээс их холын юманд тусаж байх шиг харагджээ.

	— Зүгээр ээ, эгч ээ. Таван жилийнхээ төлөвлөгөөг биелүүлчихэд гуталтай ч болно, өөр олон юмтай болно. Ер нь л аятайхан болох вий. Харин одоохондоо ажиллаад байдаг хэрэг гэж нөгөө пийшингийн ам сахисан нь нэлээд сэргэлэн ярьсанд Степанида,

	— Бид ажиллахаараа л болж байна. Хичээж л байна. Гар хумхихгүй хөдөлж, ноёд баядад ажиллаагүйгээрээ ажиллаж байна гэв.

	— Гэхдээ, тэр үед ноёд баядад ажиллаж байсан бол одоо өөрсдийнхөө төлөө байна. Өөрийнхөө ажилчин, тариачны улсын төлөө байна,

	— Тийм нь ч тийм ээ. Улс ч гомдоохгүй гар сунгаж, жишээ нь МТС-ийг хар л даа, ажлыг ч мөн хөдөлгөж байна шүү, газрын тэн хагасыг хагалж байна. Ганцхан эмх замбараатайхан л байвал болох нь тэр.

	— Наадах чинь та нараас л хамаарна. Бүгд нийлснээс чинь ч, ганц нэгнээс чинь ч хамаарна гэж зочин шулуухан хэлэв.

	— Тэднийг ч бид мэдэж л байна л даа! Ганцхан хувцас муутай л хэцүү байна. Урьд маалинга олстой байлаа, гэтэл одоо чинь цөмийг нь улсад өгөөд өөрснөө юу ч үгүй байж байна. Ядахдаа хүүхдэдээ цамц хийгээд өгчих эрээн даавуу байдаг сан бол гэж Степанида тэр хүнийг лав дарга байх гэж бодоод байдгаа тоочиж гарлаа. 

	Энэ нь Петрокт таалагдсангүй, ингэж ярьж яах нь вэ, гаднын хүмүүс ороод ирэнгүүт л, дарга ч бай, биш ч бай, хамаг зовлонгоо тоочиж гарах юм, хүн амьтан ч дулаацуулдаггүй гэж бодон төв төвшин байдлаар хаалганыхаа дэргэд зогсоод энэ хүмүүс өөрснөө юм яриагүй байхад олон таван юм асууж шалгааж зохихгүй дээ, гэж бодож байв.

	Гэвч Степанида бүр зориг орсон бололтой булуу нь хална гэгч болж, улсад тушаасан ноосны үнэ хөлсийг одоо болтол өгөөгүй байна. Смык гурав дахь удаагаа амлаж, хоосон хоног хугацаа хэлээд, мөнгөө өгөөгүй л байна гэж ярилаа. 

	Петрок бас л ярвайж эвгүйрхэн, энэ улс хаа хамаагүй байлгүй дээ, Полоцк юм уу бүр Витебскээс ч яваа байж болно, манай эндхийн байдлыг, бэлтгэл хариуцсан бүрэн эрхт төлөөлөгч Смык зэргийг хаанаас мэдэх вэ дээ гэж бодов. Нөгөө халзан толгойт ширээний наана хөдлөхгүй сууж, зүүрмэглэх мэт нүдээ аниад дулаацаж байгаа бололтой. Гэвч тэр нь Степанидагийн ярьсан болгоныг анхаарч ч, сонсож ч байсан ажээ. Степанидаг мөнгөний тухай яримагц нүдээ нээж, пийшингийн дэргэд суугаа хүндээ

	— Бичээд ав гэж хэлэв.

	Тэр нь цүнхээ онгойлгож, бага шиг хөх дэвтэр гаргаад хэдэн үг тэмдэглэв.

	— Бас тэгээд... Олс тарь гэж хамгийн болохгүй, шавартай газар өгөхийг нь яана, тэгээд наана чинь ургана гэлцэх юм. Ямар элэнцгээ ургах вэ дээ, жаахан гандангуут хуруугаар чимхээд ч авах юм цухуйхгүй, оочин соочин, алаг цоог юм бултайхаас хэтрэхгүй... гэж Степанида нэмэв.

	«Одоо ч гарч өглөө дөө! Ёстой булуу нь халлаа!» гэж Петрок бараг л уурсан бодов.

	Гэвч зочид үгэн дундуур нь оролгүй анхааралтай сонсож байх бололтой харагдав. Халзан толгойтой нь нүдээ нээж, хэдий дуугүй байвч Степанидаг ядарсан шинжгүй эгцлэн ширтэж, нөгөө савхин дээлт нь ганцхан удаа л дундуур нь орж, хамтрал чинь ямар нэртэй вэ? гэж асуугаад дэвтэр дээрээ нэг юм тэмдэглэж авав. Степанида тэдний нааштай байгааг мэдсэн бололтой хамтрал ч тэр, район ч тэр их замбараагүй байна гэж гомдол мэдүүлээд сая л цай хоол санаанд нь оров.

	— Төмс чанаадах уу, юм идээгүй яваа бол шимэлдэгтэй чанаадах уу? гэж Степанида асуув.

	Ширээний дэргэдэх халзан толгойт гэнэт хөдөлж, шийдэмгий гэгчээр «хэрэггүй» гэж хэлээд шинельтэй цэргийн хүн рүүгээ харснаа

	— Гарч хараадах даа... гэв.

	Цэргийн хүн пин рүү годхийн гарч, пийшингийн дэргэдэх хүн пийшингийн хаалгыг онгойлговол аятайхан дулаан оргисон нь нөгөө түлээ асах нь ассан хэрэг байлаа.

	— Хэлээгүй юу? Сибирийнхний аргаар бадарч байгаа биз дээ! гэж зочин хөгжөөнтэй хэлэв.

	Энэ үеэр Феня пийшингийн цаанаас ханиах сонсогдож, Степанида хөшиг ярах зуур ширээний хажуугийн халзан хүн санаа зовсон байдалтай шүүрс алдав. Степанида охиноо сатааруулаад удалгүй гарч ирэхэд савхин дээлтэй хүн суудлаасаа боссон нь том биеэрээ гэрийнх нь хагасыг халхалчих шиг санагдлаа.

	— Хүүхдийг эмчлэх хэрэгтэй байна. Эмч авчирсан уу? гэхэд нь

	— Ийм хар шуурганаар яаж амжих вэ! Аяндаа эдгэх байлгүй дээ. Үнээ маань ширгээд сүү байдаггүй, хэцүү л байна. Гэтэл охин өөр юм идэж уудаггүй гэж Степанида үглэв.

	— Тэр чинь муу даа. Бал олж өгөх хэрэгтэй.

	— Тийм нь ч тийм л дээ. Гэтэл татварынхаа дутууг төлж дийлдэггүй байдаг...

	Цэргийн хүн пин дотор гутлаа пид падхийлгэн дэвсэлсээр орж ирээд нэг юм хэлэв. Ширээний хажууд суусан хүн төдхөн босож, пальтоныхоо захны дэгээг дэгээдсэнээ гэнэт больж, товчнуудаа тайлав. Тэр хүн хармаанаасаа юу гаргах нь Петрокт харагдсангүй, савхин дээлтэй хүн нь яг наана нь халхлаад зогсчихжээ. Гэвч Петрок дорхноо гадарлав. Степанида сандран

	— Үгүй, үгүй! Яах юм бэ, хэрэггүй гэж дуугарснаа гэнэт хоолой чичрүүлэн: — Баярлалаа танд, хэрвээ юу яаж байгаа бол... гэх нь сонсогджээ.

	— Эм, сүү авна биз гэж тэдний ахмад нь хэллээ.

	Тэр хүн халзан толгой дээрээ өндөр каракуль малгайгаа хэдийнээ тавьж, пальтоныхоо энгэрийг хамхиж товчлоод хаалга чиглэв. Петрок ухарч, түшүүлээстэй шилээвэртээ наалдан зогсоод ичсэндээ газрын гаваар ч ороход бэлхэн байв. Юу гэж авч байгаа юм бэ, гуйлгачин хүн шиг танихгүй хүнээс, бас тэгэхдээ дарга хүнээс авч байдаг, эм тан авах ч байлаа гэсэн муухай шүү дээ гэж боджээ.

	— Танд баярлалаа. Хэдийд яаж өгөх вэ! Хэнд өгөхийгөө мэдвэл зүгээр сэн гэж Степанида хойноос нь дагасхийн алмайрч асуувал

	— Өгөх гэсний хэрэггүй гэж малгайгаа өмссөн хар хүн хэлэв.

	— Өртэй хоцрох нь энэ үү?

	— Шалихгүй өр өө.

	— Та минь, хаанаас яваа улсыг ч мэдсэнгүй.

	Пальтотой хүн хэдийнээ пин рүү гарч араас нь савхин дээлтэй хүн ойрхон дагалдан гарлаа. Харин цэргийн хувцастай хүн нь тэр хоёрыгоо түрүүлүүлж гаргаад Степанида руу халти харснаа

	— Минскээс явна. Нөхөр Червяков гэж шивгэнэв. 

	Степанида тэр хүний өгсөн аравтын дэвсгэрийг атгасан чигээрээ хэдэн хором хөшчих шиг болж, Петрок түүнийг мөн ч их хөөдлөө дөө, гуйлга гуйх хүнээ олж дээ; энэ чинь бүгд найрамдах улсын маань удирдагч байна шүү дээ, олс маалинга, мөнгө зоос... гээд л өчнөөн юм ярьсныг нь яана хэмээн бодмогцоо хамаг бие нь сульдан шулбайчих шиг болжээ. 

	Гэтэл зочид пингээс гарцгаасан болохоор маш эвгүй байсан ч гэсэн үдэж гаргах ёстой байлаа.

	Гадаа явган шуурга тавьсан хэвээр боловч шинэхэн цастайд холын бараа харагдаж байв. Нарсанд тулсан их зам дээр хоёр хөнгөн тэрэг зогсож, дэргэд нь хэд хэдэн хүн харлан харагдах нь цас ухаж, явахад бэлэн болсон байгаа бололтой.

	Червяков дааманы дэргэд очоод салхи нөмөрдөн эргэж:

	— Сайхан дулаацаж баярлалаа. Охинд чинь эрүүл энхийг хүсье гэж намуухан хэлэв.

	Петрок цасан дунд алмайран зогсож, нахилзан бөхөлзөн баярлалаа гэх үү, аль яавал дээр вэ гэж учраа олохоо байжээ. Түүний хэл нь эргэлдэхээ байж, юу ч дуугарч чадсангүй, хэлэх үгээ ч олсонгүй байсанд Червяков туслагчаасаа нэг юм асуувал, туслагч нь

	— Овог чинь хэн бэ? гэж асуув.

	— Богатька гэж Петрок хэлээд тийн баян тарган гэсэн утгатай овогтой байсандаа анх удаагаа ичив. Ийм ядуу даржин, цасанд дарагдсан хашаа байшинтай хүн гэхэд тэр нэр тун ч авцалдаа муутай санагджээ.

	— За, нөхөр Богатька танд баян сайхан амьдралыг хүсье гэж Төвийн Гүйцэтгэх Хорооны дарга салдаг дээрээ хүсэв. Тэр гурав салхинаас нүүрээ зугтаалган бөхийцгөөгөөд түрүүчийнхээ мөрөөр орж их замыг чиглэн алхацгаав.

	Петрок барьц алдаж, бас л юм дуугарч чадсангүй араас нь харсаар хоцрохдоо «Ямар үхсэнийх нь баян байх вэ, ямар элэнцгийнх нь баян байх вэ...» гэж битүү сэтгэл догдлон бодож байв. Тэгтэл урьдын санаа зовж байсан нь төдхөн шинэ хүчээр эзэмдэн авч, гал зууханд дөрөв орчим пүү хөх тариа үлдсэн, ахиухан төмстэй бол ч талхаар тасралгүй шиг халгай, хурган чих хоёртой залгах сан гэж бодогджээ. Гэтэл өнгөрөгч зун төмс муу ургаж, бороонд цохиулан дэвтээд, иштэйгээ илжирсэн болохоор шинэ ургац гартал хэрхэн яаж амь зуух нь бүү мэд байлаа.

	Гэлээ ч гэсэн хавар болтол эсэн мэнд байж, цатгалангаасаа өлсгөлөн нь их байсан ч нартай дулаахан цаг, нялх ногоотой золгожээ. Степанида, арга сүвэгчилж, нялх халгайгаар нэг хачин зуурмаг хийсэн нь иххэн шиг гахайн өөхөөр даруулах юм бол идэж болохтой зүйл болов. Харин талх тасарч сандрахад хүрсэнд хамтралын дарга Богатька Левон арга ухаан зарж, хөдөлмөр өдрийн хөлсөнд ноднингийн төмснөөс гурван овоог нэмж хуваарилахад Петрок майн нэгэн гэхэд нэг тэрэг зөөлөрч ургасхийсэн төмс гэртээ авчрав. Түүнийг дангаар нь ч идэж, арвайн гурилтай холиод гамбир хайрч болохтой байжээ. Гэвч арвайнхаа үлдэгдлийг шөлөндөө хийх гэж гамнаж байлаа.

	Тэгсээр байтал ид зун болж, тавдугаар сард их устай аадар ороод өвөлжсөн будаа бүр шавартай газраас хүртэл ургаж эхлэв. Өвөлжих будаа тариалсан талбай нь чухамхүү их замын наад талд, жалга, айлын дэргэдүүр өнгөрөөд Голгофыг бүхэлд нь бүрхсэн байлаа. Зарим завтай үедээ Петрок тариан талбайгаа нүд гүйлгэн харж, энэ жил ч хөх тариа овоо сайхан ургах нь дээ, зундаа гандчихалгүй, бас бороо хэтэрхий орчхолгүй намар болгочих юм бол ч болох нь тэр гэж баярладаг байв. Гэтэл хадланд гарахад хэдийнээ бэлэн болцгоож, Левон Хонины хотгорын горхины эрэгт харчуулаа цуглуулаад «туршлагын хадландаа» оржээ. Петрок бие төсөөрч, бас өлөн зэлмүүрээсээ болоод гурав дахь мөр гаргаж явтлаа цээжээр нь хатгуулж, амьсгаа нь бүгчимдээд иржээ. Гэвч тэр нь эхэн дээрээ ингэж байна, нийт хүнтэй алхаагаа олоод ирмэгц зүгээр болно, би бусдаас дордох нь юу вэ гэж мэдэж, Левон хүртлээ гурван хуруугаараа хадуурын иш тас чимхэж бариад улаан галзуу хадаж байна шүү дээ гэж бодож явав. Ер хадлан дээр хэн ч хоцрох хүсэлгүй, хүн болгон л урдах хүнээ даган, байдаг хүчээ шавхдаг шүү дээ. Тэр нэгэн бямба гарагийн орой газраа хуваарилж, ямар ямар бригад хаана хаана хадахыг тохиролцоод, маргаашийн мандах нарнаар эртлэн гарч, халуу шатахаас өмнө хадацгаая гэж тогтжээ. Орой нь хүн болгон хадуураа давтаж өглөө хэн ч хожимдож болохгүй шүү гэж Левон захижээ. Тэгээд маргаашийн өдөр дуусахын алдад дүнгээ гаргаж, хамгийн их хадсан бригадыг улаан самбарт, хамгийн бага хадсан бригадыг хар самбарт бичих бодолтой байцгаалаа. Хоёрдугаар бригадад хэсэг гачуураас голын хаялгын зах хүртэлх гайгүй шиг газар таарч, тэндхийн өвс нь тийм их өндөргүй ч овоо өтгөн ургасан тул Шавартынхны гуравдугаар бригадыг гүйцэж түрүүлэн улаан самбарт бичүүлэх тодорхой боломж байжээ.

	Тийнхүү гурав орчим жилийн өмнөөс хамтралын контор байрласан тамалгачийн хашааны гаднаас үдэш орой болсон хойно тарцгаажээ. Петрок Яхимов дэнж өөдөө яарч, хадуураа давталгүй болохгүй, билүү муутай, модонд хавчуулж тогтоосон нэг муу хугархай билүүтэй болохоороо тийм юмаар ирлэхчээн болж байхад бусад хүн хол явчихна даа гэж бодож явжээ. Гэхдээ Левон өглөөгүүр суурин руу ухасхийж, цөмд чинь тавь жаран билүү авчирна, мөнгийг нь урьдчилаад хоршоонд төлчихсөн юм, санаа зоволтгүй, мориор давхихад нэг цагийн л ажил, тэгээд болох нь тэр гэж амласан байв.

	Петрок шинэ билүү ирнэ гэж найдаад өөрийнхөө хуучин муу хугархайгаа авсангүй. Хадаж эхэлснээ асар удалгүй хадуурынхаа мохож байгааг мэдэв. Гэвч билүү авчрах Левон байдаггүй. Харчуул хоёр хоёр мөр явчхаад, наран хэдийнээ дээр хөөрсөн ч өтгөн өвсний шүүдэр хатаагүй хэвээрээ, хадахад сайхан тахиралдан унаж байв. Петрок байсхийгээд л гацуурын зах руу, голын хаялга руу зурайх замыг ширтэн, билүүтэй дарга маань гараад ирэх нь үү, үгүй юу гэж хэчнээн харавч байдаггүй. Тэгээд бүр цайгаа ууцгаах үес, хадланчид багагүй хөлс цувуулчхаад байхад Левоны бага хүү Митейка гачуур дотроос гарч ирмэгцээ айсан мэт зогсчихлоо. Петрок эхлээд дарга нь хүүгээ билүүтэй явуулаа юм болов уу гэж бодоод харвал хүүгийн гарт юу ч үзэгдсэнгүй. Түүнийг ойртон ирэхэд хадуурчдын нэгэн нь аавыг нь хаашаа алга болчхов оо гэж асуутал хүү ногоон дээр ойчиж, нүүрээ таглаад эхэр татан уйлав.

	— Юу болов оо? Чи яав? гэцгээхэд нь

	— Аавыг шөнө бариад явчихлаа гэв.

	Хадуурчид таг чиг болцгоож, наад захад ойрхон явагсад хадуурынхаа ишийг газар хатгаад, холхон хадаж яваа хүмүүс мөрөө дуусгаад наашаа ирцгээж учрыг ойлголоо. 

	Яаж байгаа нь энэ вэ? Левон Богатькаг яах нь энэ вэ? Яалаа гэж энэ вэ? гэж бодоцгоов.

	Хүүг ийн тийн аргадаж тайтгаруулаад олон олон сууж тамхилцгаан, янз бүрийн юм ярилцан тааварлаж таамагласан ч гэсэн өглөөний цай болтол хадахчаан болцгоов. Ихэнх нь энэ бол алдаа, Левоныг барих ёсгүй, энэ чинь дайсан ч биш, хорлон сүйтгэгч ч биш, хэзээ ч өөрийнхнийхөө эсрэг байгаагүй хүн, Зөвлөлт засгийн төлөөний дайнд хэлмэгдсэн хүн, хуудуу хандаж алдаа хийсэн нь илэрхий байна, учрыг нь олоод ганц хоёр хоноод суллах байлгүй дээ гэцгээв.

	Петрокийг хадуураа аваад гэртээ ирэхчээн болоход Степанида гэртээ байсангүй, үд дундуур ч ирсэнгүй, ямар хэргээр хаашаа алга болсныг нь мэдэхгүй байв. Левонд тохиолдсон явдал бүх хүнийг сандралд оруулж, хүмүүс бөглөрчихсөн юм шиг болж, юу бодох, юу хийхээ ч мэдэхээ байчихжээ. Петрок өдөр хадландаа гарсангүй, Степанидадаа санаа зовнин бас бариад явчихсан биш биз гэж сэтгэл түгшжээ.

	Степанида оройхон хэрд толгойдоо алчуур малчуур ч байхгүй, үс нь сэгсийчихсэн, эрээн даавуун цамц нь нэвт хөлөрчихсөн юм гүйж иржээ. Тэр нь нэгэнт суурин, районы хороо, цагдан сэргийлэх мэтээр орж, Левоныг яалаа гэж барив хэмээн сурагласан байлаа. Гэвч юу ч олж долоосонгүй, нэг ч хүн хариу хэлсэнгүй, цөм л баргар царайлан дуугүй байцгааж, Степанида бүр гүйцэтгэх хорооны дарга Капустад та өмөөрөөч гэж хэлсэн чинь цаадах нь «Үгүй» гэснээс болж муудалцсан байжээ. Тийнхүү Степанида гэрийнхээ хаяа дээр тамирдан сууж, хар хүнийхээ догдолсон асуултад ганц нэг үгээр хариулсаар жаахан тайтгараад:

	— Гарын үсэг цуглуулах хэрэгтэй гэж хэлэв.

	— Юун гарын үсэг? гэж Петрок гайхав.

	— Левоны төлөө. Манай хүн, большевик хүн, хорлон сүйтгэгч биш гэж баталъя л даа.

	Петрок дуугүй болж юм бодлоо.

	— Тэгээд дараа нь яах вэ?

	— Дараа нь Дотоод Явдлын Ардын Комиссариатад өгнө. Шалгаж үзнэ биз.

	Тэр оройдоо Фенькагийн дэвтэрт гурван хуудас юм бичээд хортой харандаагаа авч Выселки рүү гүйлээ. Удахгүй үнээ нь ирэх, түүнийгээ саах хэрэгтэй байтал эзэгтэй алга болчих нь тэр. Степанида Выселкийн бүх айлаар орж, шөнө болсон хойно сульдаж ганхчихсан, сэтгэл нь хөөрсөн хэвээрээ орж ирээд юухан хээхэн хийхчээн болчхоод ойчоод өгөв. Петрок маргааш нь гачуурын цаана шинэ газар хадаж эхлэх ёстой, тэр газар тийм ч ойр биш болохоор эртхэн шиг босох хэрэгтэй байсан хэр нь бас л оройтож унтжээ. Петрокийг тэнгэрийн дорно хаяанд гэгээ орж эхэлж байхад босоход Степанида хэдийнээ алга болсон байв. Феня үнээгээ бэлчээх ёстой боловч даанч сайхан унтаж байхлаар нь арга буюу өөрөө бэлчээхэд хүрэв. Айлын эзэн авгай алга болчихно гэдэг гэр орноо зэврүүлж, эмх замбараа алдуулна гэсэн үг юм даа гэж Петрок бодов.

	Үнэндээ ч авгай нь гэр орныхоо ажлыг хийдүүлжээ. Түүнээс хойш гурав хоног авгайтайгаа бараг уулзсангүй, Степанида өглөө юм уу үдэш халти орж ирээд л алга болж байв. Степанида гурван тосгоноор орж, үнэндээ ч цөөн биш гарын үсэг цуглуулжээ. Левон бол муу санаагүй, энгийн төлөв, уур цухалгүй хүн байсан болохоор хамтралчид түүнийг өрөвджээ. Ер түүнийг дайсан юм уу, ямар нэгэн хорлон сүйтгэгч гэж итгэхэд бэрх байжээ. Иймд ид ажлын дундуур барьж, хамтралыг удирдлагагүй болгосны учрыг хүмүүс ердөө ч ойлгосонгүй. Гуравдугаар бригадын дарга Шаварт тосгоны Автух гэдэг хүн хамтралыг удирдах болсон боловч хачин санагджээ. Тэр нь Левонтой хэл амаа муугүй ололцдог, хэзээ ч түүнтэй муудалцаж байгаагүй юм шиг хэр нь Левоныг харж үзээч гэсэн бичигт гарын үсэг зурахаас татгалзаж «Би ер нь түүнийг хорлон сүйтгэгч юм уу, биш юм уу гэдгийг яаж мэдэх юм бэ, нэгэнтээ л зохих газар барьснаас хойш нэг юм мэдэж байна гэсэн үг биз дээ» гэжээ. 

	Степанида удаан ухуулсангүй, уурлаад, Автухыг тосгоныхны заримдаа нэрлэдгээр «том нохой» гэж хэлээд модон дундуур район руу гүйжээ.

	Степанида тэндээс даруй буцаж ирсэнгүй, айл хунарын үнээ цөм хотолж, Петрок хадлан дээрээсээ дөрвөн мөч нь мэдээгүй болчихсон юм эцэж туйлдаад, амьдралдаа ч, авгайдаа ч, ажилдаа ч уурлачихсан иржээ. Модон торхноос нэг хэсэг гахайн өөх авч, бас барзгар ширүүн ч зөөлөнтэй талхнаас эмтлэн ховдоглон идэхээр завдаж, хоёр хөл нь цуцаад нугалран байх яг тэр үеэр эхнэр нь хашаандаа ороод иржээ. 

	Степанида дааманаасаа нааш өрөөсөн хөл дээрээ доголсхийн алхахыг хараад хоёр хоногийн өмнө өсгий өвдөөд байна гэж байсан сан, өргөс шаасан байлгүй яах вэ, улаан өндөгний баяраас хойш ой мод, тариан талбай, хадлангийн газраар тувт хөл нүцгэн гүйгээд одоо болоход хамаг тосгоноор гүйж яваа юм чинь арга байж уу даа гэж бодов. Эхнэр нь гэрийнхээ хаяа руу арай чамай майжганан ирээд ойчлоо. 

	Петрок хэсэг байзнаад очиж, шүдгүй амандаа талхны хальс зажлан байж

	— За яав? Юу гэв ээ? гэвэл

	— Юу ч гэсэнгүй. Буцаагаад өгчихсөн гээд дөрөв нугалсан цаас гаргаж хөл доор нь шидэв.

	— Ай-яаяа! Одоо яадаг бил ээ?

	— Би яаж мэдэх вэ дээ!

	Степанида босох гэж оролдоод чадсангүй буцаад сууж, хөлийн ул нь учиргүй чинэрэн өвдөөд юм тулахгүйгээр гэртээ орж чадахааргүй байв. 

	Тэр үдэш Петрок охинтойгоо элбэж байж үнээгээ саагаад хашааны ёроолоос даливсны том навч тастаж, хавдаж чинэрсэн тавхайг нь ороож өгөв. Степанида хэмээс хэт ярдаг, санаанд нь таарч тохирох юмгүй болж Петрокт ч, тэр бүү хэл Фенядаа ч муухай аашлах болсонд Петрок хэдий учрыг ойлговч ингэснээс дээрдэх юу байх вэ дээ гэж гомдов. Петрок өөрөө тахиануудаа хашиж, торойгоо хооллоод, худгаас ус барьж сүүлийн үед хонодог болсон пиндээ орж ханзан дээрээ гараад хэвтэв үү, үгүй, Степанида пийшингийн араас:

	— Петрок оо, нааш ир! гэж дуудав.

	Петрок ядарсан биеэ албадан, дурамжхан босоод онгорхой хаалгаар дотуур өмд цамцтайгаа орж очвол, 

	— Петрок оо, Минск орох хэрэгтэй байна гэж намуухан боловч шийдэмгий хэлэв.

	— Минск ий?

	— Тийм. Нөхөр Червяковтай уулзъя.

	Петрок ямар учиртайг нэгэнт гадарлаад, дөжирсөн юм шиг дуугүй зогсон, Минск орно гэдэг ч амаргүй дээ, би чинь насандаа гуравхан удаа Полоцк орсон хүн, хоёрт нь залуу байсан, хаант засгийн үе байсан, Степанида өөрөө ийм хөлтэй байж яаж явах вэ дээ гэж бодоод орхив. Үнэндээ тэр нь Левоныг өрөвдөж, тус хүргэвэл сайн сан гэж бодовч яаж туслахаа мэдэхгүй байлаа.

	— Чи маргаашдаа яв. Би Корнилаас хорин цаас зээл авлаа. Өөрөө явъя гэсэн чинь энэ муу хөл...

	 — Би яаж Червяковыг олох юм бэ? Хот гэдэг чинь амар юм биш!

	— Тэнд чинь Засгийн газрын ордон байгаа. Засгийн газрын ордон барилаа гэж сонинд гар аа биз дээ. Червяков тэнд л байж таарна.

	— Хм... Яаж очих юм бэ? Би чинь... Ганц ч очиж үзээгүй газар луугаа!

	— Очих л болно доо. Ядах юу байх вэ. Хүнээс сурахад хэлээд өгнө. Тэгэхгүй бол энэ хүн балрах нь байна!

	Петрок юм дуугарсангүй. Сайн хүн баларна гэдэг муу байлгүй яах вэ гэж өрөвдөв. Бас өөрөө ч хайран санагдав. Яагаад гэвэл тэр Минск нь, тэр засгийн газрын ордон нь хаана ч байдаг юм билээ, яаж ч очдог юм билээ, хэзээ ч юм харчуул ярилцахдаа эхлээд Орша орох хэрэгтэй, тэнд өөр юманд ядахдаа ямар зардал ордгийг мэдэх сэн, багагүй л юм орох байх даа, гэх мэтчилэн юм бодож энэ үдэш эхнэрийнхээ буулгасан зарлиг сонсоод бүр балмагдаж орхижээ. Гэхдээ манай авгай нэг л шийдвэл буцна гэж байхгүй, явах л болж дээ гэж мэдэж байв.

	— Хэнд ч битгий хэл. Хэрэгцээ гарвал эмчид очсон гэж бригадын даргад хэлээрэй. Бие муутай юм чинь.

	— Тэгээд...

	— Юу «тэгээд» гэж? Червяков чинь биднийг танина шүү дээ. Бидний талд орж болно. Уулзангуутаа, өвөл загалмай зүүлгэх ёслолын үеэр манайхнаар орж дулаацсаныг нь сануулаарай. Аравтын дэвсгэрт өгснийг нь бас сануулаад өрөө төлөөрэй.

	— Тэр ч тийм л дээ. Гэхдээ л...

	Петрок явж үзээгүй газар, Минск рүү явж, Төвийн Гүйцэтгэх Хорооны дарга дээр орно гэхээс тун ч дургүй байв. Юу болох бол доо гэж бодохоос ерөөсөө л айгаад байжээ.

	Гэлээ ч гэсэн бас нэг хоноод байхад өглөө эрт вагоны эгц гишгүүрээс Минскийн олон хүнтэй тавцан дээр буужээ.

	Петрок нэг гараараа гөлчгөнөсөн төмөр бариулаас сайн чиг барьж, нөгөө гартаа идэх юм юухан хээхэн хийж, амыг нь сайтар уясан зотон даавуун цүнхийг дутуугүй чанга атгажээ. Цүнх дотор нь жижиг жижиг зүссэн талх, хэсэг гахайн өөх, сонгино, сайн чанасан хоёр өндөгнөөс гадна бас цаасанд боосон жаахан давс, ёроолд нь үзүүр нь эмтэрхий нэг муу хуучин хар хутга байлаа. Петрок ийм явдалд зохицуулан буй байдгаараа хувцаслаж, шинэ биш боловч цэвэрхэн цэмбэн өмд, Степанидагийн угаасан, ардаа захныхаа доор нэг жаахан цоолдоостой сатин цамц өмсжээ. Цамцан дээрээсээ гар хийцийн гандасхийсэн цэмбэн пиджак өмссөн учраас тэр нөхөөс нь харагдсангүй. Пиджакийн нь дотор хармаанд Степанидагийн цуглуулсан хорин айлын гарын үсэгтэй өргөдөл сүлбээр зүүгээр даруулаастай явжээ. Мөн тэнд өнөөх аравтын дэвсгэрт явав. Өөр нэг аравтыгаа Лепельд билет авахдаа задалжээ. Үлдсэнийг нь буцах замдаа нөөх хэрэгтэй байв.

	Петрок тийнхүү түм түжигнэж, бум бужигнасан тавцан дээгүүр алгуурхан явж, урьд өмнө үзээгүй шуугиан, хөл хөдөлгөөнд толгой нь эргэн, бух тэрэгний яндан дуугарах, вагоны дугуй хавиас гэнэт пар пурхийн савсах уураас байн байн цочиж, толгой нь согтуу хүнийх шиг дүнгэнэх нь хүн пиг дүүрэн вагонд нойргүй хоносноос юм уу, хот газрын ийм хөл хөдөлгөөнөөс болов уу гэдгийг мэдэхэд бэрх байжээ. Тэр нь галт тэрэгний буудлаас хаашаа явахаа мэдэхгүй байтал Холопеничээс яваа нутгийн нь хүн вагонд азаар тааралдаж хаашаа явбал зохихыг багцаагаар зааж өгчээ. Тийнхүү Петрок галт тэрэгний буудлаас хажуугийн гудамжны нарийн явган замаар орж, байшингийн хана дагасхийн, булангуудаас цухуйх урт төмөр хоолойн үзүүрт байсхийгээд л тээглэсхийн явжээ. Чулуу дэвсмэл замаар трамвай паржигнан таржигнан хойно хойноосоо явах тул, бурхан минь, дайруулчихвал хохь болно гэж бодоод явган замын ирмэгт ойртохоос ч айж явлаа. Чингэж тоо томшгүй олон хаалга, цонх ээлжилсэн байшингуудад наалдасхийн явахад зарим цонхон дээр ямар нэгэн эд бараа тавьсан байх боловч тэдгээрийг харсангүй. Нэг газар, онгорхой хаалгаар идэх юмны үнэр хорхой хүрэм ханхийсэнд зогсож ажиглавал гуанз мөн бололтой агаад дөрөв дөрвөөрөө бага шиг ширээнд суугаад цагаан тавгаас нэг юм идэцгээх харагдав. Дараа нь шинэхэн талх барьсан хүмүүс өөдөөс нь тааралдах болж, тэдний зарим нь талхнаасаа эмтлээд явуут дундаа сэмхэн зажилж явах ажээ. Нэг намхан доожоогүй байшингийн дагуу олон хүн оочирлон шуугилдаж, толгой нь «ТАЛХ» гэж том үсгээр бичсэн хаягтай онгорхой хаалгаар далд оржээ. Петрок тийм олон хүн зогсож байхыг хараад гайхаж, бушуухан тойроод гарав. Түүнээс хойхно, өнөөх Холопеничийн хүн баруун гар тал руугаа эргээрэй гэснийг нь санаад трамвайн замын уулзвар хүрэлгүй эргэхдээ хаваржин хагсаж хэвтсэн гутал өмсөж алдаа гаргаснаа ойлгов. Гутал нь урдуураа бариад урагш гишгэх аргагүй байв. Мэдсэн бол хөл нүцгэн л явдаг байж гэж бодовч хөл нүцгэн хүн ер дарагдсангүй, цөмөөрөө л гуталтай, хөдөө тосгонтой адилгүй байлаа. Гутлаа өмс, хот газар хөл нүцгэн явж таарахгүй шүү гэж Степанидаг яншаад байхлаар өмсөөд баларч яваа нь энэ байв.

	Гэвч удалгүй гутлаа бодох нь мартагдаж, хөл нь өвдсөөр байгаад мэдэгдэхээ больсон уу, аль эсвэл хоёр гудамжны буланд хүрээд үзэж харсан зүйлээ гайхан шагширсандаа ч юм уу алмайран өмнөө харагдах том гэгчийн саарал байшин хэдэн давхрыг ч бүү мэд, тоо томшгүй олон цонхтой нүүрэн тал нь сүрлэг сайхан нь жигтэйхэн, дундаа талбай чөлөөтэй, дээврийнхээ дээр бүтээлэг шиг өргөн урт далбаа мандуулсныг ажив. Далбаанаас арай доохно Беларусийн сүлдийг чулуугаар сийлбэрлэсэн байхыг үзээд Петрок ирсэн зорилгодоо хүрч засгийн газар байрладаг Минскийн гол байшинд тулснаа сая мэдэв.

	Петрок алхаагаа сааруулж, амьсгаагаа зүгшрүүлэх хэрэгтэй болов. Энэ маань миний мэддэг тосгоны зөвлөл биш, тэр ч байтугай гудамжнаас гурав алхаад л босгыг нь даваад орчихдог районы гүйцэтгэх хороо ч биш байна гэж бодогдлоо. Тэгвэл энд ямар байна вэ? Энэ олон хаалганы аль хаалга нь гэж яаж мэдэх вэ, бас харуул манаа байгаа, үнэмлэх бичиггүй хүнийг оруулах уу, үгүй юу гуйх хэрэгтэй болно. Петрокийн санаа зовох нь ихдээд, тэртэй тэргүй бага шиг зориг нь алдран тэрхүү ордон - байшингийн дагуу жаахан явж, аль хаалга руу нь чиглэе дээ гэж харав. Тэр нь хэн нэгэн хүн тийшээ орж юу магад, тэгвэл хойноос нь дагах сан гэж бодовч тийшээ зүглэх хүн байхгүй, цөм л явган хүний замаар явцгаана. Хэдий хугацаа өнгөрсөн нь бүү мэд, наран хэдийнээ мандсан бололтой боловч тэнгэрийн хагасыг халхалсан байшингуудад халхлагдаад харагдах юм биш. Газар сайгүй сэрүү оргин, сүүдэр туссан нь яг л өглөөгүүр гачуур модон дунд яваа юм шиг санагдуулна.

	Чингэж Петрок юу ч шийдэлгүй, яаж ч зориглолгүй явсаар гурван талаасаа байшинд хашигдсан цэлгэр талбайг өнгөрч, бас нэг жаахан яваад замын хажуу талд тун сайхан, улаан тоосгон сүм байхыг харав. Өөр үед байсан бол түүнийг их л сонирхох байсан боловч энэ удаад тэгэх цаг зав байсангүй. Тэгсээр сандрах тийшээ хандаж, Степанидагийн өгсөн сүлбээр зүүгээр даруулаастай бичгийг тэмтчин, тамхиа гаргаж татах гэснээ болиод дахиад Засгийн газрын ордон руу очив.

	Тэр нь энэ удаад байшингийн нүүрэн талыг сонирхож, хаалга үүдийг яая даа гэсэнгүй, шууд л булан тойроод олон чулуун гишгүүртэй баганын цаадах хаалганууд руу чиглэв. Гишгүүр дээр юм уу хаалганы дэргэд хэн ч байхгүй мэт байх боловч шилний цаана нэг цагаан юм эхлээд жаахан хөдөлснөө, сэжигтэйгээр хөдлөхөө больчихыг ажиглав. Тэр нь сэргийлэгч байжээ. Петрок түүнийг цагаан цамц, ташаандаа зүүсэн гар бууны нь оосор энгэрээр нь ташуу зурайж, таван хошуутай цагаан малгай өмссөнөөр нь танив. Тэр сэргийлэгч бас л шилнийхээ цаанаас Петрокийг ажиглан, талбарын гол дунд хүрсээр алхаагаа удаашруулан буйг харж байжээ. Петрок хэдийгээр хоёр хөл нь хажуу тийшээ зүтгэн, олон хүн сүлжилдэн байх зүг, сэргийлэгчийн нүднээс далд газар луу тэмүүлсэн ч гэсэн биеэ албадан явсаар байв. Гэтэл үнэхээр хөл нь эзнийхээ бодлыг дийлж, шулуун замаасаа гажаад эргэсэнд Петрок сэтгэл амран хөлийнхөө аяыг дагаж явган хүний зам дээр гарав.

	Петрок тэнд гармагцаа бие нь тавирч, амьсгаа чөлөөтэй аваад Хонины хотгорт өвс хадаж байгаад хөлөрсөн шигээ нэвт хөлөрчхөөд хаашаа явж байгаагаа ч бодсонгүй таамаг алхлав. Тэгэхдээ өөрийгөө шийдэмгий биш байна, ийм юманд оролцдог минь юу бил ээ гэж зэмлэн, олхиогүй муугаа буруутган тэвдэхгүй, нэг их айхгүй байх нь зөв гэж биеэ ятгаж үзэв. Сэргийлэгч ямар хамаа байсан юм бэ, би ямар ийшээ муу юм санаалж ирсэн биш дээ, нөхөр Червяков дээр яаж орох вэ гэж асуух юм уу, өргөдлөө өгвөл л болоо шүү дээ, би ямар дураараа яваа биш, хувийнхаа эрх ашгийн төлөө яваа биш, би чинь нийтийн хэргийн өмнөөс, хамтралчдынхаа даалгавраар явж байна, би өөрөө энэнд падгүй, бараг л хөндлөнгийн хүн гэсэн үг, өгчхөөд л буцаад гарахад тэвдэж сандрах нь юу бил ээ? гэх мэтчилэн бодовч шал дэмий хулчийсан хэвээрээ явсаар танихгүй хотод төөрөөд Засгийн газрын ордноо олохоо больчихож магадгүй санагдав. Петрок үүнийг ойлгоод зогсож, бүрмөсөн холгож гүйцсэн бололтой баруун хөлөө жаахан сулруулан, пиджакийнхаа ханцуйгаар хөлсөө арчив. Ер нь юм асуухын төлөө сэргийлэгчээс айх хэрэг юу байна аа гэж дахин бодлоо.

	Петрок дахиад л эргэж, гутлаа нэг их анхаарахгүйг хичээв. Гай болоход морь харах хэрэгцээ зүй ёсоор гарч ирээд, гэвч түүнтэй мантай явсан болохоор тэсэхийг чармайв. Тэр том байшингийн буланд хүрээд, яах ийхийн зуургүй хаалганд нь тулчихгүйн тулд жаахан харъя хэмээн алхаагаа сааруулав. Гэвч юу ч ажсан юм байхгүй, нэг цэцгийн мандлыг өнгөрөөд бас л ухаангүй тэвдэн, эгцэлж харахыг эс зориглосоор үүдний гишгүүр өөд зүглэв. Тэгээд нэг хартал өнөөх хаалгануудын наадах довжоон дээр цагаан хувцастай хоёр сэргийлэгч зогсчихсон, дув дуугүй, яг л түүнийг харан хүлээж байх шиг байсанд золтой л бүдрээд ойччихсонгүй. Петрок талд яваа туулай шиг барагшин талбар дээгүүр тойрон бараг л хар гүйхээрээ шахам явж гудамжиндаа буцаад ирэв. Ер нь Засгийн газрын ордны хажуугаар явж байхдаа энэ хавиас юу ч сонирхоогүй, нэг их санаа зовсон хүний байдал үзүүлэхийг хичээжээ.

	Энэ удаад улаан сүмээс хавьгүй цааш өнгөрч бүр зогсолгүй явав. Одоо зогсоно гэдэг буцаад өнөөх аймшигтай байшин руугаа очно гэсэн үг байсан тул эргэх тэнхэл хүрсэнгүй. Тэгтэл дахиад л өнөөх хаана байгааг нь бүү мэд газар луу очихыг бие нь шаардав. Юутай ч гэсэн тамхиа гаргаж ороолоо. Тамхиа хэд сороход бие нь жаахан тайвширч, бас л би ер нь яах гэж ийшээ ирэв ээ, Степанидагийн хөл гайгүй болоход өөрөө л ирэх байж, тэр чинь овсгоотой, ийм сэргийлэгчээс айх хүн биш шүү дээ, энэ аравтыг Степанида л авсан, одоо түүнийг яаж өгөхийг бүү мэд, гарын үсэг ч бас цуглуулсан, энийг одоо яахыг бүү мэд гэх мэтчилэн бодсон нь анх удаагийн хэрэг биш боловч тун тодорхой бодогджээ.

	Петрок түр зуур амарч, тамхиа татаад, саяхан эвгүйцэж айж байсан нь больж, энэ тэрийг харсаар олон хүнтэй гудамжаар цаашаа явав. Эргэн тойрон янз бүрийн давхар байшингууд хөндөлцөөд, тоо томшгүй цонх гэгээвч, тагт, хаяг эрээлжилж, пиг дүүрэн хүнтэй трамвай хоёр тийшээ зөрөлдөнө. Тэдгээр трамвайн нэгний дээрх утсанд гал авалцан оч үсэргэхэд гал гарах вий дээ гэж айв. Гэвч гал авалцсан ч үгүй, гудамжаар яваа хүмүүс ер түүнийг сонирхохгүй мэт, өөр өөрийнхөө замаар яарцгааж байв. Ингэсээр байтал бага үд болж, төмөр дээвэртэй байшингуудын дээгүүр наран цухуйгаад, явган замын сүүдэр тун их нарийсаж, байх суухын аргагүйгээр төөнөв. Петрок цэмбэн хувцастай халууцаж үхэх шахсан боловч байдгаараа тэсэхийг хичээж, өнөөх өргөдөл, мөнгө хармаалсан болохоороо пиджакаа тайлсангүй. Тийнхүү трамвайн зам төмрийн дагуу удтал хазганан, аль нэг газар бут бургас ч юм уу нүх гуу, эл хуль газар баймаар даа, тийм газар тааралдвал надад мөн ч их хэрэгтэй санж гэж бодож явав. Гэтэл гудамж барагдах юм биш, том жижиг байшин үзүүр төгсгөлгүй үргэлжлэн, заримдаа сууриных шиг дан байшин тааралдавч тоосгон том байшингуудын дунд хавчуулагдсан мэт байх ажээ. Хаана л бол хаана, цонх хаалга. Зарим хаалгаар явган замаасаа шууд орчхож болмоор, нэг юм худалддаг бололтой байвч гагцхүү халти хараад цаашаа явсаар байв. Хөл нь улам их өвдөж, одоо бүр тавхайгаа хажуугаар нь тавьж, гэртээ байхдаа гутлаа давирхайдах нь яав даа, тэгвэл зөөлөрч сунаад холгохгүй сэн гэж өөрийгөө зэмлэлээ. Гэтэл галт тэргэнд амжиж суухын тул, Лепель рүү яараад одоо тамаа цайж яваа нь энэ. Цаг хугацаа яваад л байдаг, би юу ч бүтээгээгүй байж байдаг гэж бодмогцоо бүр ч тэвдэж эхлэв. Түүний эрсэн нөгөө зохимжтой газар бас харагддаггүй. Нэг удаа хана туурга нь ховхорч шалбарсан өмхий үнэртэй хашаархуу юм руу шагайсан боловч хүүхэд эмэгтэйчүүд дүүрэн, нэг авгай хувцас хатаахаар тохож байснаа түүнийг сүрхий ажиглажээ. Петрок эвгүйцэн дуугүй эргээд бушуухан гудамжинд гарлаа. Тэр авгай юм асуугаагүй нь л яамай, тэгсэн бол юу гэж хариулах байв аа! гэж бодлоо.

	Өмнө нь гудамжны цаад биед өндөр өндөр модны орой ногоорон харагдсанд баярлаад алхаагаа түргэсгэн очвол бас л олон хүнтэй, нэг зарим нь сандалд тайван сууцгааж, бас нэг зарим нь юм уншиж, дэргэдүүр нь хүүхэд тоглож, нэг хэдэн хүн модны сүүдэр даган сэлгүүцэж яваа харагдсанд алхаа татжээ. Өөдөөс нь нэг залуу хүүхэн сэгсгэр нохой хөтөлж, нэг гартаа шүхэр барьж явааг хараад Петрок яаж байгаа нь энэ вэ, нартай цэлмэг, бөртийх ч үүлгүй байхад үүгээр яах вэ гэж гайхав. Тийнхүү жаахан зогсож, ийш тийшээ ярвайн хараад гудамж өгсүүр болсон газар өөд урагшлан гэлдрэв. Дээгүүрээ дүгрэглэсэн цонхтой, сайхан будагтай нэг байшингийн цаана засгийн газрын ордонтой маш адилхан том саарал байшин байв. Гудамжны энэтээ талд өндөр банзан халхавч байсны цаана, өрөөсөн үзүүртээ туулайн бөөр модтой нам гүмхэн хашаа байж, хашааны дааман нь дэлгээстэй, хүн амьтан ер харагдахгүй, зөвхөн нэг газар ус шоржигнох дуулдаж байв. Петрок зүрх алдасхийн хаалгаар цухуйвал туулайн бөөр моддын харанхуй сүүдэр том төмөр хоолой, түүний наана богинохон эрээн хувцастай хөл нүцгэн охин байж байв. Түүнээс цааш нэг муу саравч, голт бор, заяахай, шарилж битүү ургасан нь яг л түүний эрж яваа газар байж магадгүй санагдав.

	Петрокийг орж очиход тэр охин хүүхэлдэйнхээ нэг хувцсыг угааж байсан зэс төмпөнгөөсөө цочин холдоод, өөдөөс нь сонирхон тормолзтол ширтсэнд

	— Юм уувал болох уу? гэж санаанд орж ирсэн юмаа л хэлбэл,

	— Болно оо гэж охин дуртайяа хэлээд туранхай бор мөрөө хөдөлгөснөө, төмөр хоолойн цаад руу гүйчхэв.

	Петрок түүнийг аяга авчрахаар гэр лүүгээ гүйх нь үү гэж бодсон боловч охин төдхөн аяга олж авчраад хөшүүргийг нь хүчлэн дарсанд тунгалаг ус аяганд нь дорхноо дүүрэв. Петрок яаран уух зуураа саравчны хажуугийн шарилж руу харцаа илгээж байв. Тэр алдсангүй, үнэхээр хашааны буланд банзан жорлон байж байлаа.

	Охин нэг юм асуусан боловч хариулах тэвчээр хүрсэнгүй, аль болохуйц тайван яваа харагдахыг хичээн хашааны булан руу очсон өвс шарилжтай зөргөөр гүйх шахам алхлав.

	Түүнийг буцаж ирэхэд нөгөө охин хашаан дотор байсангүй, зэс төмпөн нь хоолойн дэргэд тавиастай хэвээрээ, өвс ногоо бүрхсэн чулуун дээрээс ус дусалж байв. Тэр охин байхгүй байсанд Петрок баярлажээ. Тэр нь хотын хүүхдийн хараанд өртөөд байхаас эвгүйрхэж байсан тул гудамжинд гарсан хойноо сая нэг санаа нь амарчээ. Гэтэл одоо яах вэ гэдэг асуулт бас л түүнийг шаналгав. Зорьж ирсэн ажил хэрэг нь түүний санааг зовоож, хэргээ огт бүтээлгүй буцах юм биш байгаа даа, тэгвэл Степанида юу гэх бол гэж бодов. Ер нь Степанида чухам юу юу гэж хэлэхийг тэр сайн мэдэж байлаа.

	Петрок шинээр шийдээд Засгийн газрын ордныг чиглэн алхав. Энэ удаад хатуу тогтож, юу л болбол болтугай, тэр сэргийлэгч рүү хүрч очоод л сураглая, намайг бариад авахгүй нь лав л байх, хараах загнах шалтаг байгаа ч гэсэн загнахгүй байх, нөхөр Червяковтай яаж уулзаж болох вэ? гэж аятайхан асууя, одоо биш юм аа гэхэд хүлээж байгаад дараа уулзсан ч болно гэж хэлье, ерөөсөө уулзаж болдоггүй юм бол хамтралынхаа даргын төлөө гаргасан тариачны өргөдлийг минь нөхөр цагдаа Төвийн Гүйцэтгэх Хорооны даргад дамжуулаад өгөх байлгүй дээ, манай дарга чинь сайн хүн, намч, аж ахуйч хүн байсан, яагаад түүнийг баривчлав аа гэхэд цөмөөрөө манай нутгийн дарга нар болохоороо учрыг нь мэдэхгүй байна, нөхөр Червяков л учрыг нь олох ёстой, сайхан санаатай, их эрх мэдэлтэй хүн юм чинь, бүр тэднийг шийтгэх байлгүй гэх мэтийг бодов. 

	Тэгтэл түүнд өгөх ёстой өр нь санаанд орж зовоов. Петрок бол хүний мөнгийг завших хүн биш, тэгж байсан удаагүй хүн. Степанида ч гэсэн ялгаагүй. Өөр юман дээр бол янз бүрийн л юм тохиолддог, харин мөнгөний хувьд гэвэл нарийн нямбай, хүнээс авсан мөнгөө заавал өгч байж санаа нь амардаг хүн байжээ.

	Түрүүчийн хэвээр сүрхий доголж, зузаан цэмбэн пиджактай усан хулгана болтлоо хөлөрчихсөн, өнөөх зотон цүнхээ барьсан чигээрээ сүмийн дэргэдүүр өнгөрөөд нэгэнт сайн мэдэх болсон байшингийнхаа булан руу ойртон очив. Уужим хашаан дотроос хоёр хөнгөн тэрэг гарч хөндлөн давхиад өнгөрөхөд нь хажуу тийшээ холби үсрэн зайлж амжаад тэдгээрийн дотор Червяков явна уу, үгүй юу гэж харсан боловч байсангүй. Урд нь яваа тэргэнд нүдний шилтэй дарга байрын хүн үзэгдэж, хойдох тэргэнд нь саравчтай малгай, цэрэг цамц, суран мөрөвчтэй хэд хэдэн цэргийн хүмүүс суугаад нэг зүг хурдлан давхиж, трамвайг тойроод явчхав. Хашааны уужим талбай эл хуль хэвээр, хаалганы гадаа ч, дотор ч ер хүн харагдахгүй байсанд Петрок одоо яая даа, дотогшоо ордог юм бил үү гэж бүр тэвдэн, өглөө хүн байхад л асуудаг байж дээ, одоо яалтай юм билээ, ингээд зогсоод байх уу, тогших уу, аль эсвэл шууд татаад орох уу? гэж бодлоо.

	Тэр нь гутлынхаа улаар гишгүүр болгоныг тэмтрэх мэт тун зориг муутайхан гишгэлсээр өргөн чулуун довжоон дээр гараад хамгийн наад захын хаалга руу нь ойрттол хаалганы шилэнд хачин зүдрүү, буурал үс сахалдаа дарагдсан, уруул ам нь мурийж ярвайсан, дух нь хөлөрч нороод халуунд улайсан хамрын нь үзүүрт хөлсний дусал бөнжийх өөрийнхөө дүрийг гэнэт харчихжээ. 

	Петрок гутлаа арчиж, жаахан алгуурлан, хаалганы өргөн бариулаас зүрх алдасхийн атгаад хүчтэйхэн татсан боловч онгойсонгүй, тэгэхлээр нь түлхээд үзвэл бас л талаар болов. Энэ үеэр шилний цаана нэг юм хөдлөөд үл ойлгогдох бүдэг чимээ гарсан нь мэдээжийн хэрэг, өнөөх цагаан цамц, саравчныхаа дээхэн таван хошуутай цагаан малгайтай сэргийлэгч байлаа. Сэргийлэгч нэг юм хэлснийг Петрок дуулсангүй, хаалгыг онгойлгох гэж оролдсоор байсанд сэргийлэгч хажуу тийшээ болоод ойрхны нэг хаалгыг онгойлгон

	— Хүн гуай, та яах гээ вэ? гэв.

	Тэр нь өглөөний биш, өөр аятайхан хар хөмсөгтэй, жавхайтал бүсэлсэн өргөн суран бүсэндээ гар буу зүүсэн залуухан сэргийлэгч байв. Түүний зүүн энгэрт ямар нэгэн тэмдэг аяархан хангинаж, нэг гараараа онгорхой нүсэр хаалганаас бариад дотогшоо орогтун гэсэн байртай байв. 

	Гэвч Петрок орохыг хүссэнгүй, хөлийнхөө хажууд цүнхээ тавьж, гар хуруу нь салганан байж, хөлс нэвтэрсэн хармаанаасаа үнгэгдэж үрчийсэн өргөдлөө гаргахчаан болов.

	— Би нөхөр Червяков дээр орох хэрэгтэй юм сан. Энд бичээтэй байгаа... гэв.

	Сэргийлэгч нэлээд сонирхсон байдалтай царайлан хаалгаар гарч цаасыг нь аваад Степанидагийн бичсэн өндөр нам мөрүүдийг гүйлгэн уншаад

	— Ах гуай та оройтож ирж дээ гэв.

	— Тэгвэл хүлээх үү?

	— Удна даа.

	— Өө тийм үү? гэж Петрок сайн ойлгосон юм байхгүй шахам гунигтайхан дуугарав. Ер сэргийлэгч тохуурхаж байгаа юм шиг санагдаад бас тохуурхаж тоглоогүй бол нь яадаг бил ээ, гэж бодоод, — Бас... Би өртэй хүн байгаа юм. Арван цаас өгөх учиртай юм сан, мэдэв үү... гэв.

	— Юун арван цаас? Хэнд тэр вэ?

	— Хэнд юу байх вэ, нөхөр Червяковт. Зээл авсан юм.

	Сэргийлэгчийн цэвэрхэн царай гэдэс нь базалсан хүнийх шиг шаналангуй байдалтай болж, нэг юм хэлэх гээд учрыг нь олохгүй байх шиг байв.

	— Мөөн! Зээл авсан... Одоо түүнийг яриад яах вэ дээ! Өчигдөр оршуулсан шүү дээ гэхэд нь

	— Юу гэнэ ээ, нас барчихсан юм уу? гэв.

	Сэргийлэгчийг дотогш нь дуудахад Петрок хаалганы гадна зогссоор хоцров. Үнэхээр түүний хийх ажил дуусаж, гэртээ харих л үлдсэн юм шиг байв. Тэр нь Степанидагийн өнөөх гайтай өргөдлийг хичээнгүйлэн хармаандаа чихээд, довжоон дээрээс цүнхээ авлаа. Гадаа халуун гэдэг нь жигтэйхэн, бүр дотор нь муухайраад, хаашаа явбал галт тэрэгний буудал хүрэхийг ч мэдэхээ больчихжээ. Толгой нь халуун оргин дүйрсэн чигээрээ өртөө хүртэл явж, билет авах гэж зогсож байхад нь ч, Орша орох галт тэргийг хүлээж байшингийн ёроолын сандалд сууж байхад нь ч хэвээрээ л байв. Эргэн тойрон болж байгаа юм бүхэн нэг л хөндий хүйтэн болж, гагцхүү гэртээ л харимаар, Голгофын хормойд байдаг муу гэртээ, гуу жалгадаа, намагтай сондуултай, элбэрэл хайргүй энэ их хорвоо дээрх өчүүхэн муу гэр орондоо очихоос дээр юмгүй болжээ.

	Степанида тэр шөнө бараг унтсангүй, хааяа нэг түр зуур унтуурах шиг болоод л сэрж, энэ муу сайнууд юу хийж байгаа нь энэ вэ гэж их төлөв уурсан гомдсондоо тархи толгой нь хүндэрчээ! Харин яагаад ч юм өөрөө тэднээс айсангүй. Харь гүрний германчуудаас л аймаар, эднүүс чинь хар багаас нь мэдэх манай нутаг усны хүмүүс шүү дээ гэж бодовч яаж ч мэдэх улс гэж бас бодож байв. Гэхдээ л өөрийнхнөөсөө айхгүй, тэр байтугай Гужээс ч айхгүй, ихэнхдээ хашхирч зандарч, айлгаж сүрдүүлж яваа болохоос арай ч муухай юм хийх хүн биш гэж бодох ажээ. Гэтэл бас газрын хаанаас гараад ирснийг нь бүү мэд үл таних хүмүүс мөн л нутгийнхан, манай юм уу, орос хэлээр ярьж байсан хэр нь золтой л алчихсангүй гарлаа шүү дээ, дайн дажны цаг гэдэг нь мэдээж, гэхдээ хүн яагаад ийм өөр болчхов оо гэж бодогдоно.

	Степанида тэднүүс муу Петрокийг нь хэрхэн гадаа намалдаглаж, Гуж хэрхэн аашилж байгааг сонсоод босох гэсэн боловч тархи толгой нь эргээд байхлаар ойччихгүйн тулд буцаж хэвтсэн байжээ. Тэр нь пийшингийн цаадах эс тортог болсон адрыг хуурай нүдээр ширтэн, гадаа хашхичих зандчихыг сонсож байхдаа ийм улсыг ч өршөөх аргагүй юм, ийм юм үйлдсэн улсыг хэзээ ч өршөөх ёсгүй, ийм юмыг хэн ч зүгээр өнгөрөөж болохгүй гэж боджээ.

	Түүний бие тун эвгүй, толгойн баруун хагас сүрхий өвдөж, үсэндээ гар хүрэхэд л хөндүүрлэж байгаа гэдэг жигтэйхэн нь лав хавдсан бололтой. «Тархийг минь цоо цохичихсон юм биш байгаа даа?» гэдэг муухай бодол орж ирснээ төдхөн бодол санаа нь Петрок руугаа шилжив. Муу өвгөнийг минь хааш нь аваач аа бол, алдаггүй юм аа гэхэд сүмийн доод хонгилд хорих болов уу, одоо чинь баригдсан хүнийг тэнд хорьдог болсон шүү дээ. Петрок минь тэнд л байгаа байх аа даа, хаагдаж, хоригдож байх ямар буруу хийсэн юм бол оо, архи нэрж зусардсан л байх, магадгүй надаас болж, миний орноос намайг өмөөрлөө гэж бариад явав уу, тийм бол хоёулыг маань барьж таарна, урьд бол ч намайг л барих байсан даа гэх мэтчилэн элдвийг бодов.

	Степанидад ер нь үзэх юмаа үзэж, хувь заяагаа эдэлсэн юм шиг санагдана. Энэхүү бурхан тэнгэрээс заяасан хэцүү бэрх хорвоод олигтой амьдраагүй, бүх юмыг л хойш тавьж, ирээдүйн сайн сайханд хүрэх зам дээр байгаа юм шиг олон жилийн турш улаан голоороо зүтгэж, хувийн аж ахуйг үгүй хийгээд, хамтралжуулж, баярлах жаргахтай манатай явсан ч за яах вэ, бүх юмаа эмхэлж цэгцэлсэн хойноо жаргацгаана даа гэж бодож явсан юм сан ажээ. Дараагаар нь таван жилийн төлөвлөгөөнүүдийг биелүүлж, ангийн дайсантай тэмцэлдэж, бүх юм дутаж гачигдаж, түгшиж тэвдэж нэг хэсэг цагийг авчээ. Юугаа идэх билээ, зүсэм талхаа яаж гамтайхан байлгаж, шинэ төмс гартал яасхийгээд амь зуух билээ гэдэг талаар сэтгэл зовоох юм мөн ч их байжээ. Аж амьдрал хэцүү бэрх, гагцхүү боддог юм гэвэл үр хүүхдээ яаж өндийлгөж өсгөх вэ гэдэг л байж. Хүүхдүүд нь ч өсөж өндийгөөд ирж, гэтэл энэ дайн гараад иржээ.

	Энэ дайн хэдий хэр болох бол, үүнийг яаж давж өнгөрөөх вэ, хүүхдүүдийнхээ царайг нэг харах сан гэдэг бодол байвч аль аль нь хүч хүрэх зүйл биш бололтой. Гэтэл хүч хүрэх юм юу байна аа, бололцоотой юм юу байна аа гэж бодогдох ажээ.

	Тэр нь нэг юмнаас үхэж байсан чиг буцахгүй, шантрахгүй гэдэг тодорхой байсан нь сайн уу, муу юу гэдэг нь бүү мэд байлаа. Степанида хэцүү бэрх амьдралыг туулахдаа юутай ч гэсэн үнэнийг мэддэг болж, хүн ёсны дээд чанарыг атга чимхээр боловч цуглуулан бүрдүүлсэн байжээ. Ер нь өөрийгөө би чинь хүн шүү дээ гэж мэдэрсэн хүн хэзээ ч мал шиг болно гэж байдаггүй ажээ. Амьдралд тохиолдсон олон зүйл, ялангуяа гачигдал зовлон нь хүн амьтантай эвтэй эетэй байх ёстой, хүнд тус болбол өөрт тус болно гэдгийг баттайяа мэдэж авчээ. Угаасаа хүн гэдэг бол сайныг сайнаар хариулдаг болохоос биш мууг сайнаар хариулдаггүй бололтой. Муугаас муу гарахаас биш сайн юм гарна гэж байхгүй. Гэтэл нэг гайтай нь гэвэл хүний сайхан санаа муу юманд дийлддэг, муу юм бол зөвхөн хүчийг л урдаа барьдаг, зөвхөн айлгах шийтгэхийг л урьдал болгодог явдал мөн. Гагцхүү хариуг нь сайн чиг өгвөл л тэр зэрлэг араншин нь номхорч, юм бодуулах болгодог, тэгэхгүй л юм бол энэ дэлхий дээр чинь өнөөх библи сударт гардаг шиг замбараагүй юм болно гэсэн үг.

	Степанида заримдаа, германчуудыг соёлтой боловсон үндэстэн гэж сонсдог байжээ. Магадгүй, зарим талаараа соёлтой байж болох л юм, гэтэл соёлтой хүн ийм илэрхийгээр талж дээрэмдэж байх уу даа? Степанида тэдний номыг уншаагүй, тэдний улс төрийн бодлогыг ойлгоогүй ч их юмыг багаар нь жишиж, дэлхий ертөнцийг өөрийнхөө тосгоноор дүйлгэж бодож сурсан хүн байжээ. Тэр нь ч буруутдаггүй байж. Ер нь сайн хүмүүс гэдэг бол өөрийн дураар ч, хүний эрхээр ч муу хийдэггүй, муу юм гэдэг бол муу хүний зэвсэг, нэгэнт л германчууд зэвсэг бариад манай нутагт ирснээс хойш юмны үнэн мөн нь тэдний талд биш байна, үнэний талд байгаа хүнд зэвсгийн хэрэг байхгүй, ингээд бодоход эднүүс хэн, бид хэн болох нь харагдаж байна, ингэхлээр эцсээ хүртэл эднүүст бууж өгч болохгүй, яагаад гэвэл би хүн, эднүүс зэрлэг араатан байна гэх мэтээр бодлоо.

	Степанида өвчиндөө болоод ухаан нь жаахан бүүр түүр болж магадгүй, түр зуур унтсан ч байж болох юм, гэнэт ойрхон нохой хуцахад сэрээд Рудька ганирч байгаа юм байна гэж мэдэв. Тэр нь гадна, түлээ хагалдаг газрын хавиас боргож байгаа бололтой бөгөөд хэнийг хуцаж байгаа нь бүү мэд, хэн өдийд гадаа ирдэг бил ээ? гэж бодоод жаахан айсхийн өндийж, пийшингийнхээ араас өлийн харвал гэрийн дотор хав харанхуй, эсрэг харсан цонх нь дөнгөж гэрэлтэй төдий үзэгдэв үү, үгүй юу, нэг хүн чухам тэр цонхыг нь аяархан боловч зогсоо чөлөөгүй тогшиж гарав.

	Түүний зүрх дэлсэж, босохыг оролдон, хоёр гараараа пийшингээсээ зуурч татсаар гарахдаа цонх өөдөө ширтсээр л байв. Гэвч хүн амьтан харагдсангүй. Цонхны доод талыг аяархан тогших чимээ дахин давтагдаж эхлэхэд

	— Хэн бэ? гэж Степанида хоолой чичрүүлэн асуугаад дуугүй болов.

	— Үүдээ тавиарай, ээж ээ! Нутгийн хүн байна аа.

	— Яах гээ вэ?

	— Үүдээ тавь даа!

	— Тавихгүй. Би гэртээ ганцаараа, бие муу байна, тавихгүй.

	Рудька нь эзэгтэйн дууг сонссон бололтой улам ч чанга чанга боргон үүдэндээ ойртон иржээ. Степанида бас Петрок эзгүй байгаа, нэрмэл ч байхгүй, бий болох ч үгүй, шөнө айлын үүд хаалга балбаж явсны хэрэггүй, бие өвчтэй эмэгтэй хүн л байна гэж хэлье үү гэж бодсоноо эднүүс ямар үг хэлэнд тогтох биш дээ, аягүйтвэл одоохон хаалга юм уу, цонхыг маань ховх дэлсэж ороод урьд шөнийнх шиг юм болно гэж боджээ. 

	Гэтэл гайхалтай нь, тэр хүмүүс дахиад тогшсонгүй, өөр зуураа аяархан ярилцаад яваад өгөв бололтой. Яагаад гэвэл Рудька нь гэрээс холдож, хашааны ёроолд юм уу далдууны доор очих шиг болжээ. Степанида зогсож, чимээ чагнан байснаа, эднүүс лав цагдаа биш байна гэж бодов. Ямар улс байв аа, оросоор ярилцахыг бодоход эндхийнхэн биш шиг байна, ямар улс байсан байж таарах нь вэ, ийшээ ирсэн улаан цэргүүд байсан юм биш биз, эсвэл партизанууд биш байгаа даа гэж бодлоо. Тэр нь Забердений хөвчид партизаны том хүч хуралдаж байна гэж долоо хоногийн өмнө дуулсан байжээ. Нэгэн намуухан шөнө тэнд гэнэт гэрэл гарч, тэнгэрийн хагасыг гэрэлтүүлээд чимээ цуурай нь ой хөвчийн дээгүүр түгэн тархсан байжээ. Тэгэхлээр партизанууд улаан цэргүүд зүгээр байгаагүй, намын гишүүд ч зүгээр байгаагүй нь мэдээж, тэгнэ ээ тэр, манай нам германчуудыг дураар нь дургиулахгүй байлгүй, тэдний дунд Федор маань ч байгаа юм бил үү, тэгвэл саяны хүмүүс хүүгийн минь тухай дуулгах ч байсан юм бил үү, ай халаг, усан тэнэг би ер юу хийчхэв ээ, гэртээ оруулдаг л байж дээ гэж халаглажээ.

	Энэ шөнийн бяцхан тохиолдол Степанидаг бүрмөсөн үймрүүлж, цонх руугаа очоод хөлөрсөн шилд нь нүүрээ наан намрын шөнийн харанхуйг хэчнээн ширтэвч юу ч харагдаж сонсогдсонгүй. Рудька тайвширсныг бодоход тэр хүмүүс яваад өгсөн байж таарлаа.

	Степанида түүнээс хойно унтсангүй, унтах гэж оролдсон ч үгүй. Шөнийн үлдсэн хагаст цонхныхоо наана сууж, гаднаас чимээ гарах болов уу гэж чих тавин өнгөрчээ. Толгой нь өвдсөөр боловч өвчиндөө дасаж тэсвэрлэхчээн болсоор цонхоор жаахан гэгээ тусах үес бослоо. Ингэж гэртээ ганцаараа сууж, яахыг ч бүү мэд зовж шаналж байж чадахгүй нь, Федька, Фенька хоёрыг эхлээд аваачсан, дараа нь Петрокийг нь аваачсан энэ үл мэдэгдэх байдалтай эвлэрч байж болохгүй нь, нэг тийшээ явах, нэг юм хийх хэрэгтэй байна гэж бодогджээ.

	Рудька чимээгүй болсон нь нэг тийшээ гүйж одов уу гэж бодтол хашлага дотроо торой нь тавгүйцэн хөдөлж эхлэв. Степанида торойнхоо дууг ханын цаанаас сонсоод хоёр хоног хоол өгөөгүйгээ санав. Торойдоо санаа зовсон нь хүчийг нэмж, гэрээсээ пин рүүгээ ороод, хаалганы дэргэдээс хуучин ширмэн тогоог таамаг тэмтрэн олж, тээрмийн чулуун дээрээс будааны үлдэгдлийг хийж аваад хулчийсхийн байж, өчигдрөөс түгжээгүй байсан хаалгаа онгойлгох зуураа шөнө цонх тогшсоныг бас л санав. Би бүр хаалгаа онгойлгохыг завдсан ч үгүй, тэд лав цагдаа нар биш, явуулын өөр улс байсан байна, би ер юунд үүдээ тавьсангүй вэ, Федькагийнхаа сураг гаргах ганц боломж ч олдох байсан юм бил үү, гэж хар буун бодов.

	Степанида торойндоо хоолыг нь тавьж өгчхөөд, ширээн дотроос Рудькад өгөх хэсэгхэн гамбир авснаа дороо сууж, одоо хэрхэх вэ, давын өмнө Петрок минь амьд байгаа бол сургийг нь гаргах хэрэгтэй байна, гэхдээ суурин орж байж л сургийг нь гаргана, тэгэхгүй бол хэн ирж хэлэх вэ дээ гэж бодлогошров.

	Тийнхүү жаахан сууснаа босож, гал зуух руугаа оров. Модон торхны ёроолд хоёр хэсэг гахайн өөх давсан дотор байсны нэгийг нь гаргаж авав. Чулуун пийшингийн цаадах хагархай домбонд таван ширхэг өндөг үлдэж, тавиур дээр өнгөрсөн зунаас нааш тавиастай тоос болсон нэг лонх интоорын ундаа байсныг нийлүүлж, дайны өмнө барьж суурин ордог байсан нэг бага шиг сагсанд хийж аваад пингээсээ гарав.

	Гадаа гарахад ойрын хэд хоногийнх шиг жихүүн салхитай ч бороо орохгүй, үүрээр бороо зогссон бололтой байв. Хашаа хороо, зам харгуй тэр аяараа шавар шавхай болжээ. Степанидагийн толгой өвдсөн хэвээрээ, хөдөлгөхөд хэцүү байсан ч дулаан алчуураар боогоод, хөвөнтэй хувцасныхаа бүх товчийг товчлов. Хөлдөө өмсөх гутал байсангүй, түрүүчийн хүйтэн хүртэл хөл нүцгэн яваад, дараа нь чархи юм уу зундаа хатаж гүйцсэн бүүрхэн гутал өмссөн нь одоо пийшингийн араар хаяастай байжээ. Одоо ийм шавхайтайд бүүрх өмсөх арга байсангүй болохоор их зам руу хөл нүцгэн чигээрээ явав. Цоож нь олдсонгүй тул хаалгаа сул орхиж, цүүнийх нь нүхэнд залтас шургуулаад, манай юуг нь ч хулгайлах вэ дээ, цагдаа нар ирвэл цоожтой цоожгүй адилхан гэж бодлоо.

	Тэр нь замын хажуугийн шавхай даган явж, нойтон өвстэй газар нь шар шалбаагийг тойрон их замд тулмагцаа намхавтар далан дээр нь гарав. Хэлгүй Янка нарсны цаана яваа германчуудыг хардаг тэр өдрөөс хойш энд ирээгүй болохоор олон юм ондоо болсныг сая мэдлээ. Юуны өмнө, яг л дайны урьдах шиг шонгуудын хооронд утас татаастай хүнгэнэж, ухрах үед тасалсныг сэргээсэн байлаа. Тэгэхлээр утсан харилцааг нэгэнт сэргээгээд германы шинэ засгийнхан ярьж байгаа байж таарав. Их замд унаа хөсөг, машин, морь, хүний хөлийн шинэхэн мөр дүүрэн байгааг бодоход гүүрийг зассан нь мэдэгдэнэ. Түүнээс арай өмнөхөн нэгэн цагаан морь хөллөсөн тэрэг нарс руу орох гэж яваа нь үзэгдэн, сүйхэнд суусан хар хүн шилбүүрээ байн байн эргэлдүүлэн шавдаж их л хурдлуулах ажээ. Степанида, би их зам хүрэлгүй жаахан хожимдож дээ, амжсан бол энэ хүнтэй цуг явж байх ч байсан юм бил үү гэж бодоод өөр амьтан хүн ирж яваа юм биш биз гэж эргэж харав.

	Гэвч араас нь хэн ч үзэгдсэнгүй, харин өмнө нь, нарс руу ордог тохойн цаанаас нэг машин давхин гарч, удалгүй түүний хойноос нэг машин гарч, бас нэг машин цухуйх нь тэр. Тэдгээр нь тэдний гадаа ирж байсан машиныг бодвол бага шиг боловч хүнд нүсэр, нэг юм овойтол ачсан харагдав. Степанида тэдгээрээс холхон байх санаатай замын шуудуу руу ороод түрүүний машинд нь ямар улс яваа юм бол гэж цонх руу нь сайтар ширтэв. Гэвч гялалзсан шилийн цаанаас нүүр царай нь тийм сайн харагдсангүй. Гэлээ ч гэсэн Степанида германчууд яваа юм байна гэж мэдэв. Жолоочийн дэргэд сууж яваа хүн петлицтэй хар зах, мөрөн дээрээ цайвар погоон, урд тал нь дээш сөхөгдсөн мэт малгайтайг харж амжив. Түрүүчийн машин түүнийг өмхий бензинээр утаад өнгөрч, дараа нь хоёр дахь машин явж, харин гурав дахь машин нь задгай тэвштэй, дээр нь гурван залуухан хүн суусан үзэгдэж, аятайхан хөгжмийн эгшиг сонсогдоод нэг нь бяцхан гармони хөгжмийг эрүүндээ тулган тоглож явав. Машин түүний харалдаа ирэхэд салхинд улайсхийсэн хөхиүн байрын залуухан герман

	— Ээж ээ, өндөг аваарай гэж хашхирахад бас нэг нь

	— Май, гахайн мах! гэж хэлээд түүн рүү нэг цагаан юм шидсэн нь хүрэлгүй замын шалбааг дотор унав.

	Степанида тэдэнд юм хэлсэнгүй, хоёр хоногийн өмнө золтой алуулчхаагүй зовж зүдэрсэн хөгшин авгай, эх хүний хажуугаар баярлан дүрсгүйтэж, гайхуулан өнгөрөхийг нь зүгээр л ширтэж нүүрнийх нь арьс өчүүхэн төдий ч үрчгэсхийсэнгүй зогсов. Тэр нь одоо германчуудаас айхаа больж, юм асуулаа ч гэсэн нэг ч үг хэлэхгүй байсан нь хачин байлаа. Ер түүний ухамсарт тэднүүс хүн байхаа больж, гайхал араатан болон үзэгдсэн тул тэдэнтэй юм ярих нь тэнэг хэрэг мэт санагджээ. Тэр ч байтугай, тэр нэгэн шөнө худагт өөр юм хаяж, гэр орноо тэр офицертой нь цуг хамт галдаагүйдээ хар буув. Тэгэхэд дэндүү болгоомжилж, хэтэрхий айжээ. Юунд тэгэв ээ? Одоо чинь айна гэдэг юу ч биш болсон юм биш үү? Жишээ нь манай Петрок айж хулчганаж, муу юмнаас зайлсхийхийн тулд зусардаж байгаад эцэст нь юу олж долоов доо? Ямар ч шалтгаангүйгээр л бариад явчихлаа шүү дээ. Эсвэл алж, эсвэл дүүжлэх биз гэж бодлоо.

	Петрок бид хоёр энэ насандаа хэчнээн зовлон амсав даа, бас хэчнээн удаа муудалцав даа, гэтэл одоо болоход хөөрхийлмөөр, бүр уйлмаар байна. Петрок тэдэнд ямар муу юм хийсэн юм бэ, хэнд юугаар саад болов оо, хэрэв хэнд ч тус болоогүй бол чадахгүй байсан болоод л тэр, тийм л зантай хүн юм чинь. Гэхдээ муу юм хийж чадах хүн биш. Одоо цагтаа гэхэд дэндүү тэнэгэр байсан хүн дээ, урьдын цагт ч гэсэн ялгаа алга. Авахаасаа өгөхийгөө урьдал болгодог, санасандаа хүрэхээсээ амархнаар бууж өгдөг, маргах дургүй, бүх юм амгалан байгаасай л гэж боддог зантай хүн байлаа шүү дээ. Гэтэл амгалан байгаад байвал амжилт олох уу даа? Тийм ээ, Петрок үнэхээр ямар ч амжилт олоогүй хүн шүү дээ гэж бодлоо.

	Степанида түүнийг нэг удаа Минск рүү хөөж, Червяковтай уулз гэж явуулснаа санаж, тийм юмыг муу Петрок нь яаж хийж чадах вэ дээ гэж хэчнээн шаналан зовсноо боджээ. Гэвч өөрөө явж чадмааргүй байсан, арваад хоног өрөөсөн хөл дээрээ догонцон хашаан дотуураа явж байж билээ.

	Өргөдлөө өгөөгүй юм биш биз, олоогүй юм уу, амжаагүй аль эсвэл айсан юм биш байгаа гэж удтал хардаж, хэчнээн байцааж шалгавч Петрок нь сэргийлэгчид өгсөн гээд л байжээ. Нэг үгээр хэлбэл бүх юм айлтгүй, гагцхүү хариу хүлээх л хэрэгтэй байжээ.

	Гэвч хүлээгээд сууна гэдэг нь Степанидагийн зан биш байсан болохоор хөл нь дөнгөж эдгэрэх тийшээ хандмагц мод олж тулаад суурин орж, районы дарга нартай үхтлээ хэрэлдэж, тэр ч байтугай чи Левоны хойноос илгээгдэнэ дээ гэж зануулсан хэр нь хулчийсангүй. Тэр нь бас сүүлд сургуулийн захирал болсон, саяхан германчуудад дүүжлүүлдэг өнөөх багшийг өмөөрч үзжээ. Тэр багш түүнээс хойш сар болоод байхад Полоцкоос сууриндаа буцаж ирсэн билээ. Ямар ч буруугүй байсан болоод тэр үү, эсвэл түүний өмөөрсөн нь хэрэг болсон болоод ч тэр үү, суллагджээ. Маш өчүүхэн хэмжээгээр тус болсон байж болох юм. Живж байгаа хүнд ганц ширхэг өвс ч хэрэг болох удаа бий.

	Харин Левон буцаж ирсэнгүйг бодоход бүрмөсөн алга болсон бололтой. Одоо Левоныг бодохтой манатай цаг болжээ.

	Германчууд тэднийг хүн гэж үзсэнгүй, мал шиг тойроод өнгөрдөг болохоор германчуудад ч бас л тэгж хандах нь зохилтой мэт. Бүр хойш урагшгүй үзэн ядаж, хаана л бол хаана бууж өгөлгүй тэмцвэл таарна. Тэгэх тусмаа тэдэнд өөрөөр харьцаад сайн юм ер олж долоохгүй нь байна. Петрокт тохиолдсон учрал үүнийг сайн гэрчилж байна.

	Степанида их замаараа яваад нарсыг өнгөрч, зам эргэдэг дээрх элсийг гүнзгий малтсаныг нь хараад цааш явтал суурины захын байшингууд, гал командын өндөрлөгийн орой, гудамжны нүцгэн улиангарууд холоос харагдав. Зарим байшингийн яндангаар шингэн цэнхэр утаа гарахчаан болж, өглөөний цаг учир суурины айлууд галаа түлж байх бололтой. Еврейчүүдийг хүйс тэмтэрсний сүүлээр олон байшин эзгүйрч, зарим нэгэнд нь эсэн бусын амьтад, цагдаа нар байрлажээ. Сууриныг гаднаас гарахад өөрчлөгдсөн юм бага мэт, дайны өмнөх үеийнх шиг л амьдрал байгаа юм шиг харагдана. Харин их зам ондоо болж, шинэ далан овоолж, зуны дундуураас хойш байгаагүй гүүрийг шинээр тавьж далан шороо нь гахайнд сэндийчүүлсэн мэт зад бөмбөгдүүлчихсэн байсан бол одоо босгочихсон, дорно зүг, фронт руу унаа хөсөг, машин довтолгож, армийнхаа хэрэгцээнд юу хэрэгтэйг цөмийг аваачиж өгөхийн төлөө босгосон ажээ. Нэг муу намагтай бяцхан гол дээгүүр хориодхон алхам гүүр тавьж барагтайхан энэ замыг тордохыг бодоход тэр армид нь их юм хэрэгтэй байгаа бололтой. Ийм гүүр тавихгүй байж болохгүй л байж дээ гэж бодогдлоо.

	Тэр нь алгуурхан явсаар гүүр лүү очоод сэтгэл үймрэн байж шинэ цагаан модон дээр нь гишгээд, хашлаганы нь харуулдмал модонд гараа хүргэв. Бүх юм нь мод, хамаа намаагүй бэхлэн хадсан, бүдүүн бүдүүн боолт, эргээр сайтар боосон нь их л бат бэх байг гэсэн бололтой. Одоо германчууд, цагдаа нар явж, хүмүүсийг бариад энэ гүүрээр суурин оруулж, утасны шонгоос дүүжлэхээ дүүжилж, сүмийн доод хонгилд хорихоо хорьж, суурины цаад талын нүхэнд булахаа булж байдаг болж дээ, мөн ч хэрэгтэй гүүр бий болсон байх чинь вэ, энэ гүүрнээс болоод амар заяа үзэхгүй нь дээ гэж Степанида ёжтой бодов.

	Гэтэл энд нүцгэн тулгуур нь ёрдойлдож, далан шороо нь онгойж харлаад, нумалзсан хоёр шургааг дамжин голын цаад биед гарч хүн болгон зүрхлэхгүй байх үед хэдэн сар яасан сайхан байгаа вэ. Тэгэхэд түр зуур боловч амар тайван байж, хэн ч шөнө дүлээр үүд хаалга балбахгүй, германчууд тэднийхээр байтугай Выселкид ч үзэгдэхгүй, шинэ засаг тийшээ хүрч амжаагүй байжээ.

	Степанида гүүрээр гарснаа гэнэт зогсчхов. «Ер энийг шатаачихвал яадаг юм бэ?!» гэж боджээ. Юутай ч атугай мод юм чинь шатахгүй яах вэ дээ, хэрэв юу ч үгүй шатчихвал үүнийг байхгүй байх үеийнх шиг чөлөөтэй амьдрал бий болох юм биш биз, үнэндээ өнөөх Петрокийн сууринаас олж авчирсан керосиныг асгахад л болох юм биш үү... гэж бодоодохжээ.

	Тийнхүү дахин гүүр лүү буцаж, нүцгэн хөлөөрөө дэвсгэр банзыг энд тэндгүй гишгэлэн үзвэл, золиг чинь, галдаж болохгүй төлөвтэй байв. Зун байсан бол өөр хэрэг. Гэтэл одоо цөм нойтон, чийгтэй, бас тэгээд мод нь шинэхэн учраас гал авалцахгүй нь тодорхой байв. Харин бөмбөг дэлбэлбэл үү!.. 

	Ийм бодол Степанидаг гэнэт эзэмдэн авч, энэ зам дээр ч байгаагаа мэдэхээ болиод, тэр ч байтугай хаашаа, яах гэж яваагаа мартчихав. Саявтар Петрокийн ярьсныг санаж, ер нь болчих юм биш байгаа гэж хачин баясаж ирэв. Бөмбөгийг зүгээр орхих хүн биш гэж Выселкийн Корнилаг даан ч сайн мэдэх боловч одоо миний үгэнд орох уу, үгүй юу гэдэг нь бүү мэд, би түүнээс аргадаж гуйх нь байна шүү дээ гэж бодогджээ.

	Тэгснээ их замаараа буцаж, голоосоо хэсэг нарс чиглэн явав. Тэрхүү хэсэг нарсны цаана Яхимов дэнжийн харалдаа Выселкийг зүглэн цаашаа гарсан зам байжээ.

	Түүнтэй их зам дээр хэн ч тааралдсангүй, гагцхүү тэртээ ар талд нь нэг хүн яаралгүй алхах нь сууринаас яваа бололтой байв. Гэтэл Выселки орох замд Александрина явааг төдхөн танив. Александрина бол түүний чацуутан, хоёулаа нэг зэрэг хадамд гарсан, хоёулаа нэг өвөл загалмай зүүх ёслолын үеэр сүмд гэрлэсэн нь санаанд байдаг, бас тэр өдөр Александринагийн аавын хар азарга гүүрний банзны цөмөрхий рүү гишгэж хөлөө хугалсан нь санаанд байжээ. Ер тийм л муу гүүр байж дээ. Александрина их л удаан явж, алчуурынхаа үзүүрийг суга доороо зангидсан харагдаж маш дулаанаар хувцаслуулсан өвчтэй байрын туранхай жаалыг хөтөлжээ. Тэр хоёр мэндлэв.

	— Степанида минь, аль эртнээс уулзсангүй. Хаашаа явж байна даа, бие сайн уу? гэхэд нь

	— Гайгүй ээ... Одоо ийм л боллоо шүү дээ гэж Степанида тийм юм асуусанд нь сандран, юу гэхээ мэдэхгүй болчихсоноо, — Чи минь яаж байна даа? гэж шалавхан хариу асуув.

	— Ай, Степанида минь, зовж явна аа, энэ муу хүүг эмчид үзүүлэх гэж явна, нэг юм л идчихсэн бололтой, гэдэс нь өвдөөд тав хонож байна гэж Александрина өөрийнхөө асуусныг төдхөн мартчихаад их л дуртайгаар үг өдөж, — Ингэх нь дутсан юм байж, би ч муугаа үзэж явна аа гээд зам руу харж, дуугаа аяархан болгоод, — Миний муу Витя хүрээд ирсэн шүү дээ, арай хийж л мултарсан юм байх... гэв.

	— Виктор ий? Дайны газраас тэр үү? гэж Степанидаг гайхахад

	— Ай, мөн ч аймаар гэнэ ээ! Айхавтар дөжрөөд, тархи толгой нь өвдөж, гар нь чичирдэг болсон байна. Тэр фронт дээр, ай даа, мөн ч аймшигтай хэцүү юм болж байна гэнэ ээ гэв.

	— Хэцүү гэнэ үү?

	— Ай, ярих юм биш! Танкаар л няц дайруулж байна гэнэ шүү дээ, гэтэл манайханд винтовоос өөр юм байдаггүй гэнэ, тэгээд л... Ой модон дундуур ийш тийшээ зугтаж, зарим нь олзлогдож, зарим ойр шиг гэртэй нь гэр орондоо ирж байгаа юм гэнэ...

	— Ухай, тийм вий!

	Степанида түүнийг сонсонгуут урьдын найз энэ эмэгтэйг нэг л сэжиглэн, юу нь ч юм эвгүй санагдаж, «Виктор нь хүрээд ирж дээ, гэтэл миний Федька хаана байгаа хэрэг вэ, Федька ч гэртээ гүйж ирэхгүй дээ, олзлогдох ч үгүй байх, гэтэл сураг байхгүйг бодоход аль хэдийн чийгтэй шороонд булуулчихсан байж таарах нь ээ дээ» гэж бодоод орхив.

	Хүүгээ бодохоос гомдолтой санагдаж, бас Александринад атаархан, дөжирсөн ч гэсэн эргэж ирсэн байна шүү дээ, эднийх ч нэг томыг нь хасахад тавуулаа, гэр дүүрэн улс, манайх гэж хов хоосон, хоёр хүүхэд байснаа аль нь ч үлдсэнгүй гэж бас бодлоо. 

	Степанида ийм л базаахгүй бодолтойгоор Выселки хүрэв. Тэгэхдээ гудамжаар нь орсонгүй, ногооны хашааны цаанаас жимээр орж, агч модтой ойр шиг байгаа газар луу чиглэлээ. Түүний цаахна Корнилагийнх байжээ. Тэр нь хамтралжуулах үеэс хойш Корнилагийнхаар ороогүй арваад жил болсон байсан бөгөөд энэ хугацаанд тэдний байр сууц өчүүхэн ч доройтоогүйгээр үл барам бүр өөд татагдаж, цэвэрхэн өндөр хорооны дотор гинж харжигнаад нэг нохой сүрхий хуцаж гарав. Степанида шинэхэн банз зааж хийсэн явган хаалгыг нь татахаас айгаад зогслоо. Хэн нэг хүн гарч ирэх байлгүй гэж бодох зуураа Корнилагийн эхнэр горзгор туранхай Ванзя битгий гарч ирээсэй гэж бодов. Тэр хоёр хадамд гарсан анхны өдрөөсөө эхлэн хоорондоо муу, хэрэлдэж муудалцаагүй ч гэсэн, нэг ч үг дуугаралцдаггүй, замд ч юм уу, сууринд ч юм уу тааралдахдаа танихгүй улс шиг дуугүй зөрдөг юм сан ажээ.

	Степанида явган хаалган дээгүүр дотогш халти харвал сайхан саравчтай довжоотой, жижиг жижиг дөрвөлжин шиллэмэл цонхтой, шинэхэн сүрлэн дээвэртэй, ойр тойрондоо олон амбаар, саравч, пүнзтэй тохилог гэгчийн байшин байв. Яг л нударганы байшин юм даа гэж Степанида бодлоо. Ер нь Корнила нэг их мундаг ажилтай биш, суурины гал командад байдаг хэр нь ингэж сүрхий тохижих гэж байх уу даа гэмээр, гэхдээ зав ихтэй гэдэг нь мэдээж, хичээх олохын хувьд бол ч хэтрэхээс биш дутаахгүй хүн гэдэг нь тодорхой байлаа.

	Корнила хажуу талын нэг хавсарга саравчнаас цухуйж, холхон шиг харагдсан тул Степанида хар сахалтай ханхар цээжтэй түүнийг арайхийн таньжээ. Тэр хар хүн сэжиглэх байртай удаахан шиг алхалсаар хаалга руугаа ирээд хоёр юм уу гурван хүнд төмөр түгжээг мултлав.

	— Чи чинь яг л цайзад суудаг юм шив дээ гэж Степанида тоглож дуугарсан боловч царай нь төв төлөв хэвээрээ хоцров. 

	Корнила ч гэсэн тэр тоглоомын нь утгагүйг ойлгосон бололтой, хариу үг хэлэлгүй хашаандаа оруулав. Тэгээд хаалгаа сайтар нягтлан түгжсэн хойно нь 

	— Би чамтай уулзах хэрэгтэй ирлээ. Гэхдээ хүнд дуулгаж болохгүй... гэж хэлмэгц нь

	— Тэгвэл саравчинд оръё. Би тэнд юм хийж... гэж Корнила дуугарав.

	Тийнхүү түүнийг ууртай архирах хар нохойн дэргэдүүр дагуулан өнгөрч, пингийн булан тойроод, тэндээсээ бөөн аргал овоолсон хашаанд орж, бас нэг хаалт шиг юмыг ороогоод сая л хаалга нь халти онгорхой хажуугийн тасалгаанд орвол өдий төдий мод, төмөр, дугуй, банз, царсан тайрдас, тавиур хөглөрч, хананд нь элдэв дархны багаж хэрэгсэл, мужааны ширээ тэргүүтэн байлаа. Тэр ширээний дэргэд намхан тавиур дээр суудлаараа элэгдэж гялалзсан хуучин хөвөнтэй өмд хаяастай, түүний хажууд тэрэгний дугуй байх бөгөөд Корнила үүнийг засаж байгаа бололтой байв. Тэнд оронгуутаа Корнила суудалдаа сууж, багажаа аваад дугуйтайгаа ноцолдож эхлэв. Тэр юу ч асууж барьсангүй, Степанида юунаас эхлэхээ мэдэхгүй дуугүй зогслоо.

	— Юм дархалж байна уу?

	— Тийм, Өөр яах вэ дээ...

	— Танайхан бүгд сайн уу?

	— Гайгүй дээ. 

	— Петрокийг маань бариад явчихлаа, өчигдөр

	— Барьсан бол муу л байна даа. Барих учир байж дээ гэж түрүүчийн адил хүйтнээр хэлээд дугуйнаас толгойгоо ч өндийлгөсөнгүй. Харин дугуйн мөөрийг арай чангахан алхаараа цохисон байж магадгүй.

	— Огт зүгээр байхад нь л барьчихлаа.

	— Огт зүгээр байсан гэж ч барихгүй дээ.

	Степанида түүнтэй үг сөргөлцөхийг хүссэнгүй. Ер нь түүний адайр хэцүү зантайг мэдэх учраас өрөвддөггүй юмаа гэхэд гайхдаггүй юм байж ээ? гэж бодов. 

	Гэтэл Корнила гайхсангүйгээр үл барам улам ч таг болж, хийж байгаа ажилдаа улайрлаа. Аль эсвэл ийм хатуу зүрхтэй болчихсон юм болов уу гэж Степанида бодоод

	— Чамаас гуйх нэг юм байна гэж олон таван үг хэлж тойролгүй шулуухан хэлсэн нь дээр байх гэж санаснаа хэлэхэд нь

	— Ямар юм? гэж өнөөх л хүйтэн хөндий хэвээрээ дуугараад, бахим том гараараа мөөрөнд төмрийг нь углах гэж цэмбэн цамцны захны цаанаас цухуйх хүзүүгээ гүрэлзэж улайтал хүчлэв.

	— Бөмбөгөө өгөөдөх гэж Степанида хэлчхэв.

	Корнила, магадгүй, сая л түүн өөд сөлийн харав бололтой, сэгсгэр хар хөмсгөн дороосоо ширүүн гэгч ширтсэнээ нэг юм сахлынхаа цаана бувтнах шиг болов.

	— Би чиний бөмбөг авсныг мэдэж байна. Нөгөө, гүүрний хажууд байсан бөмбөгийг надад өгөөдөх гэхэд нь

	— Чамд мэдэхгүй юм алга аа гэхээс өөр юм Корнила дуугарсангүй.

	— Өгчих. Чи түүгээр яах нь вэ? Ийм цагт сэтгэлээ зовоохын нэмэр.

	— Тэгвэл чамд ямар хэрэг байна?

	— Хэрэг болоод байна.

	— Надад байна гэж хэн хэлэв ээ?

	— Хэн ч хэлээгүй. Өөрөө л мэдсэн. Корнила минь, би чамайг даанч сайн мэднэ шүү дээ.

	Степанида дуугүй болж, бүр амьсгаагаа хураасан мэтээр түүний эв хавгүй палигар том гар хөдлөхийг ажиглан, шинэхэн цагаан модон мөөрийг төмөрт оруулах гэж оролдон байгааг харж байв. Корнила түүнийг цүүцээр хөшиж, хэд хэдэн удаа мэргэн гэгчээр алхдаад төмөрт нь оруулж сая нэг амьсгаа авав.

	— Чи тэрийг юугаар авах гээ вэ? гэж асуухад нь

	— Юугаар ий? гэж Степанида гайхан лавлав. 

	Үнэндээ Корнилад юу өгөх тухайгаа ерөөс бодоогүй явжээ. Ийм цагт ийм ер бишийн юмны оронд юугаа өгөх бил ээ гэж бодогдлоо.

	— Одоо ч зүгээр өгдөг цаг биш болсон шүү дээ. Өөр цаг болжээ. Дайн! гэж Корнила үглэв.

	— Одоо чинь мөнгө санга...

	— Өө-өө! Юуны мөнгө санга! Одоо мөнгөөр юу хийнэ ээ...

	— Манайд хоёр фунт хяраатай гахайн өөх бий дээ. Тав зургаан өндөг бас бий...

	— Өндөг гэнэ үү? Өндөг надад шараад идэх олдоно оо.

	«Харамч хогийг!» гэж Степанида битүүхэн уурсаж хэлэв. Хүнд гар тэнийнэ гэж байдаггүй гэлцдэг урьдын Корнила дүрээрээ байна гэж бодоод харин бөмбөг аваагүй гэж мэтгээгүй нь яамай, би яг таалаа шүү гэж сэмхэн баярлан, одоо бусад нь гайгүй гэж санаж байлаа.

	Гэхдээ яаж салгах вэ? гэдэг асуудал байв.

	— Би чамайг германчуудад гэж хадгалаагүй байх гэж бодно. Чи чинь хүн хэвээрээ юм байгаа биз дээ?

	— Би хэзээ ч хүн хэвээрээ байсан. Хэний нь ч талд ордоггүй. Өөрийгөө л боддог хүн.

	— Чи тэгвэл тэр бөмбөгийг ав аа биз дээ. Хэрэг болно гэж мэдсэн байх нь ээ?

	— Мэдэлгүй яах вэ дээ! Ингээд л ганц нэг хүнд хэрэг болж байгаа биз дээ.

	— Надад хэрэг байна, Корнила аа.

	— Надад пад алга. Чамд хэрэгтэй бол хэрэгтэй л биз.

	Хоёулаа дуугүй болов. Корнила өнөөх дугуйг хийх юм юу ч үгүй болсон хэр нь эргүүлж тойруулан үзэж байв.

	— Би чамд юугаа өгье дөө?.. Мөнгө байдаггүй. Үнээг маань германчууд алаад цусалчихсан. Тахиаг маань буудаад, ердөө л тавхан юм үлдсэн. Хар хүнийг минь Гуж бариад суурин руу аваачсан. Би чинь өөр юутай бил ээ дээ? гэж Степанидаг сандрахад, 

	— Торой чинь яагаа вэ? гэж Корнила гэнэт асуучхаад түүн рүү хоёр дахь удаагаа шөвөгдөх мэт хараад авснаа, — Бас л байхгүй юу?гэв.

	— Нээрэн, торой үлдсэн шүү. Хаврын төл гэж Степанида барьц алдан дуугараад чимээгүй болж, энэ чинь торойнд маань санаархаж байх шив дээ гэж бодов.

	— Торойтой үлдсэн чинь яамай байна гэж Корнила нэг л хааш хэрэг мэт дуугараад босож, булан руу очоод овоолоостой төмөр онгичиж нэг урт тахиралдсан төмөр утас суга татаж авчраад хадаас хийхээр тасчиж эхлэв.

	— Үлдэх нь үлдсээн. За яах вэ, чи ав л даа. Би өгье.

	— Хагас пүү татах уу?

	— Хагас пүү татна аа. Булцайсан тарган торой шүү гэж Степанида шалдаа буучихсан байдалтайгаар торойгоо магтахдаа, тэрийгээ өгчихдөг хэрэг үү, тэгвэл юу ч үгүй үлдэх нь байна шүү дээ гэж гайхан бодлоо.

	— За хө, торойгоор өгдөг хэрэг үү дээ. Энэ чинь... одоо цагтаа хэрэгтэй л юм болоод байна шүү дээ. Харин чи түүгээр яах гэсэн юм бэ? гэж Корнилаг жаахан сэргэж ирэхэд нь

	— Тэр чамд падгүй. Надад л хэрэгтэй гэвэл

	— Мэдэж ядах юу байх вэ. Хөвч рүү хүн амьтанд өгөх нь үү? Гүйлгээтэй сайн эд юм шүү дээ гэж хэллээ.

	Корнила жаахан бодосхийснээ, хаалгаараа цухуйж хараад, нохойгоо зандарч хориглонгуутаа намайг дага гэсэн дохиог Степанидад өгөв. Тэд байшингийн арын нэг намхан хаалгаар шурган орвол үхрийн нүд, тошлой, нялх интоор битүү ургасан байв. Хашааны наад ёроолын далбас, халгайн дундаас Корнила хуучин вандуйн иш овоолоостойг сөхөн үзүүлбэл муна шиг урт бөөрөнхий, нэг үзүүртээ сэрвээ төмөртэй юм цухуйв. Бөмбөг гэгч нь тэр байжээ.

	— Харав уу! Хагас центнер болно. Мөн ч хүчтэй эд дээ! гэж Корнила бахархах маягтай дуугарснаа төдхөн хучиж далдлав.

	Степанида үл мэдэг сэтгэл хөөрч, өөртөө ямаршуу аюул учруулах гэж байгаагаа анх удаагаа ойлгосон ч байж магад боловч нэгэнт буцах няцахаа байж, торойг минь авбал ч аваг гэж боджээ.

	— Морь тэргээр аваачна... Харин шөнө болгоод шүү. Харанхуй болмогц л аваад очно гэхэд нь

	— Тийм ээ, харанхуй болголгүй болохгүй гэж Степанида аяархан зөвшөөрөв.

	Степанида бүр үдшийн харуй бүрий болохоос өмнө байж сууж чадахаа болиод гадаа гарч дааманаараа гадагш ширтэн, Выселкийн зүг зам дагуу харсаар байлаа. Тэр нь одоохондоо эрт байна. Корнила бүрмөсөн харанхуй болохоос нааш гарахгүй, тэгж ч өөрөө хэлсэн юм сан гэж мэдэж байсан хэр нь тийнхүү хараад байжээ. Ер нь Корнила бол буурьтай, хэлсэн үгэндээ хүрдэг хүн байв. Гэвч Степанида гэртээ хүлээж байж чадахгүй, тэр байтугай өнөөдөр юу ч идээгүй, пийшингээ галлаагүй байсан мөртөө Корнила ирэхийг тачаадан хүлээж, цагдаа нар хүрээд ирэх вий дээ гэж айж байжээ. Цагдаа нар ирвэл тэр хоёр хоёулаа баларна даа гэж бодогдоно.

	Степанида өнөөдөр Корнилагийнхаас гараад суурин орж, өнөөх сүмийн доорх шоронд хүрч чадах нь чадсан байлаа. Түүнийг сууринд очихоо больсноос хойших хугацаанд цагдаа нар хагас нь нурсан сүмийн дотор баттай тохижин суурьшиж, банзаар барилга шиг юм барьж, нүсэр том хаалга хийгээд винтовтой харуул тавьжээ. Тийм харуул нь Недосека Антось байхыг Степанида харж танимагц бүр баярлаж; би чинь азтай яваа юм байна гэж боджээ. Тийнхүү борооноос тогтсон том усыг тойрч, шууд тэр дааман чиглэн очихдоо Петрокийгоо аль болох аятайхан сураглаад сагстай юмаа ч өгч болох юм гэж бодож явжээ. Гэтэл Недосека бүр холоос түүнийг ууртай хашхиран зогсоож,

	— Буцаад! Битгий ойрт! гэхэд нь,

	— Энэ чинь би байна аа, Яхимовын Богатька байна аа гэж Степанида хэлэхдээ намайг таньсангүйеэ дээ гэж боджээ. 

	Гэсэн ч түүний энэ үгийн дараагаар Недосекийн цыган маягийн хар царай нь урьдын адил аргадашгүй чанд хэвээр байв.

	— Буцаад гэж байна шүү! Хориотой шүү.

	— Би ердөө л Петрок энд байна уу, үгүй юу гэж асуух гэсэн юм сан.

	— Хориотой гэж байна шүү! Буцаад!

	«Ай, чи чинь солиоров уу! Одоо яана аа?» гэж Степанида бодоод учрыг нь сайн ойлголгүй сагстай юмаа нэг гараасаа нөгөө гартаа шилжүүлэв.

	— Зөвхөн хаана хориотой байгааг нь хэлээд өг л дөө? гэж Степанида бас л уурласхийн асуувал Недосека урьд өмнө ер үзэгдэж харагдаагүй айхавтар ширүүн царайлчхав. 

	Степанида жаахан зогссоноо, сэмхэн түүнд дөхөхийг оролдвол

	— Битгий ойрт! Зэвсэг хэрэглэнэ шүү! гэж Недосека улам дошгирон хагархай мөрлөгчийг нь төмрөөр боосон өнөөх винтовоо мөрнөөсөө буулгахаар завдав.

	Степанида юм хэлсэнгүй хэсэг зогсоод эргэж, чулуу дэвсэж засагдаагүй талбарын нөгөө тал руу очвол тагттай, сайтар шохойдсон чулуун байшинд цагдаагийн захиргаа орж тогтносон байв. Тэндээс таних хүн хартай тааралдаж юу магад, тэгвэл асууж сураглая гэж бодсон боловч мөн л харуул бололтой винтовтон, шинельтэй нэг хар юм довжоон дээр нь байгааг холоос харжээ. Тиймээс хулчийсхийн явж тэр талбарыг өнгөрөөд, тулаастай утасны шонгийн дэргэд зогсож, сагстай юмаа хуурай шиг газар тавиад Гуж юм уу, Колонденок гарч ирвэл асууя гэж хүлээв. 

	Гэтэл гай болоход захиргаанаас хэн ч гарч ирсэнгүй, цөмөөрөө ажилтай байсан юм уу, аль эсвэл хүнгүй байсан юм уу, бүү мэд. Тэглээ ч гэсэн Степанида хүйтэн бороо шиврэх салхинд зогсож, алчуур нь чийгтэн хүндрээд норсон гар нь даарч эхлэн байсан ч цагдаагийн газрын хаалттай хаалгануудаас нүд салгалгүй ширтсээр байв. Нэг хүний хөлийн чимээ гарахыг авсаар сонссонгүй гэнэт цочиж эргэн харвал Свентковский багш цагдаагийн байшин руу түргэн түргэн алхалж явжээ. Гэхдээ тэр нь Степанидаг таниагүй юм уу, хараагүй дүр үзүүлэн, шляп малгай тавьсан толгойгоо гудайлгасан нь мэндлэлгүй өнгөрөхийг хичээсэн бололтой. Степанида түүнийг муу хүн биш гэж мэдэх болохоороо эцсийн горьдлого түүнд тавьж, ганц хоёр үг хэлэх байлгүй гэж боджээ.

	— Сайн уу?.. гэхэд нь

	— Сайн гэж Свентковский ёозгүйхэн дуугараад, зогссонгүй. 

	Тэгэхээр нь сагстай юмаа шонгийн доороос шүүрэн авч шавхай дундуур хойноос нь дагаж гүйгээд


— Та үүнийг Богатька Петрокт өгчихвөл болох уу. Энд л байгаа болов уу даа? гэвэл

	— Тийм, энд бий гэж Свентковский хэлээд захиргааны байшин тийш болгоомжилсхийн харснаа алхаагаа бараг л саасангүйд Степанида сандарч, тогтоож чадалгүй алдах нь байна, тэгвэл ч би гүйцэхгүй шүү гэж бодоод орхив.

	— Үүнийг өгчихгүй юу... Өндөг, гахайн өөх... гэж дахин хэлэв.

	Свентковский түүний гараас сагстай юмыг дуугүй авахад хавчиг хамартай, архинд нэвширсэн байрын нүүрэн дэх онийсон нүд нь талбай руу түгшүүрлэн ширтэлхийлж харагдав.

	— Одоо эндээс холдоорой! Одоохон, түргэлээрэй! гэж тэр хүн аяархан боловч тун шаардангуй дуугарав.

	Степанида баярлан завдаж, багш байсан тэр хүний үгэнд нэг л битүү сэтгэл түгшсэн байдал илрэхийг ажаад жаахан сандарч, лав арван жил өмсөж яваа хар цэмбэн пальтотойгоо бөгтгөр түүний араас нь түр зуур ширтэв. Свентковский довжоонд тулж очоод зогсож, шавхай болсон гутлаа үүдний наана дэвссэн төмөрт халти шудраад, эргэж шляп доороосоо түүнийг харах шиг болсноо хаалгаар орж, бараа нь тасрав. Яг тэр үед л түүний үгийн аймшигтай утга нь тодорхой болж, сая чинь муу санаалсандаа биш, намайг өрөвдсөндөө хэлсэн байна шүү, энд нэг юм болсон байна, эднүүс нэг юм мэдсэн байна, надад ч гэсэн гай тохиолдох гэж байгаа юм байна гэж боджээ.

	Гэвч гай тохиолдохыг бодохоосоо илүү хавьгүй том, айхавтар төлөвлөгөөтэй явсан болохоороо ингэж суурины газар, цагдаа нарын эрүүн доогуур тэнэгтэж явах нь буруу байсан учир эхлээд яаралгүй шиг холдсоноо сүүлдээ улам хурдалсаар суурины гудамжаар орж, их замыг чиглэжээ. Цаг хугацаа ер нь бага үлдэж, хийх гүйцээх юм гэж учиргүй их санагдах тул бушуулахаас л өөр аргагүй байжээ. Замд ороод гүйж явахдаа хаана, ямар гай тохиолддог бол оо гэж бодов. Манай гэрт үү, аль Корнилагийнд уу? Эсвэл Петрок үг алдчихав уу? Гэтэл Петрок юугаа мэдэх вэ дээ? Степанида аль хэдийнээс эр нөхөртэйгөө элдэв юм ярьдаг эм хүний базаахгүй зангаа орхисон нь Петрок нь түүний бодлыг нэг ч их хуваалцдаггүй, илэрхий итгэлгүй ханддагаас нь болсон ч байж болох юм. Ер нь Степанида хэрэгтэй гэж үзсэн зүйлээ айхгүй хийдэг тул Петрок эхэндээ үглэж дургүйцэж байснаа сүүлдээ тэр тусгаар байдал, тэр зонхилогч эрх мэдэлд нь аажимдаа дасаад, хоёулаа л дажгүй явж байна гэж боддог болсон юм сан ажээ. Хэрэв Петрок тэр винтовыг мэдсэн бол айж үхэх байжээ. Түүнээс нууж чадсан нь сайн байлаа. Ер нь Степанида юмыг нууцалъя гэвэл ганцаараа л мэдэх хэрэгтэй, энэ дэлхийд өөр хэн ч мэдэх ёсгүй гэж аль хэдийнээс бат итгэн, одоо чинь энэ дэлхий ч гэсэн шал өөр, хүн амьтан ч гэсэн шал өөр болж дээ гэж боддог байжээ.

	Степанида гагцхүү хашаандаа орсон хойноо л алхаа татаж, бүх юм нь хэвийн байгааг хараад сэтгэл амран санаа алдаад, хэн ч ирээгүй юм байна гэж бодмогцоо, үүдээ түгжсэн модыг сугалж авав. Бас Свентковский зүгээр л айлгахын тулд юм уу, цагдаагийн байшингаас холдуулах санаатай тэгж хэлсэн байж болох юм, түүний бүдэгхэн дуунд нэг л хуйвалдуу, болгоомжлуулсан өнгө байсан шүү, ер нь нэг л биш болоод байх шиг байна, бас ч ямар нэг юм болох нь шиг байна гэж бодлоо.

	Степанида гэртээ түр зуур ороод гадагшаа гарч Корнилаг хүлээж эхлэв. Тэр нь өргөн талбайн дээгүүр өтгөрөн бүрхсэн үдшийн бүрэнхийн зүг нүд салгалгүй ширтэн байхад Выселкийн байшин довцог дээгүүр давсан зам харгуй, утасны шон жирийсэн их зам цөм бүдгэрэв. Гагцхүү тэднийд ойр зам тодовтор харагдаж байснаа аажимдаа харанхуйд уусан ууссаар бүрмөсөн үзэгдэхээ болилоо.

	Харах эзэнгүй өнчирч хоцорсон Рудька дэргэдүүр нь ийш тийш гүйж, Степанидаг алсыг ширтэн зогсоход мөн л хөлийнх нь дэргэд зогсоод нэг юманд чих тавин, ажиглана. Тэгтэл Степанида би ер нь юу хийчхэв ээ хэмээн өөрийгөө хөндлөнгөөс харсан мэт болмогцоо гайхаж орхилоо. Энэ чинь худаг руу хаяад ор мөргүй болгосон винтов биш шүү дээ. Бөмбөгийг тийм амархан нуух арга байхгүй, энэ бөмбөгтэйгөө хамт баларчихгүй л бол сайн юм сан. Хамгийн гол нь энэ муусайнуудад харагдуулахгүй л байх хэрэгтэй, тэгвэл учир бий юм сан. Жаахан хүлээзнэх хэрэгтэй, хэрэгцээ тохиолдвол жаахан хойш тавьж, гарцаагүйд нь тулгах болно, гүүрийг л үгүй хийчихвэл бусад нь ч яамай байна, айх юм алга гэж бодлоо.

	Тэглээ ч гэсэн Степанида гэнэт айж, Рудькаг харанхуйн зүг харж хуцаад архиран анхаарч эхэлмэгц бүр давхийн цочжээ. Степанида хөлөө дэвслэн, чимээгүй бай гэсэн дохио өгвөл Рудька хуцахаа больж, Степанида ч хэн явааг нь яв тав мэдээд дааман руу гүйв. Тэр нь замын энхэл донхолд аяархан түржигнэх дугуй, эцсэн морины хошууг бүр холоос ялган харж, удсангүй морины толгой, туянз саруулхан тэнгэрийн хаяаны наана тодрон үзэгдэж, хажууд нь жолоо бариад пагдайтал алхаж яваа Корнилаг ч ялган танихтай болов.

	— Би бүр хүлээгээд байлаа гэж Степанидаг амдан очиж хэлэхэд

	— Юуг нь хүлээсэн юм бэ? Бүрий болонгуут морио хөллөөд гараад ирлээ шүү дээ. Ойрхон юм чинь гэв.

	— Ойрхон нь ойрхон, гэхдээ л...

	Степанида, одоо чинь зам ойр гэлтгүй болоод байна, германчуудтай тааралдаж болно, бас газар сайгүй олз хайж явдаг болсон цагдаа нартай ч тааралдаж магадгүй, ерөөс хүний мууд дуртай юмнууд мөрдөж мөшгөж байж болно гэж хэлэх гэсэн боловч өөрийнхөө ч, Корнилагийн ч сэтгэлийг дэмий үймрүүлээд яах вэ, бүтсэнээс л хойш боллоо гэж боджээ.

	— Чи энийгээ хаанаа хийх юм бэ? гэж Корнила тэрэгтэйгээ далдуу доогуур орж ирээд асуухад нь

	— Хаана хийх вэ гэвэл үү? гэж Степанида өөдөөс нь асуув.

	Үнэхээр хаана хийх вэ гэдэг асуудал тулгарав. Гэртээ хийх нь зохимжгүй, дорхноо баригдана, гэрийнхээ ойролцоо, дандаа харж байх тохиромжтой газрыг эрж олох хэрэгтэй юм байна гэж бодоод малын саравчны цаадах бөөрөлзгөнө битүү ширэлдсэн гууны тэнд хуурай гишүү мөчир хийгээстэй нүх бий, тэнд тавьж түүгээр хучаад авах болтлоо нууж байя гэж гэж бодлоо. Тийнхүү

	— Саравчны ард аваачъя. Гуу бий гэхэд нь

	— Гуунд хийж бодолгүй яах вэ. Надад ямар пад байх вэ, яасан ч ялгаа алга гэлээ.

	Корнила морио хөтлөн тэрэгнийхээ урд дугуйг эргүүлж хашаа дагуулан гуу руу аваачив. Степанида харанхуйн дундуур өмнө нь замчлан явж, хаахнуур явбал дээрийг зааж өгөв.

	— Энд хадгалбал манайхаас зайдуу, дээр байх. Энд нэг хожуул бий. За одоо намайг яг дагаарай гээд харанхуйд дундуур итгэлтэй зоримог алхав. Тэр нь тэндхийн өвс шарилж болгоныг шахам мэдэх байжээ. Корнила алгуурхан араас нь дагаж, хазаар ногт хангинуулан морио аяархан шавдаж явав. Тийнхүү түнэн харанхуй дундуур жалганы амсрыг битүү бүрхсэн бутанд хүрцгээв.

	— Энүүхэн хавьд нэг том нүх бий юм сан гэж Степанида хэлээд өвс самардан тэмтчиж, — Одоохон энэ гишүү мөчрийг зайлуулаад орхиё гэв.

	Тэр хоёр тэрэг рүү очиж, Корнила бөмбөгийг хоёр гардан чирч өвсөн дороос гаргахад Степанида түүний хүйтэн төмөр сүүлийг сугандаа хавчуулав.

	— Хүнд гайхал байх шив ээ! гэж Степанидагийн хэлэхэд

	— Чи юу гэж бод оо вэ? Гэхдээ мөн ч хүчтэй эд дээ. Муу их бууны сум энэний дэргэд юу ч биш. Ээ, дээ, чадалтай даа! гэж Корнила сайрхав.

	Тэр хоёр тэрхүү борооны усанд норж гөлчгөнөсөн урт зүйлийг доош нь зүлгэн дээр тавьж, Корнила нь нүх рүү буугаад бөмбөгийг тосож авав.

	— Гэхдээ энэ маань жаахан өөр... Яльгүй согогтой шүү гэж Корнилаг сунжруулан хэлээд нуруугаа эгцлэхэд Степанида сэртхийн

	— Согогтой юм гэж үү? хэмээн асуув.

	— Шалихгүй согог бий. Цэргийн хүн бол амархан засчихна. Шальгүй согог доо гэж Корнила шалавхан итгүүлэхийг яарав.

	— Түрүүнд хэлэхгүй яагаа вэ?

	— Чи тэгээд юу гэж? Падгүй юу? Өөрөө оролдохгүйгээс хойш тийм байлгүй дээ. Мэргэжлийн хүн засна гэнэ. Цэргийн хүн.

	— Одоо ч цэргийн хүн олдоход хэцүү дээ...

	Степанида дахиад юм ярьсангүй, энэнд олон таван юм яриад юу хийх вэ гэж боджээ. Ер миний төлөвлөж бодож байгааг хөндлөнгийн нэг ч хүн мэдэх ёсгүй, Корнила хөндлөнгийн хүн биш нь биш. Гэхдээ би ганцаараа чадах болов уу даа, туслах хүн хэрэгтэй болох байх аа даа, туслах хүн ч олдох л байлгүй. Заавал олдож таарна. Одоо биш, дараа юм чинь. Бөмбөгтэй л болсноос хойш болох нь тэр гэж бодож байв.

	— Нойтон байгаа нь дажгүй юу? Чийг авахгүй биз? гэж Степанидаг асуухад

	— Зүгээр ээ. Цэнэг нь төмөр гэртэй юм чинь гэж Корнилаг итгэлтэй хэлсэнд энэ чинь лав мэдэх байх шүү, цэрэгт байсан, бүр польшийн дайнд явсан, бараг л Варшав хүрэх шахсан гэлцдэг сэн гэж боджээ.

	Тэд бөмбөг дээрээсээ нүхний амсарт байсан хуурай гишүү мөчир хийв. Ноднин зун Петрок энд бут ургуулахгүй, ногооныхоо газрыг халхлуулахгүй гэж жалганы амсрын бутыг хуу цэвэрлэсэн байжээ. Одоо болоход Петрокийн тэгж бөөн төвөг удаж байсан нь инээдэмтэй санагдаж, шал өөр юманд санаа зовох болж дээ, гэхдээ хуурай гишүү мөчир нь хэрэг боллоо шүү гэж бодлоо.

	— Ингээд байж байг даа гэж Корнила нүхнээс гарахдаа ядранги байдлаар дуугараад, — За нөгөө торой чинь хаана байна вэ? гэхэд нь

	— Хашлаганд байгаа. Тойроод явах хэрэгтэй. Мөрөө төөрүүлэх ёстой гэвэл

	— Тэгэлгүй яах вэ гэж дэмжив.

	Корнила дахиад л мориныхоо цулбуураас хөтлөхөд Степанида өмнө нь орж, бороо шивэрсэн харанхуй дундуур бараг л таамгаар явсаар тогооны хашаан дотуур оруулж хашаанаас нэг шургааг сугалан, тэрэгтэйгээ гал зуух руу очих зам чөлөөлөв. Ханхай тэрэг шан даган чимээгүйхэн өнхөрч байхад морь нь зөөлхөн газраар мөн л зөөлхөн гишгэлэн явав. Тэднүүс түлээ хагалдаг газрын дэргэд хүрээд зогсон,

	— Энүүхэнд байгаа. Би одоохон! гэж Степанида хэлэв.

	Степанида нойтон даливс, халгай ширэлдэн ургасны дотроос тэрхүү хашлаганы намхан хаалгыг тэмтчин олж, тулаасыг нь түлхэн унагасанд бөөрөнхий цагаахан юм бөндгөнөн гарч, баяртайгаар ам хамраа дуугарган ширүүхэн хошуугаараа норсон хөлийг нь хатгалан чичилж гарав. Түүнд торой нь хайртай санагдаж, түүнтэйгээ цуг зөндөө зовлон эдэлчхээд, одоо болоход харийн хүнд өгөх болж байгаагаа мэдэвч зориг тэвчээр гарган биеэ барьжээ. Одоо бүх юм юу ч үгүй балраад байхад энэ хөөрхий тэнэгхэн амьтныг өрөвдөхтэй манатай болж, түүнээс үлэмж чухал юманд санаа тавихад хүрчээ.

	— Алив, нааш ир, нааш ир... гэж дуудав.

	Торой муу санаалах юм байхгүй шууд гарт нь орж, Степанида ч түүнийгээ өргөж, хүнд шиг халуухан биеийг нь элгэндээ шахан тэврээд тэрэг рүү авчрав.

	— За хө, хаана тавих вэ? гэхэд нь Корнила

	— Шуудайнд хийнэ ээ. Шуудай бий... гэв.

	Мэдээж хэрэг, Корнила шуудайтай ирсэн байсан бөгөөд тэргүй бол торойг яаж ханхай тэргэнд авч явах билээ дээ. Степанида торойг шуудайнд яаж хийе дээ гэж бодов. Тэр нь шуудайн амсар луу толгойгоор нь эв хавгүй шургуулан түлхсэнд хөөрхий муу торой нь хэрэг бишдэж байгааг мэдсэн бололтой дөрвөн мөчөөрөө тулгалан цахалж, шуудай руу орохгүй гэж зүтгэн ноцолдож, Степанида арай л алдчихалгүй барьж байв.

	— За, чи яав аа? Тэнэгхэн минь, томоотой бай! гэж Степанида аргадав.

	Гэвч Корнила түүнд шуудайг эвтэйхэн углаж аваад, тэрэгнийхээ ар луу тавьж, өвсөөр хучив. Торой харанхуйн дунд сүрхий орилон чарласанд

	— Чимээгүй болооч! Их л жижигхэн золиг юм даа... гэж Корнила дуугарав. 

	Степанида бараг л гомдон алдаж

	— Тийм ч бага биш шүү. Хавар эртийн өсгөлүүн торой шүү гэвэл:

	— Уг нь би... бодохдоо... гэв.

	Бас Корнила дурамжхан байх шиг байгаа нь торойг дэндүү жижиг гэж бодсон мэт байжээ. Нас бие гүйцээгүй нь үнэн, гэхдээ бөмбөгийг нэг жаахан согогтой гэж өөрөө үнэнийг нь хэл ээ биз дээ. Бөмбөгийг засах хэрэгтэй байдаг, хэнээрээ засуулдаг билээ гэж Степанида уурсан бодоод

	— Тарган цатгалан, номхон, их сайн амьтан шүү. Энэ юмнаас болоогүй бол энэ насандаа ч өгөхгүй байсан гэвэл

	— За яах вэ гэж Корнила хэлж яриаг тасаллаа.

	Тэргээ эргүүлэх үес дугуй нь жаахан чахраад, Степанида хашаанаас хаагуур гарахыг зааж өгөв. Корнила морио дааман руу чиглүүлсэн хойноо зогсож,

	— Чи энэ талаар ярьж хөөрч болохгүй шүү. Хэрэв ямар нэг юм болбол би чамтай уулзаа ч үгүй, юу ч мэдээгүй шүү гэхэд нь

	— Би ямар жижиг хүүхэд юм уу? гэж Степанида хэлэхдээ, би ч ухаанаараа чамаас нэг их дутахгүй дээ гэж дургүйцэн бодов.

	Корнила харанхуй замаар чимээгүйхэн явж, эхлээд нөгөө муу торой нь хэрхэн зүтгэж, дуу гарахыг оролдож яваа нь мэдэгдэж байснаа аяндаа дуулдахаа болив. Өдий болтол буланд нуугдаж байсан Рудька түүн рүү гүйж ирээд, харанхуй дотор хэд хэдэн удаа хуцаад авав.

	— За ийм л байна даа! Одоо юу болдог бол доо? гэж Степанида нохойдоо хандаж дуугарав.

	Степанида сая л хүйтэн жаварт хэрхэн даарснаа, банзал нь шал нэвтэрснийг мэдсэн ч өөр нэг бүдэг бадаг бодолд автагдсан болохоороо ганц минут ч амар тайван сууж чадсангүй. Нам гүм байхад нэг тийшээ явмаар, их зам дээр панхийх тэр цагийг ойртуулахын тулд нэг юм хиймээр санагджээ. Тэр гайтай түйтэй гүүр хэдийд зомгол болон зад үсэрдэг бол оо, тэгсэн хойно нь засдаг л юм байгаа биз, өөрийнхөө багийг, манай хүмүүсийг хөөж гаргавал гаргана л биз, цуглуулж ядсаар байтал нь цаг хугацаа зэгсэн өнгөрч өвөл болоод, тэр үед нь манайхан эднүүсийг бөгсөн дороос нь ховх өшиглөх байлгүй гэж боджээ. Ер нь манайхан дандаа өвлийг хүлээдэг, финийн дайнд ч ингэсэн, тэрнээс ч бүр өмнө францчуудтай дайтахад ч тэгсэн гэж харчуулаас сонссон байлаа. Өвөл заавал манайханд ач тус болдог бол би ч гэсэн зүгээр суулгүй тус больё, одоо би гар мухар биш, юмтай боллоо, гүүрийг зомгол болгох чадалтай мундаг эд гуунд хэвтэж байна, гагцхүү түүнийгээ яаж аваачиж тавих вэ гэж санаашрав.

	Түрүүчийн гүүрийг байхад доор нь нэг том хөндий зай байдаг, тэнд хүүхдүүд орж, замаар яваа хүн амьтны морь малыг чоно шиг дуугарган айлгаж үргээдэг байсныг санажээ. Бөмбөгийг чухам тэнд хийвэл эвтэйхэн болмоор байвч одоо ямар байгаа бол оо гэж бодогдлоо. Тэр нь суурин орох замдаа ганцхан удаа л гүүрэн дээр зогссон, юу ч олигтой ажиглаж аваагүй байжээ. Гүүрийн доодхыг цөмийг нь бөглөж тэгшилсэн бол яана аа, тэгвэл бөмбөгөө хаана нь тавих вэ, хүн хар унаатай явган зорчиж байдаг модон шалан дээр нь тавилтай биш дээ гэж бодов.

	Степанида энэнд тун их санаа зовж, гэртээ орсноо удсангүй гараад их зам руу гүйв. Тас харанхуй болчихсон, шиврээ бороо нэг үе орж, нэг үе намдаж, нэлээд салхитай байв. Степанида зам тохойрдогт хүрэлгүй тариан талбай руу эргэж, гүйх газар нь гүйж, үгүй газар нь үгүй явсаар түргэлэхийн тулд зам товчлов. Эхлээд түүний хөлийн доор хадсан тарианы ширүүн ёзоор тааралдаж байснаа дараа нь хэсэг нарс өнгөрөөд нойтон өвстэй болов. Степанида тэр хэсэг нарсыг тойрон, тариан талбайн хярхгийг барин явав. Нэг нарийвтар намаг, өлөн их ургасан шуудууг гатлаад гүүрнээс холгүй байх замын шороон далан өөд мацан гарав.

	Тэр нь чимээ чагнан, нойтон болсон алчуураа ар шил рүүгээ болгоод хурдан явсандаа бие нь дулаацсан ч сэтгэл нь тавгүй хэвээрээ, шөнийн зам эл хуль, нам жим байжээ. Хүн амьтантай л тааралдчих вий, ялангуяа таньдаг хүн тааралдчихвал би юу гэж хэлнэ ээ гэж жаахан гирвэшиж явлаа. 

	Гэвч бүх юм гайгүй өнгөрөх шиг боллоо. Доор, далан шорооны бэлд голын ус бүдэгхэн мэлтгэнэж харагдахад Степанида шинэхэн босгосон даланг уруудан гулсаж буугаад зогсож, гүүрэн доогуурх харанхуй харлах хөндий зайг ажиглавал шинээр хийсэн багана тулгуурууд нь цайрч, дээр нь гүүрний ул банз саравчилсан нь тодхон үзэгдэв. Тэр нь далан шорооны байдлыг харахаасаа илүү тааварлан, шороо гүүр хоёрын завсарт хөндий зай байгаа юм байна, тэнд их юм шургуулж болох юм байна, бөмбөг тийм том биш юм чинь хийчхэж болох л юм байна гэж багцаалав.

	 Степанидагийн сэтгэл ханаж зам дээрээ гараад хэсэг нарс руу чиглэн явав. Одоохондоо бүх юм нь бүтэмжтэй мэт байсанд зориг орсон хэдий боловч шөнө дүлээр ингэж мацаж яваадаа цуцаж, хөвөнтэй хувцсан дотроо халууцан хөлөрч, замын захыг барьсхийн удаахан гэлдрэв. Нарс өнгөрөөд өөрийн тариан талбай руу эргэхдээ амжиж хийх л хэрэгтэй юм сан гэж бодож явав. Тэр нь нэгэнт шийдсэн бодлоосоо хөндийрч чадахаа больсон тул бодсон төлөвлөснөө биелүүлэх сэн гэж хэчнээн бодовч бас ч хийх юм зөндөө байна, туслах хүнийг, юуны өмнө бөмбөгийг засчихаар мэргэжилтэй цэргийн хүнийг олох хэрэгтэй гэж мэдэж байв.

	Маргааш л Выселки оръё. Александринатай уулзъя. Виктор нь цэргийн дарга хүн юм чинь чадах л ёстой доо, юм хэрэгтэй бол таван тахиа байгаа, өгсөн ч болох юм. Виктор бие муутай, дөжрөнгө байгаа болохоор тахианы мах, шөл хэрэгтэй байлгүй яах вэ, түүнийг тус болж үзээч гэж гуйя гэх мэтчилэн бодлоо.

	Степанида үүр хяраалав уу, үгүй юу л пийшингийнхээ араас гарч толгойн алчуураа засаж боогоод, хөвөнтэй цамцаа өмсөв. Элдвийг бодон зүүдэлж, ганцаардан хоносон шөнө сая нэг юм дуусаад шинэ өдөртэй золгоход ер бишийн, сайтар бодох юм бол бүр аймаар ажил төрөл гүйцэлдүүлэх ёстой нь санагдав. Степанида тэрхүү элдэв бодлынхоо эрхэнд бүрмөсөн автагдаад, түүгээр ч үл барам бөмбөгтэй холбоотой ямар нэгэн юм зүүдлэн тарчилж хоножээ. 

	Өөрөө нэг эгц уул өөд хүнд ачаатай мацаж, тэр хүнд ачаа нь доош чангааж, хөл нь нойтон замд яваа юм шиг гулсаад, гараараа барьж тогтох юм байдаггүй хэцүү байвч уул өөд авирсаар мацсаар, уулын орой тун ойртоод, нэг л төвгөр дээр гарчихвал болмоор санагдан, дахиад нэг жаахан чармайж ганц хоёрхон алхам өгсвөл хүрчихмээр болоод байтал гэнэт манан бүрхэх шиг ухаан бодол нь бүрхэгдэн өөрчлөгдөж байна гэж зүүдэлжээ.

	Степанида нүдээ нээж, өглөө болж байгаа юм байна гэж мэдэв.

	Тэр нь зүүд нойрныхоо ээдрэлдээг нэг их бодсонгүй. Үнэн байдал тэрхүү зүүднээс нь тийм ч их зөрөөтэй биш санагджээ. Санаа бодолдоо хөөгдөн босож, пиндээ ороод авдраасаа булан нь жаахан цоорхойтой хуучин тулам авч, гал зууханд ороод Петрокийн цайруулж нунтаглаж амжаагүй орхисон тарианаас хоёр атгыг авч хармаалаад хаалгаа онгойлгов. Гадаа гарахад намрын жихүүн өглөө болчихсон, далдууны дээгүүр цаана бөөн хар үүл салхинд туугдан нүүж, харин бороо арилаад, Голгофа толгойноос цааш тэнгэрийн хаяа цэлмэг харагдаж байлаа. Степанида түлээ хагалдаг газрынхаа араар орж, жижиг пүнзний муухан хаалттай хаалгыг угз татан онгойлговол тахианууд нь хөндлөвч модон дээрээ сууцгааж, гурав нь үүд рүү толгойгоо харуулсан, бас нэг гурав нь хана руу толгойгоо харуулсан байцгааж байв. Нэг буланд сүрэл дээр хуучин шар авдрын дэргэд хоёр шинэхэн өндөг байхыг үзээд, хөөрхий муу тэнэгүүд, өндөг гаргахтайгаа л байгаа юм байна даа гэж өрөвдөн бодлоо. Степанида тэднийгээ аль хэдийнээс хооллоогүй, тэд өөрснөө хашаа хороо, ногооны талбайгаас идэх юм олж идэж байсан тул тэднийхээ өмнө буруутайгаа мэдээд хармаанаасаа будаа гаргаж цацав. Тахианууд нь далавчаа дэрвэгэнүүлэн хүд хүд дуугарцгааж хаалга руу нисэлдэн бууцгаалаа.

	Степанида будаа цацаж, тахианууд нь түлхэлцэн чихцэлдэн тоншицгоож байхад алийг нь барья даа гэж бодож байв. Тэр нь тахиануудаа бүр дэгдээхэй байхаас нь нэгд нэгэнгүй мэдэх, бие галбираар нь цөмийг ялган таних, ямар нь хэдийд өндөглөдгийг хүртэл андахгүй байжээ. Хамгийн их өндөглөдөг нь хар толгойтой цоохор тахиа байсан бөгөөд түүнийгээ барихгүй гэдэг нь мэдээж байв. Хамгаас цөөн өндөглөдөг нь сэгсийсэн хөлтэй, оготор сүүлтэй залуухан тахиа байсан бөгөөд тэр нь хамгийн туранхай аймхай учир бусдадаа тоншуулахаасаа айгаад тахиануудын хамгийн ард олдсон будааг тоншиж байв. Гэвч ийм туранхай амьтнаас ямар олигтой шөл гарах вэ дээ гэж бодогдсонд хамгийн муу ч биш, бас хамгийн сайны тоонд ч ордоггүй, нэг номхон шарыг барив. Степанида санаа амар далавчнаас нь базаад авсанд эсэргүүцэж зүтгэсэн ч үгүй, эзнийхээ гарт оров. Степанида алчуураар хөлийг нь боогоод туламдаа хийв. Тэгээд пин рүүгээ орж, авдрын дээдэх өлгүүрээс хуучин эрээн даавуун алчуураа авч тулмынхаа амыг боов.

	Гадагшаа гарахаасаа өмнө муу пингийнхээ хана туурга, өнцөг булан, улаан будгаар гоёсон ногоон авдар тэргүүтнээ тойруулан харав. Гэвч өөр олигтой бэлэг болчихоор юмыг энэхүү дайн дажинд талуулсан гэрээсээ олсонгүй. Хэрвээ Виктор ганц тахиа нь багадвал бүгдийг нь идвэл иднэ биз, бүх тахиагаа харамлахгүй өгнө дөг, гагцхүү хамаг санаа бодол, эцсийн хүч чадлыг нь шавхан эзэмдээд, магадгүй амь насыг нь ч алга болгож болох хэрэг бүтвэл болох нь тэр байжээ. Түүний гарт тэр болгонд оногддоггүй боломж ороод ирсэн болохоор гол зорилго нь болж, түүнийгээ биелүүлэхийг хичээх болно, харин бүгдийг нь өөрөө хийж чадахгүй минь харамсалтай байна, гэхдээ хүн хар туслах байлгүй, туслалгүй ч яах вэ дээ, муусайн өөдгүй хулчгар юмнуудыг биш, таарах хүнийг эрж олох хэрэгтэй, тэгвэл ч Петрок минь их зам дээр юм болсныг дуулна даа, миний ажил л бүтвэл болох нь тэр гэж бодлоо.

	Гэхдээ хүн эрж олно гэдэг амаргүйг мэдэж байлаа. Федька юм уу, ядахдаа Петрок байх нь яав даа, ямар нэгэн эрэгтэй хүнийг хараандаа авсан бол дээр л байж дээ. Степанида дахиад тэр нэгэн шөнө ирсэн явуулын хүмүүсийг гэртээ оруулах минь яав даа, чухамхүү тэд тус болох улс ч байсан юм бил үү, гэхдээ бүтэх бүтэхгүй нь мэдэгдээгүй байсан юмыг урьдаас яаж мэдэх вэ дээ, тэд ямаршуу хүмүүс байсныг яаж мэдэх билээ дээ, сая л таамаглаж гадарлаж байгаа юм чинь, ер нь юуг ч таамаглаж болно, харин хэрэгжих нь бага ч байж болно гэж бас бодогджээ.

	Шөнийн хүйтэнд эгшиж хоносон замын шавхай нүцгэн хөлийг нь даруулах тул өвсгүй хуурай шиг газрыг нь дагав. Өвс ургамал тэр аяараа нойтон, өглөөний шүүдэр яс жиндэм байсан учир шавар шавхай туучсанаас ч илүүгээр хөл жиндэх ажээ. Намар оройн бүүдийсэн өглөө байснаа тэнгэр жаахан онгойх тийшээ хандаж, салхитай хүйтэн өдөр болов. Гэвч Степанида өглөөг ч, хүйтнийг ч анзаарсангүй, Викторын эвийг яаж олох вэ, яаж аргадаж зөвшөөрүүлэх вэ гэж бодож явжээ. Тэртээ нэгэн цагт сайхан томоотой хүн байж, тэднийхээр үргэлж ирдэг, Федькатай нь үерхдэг байсан юм сан ажээ. Нэгэн удаа Федька тэр хоёр тоглоомын буу цэнэглэх гэж долоо найман хайрцаг чүдэнзний толгойг цуглуулж байгааг мэдээд нүдээ сохлох нь, эрэмдэг зэрэмдэг болох нь гэж хоёулыг нь загнасан байлаа. Гэвч тэр хоёр том болохдоо зам нь салж, Виктор нь нэг жилээр урьд цэргийн албанд мордоод, дайн эхлэхийн өмнө петлицэндээ гурван гурвалжинтай дарга болсон байв. Корнила нөгөө бөмбөгийг үл ялих эвдэрхийтэй гэсэн, мэргэжлийн хүн амархан засчихна гэж хэлсэн болохоор Виктор засчих байлгүй гэж бодож явлаа.

	Степанида өглөөгүүр эл хуль байгаа их замыг хөндлөн гарч, мөн л тийм шавхайтай замын захыг барьсаар Выселкийг чиглэв. Выселкийн наад үзүүрийн айлууд хэдийнээ ойртож, хамгийн наад захад байдаг Амельяны хөвгүүд тэргэнд морь хөллөх гэж ноцолдон, хараал тавьцгаах нь дуулдаж эхлэв. Довцог дээр зам жаахан хуурайвтар болсон ч хонхор болгонд нь том ус тогтоод салхинд мяралзан байх тул тойрон гарч дахин замдаа ороод урагшаа харснаа мэл гайхчхав. Выселкийн гудамжинд гурван хар хүн өөдөөс нь ирж яваагийн хоёр Гуж, Колонденок нар мөн болохыг төдхөн таньж, гурав дахь нь... Гурав дахь нь тэр хоёрын хооронд, толгой бөхийн, гараа ардаа авч явааг хармагц л баривчлагдсан хүн байна гэж мэдэгдэв. Тэр хүнийг таних шиг болмогцоо Степанидагийн цээжин дотор палхийгээд явчихжээ. Одоо тэр нь жаахан итгэж ядан, нэрийг нь ч бодохоос "ай, би андуурсан байгаасай, зүгээр л нэг танил, хөрш, хамаатан садан минь байгаасай, ганцхан тэр минь битгий байгаасай" гэж бодоод орхижээ. Тийнхүү Степанида шал өөр хүн шиг болчхоод алгуурхан алхалсаар харчуулын өөдөөс ойртсонд нөгөө хүн улам л танил болж, бор дээлтэй пагдгар бие, өргөн мөр, нэгэн жигдийн нүсэр алхаа нь харсаар байтал тодорхой болжээ. Тэр хүн ч, цагдаа нар ч, шавхай дундуур яаралгүй алхлан, Гуж өмнө нь, Колонденок хойно нь явав. Степанида тэдэнтэй учрахгүй юм сан гэхээс газрын гаваар орчихмоор байв. Гэвч тэднүүс хэдийнээ түүнийг ажиглаад бүр холоос алдахгүй ширтэн явцгаажээ. Тулж ирсэн хойноо, нөгөөх баривчлагдсан хүн нь түүний өөдөөс ширтвэл Корнила мөнөөс мөн байж байлаа.

	Тэглээ яалаа ч Степанида тэдний хэнийг нь ч таниагүй дүр үзүүлэн явж, гагцхүү хөл нь хөдөлж өгөх дургүй болсон тул хүч зоригоо шавхан зөөж тавьж байв. Степанида хэрэв Корнилатай харц тулгараагүй бол тэдэнтэй нэг ч үг солилгүй, мэндлэлгүй өнгөрчхөж болох байсан боловч Корнилагийн тайван юм шиг хэр нь туйлын их гуниг, туйлын их айсан түгшсэн парвигар царайг харчихмагцаа өөрийн эрхгүй зогсчихжээ. 

	Гэтэл Гуж ч бас зогсож,

	— За идэвхтэн, хаачих нь вэ? гэж асуув.

	— Тосгон руу явж байгааг минь харахгүй байна уу? гэж түүний өөдөөс сөлийн харж хэлэхдээ, "за ингээд баларч дээ, хоёулаа баригдах нь энэ" гэж боджээ. 

	Гэтэл Гуж туламтай юм руу нь хараад,

	— Наана чинь юу байна? гэж асуув.

	— Тахиа гэж хариулбал

	— Алив нааш нь өгөөдөх! гэж Гуж эзэрхий байдлаар гар сарвайгаад түүнийг нь авлаа. Тэгээд яг л арван жилийн өмнө болсон явдал тэр чигээрээ давтагдав. Тэгэхдээ бүр ч аюултайгаар давтагдлаа. — Хөөе, Потап аа, май! Буцаж ирсэн хойноо чи хүзүүг нь хуга мушгиарай. Хэрэг болно гэж бараг л тайвнаар хэлээд туламтай юмыг Колонденоктоо бариулснаа Степанида руу эргэж, эгц өөдөөс нь аягүй муухайгаар тулгаж ширтээд, — Чи хэссээр л байна уу? гэв.

	— Хэсэж л байна. Болдоггүй юм уу? гэж Степанида түүний тэр цадиггүй харцыг чармайн тэвчиж хариулахдаа, одоохон намайг Корнилатай зэрэгцүүлээд суурин оруулах байх даа, тэгвэл ч аймаар юм болно доо гэж бодоод орхижээ. 

	Гэвч Гуж хэдэн хором тээнэгэлзэж, хэрхэхээ мэдэхгүй байх шиг болсноо

	— За яах вэ, хэсэж л бай! гэж нэг л хачин ёжтой хэлээд Корнила руу эргэв. 

	Корнила хэдийнээ Степанида руу харахаа байчихсан нойтон талбайн дээгүүр бүргэлзэх алсыг гунигтайяа ширтэлхийлэн зогсож байв. Гуж, 

	— Алхаад марш! гэж командлав.

	Тэднүүс их замыг чиглэж, Степанидагийн хөл суларч, Выселкийн зүг урамгүйхэн гэлдрэв. Корнилаг барьсан нь түүнд айхавтар цохилт болж, төлөвлөгөөг нь тасалдуулж болзошгүй санагдан, ингээд бүх юм балрах гэж үү, тийм их чармайж байж бүтээсэн зүйл минь биелэгдэхгүй нь гэж үү, гэтэл намайг яагаад барьсангүй вэ, дараа нь барья гэж үлдээв үү, аль эсвэл эднүүс бөмбөгний талаар мэдээгүй явна уу, эсвэл чухамхүү бөмбөгийг эрээд Корнилаг барив уу, бөмбөг хаана байгааг Корнила хэлээгүй байх нь, хэлэх ч үгүй биз, гэтэл гэнэт хэлчихвэл яана, эрүүдэж тамлаж, судас шөрмөсийг нь сунгаад ирэхэд тэснэ гэж үү, одоо би яавал дээр вэ гэх мэтчилэн бодов.

	Александринагийнд очихын хэрэг ер байхгүй, ерөөсөө ч Выселки орох албагүй боллоо гэдгийг аяндаа ойлгов. 

	Тэгсэн, өөрийгөө яаж аврах вэ, хаана, яаж аргалах вэ? гэдэг асуулт тулгарлаа.

	Степанида Выселкийн хамгийн наад үзүүрийн айлуудад тулаад зүрх алдасхийн эргэж харвал Корнилаг аваад яваа цагдаа нар их замаараа хэсэг нарсанд ойртож явав. Тиймээс Степанида зогсож, хэсэг зуур алгуурласнаа ирсэн замаараа буцаад хурдаллаа. Одоо тэр нь гэртээ л харивал ямар нэгэн итгэл найдвар, ямар нэгэн тайтгарал байгаа юм шиг гал голомтынхоо зүг яаравчилжээ.

	Энэ завсар Корнилаг аваад явах цагдаа нар замын тохойн цаадах хэсэг нарс руу орж, Степанида ч их замаас гараад гүйн алхан явсаар хашаандаа хүрч, гал зуухныхаа дэргэдүүр өнгөрөөд, түлээ хагалдаг газраараа дамжин цаашаа гүйж, жалганы амсар дээр очив. Рудька нэг газраас гүйн гарч, баярлан шарвалзан эхэлсэн боловч өлсгөлөн түүнийг эрхлүүлэхтэй манатай, өнөөх бөмбөгөө дахин сайн нууж далдлах хэрэгтэй байжээ. Тэр нь бүр ногооны хашаан дотор явахдаа тэрэгний дугуй хамарласан зөөлөн шороог гүнзгий хагалж жалганы амсар луу тодхон мөр гаргасныг ажигласан байв. Тэгээд нүх рүү хармагц, овоолсон хуурай гишүү мөчрийн доороос бөмбөгний шар төмөр сүүл цухуйж байхыг үзээд бараг л ухаан алдаж ойчих шахав. Дэндүү бүтэлгүй нуусан байж, хамгийн түрүүн энд ирсэн хэн боловч мөчир гишүүний доор юу байгааг шууд л харчихмаар байлаа. Шөнийн харанхуйгаар нуусан болохоор олигтой болоогүй байжээ.

	Степанида гэр лүүгээ түргэхэн гүйж, түлээ хагалдаг газраасаа хуучин хүрзээ авч, одоо ер нь бөмбөгийг газар булахаас дээр юмгүй боллоо гэж бодов. Гэхдээ хаана булах вэ, ногооны газраа юу? саравчныхаа ард уу, эсвэл жалганы мухарт уу? гэж бодоод жалганы мухрын бутан дотор булах нь дээр бололтой, тэнд өвсгүй болохоор газар нь зөөлөн, дээрээс нь хог новш, шар навч мэтийг хаяхнаан ч болно, түүгээр очиж эрэх ч үгүй биз, тэндээ л байж байг, надаас өөр хүн олно гэж ер байхгүй, тэнд л нуух найдвартай юм гэж тогтлоо.

	Нүргэсэн доторх хуучин нүхнээс холгүй нэг газар уртаашаа гурав алхам орчим, гонзгой нарийхан, яг л хүүхдийн булш шиг нүхийг шинээр ухав. Эхлээд ухахад хэцүү бус, илжирсэн газар хүрздэхэд амархан байсан тул өнгөн хөрсийг нь хуулаад нуруугаа цэхэлж амрав. Харин гүн болгох тутам газрын хөрсийг сүлжин хавсан хатуу үндэс саад болж эхэллээ. Степанида түүнийг хүрзээрээ тас тас цавчиж, гараараа угзарч, заримыг нь хугалах гэж оролдвол зүгээр л нугарч, цайраад нүүр ам, толгой түрүү өөд нь шороо цацлаад байв. Нэвт хөлрөн байж, цаг юм уу хоёр цаг хяраатай ноцолдож, өвдөгцөө болгоод яаран сандран байж цайрах үндэснүүдийн хугархайг цэвэрлэхдээ шороог хол хаясангүй, буцаад хэрэг болно гэж мэдэж байлаа. Нүх бэлэн болмогц хүрзээ хажуу тийш нь тавьж амсар дээр нь жаахан амрав. Явж бөмбөгийг авчрах хэрэгтэй байлаа.

	Хуучин нүх хүртэл хориод алхам зайтай байсан бөгөөд Степанида тийшээ очиж, хучсан гишүү мөчрийг нь ярж зайцуулаад бөмбөгний урт хүнд төмөр бөөрөнхийгөөс барьж татав. Тэгтэл Рудька ирж шар гадрыг нь үнэрлээд найтаав. Степанида бөмбөгийг нүхнээс гаргах гэж татаад бүр айчихлаа. Учир нь бөмбөг дөнгөж байрнаасаа хөдлөх шиг болсноо буцаад өнхөрчихжээ. Хүч хүрэхгүй нь гэж бодохоос хамгийн аймшигтай байв!

	Степанида босож, ханцуйгаараа духныхаа хөлсийг арчив. Бөмбөгийг энэ нүх рүү өнхрүүлэн оруулахад амархан байсан боловч одоо яаж гаргах вэ гэдэг асуудал тулгарав. Гэвч ганцаарыг хэлэх үү. Мэгдэхдээ амарсан ч үгүй, бөмбөгний сэрвээ сүүлээс бариад байдаг хүчээ шавхан татаж жаахан дээш болгов. Тэгээд нөгөө үзүүрт нь гарч, хошуун талыг нь жаахан дээшлүүлэв. Гэвч дээшлүүлж тогтоогоогүй байтал нь сүүл тал нь буцаж гулсаад хуучин байрандаа орчхов. Степанида ундууцсандаа эгээтэй л уйлчихсангүй, одоо яадаг бил ээ? гэж бодов.

	Жаахан бодож тайтгараад нүхнээс гарч ногооны хашаа хавиас чулуу хайв. Чулуу их байвч цөм жижиг болохоор цаашаа явж арай тохирмоор хоёр томхон чулууг олж нүх рүүгээ авчрав. Одоо тэр чулуунуудаа хошуу, сүүл хоёр доор нь ээлжлэн ивж, тэгш газар гаргахаар оролдов. Тийнхүү өнхрүүлж, түлхэж, нойтон газар өвдөглөн тулгалж, банзал, хөвөнтэй цамц хоёроо муухай өвсөнд халтайлгаж гүйцээд, усан хулгана болтлоо хөлөрсөн ч бөмбөгийг нүхнээс гаргахчаан болмогцоо дэргэд нь тамирдан ойчлоо. 

	Гайтай хар бөмбөг! 

	Степанида түүнтэй ноцолдож байх зуураа өнгөрөх нь гэж санасан нь тэсжээ. Одоо түүнийг шинэ нүх рүүгээ аваачих хэрэгтэй байв. Степанида бас хэн нэгэн ийшээ хүрээд ирчих вий дээ гэж айж байжээ. Хэдэн сөөвгөр нүргэсний завсраар замаас ч тэр, гэрээс нь ч тэр харчхаж болох байсан тул хүн амьтан үзэгдээгүй дээр амжиж далдлах нь чухал байлаа.

	Бөмбөг жалганы тэгш амсар дээгүүр амархан өнхөрч, шороо болсон шар биеэрээ өвс ногоог налчийтал даран явсан бол нүргэсэн дотор ормогцоо өнхрүүлэхэд бэрхтэй болж, дүгрэг төмөр сэрвээтэй сүүлээс нь бариад ялимгүй өргөж чирч болохтой болсон ч хамаг цаг, хамаг тэнхээг нь бармаар төлөвтэй байв. Ер нь Степанидагийн хүч тэнхээ бараг л барагджээ. Тэр нь бөмбөгийг дөрөв таван алхам газар чирээд тавьж, өөрөө ч өвсөн дээр ойчоод өгөв. Тийн хэдэн минут ангалзаж, агаар амьсгалан хэвтэж, амраад дахиад л норж гөлчгөнөсөн сүүлээс нь шүүрэн барив. Энэ удаа түрүүчийнхээсээ ч ойрхон яваад бас л ойчоод өгөв. Түүнээс хойш татаж чангааж, угзарч байж, ганц алхам явуулах төдий болж, ууц нуруугаар нь шархиран, норсон гар хуруу, өвдөг тохой нь үндэс гишүү мэтэд шалба татуулан цус гарах болов. Гэлээ ч гэсэн яарч, байн байн нүцгэн бутны завсраар ийш тийшээ харж, хүн хар ирээд үзчих вий дээ, тэгвэл ч балрах нь тэр, ийм их чармайсан минь талаар өнгөрөх нь тэр гэж бодож байв.

	Тэгсээр байгаад сая нэг юм бөмбөг нүхэнд хүргэх үес тэнхээ тамир нь үнэхээр барагдсан мэт болж, нүхнээс гарсан жаахан шороон дээгүүр давуулан өнхрүүлж чадалгүй, тэр овгорхон шороон дээр цээжээрээ тэгнэлдэн унав. Тэгэвч за болно, одоохон босоодох гэж өөрийгөө шавдан, одоохон босно доо, босолгүй яах вэ гэж зоригжуулсан хэр нь боссонгүй. 

	Тэгээд босох санаатай оролдтол, гэнэт нүд нь харанхуйлаад зүрх нь амаараа гарах гээд байх шиг санагдав.

	Степанида чингэж шавар шороо болсон бөмбөгийг тэврэн удтал хэвтлээ. Өөрөө ч хөл толгойгүй мөн л шавар шавхай болжээ. Амьсгаа нь жаахан зүгширч жигдэрмэгц хэвтээ чигээрээ нүргэсний ёзоор луу тавхайгаараа тулгалаад эцсийн удаагаа хүч гарган бөмбөгний сүүл талыг нэг хөдөлгөж, дараа нь хошуу талыг нь хөдөлгөхчөө болсонд сая л нүх рүү өнхрөн унав. Степанида муухай газар нэг хэсэгтээ хэвтээд босож хүрзээ авав.

	Булахад амархан байж. Нүхийг шороогоор далдлаад дээрээс нь гишгэж чигжив. Үлдсэн шороог нь хүрзээрээ цуглуулж аваад ийш тийш нь цацаж хаяв. Дараагаар нь жижиг бут бургасыг ёзоортой нь авч шороон дээрээсээ хатган, энд хэн нэгэн хүн нүх ухжээ гэж мэдэгдэхээргүй болгоод бас жаахан холхны нүргэсэн дундаас харлаж шарласан навч нэг тэврийг авчирч тараан цацаад шинэхэн гарсан шороог харагдахааргүй болгов. Тэгснийхээ сүүлд түрүүчийн нүхнээс гишүү мөчрийг авчирч, бас л дээрээс нь хаяж, ерөөсөө энд хүний хөл гишгээгүй байдалтай болгожээ.

	Тэр нь хүрзээ тулсаар арай чарай хашаандаа хүрвэл өлсөж цангасан Рудька горь тасарсан харцаар угтав. Гэвч Степанида нохойд аятайхан үг хэлж эрхлүүлэх ч чадалгүй байсан бөгөөд харин араас нь дагаж пин рүү орох гэхлээр нь хориглож, гадаа байг даа гэж боджээ. Пиндээ орж хаалгыг нь түгжээд зуухныхаа арын наар хүрч, алчууртай, хөвөнтэй цамцтай чигээрээ унаад өгөв.

	Тийнхүү хөндий хүйтэн гэртээ хэвтэж, эцэж цуцсандаа ухаан нь маанагтсан юм шиг хол ойрын үл мэдэгдэх дууг чагнан, гол юмаа хийлээ, одоо хийх юм бага үлдлээ гэж бодохын зэрэгцээ ядахдаа Виктортой уулзах хэд хоногийн чөлөө гараасай, суурин орж ганц нэг хүнтэй зөвлөх юм сан, ер нь ямар нэгэн гай дайрахад хүнтэй л уулзах хэрэг гарах юм даа, өөр хэн тус болох вэ дээ, хүн гэгч нэгийгээ сүйтгэдэг ч гэсэн бас тус болдог амьтан, бүр дайн дажинтай ийм муухай цагт ч тус болдог юм чинь гэж боджээ.

	Степанида нэг хэсэгтээ хэвтэж, жаахан амьсгаагаа зүгшрүүлээд хөл гар нь өвдсөөр байсан ч бие сэтгэл нь амрахчаан болжээ. Шөнө болохоос өмнө пийшингээ галлаагүй болохоор гэр нь хөрж дааруулж эхлэв. Шөнө болохоос өмнө пийшиндээ галлахгүй бол өглөөгүүр шүдээ тачигнатал чичирч байх хэрэг гарах төлөвтэй, бас төмс ч чанах хэрэгтэй, гэдэс нь зөндөө их өлсөж байсан хэр нь гэрт нь талхны хальс ч байсангүй.

	Степанида хөлөө буулгаж, алгуурхан гулсан буулаа. Гадаа оройхон болсон ч саруулхан хэвээрээ, сэвшээ салхи сэвэлзээд, далдууны гишүү мөчир салхинд нугалзан намалзаж байв. Пийшин дотор нь түлээ хийгээстэй байсан тул асаах л хэрэг байв. Степанида нэг зомгол аваад, пийшин хана хоёрын завсраар гараа шургуулав. Петрокоос нуусан чүдэнзээ тэнд хийсэн юм сан ажээ. Тэндээс хайрцагтай чүдэнзийг авав уу, үгүй юу, гадаа Рудька учир зүггүй боргож гарав. 

	Түүний сэтгэлд муу юм бодогдон палхийгээд хайрцаг чүдэнзээ барьсан чигээрээ цонх руугаа гүйн хүрвэл Рудька нь хашаан дотуураа ийш тийш гүйж, галзуу юм шиг боргон хуцаж байх бөгөөд их замаас наашаа ирсэн замаар винтовтой дөрвөн хар хүн тун хурдан алхацгаах нь харагдлаа. Степанида тэднийг бүр холоос тэр тэр яваа юм байна гэж танимагц «Ингээд дуусдаг байжээ!» гэж бодлоо.

	Ингэх ёстой юм шиг байсан нь хачин бөгөөд айсан ч үгүй, ийш тийшээ сандарч гүйсэн ч үгүй, чухамхүү ингэж дуусахыгаа мэдээд хүлээж байх мэт байлаа. Түүний сэтгэл санаа нь хөвчрөн чангарч, одоо би юу хийвэл зохих вэ гэж бодсон боловч хийх юм санаанд нь орсонгүй. Би чинь хийх юмаа цөмийг нь хийчихсэн юм бол уу гэж бодоод цонх руугаа нэг очиж, пийшингийнхээ араар нэг орж, дараа нь пин рүүгээ орсон нь цонхноосоо холхон шиг байя гэж бодсоных биз. Рудька дааманы тэнд сүрхий боргосон хэвээрээ, тэгтэл нэлээд хол буу панхийж дуулдав. Рудька айхавтар ихээр гангинаад чимээгүй болчихсонд ингээд өнгөрчхөж байгаа юм болов уу, одоо миний ээлж болох нь дээ гэж бодов.

	Степанида нэг юм санах шиг болж, пингээсээ гал зуух руугаа шалавхан ороод дотроос нь түгжив. Тэгж ч амархан гэрт орохгүй шүү, би ямар Рудька биш дээ, Петрок ч бас биш, Корнила ч биш, эдэнтэй үзэлцэж байж л дуусна, албал ч алаг, албал юу болох вэ... Эднүүс ялсан болж таарна байх, гэхдээ одоохондоо намайг алаагүй байна, би л лав эднүүст бууж өгөхгүй дэг гэж бодож амжив.

	Гадаа хаалгыг гурав дахин өшиглөх нь пингийн дотор тодхон сонсогдов.

	— Хаалга тавь! гэж хашхирах дуулдлаа.

	Степанида гал зуухныхаа хаалганы бүдүүн яс модны цаана явган суугаад дуугүй байхад

	— Степанида, үүдээ тавиач! Эвдлээ шүү! гэж дуулдана.

	«Эвдвэл эвдэж л байхгүй юу!» гэж Степанида шаралхан бодов. Гэвч гурван хуруу банз зааж хийсэн хуучны хаалгыг эвдэж, яс модыг нь нэвт нүхлээд, үзүүрийг нь дотор талд нь нугалсан бүдүүн төмөр түгжээг мулт цохих тийм амархан биш байжээ.

	Тэднүүс хаалганы цаана юм ярилцахыг чих тавин чагнавал Гужийн хэржигнэх дуун, Колонденок, Недосека хоёрын гонгиносон нарийхан дуун танигдаж байв.

	— Хөөе идэвхтэн! Хаалгаа зүгээр тавих уу, үгүй юу? Тавихгүй бол сайнаа үзэхгүй шүү! Чи ямар намайг мэдэхгүй биш! гэж Гужийг хашхирахад

	— Хоолойд чинь гадас тээглээсэй! гэж биеэ барьж чадсангүй хашхирчхаад дуугарах хэрэггүй байж дээ хэмээн төдхөн амаа барив. 

	Тэд хаана байгааг нь мэдэхгүй, хаалга балбаж балбаж, юу ч олж долоолгүй өнгөрөх байсан ч юм бил үү.

	Степанида тэднүүсийг хаалга эвдэлж гарах байх даа гэж бодсон нь тэгсэнгүй, цонх балбаж, шил хангинан дотогш унаж байгаа нь сонсогдоод, удалгүй хүрээ мод нь бяц үсрэн ойчих дуулдав. Энэ бол одоохон пинд ороод ирнэ гэсэн үг тул хэрэг бишдэх нь гэж бодогдлоо. Гал зуух нэг жаахан цонхтой, түүгээр хүн багтахгүй, гэвч тэднүүс нэг арга бодох байх даа гэж санагдав.

	— Богатька, та гараад ир, айсны хэрэггүй гэх Свентковскийн бараг л тайван гэмээр нухацтай үг дуулдав. 

	«Энэ бас хүрээд ирж! Сайн хүн гэгддэг байх аа..» гэж Степанида хорсон бодлоо. 

	Свентковский, бас 

	— Та бөмбөг хаана байгааг л заагаад өгчих. Дуулж байна уу? Бид таныг яах ч үгүй гэж хэлэв.

	«Уухай, бас горьдов оо!» гэж Степанида бодоод хаалганаас тээрмийн чулуунууд руу очив. Тэднүүс пин дотор ороод ирсэн юм шиг бөгөөд нэгэн нь цонхоор орж, бусдадаа хаалга тавьж өгсөн бололтой. Гэвч гал зуух руу орох хаалгыг онгойлгож чадахгүй дээ гэж бодогдоно.

	Степанидаг тэгж бодов уу, үгүй юу, пингийн хаалга хүчтэй доргиж, нэг юм дуугараад, ханын шавар ховхрон, улам ч ихээр хагарч бяцарч сонсогдсон нь хаалгыг сүхээр цөм цохиж байгаа бололтой байв. Энэ бол тун базаахгүй юм болж, хэрэг буруутах тийшээ хандаж байгааг үзүүлэн, хоргодон нуугдсан аюулгүйн хүрээг нь улам багасгаж, ямар нэгэн найдлага тавих үндэс муутай болж буй гэсэн хэрэг боллоо. Гэвч Степанида юунд ч найдлага тавилгүй, хувь заяагаа тодорхой төсөөлөн, гагцхүү өөрийн эцсийн мөчийг эцсийн боломжоо хүртэл сунган хойшлуулахыг бодож байжээ. Тийнхүү миний бодож төлөвлөсөн минь бүтсэнгүй дээ гэж тун ч их харамсаж, гэхдээ эднүүсийн бодсоныг бас биелэгдэхээргүй болгох хэрэгтэй гэж боджээ.

	Тэднүүс хаалганы гаднаас буудчихаж болох юм. Хэрэв буудвал сумнаас зайлж хоргодох газар байхгүй боловч буудсангүй. Ер нь тэднүүст амьдаараа хэрэгтэй, бөмбөг хаана байгааг хэлүүлэх шаардлагатай байгаа бололтой, тэгэхлээр эднүүс Корнилагаас гол юмыг мэдэж аваагүй байх нь, тэгвэл надаас юм дуулж авна гэж горьдсоны гарз гэж бодоодохлоо.

	Одоо бүр дөрвүүлээ хүч нийлүүлэн хаалгаар оролдож байгаа бололтой бөгөөд хаалга нь хариугүй эвдрэх гэж байх мэт боловч хүдэр төмөр түгжээ, төмөр даруулга нь хэсэг хэсэг болгон ойчуулахгүй бариад байх шиг байв. Тэглээ яалаа ч бяц татах нь мэдээж гэж бодоод юу хийвэл зохихыгоо баттай мэдэж, харин амжихгүй болчих вий дээ гэж бодмогцоо айв. Тэгээд тээрмийн чулуун доогуур өвдөглөн шургаж, салгалсан гараараа керосинтой морин шил татан гаргаж ирэв. Тэднүүс хаалга балбаж, нажигнуулж чахруулсан хэвээрээ л байлаа. Степанида нарийхан хоолойноос нь модон бөглөөг нь аваад үүд рүү цацаж, дараа нь үүдний хоёр хажуу руу цацаж, хана туурга өнцөг булангүй керосиндов. Тэгж байхдаа хамаг ханцуй хормой, хөл гараа норгож, керосин учиргүй үнэртэвч айх гайхах юм байсангүй. Морин шилийг шалан дээр хаячхаад хөвөнтэй цамцныхаа жижигхэн хармаанаас өнөөх пийшингээ галлаж амжаагүй чүдэнзээ гаргаж, сөхөрч суугаад зураад орхилоо.

	Гэвч эхний зуралтаар хаалганд гал авалцсангүй, чүдэнз унтарчхав. Тэгэхлээр нь толгойноосоо алчуураа авч шилэнд үлдсэн керосины шавхруугаар норгоод, дахиад нэг чүдэнз зурмагц төдхөн улаан гал дүрэлзэн асахад гараа түлэн барин байж аваад хаалга руугаа шидэв.

	Степанида олон жилийн турш баяд ноёд, барлаг зарц нарын болоод эр нөхөр Петрокийн нь, үр хүүхдийн нь гишгэн дагтаршуулсан хатуу шороон шалан дээр түрүүлгээ харан ойчоод өрвөлзөх галыг ширтэн хортой утаанд хахаж цацан хэвтлээ. Алчуураас гарсаа дөл төдхөн хаалганд авалцаж, адар өөд цоройлонхон өрвөлзөөд, ханын мод даган ташуу улалзаж эхлэв. Буланд хадаасанд өлгөөтэй байсан нэг даавуун юм шатаж, улаан гал мушгирсхийн эрчлээд дорхноо хөхөмдөг хар утаа болон өөдөө дүрэлзэж, давирхай нэвчсэн нуруу модонд хүрлээ. Степанида хэдийнээ утаанд амьсгаа бүгчимдэн байвч хүйтэн шороон шаланд улам бүр наалдан хэвтсээр байв.

	Пин дотор нэг хүн аймаар сүртэй хашхичсан боловч Степанида чухам юу гэснийг нь ойлгосонгүй. Тэднүүс хаалга эвдэхээ болив. Төдхөн буу панхийж, Степанидагийн арын хананд нэг юм пүлхийн дуугарав. Сум тусаж байгаа нь тэр! Гэвч буудвал буудаж л байг гэж одоо юунаас ч айхаа больжээ. Дахиад нэг хашаа талаас буу панхийж, сум нь тээрмийн чулуунуудыг цохиж ойгоод дүрэлзэн шаржигнан шатах булан руу тусав. Гал зууханд утаа бүрхэн харанхуйлж өрвөлзөх галын дөл үзэгдэхтэй үгүйтэй болж, амьсгалахад улам бэрх болсон ч хөлөө атийлган хөдлөхгүй хэвтсээр л байв. Адар нураад ирэхэд мөдхөн шатна даа, магадгүй түүнээс өмнө буудуулчихдаггүй юмаа гэхэд утаанд бүтэж үхэж ч болно гэж бодов. Тэгсэн ч гэсэн ялгаагүй болж, хийх юмаа хийсэн, одоо надад ямар нэгэн горьдлого байхгүй болсон гэж бодогджээ.

	Нөгөөдүүл нэг л сандралдан хашхиралдаж, дахиад хэд хэдэн удаа хана руу нь буудсан ч гал зууханд байгаа Степанидад бараг юу ч эс сонсогдов. Гал улам улам хүч авч өнцөг булан, хана туурга нужигнаж, шажигнан, адар нэлэнхийдээ гал болж, ер нь хана, модон торх, эсэн бусын модон эдлэл хэрэгсэл мэт хуучирсан хуурай юм болгон галын дөлөнд автагдлаа. Степанидаг тэсэхүйеэ бэрхээр халаан шарж, оч үсрэн, хөл толгой нь айхавтар халуун оргиж эхэлсэн нь шилэн хүзүүнээс үс нь шатаж байгаа бололтой санагдахад нүүрээ хөвөнтэй цамцныхаа ханцуйнд наагаад зугуухан зовуурьтайгаар амьсгалж гарав. Гэхдээ галд шатах, утаанд бүтэх хоёрын аль нь түрүүлэхийг мэдэхгүй яасан нь дээрийг ч мэдэхээ больжээ. Хэсэг зуур ухаан нь балартаад нэг мэдэх нь ээ ар нуруунаас халуун оргиход хөвөнтэй цамц нь шатаж байгаа юм байна гэж мэдэв. Энэ бол дуусаж байгаа хэрэг мөн байсан бөгөөд ер нь намайг нүхэнд бөмбөг булж байхад хэн нэгэн хүн яагаад хараагүй юм бол оо? Үгүй ядах нь ээ нутгийн малчин хүүхэд ч юм уу, эр эм хэн боловч мэдэж, тэнд бөмбөг нуугаастайг тогтоож авах нь яав даа гэж шал хачин гажууд юм бодов.

	Ингэсээр байтал амьсгалах арга тун ч үгүй болж, бүрмөсөн бүгчимдээд толгойн үс нь шатаж, хөвөнтэй хувцаснаас нь өмхий хярвас ханхлуулав. Амь тэмцэн нүүрээ таглаж байсан ханцуй нь тохойноосоо шатаж байх шиг болж эхлэхэд гэнэт хүн хараагүй нь ч дээр байж болох юм, сайн ч бай, муу ч бай, хүн мэдээгүй нь дээр байх, сайн хүн хараад ч яалаа, байгаад ч яалаа, эднүүс галзуурвал галзуурч л байг, хаана байгаа бол гэж бодож цөхөрч, эрж хайвал хайг, шөнийн зүүд, өдрийн бодол болцгоож, үхтлээ айвал айж байг гэж бодлоо.

	Ийнхүү гэнэт шал өөр юм бодсон нь нэг талаар санааг нь засаж, нөгөө талаар хэзээ ч эргэхгүйгээр үүрд алга болохын нь өмнөх түр зуур гялсхийсэн бодол нь боллоо.

	Тэр нь цагдаа нар хэрхэн галаас зугтан зайлж, пингээс ум хумгүй гүйлдэн гарахыг ч, гэр нь гал зуухтайгаа цуг хэрхэн дээрээсээ галд авхуулахыг ч, салхи хэрхэн хөөргөдөн үлээж, галын дөлийг малын саравч, пүнзний зүг чиглүүлэн, удалгүй хашаа байшин тэр аяараа улаан галд автагдан, нужигнан шажигнан, улмаар түлээ мод, ойрхны ургаа мод, сүлжмэл хороонд авалцаж үнс нурам хөвсийлгөн оч хаялуулан байхыг ч нэгэнт сонссонгүй ажээ.

	Бөөн бөөн оч хаялуулсан хэсэг бусаг сүрэл шөнийн утаат харанхуй дундуур жалгыг даваад хэсэг нарс руу, Деревьянка хэмээх намагтай гол дээгүүр тавьсан өнөөх муу ёрын гүүртэй зам харгуйн зүг тэмүүллээ.

	Галыг хэн ч унтраасан нь үгүй, тэр айл бүхэл шөнөжин ямар ч саадгүй удтал шатаад, маргаашийн өдөр нь шатаж дуусахад цагдаа нар хэнийг ч дөтлүүлэхгүй, өөрснөө ч гэсэн өнөөх бөмбөг аймшигтай дэлбэрэх вий гэж айгаад холхон шиг байцгаажээ.

	Гэвч тэр бөмбөг дэлбэрэх цагаа хүлээн байжээ.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)



	




	1988 оны хэвлэл “Василь Быков. I дэвтэр” номын Гарчиг

	 

	ГАМШГИЙН УЛ МӨР 

	 

	АЛЬПЫН ДУУЛАЛ


1988 оны хэвлэл “Василь Быков. I дэвтэр” номын Хэвлэн нийтлэлийн мэдээлэл

	 

	с 2

	Б. 95

	 

	Василь Быков 

	 

	I дэвтэр : 

	ГАМШГИЙН УЛ МӨР

	АЛЬПЫН ДУУЛАЛ

	 

	Улсын хэвлэлийн газар

	Улаанбаатар

	1988

	 

	VII,3

	330. 87. Ш

	 

	Орчуулсан Г. Амар

	Редактор Л. Баярмандах

	 

	Зураач Ж. Пүрэвдорж

	Уран санхны редактор Д. Сандагдорж

	Техник редактор Ц. Өнөр 

	Хянагч Д. Банди, Д. Ундармаа, Д. Сайн-Амгалан, Н. Сарантуяа, С. Түмэн-Өлзий

	 

	Өрөлтөд 1988—4—20.

	Хэвлэлтэд 1988—5—25. 

	 

	Цаасны хэмжээ 84х108 /32. 

	Хэв. хууд. 14,25 

	Хэв. нэгж хууд. 23,94 

	Тооц. хууд. 22,01 

	 

	Хэвлэсэн тоо 15000 

	 

	ХГ № 297/86 

	За № 93 

	 

	Үнэ 10 тө 90 мө.

	 

	Улсын Хэвлэлийн Газар,

	Улаанбаатар, Элдэв-Очирын гудамж, 7. 

	 

	Сүхбаатарын нэрэмжит Хэвлэлийн комбинат. 

	Улаанбаатар, Сүхбаатарын талбай, 6.

	 

	
Заметки

		[←1]
	 Гахайн өөх байна уу, тахианы өндөг байна уу? гэж орос, герман үг хольж хазгай хэлжээ (Орч.)




	[←2]
	 Морин цэрэгтэй (ЦБ)




	[←3]
	 Голгофа гэдэг Иерусалим хотын ойролцоо байдаг нэг толгойн нэр. Эртний Иудей улсын үед тэр толгой дээр гэмт хэрэгтнийг цаазаар авдаг байжээ. Христосын домог ёсоор бол Христосыг тэнд цовдолсон гэдэг. Энэ нь сүүлдээ европ зүгийн утга зохиолд Голгофа гэдэг үгийг аливаа зовлон зүдүүрийн бэлгэ тэмдэг болгон хэрэглэдэг болжээ. Энэ зохиолд уг нэр нь чухамхүү ийм утгаар оржээ. Орч.




	[←4]
	 Сотка — 100 м2 талбай




	[←5]
	 Еврей нарыг (ЦБ)

